
PRECUVÂNTARE 


Teologia ortodoxă este tradițională, dar tradiționalismul 
ei nu se confundă nici cu simpla repetare a definiţiilor dog- 
matice, și nici cu neputința de a mărturisi Adevărul în for- 
me potrivite fiecărei epoci istorice pe care o străbate Bise- 
rica. "Tradițional" înseamnă doar conform cu Sfânta Scrip- 
tură, cu învăţătura și trăirea duhovnicească a Sfinţilor Pă- 
rinți ai Bisericii, cu pomenirea — până la sfârşitul veacurilor 
- a morţii şi Învierii lui Hristos, în Sfânta Liturghie. De 
aceea, o Teologie al cărei tradiționalism ar încuraja retra- 
gerea din lume, mulțumirea de sine în izolare — sub pre- 
textul înrobirii creaţiei de către puterile întunericului — nu 
poate fi cu adevărat tradiţională, arătându-se nedemnă de 
pilda marilor Dascăli ai Bisericii. 

Aceştia au fost cei mai lucizi şi destoinici scrutători ai 
spiritului şi problemelor timpului lor, căutând acele dez- 
legări şi îndreptăţiri de care aveau — şi au permanent — ne- 
voie creştinii dreptmăritori pentru a putea viețui în neprihă- 
nire şi a răspunde oricui le 'cere socoteală despre nădej- 
dea' lor (! Petru 3, 15). A urma exemplul Părinților înseam- 
nă nu a repeta pasaje din textele lor, ci a te strădui să 
recunoşti ascunsele nevoi şi cercări sufleteşti ale seme- 
nilor, găsind apoi acea expresie specifică prin care Ade- 
vărul-Hristos poate pătrunde liberator in mintea şi inima 
lor. Chemarea unei Teologii care exprimă Tradiţia neschim- 
bată a Bisericii este, prin urmare, de a arăta adevăratele 
probleme -— întotdeauna de natură moral-spirituală — cu 
care se confruntă întruna societatea umană, chibzuind, în 
același timp, şi la răspunsuri, pe care singură Evanghelia lui 

Hristos, interpretată in duhul Părinților şi în sânul comu- 
nităţii euharistice, le poate da. 

Astfel a înțeles Părintele Profesor Dumitru Stăniloae 
menirea incomparabilă a slujirii teologice ortodoxe şi de 
aceea miile de pagini pe care ni le-a dăruit au putut juca un 
rol covârșitor în menţinerea culturii spirituale românești 
sub raza harului dumnezeiesc, oricât de îndârjită a fost 
— atâția ani — năpăstuirea sufletului creştin ai acestui popor. 
De altfel, în acea perioadă a fost publicată de Editura 
Institutului Biblic şi prima ediţie a celor trei volume ale Teo- 
logiei Dogmatice Ortodoxe, expresie neîntrecută a cugetării 
teologice a Părintelui Dumitru Stăniloae şi reper funda- 
mental pentru întreaga spiritualitate românească. 

Această impunătoare operă constituie cea mai nouă şi 
convingătoare dovadă că Teologia ortodoxă nu este rodul 
unei îndeletniciri abstracte şi tihnite, ci fructul neprețuit şi 
binecuvântat al celei mai înalte trude şi încordări sufleteşti, 
adiate de Duhul Sfânt. Adevărul pe care îl proclamă fiecare 
pagină a acestei cărți este cel evanghelic: Dumnezeu poate 
şi trebuie să fie cunoscut, prin şi în Hristos, de către fiecare 
făptură omenească, fără această cunoştinţă existența cu 
sens și înveşnicirea fericită fiind cu totul imposibile (v. loan 
17, 5). Cunoaşterea tainică a lui Dumnezeu nu este însă 
condiționată de ascuţimea intelectuală, în Ortodoxie Teo- 
logia desfătătoare a celor mai subțiri minţi conglăsuind 
desăvârşit cu cea de rostire simplă, a celor care au ales să 
“ia prin asalt' Împărăția cerurilor (Matei 11, 12). De altfel, 
Părintele Dumitru Stăniloae nu obosește în a ne reaminti că 
Teologia adevărată inseamnă rugă neîncetată, şi deci cură- 
țire lăuntrică neîntreruptă, oricine se roagă cu adevărat 
fiind teolog (Evagrie Monahul, Cuvânt despre rugăciune, 
60, în Filocalia, vol. L p. 112). 

Teologia este doxologică şi practică, nevorbind despre 
lucruri incântătoare dar ireale, ci despre singura realitate 
netrecătoare: un Dumnezeu întreit în Persoane, Care este 

iubire, şi de Care omul, fiinţă teocentrică, se poate apropia 
numai răspunzându-l cu iubire, manifestată însă concret, 
în osteneala, sprijinită de har, a virtuţii. De altfel, Teologia 
Dogmatică Ortodoxă nu este doar o expunere - de pe 
culmi spirituale şi cu acrivie — a adevărurilor de credință 
ortodoxe, ci şi un imn grandios înăiţat nespusei iubiri dum- 
nezeieşti. Căci Sfânta Treime fiind “structura supremei 
iubiri", lumea ca dar, omul şi răscumpărarea acestuia — prin 
Jertfa de pe Cruce, după căderea în păcat —, ca și perspec- 
tiva îndumnezeirii lui nesfârşite, nu puteau fi decât opera 
unei supreme şi atotputernice iubiri. 

Scriind despre sensul teologic al absolutului, al per- 
soanei, al raţiunii şi al iubirii, Părintele Dumitru Stăniloae 
se adresează şi acelei lumi care relativizează adevărurile 
spirituale şi morale, care nimiceşte demnitatea persoanei 
coborând.-o ia starea de “individ”, care tolerează fățiș irațio- 
nalitatea şi goleşte iubirea de forța ei — jertfelnicia. 

Cu încredințarea că va sluji multora de îndreptar ri- 
guros în cunoaşterea şi recunoaşterea dreptei credințe — 
fiind astăzi multe cărțile ce vorbesc despre Teologia Orto- 
doxă -—, binecuvântăm reeditarea Teologiei Dogmatice 
Ortodoxe a Părintelui Profesor Dumitru Stăniloae, adevă- 
rată carte deplină a literaturii noastre bisericeşti. Totodată, 
acum, la împlinirea unui veac de la nașterea Părintelui 
Dumitru şi a unui deceniu de la mutarea sa la Domnul, 
rugăm pe "Dumnezeul nădejdii' (Rom. 8, 13) ca pururi să 
umple sufletul său de "toată bucuria şi pacea' (8, 13). 


fa 


ARHIEPISCOP AL BUCUREŞTILOR, 
MITROPOLIT AL MUNTENIEI ŞI DOBROGEI 

PREFAŢĂ 
(a ediția 1) 


După numeroase studii despre diferitele teme de Teo- 
logie Dogmatică, publicate în revistele teologice de la 
Bucureşti intre anii 1950-1977, Bunul Dumnezeu ne-a aju- 
tat să alcătuim şi o sinteză de Teologie Dogmatică Orto- 
doxă. Ea nu e o reproducere a acelor studii, ci e gândită din 
nou şi ca un întreg, dar, fără îndoială, în unele din capito- 
lele ei se resimte, în oarecare măsură, de modul de a privi 
învăţătura dogmatică a Bisericii, din acele studii. 

Ne-am străduit în această sinteză, ca şi în acele studii, 
să descoperim semnificația duhovnicească a învățăturilor 
dogmatice, să evidenţiem adevărul lor în corespondenţa lui 
cu trebuinţele adânci ale sufletului care-şi caută mântuirea 
şi înaintează pe drumul ei în comuniunea cât mai pozitivă 
cu semenii, prin care ajunge la o anumită experienţă a lui 
Dumnezeu, ca supremă comuniune şi ca izvor al puterii de 
comuniune. Am părăsit în felul acesta metoda scolastică a 
tratării dogmelor ca propoziţii abstracte, de un interes pur 
teoretic şi în mare măsură depășit, fără legătură cu viaţa 
adâncă, duhovnicească a sufletului. Dacă o Teologie Dog- 
matică Ortodoxă înseamnă o interpretare a dogmelor — în 
sensul scoaterii la iveală a adâncului şi nesfârşit de boga- 
tului conţinut mântuitor, adică viu şi duhovnicesc, cuprins 
în scurtele lor formulări —, noi credem că o autentică Teo- 
logie Dogmatică Ortodoxă este cea care se angajează pe 
acest drum. 

Ne-am condus în această străduință de modul în care 
au înțeles învăţătura Bisericii Sfinţii Părinţi de odinioară, 

dar am ţinut seama în interpretarea de faţă a dogmelor şi 
de necesităţile spirituale ale sufletului care-şi caută mân- 
tuirea în timpul nostru, după trecerea prin multe şi noi ex- 
perienţțe de viață, în cursul atâtor secole care ne despart de 
“epoca Sfinţilor Părinţi. Ne-am silit să înțelegem învățătura 
Bisericii în spiritul Părinților, dar în același timp să o înţe- 
legem aşa cum credem că ar fi înțeles-o ei astăzi. Căci ei 
n-ar fi făcut abstracţie de timpul nostru, aşa cum n-au făcut 
de al lor. 


AUTORUL 


INTRODUCERE 


REVELAȚIA DUMNEZEIASCĂ, 
IZVORUL CREDINȚEI CREŞTINE. 
BISERICA, ORGAN ŞI MEDIU DE PĂSTRARE 
ŞI FRUCTIFICARE A CONŢINUTULUI 
REVELAŢIEI 








I 


Revelația naturală ca bază a credinţei naturale 
şi a unui sens al existenţei 


Biserica Ortodoxă nu face o separație între Revelația 
naturală şi cea supranaturală. Revelația naturală e cunos- 
cută și înţeleasă deplin în lumina Revelaţiei supranaturale; 
sau Revelația naturală e dată şi menţinută de Dumnezeu în 
continuare printr-o acţiune a Lui mai presus de natură. De 
aceea, Sfântul Maxim Mărturisitorul nu face o deosebire 
esenţială între Revelația naturală şi cea supranaturală, sau 
biblică. Ultima nu e, după el, decât încorporarea celei din- 
tâi în persoane şi acţiuni istoricel. - 

Afirmația lui trebuie înţeleasă probabil mai mult în sen- 
sul că cele două Revelaţii nu sunt despărțite: Revelația supra- 
naturală se desfășoară şi își produce roadele în cadrul 
celei naturale, ca un fel de ieşire mai accentuată în relief a 
lucrării lui Dumnezeu, de conducere a lumii fizice şi istori- 
ce spre ţinta spre care a fost creată, după un plan stabilit 
din veci. Revelația supranaturală restabilește numai direc- 
ţia şi dă un ajutor mai hotărât mișcării întreţinute în lume 
de Dumnezeu prin Revelația naturală. De altfel, la început, 
în starea deplin normală a lumii, Revelația naturală nu era 
despărțită de o Revelaţie supranaturală. 

Ca atare, Revelația supranaturală pune doar în lumină 
mai clară însăşi Revelația naturală. 

Se poate vorbi totuşi atât de o Revelaţie naturală, cât și 
de una supranaturală, întrucât lucrarea lui Dumnezeu în ca- 
drul Revelaţiei naturale nu e la fel de accentuată şi de vă- 
dită ca în cea supranaturală. 


1. Ambigua, P.G. 91, col. 1180. 

Vorbind mai în concret, şi potrivit credinţei noastre, 
conţinutul Revelaţiei naturale este cosmosul și omul dotat 
cu rațiune, cu conştiinţă și libertate, ultimul fiind nu numai 
obiect de cunoscut al acestei revelații, ci şi subiect al cu- 

-noaşterii ei. Dar atât omul, cât și cosmosul sunt produsul 
unui act de creaţie mai presus de natură al lui Dumnezeu 
şi sunt menţinuţi în existenţă de Dumnezeu printr-o acţiune 
de conservare, care de asemenea are un caracter suprana- 
tural. Dar acestei acţiuni de conservare şi de conducere a 
lumii spre scopul ei propriu, îi răspund şi o putere şi o ten- 
dinţă de autoconservare şi de dezvoltare dreaptă a cosmo- 
sului şi a omului. Din acest punct de vedere cosmosul şi 
omul pot fi consideraţi ei înşişi o revelaţie naturală. 

Dar cosmosul și omul constituie o Revelaţie naturală și 
din punctul de vedere al cunoaşterii. Cosmosul e organizat 
într-un mod corespunzător capacităţii noastre de cunoaş- 
tere. Cosmosul şi natura umană ca intim legată de cosmos 
sunt imprimate de o raționalitate, iar omul — creatură a lui 
Dumnezeu - e dotat în plus cu o rațiune capabilă de cu- 
noaştere conştientă a raționalităţii cosmosului şi a propriei 
sale naturi. Dar această raționalitate a cosmosului şi raţiu- 
nea noastră cunoscătoare umană sunt pe de altă parte — 
potrivit doctrinei creştine — produsul actului creator al lui 
Dumnezeu. Deci, nici din acest punct de vedere Revelația 
naturală nu e pur naturală. 

Noi considerăm că raționalitatea cosmosului e o mărtu- 
rie a faptului că el e produsul unei fiinţe raţionale, căci ra- 
ţionalitatea, ca aspect al realităţii menite să fie cunoscută, 
este inexplicabilă fără o rațiune conştientă care o cunoaște 
de când o face sau chiar înainte de aceea şi o cunoaşte în 
continuare concomitent cu conservarea ei. Pe de altă par- 
te, cosmosul însuși ar fi fără sens împreună cu raţionali- 
tatea lui dacă n-ar fi dată raţiunea umană care să-l cunoas- 
că pe baza raţionalităţii lui. În credinţa noastră, raţionali- 
tatea cosmosului are un sens numai dacă e cugetat înainte 

de creare şi în toată continuarea lui de o fiinţă creatoare 
cunoscătoare, fiind adus la existență pentru a fi cunoscut 
de o fiinţă pentru care e creat şi, prin aceasta, pentru a rea- 
liza între sine şi acea fiinţă raţională creată un dialog prin 
mijlocirea lui. Acest fapt constituie conţinutul Revelaţiei 
naturale. 

Acest lucru însă îl afirmă şi Revelația creştină suprana- 
turală prin învăţătura că poziţiei originare creatoare şi con- 
servatoare a lui Dumnezeu în faţa lumii îi corespunde, pe 
un plan mai coborât sau de dependenţă, poziţia noastră de 
fiinţă cunoscătoare şi prelucrătoare a naturii, ca chip al lui 
Dumnezeu. În această poziţie a omului, se arată că lumea 
are 0 raționalitate pentru a fi cunoscută de noi — fiinţe ra- 
ționale. De aceea ea trebuie să aibă originea într-o Fiinţă 
care a urmărit prin crearea lumii — şi urmăreşte prin conser- 
varea ei — cunoaşterea lumii, şi prin ea însăşi şi cunoaş- 
terea Ei de către om. 

Noi apărem ca unica fiinţă care, aparţinând lumii văzu- 
te şi imprimate de raționalitate, e conştientă de această ra- 
ţionalitate a ei și, odată cu aceasta, de sine însăşi. Fiind sin- 
gura fiinţă din lume conştientă de sine, omul este totodată 
conştiinţa lumii şi factorul de valorificare a raţionalităţii 
lumii şi de prelucrare conştientă a ei în favoarea noastră, 
iar prin aceasta, de autoformare conştientă a noastră. Noi 
nu putem fi conştienţi de noi înşine fără a fi conştienţi de 
lume şi de lucrurile din ea. Cu cât cunoaştem mai bine lu- 
mea, sau suntem mai conştienţi de ea, cu atât suntem mai 
conştienţi de noi înşine. Dar lumea, contribuind în modul 
acesta pasiv la formarea noastră şi la adâncirea conştiinţei 
de sine a noastră, nu devine prin aceasta şi ea însăşi con- 
ştientă de sine. Aceasta înseamnă că nu noi suntem pentru 
lume, ci lumea pentru noi, deşi lumea îi este necesară 
omului. Omul e scopul lumii, nu invers. Chiar faptul că noi 
ne dăm seama că lumea ne este necesară e un fapt care 
arată poziţia de superioritate a omului faţă de lume. Căci 

lumea nu e în stare să simtă necesitatea noastră pentru ea. 
Lumea, existând ca obiect inconştient, există pentru om. 
Ea e subordonată lui, fără însă să o fi făcut el. 

Raţiunile lucrurilor îşi descoperă lumina lor în raţiunea 
și prin acţiunea rațională şi conştientă a omului. Rațiunea 
noastră de asemenea îşi descoperă tot mai bogat puterea 
şi adâncimea ei prin descoperirea raţiunilor lucrurilor. Dar 
în această influenţă reciprocă, raţiunea umană este cea 
care are rolul de subiect care lucrează în mod conștient, nu 
raţiunile lucrurilor. Raţiunile lucrurilor se descoperă con- 
ştiinţei umane, având să fie asimilate de aceasta, concen- 
trate în ea; se descoperă având ca centru virtual conștient 
al lor raţiunea umană, şi ajutând-o să devină centrul actual 
al lor. Ele sunt razele virtuale ale raţiunii umane în curs de 
a fi descoperite ca raze actuale ale ei, prin care raţiunea 
umană îşi extinde tot mai departe vederea. 

Faptul că lumea se luminează în om şi pentru om şi 
prin om, arată că lumea e pentru om, nu omul pentru lu- 
me; dar faptul că omul însuşi, luminând lumea, se lumi- 
nează pe sine pentru sine prin lume, arată că şi lumea e 
necesară pentru om. Lumea e făcută pentru a fi umanizată, 
nu omul pentru a fi asimilat lumii, naturii. Lumea întreagă 
e făcută pentru a deveni un om mare, sau conţinutul omu- 
lui devenit în fiecare persoană atotcuprinzător, nu omul 
pentru a fi parte a naturii şi neinsemnând în ea mai mult 
decât orice altă parte a ei, sau contopindu-se în ea. Căci 
printr-o eventuală contopire a omului în natură s-ar pierde 
cel mai important factor al realităţii, fără ca natura să câș- 
tige ceva nou, pe când prin asimilarea lumii în om, natura 
însăşi câştigă, fiind ridicată pe un plan cu totul nou, fără să 
se piardă propriu-zis. Pierderea noastră în natură nu repre- 
zintă nici un progres nici pentru natură, pe când umaniza- 
rea continuă sau eternă a naturii reprezintă un progres 
etern, făcând abstracţie de faptul că prin aceasta nu se 
pierde nimic și mai ales nu se pierde ceea ce e mai valoros 

în realitate. Pierderea noastră în natură înseamnă a se bate 
pasul pe loc într-un proces în esenţă mereu identic şi deci 
absurd prin monotonia lui. 

Unii Părinţi bisericeşti au spus că omul e un microcos- 
mos, o lume care rezumă în sine pe cea mare. Sfântul Ma- 
Xim Mărturisitorul a remarcat că mai drept e să se consi- 
dere omul ca macrocosmos, pentru că el e chemat să cu- 
prindă în sine toată lumea, fiind în stare să o cuprindă fără 
să se piardă, ca unul ce e deosebit de ea, deci realizând o 
unitate mai mare decât lumea exterioară lui; pe când, dim- 
potrivă, lumea, ca cosmos, ca natură, nu-l poate cuprinde 
pe om deplin în ea fără să-l piardă, fără să piardă astfel cea 
mai importantă şi mai dătătoare de sens parte a realităţii. 

Dar un termen mai precis pentru exprimarea faptului 
că omul e chemat să devină o lume mare este acela de 
macro-anthropos, care exprimă faptul că propriu-zis lumea 
e chemată să se umanizeze întreagă, adică să primească 
întreagă pecetea umanului, să devină pan-umană, actuali- 
zându-se în ea o trebuinţă implicată în rostul ei; să devină 
întreagă un cosmos umanizat, cum nu e chemat şi nu 
poate deveni deplin omul, nici măcar la limita alipirii sale 
de lume, confundându-se deplin în ea, un om cosmicizat. 
Destinația cosmosului pentru om, şi nu a omului pentru 
cosmos, se arată nu numai în faptul că cosmosul e obiec- 
tul conştiinţei şi al cunoașterii umane, şi nu invers, ci şi în 
faptul că tot cosmosul serveşte practic existenţei umane. 

Treptele inferioare, chimice, minerale şi organice ale exis- 
tenţei, deşi au o raționalitate, nu au un scop în ele însele, 
ci scopul lor constă în a constitui condiţia materială a exis- 
tenţei omului şi ele nu sunt conştiente de acest scop al lor. 
În om se deschide însă ordinea unor scopuri conștiente. Şi 
numai în cadrul scopurilor urmărite de ei se deschide și în- 
ţelegerea scopurilor treptelor inferioare lui, punându-se în- 
tr-o referinţă cu scopurile urmărite de el, ca el să boltească 
peste toate un sens ultim şi suprem al existenţei. 


1 - Dogmatica - vol. ] 

Spre deosebire de treptele inferioare lui, omul nu-şi 
mai împlineşte scopul existenţei servind unei alte trepte 
superioare lui, căci în lume nu există unele ca acestea. EI 
îşi urmăreşte propriile sale scopuri. Iar în aceasta există o 
“mare varietate de la om la om. Fiecare om, datorită con- 
ştiinţei şi libertăţii sale, se serveşte altfel de treptele infe- 
rioare lui. lar pentru a se servi de ele, omul organizează şi 
prelucrează datele lumii, punând pecetea sa pe ele. Această 
adaptare a lumii la trebuinţele omului, mereu sporite și mai 
rafinate, are nevoie în primul rând de cunoaşterea lucru- 
rilor de către om. 

Dar tot de natura noastră ţine - ca singura fiinţă con- 
ştientă de sine şi de lume -— şi căutarea unui sens al exis- 
tenţei noastre şi al lumii. Iar sensul acesta nu ni-l poate da 
decât perspectiva eternității existenţei noastre. În con- 
ştiinţa noastră de noi înşine e implicată, odată cu căutarea 
sensului existenţei noastre, şi voinţa de a persista în eter- 
nitate, pentru a adânci la nesfârşit sensul existenţei noas- 
tre şi al întregii realităţi. 

Potrivit concepţiei noastre, noi suntem făcuţi pentru 
eternitate, pentru că noi aspirăm ca nişte înăbuşiţi după in- 
finitate, după absolut. Noi vrem să iubim şi să fim iubiţi tot 
mai mult, tinzând spre o iubire absolută şi fără sfârşit. lar 
aceasta n-o putem afla decât în relaţia cu o Persoană infi- 
nită şi absolută, o Persoană conştientă, ca să folosim un 
pleonasm. Noi tindem să descoperim şi să realizăm o fru- 
museţe tot mai mare, să cunoaştem o realitate tot mai pro- 
fundă, să înaintăm într-o noutate continuă. Noi tindem prin 
toate acestea spre infinit, pentru că suntem persoană. Dar 
toate aceste aspecte ale unei realităţi infinite nu le putem 
afla decât într-o Persoană infinită, mai bine zis într-o comu- 
niune de Persoane infinite în fiinţă, în iubire, în frumuseţe. 
Din comuniunea mereu mai sporită cu Ea, se proiectează 
în noi, şi prin noi peste toate aspectele lumii, noi şi noi raze 

de realitate, de frumuseţe, de noutate, se deschid alte şi 
alte dimensiuni şi orizonturi ale realității. 

Comuniunea cu Persoana sau comuniunea cu Persoa- 
nele infinite devine pentru oameni mijlocul de înaintare ne- 
sfârşită în iubire, in cunoaștere. Aceasta susţine interesul 
mereu viu al conştiinţei noastre de sine. Chiar dacă con- 
ştiinţele de sine umane care s-ar succeda înlocuindu-se 
şi-ar transmite sensul existenţei dobândit de ele, sensul 
existenţei de sine al fiecăreia din ele nefiind purtat de fie- 
care în eternitate, pentru a-l adânci la nesfârşit, ar apărea 
ca neavând un rost real pentru noi. De fapt, nu subiectele 
sunt pentru o conştiinţă întreruptă şi nici pentru o conştiin- 
ță neîntrerupt eternă, ci aceasta este pentru subiect, dând 
sens acestuia. Numai printr-o astfel de conştiinţă eternă şi 
etern în acţiune de adâncire noi ne dovedim scopul tuturor 
treptelor inferioare de existenţă, eternizând şi luminând 
pentru veci toate sensurile şi realităţile lumii. Numai prin 
aceasta se arată că toate sunt pentru noi, iar noi suntem 
pentru noi înşine un scop fără sfârşit şi scopul fără sfârșit 
al tuturor lucrurilor din lume. 

Numai prin aceasta în noi se împlineşte scopul tuturor 
componentelor inferioare ale lumii. În eternitatea fiinţei 
noastre se luminează la nesfârşit sensul tuturor, ca conţinu- 
turi de continuă îmbogăţire şi adâncire a conştiinţei noas- 
tre eterne. De fapt în tot ceea ce facem urmărim un Scop, 
pentru care ne servim de lucrurile din lume. Dar noi avem 
nevoie de un scop final etern, mai bine zis noi înşine tre- 
buie să fim un scop final etern, ca să ne dovedim o fiinţă 
cu sens în tot ce facem. Prin toate lucrurile pe care le facem, 
noi manifestăm direct sau indirect un asemenea scop etern, 
sau urmărim menţinerea noastră ca scop etern. Numai în 
aceasta vedem sensul existenţei noastre și al faptelor noas- 
tre. Noi trebuie deci să vedem scopul fiinţei noastre proiec- 
tat dincolo de viaţa noastră terestră, trecătoare, căci dacă 
moartea ar încheia definitiv existenţa noastră, noi nu am 

mai fi un scop în sine, ci un mijloc într-un proces incon- 
ştient al naturii. În acest caz, tot sensul vieţii noastre şi 
toate scopurile urmărite de noi şi toate lucrurile ar deveni 
fără sens. 

Potrivit credinţei noastre, ordinea sensurilor nu poate fi 
însă nesocotită. Sensurile sunt reale şi omul nu poate trăi 
fără ele, El nu poate suporta să trăiască fără o conştiinţă a 
sensurilor şi fără urmărirea lor, căci ele culminează într-un 
sens final, pe care e convins că îl va atinge dincolo de 
moarte. Dacă omul ar contesta sensurile, ar fi cea mai nefe- 
ricită existenţă. Animalul nu știe de sensuri, şi nici nu poate 
să le conteste. Omul, prin conștiința sa, nu se mulţumeşte 
să fie o fiinţă al cărei sens e să servească unei trepte supe- 
rioare, fără să-şi dea seama, în care el să-şi înceteze exis- 
tenţa. El urmăreşte în mod conştient sensurile sale şi, in 
ultimă analiză, un sens final, care e menţinerea şi desăvâr- 
şirea lui în eternitate. EI e un scop în sine pentru eternitate. 
EI e făcut pentru eternitate, având în sine un fel de carac- 
ter absolut, adică o valoare netrecătoare, care nu sfârșește 
niciodată să se îmbogăţească. Omul e deschis unor sensuri 
superioare lumii şi, prin el, şi lumea. Prin înţelegere, prin 
libertate, prin acţiune, prin aspirație el e deschis unei ordini 
superioare celei a naturii, deşi se folosește de ea ca să-şi 
poată realiza sensul său de fiinţă chemată la o desăvârşire 
eternă. Viaţa pământească e numai o pregătire spre acea 
ordine eternă. Fiinţa noastră este o existenţă acomodată 
acelei ordini şi posibilităţi de continuă desăvârşire spiritua- 
lă, neaservită naturii şi repetiţiei. Acea ordine nu e produsă 
de natura care se repetă, ci mai degrabă ea organizează în- 
tregul cosmos pentru a-i sluji omului, ca acesta să lucreze 
în vederea scopului său supraterestru. 

Noi credem că pentru fiinţa noastră sensurile existenţei 
nu-şi pot găsi încoronarea într-o viaţă spirituală imanentă; 
căci relativa ei varietate se mişcă în fond tot într-un cadru 
monoton, şi sfârşeşte cu moartea trupului, ca fenomen de 

repetiţie naturală. Sensul existenţei nu poate fi încoronat 
decât în lumina nelimitată şi eternă a unei vieţi transcen- 
dente libere de orice monotonie a repetiţiei şi de orice re- 
lativitate. Numai în acel plan viaţa noastră se poate dez- 
volta la infinit, într-o nesfârşită noutate, care este în acelaşi 
timp o continuă plenitudine. 

Noi tindem spre o ordine dincolo de noi, dar aflată pe 
o linie asemănătoare existenţei noastre personale, nu spre 
confundarea într-un plan impersonal aflat pentru o vreme 
la dispoziţia noastră limitată, ca apoi să dispărem în el. 
Omul tinde spre o realitate personală infinită, superioară 
lui, din care să se poată hrăni la infinit, fără să poată dis- 
pune de ea, date fiind posibilităţile lui limitate, dar şi fără 
să dispară apoi în ea. 

Ordinea sensurilor nu e produsul psihicului uman şi 
nici nu se încheie cu produsele acestuia. Căci ea ni se im- 
pune fără să vrem şi prin aspiraţiile ce le sădeşte în noi de- 
păşeşte posibilităţile noastre psihice. Omul nu poate trăi 
fără ea. Dar ea se impune ca un orizont personal, infinit şi 
superior omului, care solicită libertatea lui pentru a se îm- 
părtăşi de ea. Ea îl cheamă pe om la o anumită împărtăşire 
de ea în libertate încă din existenţa pământească. 

Sfântul Maxim Mărturisitorul a remarcat faptul că totul 
își atinge împlinirea în om, iar acesta îşi realizează sensul 
său în unirea cu Persoana dumnezeiască infinită în viaţa Ei 
spirituală. 

Sensul sau scopul final spre care tinde acesta trebuie 
înţeles în conformitate cu fiinţa umană liberă şi capabilă de 
a se dezvolta ea însăşi la infinit. Dacă raționalitatea ordinii 
impersonale inferioare îşi găseşte împlinirea şi rostul în 
servirea fiinţei omului superior naturii, acesta, ca persoană 
conştientă şi liberă, aspiră să-şi găsească împlinirea raţio- 
nalităţii şi a sensului său nu în desfiinţarea sa într-o esenţă 
şi mai înaltă decât toată ordinea materială şi spirituală, dar 
supusă monotoniei şi limitării imanente, ci într-o comuniu- 

ne cu 0 persoană transcendentă şi liberă. Căci fiinţa supe- 
rioară omului nu poate fi decât tot de caracter personal. lar 
dacă relaţia superioară între persoane se realizează în co- 
muniune, relaţia noastră deplin și etern satisfăcătoare tre- 
_buie să fie o comuniune cu o fiinţă de caracter personal, 
înzestrată cu infinitate și libertate. Numai o fiinţă transcen- 
dentă în acest sens poate fi mereu nouă şi dătătoare de 
viaţă în această comuniune cu omul. Aşa cum omul, ca fiin- 
ţa cea mai înaltă din lume, este o persoană şi, ca atare, 
conștient de sensul întregii ordini inferioare pe care o îm- 
plineşte, tot aşa el trebuie să-şi găsească, cu toate sensu- 
rile treptelor inferioare lui, împlinirea sensului lui într-o per- 
soană conştientă de acest sens și de toate sensurile din 
lumea ce îi este inferioară. Numai o persoană şi mai înaltă, 
şi în ultimă analiză Persoană supremă, poate fi conştientă 
de sensul întregii existenţe, cum este omul conştient de 
sensurile lumii inferioare lui. Dar Persoana supremă nu mai 
proiectează acest sens total asupra omului fără ca acesta 
să-şi însușească el însuși într-un mod conștient acest sens; 
ci îl comunică acestuia, ca unei persoane care şi-l însuşeşte 
în mod conştient şi prin aceasta îşi îmbogățește conştiinţa 
şi toată fiinţa sa, aflându-și chiar în aceasta împlinirea pro- 
priului său sens. 

Prin aceasta Persoana supremă promovează caracterul 
de persoană conştientă şi liberă a fiinţei noastre. 

Numai o persoană superioară poate promova şi satis- 
face aspiraţia naturii umane după împlinirea sensului ei, în- 
trucât numai ea face ca această natură umană să nu mai 
fie obiect înghiţit de o treaptă aşa-zisă 'superioară', dar în 
fond inferioară, pentru că e inconştientă. Dacă treptele in- 
ferioare omului ar fi personale, nici el nu le-ar putea reduce 
la starea de obiect, deci nici Persoana superioară omului 
nu-l reduce pe el la starea de obiect, dizolvându-l sau con- 
fundându- în Ea. 

Fiinţa noastră nu-şi poate găsi implinirea ca persoană 
decât în comuniunea cu o fiinţă personală superioară, care 
nu-şi poate descoperi bogăţia şi nu poate împlini fiinţa 
noastră într-o legătură cu treptele inferioare ei, sau redu- 
când-o la starea inconștientă proprie unui obiect pasiv, ci 
într-o relaţie în care omul însuşi, într-o continuă noutate, îşi 
însuşește în mod liber şi conştient infinita bogăţie spiritua- 
lă a Persoanei supreme. 

Aceasta înseamnă că persoana noastră rămâne liberă 
în relaţie cu această fiinţă superioară. Relaţia aceasta iși 
are o analogie în relaţia persoanei umane cu o altă per- 
soană umană, relaţie în care se păstrează libertatea amân- 
durora. În această relaţie, omul există pentru o altă per- 
soană şi slujeşte aceleia, dar prin aceasta se îmbogățește 
el însuşi. Fiecare om este pentru alţi oameni aşa cum nu e 
pentru lucruri. Dar el nu cade prin aceasta la nivelul obiec- 
tului, căci în slujirea celorlalte persoane el se angajează în 
mod liber şi prin efortul de a face bucuria acelora crește el 
însuși în libertate şi în conţinut spiritual, ca să nu mai vor- 
bim de căldura vieţii care îi vine din comuniunea sau din 
iubirea acelor persoane. Numai cu alte persoane omul 
poate realiza o comuniune, în care nici el, nici acelea nu 
coboară la starea de obiect de cunoaştere exterioară şi de 
folosire mereu identică, ci cresc ca surse de căldură ine- 
puizabilă de iubire și de gânduri mereu noi, întreţinute și 
născute chiar de iubirea lor reciprocă mereu creatoare, me- 
reu în căutare de alte manifestări ale ei. 

Dar dacă persoanele umane sfârşesc prin moarte, nici 
una din ele nu poate comunica şi nu poate primi la infinit 
căldura iubirii, pentru a se dezvolta fiecare la infinit, aşa 
cum doreşte de fapt omul. Viaţa omenească încheiată de- 
finitiv prin moarte loveşte de nonsens și deci de nonva- 
loare toată raționalitatea existentă în lume şi însăși lumea. 
Sensurile urmărite în orizontul vieţii terestre sunt lovite și 
ele de nonsens şi de nonvaloare dacă orice viaţă omeneas- 

că, în care toate par să-şi găsească un sens, sfârşeşte defi- 
nitiv în moarte. lar cea mai cumplită tristeţe a noastră e 
lipsa de sens, adică lipsa unui sens etern al vieţii şi al fap- 
telor noastre. Necesitatea acestui sens e intim legată de 
fiinţa noastră. Dogmele credinţei răspund acestei necesităţi 
de sens a fiinţei noastre. Prin aceasta ele afirmă raţionali- 
tatea completă a existenţei. 

Numai eternitatea unei comuniuni personale cu o sursă 
personală de viaţă absolută oferă tuturor persoanelor uma- 
ne împlinirea sensului lor, acordându-le în acelaşi timp po- 
sibilitatea unei veşnice şi perfecte comuniuni între ele 
înseşi, 

Raţionalitatea subiectului care se serveşte conştient — 
în scopul dăinuirii şi al bunei sale dezvoltări — de raţionali- 
tatea naturii este infinit superioară acesteia, întrucât natu- 
ra se desfășoară în sine rigid şi fără conştiinţa unui scop al 
ei. Potrivit credinţei noastre, raționalitatea care există în 
univers se cere completată, işi cere o explicaţie în raţio- 
nalitatea persoanei. Ea nu epuizează toată raționalitatea. Ra- 
ţionalitatea aceasta, privită în sine ca singura existentă, a 
făcut pe mulţi scriitori şi gânditori moderni să meargă până 
acolo încât să considere universul, care duce orice persoa- 
nă la moarte, ca o uriaşă necropolă, ca un univers al absur- 
dului, al lipsei de sens, al unei raţionalităţi iraționale. Raţio- 
nalitatea universului nu poate fi însă iraţională sau absur- 
dă. Dar ea își capătă sensul deplin când e considerată ca 
avându-și izvorul într-o persoană raţională, care se serveşte 
de ea pentru un dialog etern al iubirii cu alte persoane. 
Deci raționalitatea lumii implică pentru împlinirea ei exis- 
tenţa unui subiect superior, după analogia superiorității ra- 
ţionale a persoanei umane, a unui subiect liber care a creat 
şi a imprimat lumii o raționalitate la nivelul înţelegerii uma- 
ne, pentru un dialog cu omul, prin care omul să fie condus 
spre o comuniune eternă şi superior raţională cu infinitul 

subiect creator. Tot ce e obiect raţional este numai mijlocul 
unui dialog interpersonal. 

Deci lumea ca obiect e numai mijlocul unui dialog de 
gânduri şi de fapte iubitoare între Persoana raţională su- 
premă şi persoanele raţionale umane, ca şi între acestea 
înseși. Universul poartă marca pe care i-o dă originea sa în 
Persoana creatoare raţională şi destinaţia sa de a fi mijlocul 
unui dialog interpersonal dintre acea Persoană şi persoa- 
nele umane, în vederea eternizării lor în acea fericire a co- 
muniunii dintre ele. Tot universul poartă marca unei raţio- 
nalităţi personale destinate eternizării persoanelor umane. 

Numai în participarea eternă la infinitatea acestei Per- 
soane supreme, ființa noastră socotește că-şi va vedea îm- 
plinit sensul. În aceasta constă înţelesul doctrinei creştine 
ortodoxe despre îndumnezeirea fiinţei noastre prin partici- 
pare la Dumnezeu sau prin har. 

Cu alte cuvinte, fiinţa noastră socotește că sensul ei şi 
odată cu aceasta sensul întregii realităţi se va împlini nu- 
mai prin faptul că între persoana noastră şi Persoana su- 
premă sau dumnezeiască nu există loc pentru o existenţă 
intermediară; omul, după Dumnezeu, e într-un fel imediat, 
putându-se împărtăşi nemijlocit de tot ce are El ca treaptă 
a supremei existenţe, rămânând însă om. 

Pentru atingerea acestui scop, sau pentru împlinirea 
acestui sens adevărat spre care tinde fiinţa noastră, nu 
numai noi urcăm la comuniunea cu Persoana supremă, ci 
şi acea Persoană Se coboară la noi. Căci iubirea cere miş- 
carea fiecăruia din cei ce se iubesc, spre celălalt. Dum- 
nezeu Se dăruieşte prin toate omului, iar omul, lui Dum- 
nezeu. 

Acesta e în general conţinutul credinţei impus de sen- 
sul existenţei. Această credinţă se impune cu evidenţă na- 
turală. Şi departe de a stingheri dezvoltarea creaţiei, ea 
asigură această dezvoltare la infinit şi în eternitate, aşa 
cum aspiră omul. 

Credinţa aceasta dă expresie faptului incontestabil că 
lumea e făcută pentru un sens, deci e produsul unui Crea- 
tor dătător de sens, că e condusă de acest Creator spre îm- 
plinirea sensului ei in EI insuşi, iar în vederea acestui scop 
Creatorul însuşi conduce fiinţa noastră spre unirea cea mai 
strânsă cu El. Aceste puncte ale credinţei sunt un fel de 
dogme naturale, având izvorul în ceea ce se numeşte Re- 
velaţia naturală prin care Dumnezeu Se face cunoscut din 
însuşi faptul că a creat lumea şi pe om, imprimând în ele 
sensurile amintite. Aceste puncte ale credinţei sunt o re- 
cunoaştere a faptului că lumea culminează în persoana 
umană care se mişcă spre unirea cu Persoana supremă, ca 
spre scopul ei final. Dogmele acestea ale credinţei naturale 
susţin menţinerea vieţii în planul superior ai sensurilor şi 
dinamismul ascendent al persoanelor umane purtătoare 
ale acestor sensuri spre sensul deplin care este eternizarea 
în unirea cu Persoana supremă. Departe de a reduce exis- 
tenţa la un orizont închis, ele îi deschid orizontul infinitu- 
lui, căutând să o scape din orizontul îngust şi monoton 
care se încheie cu moartea. 

Sfântul Maxim Mărturisitorul descrie dinamismul ascen- 
dent al lumii astfel: "Ţinta finală a mişcării celor ce se mişcă 
este să ajungă la veşnica existenţă bună, precum începutul 
lor este în existenţa care e Dumnezeu, căci El este atât 
dătătorul existenţei, cât şi dăruitorul existenţei celei bune, 
ca început şi ţintă a ei'2. Fiinţa umană nu se poate odihni 
până nu se eternizează în infinitatea şi deci în fericirea exis- 
tenţei depline. Fericitul Augustin a spus: "Inquietum est cor 
noster donec requiescat in Te'. 

Dar sensurile existenţei, inclusiv sensul ei final, oricât 
de evidente apar, nu se impun în mod ştiinţific, cum se im- 
pun fenomenele naturii prin faptul că se repetă în mod uni- 
form şi pot fi supuse experimentării. De aceea, acceptarea 


2. Ambigua, P.G. 91, col. 1073. 

lor fermă are caracterul unei credinţe. Mai bine zis, în 
recunoaşterea lor se îmbină într-un mod paradoxal evi- 
denţa lor şi necesitatea acceptării lor în mod voit pentru 
menţinerea existenţei umane pe un plan superior unei 
existenţe naturale a repetiţiei încheiate prin moarte, deci în 
acceptarea lor intră şi faptul libertăţii. Persoana semenului 
meu îmi revelează nişte sensuri ale ei, dar recunoaşterea 
lor depinde, pe de altă parte, de libertatea mea. Accepta- 
rea lor liberă presupune credinţa. 

Această acceptare prin credinţă este proprie domeniu- 
lui relaţiei între persoana umană şi Persoana divină şi desă- 
vârşirii ei pe planul eternității, oricât de evidentă apare ne- 
cesitatea acestei relaţii şi desăvârşirea ei în eternitate ca 
sens al existenţei. 

Domeniul acesta e un domeniu al sintezei între eviden- 
ţă şi credinţă, pentru că e un domeniu al libertăţii şi al spi- 
ritului. De aceea, Sfântul Isaac Sirul spune despre credinţă 
că e "mai subţire decât cunoştinţa lucrurilor sensibile", sau 
"mai înaltă' decât aceea. Pe de altă parte, având în vedere 
că credinţa se îmbină cu evidenţa unui domeniu superior, 
tot el spune: “Cunoştinţa se desăvârşeşte în credinţă și 
primeşte putere să înţeleagă şi să simtă pe Cel ce e mai 
presus de orice senzaţie şi să vadă lumina cea necuprinsă 
de minte şi de cunoştinţa creaturilor... Credinţa deci ne 
arată de pe acum adevărul desăvârşirii, şi în credinţa noas- 
tră aflăm cele necuprinse şi care nu stau în puterea cer- 
cetării şi a cunoştinţei'3. 

Dar, atât ca conţinut cât şi ca putere de acceptare, cre- 
dinţa naturală sau credinţa bazată pe Revelația naturală are 
nevoie de completarea ei prin credinţa ce ni se dăruieşte 
prin Revelația supranaturală. 


3. Tă evpeGtEvra &ornri& , Atena, 1893, p. 254. 





II 
Revelația supranaturală 
ca izvor al credinţei creştine 


A 
Revelația supranaturală — confirmare şi completare 
a credinţei naturale 


Credinţa naturală, care are izvorul în Revelația lui Dum- 
nezeu prin natură, oricât de evidentă ar părea, este supusă 
îndoielii. Aceasta, întâi, pentru faptul că noi suntem supuşi 
tentaţiei de a lua drept singura realitate dată ordinea feno- 
menelor cunoscute prin simţuri și prin instrumentele ce le 
prelungesc pe acestea şi care oferă satisfacţii trupeşti şi le- 
gate de existenţa trecătoare; dar mai ales pentru că în mod 
obiectiv setei noastre pentru împlinirea sensului existenţei 
noastre într-o desăvârşire eternă i se opune realitatea inevi- 
tabilă a morţii. Această îndoială e susţinută apoi şi de fap- 
tul că ordinea sensurilor, care îi indică omului perspectiva 
unei desăvârşiri în comuniune cu Persoana infinită, nu pare 
confirmată în credinţa naturală de iniţiativa unei astfel de 
Persoane. y 

Astfel lumina sensurilor, sau a sensului final etern al 
existenţei, licăreşte în întuneric. În această situaţie ne vine 
în ajutor Revelația supranaturală. Prin aceasta, Persoana in- 
finită şi eternă intră din proprie iniţiativă în comunicare cu 
omul, dând un fundament și comuniunii noastre cu se- 
menii. 

Cunoscând prin Revelația supranaturală Persoana dum- 
nezeiască infinită în iniţiativa Ei clară, noi ne dăm seama că 
între tentaţiile subiective trecătoare şi inferioare, oferite de 
natură, şi moartea ca tristă realitate obiectivă, există o legă- 
tură şi că ele nu reprezintă starea firească a existenţei, ci o 

stare de cădere, pentru că moartea dă impresia că nu exis- 
tă o altă viaţă dincolo de ea, sau invers: omul slăbeşte în 
sine spiritul chemat la viaţă eternă prin preocuparea exclu- 
sivă de plăcerile trecătoare legate de trup. Tentaţiile res- 
pective reprezintă o slăbiciune în trăirea pentru sensuri şi 
deci un păcat, iar moartea e urmarea acestei slăbiciuni, sau 
a păcatului, fiind ultima prăbuşire a realităţii în nonsens. 

Prin aceasta, Revelația supranaturală întăreşte evidenţa 
trăsăturilor credinţei naturale în care licărește un sens su- 
perior şi etern al existenţei. Dar o întăreşte întrucât o com- 
pletează atât prin cunoștința ce o aduce omului că natura 
lui se află acum prin păcat şi prin moarte într-o stare nefi- 
rească, cât şi prin ajutorul ce i-l dă de a învinge starea ac- 
tuală nefirească a ei. Astfel, Revelația supranaturală repre- 
zintă o readucere a naturii umane la starea ei adevărată, 
dându-i în acelaşi timp putere pentru a ajunge la ţinta fi- 
nală, spre care aspiră în mod firesc. În felul acesta Reve- 
laţia supranaturală confirmă şi reface credinţa naturală, 
sau natura însăşi ca Revelaţie naturală. Noi nu știm ce este 
natura în mod deplin şi revelaţia pe care o reprezintă ea 
decât prin Revelația supranatuală. Revelația naturală nu ni 
se luminează în sensul ei deplin decât prin Revelația supra- 
naturală. De aceea, după căderea primului om în păcat 
cele două Revelaţii trebuie văzute într-o strânsă legătură. 
Revelația supranaturală restabileşte de fapt natura noastră 
şi a lumii. Ea face sigură evidenţa credinţei naturale privind 
ţinta omului şi a lumii, pentru care omul în stare de păcat 
nu avea deplină siguranţă și nu se putea decide cu uşurinţă. 

Dacă nu ar fi intervenit păcatul primului om, natura sa 
şi cu ea lumea însăși ar fi înaintat în mod firesc spre ţinta 
de desăvârşire eternă în Dumnezeu, întărindu-se în comu- 
niunea cu El încă de pe pământ. Dar întrucât această înain- 
tare nu mai era posibilă nici lui şi nici lumii fără Revelația 
supranaturală, aceasta a venit ca o scăpare a naturii noas- 
tre din slăbiciunea în care a căzut. 

Datorită Revelaţiei supranaturale, Persoana supremă, 
ţinta finală a creaturii raţionale, şi calea de înaintare spre 
Ea sunt cunoscute de aceasta în mod clar, cum ar fi fost 
cunoscute prin stăruirea ei în Revelația naturală; căci peste 
natură e proiectată acum lumina Revelaţiei supranaturale. 
în acest sens trebuie să înţelegem afirmarea Sfântului Ma- 
xim Mărturisitorul că Revelația naturală are aceeaşi valoare 
ca şi Revelația supranaturală. Dar el precizează că Reve- 
laţia naturală a fost de aceeaşi valoare cu cea supranatu- 
rală pentru sfinţi, adică pentru cei ce s-au ridicat la o ve- 
dere a lui Dumnezeu asemenea celei din Revelația supra- 
naturală+. Pentru ei, legea scrisă nu e decât lege naturală 
văzută în tipurile personale ale celor ce au îndeplinit-o, iar 
legea naturală nu e decât legea scrisă văzută în sensurile ei 
spirituale, dincolo de aceste tipuri. Amândouă sunt una, 
când sunt văzute ca ducând spre harul vieţii viitoare5. Prin 
Hristos, veşmintele sau creaturile se umplu şi ele de lumi- 
na Lui6. 

Dar din cele spuse rezultă în acelaşi timp că după slă- 
birea omului prin păcat, Revelația supranaturală e necesa- 
ră pentru punerea în lumină deplină a Revelaţiei naturale. 

De fapt Revelația supranaturală a însoţit de la început — 
mai întâi în viaţa oamenilor, apoi în mod special în viaţa 
poporului Israel - Revelația naturală. Lui lov şi soţilor săi de 
conversaţie Dumnezeu însuși le arată lucrarea Sa din na- 
tură (cap. 38, 41). David spune tot prin inspiraţia lui Dum- 
nezeu: "Cerurile spun mărirea lui Dumnezeu şi facerea mâi- 
nilor Lui o vesteşte tăria' (Ps. 18, 1 ș.u.). lar mama unuia 
din cei şapte fraţi Macabei, căruia i se oferă scăparea de 
moarte dacă va călca Legea, îi spune: 'Rogu-te, fiule, ca 
privind la cer şi la pământ și văzând toate câte sunt în ele, 


4. Ambigua, P.G. 91, col. 1149 D şi 1176 C. 
5. Ibidem, col. 1152. 
6. Ibidem, col. 1160. 

să cunoşti că din cele ce nu au fost le-a făcut Dumnezeu pe 
ele şi neamul omenesc' (2 Mac. 7, 28). Ea îl îndeamnă să 
vadă din natură că omul -— creatură a lui Dumnezeu - e 
făcut pentru Dumnezeu, pentru că din natură se poate ve- 
dea că Dumnezeu există ca Persoană mai presus de natură, 
şi omul, ca creatură personală, este făcut pentru unirea 
eternă cu Persoana supremă şi, prin aceasta, şi cu ceilalţi 
semeni. Pentru unirea aceasta eternă cu Persoana supremă 
şi cu persoanele semenilor săi, omul trebuie să primească 
şi moartea, de care nu poate scăpa, ci doar o poate amâna. De 
aceea ea continuă: 'Nu te teme de ucigaşul acesta, ci fă-te 
vrednic de fraţii tăi, primeşte moartea, ca în ziua milostivirii 
să te găsesc împreună cu fraţii tăi'. Dar siguranţa şi clari- 
tatea acestei credinţe din natură o câştigă tânărul prin fap- 
tul că cunoaşte Legea lui Moise. Căci el răspunde: 'Nu as- 
cult de porunca regelui, ci de porunca Legii, care s-a dat 
părinţilor noştri prin Moise" (2 Mac. 7, 30). 

Acolo unde Revelația supranaturală n-a mai însoţit Re- 
velaţia naturală şi unde aceasta a rămas singură, s-au pro- 
dus grave întunecări ale credinţei naturale în Dumnezeu, 
dându-se naştere religiilor păgâne, cu idei foarte neclare 
despre Dumnezeu, care de cele mai multe ori făceau o 
confuzie între El şi natură şi făceau nesigură persistenţa 
persoanei umane în eternitate. 

Aceasta ne face să socotim că numai Revelația supra- 
naturală, sau o anumită influenţă a ei, a apărat în unele 
cazuri credinţa naturală de alterare. Sub influenţa ei unii au 
sesizat cu o percepţie spirituală mai fină adevărul despre 
Dumnezeu din Revelația naturală, ba au avut chiar o sensi- 
bilitate pentru grăirea lui Dumnezeu în conştiinţa lor şi pen- 
tru manifestarea Lui în natură. Elihu, partenerul de conver- 
saţie al lui lov, spune: "Duhul din om şi suflarea Celui atot- 
puternic dau priceperea' (lov 32, 18). Au fost şi la grecii . 
vechi unii filosofi care au ajuns la ideea monoteistă, dar 


AM 

dumnezeul cunoscut de ei nu avea caracterele personale 
atât de clare ca Dumnezeul cunoscut în Vechiul Testament 
chiar din natură, datorită influenţei Revelaţiei supranatu- 
rale. Aceasta arată că în principiu nu e exclusă o cunoaş- 
tere mai dreaptă a lui Dumnezeu şi a sensului vieţii noas- 
tre prin Revelația naturală, luată în ea însăşi, dar sunt 
foarte rari cei care o sesizează în conţinutul punctelor ei 
fundamentale, şi niciodată nu capătă o deplină claritate şi 
siguranţă cu privire la ele fără o influenţă a Revelaţiei su- 
pranaturale. 

Dar atitudinea lor subiectivă, datorată slăbiciunii lor 
spirituale, nu poate desfiinţa Revelația obiectivă a lui 
Dumnezeu, manifestată în evidenţa sensului existenţei, 
înscris în fiinţa lor. De aceea, destui trăiesc practic conform 
acestui sens, iar când nu trăiesc conform lui se simt vino- 
vaţi pentru nesocotirea lui. Aceasta o spune Sfântul 
Apostol Pavel prin cuvintele: "Când păgânii, cei ce nu au 
lege, din fire fac cele poruncite de lege, aşa lipsiţi de lege, 
ei singuri îşi sunt lege, ca unii care arată fapta legii scrisă 
în inimile lor, conştiinţa lor dând mărturie despre aceasta 
şi gândurile lor învinovăţindu-se şi dezvinovăţindu-se între 
ele' (Rom. 2, 14-15). 

Dumnezeu Se revelează obiectiv prin conștiință şi prin 
natură; dar subiectiv, sau din pricina păcatului din ei, pro- 
movat cu voia lor, cei mai mulţi se împotrivesc evidenţei 
Lui şi sensului adevărat al vieţii lor, care ni se revelează în 
chip natural, sau strâmbă această evidenţă refuzând apor- 
tul voinţei lor la acceptarea ei. În general, Sfântul Apostol 
Pavel afirmă atât faptul revelării naturale obiective a lui 
Dumnezeu în inimile omeneşti şi în natură, cât şi refuzul 
subiectiv al multora de a accepta evidenţa lui Dumnezeu 
astfel revelat: "lar mânia lui Dumnezeu se descoperă din 
cer peste toată fărădelegea şi peste toată nelegiuirea oame.- 
nilor care ţin adevărul în robia nedreptăţii' (Rom. 1, 18). 
Fiindcă ceea ce se poate şti despre Dumnezeu este vădit în 

inimile lor şi Dumnezeu este cel ce le-a vădit. Într-adevăr, 
însuşirile Lui nevăzute,veşnica Lui putere şi dumnezeire se 
văd, prin cugetare, de la începutul lumii, în făpturile Lui, ca 
ei să fie fără apărare. 

Dar, faptul că cei care n-au stat sub influenţa Revelaţiei 
supranaturale au putut refuza subiectiv aşa de uşor credin- 
ţa din Revelația naturală a însemnat şi o slăbire a evidenţei 
obiective din Revelația naturală a lui Dumnezeu. Aceasta, 
datorită mai ales morţii pe care slăbirea spirituală a adus-o 
în lume. De aceea a fost necesar ca Dumnezeu să recurgă 
la Revelația supranaturală nu numai ca vorbire, în care Per- 
soana Lui să apară mai clar, ci şi ca un şir de acte supra- 
naturale prin care, pe de o parte, să pună în evidenţă exis- 
tenţa Sa şi a lucrării Sale, iar pe de alta, să sensibilizeze 
perceperea subiectivă umană pentru sesizarea Lui ca per- 
soană şi a sensului vieţii omenești, făcând astfel mai 
uşoară decizia omului de a-L accepta prin credinţă. Prin 
aceasta Revelația supranaturală a dat claritate şi siguranţă 
credinţei naturale, dar a şi lărgit cunoaşterea lui Dumnezeu 
şi a sensului etern al existenţei noastre şi a lumii. Mai mult, 
prin actele Sale supranaturale Dumnezeu a arătat creaturii 
conştiente posibilitatea ridicării ei din planul naturii căzute 
sub robia morţii, care slăbea credinţa omului în posibili- 
tatea realizării sensului etern al existenţei sale. Actele su- 
pranaturale ale Revelaţiei directe a lui Dumnezeu dau crea- 
turii conştiente nădejdea de a se ridica prin harul lui Dum- 
nezeu şi prin libertate deasupra naturii. 

Prin cuvintele Revelaţiei supranaturale omul a învăţat 
ceea ce poate înţelege şi din Revelația naturală luminată de 
cea supranaturală. Prin natură, creatura conştientă vede 
atotputernicia lui Dumnezeu, bunătatea lui Dumnezeu, în- 
ţelepciunea lui Dumnezeu ca Creator şi Proniator, învățând 
să fie ea însăşi bună, înţeleaptă şi să tindă spre unirea 
finală cu El. Chiar moartea -— şi neputinţa noastră de a ne 
obişnui cu ea — ne învaţă să nu ne atașăm lumii acesteia şi 

arată că noi suntem făcuţi pentru existenţa eternă. Multe 
din cuvintele directe ale Revelaţiei supranaturale ne învaţă 
aceleaşi lucruri. Dar omul nu cunoaşte posibilitatea de îm- 
plinire a sensului vieţii sale decât din cuvintele şi actele 
Revelaţiei supranaturale; numai ele îi arată că poate scăpa 
de coruperea naturii; numai ele îi deschid omului credin- 
cios perspectiva de a nu fi dizolvat în natura supusă coru- 
perii tuturor formelor individuale, ca şi posibilitatea de a se 
mântui. Numai dogmele credinţei din Revelația supranatu- 
rală îi asigură perspectiva unei libertăţi faţă de natură încă 
în viaţa pământească şi o libertate deplină în existenţa 
eternă. 

Din aceasta se vede că nici actele Revelaţiei suprana- 
turale nu suprimă natura umană ca natură personală, ci o 
ridică din starea în care se află, de slăbiciune şi de coru- 
pere a integrităţii ei, în planul eternizării în desăvârșirea 
spre care aspiră. Chiar faptul că aceste acte sunt însoţite 
de cuvinte care nu îi cer omului în fond decât o vieţuire 
nescufundată total în lume, ci orientată spre Dumnezeu 
aşa cum îi cere și Revelația naturală, arată că actele Reve- 
laţiei supranaturale nu urmăresc decât ridicarea naturii 
noastre din starea de cădere şi împlinirea aspiraţiei de de- 
săvârşire în veşnicie. 

Cuvintele care au însoţit aceste acte de multe ori nu au 
făcut decât să ceară omului să lucreze în viaţa pământeas- 
că pentru a se face apt de viaţa eternă, a cărei perspectivă 
a fost arătată posibilă de actele Revelaţiei supranaturale. 
Dar aceasta o cerea şi legea naturală înscrisă în conştiinţă. 
De aceea, când Sfântul Apostol Pavel sau Sfântul Maxim 
Mărturisitorul vorbesc de egalitatea legii naturale cu cea 
scrisă, ei se referă în special la învăţătura morală a Testa- 
mentului Vechi, şi nu la cele două moduri de revelare a lui 
Dumnezeu, adică la cel prin fenomenele naturii şi la cel 
prin vorbire directă şi prin acte supranaturale. 

Pentru înţelegerea faptului că Revelația supranaturală, 
pe de o parte se săvârşeşte prin vorbire directă şi prin acte 
mai presus de natură, iar pe de altă parte, nu contrazice 
natura şi credinţa naturală, ci o confirmă şi o desăvârşeşte, 
este necesar să se arate ceea ce au comun amândouă şi 
ceea ce deosebeşte Reveiajia supranaturală de natură şi de 
revelarea lui Dumnezeu prin ea. 


B 
Convergenţa şi deosebirea celor două Revelaţii 


a. Înţelesul obiectiv al Revelaţiei naturale. Nedespărţi- 
rea celor două feluri de revelaţie şi conţinutul lor, în parte 
comun (oferit prin Revelația naturală obiectivă în mod indi- 
rect, iar în cea supranaturală în mod explicit)7, nu s-ar 
putea înţelege dacă am socoti că în Revelația naturală este 
activ numai omul, cum ne-a obişnuit teologia occidentală 
să înţelegem. 

Detaşarea de Dumnezeu a naturii prin care EI vorbește 
şi lucrează, sau vorbeşte lucrând şi lucrează vorbind, a dus 
uşor la felurite concepţii care au voit să explice lucrarea 
exclusiv pe baza unei realităţi imanente. Dar Revelația na- 
turală e nedespărţită de cea supranaturală şi credinciosul 
se simte şi prin ea într-o legătură imediată cu Dumnezeu. 
Dar aceasta, numai dacă Dumnezeu Se manifestă continuu 
prin cea dintâi, vorbind şi lucrând continuu prin toate lu- 
crurile şi combinaţiile lor alese de EI şi prin toate gândurile 
aduse de El prin acestea, şi în mod direct, în conştiinţa 
umană şi conducând astfel pe om spre realizarea sensului 
existenţei sale în unirea eternă cu EI. 

De fapt Dumnezeu vorbeşte şi lucrează continuu prin 
lucrurile create şi cârmuite, prin crearea de împrejurări me- 


7. Ibidem, col. 1152. 

reu noi, prin care cheamă pe fiecare om la împlinirea da- 
toriilor sale faţă de El şi de semenii săi şi răspunde la ape- 
lurile omului în fiecare clipă. Lucrurile şi împrejurările aces- 
tea sunt tot atâtea gânduri (raţiuni) manifestate ale lui 
Dumnezeu, deci tot atâtea cuvinte plasticizate. Dar Dum- 
nezeu vorbeşte fiinţei noastre mai ales prin gândurile ce le 
naşte în conştiinţa noastră, când vrem să facem ceva sau 
trebuie să facem ceva; sau când, după ce am făcut ceva 
rău, ne vorbeşte prin mustrări, prin necazuri şi boli. Prin 
toate, Dumnezeu ne conduce, ca printr-un dialog continuu, 
spre desăvârşirea noastră, deschizându-ne perspectiva spre 
împlinirea sensului existenţei noastre în comuniunea cu 
Dumnezeu cel infinit. 

Proorocul David afirmă adeseori vorbirea lui Dumnezeu 
prin măreţia naturii, dar nu lipseşte la el nici afirmarea 
despre vorbirea lui Dumnezeu prin diferite necazuri sau 
bucurii ce le aduce omului în viaţă. Pentru primul fel de 
vorbire cităm: "Cerurile spun slava lui Dumnezeu şi facerea 
mâinilor Lui o vesteşte tăria. Ziua spune zilei cuvânt şi 
noaptea vesteşte nopţii ştiinţă. Nu sunt graiuri, nici cuvinte 
ale căror glasuri să nu se audă. În tot pământul a ieşit ves- 
tirea lor şi până la marginea lumii cuvintele lor' (Ps. 18, 1- 
4). lar despre vorbirea prin necazuri şi prin ajutor, cităm: 
“Auzit-a rugăciunea mea şi m-a scos din groapa ticăloşiei şi 
din tina noroiului” (Ps. 29, 2-3). Elihu descrie întâi grăirea lui 
Dumnezeu în conştiinţa omului prin necazuri şi dureri, iar 
după aceea grăirea Lui prin lucruri: "Vezi că Dumnezeu vor- 
beşte când într-un fel, când într-altul, dar omul nu ia amin- 
te. Şi anume EI vorbeşte în vis, în vederile nopţii, atunci 
când somnul se lasă peste oameni şi când ei dorm în aşter- 
nutul lor. Atunci El dă înştiinţări oamenilor, ca să-i întoarcă 
de la cele rele şi să-i ferească de mândrie, păzindu-le sufle- 
tul de prăpastie şi de calea mormântului. De aceea, prin 
durere omul este mustrat în patul lui şi oasele lui sunt 
zguduite de un cutremur neîntrerupt. Pofta lui se dezqustă 

de mâncare şi inima lui nu mai doreşte nici cele mai bune 
bucate. Carnea de pe el se prăpădeşte şi piere, şi oasele 
lui, până acum nevăzute, îi ies prin piele. Sufletul lui înain- 
tează încet-încet spre prăpastie şi viaţa lui, spre împărăţia 
morţilor. Dar el se roagă lui Dumnezeu şi Dumnezeu arată 
bunătatea Sa şi îi ingăduie să vadă faţa Lui cu mare bucurie 
şi astfel îi dă omului iertarea Sa' (lov 33, 14-26). 

Atitudinea faţă de noi a lui Dumnezeu ca Persoană se 
arată uneori şi în refuzul Lui de a răspunde. Poate că slă- 
birea evidenţei prezenţei şi lucrării lui Dumnezeu prin na- 
tură şi prin conştiinţa omului se datoreşte şi acestui refuz 
al Lui de a răspunde celor ce nu-L cheamă cu toată inima. 
Elihu continuă: “Să tot strige ei atunci, că Dumnezeu nu 
răspunde din pricina trufaşei împilări a celor răi. Zadarnică 
le este truda; Dumnezeu nu aude şi Cel atotputernic nu ia 
aminte" (lov 35, 12-13). 

Revelația naturală se îndeplinește obiectiv în tot timpul 
şi locul; ea se adresează fiecăruia. Ea ajută pe cei care o 
recunosc în lumina Revelaţiei supranaturale, împreună cu 
învăţătura Revelaţiei supranaturale, şi cu lucrarea ei, ca să 
înainteze spre viaţa eternă. 

b. Revelația supranaturală ca precizare a celei naturale. 
Dar Revelația supranaturală precizează ţinta Revelaţiei na- 
turale şi modalităţile de realizare a ei. Creştinii văd la lumi- 
na Revelaţiei supranaturale cum Dumnezeu conduce, şi 
prin lucruri, prin împrejurări, prin întâmplările bune şi rele 
din viaţa lor, prin glasul conştiinţei sau prin ideile lor, la tot 
mai multă comuniune cu El. Dar cunosc că această comu- 
niune se realizează deplin în Hristos care a coborât real la 
noi, cunosc că în Hristos s-a pus baza sigură a unirii depline 
între Dumnezeu şi omul care crede în El, în Care acesta se 
va eterniza. Deci Revelația supranaturală precizează mo- 
dalitatea acestei conduceri şi dă ajutor fiinţei noastre slă- 
bite de păcat şi împiedicată de moarte, pentru a înainta 
efectiv spre unirea eternă şi deplină cu Dumnezeu. Creş- 

tinii văd cum Revelația naturală este precizată şi comple- 
tată prin Revelația supranaturală care culminează în Hristos. 
Amândouă duc spre Dumnezeu ca ţintă finală şi eternă. 

Prin Revelația naturală Dumnezeu conduce pe omul 
care crede în EI spre ţinta unirii cu EI prin vorbirea indirectă 
şi prin lucruri, folosindu-Se de diferite împrejurări, proble- 
me, greutăţi, dureri ridicate în faţa acestuia şi de gândurile 
aduse în conştiinţa lui pentru ca acesta să înainteze spre El 
prin felul drept de a le face faţă, deci folosindu-Se de ceea 
ce ţine de natură. lar prin Revelația supranaturală, Dum- 
nezeu face să se ivească în conştiinţa celui credincios într-un 
fel direct cuvinte de ale Sale, sau cuvinte care pun în evi- 
denţă persoana Lui, nu lucrând prin natură, ci printr-o vor- 
bire şi acţiune care fac mai clară prezenţa Persoanei Lui în 
conducerea acestuia spre unirea cu Ea ca ţinta lui finală. 
Prin aceasta Dumnezeu intră în comuniune directă şi evi- 
dentă cu cel credincios, ceea ce îl convinge pe acesta de- 
spre existența lui Dumnezeu şi satisface setea lui după 
comuniunea cu Persoana infinită, încredinţându-l totodată 
că nu este lăsat pe seama unor forţe oarbe care îl duc la 
dispariţie, ci e ridicat la legătura cu Persoana supremă, şi 
Aceasta îl va conduce spre eternizarea sa într-o deplină 
comuniune cu Ea. 

c. Revelația supranaturală ca ieşire mai directă în evi- 
denţă a lui Dumnezeu. Această ieşire mai directă în eviden- 
ţă a Persoanei lui Dumnezeu prin vorbirea Sa şi prin con- 
ducerea celor credincioşi spre deplina unire cu EI, se arată 
în faptul că Dumnezeu trimite organe conştiente speciale 
cărora Se revelează vorbind, ca aceştia să comunice altora 
gândurile şi planurile Sale cu ei. În Revelația naturală fie- 
care cunoaşte pe Dumnezeu vorbind prin lucruri şi prin îm- 
prejurări, prin întâmplări personale. Dar comunicarea cu 
Dumnezeu nu apare destul de evidentă. Lucrurile se inter- 
pun prea mult între persoana umană şi Dumnezeu, pericli- 
tând comuniunea celei dintâi cu Dumnezeu. 

În Revelația supranaturală Dumnezeu Se face cunoscut 
în mod clar ca persoană întrucât cheamă şi trimite o per- 
soană anumită către o colectivitate umană. Această per- 
soană vine la ea cu o responsabilitate puternic trezită de 
Dumnezeu. Prin aceasta, pe de o parte Dumnezeu confir- 
mă evidenţa naturală pe care fiinţa noastră o are despre 
împlinirea viitoare a sensului său în unirea cu Dumnezeu, 
pe de alta, îi arată că această unire nu se va realiza şi nu se 
pregăteşte într-un mod izolat, ci în solidaritatea fiecăruia cu 
semenii săi şi de aceea această pregătire nu se face numai 
prin lucruri interpretate de om în mod izolat, ci prin solia 
unei persoane care atrage atenţia tuturor spre conţinutul 
soliei ei. Dumnezeu voiește să mântuiască prin Revelația 
supranaturală nu indivizi izolaţi, ci marea mulţime de cre- 
dincioşi într-o responsabilitate reciprocă şi comună faţă de 
EI, căci toţi trebuie să se ajute unii pe alţii în înaintarea spre 
ţinta desăvârşirii şi a vieţii eterne şi să întărească comuniu- 
nea lor bazată pe comuniunea cu Dumnezeu. De fapt co- 
muniunea între ei intră ca o componentă în desăvârşirea 
lor şi în înaintarea spre ea. 

d. Revelația supranaturală în acte. Pentru a Se pune și 
mai mult în evidenţă ca Persoană superioară naturii şi su- 
verană asupra ei, capabilă să scape flinţa noastră de căde- 
rea în servitutea naturii, Dumnezeu Se face cunoscut pe 
sine în Revelația supranaturală şi prin acte supranaturale 
care nu pot fi considerate ca fenomene ale naturii. Acestea 
sunt o altă serie de cuvinte încorporate, superioare celor 
încorporate în lucrurile şi fenomenele naturii. Ca atare ele 
nu se produc continuu, căci în acest caz ar putea apărea 
asemănătoare fenomenelor naturale ce se repetă. Ele sunt 
nu numai supranaturale, ci şi extraordinare. Dar ele se în- 
scriu în general împreună cu învăţăturile ce le însoțesc, în- 
tr-o suită ascendentă de arătare tot mai evidentă a lui Dum- 
nezeu, Care pregăteşte în mod gradat natura umană aflată 
pe planul aservit morţii, prin ridicarea ei spirituală, pentru 











36 TEOLOGIA DOGMATICĂ ORTODOXĂ 


capacitatea trecerii în planul comuniunii cu Sine, deci ne- 
supus morţii, şi pentru înţelegerea acestei treceri. 

e. Actele Revelaţiei supranaturale în Vechiul şi Noul 
Testament. În Vechiul Testament, în timpurile de început 
ale formării poporului Israel, actele supranaturale se referă 
mai mult la natură, pentru a închega colectivitatea poporu- 
lui lui Israel prin cunoaşterea că este condusă de un Dum- 
nezeu care e mai presus de natură şi pentru a o face să se 
ataşeze strâns de El. Odată unificată şi întărită această cre- 
dinţă, în timpul profeților, Dumnezeu lucrează mai mult 
prin cuvintele Sale asupra sufletelor, pentru a le înălța către 
Sine. Dar nu renunţă cu totul nici la actele supranaturale 
asupra naturii. În Persoana lui Hristos actele supranaturale 
îndreptate către natură se referă mai ales la natura umană 
şi ele corespund cu înălţarea spirituală a acesteia, indicând 
cauzalitatea spiritului în actele supranaturale, dar şi nivelul 
spiritual maxim la care este ridicată natura umană în Hristos, 
şi perspectiva ce o deschide El pentru toţi cei ce se unesc 
cu EI prin credinţă. 

f. Actele supranaturale şi ridicarea spirituală maximă a 
naturii umane în Hristos. Dar linia actelor supranaturale şi 
linia spiritualităţii nu se întâlnesc în Hristos la nivelul ma- 
xim, ca două înălţimi paralele. Tocmai maxima spirituali- 
tate a Lui are în ea puterea covârşirii automatismului natu- 
rii. Covârşirea acestui automatism al repetiţiei nu se produ- 
ce printr-o biruire externă a naturii, ca în mitologie, ci e 
opera actualizării puterii superioare a spiritului, care covâr- 
şeşte natura fără să o suprime. Protestantismul, pentru 
care spiritualitatea are un preţ mai redus, n-a mai putut în- 
ţelege actele supranaturale din viaţa lui Hristos, ci le-a de- 
clarat mitologice. Aceasta a dus în mod logic la necesitatea 
demitizării. 

Explicate prin forţa culminantă a spiritului, actele su- 
pranaturale referitoare la Persoana lui Hristos, ca naşterea 
Sa supranaturală şi Învierea, nu anulează firea luată din noi 

cu contribuţia ei, ci o duc la culmea realizării ei, căci ea are 
ca componentă superioară spiritul, care tinde în mod na- 
tural la potenţarea lui prin spiritul divin. Firea umană a lui 
Hristos rămâne de aceea într-o veşnică existenţă. De aceea 
actele supranaturale referitoare la firea Lui umană şi în pri- 
mul rând Învierea sunt mai degrabă acte de restabilire a 
acestei firi şi a naturii lumii în general. Întruparea lui Hristos 
reprezintă în acelaşi timp atât coborârea lui Dumnezeu la 
comuniunea deplină cu umanitatea, cât şi înălţarea maxi- 
mă a acesteia. Dumnezeu S-a făcut om ca omul să se în- 
dumnezeiască. 

Atât prin depăşirea legilor unei naturi căzute în păcat, 
cât şi prin faptul că în felul acesta duce la actualizare de- 
plină adevărata natură umană creată pentru a fi prin spiri- 
tualizarea ei într-o comuniune cu Dumnezeu-Persoana ab- 
solută şi nesupusă automatismului naturii, Hristos S-a făcut 
începătură pentru toţi cei ce cred în El. Cuvintele Lui, ex- 
primând starea Lui de om desăvârşit, sunt menite şi ele să 
ne ajute să ne ridicăm la un nivel spiritual asemănător celui 
al Său, corespunzător stării Lui de înviere. Căci în EI se ara- 
tă legătura desăvârşită între nivelul spiritual cel mai înalt şi 
nivelul superior legilor naturii care duc la moarte. Învierea 
e efectul nivelului suprem spiritual atins de umanitatea în 
Hristos în unire cu Dumnezeirea. 

g. Actele supranaturale ale lui Hristos şi progresul Re- 
velaţiei. Dumnezeu recurge la actele supranaturale extra- 
ordinare, mai ales la început de perioade noi în istoria pla- 
nului de mântuire. A recurs la ele în timpul patriarhilor, al 
lui Moise, al lui Isus Navi, al lui Ilie, în momentele princi- 
pale ale formării şi apărării poporului Israel ca purtător al 
mesajului mântuirii. Dar perioada cea cu adevărat nouă şi 
ultimă este inaugurată de actele supranaturale extraordi- 
nare ale lui lisus Hristos, prin care se formează poporul lui 
Dumnezeu de pretutindeni, care înaintează spre însuşirea 
de către om a tot ce-i este dat omenescului în Hristos, spre 

participarea la Dumnezeu prin comuniunea directă şi ma- 
ximă cu El. 

Dacă toate actele supranaturale extraordinare ale Reve- 
laţiei sunt acte de mare importanţă în istoria mântuirii 
noastre, îndrumându-ne spre ţinta finală, actele supranatu- 
rale săvârşite cu natura noastră umană în Hristos o pun pe 
aceasta sub raza nemijlocită a țintei ei finale. 

Desigur, istoria mântuirii nu e făcută numai din acte su- 
pranaturale, pentru că nici ele nu sunt neîntrerupte, cum 
nu este neîntreruptă nici Revelația supranaturală a lui Dum- 
nezeu. Totuşi ele au o suită spirituală ascendentă şi în 
acest sens au o istorie, reprezentând istoria mântuirii. Dar 
între ele se ţese trăirea credincioşilor din cuvintele şi actele 
supranaturale ale Revelaţiei. Astfel, fiecare etapă a Revela- 
ţiei are în ea o forţă de propulsare a vieţii spirituale a na- 
turii noastre până la un nivel care o face pe aceasta capa- 
bilă de intrarea într-o nouă perioadă, inaugurată de o serie 
de noi acte supranaturale şi extraordinare şi de cuvintele 
unei cunoaşteri şi trăiri superioare. 

Actele supranaturale săvârşite asupra unor lucruri şi 
forţe ale naturii, sau punerea unor lucruri şi forţe ale naturii 
în mod extraordinar în slujba conducerii celor ce cred, spre 
împlinirea destinaţiei lor, fac mai evidente nu numai cuvin- 
tele directe din Revelația supranaturală, ci şi cuvintele lui 
Dumnezeu din natură. Ele fac să se vadă că toată natura e 
chemată să devină un mediu mai transparent prin care se 
manifestă persoana şi să fie covârşită prin spiritul personal. 

În perioadele dintre actele supranaturale și cuvintele în- 
soţitoare, omenirea trăieşte nu numai din lumina actelor 
supranaturale şi a cuvintelor însoţitoare anterioare, ci şi din 
Revelația naturală cotidiană, care şi ea are o mişcare isto- 
rică, luminată de acele acte şi cuvinte. 

Astfel, toată istoria mântuirii e călăuzită, luminată şi în- 
tărită în bine de Revelația dumnezeiască. Dar aceasta nu 
înseamnă că ea constă numai din actele şi cuvintele acelei 

Revelaţii, ci şi din răspunsurile noastre la ele. Sensibilitatea 
la acele acte şi cuvinte şi puterea răspunsurilor la ele sunt 
slăbite şi întrerupte mult şi des de păcat. Dar şi păcatul se 
resimte în anumite privinţe de nivelul de cunoaștere şi de 
subţierea spirituală la care omenirea a ajuns prin Revelaţie. 
Păcatul poate lua forme mai rafinate. Astfel, lumea e dusă 
de Revelaţie în general înainte. 

h. Caracterul profetic al Revelaţiei. Atât prin perioadele 
noi ce le inaugurează, cât şi prin perspectivele ce le des- 
chid spre ţinta finală, actele Revelaţiei supranaturale şi cu- 
vintele care le explică au şi un caracter profetic. Prooroci- 
rea nu e numai un criteriu extern prin care se dovedeşte un 
fapt al Revelaţiei supranaturale, ci face parte din esenţa ei. 

Revelația confirmă astfel şi susţine înaintarea noastră 
spre o ţintă finală ascendentă, făcând clară înălţimea aces- 
tei ţinte. Dar chiar în mișcarea ei naturală creaţia este însu- 
fieţită de o aspirație profetică. Ea este mişcarea Revelaţiei 
naturale spre ţinta finală. Adică, chiar Revelația naturală 
are un dinamism profetic. Dar mersul nostru înainte, în ba- 
za Revelaţiei naturale, spre ţinta finală nu ar fi posibil fără 
luminile şi ajutorul Revelaţiei supranaturale, dat fiind păca- 
tul care grevează natura noastră umană. Dar nici Revelația 
supranaturală nu se poate dispensa în conducerea creaţiei 
spre ţinta finală de aspiraţia naturală a ei şi de simţirea na- 
turală a îndemnului şi ajutorului lui Dumnezeu spre progres 
în împrejurările continuu noi. 

Astfel, actele şi cuvintele lui Dumnezeu în cele două fe- 
luri de revelaţie se înscriu într-un plan al Lui de conducere 
a creaţiei spre unirea cu Sine, adică, la îndumnezeire. 

i. Împlinirea planului de mântuire în Hristos. Hristos 
prezintă ultima etapă a Revelaţiei supranaturale şi împlini- 
rea planului ei. Din EI iradiază forţa. împlinirii acestui plan 
cu întreaga creaţie şi cu tot universul. De aceea perioada 
de după Hristos este ultima etapă a istoriei mântuirii. Isto- 
ria în întregimea ei este răstimpul înaintării în realizarea 

acestui plan, dar desăvârşirea acestei împliniri se face din- 
colo de istorie, în veacul viitor. Partea dinaintea acestei în- 
cheieri este propulsată de Hristos, Care o atrage la starea 
eshatologică sau a desăvârşirii eterne la care EI a dus firea 
noastră, adică la unirea deplină cu Dumnezeu. 

Astfel, Hristos reprezintă culmea Revelaţiei supranatu- 
rale şi deplina confirmare şi clarificare a sensului existenţei 
noastre prin împlinirea acestei existenţe în El, în care se 
realizează unirea maximă a noastră cu Dumnezeu şi, prin 
aceasta, şi desăvârșirea noastră. Dar odată cu aceasta se 
arată că absolutul spre care aspirăm nu are un caracter im- 
personal, ci e Persoană. lar noi intrând în comuniune maxi- 
mă cu Absolutul ca persoană ne împărtăşim şi noi de abso- 
lut. Noi suntem chemaţi să devenim un absolut după har 
prin participarea la Absolutul personal prin natură. Abso- 
lutul personal prin natură vrea să împărtăşească persoana 
umană de caracterul Său absolut, întrucât Se face EI însuşi 
om. Persoana conştientă este deja prin creaţie un absolut 
virtual printr-o anumită participare. De aceea peste ea nu 
se poate trece. Persoana noastră nu participă la absolut 
prin faptul că se trece peste ea, ci rămânând om şi fiind 
confirmat în această calitate. Întruparea lui Dumnezeu ca 
om duce la desăvârșire absoluta aspirație a noastră prin 
participare. De aceea dincolo de Întruparea şi Învierea Fiu- 
lui lui Dumnezeu ca om nu mai pot fi alte acte esenţial noi 
ale Revelaţiei supranaturale. Istoria mântuirii are acum ros- 
tul să dea celor ce cred ocazia de a se face capabili pentru 
participarea deplină la Absolutul personal, împreună cu 
Hristos sau în Hristos. 


C 
Lucrarea Cuvântului lui Dumnezeu şi a Duhului 
Sfânt în desfăşurarea Revelaţiei dumnezeieşti 


Progresul în istoria mântuirii, determinat de Revelaţie, 
este un progres în cunoaşterea și realizarea sensului exis- 
tenţei noastre în Dumnezeu ca comuniune directă şi de- 

săvârşită cu Absoiutul ca persoană şi, în EI, cu toate per- 
soanele semenilor noştri; este un progres în cunoaşterea şi 
realizarea planului de mântuire al lui Dumnezeu. Corespun- 
zător cu aceasta, Revelația este opera Fiului şi Cuvântului 
lui Dumnezeu după al Cărui model e creat omul, întrucât şi 
Fiul Îşi are originea în Tatăl şi răspunde chemării Lui; dar 
este și opera Duhului Sfânt, ca Cel ce ne spiritualizează 
continuu întărindu-ne tot mai mult în libertatea iubitoare 
eliberată de automatismul naturii. Progresul în asemănarea 
omului credincios cu Fiul şi Cuvântul lui Dumnezeu se rea- 
lizează prin aceea că EI însuşi ne vine prin istoria Revelaţiei 
tot mai aproape. Apoi, luând EI însuşi chipul nostru ca să-l 
refacă unindu-l cu Sine ca model, ne ridică până la deplina 
actualizare a noastră prin învierea şi înălţarea umanităţii 
noastre asumate de EI, ca bază a învierii şi înălţării noastre. 
Este în același timp un progres în spiritualizarea noastră, 
fără de care nu vom putea învia întru slavă şi nu ne vom 
putea înălța la cer. Această împreună-lucrare a Cuvântului 
lui Hristos şi a Duhului Sfânt se poate observa întâi în Re- 
velaţie până la încheierea ei în Hristos, şi apoi prin Biserică, 
prin Scriptură şi prin Tradiţie. În special rolul important al 
Sfântului Duh în realizarea Revelaţiei şi în eficienţa ei ulte- 
rioară arată că revelarea Logosului ca sens suprem al exis- 
tenţei şi întruparea Lui în natura umană sunt solidare cu 
actul de spiritualizare a naturii umane, efectuată prin Duhul 
Sfânt, şi progresează împreună. 

Cuvântul lui Dumnezeu, Care prin Revelația Vechiului 
Testament ne pregăteşte pentru primirea Lui, apoi Se întru- 
pează, învie şi ne atrage şi pe noi spre înviere şi spre uni- 
rea veşnică cu El, Se descoperă în calitate de sens deplin 
al existenţei noastre, plin El însuşi de puterea luminătoare 
şi atractivă. Învierea noastră în Hristos este astfel scopul 
Revelaţiei şi al lumii. Dar Duhul Sfânt aduce în noi puterea 
acestui sens, dându-ne şi capacitatea să ne însușim acest 
sens al existenţei şi să ne imprimăm de el. Sfântul Atanasie 

cel Mare a spus: "Cuvântul a asumat trupul pentru ca noi să 
primim pe Duhul Sfânt. Dumnezeu S-a făcut purtător de 
trup pentru ca omul să poată deveni purtător de Duh'8. 
Sfântul Simeon Noul Teolog consideră că scopul întregii 
opere a mântuirii noastre prin Hristos este să primim pe 
Duhul Sfânt. La rândul său, Nicolae Cabasila spune:'Care 
este efectul şi rezultatul actelor lui Hristos?... Nu e altul 
decât coborârea Sfântului Duh peste Biserică'9. Mântuitorul 
Însuşi a spus: 'E de folos pentru voi ca să Mă duc Eu... Eu 
voi ruga pe Tatăl şi vă va da un alt Mângâietor ca să fie cu 
voi în veac' (In 14, 16; 16,7). 

Cuvântul şi Sfântul Duh sunt cele două Persoane care 
efectuează împreună şi actualizează în mod solidar toată 
Revelația şi eficienţa ei până la sfârșitul lumii. Ei sunt "cele 
două mâini ale Tatălui", adică cele două Persoane lucrătoare, 
după expresia Sfântului Irineu. Ele fac împreună străveziu 
pe Tatăl în mod progresiv: "Strălucirea Treimii iradiază pro- 
gresiv'10. Între Cuvântul şi Duhul Sfânt există o reciproci- 
tate continuă a revelării şi Ambii împlinesc o revelare co- 
mună a Tatălui şi o spiritualizare comună a creaţiei. Nici- 
odată Cuvântul nu e lipsit de Duhul, Care ne face să primim 
pe Cuvântul, şi nici Duhul Sfânt, de Cuvântul cu Care ne 
uneşte tot mai mult. Dar fiecare din Cei doi are poziţia pro- 
prie în acţiune revelatoare, conform poziţiei din viaţa inter- 
nă a Sfintei Treimi. De aceea sunt mereu împreună. Precum 
în Sfânta Treime, Duhul Sfânt, odihnind peste Fiul, sau stră- 
lucind din EIl!, arată Tatălui pe Fiul, iar Fiul arată Tatălui 
pe Duhul, existând între Ei o reciprocitate!Z, tot aşa în Re- 


8. Despre întruparea Cuvântului, 8, P.G. 26, col. 996 C. 

9. Explicarea dumnezeieștii Liturghii, cap. 37, P.G. 150, col. 450. 

10. Sfântul Grigorie de Nazianz, Cuvântul 31, 26-27; P.G. 36, col. 161. 

11. Grigorie Cipriotul, patriarhul Constantinopolului (1283-1289), 
P.G. 142, col. 240, 242, 257, 260, 286. 

12. Iosif Vrienie, Cuvinte (24) pentru purcederea Sfântului Duh, 
Buzău, 1832. 

velaţie şi în eficienţa ei ulterioară Fiul trimite în intimitatea 
noastră pe Duhul, şi Duhul Îl trimite pe Fiul, sau Îl aduce în 
faţa vederii noastre sufleteşti, sau chiar în noi. Fericitul Au- 
gustin spune: 'Să nu gândim că Fiul a fost trimis în aşa fel 
de Tatăl, că n-a fost trimis şi de Duhul Sfânt'1!5. Iar Sfântul 
Ambrozie zice: "Tatăl şi Duhul trimit pe Fiul; la fel, Tatăl și 
Fiul trimit pe Duhul'!4%. Dumnezeu ne vine aproape în sta- 
rea Sa de comuniune, pentru ca să ne imprime şi nouă 
această stare şi acest elan al comuniunii. 

Lucrarea revelatoare comună şi complementară a Fiu- 
lui și a Sfântului Duh are o dezvoltare. Paul Evdokimov ve- 
de această dezvoltare ca o alternare a lucrărilor mereu mai 
vădite ale Duhului şi ale Cuvântului. În Vechiul Testament, 
Duhul Sfânt a pregătit venirea Cuvântului în trup, iar Acesta, 
odată venit în trup, pregăteşte venirea Duhului, Care va 
pregăti până la sfârşitul lumii a doua venire, cea întru slavă, 
a Cuvântului întrupat, înviat şi înălţat. "Prin gura proorocilor 
tot Vechiul Testament este o Cincizecime preliminară în ve- 
derea apariţiei Fecioarei şi a acelui 'Fie' al ei'15. Apoi, "Cinci- 
zecimea apare ca scopul ultim al iconomiei trinitare a mân- 
tuirii. Urmând Părinților bisericeşti se poate chiar spune că 
Hristos este marele Înainte-Mergător al Duhului Sfânt'16. Pe 
de altă parte, Evdokimov observă că Duhul Sfânt şi Cuvân- 
tul sunt mereu împreună, dar într-o perioadă Se află Unul 
pe planul prim, iar în altă perioadă, Celălalt: "in timpul lu- 
crării pământeşti a lui Hristos, relaţia oamenilor cu Duhul 
Sfânt se efectua prin şi în Hristos. Din contră, după Cinci- 
zecime, relaţia cu Hristos se efectuează prin şi în Duhul 
Sfânt. Înălţarea suprimă vizibilitatea istorică a lui Hristos. 
Dar Cincizecimea restituie lumii prezenţa interiorizată a lui 


13. Contra Maximin, Arian. |, 20, 4; P.L. 42, col. 790. 

14. De Spiritu Sancto, UI, 1, 8 şi 3; P.LL. 16, col. 811-812. 

15. L“Esprit Saint dans la tradition orthodoxe, Ed. du Cerf, Paris, 
1969, p. 87. 

16. Op. cit., p. 89. 

Hristos şi acum II revelează nu în faţa, ci în interiorul uceni- 
cilor Săi'17. 

În Vechiul Testament cuvântul lui Dumnezeu este încă 
un cuvânt cu reduse efecte duhovniceşti şi prea puţin reve- 
lat în adâncimile spirituale ale omului, datorită nivelului re- 
dus al sensibilităţii spirituale a acestuia. De aceea puterea 
lui Dumnezeu se manifesta nu numai prin cuvântul însuși, 
ci şi prin acte însoţitoare dar exterioare cuvântului, căci ele 
impresionau mai mult poporul la nivelul spiritual coborât la 
care se afla. Când Moise primeşte pe Sinai Legea, sau cu- 
vântul concentrat al lui Dumnezeu, "muntele fumega tot, că 
Se pogorâse Dumnezeu pe el în foc şi se ridica de pe el 
fum ca fumul din cuptor, şi tot muntele se cutremura puter- 
nic' (leş. 19, 18). Aceasta dovedea celor care aşteptau, pe 
de o parte prezenţa lui Dumnezeu, pe de alta, punea o 
perdea între Dumnezeu şi ei. Acest lucru se petrecea şi 
după aceea: 'lar după ce intra Moise în cort, se pogora un 
stâlp de nor şi se oprea la intrarea cortului şi Dumnezeu 
grăia cu Moise“ (leş. 33, 9). 

Peste Cuvânt, sau peste Moise care Îl reprezenta, a stat 
un zăbranic până la întruparea Cuvântului ca om. lar Duhul 
nu iradia în Vechiul Testament în chip arătat decât arare- 
ori. În Vechiul Testament Cuvântul lucra asupra subiecte- 
lor umane, insuficient pregătite spiritual, sub acoperămân- 
tul Legii. De aceea, paralel, Cuvântul le impresiona prin 
acte de putere. Oamenii erau atunci impresionați mai mult 
de strălucirea celor exterioare. Chiar slava lui Dumnezeu li 
se arăta într-un mod oarecum exterior. Sfântul Apostol Pa- 
vel zice: "Având deci o astfel de nădejde, noi lucrăm cu 
multă îndrăzneală, şi nu ca Moise, care îşi punea un văl pe 
faţa sa ca fiii lui Israel să nu vadă sfârşitul strălucirii exte- 
rioare (prin privirea celei interioare). Dar minţile lor s-au în- 
vârtoșat, căci până în ziua de azi la citirea Vechiului Tes- 
tament rămâne acelaşi văl, neridicându-se. Căci vălul se 
desfiinţează în Hristos. Deci până şi astăzi, când se citeşte 


17. Op. cit., p. 90. 

Moise, stă un văl pe inima lor. lar când se vor întoarce către 
Domnul, vălul se va ridica' (2 Cor. 2, 13-16). 

Dar în persoanele din Vechiul Testament, cu o sensibi- 
litate sporită pentru Duhul, din Cuvântul iradia şi Duhul. 
Prin aceasta nu numai Duhul Sfânt pregătea pe cei din Ve- 
chiul Testament pentru primirea Cuvântului în trup, ci În- 
suşi Cuvântul pregătea prin Duhul această venire a Sa în 
trup. lar după înălţarea Sa la cer, tot El pregăteşte, prin Du- 
hul ce iradiază din EI, venirea Sa viitoare întru slavă. "Pre- 
cum înainte de venirea văzută şi în trup, Cuvântul lui Dum- 
nezeu venea spiritual la patriarhi şi prooroci, preînchipuind 
tainele venirii Lui, tot aşa şi după această sosire vine nu nu- 
mai în cei ce sunt prunci, nutrindu-i duhovniceşte şi ducân- 
du-i la viaţa desăvârşirii cea după Dumnezeu, ci şi în cei de- 
săvârşiţi, desemnându-le de mai înainte forma venirii Lui 
viitoare în chip ascuns, ca într-o icoană'18. 

În Vechiul Testament, pe măsură ce apar oameni capa- 
bili de Duhul în urma pregătirii prin Lege, lucrarea Acestuia 
iradiază mai intens în ei din Cuvântul dumnezeiesc. Acesta 
e îndeosebi cazul cu proorocii. Însuşi Cuvântul ce li Se co- 
munică lor e mai plin de Duhul sau de o spiritualitate intrin- 
secă. Prin aceasta oamenii sunt pregătiţi pentru sălăşluirea 
întreagă a Duhului Fiului în natura umană, odată cu Întru- 
parea Acestuia ca om. 

Aceasta se întâmplă când oamenii sunt pregătiţi pentru 
a simţi iradierea Duhului prin natura umană luată de Cu- 
vântul, când această natură e ridicată la atâta capacitate 
pentru divin, încât poate primi pe Duhul cu toată sensibili- 
tatea şi Îl poate iradia spre alţi oameni, aceştia înşişi deve- 
niţi capabili de perceperea Duhului prin uman. Duhul Sfânt 
Şi-a făcut acum centrul Său de acţiune şi de iradiere, îm- 
preună cu Cuvântul lui Dumnezeu, în fiinţa umană. Acum 
iese pe primul plan rolul Său cel mai propriu, care este cel 
de sfințire şi de îndumnezeire a fiinţelor umane. Spiritul 


18. Sfântul Maxim Mărturisitorul, Capete gnostice, II, 28, în Filoc. 
rom., vol. Il, p. 117. 

uman se descoperă acum ca având cea mai mare confor- 
mitate potenţială cu Duhul Sfânt. 

Revenirea deplină a Duhului Sfânt în fiinţa umană are 
loc în Hristos, pentru că în Acesta, Însuşi ipostasul dumne- 
zeiesc al Cuvântului devine ipostasul naturii umane, ară- 
tându-ne-o pe aceasta capabilă de unirea în cel mai înalt 
grad cu Dumnezeu. De acum Duhul Sfânt Îşi are centrul Lui 
de iradiere în Cuvântul devenit om, sau în Omul care este 
şi Dumnezeu. 

Aceasta reprezintă înduhovnicirea cea mai înaltă a fiin- 
ţei umane. 

însă rezultatul deplin al lucrării Duhului în umanitatea 
lui Hristos este Învierea Lui. De aceea, din starea Lui înviată 
iradiază întreaga lucrare a Duhului. 

Până ce nu a înviat Hristos, Duhul Sfânt iradia oarecum 
în chip ascuns din EI, cum iradia în chip ascuns şi din cu- 
vântul Vechiului Testament. Dar Hristos Însuşi simţea toată 
lucrarea Duhului în Sine, fiind proprie firii Lor comune, pre- 
cum o simțeau într-o anumită măsură şi ucenicii şi toţi cei 
mai apropiaţi de EI. Dar pentru ceilalţi ascunderea Duhului 
continua. Totuşi, cei ce aveau ochi să vadă şi urechi să audă 
sesizau Duhul din El cu mult mai intens decât Îl simţea 
poporul Israel în Moise şi în proorocii Vechiului Testament. 

însă de la Înviere Duhul copleşeşte trupul lui Hristos, şi 
de la Cincizecime cei care cred în Hristos simt deplina pu- 
tere a Duhului iradiind din Hristos. Dar trupul Lui nu-l văd 
pentru că ochii lor sunt trupeşti şi văd încă numai cele 
arătate trupeşte. Dar la învierea lor, când şi ei vor fi devenit 
în întregime lumină, când şi trupul lor va fi copleşit de Du- 
hul, vor sesiza trupul lui Hristos — prin sensibilitatea spiri- 
tuală a trupului lor, sporită la maximum pentru prezenţele 
nevăzute - copleşit de spiritualitate sau ca organ deplin 
transparent al Duhului. 

Deci nu e vorba de o alternare între prezenţa directă şi 
indirectă a Fiului şi a Sfântului Duh, ci de un progres în în- 
duhovnicirea noastră o dată cu progresul Revelaţiei. Revela- 
ţia culminează în coborârea Duhului Sfânt la Cincizecime, 

pentru că această coborâre e în funcţie de Invierea şi Inăl- 
țarea lui Hristos cu trupul, ca spiritualizare maximă a aces- 
tuia. Prin aceasta începe aplicarea efectului Revelaţiei la 
noi, adică conducerea noastră spre învierea şi înălţarea cu 
trupul de către Duhul lui Hristos, Cel înviat şi înălţat, adică 
nu numai de Duhul, ci şi de Hristos însuşi. 

În învierea lui Hristos, sau în trupul Lui devenit trans- 
parent prin Duhul şi pentru Duhul, ni se arată în ce scop e 
creată lumea; iar în învierea noastră finală, când şi trupu- 
rile noastre vor fi deplin transparente prin Duhul, printr-o 
unire desăvârşită cu Hristos, această stare va fi realizată 
pentru toată creaţia. 

Aceasta arată că Revelația constă nu atât în descoperi- 
rea unei sume de cunoştinţe teoretice despre un Dum- 
nezeu închis în transcendenţa Sa, ci în acţiunea de cobo- 
râre a Lui la om şi a înălţării omului la El până la realizarea 
unirii maxime în Hristos, ca bază pentru extinderea acestei 
uniri între Dumnezeu şi toţi oamenii care cred în El. Cunoş- 
tinţele date în Revelaţie înfăţişează această acţiune de co- 
borâre a lui Dumnezeu şi de înălţare a omului care crede. 
Cuvintele tălmăcesc doar acţiunea aceasta a lui Dum- 
nezeu, fiind totodată şi îndemnuri pentru noi de a colabo-. 
ra, ca această unire să se facă şi între fiecare dintre noi şi 
Dumnezeu. Căci unirea maximă a lui Dumnezeu cu omul 
care crede nu se face fără colaborarea liberă a acestuia. 

Revelația are loc, aşadar, prin acte şi cuvinte, prin lu- 
mină şi putere; ea este acţiune luminătoare şi lumină trans- 
formatoare a celui ce crede. Ea descoperă nu numai ceea 
ce face Dumnezeu pentru om, ci şi ceea ce va deveni el 
prin acţiunea lui Dumnezeu și prin colaborarea sa; ea des- 
coperă şi sensul şi scopul final al existenţei umane, sau 
starea finală pentru care suntem destinaţi şi care constituie 
însăşi deplina realizare a noastră. 

De aceea Revelația constă nu numai într-o sumă de 
acte realizate de Dumnezeu şi în tălmăcirea lor prin cuvin- 
tele Lui, ci şi în anticiparea şi descrierea țintei finale a crea- 
ţiei, al cărei început de realizare l-a pus prin actele săvâr- 

şite. Revelația are şi un caracter profetic, eshatologic. Dar 
Dumnezeu profeţeşte prin Revelaţie această ţintă finală a 
creaţiei nu printr-o ştiinţă care prevede în mod obiectiv şi 
pasiv dinainte unde va ajunge creaţia prin ea însăşi, ci prin 
arătarea că va conduce El însuși acolo creaţia, cu colabo- 
rarea ei liberă, prin toate actele de putere săvârşite. Actele 
de putere şi cuvintele lui Dumnezeu cuprinse în Revelaţie 
îşi exercită o eficienţă până la împlinirea scopului lor de- 
plin. Adică Revelația rămâne activă, şi în ea se descrie şi 
această eficienţă în continuare a ei. Dumnezeu, descope- 
rindu-Se în Revelaţie ca factor mântuitor activ, profeţeşte 
totodată cum va conduce creaţia la ţinta finală prin actele, 
sau mai bine zis prin stările dinamice ce le-a realizat în 
Hristos ca acte continui ale Sale. El Se prezintă în Revelaţie 
şi ca Profetul care va realiza profeția Sa. 

Hristos e supremul Prooroc. În acest sens Revelația ră- 
mâne activă, deşi pe de altă parte conţinutul ei s-a încheiat, 
întrucât în ea s-a pus baza dinamică a tot ce se va continua 
a se face şi s-a indicat tot ce se va face. Dumnezeu, Care a 
lucrat în cursul Revelaţiei, lucrează la fel în continuare. Fiul 
lui Dumnezeu, venind la sfârşitul Revelaţiei prin întrupare 
în maximă apropiere de noi, devenind prin Înviere, ca om, 
organul maximei eficienţe asupra noastră prin Duhul Sfânt, 
pentru a ne duce şi pe noi la aceeași stare, rămâne în 
această apropiere şi eficienţă maximă transformatoare a 
tuturor celor create. Logosul, ca sens al tuturor celor crea- 
te, a devenit prin Întrupare, Înviere și prin coborârea Duhu- 
lui Sfânt sensul şi scopul interior al lor, sensul şi scopul 
care nu numai le arată ce vor fi, ci le şi conduce prin Duhul 
spre ceea ce acestea trebuie să fie, descoperind totodată 
în EI sensul realizat al creaţiei şi al Revelaţiei. 

Dar Hristos cel revelat în sensul acesta rămâne şi lu- 
crează mai departe în creaţie, sau permanentizează Reve- 
laţia deplină în eficienţa ei spre a conduce pe cei ce cred 
către unirea cu El şi îndumnezeire, şi anume, prin spiritua- 
lizarea lor treptată prin Duhul Sfânt, folosind trei mijloace 
concrete şi unite: Biserica, Sfânta Scriptură și Sfânta Tradiţie. 





III 


Lucrarea lui Hristos şi a Duhului Sfânt, 
de păstrare a Revelaţiei în eficienţă, 
prin Sfânta Scriptură şi Sfânta Tradiţie 
în cadrul Bisericii 


Revelația supranaturală s-a încheiat în Hristos. Căci în 
EI a ajuns la împlinire ca în primul exemplar planul de mân- 
tuire şi de îndumnezeire a creaţiei. Mai sus nu poate duce 
acest plan. Dumnezeu nu vine mai aproape de om decât a 
făcut-o în Hristos. Unirea între Dumnezeu şi om nu poate 
înainta mai departe. Noi nu putem înainta la o mai mare 
împlinire decât în Hristos. 

Dar aceasta nu înseamnă că, prin însuşi conţinutul ei, 
Revelația supranaturală nu poate fi activă mai departe. Ca 
Dumnezeu venit în maxima apropiere de noi, ca om ridicat 
prin unirea cu Dumnezeu într-o persoană la suprema înălţi- 
me, ca plan al lui Dumnezeu ajuns şi concretizat în EI la 
ultima împlinire, Hristos începe lucrarea de extensie a stării 
realizate în EI, la noi toți. 

Starea Lui are un caracter dinamic. Ca Dumnezeu El 
vrea să realizeze în umanitatea Sa apropierea cu toţi oa- 
menii, ca şi cu nişte parteneri egali cu Sine, menţinând iden- 
titatea personală a fiecăruia; prin aceasta vrea să ducă pe 
fiecare la nivelul de realizare umană maximală. Cu alte cu- 
vinte, El vrea să extindă planul lui Dumnezeu realizat în EI. 

Dar El e mai presus de toţi. Căci El nu e o persoană 
umană care a avut nevoie de mântuire şi, în vederea aces- 
teia, a fost unită cu Dumnezeu. El a asumat natura umană 
neipostaziată în ea însăşi, ci în Ipostasul Lui propriu, pen- 
tru a face din ea mediul fundamental prin care să extindă 
la toţi oamenii îndumnezeirea la care a fost ea ridicată. Dar 


4 - Dogmatica - vol. | 

tocmai prin aceasta Hristos poate realiza opera aceasta de 
mântuire şi îndumnezeire a tuturor, cum n-ar fi putut s-o 
facă nici un om. El nu e o persoană umană unită cu Persoa- 
na divină; pentru că în această situaţie ar fi putut fi orice 
om, întrucât n-ar fi centrul uman care este şi Dumnezeu. În 
acest caz, prin comuniunea cu Hristos nu s-ar realiza comu- 
niunea cu Dumnezeu însuşi, după care aspiră fiinţa noas- 
tră. Hristos e Persoana divină care Ea însăși, fiind şi om, 
face posibilă, prin comuniunea accesibilă cu Ea ca om, co- 
muniunea tuturor cu Dumnezeu însuși sau cu Persoana ab- 
solută. EI este centrul şi fundamentul acţiunii de extindere 
a mântuirii şi de îndumnezeire la toţi cei ce cred. În El pla- 
nul de mântuire s-a realizat ca într-un fundament. 
Acţiunea de extindere a acestui plan o face Hristos tot 
prin Duhul Sfânt: prin Duhul Sfânt a comunicat Revelația și 
a creat şi susținut comunitatea poporului Israel în faza ei 
nedeplină. Tot prin Duhul Sfânt se menţine în eficienţa ei 
continuă Revelația încheiată, creându-se şi susţinându-se 
comunitatea superioară şi universală a Bisericii. Biserica 
este dialogul lui Dumnezeu cu credincioşii prin Hristos în 
Duhul Sfânt. Dialogul purtat înainte de Cuvântul de depar- 
te ajunge dialog intim prin Întruparea Fiului lui Dumnezeu 
ca om şi începe să se extindă prin Biserică. Astfel, Biserica 
este Revelația supranaturală, încheiată în Hristos, în efi- 
cienţa ei asupra noastră în cursul vremii, prin Duhul Sfânt; 
este Revelația supranaturală, ajunsă la deplinătatea ei în 
Hristos, în acţiunea de extindere şi de rodire deplină în cei 
ce cred. Biserica e Hristos unit în Duhul Sfânt cu cei ce 
cred, asupra cărora s-a extins şi prin care se extinde acţiu- 
nea Sa de atragere a lor, prin dialogul cu ei, în procesul de 
asemănare cu El. Credincioşii, prin sensibilitatea produsă 
în ei de Duhul Sfânt în Biserică, iau cunoştinţă de puterea 
lui Hristos în care e împlinită toată Revelația şi iau cunoş- 
tinţă şi de acţiunea acesteia în ei. Dar nu descoperă o re- 

velaţie nouă sau un plus de revelaţie pe lângă cea împlini- 
tă în Hristos. Revelația continuă să fie activă prin Duhul 
Sfânt în lume, în şi prin Biserică, dar nu continuă să se în- 
tregească cu părţi noi. Ea e întreagă în Hristos şi din EI lu- 
crează întreagă în şi prin Biserică asupra fiinţelor conştien- 
te care cred şi primesc credinţa. Lumina şi puterea ei au 
ajuns la zenit în soarele Hristos. 

Biserica este Hristos ca Revelaţie deplină în continua- 
rea eficienţei Lui. Din EI continuă ea să lumineze şi să în- 
călzească prin Duhul Sfânt în mod integral nu numai până 
la sfârşitul timpului, ci în veşnicie, în şi prin Biserica de pe 
pământ şi din cer, din Trupul Lui ca forma de comuniune 
cu EI şi între ei, a celor ce cred. Dacă Revelația devenită 
realitate deplină în Hristos are în ea un dinamism profetic, 
un profetism în mişcare, acţiunea ei până la ţinta finală 
este implicată în dinamismul ei profetic, care se săvârşeşte 
în şi prin Biserică. 

Biserica are deci, prin Duhul Sfânt, misiunea de a face 
eficientă nu indiferent care revelaţie, ci Revelația împlinită 
în Hristos, sau pe Hristos ca încorporarea Revelaţiei de- 
pline şi în tensiunea profetică reală implicată în EI. Ea are 
deci şi misiunea de a păstra prin Duhul Sfânt Revelația îm- 
plinită în Hristos, care o face aptă să discearnă autenticita- 
tea Revelaţiei, în deplinătatea şi în tensiunea ei spre ţinta 
finală adevărată. Duhul Sfânt o menţine ca mijloc adecvat 
de actualizare și martoră a Revelaţiei autentice şi, prin aceas- 
ta, de realizare a existenţei umane în Hristos. Revelația 
aceasta este, în acest sens, neschimbată obiectiv atât în 
Sfânta Scriptură, cât şi în Sfânta Tradiţie. Deci Biserica, prin 
Sfânta Scriptură şi prin Sfânta Tradiţie, menţine în înţelesul 
ei adevărat Revelația în acţiune. Acţiunea ei nu e altceva 
decât punerea în lucrare a Revelaţiei păstrate în întregul ei, 
pregătirea credincioşilor pentru lucrarea ei, sau a lui Hristos 
tălmăcit în Sfânta Scriptură şi comunicat prin Sfânta Tradiţie. 

Dacă Scriptura şi Revelația îşi au concretizarea lor de- 
plină în Hristos, Biserica nu se poate dispensa de ele, cu 
afirmaţia că are pe Hristos Însuşi. Căci ele sunt expresia 
autentică a lui Hristos şi nu se pot găsi alte expresii auten- 
tice mai depline ale lui Hristos, iar Biserica nu poate ră- 
mâne nici cu un Hristos neexprimat. Căci un Hristos neex- 
primat nu-Şi poate manifesta eficienţa. Dar având pe Hristos 
lucrător în ea prin Duhul Sfânt, Biserica e singura capabilă 
să înţeleagă şi să interpreteze în mod autentic Scriptura, ca 
alcătuită din etape, din cuvinte şi din acte ce exprimă pe 
Hristos cel înviat şi duc pe cei ce cred spre împlinirea lor în 
Hristos cel adevărat. 

Duhul lui Hristos ne sensibilizează pentru Hristos şi ne 
uneşte cu EI în Biserică,-pentru că focul Duhului care se 
propagă din Hristos nu se poate despărţi de sensibilitatea 
umană comună pentru Hristos. El Se manifestă ca lucrător 
prin focul credinţei lucrătoare. Focul acesta este viaţa în 
continuă desăvârşire a comuniunii cu Hristos. Duhul aduce 
viaţa pentru că realizează comuniunea cu Hristos. Prin Du- 
hul credincioşii nu sunt legaţi în izolare de Hristos, ci îm- 
preună. Cel ce ajunge la credinţa în Hristos ajunge prin cre- 
dinţa sau prin sensibilitatea altuia. Sensibilitatea interper- 
sonală a credinţei în care Se manifestă Duhul Sfânt îi leagă 
pe cei ce cred în comunitatea credinţei sau în Biserică. 
Sensibilitatea bucuriei pentru comuniunea cu Persoana ab- 
solută a lui Hristos se extinde în bucuria comuniunii și a 
faptelor de comuniune cu alţii, în participarea altora la Per- 
soana absolută a lui Dumnezeu, venită la nivelul comuniu- 
nii cu ei în Hristos. 

De aceea Biserica nu e numai singura care înţelege 
Scriptura şi Tradiţia ca exprimarea vie și dinamică a puterii 
lui Hristos - ţinta noastră finală —, ci şi singura care pune în 
actualitate această putere, sau căldura ei, prin sensibili- 
tatea interumană produsă de Duhul Sfânt. 


Li 

A 
Modurile de păstrare a Revelaţiei supranaturale 


1. Sfânta Scriptură şi legătura ei cu Biserica 
prin Sfânta Tradiţie 


Dialogul viu al Bisericii cu Hristos se poartă în mod prin- 
cipal prin Sfânta Scriptură şi prin Sfânta Tradiţie. Sfânta 
Scriptură este una din formele în care se păstrează Reve- 
laţia în eficienţa ei, ca apel al lui Dumnezeu în continuare. 
Ea este expresia scrisă a Revelaţiei împlinite în Hristos. Ea 
prezintă pe Hristos în forma cuvântului Lui dinamic şi a cu- 
vântului tot aşa de dinamic al Sfinţilor Apostoli despre fap- 
tele Lui mântuitoare, în eficienţa permanentă a lor. Dar ea 
descrie şi modul în care Dumnezeu a pregătit mântuirea 
noastră în Hristos şi modul în care Hristos continuă să lu- 
creze prin extinderea puterii Lui, pentru asemănarea noas- 
tră cu EI, până la sfârşitul lumii. Prin cuvântul ei, Hristos 
continuă să ne vorbească şi nouă, să ne provoace la răs- 
puns cu fapta, să lucreze astfel şi în noi. Noi simţim prin cu- 
vântul Scripturii că Hristos continuă să lucreze în noi prin 
Duhul Lui cel Sfânt: "Iată Eu cu voi sunt în toate zilele până 
la sfârşitul veacului" (Mt. 28, 20). Sfânta Scriptură e Fiul şi 
Cuvântul lui Dumnezeu care S-a tălmăcit pe Sine în cuvin- 
te, în lucrarea Lui de apropiere de oameni pentru ridicarea 
lor la EI, până la întruparea, învierea şi înălţarea Lui ca om. 
EI lucrează prin cuvintele acestea, prin care Se tălmăceşte 
pe Sine, asupra noastră, pentru a ne conduce şi pe noi la 
starea la care a ajuns EI. Scriptura redă ceea ce continuă 
să facă Fiul lui Dumnezeu cu noi din această stare de Dum- 
nezeu şi om desăvârşit, deci Scriptura tălmăceşte lucrarea 
prezentă a lui Hristos. Căci Hristos, rămânând mereu viu şi 
Acelaşi, Se tălmăceşte prin aceleaşi cuvinte, dar ca Cel ce 
vrea să ne facă şi pe noi asemenea Lui. | 

Sfântul Maxim Mărturisitorul menţionând cele două ex- 
presii ale Sfântului Apostol Pavel despre 'sfârşitul veacuri- 

lor ajuns la noi' (1 Cor. 10, 11) şi despre veacurile viitoare 
în care "Dumnezeu va arăta bogăţia covârșitoare a harului 
Său, prin bunătatea ce a avut-o către noi întru Hristos lisus' 
(Ef. 2, 7), spune: 'Odată ce veacurile rânduite de mai 
înainte pentru lucrarea prin care Dumnezeu avea să Se 
facă om au luat sfârşit la noi, Dumnezeu implinind cu ade- 
vărat întruparea Sa desăvârşită, trebuie să aşteptăm de aici 
înainte celelalte veacuri ce vor veni, care sunt rânduite pen- 
tru lucrarea îndumnezeirii tainice şi negrăite a oamenilor'1?. 
Dar bogăţia ce ne-o va arăta Dumnezeu în veacurile viitoa- 
re, bunătatea Lui integrală faţă de noi, cuprinsă în Hristos, 
e descrisă în Scriptură. În felul acesta Sfânta Scriptură nu 
e numai o carte prin care păstrăm în memorie ce a făcut 
Dumnezeu prin pregătirea întrupării şi prin întruparea fiu- 
lui Său, ci şi o carte care ne spune ce face şi va face Fiul 
lui Dumnezeu cel întrupat şi înviat până la sfârşitul veacu- 
rilor pentru a ne conduce şi pe noi la înviere. Căci în Scrip- 
tură e descrisă nu numai acţiunea de coborâre a lui Dum- 
nezeu pe pământ spre noi până la întruparea Sa, ci şi în- 
ceputul ridicării noastre la îndumnezeire, făcut prin înviere, 
Şi începutul extinderii acţiunii Lui din starea de înviere în 
Biserica începătoare, ca model al acţiunii Lui până la sfâr- 
şitul lumii. Pentru că în Hristos cel sculat din morţi și aşezat 
de-a dreapta Sa, Dumnezeu ne-a arătat ce ne va da şi nouă 
în veacurile ce urmează după învierea Lui, temelie a vieţii 
noastre eterne. Căci în Hristos sau "impreună cu El ne-a 
sculat şi împreună ne-a aşezat întru cele cereşti' (Ef. 2, 6). 
Sfânta Scriptură este astfel o carte pururea actuală. "Cerul 
şi pământul vor trece, dar cuvintele Mele nu vor trece' 
(Mt. 24, 35; Mc. 13, 31; Lc. 21, 33). 

Cuvintele lui Hristos trebuie crezute întrucât sunt cu- 
vinte ale lui Dumnezeu (In 3, 34); la fel cele ale Apostolilor 
despre El, pe baza cuvintelor şi faptelor Lui (Fapte 4, 29; 


19. Răspunsuri către Talasie, 22, în Filoc. rom., vol. ll, p. 70. 

13, 5, 7 şi 46; 6, 2, 7; 8, 14; 16, 32; 17, 13). De aceea cuvin- 
tele acestea se împlinesc în cei ce le ascultă. Căci ele sunt 
'duh şi viaţă" (In. 6, 63), sunt "cuvinte ale vieţii veşnice" (In 
6, 68). Dar ele pot fi crezute şi produc viaţa veşnică în cei 
ce le aud numai dacă lucrează Duhul în ei. 'Cel care este 
de la Dumnezeu ascultă cuvintele lui Dumnezeu; de aceea 
voi nu le ascultați, pentru că nu sunteţi ai lui Dumnezeu' 
(In 8, 47). Dar Duhul care produce credinţa în cel ce le 
aude este Duhul lui Hristos. Hristos este sensul ultim al 
nostru, sau în EI se împlineşte sensul ultim al nostru, prin 
sensibilitatea produsă şi întreţinută în noi de Duhul Sfânt. 
Prin urmare, Însuşi Hristos lucrează prin Duhul Său în cel 
ce aude cuvintele Sale, neopunându-Se conţinutului lor. 
Astfel, Scriptura este una din formele prin care cuvintele lui 
Hristos se păstrează nu numai în cuvintele rostite odinioară 
de Hristos, ci şi în cuvintele pe care EI ni le adresează con- 
tinuu. 

Sfânta Scriptură dă mărturie despre lucrarea Duhului 
care se săvârşea în cei ce ascultau cuvintele lui Hristos, sau 
cele ale Apostolilor despre Hristos pe baza cuvintelor şi 
faptelor Lui, după înălţarea Lui la cer: "Mulţi din cei ce auzi- 
seră cuvântul au crezut" (Fapte 4, 4); "Încă pe când vorbea 
Petru aceste cuvinte, Duhul Sfânt a venit peste toţi cei care 
ascultau cuvântul" (Fapte 10, 44). 

Scriptura nu ne spune dacă ar fi venit cineva la credinţă 
prin simpla citire a cuvintelor lui Dumnezeu, cuprinse în 
ea. Desigur că aceasta s-ar putea explica din faptul că nu 
exista o Scriptură despre Hristos în timpul de când avem 
mărturiile ei de mai sus. Totuşi, în general, cuvântul Scrip- 
turii are putere când e comunicat de un om credincios altu- 
ia, fie prin repetarea lui aşa cum se găseşte în Scriptură, fie 
explicat. Căci în credinţa dintre ei lucrează Duhul Sfânt. 
Credinţa, ca lucrare a Duhului, vine în cineva prin altul, dar 
numai când acel altul comunică cuvântul Scripturii însuşit 
şi mărturisit cu credinţă, sau cu sensibilitatea comuniunii 

în Duhul. Scriptura îşi activează puterea ei în comuniunea 
între persoane, în transmiterea cuvântului ei cu credinţă de 
la o persoană la alta, de-a lungul generaţiilor. A trebuit să 
fie de la început persoane care au crezut nu citind Scrip- 
tura, ci prin contactul cu o persoană care le-a dat credinţa 
în conţinutul ei şi, pe baza aceasta, au crezut în acest con- 
ţinut: la început rostit, apoi fixat în scris. Această persoană 
a fost Hristos. lar deplina vedere în adâncimile Lui divine și 
sensibilitatea pentru ele le-a dat Duhul lui Hristos, Care a 
lucrat în comunicarea acestei vederi şi sensibilităţi. De 
atunci cuvintele lui Hristos, sau despre Hristos, fixate sau 
nu în Scriptură, sunt mijloacele exterioare de exprimare, de 
transmitere şi de împrospătare a credinţei în cadrul Bise- 
ricii, sau de la Biserică spre cei din afara ei, concomitent 
cu transmiterea şi împrospătarea lor prin Duhul Sfânt. 

Când atribuim acest rol cuvintelor, nu înţelegem numai- 
decât citirea sau repetarea lor întocmai, ci conţinutul lor, 
care este mărturisirea despre Hristos. Dar chiar în acest caz 
e implicată citirea continuă a Scripturii în comunitatea bi- 
sericească de către unele persoane, care împrospătează cir- 
culaţia conţinutului ei nediminuat şi nealterat în această 
comunitate. Scriptura garantează în acest sens păstrarea 
credinţei vii şi nealterate în Biserică, deși la rândul ei este 
valorificată de Duhul lui Hristos, de Duhul credinţei, şi păs- 
trată în comunitatea Bisericii prin Duhul de la întemeierea 
ei, după contactul intens al unor persoane cu Hristos. 

Pe lângă aceasta, cei ce primesc credinţa de la alţii pe baza 
conţinutului general al Scripturii comunicat lor, printr-un 
contact ulterior frecvent cu Scriptura pătrund tot mai adânc 
în bogăţia ei de înţelesuri duhovniceşti, convingându-se tot 
mai mult că toate cuvintele ei nu au putut veni decât de la 
Dumnezeu, pentru că au în ele adâncurile nesfârşite ale vieţii 
dumnezeieşti. Înţelesurile acestea întăresc tot mai mult 
credinţa primită prin altul ca un dar al Duhului; ele răspund 
tot mai mult setei de a cunoaşte pe Dumnezeu şi felului 

cum credinţa aşteaptă ca Dumnezeu să fie. Starea creată 
de Duhul producător de credinţă e adâncită de înțelesurile 
cuvintelor Scripturii, încât nu se mai poate face o separație 
între lucrarea Duhului venită în noi prin altul, şi efectul cu- 
vintelor Scripturii, respectiv al conţinutului ei. De fapt Du- 
hul ni Se transmite de la altul prin cuvântul Scripturii crezut 
de acela, iar îmbogățirea credinţei mele prin citirea Scrip- 
turii sau prin meditare a conţinutului ei se face în comuni- 
unea cu alţii, în comunitatea Bisericii. Fără Scriptură, cre- 
dinţa ar slăbi şi conţinutul ei s-ar sărăci în timp şi ar deveni 
nesigur în sânul Bisericii; dar fără Biserică, Scriptura nu ar 
fi actualizată în eficienţa ei, căci ar lipsi transmiterea Du- 
hului, de la cei ce cred, la cei ce primesc credinţa. 

Astfel, Duhul actualizează în comunitatea Bisericii cu- 
vintele Scripturii. Hristos rosteşte şi acum în Duhul Sfânt 
cuvintele Sale, scoțând în relief alte și alte înţelesuri ale lor, 
după nivelul meu de înţelegere duhovnicească, dar şi după 
nivelul timpului, al comunităţii bisericeşti. Îndată ce se tre- 
ce dincolo de litera Scripturii şi de citirea ei fără înţelegerea 
duhovnicească, se dă nu numai de înțelesurile ei duhovni- 
ceşti, ci şi de lucrarea Duhului lui Hristos săvârşită prin 
aceste înţelesuri în cel ce citeşte, sau de Hristos Însuşi, 
Care-Şi descoperă tot mai adânca bogăţie spirituală a Lui. 
Prin aceasta credincioşii cunosc tot mai mult "care este lăr- 
gimea şi lungimea şi adâncimea şi înălţimea' şi "iubirea lui 
Hristos cea mai presus de cunoştinţă', 'umplându-se de 
toată plinătatea Lui” (Ef. 3, 18-19). Sfântul Maxim Mărturi- | 
sitorul spune: "E nevoie de multă ştiinţă (duhovnicească) 
pentru ca, înlăturând mai întâi cu grijă vălurile literelor care 
acoperă Cuvântul, să putem privi cu mintea dezvăluită pe 
Cuvântul Însuşi, stând de Sine şi arătând în Sine limpede 
pe Tatăl, atâta cât e cu putinţă, oamenilor'20. 


20. Capete gnostice, Il, 73, în Filoc. rom., vol. IL, p. 194. 

Cuvintele Scripturii sunt prilejul inevitabil pentru ca să 
intrăm în legătură cu Persoana autentică a lui Hristos dea- 
supra lor, prin lucrarea Sfântului Duh, dar nu numai citite 
în forma lor scrisă, ci și prin cunoașterea lor în conţinut. 

Dar, din acest motiv, cu Apostolii s-a petrecut şi faptul 
invers: întâi au cunoscut Persoana şi faptele lui Hristos, din 
care unele proorocite de EI, şi apoi 'au crezut Scripturii şi 
cuvântului pe care-l spusese lisus" (In 2, 22). În sensul 
acesta s-a transmis din vremea Apostolilor credinţa în Per- 
soana lui Hristos prin propovăduire orală şi apoi cei ce au 
crezut în El şi-au confirmat şi îmbogăţit credinţa şi prin 
citirea Scripturii. 

Totuşi, ca mijloc sau prilej inevitabil prin care se men- 
ţine şi întărește credinţa în Hristos, după ce ea s-a consti- 
tuit, "toată Scriptura este de Dumnezeu insuflată" (2 Tim. 
3,16). 

Hristos care lucrează în noi prin Duhul Sfânt, comuni- 
cându-Se aşa cum aflăm în Scriptură, e în Biserică. Biserica 
e trupul lui Hristos în care Acesta lucrează în decursul tim- 
purilor. Biserica e plină de Hristos în lucrarea Lui mântui- 
toare. Dar dacă EI e activ în Biserică, Scriptura care-L de- 
scrie, când e lucrătoare, e tot în Biserică. 

Dar Revelația, ca realitate îndeplinită în Hristos şi mani- 
festând aceeaşi eficienţă prin Biserică în cursul veacurilor, 
reprezintă Tradiţia. Deci Tradiţia e însăşi Biserica drept for- 
mă a eficienţei nemicşorate a lui Hristos, prin Duhul Sfânt, 
sau a Revelaţiei împlinite în EI de-a lungul veacurilor. 

De aceea 'nici o proorocie a Scripturii nu se tâlicuieşte 
după socotinţa fiecăruia, pentru că niciodată proorocia nu 
s-a făcut după voia omului, ci oamenii cei sfinţi ai lui Dum- 
nezeu au grăit, purtaţi fiind de Duhul Sfânt' (2 Pt. 1, 20-21). 
În oceanul de înţelesuri ale Duhului de dincolo de literă, nu 
se poate vâsli decât în chip rătăcitor fără călăuzirea ace- 
luiaşi Duh, Care transmite înţelegerea lor în Biserică, de la 
generaţie la generaţie. 





- 

2. Sfânta Tradiţie şi legătura ei cu Biserica 
şi cu Scriptura 


Tradiţia e permanentizarea dialogului Bisericii cu Hristos. 
Conţinutul Scripturii primit prin credinţa ce se transmite de 
la Apostoli în comunitatea Bisericii, nefiind produs ome- 
nesc, ci fiind insuflat de Duhul Sfânt, trebuie pe de o parte 
păzit, pe de alta adâncit în înțelesurile lui nealterate primi- 
te de la Sfinţii Apostoli. Prin aceasta, Scriptura se cere după 
o tradiţie neschimbată de la Apostoli. Aceasta e o altă for- 
mă de păstrare şi folosire în eficienţa ei continuă a Revela- 
ţiei integrale realizate în Hristos. Scriptura are un dinamism 
intrinsec. Conţinutul ei se vrea cunoscut, aplicat şi trăit în- 
tr-o tot mai mare adâncime şi intensitate, pentru că însuşi 
conţinutul Revelaţiei, care este Hristos cel necuprins, se 
vrea cunoscut și însuşit tot mai mult și iubit tot mai intens. 
Tradiţia actualizează acest dinamism al Scripturii fără să-l 
altereze, fiind ea însăşi o aplicare şi o aprofundare conti- 
nuă a conţinutului ei. Concomitent cu păstrarea ei auten- 
tică, Tradiţia efectuează această actualizare a dinamismu- 
lui Scripturii prin calitatea ei de explicatoare adevărată a 
Scripturii. Explicarea aceasta e în esenţă cea apostolică. 
Sfântul Apostol Pavel pentru înţelegerea epistolelor sale 
trimite la predica sa orală, care se vede că a rămas în 
comunitate ca Tradiţie şi prin Tradiţie (1 Cor. 11, 2; 15,3; 
2 Tes. 2, 15; 3, 6). Această explicare sau 'învăţătură apos- 
tolică' a credinţei trebuie să rămână ca un model perma- 
nent, ca o regulă de neschimbat (Rom. 6, 17; luda 3). Bi- 
serica de la început stăruia şi era îndemnată să stăruie în 
"învăţătura apostolică"; aceasta relata cuvintele şi faptele 
lui Hristos, dar era şi o explicare a lor comună care în esen- 
ţă nu se făcea fără Duhul lui Hristos (Fapte 13, 12; Tit 1, 9; 
Evr. 13, 9). Dar învăţătura sau explicarea aceasta avea forme 
variate în expunere (1 Cor. 14, 26; 1 Tim. 4, 2). 

Deci explicarea apostolică, deşi rămâne în esenţă aceeași, 
are un principiu dinamizator în ea. Esenţa este Hristos ca 

Dumnezeu-Om, ca împlinire a umanităţii în EI prin înviere 
şi unirea culminantă cu Dumnezeu. Dar infinitatea divină 
ce se comunică prin El umanităţii se cere mereu explicată, 
pentru că mereu se progresează în experienţa şi înțelege- 
rea ei: 'inrădăcinaţi şi întemeiaţi fiind în iubire, să puteţi în- 
ţelege împreună cu toţi sfinţii care este lărgimea şi lungi- 
mea şi adâncimea şi înălţimea" şi să cunoaşteţi 'iubirea lui 
Hristos cea mai presus de cunoştinţă, ca plini să fiţi de 
toată plinătatea lui Dumnezeu' (Ef. 3, 17-19). Tradiţia sau 
identitatea cunoaşterii lui Hristos stă în experierea conti- 
nuă, aceeaşi şi mereu nouă, a iubirii Lui mai presus de cu- 
noştinţă şi de orice limită. Ea nu se poate experia decât 
prin experienţa concomitentă a iubirii între toţi credincioşii 
(sfinţii), adică în Biserică. De aceea ea se face cunoscută 
prin Biserică. Prin Biserică se face deci înţeleasă şi expri- 
marea adevărată a acestei iubiri în Sfânta Scriptură (Ef. 3, 
10). Aşa trebuie să înţelegem raportul între permanentiza- 
rea Revelaţiei încheiate în Hristos şi noutatea ei continuă, 
manifestată prin Tradiţie, a cărei bază e dată de Apostoli. 
Ce aduce atunci Tradiţia nou, dacă ea nu este o continuare 
a Revelaţiei? "A înţelege, a folosi, adică a integra în destinul 
nostru elementele unei Revelaţii destinate tocmai a ne face 
prezent în veac harul de care a vorbit Scriptura, pentru pri- 
ma dată, şi care are deja o foarte lungă istorie... Prin Re- 
velaţia în Hristos s-a petrecut ceva o dată pentru totdeau- 
na' (Evr. 7, 27 şi 10, 10). "Duhul Sfânt este la lucru. El e Cel 
ce, între altele, face actuală Revelația. Revelația este în 
acelaşi timp în chip misterios închisă şi deschisă, ea vine 
la noi prin transmitere'2!. 


21. Ren€ Voeltzel, în "Actualite de la Revelation. Scrisoare deschisă 
adresată lui Jean Fourastie" (Rev. Reforme, nr. 19 din 1974), declara într-o 
"Scrisoare deschisă către teologi": "una din cele mai mari erori comise de 
Biserică e eroarea absurdă de a fi declarat în mod arbitrar Revelația 
închisă”. 

Dacă Scriptura n-ar avea decât un înţeles îngust, literal, 
static, ea n-ar avea nevoie de Tradiţie, de o explicare care 
să-i păstreze totuși nealterate înțelesurile apostolice origi- 
nare. Atunci ar fi absurd să se mai admită după ea o apli- 
care trăită. Dacă Scriptura n-ar intenţiona să treacă pe 
Hristos în viaţa oamenilor şi norma acestei vieţi să fie după 
EI, n-ar avea nevoie de completarea prin Tradiţie. 

Explicarea apostolică a conţinutului Scripturii, sau pri- 
ma şi deplin autentica explicare a ei, coincide în esenţă cu 
aplicarea conţintului ei, cu trecerea acestui conţinut în via- 
ţa omenească prin întemeierea Bisericii, cu precizarea con- 
cretă a structurilor ei ierarhic-sacramentale pe baza indi- 
caţiilor Domnului, structuri corespunzătoare multiplelor dă- 
ruiri ale puterii lui Hristos, conform trebuinţelor credincio- 
şilor, şi cu precizarea modalităţilor ei de viaţă spirituală şi 
de cult. Conţinutul Tradiţiei apostolice nu e în esenţă decât 
conţinutul Scripturii aplicat vieţii omeneşti sau trecut în 
aceasta prin Biserică. Biserica ţine deci Scriptura, aplicată 
prin Tradiţie, mereu nouă și totuşi mereu aceeași. O ţine 
prin structurile ierarhic-sacramentale, precizate de Apostoli 
ca mijloace de trecere a conţinutului Revelaţiei sau a lui 
Hristos Însuşi în viaţa oamenilor. O ţine mereu nouă şi me- 
reu aceeaşi prin Tradiţia originară prin care Apostolii au 
precizat aceste structuri, prin care Se comunică real Hristos 
în cursul generaţiilor, cu bogăţia inepuizabilă a bunătăţilor 
Lui. Practicarea acestor structuri ale Tradiţiei înseamnă pri- 
mirea integrală a lui Hristos prin ele în Biserică, sau a haru- 
lui lui Hristos; dar aceasta nu înseamnă că acest Hristos in- 
tegral nu poate fi explicat mereu, scoţându-se la iveală alte 
şi alte semnificaţii ale Lui, alte efecte produse de El în su- 
flete. Tradiţia ca explicare mereu îmbogăţită a aceluiaşi 
Hristos nu se poate despărţi de primirea Lui ca conţinut ne- 
schimbat al Tradiţiei, de curgerea aceluiaşi har al Lui, sau 
de primirea Aceleiaşi Persoane a Lui în Biserică prin Sfin- 
tele Taine şi prin cuvântul explicativ despre EI. 











62 TEOLOGIA DOGMATICĂ ORTODOXĂ 


Tradiţia are deci două sensuri: a) totalitatea modalită- 
ţilor de trecere a lui Hristos în viaţa umană sub forma Bi- 
sericii şi a tuturor lucrărilor Lui de sfințire şi propovăduire 
şi b) transmiterea acestor modalităţi de la generaţie la ge- 
neraţie. G. Florovski zice: "Dar Apostolii au predat şi Bise- 
rica a primit prin succesorii lor, episcopii, nu numai o învă- 
ţătură, ci şi harul Sfântului Duh". "În esenţă, Tradiţia este 
neintreruperea vieţii dumnezeieşti, permanenta prezenţă a 
Sfântului Duh'22. 

Tradiţia e permanentizarea transmiterii Aceluiaşi Hristos 
revelat întreg — adică întrupat, răstignit şi înviat — în Bise- 
rică, adică comunicarea permanentă a stării finale dinami- 
ce la care a ajuns Dumnezeu prin Revelaţie în apropierea 
Lui de oameni. Ca atare, ea este prelungirea acţiunii lui Dum- 
nezeu din Hristos, descrisă esenţial în Scriptură. Numai 
prin Tradiţie conţinutul Scripturii devine mereu viu, actual, 
eficient, dinamic în toată integritatea lui, în cursul genera- 
ţiilor din istorie. În sensul acesta, ea completează Scriptu- 
ra. Fără ea, Scriptura, sau Revelația nu-şi actualizează toată 
eficienţa ei, sau eficienţa ei continuă. Fără ea nu se poate 
pătrunde şi trăi tot conţinutul Scripturii. Toate cântările bi- 
sericești sunt pătrunse de texte din Scriptură şi toate ac- 
tele liturgice şi sacramentale simbolizează şi actualizează 
în mod eficient momente din Scriptură, din istoria Revela- 
ţiei. Dar prin aceasta imnele şi actele liturgice dau Scripturii 
"o adâncă tâlcuire dogmatică şi spirituală”. Scriptura, fără 
explicarea liturgică şi fără aplicarea ei în Liturghie şi în cele- 
lalte Taine, se usucă, se desfigurează25. 

Tradiţia apostolică e o parte a Revelaţiei, căci aceasta 
nu putea rămâne fără arătarea modului prin care Hristos 
cel revelat Se comunică oamenilor. 


22. Orthodoxy, Geneva, 1960, p. 40. 

23. V. Vedernicov, 'Problema tradiţiei în teologia oriodoxă', în 
Jurnal Moskovskoi Patriarhii, 1961, nr. 10, p. 40, după Sfântul Vasile cel 
Mare, Despre Sfântul Duh, cap. 25. 

Tradiţia are roiul de a pune şi de a ţine generaţiile suc- 
cesive de creștini în legătură cu Hristos prin faptul că ea 
este în esenţă atât invocare a Duhului lui Hristos (epicleză 
în sens larg), cât şi primirea Duhului Sfânt. La acestea se 
reduc Sfintele Taine şi ierurgiile, în care se cer şi se pri- 
mesc prin rugăciune harurile şi darurile Sfântului Duh, care 
sfinţesc nu numai sufletul, ci şi trupul omului şi natura în- 
conjurătoare. Toate celelalte sfinte lucrări ale Bisericii se 
încadrează esenţial în aceste două lucrări: chemarea şi co- 
borârea Sfântului Duh. Iar viaţa morală şi spirituală, cu în- 
frânările, cu virtuțile, cu pocăinţa ce ţin de ea, normate 
prin disciplina canonică a Bisericii, alcătuieşte condiţia 
care îi face apți pe credincioşi pentru o invocare eficace a 
Duhului şi pentru o primire sensibilă a Lui, ca şi pentru o 
rodire a primirii Lui într-o viaţă după chipul vieţii lui Hristos, 
şi pentru înaintarea lor în asemănarea cu Hristos, spre co- 
muniunea deplină cu EI. 

Dar toată lucrarea sfinţitoare a Bisericii, prin chemarea 
şi primirea Sfântului Duh şi prin doxologia ei, şi toată viaţa 
morală şi spirituală a credincioşilor se bazează pe actele 
mântuitoare ale lui Hristos, pe puterea la care a ajuns uma- 
nitatea noastră în Hristos, ca şi pe pilda ajutorului dat de 
Dumnezeu în atâtea cazuri în cursul Revelaţiei, pe încre- 
derea în permanentizarea iubirii lui Dumnezeu, în Hristos, 
pentru oameni, manifestată în acele acte, şi pe încrederea 
că Hristos a rămas în starea Lui înviată aproape de noi. 
Toată viaţa credincioşilor e o imitare a lui Hristos din pu- 
terea Lui, un progres către sfinţenia Lui, prin sfinţirea lor, 
spre eliberarea de automatismul naturii şi de ataşarea păti- 
maşă la plăcerile oferite de ea - condiţie pentru comuniu- 
nea adevărată cu Persoana de nesfârşită iubire a lui Hristos 
şi cu persoanele umane. 

Dar această transmitere prin Tradiţie a lui Hristos cel in- 
tegral, înfăţişat esenţial în Scriptură, dă şi posibilitatea unei 
continui adânciri şi explicări a conţinutului Scripturii. Aceas- 

ta e însă o adâncire şi o explicare care rămâne în cadrul 
Tradiţiei Bisericii, al explicării fundamentale a Scripturii 
prin Taine, prin viaţa ei cultică şi spirituală, pentru că e o 
adâncire în comuniune cu Acelaşi Hristos infinit în bogăţiile 
spirituale ce ni le comunică. Această Tradiţie bisericească 
ce creşte din Tradiţia apostolică şi rămâne în cadrul ei, ca 
Tradiţie dinamică şi identică în acelaşi timp - ca Tradiţie al 
cărei dinamism se hrănește din sursa stabilă a Tradiţiei 
apostolice sau din Hristos cel integral descris şi comunicat 
prin ea —, înaintează pe un drum ale cărui jaloane sunt date 
virtual în Tradiţia apostolică, ca sumă a modurilor esenţiale 
de comunicare a Persoanei lui Hristos, a operei Lui mântui- 
toare, care comunicându-ni-se ne şi deschide sufletul pen- 
tru EI. 

Dezvoltarea Tradiţiei, zice Vincențiu de Lerin, nu în- 
seamnă schimbarea ei, ci "o amplificare în ea însăși'24. Dez- 
voltarea continuă a Tradiţiei este pe de o parte ceea ce cu- 
prinde Scriptura, iar pe de alta este o punere în lumină a 
sensului bogat și unitar al Revelaţiei consemnate în esenţă 
în Scriptură. Ea se dezvoltă prin forma scurtă a Crezurilor, 
dar şi prin forma desfăşurată a lucrărilor sfinţitoare ale Bi- 
sericii și a explicărilor Scripturii din cursul istoriei Bisericii, 
pe baza predicii integrale a Apostolilor, care a rămas ca Tra- 
diţie apostolică. "În regula credinţei, cum spune Origen în 
De principiis (c. IV), aflăm lumina ascunsă a dogmelor, cu- 
prinsă în cuvintele Scripturii'. Un teolog ortodox contem- 
poran spune: "Tradiţia este o anamneză pnevmatică ce 
descoperă, dincolo de obiectivarea adeseori prea umană a 
textelor, unitatea şi sensul Scripturii, arătând pe Hristos 
care le recapitulează şi le împlineşte'25. 

Intrucât Revelația proiectează ţinta ei finală în învierea 
obştească şi în comuniunea eternă cu Persoana infinită a 
lui Hristos şi în desăvârşirea în ea, — ţintă spre care înain- 


24. Commonitorium Patrum, P.L. 50, col. 668. 
23. In rev. Contacts, nr. 48, 1964, p. 261. 

tăm şi prin efo'turile noastre în relaţiiie mereu îmbunătăţite 
intre oameni -—, iar această țintă e arătată în mod concen- 
trat de Scriptură, Tradiţia explicitează la fiecare moment 
drumul inclus virtual în Revelaţie, ca drum conducător spre 
ţinta desăvârsirii noastre în Hristos. 


B 
Biserica, organul de păstrare şi fructificare 
a Revelaţiei 


1. Biserica, organul de păstrare a Revelaţiei 


Dar Tradiţia nu poate exista fără Biserică. Dacă Tradiţia 
e în esenţă invocare şi coborâre a Duhului Sfânt peste oa- 
meni şi explicitarea apostolică și autentică a conţinutului 
Scripturii pe baza aplicării sau irăirii lui sacramentale şi spi- 
rituale de către credincioşi, ea nu poate exista fără oamenii 
care cred în Revelaţie, care cred adică în Hristos şi în lucra- 
rea Lui în ei prin Duhul Sfânt. Dar aceştia nu cer şi nu pri- 
mesc izolat pe Hristos în Duhul Sfânt. Nu cred izolat în ve- 
nirea şi lucrarea Lui în ei. Nu fac izolat eforturi de a se pre- 
găti printr-o viaţă morală pentru cererea şi primirea Duhului 
Sfânt şi pentru modelarea lor după chipul lui Hristos, Ci 
toate acestea le fac şi le trăiesc în comunitate, care este 
Biserica. Comunitatea aceasta a trebuit să ia fiinţă din vre- 
mea Apostolilor pentru ca aceştia să aibă cui să predea 
această explicitare a Revelaţiei, sau cui s-o aplice, sau cui 
să comunice pe Hristos în Duhul Sfânt. Adică, dacă propo- 
văduirea şi lucrarea Apostolilor face parte și ea din Reve- 
laţie, Revelația a continuat să se completeze în Biserică, 
după întemeierea ei. De aceea Biserica este subiectul Tra- 
diţiei, subiectul care pune Revelația în aplicare. Biserica 
începe cu Tradiţia, Tradiţia începe cu ea. 

Dar în același timp subiectul Tradiţiei este şi Dum- 
nezeu. În măsura in care subiectul ei este Dumnezeu, 


5 - Doematica - voi. | 











66 TEOLOGIA DOGMATICĂ ORTODOXĂ 


Biserica este un subiect care suportă Tradiţia, sau lucrarea 
Duhului care se săvârşeşte şi se transmite în ea, prin şi de-a 
lungul Tradiţiei. Dar Biserica e şi subiect activ al Tradiţiei, 
întrucât cere şi primeşte continuu lucrarea Duhului prin 
aceleaşi mijloace în numele credincioșilor şi, prin ei, se şi 
pregăteşte pentru cererea şi primirea Lui şi face eforturi 
pentru a se modela tot mai mult după Hristos prin lucrarea 
Duhului, 

Fără Biserică, ca subiect al ei, Tradiţia n-ar fi început să 
existe şi ar înceta să mai fie practicată şi transmisă, ar 
înceta să mai existe. Dar, la rândul său, Biserica n-ar fi în- 
ceput să existe şi n-ar exista fără Tradiţie. Tradiţia, ca apli- 
care continuă a conţinutului Scripturii, sau mai bine zis al 
Reveliaţiei, este un atribut al Bisericii. Tradiţia ca conţinut 
reprezintă modul în care se menţine deplinătatea Revela- 
ţiei lui Hristos, sau Hristos ca plenitudine a Revelaţiei con- 
crete; iar Tradiţia ca transmitere asigură prelungirea aces- 
tui conţinut prin credinţă. Dar ambele aceste laturi ale Tra- 
diţiei sunt asigurate prin Biserică. Protestanţii respingând 
Biserica au pierdut Tradiţia atât ca transmitere, sau ca suc- 
cesiune vie a credinţei — căci credinţa unuia se naşte din 
credinţa altuia —, cât şi ca plenitudine a Revelaţiei, căci nu 
mai primesc înţelegerea completă a Scripturii, pe care a 
păstrat-o Biserica în aplicarea ei integrală de la început prin 
Tradiţie. 

Dar fără practicarea cu credinţă a Tradiţiei, nici conţi- 
nutul Scripturii n-ar mai fi viu şi eficient şi înţeles duhov- 
niceşte. Scriptura se menţine vie şi eficientă prin Tradiţie, 
iar Tradiţia există prin practicarea ei de către Biserică. Bi- 
serica e mediul în care se imprimă conţinutul Scripturii sau 
al Revelaţiei prin Tradiţie. Scriptura sau Revelația au nevoie 
de Tradiţie ca mijloc de activare a conţinutului lor, şi de Bi- 
serică, drept subiect practicant al Tradiţiei şi mediu în care 
se imprimă conţinutul Scripturii sau al Revelaţiei. Dar şi 
Biserica are nevoie de Scriptură, pentru a se înviora prin 

ea, pentru a spori în cunoaşterea şi în trăirea în Hristos, 
pentru a face tot mai bogată aplicarea ei, în viaţa sa, prin 
Tradiţie. Biserica, Scriptura şi Tradiţia sunt indisolubil uni- 
te. Scriptura e absorbită în viaţa Bisericii prin Tradiţie. 
Scriptura se finalizează şi ia forma trăirii concrete în Bi- 
serică prin Tradiţie. Dar Scriptura se finalizează în Biserică, 
pentru că Biserica are prin Duhul Sfânt o iniţiativă continuă 
prin care o finalizează, şi anume prin Tradiţie. Dar e şi re- 
vendicată de Scriptură. Duhul Sfânt e activ în Tradiţie, în- 
trucât e activ în Biserică, unde ea se practică, şi prin acti- 
vitatea Lui în Biserica practicantă a Tradiţiei, face şi Scrip- 
tura activă, sau face Scriptura să solicite Biserica. Biserica, 
Tradiţia şi Scriptura sunt împletite într-un întreg, şi lucrarea 
Duhului e sufletul acestui întreg. Dar în acest întreg Duhul 
dă iniţiativa mai mult Bisericii. Ea e mișcată de Duhul Sfânt 
şi mișcarea ei se face în şi prin Tradiţie şi se înviorează prin 
legătura cu Scriptura. 

Biserica explică şi aplică Scriptura în conţinutul ei au- 
tentic prin Tradiţia apostolică păzită de ea, Tradiţie care a 
dat adevărata explicare şi aplicare a Scripturii. Dar Tradiţia 
aceasta a format şi menţine Biserica, iar Biserica e obligată 
să păzească conţinutul Scripturii în sensul lui autentic, în 
înţelesul în care i l-a transmis Tradiţia apostolică de la care 
nu se poate abate. 

Scriptura există şi e aplicată prin Biserică. Fără Biserică 
n-ar fi fost Scriptura. Canonul Scripturii se datoreşte Bise- 
ricii, mărturiei ei. Scriptura s-a scris în Biserică şi Biserica a 
dat mărturie despre autenticitatea ei apostolică. Biserica îşi 
are originea directă în lucrarea Apostolilor călăuzită şi însu- 
fleţită de Duhul Sfânt în prima aplicare a Revelaţiei şi Tra- 
diţiei apostolice. Ea nu a luat fiinţă prin mijlocirea Scrip- 
turii. Scriptura a luat naştere în sânul Bisericii şi spre folo- 
sul ei, ca fixare în scris a unei părţi a Tradiţiei apostolice, a 
unei părţi a Revelaţiei, pentru a o hrăni din şi a o menţine 
în Hristos cel autentic transmis prin Tradiţia întreagă. 

Tradiţia apostolică apare o dată cu Biserica și Biserica 
odată cu ea, ca aplicare practică a Revelajiei. De aceea nu 
se poate spure care pe care o ţine şi numai teoretic se 
poate distinge între ele. Dar Scriptura nu se naşte odată cu 
Biserica, ci ulterior, în Biserică. Biserica dă garanţie de la 
început despre Scriptură ca parte autentică a Tradiţiei. Ca 
atare o ocrotește, precum ocroteşte Tradiţia, dând garanţie 
despre ea. Dar apoi se hrăneşte din Scriptura, cum se hră- 
neşte din toată Tradiţia ei. 

Biserica apare o dată cu Tradiţia, pentru că Tradiţia este 
Revelația incorporată într-o comunitate de oameni credin- 
cioşi. Nu se poate încorpora Revelația decât concomitent 
cu formarea unei comunităţi de oameni credincioși care să 
o accepte şi să o aplice în viaţa lor şi nu există o comuni- 
tate de oameni care să accepte aplicarea Revelaţiei, înainte 
de a începe aplicarea ei ca Tradiţie. Forma autentică, fun- 
damentală şi normativă de aplicare a Tradiţiei ţine şi ea 
de Revelaţie, de Revelația dusă la capăiul de unde începe 
eficienţa ei. De aceea Tradiţia nu se poate schimba sau le- 
păda, căci o schimbare sau lepădare a ei echivalează cu o 
ciuntire a Revelaţiei, a aplicării ei în deplinătatea şi auten- 
ticitatea ei, şi aceasta ar însemna o ciuntire a Bisericii. 

Biserica insăşi ca Revelaţie încorporată, trăită de o co- 
munitate umană, este parte a Kevelaţiei, şi anume, capătul 
în care se finalizează și incepe să rodească Revelația. Tre- 
buia ca Fiul lui Dumnezeu să ajungă la capătul operei Sale 
de mântuire sau de revelare, la învierea şi înălţarea Sa ca 
om, pentru ca să trimită Duhul Său prin care comunică 
această stare sau revelare finală a Sa oamenilor, întemeind, 
odată cu coborârea Lui in oameni, Biserica. Dacă cobo- 
rârea Duhului lui Hristos - ca manifestare a eficienţei iradi- 
ante a umanului deplin mântuit în Hristos - e ultimul act al 
Revelaţiei, sau al operei de mântuire a umanităţii în 
Hristos, naşterea concretă a Bisericii, ca început al extin- 
derii eficienţei umanului deplin mântuit în fristos, ţine şi 

ea de ultimul âct al revelării mântuirii în Hristos. Revelația 
dă naştere Bisericii, care e mediul! concret şi continuu prin 
care se extinde umanitatea mântuită în Hristos. În acest 
scop Biserica dă naştere organizării depline a structurilor ei 
esenţiale, operă care s-a îndeplinit şi s-a practicat prin Tra- 
diția începătoare, din care numai o parte s-a descris ulte- 
rior în Scriptura Noului Testament. Biserica păstrând astfel 
Tradiţia apostolică, a păstrat şi integritatea Revelaţiei, chiar 
dacă pe de altă parte este opera acesteia. 

Biserica este întemeiată de Hristos, în Care a culminat 
şi s-a concentrat Revelația de acte şi cuvinte. Dar Revelația 
continuă să se compieteze în ea, în partea ei referitoare la 
forma în care ea se poate cristaliza ca uniune a credin- 
cioșilor cu Hristos, adică în forma structurilor ei esenţiale, 
organic legate de conținutul Revelaţiei, ca aplicarea cea 
mai adecvată a ei. După aceea Biserica rămâne mediul în 
care se aplică până la sfârșitul lumii Revelația şi prin care 
se dăruieşte puterea mântuitoare a lui tiristos prin Duhul 
Sfânt, ca mediu în care unii oameni cer şi primesc pe Hristos 
şi cresc în El și se conformează Lui ca model. in sensul 
acesta, coborârea Duhului Sfânt la sfârşitul împlinirii pla- 
nului de mântuire în Hristos inaugurează şi conduce noua 
etapă a aplicării acestui plan sau a Revelaţiei, până la sfâr- 
şitul lumii. Este etapa Revelaţiei lucrătoare ca Tradiţie. Su- 
biectul acestei eficienţe a Revelaţiei este Duhul Sfânt prin 
Biserică sau Biserica prin Duhul Sfânt. Fără Duhul Sfânt nu 
s-ar fi născut şi n-ar continua Biserica, în calitate de mediu 
în care se prelungeşte eficiența Revelaţiei. Duhul Sfânt este 
cel care a dus la încheierea Revelaţiei, din punct de vedere 
al conţinutului, dând ființă Bisericii cu structurile ei esen- 
ţiale ca trup al lui Hristos, şi tot EI continuă să menţină Re- 
velaţia eficientă prin Biserică. Până la înălţarea lui Hristos, 
Revelația s-a concretizat în Hristos în deplinătatea ei. În 
aducerea la fiinţă a Bisericii la Cincizecime şi după aceea, 
Duhul Sfânt ne face cunoscut pe Hristos în tot ce cuprinde 

EI pentru noi şi în lucrarea de extindere a bunurilor Lui în 
noi. Actul de aducere la existenţă a Bisericii prin Duhul 
Sfânt şi de precizare a structurilor ei prin Apostoli se deo- 
sebeşte de Revelaţie ca bunătate deplină a lui Dumnezeu 
pentru noi pusă la dispoziţia noastră in Hristos. Aducerea 
la existenţă a Bisericii şi organizarea structurilor ei ne fac 
posibilă nouă, credincioşilor, transmiterea bunătăţilor lui 
Hristos. 

Duhul Sfânt continuă în acest sens Revelația lui Hristos 
prin actul de aducere la existenţă a Bisericii şi prin organi- 
zarea practică a structurilor ei sau prin practicarea iniţială 
a lor, apoi menţinând, tot El, Biserica în calitate de mediu 
permanent al eficienţei Revelaţiei odată încheiate în Hristos 
sau desăvârşite ca conţinut şi ca modalitate de practicare. 
Prin aceasta, Duhul Sfânt menţine Biserica in fidelitatea fa- 
ță de Revelația încheiată în Hristos, şi faţă de Scriptură şi 
Tradiţie, care-L înfăţişează şi-L comunică pe Hristos. Iar pe 
acestea le menţine ca părţi şi ca aspecte ale aceluiaşi 
întreg. 

Biserica se mişcă în interiorul Revelaţiei, sau al Scrip- 
turii şi Tradiţiei; Scriptura își descoperă conţinutul în inte- 
riorul Bisericii şi Tradiţiei; Tradiţia e vie în interiorul Bise- 
ricii. Revelația însăşi e eficientă în interiorul Bisericii şi Bise- 
rica e vie în interiorul Revelaţiei. Dar această împletire de- 
pinde de lucrarea aceluiaşi Duh Sfânt al lui Hristos, Care a 
însoţit pe Hristos în cursul Revelaţiei, sau al operei Lui mân- 
tuitoare, a finalizat-o în aducerea la existenţă a Bisericii, a 
inspirat fixarea în scris a unei părţi a Revelaţiei şi continuă 
să efectueze unirea lui Hristos cu cei ce cred, creșterea în 
EI a acestora, şi continuă să menţină Biserica în calitate de 
trup al lui Hristos, s-o învioreze în practicarea conţinutului 
nealterat al Revelaţiei ca Tradiţie şi să o ajute să aprofun- 
deze prin cunoaştere şi trăire conţinutul Revelaţiei și al 
Scripturii. 

Biserica înţelege în mod infailibil sensul Revelaţiei, pen- 
tru că ea însăși este opera Revelaţiei sau a Duhului Sfânt, 
pentru că ea se mişcă în interiorul Revelaţiei, fiind unită 
organic cu Revelația. Duhul Sfânt, Care este împreună cu 
Hristos autorul Revelaţiei, aducătorul la existenţă al Bise- 
ricii şi inspiratorul Scripturii, lucrează în ea, ajutând-o să 
înţeleagă şi să-şi insuşească autentic şi practic conţinutul 
Revelaţiei, sau pe Hristos în deplinătatea darurilor Lui. Ea 
înţelege sensul autentic al conţinutului Revelaţiei, pentru 
că Duhul menţine în ea evidenţa plenitudinii trăite a Reve- 
laţiei, concretizată în Hristos. Nu poate fi Biserică deplină 
fără evidenţa plenitudinii divino-umane a lui Hristos, află- 
toare în ea, şi nu se poate arăta și activa evidenţa acestei 
plenitudini decât în Biserică. lar plenitudinea aceasta se 
arată şi se activează prin Duhul Sfânt. De aceea a spus 
Sfântul Irineu: "Ubi ecclesia, ibi Spiritus Sanctus et ibi veri- 
tas' (seu Christus), sau "Ubi Spiritus, ibi ecclesia et veritas". 

Sfântul patriarh Nichifor Mărturisitorul spune: "Biserica 
e casa lui Dumnezeu, cum socoteşte Sfântul Apostol Pavel 
scriind lui Timotei, când zice că trebuie să știm 'cum să 
umblăm în casa Domnului, care este Biserica lui Dum- 
nezeu celui viu' (1 Tim. 3, 15). Astfel, casa fiind dumne- 
zeiască, a fost întemeiată pe vârful munţilor înalţi (Evr. 12, 
18-20), care pătrund în contemplaţia, adică în cugetările şi 
gândurile Proorocilor şi Apostolilor, care se ridică peste 
cele pământești şi de jos, şi pe care le-a pătruns în chip 
strălucit; pe acestea se spune că e clădită, ca pe niște te- 
melii ale credinţei, Biserica lui Dumnezeu'26. Acelaşi sfânt 
declară că înşişi Apostolii, aflându-se în Biserică unde lu- 
crează Duhul Sfânt, au fost trimişi de Hristos din Biserică, 
sau de Hristos lucrător prin Duhul Sfânt în Biserică. Pornind 
de la cuvântul: "Din Sion va ieşi legea, iar cuvântul Dom- 
nului, din Ierusalim" (Is. 2, 3), el îl aplică Bisericii ca chip al 


26. Cuvânt de apărare pentru sfintele icoane, P.G. 100, col. 600. 

lerusalimului ceresc: "Căci din acest Ierusalim sensibil, ca 
unul ce e chipul Ierusalimului de sus, a ieşit, evident, cu- 
vântul dumnezeiesc care a cuprins toate marginile lumii. 
Căci în el s-au săvârsit tainele mântuirii. Din el au fost tri- 
mişi şi Sfinţii Apostoli să meargă să înveţe neamurile, ca să 
Je curețe calea aceea netedă, dreaptă și mântuitoare'27. 


2. Dogmele ca expresie doctrinară a planului 
de mântuire reveiat şi realizat de Dumnezeu în Hristos 
şi extins şi fructificat prin Biserică 


Dogmele creştine sunt, după forma lor, punctele pla- 
nului de mântuire şi de îndumnezeire a noastră, cuprinse 
şi realizate în Revelația dumnezeiască supranaturală, care 
a culminat în Hristos, şi păstrate, propovăduite, aplicate şi 
explicate sau definite de Biserică. Ca atare ele reprezintă 
adevăruri de credinţă necesare pentru mântuire. Pentru 
creştinism există un singur adevăr atotcuprinzător care ne 
mântuieşte: lisus Hristos-Dumnezeu-Omul. Adevărul atot- 
cuprinzător este propriu-zis Sfânta Treime, comuniunea Per- 
soanelor supreme; dar Ea lucrează mântuirea prin Fiul lui 
Dumnezeu, lpostasul divin care unește în Sine Dumnezei- 
rea şi umanitatea, dorind să adune în Sine toate. În Logosul 
divin îşi au originea şi baza, existenţa și sensurile, toate şi 
prin întruparea Lui adună toate creaturile în Sine. Dogmele 
expiicitează deci pe Hristos şi lucrarea Lui de recapitulare 
a tuturor în EI. lisus Însuşi a spus: "Eu sunt adevărul" (In 
14, 6). 

a. Dogmele ca adevăruri revelate ale credinţei mântui- 
toare. Am văzut că dogmele naturale, ca sensuri ultime ale 
existenţei, au o evidenţă intrinsecă, având totuşi nevoie de 
a fi acceptate prin credinţă. Revelația supranaturală pre- 
cizează aceste sensuri ultime ale existenţei, exprimate prin 
dogme, şi arată in mod concret posibilitatea împlinirii lor, 


27. Ibidem, coi. 661 B. 

ba chiar împlinirea lor reală în Hristos și înaintarea noastră 
spre însuşirea lor prin ajutorul lui Dumniezeu coborât la noi 
in Hristos şi în Duhul Sfânt. 

Aceste sensuri mai precise, mai complete, implinite în 
Hristos și în curs de împlinire în noi, au şi o evidenţă mai 
mare decât dogmele naturale, datorită experierii lui Dum- 
nezeu trăite de organele Revelaţiei supranaturale şi de cei 
cărora li se transmite, precum şi datorită actelor suprana- 
turale care însoțesc această Revelaţie. 

Dar această evidenţă mai mare a lor nu face de prisos, 
în acceptarea lor, credinţa. Din contră, credinţa cu care 
sunt aşteptate este cu atât mai mare cu cât evidenţa lor 
este mai mare. Există deci o corespondenţă între mărimea 
evidenţei lor şi mărimea credinţei cu care sunt acceptate. 
Atât una, cât şi alta sunt efectele lucrării Sfântului Duh. 

În cazul dogmelor naturale, evidenţa sau adevărul lor e 
în funcţie de sensul lor, care ni se impune în mod natural. 
În cazul dogmelor supranaturale, evidenţa nu e în funcţie 
de sensul lor, care nu se impune în mod natural, ci de un 
act sau de un şir de acte de autodescoperire a lui Dum- 
nezeu sau de punere a Lui Însuşi în evidenţă. Dumnezeu 
Se revelează, sau revelează aceste dogme, printr-o iniţiati- 
vă a Sa, simțită de organele Revelaţiei. Şi aceasta le face 
evidente. Sensul lor iese la iveală din conţinutul descoperit 
de această Revelaţie. Dar Revelația se realizează în aşa fel, 
că ea însăşi se face evidentă ca act. Dacă în Revelația natu- 
rală avem ordinea: sens, deci evidență, sau adevăr, sau 
existenţă, în Revelația supranaturală avem ordinea: actul de 
revelaţie, sau existinţă, sau evidenţă, sau adevăr, deci sens. 

În Revelația supranaturală se impune realitatea perso- 
nală mântuitoare a lui Dumnezeu cu o presiune foarte 
accentuată. Evidenţa, sau adevărul a ceea ce se impune, 
este proporţională cu presiunea realităţii ei, prin Revelaţie. 

Astfel, dacă în Revelația naturală credinţa e produsă de 
sensurile sau de evidenţele constatate de om, în Revelația 

supranaturală ea e produsă de evidenţa sau de adevărul 
realităţii personale a lui Dumnezeu ce se impune omului 
fără efortul lui. De aceea Revelația supranaturală e motivul 
cel mai puternic de acceptare a dogmelor creştine. 

Realitatea care presează asupra noastră în Revelația su- 
pranaturală este Logosul personal divin, în Revelația Ve- 
chiului Testament, în mod neîntrupat, în cea a Noului Tes- 
tament, în mod întrupat. În El ni se fac cunoscute ca exis- 
tând şi lucrând toate adevărurile mântuirii noastre, sensu- 
rile de împlinit ale tuturor. În Revelația naturală ajungem la 
EI prin gândire. Dar şi asupra acestei gândiri este o presiu- 
ne a Logosului personal, ca sens al nostru. 

Desigur, sensul ce iese la iveală în dogmele supranatu- 
rale este şi el mai clar, mai evident. 

Sensul dogmelor Revelaţiei supranaturale are o clari- 
tate mult mai mare decât cel al dogmelor naturale, întrucât 
face pe Dumnezeu mai evident ca Persoană care are în Ea 
însăşi sensul deplin şi dă sens tuturor. Dar aceasta pentru 
motivul că organul care primeşte Revelația şi cel ce o pri- 
meşte de la el e pus în contact cu existenţa personală su- 
premă, evidentă în ea însăşi, şi vede implicată în ea asigu- 
rarea implinirii sensului tuturor, sau existenţa lor eternă 
spre care aspiră. 

Dar şi aici adevărul realităţii care dă sens tuturor nu se 
revelează decât celui ce i se deschide. Presiunea ei, oricât 
de mare, nu intră în mod firesc în organul Revelaţiei, sau în 
cel căruia acest organ i-o comunică. O persoană nu se 
revelează, adică nu se deschide decât celui ce însuşi i se 
deschide. Aceasta ţine de natura Revelaţiei ca relaţie între 
persoane. O persoană nu mi se revelează dacă nu mă des- 
chid ei. Cu aiât mai puţin Persoana divină. Dar odată ce 
existenţa ei mi s-a revelat, ea îmi devine în aşa măsură evi- 
dentă, adevărată şi de un alt grad de existenţă, încât eu nu 
mai pot găsi un sens existenţei mele fără ea. Pot trăi în 
mod brut, fără sens, dar existenţa aceasta e un chin pen- 





LUCRAREA LUI HRISTOS ȘI A DUHULUI SFÂNT 75 


tru mine. Treptele inferioare de existenţă au un sens pen- 
tru că există pentru om. Dar omul dacă nu vrea să existe 
pentru nimeni, nu are nici un sens al existenţei. De aceea 
Sfântul Maxim Mărturisitorul declară că orice lucru are un 
sens, o rațiune, numai răul nu are nici o rațiune, pentru că 
nu există pentru nimic în mod pozitiv. Sensul este temelia 
existenţei. În sens e adevărul şi evidenţa ei. Dar persoana 
are un sens incomparabil mai important decât lucrurile. 
Persoana dă sens lucrurilor. După credinţa creştină sensul 
absolut necesar pentru toate e în Persoana divină. Ea dă 
sens tuturor. Existenţa Ei nu e simplu ontică, ci ontologică. 
Şi revelaţia Ei supranaturală ne e necesară pentru a şti de 
Ea şi de sensul nostru. 

Persoana supremă revelată implică în Ea evidenţa, dar 
nu se impune fără credinţă. Căci contactul cu Persoana su- 
premă, sau cu Adevărul suprem nu poate avea loc fără 
deschiderea liberă faţă de Ea. Evidenţa Ei e un fapt care se 
descoperă acceptării libere sau credinţei. 

Persoana e aproape şi e departe; ea îşi deschide tezau- 
rul ei interior şi se face cunoscută sau nu şi-l deschide şi 
rămâne ascunsă. Dar ea se deschide numai celui ce i se 
deschide. Adevărul credinţei creştine e tezaurul Persoanei 
supreme, pe care Ea îl deschide celui ce I se deschide prin 
credinţă. Deschiderea aceasta înseamnă opţiunea liberă 
pentru ceea ce eu accept să socotesc ca adevărat. 

Credinţa e întemeiată pe Revelaţie, dar Revelația nu are 
loc fără credinţă. Acestea sunt complementare. Nu credin- 
ţa produce Revelația, dar ea se iveşte dintr-o presimţire a 
intenţiei Persoanei supreme de a Se revela, lăsându-se să 
se articuleze deplin în momentul revelării Aceleia. E ceva 
analog cu faptul că nu credinţa mea produce revelarea unui 
semen al meu în ceea ce are el intim şi vivificator pentru 
mine; dar dacă nu e în mine un fel de presimţire şi de aş- 
teptare a capacităţii și dispoziţiei lui de a se revela, pre- 
simţire și aşteptare ce devin credinţă simultan cu revelarea 

lui, revelarea aceluia nu are loc. Revelarea şi credinţa se 
provoacă reciproc încă în faza preliminară a lor. Natura 
umană e făcută de Dumnezeu Însuşi așa ca să poată primi 
revelarea Lui prin credinţă. 

b. Dogmele - păstrate, propovăduite, aplicate sau fruc- 
tificate, explicate şi definite de Biserică. Temeiuli prim al 
acceptării dogmelor e comunicarea lor prin Revelația su- 
pranaiurală, în care realitatea divină personală presează 
prin iniţiativa ei asupra ființei umane. 

Un al doilea temei este păstrarea, propovăduirea, apli- 
carea, sau fructiticarea şi explicarea şi definirea lor de Bi- 
serică, adică de comunitatea celor ce cred în Hristos şi care 
a luat fiinţă prin coborârea Duhului Sfânt şi prin Apostoli, 
pe baza poruncii lui Hristos, îndată după încheierea în El a 
Revelaţiei supranaturale. Începutul existenţei Bisericii a 
fost şi el un fapt de Revelaţie, care s-a impus celor ce s-au 
hotărât pe baza lui să devină primii ei membri, cu aceeaşi 
presiune a unei puternice iniţiative spirituale de sus. Reve- 
laţia ca cuvânt s-a comunicat prin presiunea exercitată de 
o iniţiativă de sus asupra unor persoane individuale. În ac- 
tul de aducere la existenţă a Bisericii se exercită o aseme- 
nea presiune asupra unei adunări de oameni. Ceva analog 
a avut loc în actele prin care poporul Israel! a fost închegat 
în Biserica Vechiului Testament la ieşirea din Egipt, la tra- 
versarea pustiei, la ocuparea Canaanului. 

Dar la Cincizecime actul Revelaţiei nu încheagă o colec- 
tivitate într-o comunitate religioasă naţională, ci e vorba de 
punerea în văzul spiritual al unei adunări eteroclite a în- 
tregii semnificaţii a lui Hristos ca Dumiezeu întrupat, înviat 
şi înălțat pentru mântuirea tuturor printr-o credinţă comună 
în EI, atrăgându-i în această credinţă comună în EI. Dacă în 
actele de revelaţie prin care s-a întemeiat comunitatea reli- 
gioasă a poporului Israel s-a deschis vederea spirituală a 
acestuia pentru conducerea permanentă a lui de către 
Dumnezeu, la Cincizecime Biserica universală ia fiinţă prin- 

tr-un act de revelare care pune în văzul spiritual al adunării 
celor prezenţi prezenţa mântuitoare continuă a lui Hristos 
în mijlocul ei şi a urmaşilor lor, spre mântuirea tuturor 
celor ce vor adera la ea. 

Biserica a avut în tot timpul Apostolilor conştiinţa pre- 
zenţei nevăzute, eficiente a lui Hristos în mijlocul ei, ca o 
presiune egală cu cea a Revelaţiei exercitate asupra ei ca 
comunitate. Această conștiință a avut-o continuu şi o are 
Biserica şi după aceea; dar ea nu mai experiază presiunea 
Revelaţiei ca un şir de acte prin care i se comunică conţinu- 
turi esenţial noi, ci o experiază ca pe un act continuu prin 
care Acelaşi Hristos e prezent neîncetat în mijlocul ei, cu 
toate comorile Lui de har şi de adevăr. E o sensibilitate în- 
treținută în Biserică de Duhul Sfânt. Duhul Sfânt a dat fiinţă 
concretă Bisericii prin punerea, în văzul spiritual al primilor 
oameni care au crezut şi s-au alipit la Hristos, a prezenţei 
mântuitoare a lui Hristos. Duhul Sfânt menţine Biserica prin 
ţinerea continuă în evidenţă a aceleiaşi prezenţe lucrătoare 
a lui Hristos. Biserica trăieşte presiunea prezenţei lucrătoa- 
re a lui Hristos, cum au trăit organele Revelaţiei şi poporul 
Israel presiunea actelor de revelare a lui Dumnezeu. Deo- 
sebirea este că prin această presiune nu li se comunică 
mereu ceva esenţial nou, ci bogăţia nesfârşită a Aceluiaşi 
Hristos în Care e concentrată și încheiată toată Revelația. 

De aceea păstrarea, propovăduirea, aplicarea sau fruc- 
tificarea, explicarea şi definirea de către Biserică a dogme- 
lor este un alt temei de acceptare a lor de către membrii ei 
şi de către cei ce se deschid cu credinţă mărturiei lor. Pen- 
tru că această păstrare, propovăduire, aplicare sau fructifi- 
care, explicare şi definire este mărturia experienţei ace- 
leiaşi presiuni a Revelaţiei integrale concentrate în Hristos, 
pe care au avut-o cei ce au devenit primii membri ai Bise- 
ricii la Cincizecime, prin pogorârea Duhului Sfânt. Revelația 
rămâne eficientă prin Biserică; Biserica e mediul de persis- 
tenţă a Revelaţiei în eficienţa ei. Biserica ţine vie Revelația, 

Revelația ţine vie Biserica. Revelația primeşte astfel un as- 
pect bisericesc, expresiile sau dogmele ei devin expresiile 
sau dogmele Bisericii. 

c. Dogmele sunt necesare pentru mântuire. Încă din 
cele spuse mai înainte s-a văzut că nu există mântuire pen- 
tru persoana umană în afară de comunicarea cu Persoana 
supremă. În afara acestei comunicări ea nu găseşte pu- 
terea pentru a se întări duhovniceşte şi pentru a rămâne 
etern ca persoană, neredusă la natură, sau aproape la natură. 

Dogmele credinţei creştine precizează în plus că mân- 
tuirea omului este asigurată ca o veşnică existenţă fericită 
numai dacă relaţia lui cu Persoana supremă e atât de 
strânsă încât va face să se imprime în el într-un mod ire- 
vocabil puterile şi însuşirile dumnezeiești, prin aşa-numita 
îndumnezeire a omului; căci aceasta îl face pe el purtător 
comun cu Dumnezeu al însuşirilor şi puterilor dumneze- 
ieşti, care copleşesc cu totul pornirea spre corupere a tru- 
pului omenesc. 

Astfel, dogmele sunt necesare pentru mântuire întrucât 
ele Îl exprimă pe Hristos în lucrarea Lui mântuitoare. Dar 
Hristos ne mântuieşte numai dacă ne deschidem Lui, dacă 
credem în El. Dogmele creştine exprimă deci puterile lui 
Hristos în acţiunea mântuitoare, dar cu condiţia ca să cre- 
dem în ceea ce exprimă ele. 

d. Dogmele, expresii ale planului de mântuire şi îndum- 
nezeire a omului în lisus Hristos. Prin cele spuse înainte s-a 
accentuat caracterul de Persoană a lui Dumnezeu care Se 
revelează, necesitatea relaţiei persoanei umane prin cre- 
dinţă cu Persoana divină pentru mântuirea ei, posibilitatea 
şi faptul realizării acestei comunicări prin coborârea Per- 
soanei divine la nivelul uman în Hristos. 

Dar cele spuse au mai arătat că, pentru creştin, dogma 
nu este o îngustare a dezvoltării spirituale libere a fiinţei 
umane care crede, ci, dimpotrivă, ea o menţine pe aceas- 
ta capabilă de o astfel de dezvoltare. Dogmele creştine 

sunt o asigurare a libertăţii credinciosului ca persoană, ne- 
lăsând-o supusă naturii şi dizolvată în ea. Dogmele creş- 
tine, dimpotrivă, fundamentează dezvoltarea duhovniceas- 
că a celui ce crede în libertate, pentru că ele sunt expresia 
comuniunii lui cu Dumnezeu ca persoană. lar comuniunea 
interpersonală este domeniul libertăţii prin excelenţă, deşi 
în acelaşi timp e domeniul credinţei. De aceea spune Sfân- 
tul Chiril din Alexandria că cei ce devin fiii lui Dumnezeu 
sunt "primiţi la libertatea credinţei', care domneşte "in 
curtea lui Dumnezeu'28. 

Prin aceasta nu voim să spunem că dogmele creştine 
nu constituie şi ele un sistem, adică un întreg spiritual uni- 
tar, alcătuit din mai multe componente spirituale şi care se 
deosebeşte de altele, fiind străbătut şi ei de un sens unitar. 
Prezentarea conţinutului acestor componente sau dogme 
echivalează cu prezentarea sistemului sau organismului 
spiritual constituit din ele. 

Sistemul lor nu e alcătuit din principii abstracte, ci e 
unitatea vie a lui Hristos, Persoana în care e unită şi care 
uneşte Dumnezeirea şi creaţia. lar Hristos — Persoana divi- 
no-umană e sistemul pe cât de atotcuprinzător, pe atât de 
deschis şi de promovator de libertate, în cei ce vor să se 
mântuiască prin El. 

lar prin libertate, sistemul e deschis noului în mod con- 
tinuu şi real. El e deschis celor ce vor să-l cunoască, spre 
înaintarea lor în planul infinităţii spirituale în viaţa eternă, 
trăită de la intrarea în ea, dar plenar, în toată bogăţia ei, 
prin comuniunea cu Dumnezeu, Persoana infinită; trăită în- 
tr-o experienţă şi într-o bucurie mereu nouă şi inepuizabilă, 
care nu e încremenire, ci viaţă mai presus de încremenire 
şi de mişcare în sensul cunoscut de noi29. Deschiderea 


28. Sfântul Chiril al Alexandriei, Explicarea SV nonellet, Sfântului 
Ioan, Cartea V, la cap. 8, 35; P.G. 73, col. 864. 

29. Sfântul Maxim Mărturisitorul, Ambigua, P.G. 9i, cai 1220 GC 
1221 B. 

aceasta spre viaţa netrecătoare şi infinită se face prin în- 
vierea omului în lristos, Care e Dumnezeu, Cel ce S-a făcut 
om pentru a ne veni aproape şi a înviat, ca om, pentru ca 
toţi să putem învia la o comuniune eternă cu El ca Dum- 
nezeu, prin umanitatea Lui comună cu a noastră. Sfântul 
Chiril din Alexandria zice: "Pentru Hristos care S-a sculat (ca 
om) la o viaţă fără de sfârșit, graniţa obştească a umanităţii 
s-a înlăturat şi umanitatea a intrat în nestricăciune (inco- 
ruptibilitate) şi în nemurire'30. 

Aceasta este şi ideea generală care uneşte toate dog- 
mele creştine într-un sistem: promovarea unei comuniuni 
tot mai intime a noastră cu Dumnezeu cel personal, Care 
S-a făcut om în scopul acesta. Această comuniune perfectă 
a tuturor în Hristos, şi deci şi între ei, e ceea ce se numeşte 
Împărăţia cerului sau a lui Dumnezeu, adică ordinea desă- 
vârşită a iubirii depline. În alţi termeni, dogmele creştine 
exprimă planul îndumnezeirii tuturor fiinţelor raţionale 
create care voiesc aceasta, îndeplinit în forma lui finală de- 
săvârşită, în Hristos. lar în desfăşurarea lui, acest plan nu e 
decât precizarea şi împlinirea reală a aspiraţiei noastre na- 
turale spre unirea cu Dumnezeu. 

Dogmele creștine alcătuiesc o unitate, deosebită de 
orice alt sistem unitar, atât prin faptul că ţin în faţa credin- 
ciosului o perspectivă de dezvoltare infinită, adică adevă- 
rata mântuire, cât şi prin faptul că puterea pentru ea şi per- 
spectiva ei este dată real în Hristos, Persoana divină, Care 
e în acelaşi timp şi omul aflat în comuniunea cu infinitatea 
dumnezeiască. De fapt în Hristos e concentrat şi realizat 
integral tot ceea ce este exprimat în dogmele creștine: e 
exprimată infinitatea divină la care participă natura Sa 
umană şi la care, prin această natură umană comună, au 
putinţa să participe toţi. 


30. Explicarea Evangheliei Sfântului loan, Cartea VII, la cap. 10, 20, 
P.G. 75, col. 9. 

Dogmele creştine nu sunt un sistem de învățături, finit 
în perspectiva lui şi dependent de om în realizarea lui limi- 
tată, ci tălmăcirea realităţii lui Hristos în curs de extindere 
în oameni. Ca atare, ele exprimă Revelația cea mai evi- 
dentă, pentru că Hristos presează ca realitate divino-umană 
perfectă cu iubirea şi cu puterea Lui asupra noastră. 
Hristos este astfel dogma vie, atotcuprinzătoare şi lucră- 
toare a întregii mântuiri. 

e. Fundamentul dogmelor: Sfânta Treime - comuniune 
a iubirii desăvârşite. Dar prin realitatea Persoanei lui Hristos, 
venită în planul accesibil uman şi presând ca atare cu evi- 
denţa ei asupra noastră, presează sau Se revelează deplin 
Treimea însăşi. Hristos arată prin Sine pe Tatăl și pe Duhul, 
săvârşind împreună cu Ei opera de ridicare a omenirii la 
comuniunea eternă cu Sfânta Treime, Care este Ea însăşi 
structura comuniunii perfecte. 

Hristos este în acelaşi timp omul desăvârşit prin care 
Dumnezeu conduce la recapitularea tuturora în EI, ca Bise- 
rică ce se. desfășoară spre Împărăţia cerului. Astfel dog- 
mele creştine sunt multe şi totuşi una, pentru că Hristos e 
unul, dar în El sunt date toate condiţiile şi toate mijloacele 
îndumnezeirii noastre. lar Persoana lui Hristos ca Fiu al lui 
Dumnezeu cel întrupat, şi de aceea şi opera Lui, porneşte 
din Treime spre a readuce pe oameni în comuniune cu Trei- 
mea. Altfel n-ar putea conduce pe cei ce cred la fericirea 
eternă în comuniunea eternă cu Dumnezeu şi întreolaltă. 

În afară de creştinism, Dumnezeu e văzut în două feluri 
care nu asigură o comuniune eternă a persoanei umane cu 
El. În religiile păgâne persoanele zeilor se dizolvă până la 
urmă într-o esenţă impersonală. Această doctrină şi-a pri- 
mit o remarcabilă expresie în filosofia lui Plotin. Soarta 
aceasta îi aşteaptă până la urmă şi pe cei care fac parte în 
fond din aceeaşi esenţă, manifestată numai temporar în 
forma persoanelor. În iudaism şi islamism Dumnezeu e 
atât de închis ca persoană în el însuşi, că pentru om nu e 

posibilă o comuniune cu el, ci numai o ascultare şi o feri- 
cire datorată lui în baza acestei ascultări. Intre el şi creaţie 
rămâne o prăpastie. Lossky spune că o singură persoană 
divină nu-şi poate comunica natura5l. Dar s-ar putea spune 
că ea pierde prin aceasta certitudinea existenţei sale, scu- 
fundându-se într-o natură care e una cu lumea. De fapt, în 
Dumnezeul iudaic şi islamic nu se accentuează decât pu- 
terea faţă de lume. Aceasta înseamnă oarecum că el nu are 
viaţă în sine, ci numai în funcţie de lume. Viaţa lui e lu- 
mea. De aceea el nu are în sine o viaţă pe care s-o dea lu- 
mii. Fără lume el nu are un rost, sau o posibilitate de exis- 
tenţă. 

Pentru creștinism, Dumnezeu este o Treime de Persoa- 
ne care au totul comun, adică întreaga fiinţă, fără să Se 
confunde între Ele ca persoane. Aceasta implică o iubire 
perfectă. Căci iubirea cere o deplină unitate şi o reciprocă 
afirmare a persoanelor care se iubesc. Aici Absolutul e tri- 
personal, nu ceva impersonal. Dar persoana e asigurată 
prin iubirea perfectă între persoană şi persoană, care-şi 
are baza în fiinţa comună. Persoana într-o singurătate tota- 
lă nu poate fi absolutul. 

În această supremă unitate şi iubire, care afirmă eter- 
nitatea Persoanelor divine, e dată baza pentru ca în opera 
ei îndreptată în afară să se simtă iubirea din lăuntrul ei. 
Creaţia ei trebuie să se resimtă de această unitate în diver- 
sitate. Persoanele umane au şi ele o natură comună ce se 
realizează într-o multiplicitate de persoane. 

Forţa iubirii desăvârşite implicată în unitatea de fiinţă a 
Treimii se manifestă nu numai în crearea unei lumi care e 
una și diversă şi a unei umanităţi cu o natură comună ce 
se realizează în persoane multiple, ci şi într-o voinţă de co- 
muniune cu aceasta. Treimea reflectă în planul de mân- 
tuire ceva din unitatea şi iubirea Ei lăuntrică, fără ca prin 


31. VI. Lossky, "Dogmaticeskoe Bogoslovie', în: Bogoslovskie Trudi, 
Izdanie Moskovskoi Patriarhii, 1972, p. 131-133. 

aceasta să meargă până la unificarea în fiinţă cu creaţia şi 
cu omenirea, ceea ce ar diminua valoarea Persoanelor trei- 
mice și iubirea dintre Ele. 

Dar în caracterul nostru de persoane umane, unite prin- 
tr-o natură comună finită, e dată putinţa ispitei de a accen- 
tua o tendinţă de afirmare peste măsurile noastre proprii, 
neţinând seamă de celelalte persoane umane şi de Dum- 
nezeu, de la Care avem existenţa şi putinţa de îmbogăţire 
în existenţă. Cedând acestei ispite, noi am sfâşiat natura 
umană comună. Dar natura comună rămâne totuşi baza 
pentru aspiraţia ei spre unitatea în iubire, măcar că a slăbit 
foarte mult iubirea între noi52. Dumnezeu întreprinde de 
aceea o acţiune prin care pune o bază de neanulat comu- 
niunii între Sine şi noi, unind natura noastră cu natura Sa 
într-Una din Persoanele divine. 

f. O altă dogmă a iubirii. Dogma unirii celor două firi în 
Hristos şi legătura ei cu dogma Sfintei Treimi. Fiul lui Dum- 
nezeu nu Se uneşte cu un om. În acest caz, în Hristos, 
omul ar fi altul decât Dumnezeu, ceea ce ar lăsa pe oameni 
în afara comuniunii depline cu Persoana divină şi, prin Ea, 
cu celelalte Persoane treimice. Unirea celor două firi în El 
nu înseamnă nici o confuzie între natura divină şi cea uma- 
nă. Nici nu se uneşte natura umană cu natura divină pur- 
tată de fiecare Persoană divină purtătoare a naturii divine. 
În acest caz n-ar mai fi dată putinţa omului să fie, ca om, 
în comuniune cu Dumnezeu ca Fiu al lui Dumnezeu, prin 
faptul că Fiul lui Dumnezeu a devenit Fiul omului. Fiecare 
Persoană divină ar fi în același timp şi persoană umană. 

Unirea între cele două naturi are caracterul unei uniri 
maxime, în condiţia rămânerii lor necontopite, prin faptul 
că sunt unite într-un ipostas. Ipostasul lui Hristos este baza 
de unire maximală a două naturi diferite, precum natura 


32. Sfântul Maxim Mărturisitorul, Epistola II, către loan Cubicularul, 
P.G. 91, col. 306 D: “Divizând firea în modul acesta, a tăiat-o în multe 
păreri şi năluciri”. 

comună este puntea de unire între persoanele de aceeași 
natură. 

Hristos nu devine prin aceasta o specie nouă, căci EI 
rămâne Dumnezeu deplin şi om deplin şi, prin aceasta, 
Mijlocitorul real al comuniunii noastre cu Dumnezeu. El 
intră prin întrupare în comuniune perfectă cu Dumnezeu ca 
om şi în comuniune perfectă cu oamenii ca Dumnezeu. În 
comuniunea cu El fiecare om este în comuniune perfectă 
cu toate Persoanele treimice. În comuniune cu El fiecare 
om, devenit fiul Tatălui prin har, se bucură de dragostea 
deplină a Tatălui lui Hristos, iar Tatăl Se poate bucura de 
dragostea perfectă a omului Hristos, devenit Fiul Lui, dra- 
goste în care se uneşte dragostea tuturor celor ce cred în EI. 

Cunoştinţa Treimii de persoane cu o natură comună și 
a unirii naturii umane cu natura divină într-o Persoană 
divină depășește atât de mult putinţa de gândire a noastră, 
că ea nu poate fi decât revelată. Şi e revelată ca realitate în 
Hristos. Dar odată revelată în realitatea Persoanei lui 
Hristos, adică trăită în Acesta, Treimea Îşi descoperă ca o 
presiune reală şi calitatea Ei de sens suprem al existenţei 
noastre, ca împlinire a aspiraţiei noastre după sensul ultim. 

Dar temelia credinţei în Treime este Hristos, ca Reve- 
laţie concretizată şi culminantă a ei. Sfântul Chiril zice: "De 
aceea zice Dumnezeu: "lată, voi pune la temelia Sionului o 
piatră aleasă, cea din capul unghiului şi preacinstită' (Is. 
28, 16)'55. 

Numai în Treimea care e o unitate de Persoane necon- 
fundate, caracterul de persoană este deplin asigurat. Per- 
soana fără comuniune nu e persoană. lar comuniunea e 
condiţionată de o natură comună. Nu ştim ce e natura di- 
vină în sine, afară de faptul că e atotdesăvârşită. Dar ştim 
că ea e baza comunităţii atotdesăvârșite între Persoanele 
divine. Nici o natură de caracter spiritual nu are subzistență 


33. Explicarea Evangheliei Sfântului loan, Cartea IV, la cap. 6, 70, 
P.G. 73, col. 629 A. 

fără persoană, nici persoana nu e deplin persoană fără 
natură, deci fără baza unei comuniuni. Propriu-zis nici per- 
soana umană nu există decât în comunitatea de natură cu 
altele. 

Comuniunea eternă după care aspirăm îşi are originea 
şi împlinirea în deofiinţimea eternă a Persoanelor treimice 
divine. Desigur, dacă unitatea neconfundată între Persoa- 
nele divine e asigurată de comunitatea de natură, comuni- 
tatea între Dumnezeu şi cei ce cred e asigurată de partici- 
parea lor la natura divină, după har, sau la energiile ce ira- 
diază din natura comună a Celor trei Persoane divine, adică 
în comunitatea Lor iubitoare. Dar natura umană, subzis- 
tentă în mai multe persoane, trebuie să aibă o anumită 
asemănare cu natura divină subzistentă în Cele trei Per- 
soane pentru ca să se poată uni într-o Persoană divină cu 
natura divină. Dumnezeu, numai pentru că El însuşi este o 
unitate de persoane neconfundate, voieşte să atragă în co- 
muniunea cu Sine şi fiinţele raţionale create. Numai pentru 
că între Persoanele divine şi între cele umane există o uni- 
tate de natură se poate ca Persoanele divine şi persoanele 
umane să aibă o unitate deplină fără să se confunde, iar 
între primele şi ultimele să se realizeze o unire deplină. 

Unirea naturii umane cu natura divină într-un ipostas 
este forma maximală a unirii celor două naturi. Într-un fel, 
toţi suntem uniţi prin natura noastră în Ipostasul Cuvân- 
tului. Pentru această unire maximă Dumnezeu a făcut om 
pe Fiul Său, ca aşa cum Acesta Se odihneşte ca Dumnezeu 
în sânul iubitor al Tatălui (In 1, 18) să Se odihnească şi ca 
om în EI şi, împreună cu El, toţi cei adunaţi în comuniunea 
cu Sine. “Întruparea și Treimea sunt inseparabile; şi contrar 
unei anumite critici protestante, contrar liberalismului, 
care încearcă să se împotrivească Evangheliei, trebuie să 
subliniem că triadologia ortodoxă îşi are rădăcinile în Evan- 
ghelie. E posibil să citeşti Evanghelia şi să nu te întrebi: cine 
este lisus? Şi când auzim mărturisirea lui Petru: "Tu eşti Fiul 

lul Dumnezeu Celui viu' (Mt. 16, 16), când Evanghelistul 
loan ne descoperă veşnicia Lui în Evanghelia sa, noi înţe- 
legem că singurul răspuns posibil ni-l dă dogma Preasfintei 
Treimi: Hristos este Fiul Cel unic al lui Dumnezeu, Dum- 
nezeu egal cu Tatăl, identic cu EI în Dumnezeire şi deosebit 
de El ca persoană'54%. Inseparabilitatea între Întrupare şi 
Treime se vădeşte nu numai în faptul că Hristos arată în 
Sine pe Tatăl, ci şi în faptul că Tatăl Se arată EI însuşi în 
Hristos, planând asupra Lui şi uneori dând mărturie clară 
despre EI ca Fiu al Lui (la Botez; la Schimbarea la Faţă). În 
general Tatăl prin Duhul conduce omenirea spre Hristos, 
înainte de Hristos, iar într-un mod mai evident, după Hristos. 
Sfântul Chirii din Alexandria spune: "Deci Tatăl conduce 
spre Fiul, prin cunoştinţa şi prin dăruirea unei vederi dum- 
nezeieşti, pe cei cărora hotărăşte să le dea harul Său dum- 
nezeiesc. Primindu-i, Fiul le dă viaţa şi adaugă harul Său cel 
bun celor care au fost smulşi şi scoşi din firea lor proprie, 
varsă în ei, ca pe nişte scântei de foc, puterea cea de viaţă 
dătătoare a Sfântului Duh şi-i preface pe de-a întregul spre 
nemurire'55. Sau: "Căci prin Amândoi (prin Tatăl şi Fiul) 
este adusă înţelegerea fiecăruia; numele Amândurora merg 
împreună pentru oameni'56. 

g. Raportul între Sfânta Treime şi Înviere, sau între iz- 
vorul mântuirii şi ultima împlinire a ei. intruparea Cuvân- 
tului fiind manifestarea iubirii Sfintei Treimi faţă de oa- 
meni, pune un fundament comuniunii eterne a noastră cu 
Sfânta Treime. Dar la această comuniune eternă a noastră 
cu Sfânta Treime se ajunge prin Înviere. În Învierea lui 
Hristos e activă şi Se revelează din nou, într-un mod şi mai 
vădit, întreaga Treime, rămânând astfel descoperită în vecii 


54. VI. Lossky, op. cit., p. 156. 

35. Explicarea Evangheliei Sfântului loan, Cartea IV, la cap. 6, 40, 
P.G. 73, col. 545 A. 

36. Ibidem, Cartea V, la 8, 19, P.G. 73, col. 592, 

vecilor, pentru o comuniune deplină cu noi. După Sfântul 
Chiril din Alexandria, Treimea şi Învierea sunt dogmele fun- 
damentale. Între Treime şi Înviere există o legătură. Ele 
sunt alfa şi omega mântuirii, '...deoarece nu firea aceasta 
a trupului s-a făcut purtătoare vieţii, ci lucrul s-a săvârşit 
prin lucrarea firii dumnezeieşti şi negrăite, care are în ea şi 
puterea de a vivifica în chip natural toate; Tatăl prin Fiul a 
lucrat şi asupra templului acela dumnezeisc, nu pentru că 
nu putea Cuvântul să-Şi învie propriul trup, ci pentru că tot 
ce lucrează Tatăl lucrează şi Fiul, (căci e puterea Lui), şi 
ceea ce săvârşeşte Fiul e sigur de la Tatăl... Deoarece cu- 
vântul nădejdii noastre şi puterea credinţei fără pată s-a 
întors după mărturisirea Sfintei şi Celei de o flinţă Treimi la 
taina referitoare la trup, foarte folositor a spus şi fericitul 
evanghelist aceasta în capitolele din urmă'3”. 

invierea nu se poate explica fără Sfânta Treime. Toată 
iconomia mântuirii săvârşită de Sfânta Treime se încheie în 
înviere. Pe de altă parte, prin Înviere se comunică viaţa 
dumnezeiască eternă comună celor Trei Persoane, şi prin 
aceasta cei ce cred sunt primiţi în interiorul comuniunii 
treimice. E greu de spus dacă noi intrăm în comuniune 
eternă cu Persoanele Sfintei Treimi şi între noi, pentru că 
primim nestricăciunea şi nemurirea, sau viaţa dumneze- 
iască, sau primim această viaţă pentru că intrăm în comu- 
niune cu Persoanele Treimii. 

Viaţa dumnezeiască incoruptibilă se comunică prin Per- 
soanele Sfintei Treimi, prin primirea celor ce cred în comu- 
niunea cu Ele. Viaţa aceasta nu subzistă în mod real în 
afara Persoanelor treimice. Comuniunea între persoane nu 
e o relaţie nesubstanţială, iar fiinţa nu subzistă decât în 
persoanele aflate în comunitate. Unirea paradoxală semna- 
lată de Lossky între Întrupare şi Treime apare și între În- 
viere şi Treime. 


37. Ibidem, Cartea XII, la cap. 20, 35, P.G. 74, col. 724. 

Sfinţii Părinţi, trăitori încă într-o perioadă în care ideea 
de persoană şi de comuniune interpersonală nu era prea 
dezvoltată, pun accentul în Înviere mai mult pe împărtă- 
şirea naturii umane de viaţa dumnezeiască incoruptibilă. 
Dar cele două laturi formează un întreg. Incoruptibilitatea 
ţine de perfecțiunea comuniunii, deci a iubirii treimice. 

Sfântul Chiril din Alexandria, deşi pare să pună accen- 
tul în înţelegerea Învierii pe viaţa dumnezeiască incorupti- 
bilă comunicată naturii umane, prin faptul că el consideră 
Învierea drept operă a tuturor Celor trei Persoane, vede şi 
natura umană căreia i se comunică viaţa eternă ca fiind 
subzistentă în Persoana Cuvântului, apoi în persoanele 
umane. În fond include în înţelegerea Învierii atât comuni- 
carea vieţii divine incoruptibile către umanitate, cât şi pri- 
mirea în comuniunea Sfintei Treimi a naturii umane per- 
sonificate în Cuvântul. Învierea este o operă comună a 
Sfintei Treimi, pentru că prin comuniune se comunică viaţa 
incoruptibilă şi eternă naturii umane, dar viaţa aceasta se 
comunică de către fiecare Persoană divină în unire cu Ce- 
lelalte. "Căci corpul cel căzut este al Celui din sămânţa lui 
David, după trup, adică al lui Hristos, Care primul a fost ridi- 
cat la nestricăciune de către Dumnezeu şi Tatăl'38. Aceasta 
a spus-o şi Sfântul Apostol Petru: "Dumnezeu L-a înviat, ru- 
pând legăturile morţii, pentru că nu era cu putinţă să fie 
ţinut de ea' (Fapte 2, 24). Slava pe care o primeşte Hristos 
de la Tatăl pentru mântuirea omului, o primeşte şi Tatăl de 
la omul mântuit în Hristos. Căci S-a arătat ca Tată al unui 
Fiu care ridică pe om la o astfel de înălţime59. 

Dacă moartea este însingurare, Dumnezeu, ca viaţă in- 
coruptibilă, este comuniunea perfectă şi dă această viaţă 
celor ce cred în EI, primindu-i în această comuniune. Cu 
cât e mai adâncă comuniunea, cu atât e mai deplină viaţa 


58. Ibidem, Cartea IV, la 7, 8, P.G. 73, col. 644. 
39. Ibidem, Cartea LX, la 15, 32, P.G. 74, col. 153. 

spirituală. Această viaţă nu se poate reduce la o comuniu- 
ne goală, dar nici comuniunea nu constă într-o relaţie în 
care nu se comunică o viaţă. Sunt două laturi ale realităţii 
personale legate tainic şi indisolubil. 

De aceea un rol special atribuie Sfântului Duh Sfântul 
Chiril din Alexandria, în comunicarea vieţii dumnezeiești. 
EI comunică mai întâi naturii umane puterea de a primi 
subzistență în Persoana Cuvântului prin biruirea legilor na- 
turii care se repetă. Dar această forţă spirituală nu e decât 
acolo unde există o comuniune deplină. Pe urmă Duhul 
Sfânt comunică naturii umane puterea de a învia prin birui- 
rea din nou a legilor naturii. Duhul comunică această pu- 
tere spirituală pentru că e Duhul comuniunii, iar comuniu- 
nea deplină nu e decât acolo unde e depășită doimea. 
Dacă o persoană, necomunicând fiinţa, pierde certitudinea 
existenţei pierzându-se în natură, două persoane riscă de 
asemenea să se scufunde în monotonie sau în natură în 
comunicarea exclusivă, închisă, egoistă dintre ele. Numai 
existând trei persoane se poate menţine o continuă îm- 
prospătare atât pentru fiecare, cât şi pentu două câte două 
dintre ele. Numai existând trei persoane, ele nu se con- 
fundă una cu alta, sau nu se rup total una de alta. Numai o 
a treia persoană menţine între două persoane, care se pot 
schimba ca partenere, unitatea distinctă şi lărgimea iubirii. 
Numai prin depăşirea doimii, viaţa e cu adevărat bogată, 
iar în Dumnezeu, nelimitată. Hristos primește Duhul ca om 
pentru că este primit ca om în comunitatea perfectă a 
Treimii, pentru ca prin EI şi noi să fim primiţi în acea comu- 
nitate prin har. 

De aceea Duhul Sfânt umple de viaţa dumnezeiască 
umanitatea lui Hristos şi după naşterea Lui. Sfântul Chiril 
din Alexandria spune: "Fiindcă Cuvântul lui Dumnezeu S-a 
făcut om, primeşte Duhul de la Tatăl ca unul din noi, nepri- 
mind ceva pentru Sine. Căci EI era dătătorul Duhului... Îl 
primeşte ca om ca să-L menţină pentru firea noastră, şi să 

înrădăcineze iarăşi în noi harul care ne părăsise, Cel ce 
n-a ştiut de păcat'40. 

Hristos trăieşte această comuniune deplină cu Tatăl şi 
cu Duhul chiar şi în trupul Său şi prin aceasta trupul Său se 
umple de viaţa dumnezeiască incoruptibilă şi se face me- 
diu al puterilor Sale dumnezeieşti. 'El umple întreg trupul 
Său cu lucrarea de-viaţă-făcătoare a Duhului Său'. Trupul 
Lui devine în aşa măsură capabil de a se umple de toată 
sensibilitatea Lui curată pentru şi prin Duhul, că e numit el 
însuși Duh. 'De altfel El numeşte aici trupul Său Duh, dar 
aceasta nu răstoarnă faptul că trupul e trup. Încă prin fap- 
tul că este unit în cea mai mare măsură cu EI şi îmbracă în- 
treaga putere de viaţă făcătoare a Lui, trupul este numit şi 
Duh”. "Căci prin Duh, şi trupul Său se face de viaţă făcător, 
întrucât Duhul preface şi preschimbă trupul, prin faptul că 
acesta primeşte propriile Lui puteri'4!. Dacă e aşa, Duhul 
are un rol şi în învierea lui Hristos cu trupul. 

Spiritualitatea, comuniunea şi puterea asupra naturii 
care se repetă lucrează împreună. Spiritualitatea culminan- 
tă o atinge trupul prin Înviere. Căci în el Duhul dumneze- 
iesc, Care reprezintă plinătatea unităţii neconfundate a Per- 
soanelor divine, Şi-a produs efectul deplin asupra umani- 
tăţii lui Hristos, ridicând-o la participarea, la spiritualitatea 
şi comuniunea treimică. Dar nu pentru ca numai trupul Său 
lipsit de ipostas propriu să participe la comuniunea Ipos- 
tasului Său divin cu celelalte Persoane treimice, ci pentru 
ca, prin el, Hristos să poată realiza o comuniune deplină cu 
Persoanele Sfintei Treimi. Pentru aceasta trebuie să spo- 
rească însă şi trupurile noastre în spiritualitate, iar la urmă 
să-şi însuşească spiritualitatea deplină a Învierii, în care se 
află trupul lui Hristos. Un trup lipsit de orice spiritualitate 
nu e capabil de nici o comuniune, sau împiedică orice nă- 


40. Ibidem, Cartea II, la 1, 33, P.G. 73, col. 250 D. 
41. Ibidem, Cartea !V, la 6, 63, P.G. 75, col. 501. 

zuinţă spre comuniune, care s-ar mai afla în sufletul din el; 
iar prin aceasta, e incapabil de a se elibera în oarecare 
măsură de legile naturii care se repetă automat. 

Pe de altă parte, Sfântul Chirii din Alexandria, ca toţi 
Sfinţii Părinţi, vorbeşte despre o înviere care nu înseamnă 
umplerea trupului înviat cu sensibilitate pentru Dumnezeu, 
sau pentru comuniune. De aceea el nu prezintă învierea 
noastră ca produsă în mod special de Duhul Sfânt, sau cel 
puţin nu în toate cazurile. În general el spune că învierea 
noastră e numai o condiţie pentru ca trupul să devină de- 
plin capabil de sălăşluirea Duhului în el şi deci de sensibi- 
litatea pentru EI. Dar există şi o stare de înviere căreia nu i 
se comunică Duhul, deci care nu face trupurile înviate ca- 
pabile să primească puterea de viaţă făcătoare a Duhului. 
E o înviere care nu vivifică trupul printr-o spiritualitate, ci 
dă materiei trupului pur şi simplu puterea neputrezirii. 
Odată ce materia organizată în trup a devenit incoruptibilă 
în Hristos, trupul e destinat să devină incoruptibil în toţi 
oamenii. “Căci a învia este un lucru obştesc şi celor sfinţi şi 
celor păcătoşi... lar a se împărtăşi de Duhul Sfânt nu este 
deloc un lucru comun tuturor, ci este ceva pe deasupra şi 
în plus faţă de înviere şi în forma unui prisos care se află 
în comun în toţi cei cărora le va fi hărăzit, adică în cei ce 
au fost îmbunătăţiţi prin credinţa cea întru Hristos'42. 

Aceasta va fi o înviere spre singurătatea eternă, nu spre 
comuniune, o înviere a unei persoane cu natura sa redusă 
la minimum, pentru că nu se va împărtăşi de viaţa sau de 
natura dumnezeiască. Dacă un minus în existenţă poate 
avea o subzistență într-un ipostas, cum spun Sfinţii Părinţi, 
el poate avea şi o existenţă eternă în el, pentru ca iposta- 
sul respectiv să sufere de acest minus în eternitate. Un ast- 
fel de ipostas stă la marginea existenţei plenare, subzis- 
tentă în celelalte ipostasuri. Chinul lui e şi el o anumită par- 


42. Ibidem, Cartea VI, la 10, 40, PG. 73, col. 1033. 

ticipare la existenţă, deci o participare la învierea celorlalți 
spre viaţa eternă, datorită Învierii lui Hristos. Fără această 
participare exterioară, ei n-ar suferi de minusul existenţei şi 
n-ar aduce chiar prin aceasta un omagiu existenţei plenare 
în comuniune. 

h. Dogma recapitulării eteme în Hristos, operată prin 
Duhul. Dar Sfânta Treime a hotărât întruparea, răstignirea, 
învierea şi înălţarea ca om a uneia din Persoanele Ei, pen- 
tru ca această Persoană să-i recapituleze pe toţi în Sine şi 
pentru ca să-i aducă astfel pe toţi în comuniunea eternă cu 
Dumnezeu Cel în Treime. E o mişcare în cerc care porneşte 
din Treime spre oameni ca să-i aducă în Treime. E o miş- 
care a Treimii spre noi, pentru revenirea la Ea însăşi îm- 
preună cu noi. O Persoană divină coboară din Sfânta Trei- 
me pentru a reveni nu numai ca Persoană divină, ci şi ca 
persoană umană În Treime, având unită cu Sine toată uma- 
nitatea care voieşte aceasta, pentru o comuniune cu Trei- 
mea infinită. 

Sfântul Chiril din Alexandria zice iarăși: “înțeleptul Pa- 
vel, explicând scopul cel unic şi adevărat şi atotgeneral al 
întrupării Celui Unuia Născut, zice: 'Căci a binevoit Dum- 
nezeu să recapituleze toate în Hristos" (Ef. 1, 10). Iar nu- 
mele şi fapta recapitulării indică readucerea la ceea ce erau 
la început a celor ce au crezut în ceea ce era contrar'45. 

De abia în opera aceasta a recapitulării, lucrarea Sfân- 
tului Duh primeşte rolul principal, dar nu separat de Hristos 
şi de Tatăl. "Căci deşi Se sculase Hristos din morţi, nu se 
dădea încă Duhul umanităţii de către Tatăl prin Fiul. Fiind- 
că numai după ce S-a urcat la Dumnezeu Tatăl, ni L-a trimis 
nouă pe Duhul. De aceea a şi zis: 'Vă este de folos ca Eu 
să plec. Căci de nu voi pleca Eu, Mângâietorul nu va veni 
la voi. Iar de voi pleca, Îl voi trimite la voi" (In 16, 7)'4%. 


43, Ibidem, Cartea LX, la 14, 20, P.G. 74, col. 273. 
44. Ibidem, Cartea XII, la 20, 16, P.G. 74, col. 697 C. 


P) 


LUCRAREA LUI HRISTOS ŞI A DUHULUI SFÂNT 93 


Trebuia să Se înalțe Hristos cu trupul la deplina spiri- 
tualitate şi comunitate cu Tatăl, pentru ca prin trupul Său 
ajuns la suprema forţă de iradiere spirituală să reverse pe 
Duhul. Pe de altă parte, ridicarea celor ce cred la comuniu- 
nea cu Dumnezeu în Treime se face numai când o Per- 
soană divină reflectă în lucrarea Ei atât comunitatea cu o 
altă Persoană divină, cât şi comunitatea cu Celelalte două. 
De aceea, totdeauna o Persoană e trimisă de Celelalte 
două în unitatea Lor neconfundată. 

Duhul creează comunitatea între noi pentru că în El e 
comunitatea necontopită a întregii Treimi. 

Duhul Sfânt realizează ridicarea creaţiei la starea de Bi- 
serică. EI e totdeauna între Dumnezeu și mai mulţi oameni 
care cred. Prin El Revelația, sau Hristos, devine efectivă în 
oameni, întrucât prin EI produce credinţa în aceştia. Prin El 
Revelația se dezvăluie în toată evidenţa şi eficienţa ei şi în- 
tr-un conţinut din ce în ce mai bogat. Revelația s-a încheiat 
în Hristos, dar se dezvăluie tuturor generaţiilor şi ele o va- 
lorifică prin Duhul. Prin Duhul oamenii sunt ridicaţi la par- 
ticiparea tot mai mare a bunătăţilor nesfârșite așezate în 
Hristos, pe care le acceptă prin credinţa în El. lar credinţa 
nu e niciodată a unui singur om, ci a mai multora. Unde un 
om poate comunica o credinţă şi altul o primește, acolo 
lucrează Duhul Sfânt între ei doi şi între ei și Dumnezeu. 
Biserica se naşte prin coborârea Sfântului Duh, pentru că 
prin El se naște credinţa. Dar se naşte în mai mulţi şi ei 
sunt umpluţi de elanul transmiterii credinţei. De aceea Se 
coboară în chip de mai multe limbi de foc. Biserica con- 
tinuă prin EI, pentru că prin El continuă să se transmită 
credinţa de la om la om, de la generaţie la generaţie, prin 
grai de foc. 

Biserica ia fiinţă la Rusalii, pentru că atunci Se coboară 
Duhul, Care dă Apostolilor focul credinţei ferme şi al propo- 
văduirii ei fierbinţi şi înţelegerea întregii comori de bunătăţi 
aşezate în Hristos. Sfântul Chiril din Alexandria spune: 

“Când cunoscătorii lui Hristos aveau să comunice fiecărei 
limbi şi fiecărui neam propovăduirea evanghelică şi mân- 
tuitoare, le-a dat semnul limbilor“. "Le-a împărţit daruri di- 
ferite, pentru ca, precum acest trup gros şi pământesc se 
alcătuieşte din părticele, aşa şi Hristos sau trupul Lui să-şi 
aibă alcătuirea atotdesăvârşită din mulţimea sfinţilor aduşi 
la unitatea duhovnicească'45. 


3. Teologia ca slujire bisericească de explicare 
şi aprofundare a dogmelor sau a planului de mântuire 
şi de înviorare a lucrării slujitoare a Bisericii 


a. Caracterul definit al formulelor dogmatice şi explica- 
rea lor teologică interminabilă. Dogmele — ca expresie doc- 
trinară a planului de mântuire şi de îndumnezeire a celor 
ce cred, realizat prin Biserică de Hristos şi de Duhul Sfânt, 
sau a 'comorilor de înţelepciune” şi de viaţă dumnezeiască 
puse la dispoziţia noastră în Hristos, pentru însuşirea lor 
treptată de către noi în cursul vieţii pământeşti şi a tota- 
lităţii lor în viaţa veşnică -— au nevoie de o punere continuă 
în lumină a conţinutului lor nesfârşit. Opera aceasta o face 
Biserica prin teologie. 

Rezultatele explicării teologice intrate în întrebuinţarea 
permanentă a Bisericii devin învăţătura Bisericii, care este 
identică cu Tradiţia bisericească în sens larg, cuprinzând în 
ea o înţelegere îmbogăţită a Sfintei Scripturi şi a Tradiţiei 
apostolice, pusă în slujba propovăduirii şi a slujirii sfinţi- 
toare şi pastorale a Bisericii. 

Credincioşii nu pot rămâne numai la repetarea formu- 
lelor schematice ale dogmelor, ci caută să intre în adânci- 
mea nesfârşită a înţelesului lor, ajutaţi de o explicare ba- 
zată pe Sfânta Scriptură şi pe Sfânta Tradiţie. Teologia este 
astfel o necesitate impusă de trebuinţa Bisericii de a expli- 
ca credincioşilor punctele credinţei. 


45. Fragmenta in Acta Apostolorum, P.G. 74, col. 757. 

Nevoia explicării teologice a dogmelor ca puncte defi- 
nite ale credinţei vine în primul rând din faptul că ele sunt 
formule concise care cuprind atât raportul lui Dumnezeu 
cel infinit cu creatura îinită, în drumul nesfârşit al acesteia 
spre infinit, cât și raţiunea Lui neîntreruptă pentru mân- 
tuirea sau îndumnezeirea acesteia. Ca atare dogmele, deşi 
definite în formă, au un conţinut infinit, care se cere mereu 
şi tot mai mult scos la iveală, fără ca să poată fi scos vreo- 
dată în întregime. Dumnezeu, în acţiunea Sa de desăvârşire 
a noastră şi având ca răspuns acţiunea noastră spre de- 
săvârşire, Se orientează şi după împrejurările noi în care 
trăim, şi însăşi acţiunea aceasta interminabilă este înţe- 
leasă mereu sub aspecte noi de către noi. 

Caracterul definit al formulelor dogmatice nu contrazi- 
ce conţinutul lor infinit, ci-l asigură. Însuşi faptul că ceva 
există defineşte acel ceva faţă de ceea ce nu există. Numai 
nimicul nu se defineşte în nici un fel. Pe drept cuvânt ob- 
servă fizicianul Bernhard Philibert: "Ultima graniţă, care în- 
temeiază existenţa a ceea ce este, este graniţa faţă de ni- 
mic. Ceea ce este se deosebeşte de nimic. Ceea ce este 
are o existenţă care se manifestă în mod schimbător. 
Nimicul însuşi nu are nici o graniţă, nici o deosebire, nici o 
existență care se manifestă în mod schimbător. În nimic, 
se anulează şi graniţa, şi deosebirea, şi putinţa de manifes- 
tare schimbătoare"46. 


46. Der Dreieine, Christians-Verlag, Stein am Rhein, 1970, p. 103. 
Dumnezeu Se deosebește de nimic incomparabil mai mult şi mai defini- 
tiv decât orice altă existenţă, pentru că EI nu este ameninţat în existenţa 
Sa de nimic. Dar prin Dumnezeu este chemat şi omul să se distingă în 
mod total şi definitiv de nimic. 

Dumnezeu şi omul sunt cele două realităţi fundamentale definite 
în dogme. lar a doua fiind legată de prima, constituie împreună cu ea o 
singură dogmă. Dumnezeu şi omul sunt definiţi ca dogmele fundamen- 
tale pentru că sunt existenţele fundamentale, în același timp evidente şi 
neiînţelese. Evidente, pentru că fără ele nimic nu are sens, şi pline de 
mister, pentru că sunt de un conţinut inepuizabil. În existenţa radical 
deosebită de nimic a lui Dumnezeu e dată infinitatea existenţei Lui. Dar 

Dogma unirii naturii divine cu cea umană într-o singură 
Persoană fără alterarea şi fără confundarea nici uneia din 
ele, pune şi ea o graniţă precisă, riguroasă între ea şi ori- 
care altă afirmare şi deci o definire, unind în acelaşi timp 
două mari mistere, misterele fundamentale ale existenţei. 
Tocmai prin definirea dogmatică a acestei uniri se afirmă şi 
se păstrează infinitatea divină şi participarea umană la 
această infinitate. Renunţarea la această definiţie dogma- 
tică ar echivala cu admiterea desființării fie a infinităţii şi 
absolutităţii divine, fie a participării umane la ea fără supri- 
marea omului. 

Căci trebuie menţionat că dogma aceasta afirmă faptul 
evident că, prin participarea la existenţa divină infinită, 
omul e asigurat ca existenţă proprie, nu numai faţă de ni- 
mic, ci şi faţă de Dumnezeu. Dogma creștină despre unirea 
firii dumnezeiești şi a celei omeneşti în Persoana lui Dum- 
nezeu Cuvântul nu preconizează pierderea omului în infini- 
tatea lui Dumnezeu. Ea pune în evidenţă menţinerea noas- 
tră chiar la nivelul acestei supreme uniri între divin şi 
uman; ba, mai mult chiar, ea asigură umanului o maxină 
dezvoltare. Taina comuniunii între persoane se caracte- 
rizează tocmai prin acest paradox: unirea şi menţinerea 
persoanelor prin ea. Iubirea între persoane realizează uni- 
rea maximă între ele, dar în acelaşi timp produce bucuria 
uneia de alta şi deosebirea între ele. Dumnezeu ca persoa- 
nă rămâne mereu un Tu deosebit pentru omul unit cu EI. 
În comuniunea persoanelor, fiecare rămâne în acelaşi timp 
o graniţă pentru cealaltă; fiecare om o are în sine pe cea- 
laltă, dar ca deosebită. În interioritatea lor e o alteritate. În 
credinţa creştină omul rămâne definit ca om chiar în maxi- 


în raportul Lui cu noi intră putinţa definirii lucrării Lui. În graniţa Lui ra- 
dicală faţă de nimic stă infinitatea existenţei Lui şi neputinţa de a o 
înţelege vreodată deplin. lar în faptul că şi noi primim o graniţă reală şi 
definitivă faţă de nimic, ne împărtăşim şi noi de o existenţă infinită în 
dezvoltare şi inepuizabilă în cunoaştere, într-o formă proprie umană. 

ma unire cu Dumnezeu şi în împărtăşirea de infinitatea lui 
Dumnezeu. Sau, mai precis, cel ce crede se adânceşte la 
maximum şi în ceea ce este el, ca creatură deosebită de 
Dumnezeu, în unirea cu Dumnezeu. Structurile diferite se 
menţin în mod strict, deşi îşi devin interioare; sau, se 
menţin tocmai pentru că îşi sunt reciproc interioare. Acest 
fapt e propriu şi lumii în unitatea şi varietatea componen- 
telor sale, sau în raportul ei etern şi desăvârşit cu Dum- 
nezeu. Aceasta e semnificaţia cea mai adâncă a transcen- 
deţei lui Dumnezeu. Dacă n-ar exista un absolut transcen- 
dent, ci absolutul ar fi imanent şi impersonal, toate s-ar 
preface în toate, căci în acest absolut toate sunt una în 
mod indistinct, ca în temelia de aceeaşi esenţă a lor. 

Dogmele sunt definiții sau "delimitări" (horoi) stricte. 
Dar ele delimitează infinitatea lui Dumnezeu faţă de finit şi 
capacitatea de înaintare infinită a omului, sau infinitatea lui 
Dumnezeu și capacitatea de infinit a omului finit, solidară cu 
infinitatea lui Dumnezeu şi în neîncetată apropiere spre ea. 

Renunţarea la delimitarea fiecăreia din acestea, sau la 
delimitarea solidară a lor, care nu sunt - nici una, nici cea- 
laltă — lipsite de o mişcare, ar transforma adâncimea fără 
limită a existenţei lor îmbinate, într-o Baltă fără semnifi- 
caţie, în care e posibil orice, dar nimic cu adevărat nou şi 
profund. Dogmele sunt formule destul de generale, ele nu 
intră în amănunte. Dar tocmai prin aceasta asigură lărgi- 
mea infinităţii conţinutului cuprins în ele. Totuşi, generali- 
tatea lor nu înseamnă lipsa oricărei precizii. Structurile fun- 
damentale ale mântuirii sunt bine precizate în conturul lor 
general. 

S-a remarcat caracterul paradoxal al formulelor dog- 
matice: Dumnezeu este unul în fiinţă şi întreit în persoane, 
este neschimbabil dar viu, activ şi nou în acţiunea Lui de 
proniere şi mântuire a lumii; Hristos este Dumnezeu şi om; 
omul rămâne fiinţă creată şi totuși se îndumnezeieşte. Dar, 
paradoxul e pretutindeni. Cu deosebire, el e propriu per- 

soanei în general, pentru că ea nu e supusă unei legi uni- 
formizatoare şi pentru că poate îmbrăţişa totul. Persoana e 
o unitate, dar de o nesfârşită bogăţie: e aceeaşi, şi totuşi e 
nesfârşit de variată şi de nouă în manifestările şi stările ei. 
Relaţiile dintre persoane manifestă şi mai mult acest ca- 
racter paradoxal. Omul este autonom, şi totuşi nu poate 
avea o viaţă şi nu se poate realiza decât în comuniune cu 
alţii. Orice reducere silnică a unuia din aspectele existenţei 
umane la celălalt aspect produce în ea o suferinţă, pentru 
că e contrară existenţei ei. Chiar în relaţiile ei cu lumea, 
persoana îşi arată acest caracter paradoxal: ea îmbrăţişea- 
ză lumea în toată varietatea ei, aducând-o la o unitate, şi 
totuşi rămâne ea însăşi distinctă şi una, şi menţine lumea 
în varietatea ei. Cu atât mai inevitabil e paradoxul în rela- 
ţiile lui Dumnezeu cel infinit cu lumea limitată şi creată: 
Dumnezeu cel unul, având viaţa într-un mod mai presus de 
înţelegere, e într-o iubire interpersonală. 

Formulele dogmatice sunt paradoxale pentru că prind în 
ele aspecte contradictorii esenţiale ale realităţii vii şi de o 
bogăţie inepuizabilă. Dogmele exprimă astfel în ele totul: 
infinitul şi finitul, unite, fără desființare, în toate aspectele lor. 

Teologia are ca obiect de interminabilă reflexie conţi- 
nutul atotcuprinzător şi infinit al formulelor dogmatice, 
care delimitează şi asigură strict acest infinit în bogăţia 
neconfundată a aspectelor lui de inepuizabilă adâncime şi 
complexitate. 

Dar teologia, la rândul ei, trebuie să rămână în cadrul 
formulelor generale şi totuşi precise ale dogmelor, tocmai 
pentru a le menţine pe acestea ca obiect de reflexie şi de 
adâncire interminabilă. Natura divină, natura umană, mai 
ales unite în mod culminant, dar neconfundat în Persoana 
dumnezeiască a lui Hristos, cuprind şi oferă reflexiei un 
conţinut infinit. Niciodată nu se poate epuiza explicarea 
naturii divine şi umane în bogăţia lor de viaţă şi în acelaşi 
timp în caracterul lor inalterabil, cum nu se poate epuiza 

descrierea adâncimii şi complexităţii unirii lor într-o Per- 
soană care este, Ea însăşi, o taină inepuizabilă, mereu 
nouă şi totuşi inalterabilă. 

Toată teologia care explicitează conţinutul infinit din 
cadrul formulelor precise ale dogmelor e o expresie lărgită 
a acelor dogme. S-a vorbit de o deosebire între dogme şi 
teologumene. Dogmele ar fi formulele stabilite de Biserică, 
teologumenele, unele explicări teologice care nu au căpă- 
tat încă o formulare bisericească oficială, dar care rezultă 
din dogme. Dar aceasta implică, pe lângă deosebirea între 
dogme şi teologumene, deosebirea între explicările soco- 
tite teologumene și celelalte explicări. Aceste alte explicări 
ar ţine în mod organic de dogme. Dar atunci, de ce n-ar ţine 
şi teologumenele organic de dogme, dacă rezultă din ele? 

De fapt, toate explicările dogmelor dacă rămân în ca- 
drul formulelor dogmatice ţin organic de dogme. lar dacă 
nu rămân în cadrul acelor formule, nu pot fi socotite nici 
teologumene şi nu pot aspira la învestirea lor cu caracter 
de formule dogmatice în cine ştie ce viitor. Ele sunt expli- 
cări care nu sunt asimilate ca explicitări ale dogmelor sale 
de către Biserică, şi cu vremea cad în desuetudine. 

Totuşi, deşi orice adevărată teologie făcută în cadrul 
Bisericii este explicitarea conţinutului dogmelor ei, Biserica 
nu învestește orice explicitare cu autoritatea de învăţătură 
a ei. Sau, ele au o autoritate prin însuşi faptul că sunt impli- 
cate în dogmele formulate. Biserica îşi înmulțește necon- 
tenit explicitările ei dogmatice, dar concentrează într-o for- 
mulă strict dogmatică explicitarea mai bogată a unei for- 
mule anterioare numai când acea explicitare e confruntată 
cu vreo explicitare neorganică a formulelor vechi, sau când 
o astfel de explicitare începe să producă confuzii şi dez- 
binări în Biserică. 

b. Teologia şi învăţătura bisericească. Când explicaţiile 
teologice sunt explicitări organice ale dogmelor şi folosi- 
toare înviorării vieţii bisericeşti - şi ca atare intră în pro- 

povăduirea generală şi permanentă a Bisericii -, ele se 
însumează în învăţătura Bisericii în sens larg. Așa s-a întâm- 
plat cu aproape toată teologia Sfinţilor Părinţi. Între dog- 
mele şi învăţătura Bisericii este pe de o parte o identitate 
de fond, pe de alta, o distincţie de formă. Învățătura ţine 
pe de o parte organic de dogme, fiind conţinutul explicitat 
al dogmelor. Dar pe de altă parte, până ce învăţătura nu s-a 
definit oficial prin Sinoadele ecumenice, sau nu s-a însușit 
de consensul sinoadelor locale, ea rămâne ca învăţătură 
bisericească în sens larg. 
învăţătura are autoritate de Tradiţie bisericească dacă 
a intrat în uzul general al Bisericii, dar nu are totuşi autori- 
tatea pe care o au definițiile dogmatice și punctele de cre- 
dinţă asupra cărora s-au exprimat oficial sinoadele locale în- 
tr-un consens. Adică, are autoritatea bisericească în conţi- 
nutul ei general, dar nu autoritatea unor formule dogmatice. 
Biserica îşi sporeşte astfel învăţătura, păstrând însă în 
acelaşi timp termenii fundamentali dogmatici de totdeau- 
na. Îşi sporeşte învăţătura prin teologie, pentru că pune 
aceşti termeni în lumină pentru fiecare generaţie de cre- 
dincioşi, corespunzător înţelegerii ei determinate de sta- 
diul de dezvoltare spirituală în care aceştia se află. 
Teologia este reflexia asupra conţinutului credinţei 
moştenit din mărturia şi trăirea iniţială a Revelaţiei pe care 
o avem în Scriptură şi în Tradiţia apostolică, în scopul de 
a-l face eficient ca factor de mântuire pentru fiecare gene- 
raţie de credincioşi. Teologie în sensul acesta s-a făcut de 
către toţi membrii Bisericii şi totdeauna. Teologie au făcut 
şi Apostolii, care n-au primit şi nici nu au transmis numai 
Revelația, ci au trăit-o şi au expus-o, trecută prin trăirea lor, 
după modul de înţelegere al oamenilor din timpul lor. Teo- 
logie au făcut Sfinţii Părinţi, teologie face fiecare preot când 
tălmăceşte Revelația pentru a fi trăită de credincioşii săi. 
Totuşi nu toată teologia devine învăţătură bisericească, 
ci numai aceea pe care o absoarbe Biserica prin consensul 

ei unanim în timp și spaţiu. Iar Biserica o absoarbe numai 
pe aceea pe care timpul o dovedește că a fost asimilată 
organic trăirii creştine anterioare a conţinutului cuprins în 
Hristos, numai pe aceea care se dovedeşte cu timpul că a 
tălmăcit aceeaşi trăire a aceleiaşi Revelaţii concentrate în 
Hristos. Chiar din teologia făcută de teologi, multe lucruri 
rămân neasimilate în învăţătura Bisericii şi prin aceasta se 
dovedesc caduce. 

Deci este o deosebire între învăţătura bisericească cu 
un caracter obligatoriu şi permanent şi teologia care poate 
cuprinde explicări legate de un anumit timp şi care a avut 
poate o circulaţie curentă în Biserică într-un anumit timp. 
Aceasta nu e teologia pe care o face Biserica în calitate de 
trup unitar, ci unii membri ai Bisericii, ierarhi, preoţi, laici, 
într-un mod oarecum individual. Dimpotrivă, învăţătura Bi- 
sericii se constituie din ceea ce Biserica, în calitate de trup 
unitar al lui Hristos, reţine ca valoare permanentă din gân- 
direa teologică a inşilor, chiar dacă aceasta a fost provo- 
cată de trebuinţele diferitelor epoci. Aceasta se dovedeşte 
teologie a Bisericii în calitate de trup unitar. 

Aşadar, în Biserică se face teologie şi Biserica menţine 
din ea ca învăţătură permanentă ceea ce explicitează au- 
tentic planul de înduninezeire a omului. Teologia se face în 
Biserică prin gândirea personală a membrilor ei, iar învă- 
ţătura se constituie din ceea ce rămâne permanent din gân- 
direa lor devenită comună, dovedită ca teologie a Bisericii 
ca trup unitar. Teologia şi învăţătura bisericească nu sunt 
însă de competenţa a două sectoare distincte şi parţiale 
din Biserică, cum este în catolicism. Acolo teologia o fac 
teologii ca specialişti, iar învăţătura bisericească o fixează 
magisterul Bisericii sau corpul ierarhiei şi, în ultima instan- 
ţă, papa. Acesta pretinde că are în excluzivitate o 'harismă' 
pe care nu o are Biserica în întregime şi în baza acestei 
harisme el singur fixează învăţătura bisericească, fără Bise- 
rică. În Ortodoxie, Biserica nu poate greşi, atât prin faptul 


| 
AES i SE DEEA OEI EISA 











102 TEOLOGIA DOGMATICĂ ORTODOXĂ 


că e călăuzită de Sfântul Duh, cât şi în calitate de corp al 
lui Hristos în întregime, care păzeşte 'depozitul' moştenit 
prin trăire, reprezentat în sinoade de episcopi. Biserica în 
întregime realizează prin Duhul Sfânt, duhul comuniunii, O 
intercondiţionare simfonică a gândurilor personale. Din 
acest corp al Bisericii fac parte toţi membrii ei şi toţi fac 
teologie mai mult sau mai puţin. Şi din intercondiţionarea 
lor în Biserică rezultă învăţătura fără greșeală a Bisericii, 
care se verifică însă ca atare numai după trecerea unui 
timp suficient. 

Dar şi teologia adevărată ca exprimare a teologilor e 
călăuzită, pe de o parte, de responsabilitatea pentru mân- 
tuirea credincioşilor, pe care o au şi păstorii ei (şi cu deose- 
bire a credincioşilor din timpul în care ea se face); pe de 
altă parte, ea e călăuzită de credinţa şi de experienţa du- 
hovnicească din Biserică. 'Opţiunea arbitrară' (hairesis) 
poate fi proprie uneori şi unor membri ai ierarhiei. Dar 
Biserica, în totalitatea ei de trup al lui [ristos, este aceea 
care nu greşeşte şi receptează ceea ce nu e greşit, adică 
ceea ce nu periclitează mântuirea credincioşilor ei, fie că 
„emană de la teologi, fie de la ierarhi sau de la laici. 

(C))Responsabilitatea teologiei pentru viaţa bisericească 
şi pentru progresul ei spiritual. Progresul teologiei e făcut 
posibil de infinitatea divină în forma umană pusă la dis- 
poziţia oamenilor, dar el e făcut necesar de trebuinţa de a 
face acest infinit accesibil credincioşilor din fiecare timp, la 
al căror nivel de înţelegere şi de viaţă duhovnicească au 
contribuit eforturile spirituale ale generaţiilor anterioare. 
Credincioşii aceştia fac parte din Biserică şi mântuirea lor 
se realizează în solidaritatea lor în Biserică. Teologii trebuie 
să-şi încadreze slujirea lor în această operă de mântuire a 
credincioşilor Bisericii din fiecare timp. De aceea reflexia 
teologică personală trebuie să fie animată nu de dorinţa de 
originalitate cu orice preţ, ci de explicarea a ceea ce e moş- 
tenire comună şi slujeşte mântuirii credincioșilor Bisericii 

din acel timp; ea trebuie să stea în strânsă intimitate cu 
viaţa de rugăciune şi de slujire a Bisericii, pentru a adânci şi 
înviora această slujire. Fără aceasta, Biserica poate deveni 
formalistă în slujirea ei, iar teologia, rece şi individualistă. 

Rezultatele reflexiei teologice personale se vor încadra 
cu atât mai sigur în învăţătura Bisericii, cu cât ea va fi 
hrănită mai mult de această învăţătură moştenită din tot 
trecutul şi de practicarea ei în rugăciune, în cultul, în spiri- 
tualitatea autentică a Bisericii, în dialogul viu al Bisericii cu 
Hristos şi cu cât ea se va încadra mai deplin în acest dia- 
log, fiind ea însăşi un dialog cu Hristos şi înviorând şi 
îmbogăţind dialogul Bisericii. De aceea s-a spus: 'Dacă eşti 
teolog, roagă-te cu adevărat; şi dacă te rogi cu adevărat, 
eşti teolog'47. “Întâi e rugăciunea, apoi cuvântul" (de teolo- 
ghisire), a spus Sfântul loan Gură de Aur. Aşa au spus şi 
Apostolii: "lar noi să stăruim în rugăciune şi în slujirea cu- 
vântului" (Fapte 6, 4). Dar rugăciunea e mai caldă când se 
face în comun. lar în rugăciunea comună se realizează şi 
comunitatea în gândire. Tot Sfântul loan Gură de Aur spu- 
ne: "E cu putinţă să te rogi şi acasă, dar e cu neputinţă să 
te rogi ca în biserică. Nu vei fi ascultat când chemi pe Dum- 
nezeu singur aşa cum eşti ascultat când o faci cu fraţii tăi. 
Căci aici e ceva mai mult: e unitatea în cuget şi în cuvinte 
şi legătura iubirii şi rugăciunea preoţilor'48, 

Teologul trebuie să participe la această rugăciune şi la 
viaţa Bisericii, căci teologia vrea să cunoască pe Dumnezeu 
din experienţa lucrării Lui mântuitoare asupra oamenilor. 
Dar nu o va cunoaşte dacă nu intră într-un raport personal 
de dragoste cu Dumnezeu şi cu credincioşii, prin rugăciu- 
ne. Deci şi mai mult e teolog cel ce se roagă cu ceilalţi 
membri ai Bisericii. Căci în dragostea lor comună faţă de 
Dumnezeu se descoperă mai mult lucrarea mântuitoare şi 


47. Evagrie Monahul, Cuvânt despre rugăciune, cap. 60, în Filoc. 
rom. |, p. 81. 
48. Despre natura lui Dumnezeu cel necuprins, Ul, P.G. 48, col. 725. 

de credincioşii din timpul respectiv, deci faţă de datoria de 
a lucra pentru înviorarea religioasă din timpul respectiv. 
Dar aceasta însemna şi o lipsă de responsabilitate faţă de 
bogăţia şi adâncimea Revelaţiei, exprimată în Sfânta Scrip- 
tură şi în Tradiţia apostolică şi patristică. 

Această teologie era vinovată de o întreită infidelitate: 
faţă de caracterul nelimitat al Revelaţiei, faţă de contem- 
poraneitate şi faţă de viitor. 

Teologia este, vrând-nevrând, legată în diferitele ei pe- 
rioade într-o anumită măsură de conceptele acelor perioa- 
de. De aceea fixarea în conceptele care şi-au pierdut vala- 
bilitatea cu trecerea perioadei din care le-a luat, voinţa de, 
a le menţine permanent ca bază a teologiei fac din formu- 
lările acestei teologii piese moarte şi străine pentru viaţa 
Bisericii şi a credincioşilor din perioadele care se succed. 
La aceasta se aplică cu deosebire ceea ce am menţionat, 
că nu totul din teologie este asimilat de învăţătura biseri- 
cească definitivă. Biserica asimilează în învăţătura sa nu- 
mai ceea ce de fapt îşi are o relevanţă pentru orice timp. 
De aceea e bine când teologia ii din gândirea fiecărui timp 
ceea ce e permanent valabil. 

Dar şi mai păgubitoare este o teologie care părăseşte 
cu totul Revelația în Hristos, păstrată în Sfânta Scriptură şi 
în Tradiţia Bisericii, în voinţa de a se adapta la ceea ce con- 
sideră ea că reprezintă exclusiv spiritul timpului. Aşa este 
teologia of lic ÎN aa, care declară toate eveni- 
mentele esenţiale de la începutul creştinismului ca fiind 
mituri. Aşa este concepţia înrudită a episcopului anglican 
Robinson, sau teoria unui creștinism fără Dumnezeu, a 
mişcării teologice americane, "moartea lui Dumnezeu”. 

Creştinismul nu poate fi folositor nici unui timp, prin 
urmare nici celui de azi, dacă nu-i aduce ceva ce numai el 
îi poate aduce: legătura cu sursa infinită de putere a lui 
Dumnezeu devenit om. Numai aşa poate ajuta el progresu- 

lui, printr-o neincetată spiritualizare. Noi, teologii de azi, 
putem şi suntem datori să relevăm mai mult ca în trecut 
aportul umanist creştin al actelor principale ale Revelaţiei 
divine culminante în Hristos - ca Întruparea Fiului lui Dum- 
nezeu, jertfa Lui pe Cruce, Învierea şi Înălţarea Lui ca om 
— cu consecinţele care decurg din ele pentru slujirea pro- “ 
gresului şi spiritualizării în general. Acesta este sensul pozi- 
tiv al deschiderii teologiei faţă de lume, rămânând fidelă ei 
înseşi: să dea toată atenţia lui saeculum, în sensul recu- 
noaşterii consistenţei şi valorii lumii, ajutorului ce trebuie 
să i-l dea spre o adevărată dezvoltare a ceea ce constituie 
adevărata umanitate creştină. Dogmele întrupării, învierii, 
îndumnezeirii au un mare aport la acest progres al umanu- 
lui în autenticitatea lui. 

Unirea ipostatică a celor două firi în Hristos, contrar 
dochetismului (teoria despre o umanitate părută numai în 
Hristos), nu e decât fortificarea eternă a relativului prin 
absolut, deci a creatului. 

Pe cât de păgubitoare este teologia fixată în formulele 
trecutului, pe atât de insuficientă este teologia alipită ex- 
clusiv de prezent. a 

Dar tot pe atât de păgubitoare şi generatoare de dezor- 
dine este şi teologia care nu acordă atenţie decât viitorului, 
o teologie dominată de un spirit exclusiv eshatologic, care 
neglijează realitatea vieţii prezente şi ajutorul ce trebuie __ 
dat acesteia. Acest caracter se manifestă adeseori în teolo- 
gia protestantă care depreciază prezentul şi obligaţia de 
înduhovnicire a omului în timp şi de chemare a lui la înde- 
plinirea obligaţiilor faţă de semenii lui de azi, fiind preocu- 
pată exclusiv de nădejdea eshatologică. Aşteptarea încor- 
dată a vieţii de după sfârşitul lumii capătă un accent aproa- 
pe exclusiv, mai ales în unele denominaţiuni neoprotes- 
tante. 


a 

O teologie creştină completă şi deschisă unui progres 
adevărat trebuie să fie însufleţită desigur şi de nădejdea şi 
de perspectiva viitorului eshatologic, dar nădejdea şi per- 
spectiva aceasta sunt susţinute de experienţa prezentă a 
unui progres continuu în înduhovnicire şi în îmbunătăţirea 
relaţiilor iubitoare dintre oameni. Spre acest viitor se înain- 
tează prin progresul spiritual prezent din sursa pusă la 
temelie de Revelația culminantă în Hristos, realizată acum 
două mii de ani, precum ne asigură documentele biblice 
ale acestei Revelaţii şi mărturia secolelor creștine de până 
acum. 

Chiar prin fidelitatea faţă de faptele şi cuvintele lui 
Hristos, cunoscute din predica apostolică, teologia poate 
totuşi înainta în înţelegere, fără să depăşească conţinutul 
Revelaţiei52. 

Teologia trebuie să fie, ca şi Biserica, apostolică, con- 
temporană cu fiecare epocă şi profetic-eshatologică. Dar ea 
nu trebuie să se rupă de Biserică în progresul ei, ci să înain- 
teze cu Biserica, care este condusă înainte spre Împărăţia 
cerului. Ea trebuie să fie apostolică, pentru că trebuie să fie 
necontenit o mărturie despre Hristos, Revelația completă, 
cum şi predica Apostolilor a fost o mărturie despre Hristos, 
Revelația definitivă. Ea trebuie să fie în acelaşi timp esha- 
tologică, pentru că în Hristos şi în predica apostolică se 
cuprinde şi eshatologicul. Dar ea nu trebuie să fie profetică 


52. Teologul T. M. Parker spune: 'Nici cel mai profund teolog n-a 
sondat deplin adâncimile Revelaţiei şi noi toţi ne cheltuim viaţa 
crescând încet în ceea ce este, în cel mai bun caz, o cunoaştere incom- 
pletă a credinţei. Noi acceptăm cuvântul lui Dumnezeu ca întreg, pentru 
că e cuvântul lui Dumnezeu, care nu ne poate înşela şi nu poate fi 
înşelat... Dar oricât de mari ar fi cultura şi inteligenţa noastră naturală, 
noi rămânem incapabili să luăm în minţile noastre înguste bogăţiile 
depline ale credinţei" (citat în volumul colectiv cuprinzând "Raportul la 
cel de al şaselea Congres Anglo-Catolic', p. 74). 

în sensul că ar prezice o treaptă viitoare mai înaltă decât 
cea a Revelaţiei în Hristos, ci în sensul că schițează paşi 
viitori în descoperirea comorilor ascunse în Hristos. Ea 
poate fi profetică explicând pe Hristos cel înviat, ca repre- 
zentând starea noastră din viaţa viitoare, dar nu promițând 
o treaptă viitoare dincolo de Hristos. Acest caracter poate 
fi numit profetic-eshatologic, şi nu profetic pur şi simplu, 
pentru faptul că nu profeţeşte altceva decât un viitor dat în 
Hristos, de care ne vom împărtăşi şi noi în viaţa viitoare. 

Teologia creştină care răspunde tuturor condiţiilor 
amintite promovează progresul şi ca atare uşurează eficien- 
ţa Revelaţiei în continuare neîntreruptă. În acest sens, ea 
este o teologie a credinţei, a dragostei şi a nădejdii. Prin 
credinţă, manifestă certitudinea în revelarea reală a lui 
Dumnezeu în Hristos; prin nădejde, deschide credincioşilor 
perspectiva spre asimilarea completă a bunătăţilor lui 
Hristos cel revelat; prin dragoste; îi ajută să se unească 
încă de pe acum cu Hristos şi între ei. Prin credinţă e fidelă 
revelaţiei realizate în trecut, prin nădejde e deschisă viito- 
rului de participare deplină la bunătăţile lui Hristos şi con- 
duce înaintarea spre EI, iar prin dragoste susţine partici- 
parea de pe acum la aceste bunătăţi, printr-o comuniune 
mereu sporită cu Hristos şi cu semenii. Prin aceste trei în- 
Sușiri, teologia este tradiţională şi, în același timp, contem- 
porană şi profetic-eshatologică. Ea e fidelă trecutului, dar 
nu e închisă în trecut, e fidelă omenirii de azi, dar are pri- 
virea deschisă dincolo de faza ei actuală. [Teologia trebuie 
să fie ancorată în fundamentul neschimbat pus de Hristos, 
dar în acelaşi timp face accesibile bunătăţile lui Hristos 
oamenilor de azi şi îi pregăteşte pentru deplina participare 
la ele în veacul viitor, constituind prin aceasta un ferment 
al progresului în fiecare timp. 5 

Pe de altă parte, progresul în înţelegerea dogmelor e 
posibil pentru că şi conţinutul lor este infinit şi, ca atare, 

apofatic (negrăit) sau cu neputinţă de cuprins vreodată în 
noţiuni şi cuvinte care să-l epuizeze. 'Apofatismul tradiţiei 
răsăritene ne învaţă să vedem în dogmele Bisericii, înainte 
de toate, semnificaţia lor negativă, care oprește mintea 
noastră de a urma căile sale naturale şi de a forma noţiuni 
ce ar putea să înlocuiască realităţile spirituale. Pentru că 
creştinismul nu e o şcoală filosofică, speculând cu noţiuni 
abstracte, ci înainte de toate este comuniunea cu Dum- 
nezeu cel viu'55, 

Progresul are forma accentuării mai puternice când a 
unui aspect din bogăţia inepuizabilă a dogmelor, când a 
altuia, potrivit preocupărilor şi vârstei spirituale a credin- 
cioşilor din acel timp. Dar acest aspect mai puternic accen- 
tuat deschide înţelegerea sporită pentru tot conţinutul dog- 
melor şi făgăduieşte o viitoare înaintare în înţelegera lui. "În 
istoria gândirii teologice se succed diferite perioade, ca 
nişte cicluri în învăţătura de credinţă, în care un aspect al 
tradiţiei creştine primeşte o însemnătate exclusivă în com- 
paraţie cu altele, în care toate temele învăţăturii se tratea- 
ză, la un nivel sau altul, în legătură cu o singură problemă 
care a devenit, pentru conştiinţa dogmatică în acel mo- 
ment, centrală'54%. 

* Prin teologia ce se face în ea, Biserica înaintează sub lu- 
mina "Soarelui dreptăţii', care creşte continuu, umplând-o 
şi pe ea de tot mai multă lumină. Continua călătorie sub 
acelaşi soare, care totuşi îşi sporeşte arătarea, este Tradiţia 
bisericească; iar lumina autentică a soarelui, care se acu- 
mulează ca zestre şi ca un bun permanent tălmăcit de 
vederea teologică, devine învăţătura bisericească. Lumina 
aceasta, din care crește şi pe care o sporeşte teologia tăl- 


53. VI. Lossky, 'Ocerk misticescoe bogoslovia Vostocinoi Tzerkvi', 
în Bogoslovskie Trudi, lzdanie Moskovskoi Patriarhii, 1972, p. 26. 

54. idem, 'Videnie Boga v vizantinscom bogoslovii', în Bogoslovskie 
Trudi..., p. 195. 

măcind-o sub soarele mereu sporit al Revelaţiei, îmbogă- 
ţeşte Tradiţia bisericească și — imprimată ca forţă transfor- 
matoare în fiinţa credincioşilor —- produce spiritualizarea 
lor. Căci spiritualizarea este arătarea treptată a prezenţei lui 
Hristos, prin fiinţa credincioşilor, care se transformă în înţe- 
les ascendent sau se subţiază continuu ca înţelegere, ca 
sensibilitate, cuviinţă şi dragoste în relaţii, ca penetrare în 
complexitatea şi profunzimea realităţii divine şi a celei 
umane unite cu ea. 

Teologia creşte sub soarele Revelaţiei, care, odată apă- 
rut în Persoana lui lisus Hristos, luminează tot timpul în 
Biserică şi în membrii ei, cu această lumină care se nu- 

3% meşte Tradiţie; iar tălmăcirea ei operată de teologie şi asi- 
milată de Biserică este învăţătura bisericească. Teologia 
urmează traiectoria acestui soare şi creşterea lui în fiinţa 
Bisericii ca comuniune, sporind însăşi conştiinţa Bisericii şi 
redând nuanțele noi în care se arată, la fiecare pas şi fără 
să se schimbe în fond, sporul lui de lumină. Astfel, teolo- 
gia deschide perspectiva spre arătarea Lui deplină la sfâr- 
şitul timpului. 

» Teologia e promovatoare de progres, ajutând progresul 
spiritual al omenirii creştine spre comuniunea eshatologică 
universală şi desăvârşită. Teologia face parte din mişcarea 
spiritului uman spre deplina unire cu Dumnezeu, având un 
rol deosebit de eficient în această mişcare prin rolul ei de 
explicatoare a acestei mişcări. 

Mişcarea aceasta a spiritului uman a apărat-o Sfântul 
Maxim Mărturisitorul împotriva origenismului, care socotea 
mişcarea ca fiind produsul căderii spiritelor din unitatea 
primară55. Dacă prin trăirea duhovnicească din Biserică 
această mişcare se realizează practic în modul cel mai 
stăruitor, teologia, care îndeplineşte cu deosebire slujirea 


55, În opera Ambigua, PG. 91, col. 1031, 1418. 

de a explica mişcarea aceasta şi deci de a o ajuta, este 
chemată să ajute în general toată mişcarea creaţiei spre 
Dumnezeu. Dar ea reuşeşte să facă aceasta deschizând 
vederea spre Dumnezeu azi, o mai deplină vedere a lui 
Dumnezeu mâine, luând putere din Dumnezeu care i-a dat 
omului acest impuls prin creaţie, şi Bisericii şi teologiei prin 
întruparea Fiului Său, prin Răstignirea şi Învierea Lui. Ea va 
fi eficientă dacă va fi mereu în faţa lui Dumnezeu, ajutând 
pe credincioşi să fie şi ei la fel în toată lucrarea lor: să-L 
vadă prin formulele trecutului, să-L exprime prin explica- 
ţiile prezentului, să nădăjduiască şi să îndemne la înaintare 
spre deplina unire cu EI în viaţa viitoare. ) 


hd 

Trei moduri ale cunoaşterii lui Dumnezeu 
şi atributele Lui 


A 
Cunoaşterea raţională şi cunoaşterea apofatică 
a lui Dumnezeu. Legătura dintre ele 


1. Nedespărţirea cunoașterii raţionale şi apofatice 
a lui Dumnezeu 


Potrivit tradiţiei patristice, există o cunoaștere a lui Dum- 
nezeu raţională sau catafatică şi una apofatică sau negrăită. 
Cea din urmă e superioară celei dintâi, completând-o pe 
aceasta. Prin nici una din ele nu se cunoaște însă Dum- 
nezeu în fiinţa Lui. Prin cea dintâi Îl cunoaştem pe Dum- 
nezeu numai în calitate de cauză creatoare şi susținătoare 
a lumii, pe când prin cea de a doua avem un fel de expe- 
rienţă directă a prezenţei Lui tainice, care depăşeşte sim- 
pla cunoaştere a Lui în calitate de cauză, învestit cu unele 
atribute asemănătoare celor ale lumii. Aceasta din urmă se 
numeşte apofatică pentru că prezenţa tainică a lui Dum- 
nezeu, experiată de ea, depăşeşte putinţa de definire prin 
cuvinte. Dar această cunoaștere e mai adecvată lui Dum- 
nezeu decât cunoaşterea catafatică. 

Totuşi nu se poate renunţa nici la cunoaşterea raţio- 
nală. Chiar dacă ceea ce spune ea despre Dumnezeu nu e 
cu totul adecvat, ea nu spune ceva contrar lui Dumnezeu. 
Ceea ce spune ea trebuie să fie numai adâncit prin cunoaş- 
terea apofatică. De altfel chiar cunoașterea apofatică, atunci 
când vrea cât de cât să se tălmăcească pe sine, trebuie să 
recurgă la termenii cunoaşterii intelectuale, umplându-i 
însă mereu cu un înţeles mai adânc decât îl pot reda noțiu- 
nile intelectuale. 


—. 

Aceasta o poate face cunoaşterea apofatică, întrucât 
pentru ea atributele lui Dumnezeu nu sunt numai gândite, 
ci experiate întrucâtva direct. De exemplu, pentru ea infini- 
tatea şi atotputernicia, sau iubirea lui Dumnezeu nu sunt 
numai noţiuni intelectuale, ci o experienţă directă. În actul 
cunoaşterii apofatice subiectul uman trăieşte în mod real 
un fel de scufundare în infinitatea lui Dumnezeu, în atotpu- 
ternicia Lui, în iubirea Lui. Prin cunoaşterea apofatică su- 
biectul uman nu numai ştie că Dumnezeu e infinit, atotpu- 
ternic etc., ci şi experiază aceasta. Dar în experienţa aceas- 
ta, infinitatea lui Dumnezeu se prezintă în fapt atât de co- 
pleşitoare, încât omul îşi dă seama că ea e altfel decât cea 
gândită, că este de netălmăcit. E drept că şi în cunoaşterea 
raţională omul îşi dă seama că infinitatea lui Dumnezeu e 
mai mult şi e altfel decât o poate cuprinde într-un concept 
intelectual al ei. De aceea o corectează printr-o negare a ei. 
Dar şi negarea este tot o expresie intelectuală. EI ştie că 
infinitatea lui Dumnezeu e altfel decât infinitatea gândită 
de el. Dar negația se referă mereu la ceea ce s-a afirmat. 
Aceasta este via negativa a teologiei occidentale. În tradiţia 
patristică orientală însă, teologia apofatică este o expe- 
rienţă directă. E drept că şi ea trebuie să recurgă în expri- 
mare la teologia negativă intelectuală. Dar în ea însăşi este 
deosebită de aceeal. 


1. Teologul grec Hr. Yannaras remarcă şi el deosebirea dintre teolo- 
gia negativă occidentală şi cea răsăriteană şi încadrează teologia nega- 
tivă occidentală, împreună cu cea afirmativă, în teologia raţională a Occi- 
dentului. Dar el nu atribuie nici o valoare teologiei afirmative, în vreme 
ce noi îi recunoaştem o anumită necesitate în exprimarea experienţei 
apofatice, deși mereu cu conştiinţa insuficienţei ei. Yannaras spune: | 
"Este evident că atitudinea apofatică nu se poate identifica cu teologia 
negaţiilor. Istoric, această identificare s-a realizat în apofatismul occi- 
dental. El presupune cunoştinţa natural-afirmativă şi negarea simultană” 
(De l'absence et de l'inconnaissance de Dieu, Ed. du Cerf, Paris, 1971, 
p. 87, 88). 

Noi socotim că cele două căi de cunoaştere nu se con- 
trazic şi nu se exclud, ci se completează. Propriu-zis cea 
apofatică se completează cu cea afirmativă şi cu cea nega- 
tiv-raţională; ea transferă pe cea afirmativ şi negativ-raţio- 
nală pe un plan mai propriu, dar la rândul ei recurge la ter- 
menii cunoaşterii raţionale în ambele ei aspecte (afirmativ 
şi negativ), în trebuinţa de a se exprima fie şi într-un mod 
departe de a fi satisfăcător. Cel ce are o cunoaştere raţio- 
nală a lui Dumnezeu şi-o completează adeseori cu cea apo- 
fatică, iar cel ce are o mai accentuată experienţă apofatică 
recurge în exprimarea ei la termenii celei raţionale. De 
aceea, Părinţii orientali trec adeseori în vorbirea despre 
Dumnezeu de la una la alta. 

Cunoaşterea apofatică e prilejuită şi ea de privirea lu- 
mii ca şi cea afirmativ-raţională, dar ea depăşeşte această 
privire, iar uneori nu are nevoie de o privire prezentă a lu- 
mii ca să se producă, deşi cunoaşterea lumii şi îmbogățirea 
sufletului prin ea este presupusă. Prezenţa tainică a lui 
Dumnezeu poate apărea cunoaşterii apofatice experimen- 
tale în momentul în care se produce fie prin lume, fie di- 
rect. Cunoașterea afirmativ-raţională e legată însă totdeau- 
na de lume. Totdeauna lumea e un termen reţinut în gândi- 
rea celui ce cunoaşte pe Dumnezeu prin deducție, în cali- 
tate de cauză a lumii, învestit cu atribute asemănătoare ei. 
Faptul că în cunoaşterea apofatică sufletul e absorbit de 
sesizarea prezenţei lui Dumnezeu i-a făcut pe Părinţii ori- 
entali să vorbească uneori de o uitare a lumii în cursul 
acestui act. Dar aceasta nu înseamnă o retragere de fapt 
din lume. Chiar stând în lume, cineva poate contempla pe 
Dumnezeu ca fiind Cel cu totul deosebit de lume, fie că îi 
apare prin lume, fie aparte de lume. 

Ceea ce mai deosebeşte cunoaşterea apofatică, directă 
şi tainică a lui Dumnezeu, de cea raţională şi deductivă 
este că în cea dintâi subiectul uman trăieşte prezenţa lui 
Dumnezeu într-un mod mai presant ca persoană. Dar înţe- 

legerea lui Dumnezeu ca persoană nu e exclusă nici în 
cunoaşterea afirmativ-raţională, deşi taina Persoanei Lui nu 
i se dezvăluie atât de accentuat, de profund şi de presant. 
Dar trebuie reţinut şi aceea că cunoașterea lui Dumnezeu 
ca persoană ne-o mijloceşte în amândouă aceste cunoaş- 
teri ca un fapt sigur Revelația supranaturală. Chiar cunoaş- 
terea apofatică, când e lipsită de Revelația supranaturală, 
poate experia prezenţa negrăită a lui Dumnezeu, ca un 
adânc impersonal. De aceea nu trebuie să deosebim cu- 
noaşterea apofatică de cea afirmativ-raţională prin faptul 
că cea dintâi ar fi o cunoaştere supranaturală revelată, iar 
a doua o cunoaştere pur naturală. Amândouă au la bază 
Revelația supranaturală, când e o cunoaştere a lui Dum- 
nezeu ca persoană. 

Dar cunoașterea raţională nu face uz de tot conţinutul 
Revelaţiei supranaturale. În acest sens, ea are o apropiere 
de cunoașterea lui Dumnezeu din iudaism şi din islamism, 
întrucât şi acelea au la bază o parte din Revelația suprana- 
turală, dar nu toată. lar prin faptul că e mai săracă şi ca 
atare nu are nevoie de toată Revelația supranaturală, se 
întâmplă uneori să vedem această cunoaştere şi la oameni 
care nu s-au împărtăşit de nici o parte din Revelația supra- 
naturală. 

În sfârşit, al treilea lucru care trebuie observat în pri- 
vinţa raportului între cele două feluri de cunoaştere a lui 
Dumnezeu este că, pe măsură ce un om progresează într-o 
viaţă duhovnicească, cunoaşterea intelectuală despre 
Dumnezeu din lume -— în calitate de Creator şi Proniator al 
ei — se îmbibă de contemplarea Lui directă mai bogată, 
adică de cunoaşterea apofatică. 

Acesta e un nou motiv pentru care Sfinţii Părinţi alter- 
nează adeseori vorbirea despre cunoaşterea de Dumnezeu 
afirmativ-raţională, cu cea despre cunoaşterea apofatică. 
Întrucât cunoaşterea afirmativ-raţională a fost copleşită la 

ei de cea apofatică, ei vorbesc mai mult de cea din urmă, 
arătând totuşi că nu o exclud pe cea dintâi. 

Vorbind de cunoaşterea afirmativ-raţională despre Dum- 
nezeu, din lucrurile lumii, Sfântul Grigorie de Nazianz zice: 
"Că Dumnezeu există şi e cauza făcătoare şi susținătoare a 
tuturor, ne învaţă vederea şi legea naturală: cea dintâi pri- 
vind cele văzute şi bine orânduite și minunate şi, ca să zic 
aşa, mişcate şi purtate în chip nemişcat; a doua, deducând 
din cele văzute şi bine orânduite pe Conducătorul lor. Căci 
cum ar fi luat subzistență sau s-ar fi alcătuit acest univers, 
fără Dumnezeu, Care dă fiinţă tuturor şi le susţine pe toate? 
Fiindcă nici cel ce priveşte o chitară minunat întocmită şi 
buna ei armonie şi orânduirea ei, sau cel ce ascultă cânta- 
rea chitarei, n-ar putea să nu cugete la creatorul chitarei 
sau la cântăreţul din chitară, ci s-ar duce cu gândul la el, 
chiar dacă nu-l cunoaşte din vedere. Aşa ne este evident şi 
nouă Cel ce le-a creat pe toate cele făcute, le mişcă şi le 
conservă, chiar dacă nu-L cuprindem cu înţelegerea. Şi e 
foarte nerecunoscător cel ce nu înaintează până la capăt, 
urmând dovezile naturale'2. 

Sfântul Grigorie Teologul remarcă, pe drept cuvânt, că 
raționalitatea lumii fără o persoană care să o fi gândit ca 
raţională este inexplicabilă şi, întrucât această raționalitate 
n-ar urmări în acest caz nici un scop, ar fi în fond lipsită de 
sens sau de raționalitate adevărată; ar fi o raționalitate ab- 
surdă. În acelaşi timp, Sfântul Grigorie constată că Dum- 
nezeu nu a făcut o lume încremenită într-o raționalitate sta- 
tică sau într-o mişcare circular identică, ci o lume prin care 
Dumnezeu execută o cântare care înaintează în temele ei 
melodice; adică Dumnezeu Îşi continuă vorbirea Lui către 
noi prin lume, sau ne conduce spre o ţintă. El nu e numai 
Creatorul acestei vaste chitare, ci şi executantul unei uria- 
şe şi complexe cântări prin ea. 


2. Oratio XXVIII, Theologica, Il, P. G. 36, col. 33. 


DE IE E NR E E N E EC IEEE IEEE 





120 TEOLOGIA DOGMATICĂ ORTODOXĂ 


Dar Sfântul Grigorie consideră insuficientă această cu- 
noaştere intelectuală a lui Dumnezeu, dedusă în mod raţio- 
nal din lume. Această cunoaştere se cere completată printr-o 
cunoaştere superioară care este o recunoaștere a înseși tai- 
nei Lui, o cunoaştere apofatică, o sesizare într-un mod 
superior a bogăției Lui infinite, care tocmai de aceea e cu 
neputinţă de înţeles şi de exprimat. Vorbind ca în numele 
lui Moise, care în urcușşul pe Sinai s-a făcut chipul tuturor 
celor ce se ridică peste cunoaşterea lui Dumnezeu din făp- 
turi, la cunoaşterea prezenţei Lui nemărginite şi tainice, 
Sfântul Grigorie vorbeşte şi de această cunoaştere apofa- 
tică, dar alternează descrierea ei cu descrierea cunoaşterii 
catafatice sau afirmativ-raţionale. EI zice: 'Am ieșit, ca unul 
ce voi percepe pe Dumnezeu, şi aşa m-am urcat pe munte, 
şi am pătruns în norul care m-a despărţit de materie şi de 
cele materiale, şi m-am adunat în mine însumi. Dar privind, 
de abia am văzut spatele lui Dumnezeu. Şi acesta, acope- 
rit de piatră, adică de Cuvântul întrupat. Şi am văzut puţin 
nu Firea primă şi preacurată şi cunoscută numai Ei înseşi, 
adică a Treimii, aşa cum rămâne înlăuntrul primei perdele 
şi e acoperită de heruvimi, ci aşa cum ajunge după aceea 
şi coboară la noi. lar aceasta este, pe cât ştiu eu, măreţia 
cea din făpturi şi din cele create şi conduse de Ea, sau, 
cum o numeşte dumnezeiescul David, mărimea Lui (Ps. 8, 
2). Acestea înseamnă spatele lui Dumnezeu, adică semne- 
le Lui de după EI, ca niște umbre şi chipuri ale soarelui în 
apă, deoarece nu e cu putinţă să fie văzut EI, căci covâr- 
şeşte simţirea cu puritatea luminii Lui'5. 

Precum se vede, ridicarea peste lucrurile lumii nu în- 
seamnă dispariţia acestora, ci o ridicare prin ele dincolo de 
ele. Şi întrucât acestea rămân, cunoaşterea apofatică a lui 
Dumnezeu nu exclude pe cea afirmativ-raţională. Dar ea e 
îmbibată de cunoaşterea apofatică, încât Sfântul Grigorie 


3. Ibidem, col. 29. 

poate trece de la una la alta. Lumea rămâne în cunoaşterea 
apofatică. Dar ea a devenit transparentă pentru Dumnezeu. 
Cunoşterea aceasta e apofatică pentru că Dumnezeu, Care 
e sesizat acum, este indefinibil; El e trăit ca o realitate care 
depăşeşte orice posibilitate de definire. Totuşi şi aceasta e 
o cunoaştere a lui Dumnezeu cel coborât la noi, nu o cu- 
noaştere a fiinţei Lui prin Ea însăşi. Ea e atât de îmbinată 
cu cunoașterea afirmativ-raţională, încât e greu de spus 
când vorbeşte Sfântul Grigorie de una şi când de alta. 

Imposibilitatea de a prinde în noţiuni lucirea prezenţei 
tainice a lui Dumnezeu, cu anumite însuşiri atribuite lui Dum- 
nezeu, o redă Sfântul Grigorie de Nazianz într-o altă de- 
scriere a experienţei lui Moise pe muntele Sinai, în care ia- 
răşi e greu de despărţit între cele două cunoaşteri: 'Dum- 
nezeu este şi va fi pururea; mai bine zis este pururea. Căci 
a fost şi va fi sunt secţiuni ale timpului nostru și ale firii 
curgătoare. lar El este pururea, fiindcă aşa S-a numit El 
Însuşi către Moise, când acesta se afla pe munte. Căci cu- 
prinzând totul în Sine, are în Sine existenţa, care n-a în- 
ceput şi nu va înceta, ca pe un ocean infinit şi nemărginit 
al fiinţei, depăşind orice noţiune de timp şi de fire. Mintea 
prinde numai o umbră a Lui şi aceasta în mod foarte 
obscur şi redus, culegând nu din cele ce sunt EI, ci din cele 
din jurul Lui, altă imagine din fiecare şi încropind un fel de 
chip al adevărului. Căci El lunecă înainte de a fi prins și 
scapă înainte de a fi înţeles, luminându-ne mintea, dacă e 
curăţită, ca repeziciunea unui fulger care nu stă'. 

Prezenţa aceasta presantă a lui Dumnezeu ca per- 
soană, din care iradiază infinitatea Sa, nu e concluzia unei 
judecăţi raţionale, ca în cunoaşterea intelectuală, catafa- 
tică sau negativă, ci e sesizată într-o stare de fină sensibi- 
litate spirituală, care nu se produce atâta timp cât omul e 
stăpânit de plăcerile trupeşti, de pasiunile de orice fel. Ea 
cere o ridicare peste pasiuni, o purificare de ele. După o 
purificare mai durabilă, fineţea sensibilităţii spirituale, ca- 

pabilă de o astfel de percepere a realităţii tainice a lui 
Dumnezeu, este şi ea mai durabilă. Există o întreagă grada- 
ţie, atât în ce priveşte curăţia, cât şi adâncimea şi durata 
sesizării apofatice a lui Dumnezeu. Totuşi ea nu exclude o 
cunoaştere a lui Dumnezeu ca Creator şi Providenţiator, ci 
se îmbină cu aceea. Cunoaşterea apofatică nu e iraţională, 
ci supraraţională, căci Fiul lui Dumnezeu e Logosul, având 
în EI raţiunile tuturor creaturilor. Dar e supraraţional, aşa 
cum persoana este supraraţională, ca subiect al raţiunii, al 
unei vieţi care îşi are totdeauna un sens. 

Sfântul Grigorie de Nazianz zice, tot în numele lui Moise: 
"Urcând cu hotărâre pe munte, sau, mai propriu-zis, cu hotă- 
râre şi cu efort, fie mânat de nădejde, fie de slăbiciune, ca 
să intru în nor şi să fiu cu Dumnezeu, căci aşa porunceşte 
Dumnezeu: De este vreun Aaron, să urce cu mine şi să stea 
aproape, iar dacă trebuie să stea afară, să primească 
aceasta. lar dacă e vreun Nadab sau vreun Abiud, sau care- 
va din bătrâni, să urce, dar să stea departe, după vrednicia 
curăţirii. lar dacă e careva dintre cei mulţi şi nevrednici de 
o astfel de înălţime şi contemplaţie, dacă e cu totul necu- 
rat, nici să nu se apropie, căci nu va fi ferit de primejdie; 
iar dacă e curăţit numai în mod trecător, să rămână jos şi 
să asculte numai glasul trâmbiţei şi al cuvintelor simple ale 
evlaviei'4. 

Necesitatea curăţirii de pasiuni pentru această cunoaş- 
tere, sau a unei simţiri acute a păcătoşeniei şi a insuficien- 
ţei proprii, arată şi ea că această cunoaștere nu e o cunoaş- 
tere negativă intelectuală, cum a fost înţeleasă în Apus, 
adică o simplă negare a unor afirmări raţionale despre Dum- 
nezeu. Ci e vorba de o cunoaştere prin experienţă. De alt- 
fel Părinţii răsăriteni numesc această apropiere de Dum- 
nezeu mai mult unire decât cunoaştere. În această cunoaş- 
tere apofatică experimentală, pe de o parte Dumnezeu e 


4. Ibidem, col. 28. 

sesizat, pe de alta, ceea ce e sesizat dă de înţeles ceva din- 
colo de orice sesizare. Amândouă acestea se exprimă tot 
prin termeni de teologie afirmativă şi negativă. 

Sfântul Grigorie continuă: "Mie mi se pare că, prin ceea 
ce e sesizat, mă atrage spre El (căci Cel total nesesizat nu 
dă nici o nădejde şi nici un ajutor); iar prin ceea ce e nese- 
sizat îmi stârneşte admiraţia; iar admirat fiind, e dorit din 
nou; iar dorit fiind, ne curăţeşte; iar curăţindu-ne, ne dă 
chip dumnezeiesc; iar devenind astfel, vorbeşte cu noi ca 
şi cu casnicii Lui; ba cuvântul cutează să spună ceva şi mai 
îndrăzneţ: Dumnezeu Se uneşte cu dumnezei şi e cunoscut 
de ei, şi anume atâta cât îi cunoaşte El pe cei ce-L cunosc. 
Deci Dumnezeu e infinit şi anevoie de contemplat. Şi nu- 
mai aceasta se sesizează din EI: infinitatea'5. 


2. Deosebirea între cunoaşterea raţională 
şi cea apofatică 


Sfinţii Părinţi ţin să accentueze că nici această infinitate 
trăită nu e fiinţa Lui, căci ea ar putea fi identificată cu esen- 
ţa universului, sau a spiritului uman, sau în continuitate de 
natură cu acestea, ca la Plotin. Dar Dumnezeu nu este 
esenţa lumii, sau a spiritului uman; El este transcendent 
acestora, pentru că este necreat, iar acestea sunt create. 
Transcendenţa Sa e asigurată de caracterul Său de persoa- 
nă, capabilă să fie deasupra unei infinităţi care nu e ea 
însăşi persoană. 

Numai Persoana transcendentă asigură o infinitate care 
nu e în continuitate de esenţă cu esenţa lumii sau cu a spi- 
ritului uman; ci e într-o continuitate posibilă prin har, prin 
participarea omului datorită bunăvoinţei Persoanei dumne- 
zeieşti şi a efortului fiinţei noastre. În acest caz, împărtăşi- 
rea de infinitate a celui din urmă implică bucuria comuniu- 
nii, cu perspectiva eternizării, fără anularea lui ca per- 


5. Oratio XXĂVIII, In Theophaniam, P. G. 36, col. 317. 

soană. Altfel infinitatea nu ar asigura persoana decât mo- 
mentan. De aceea spune Sfântul Maxim Mărturisitorul: 'Lu- 
cruri ale lui Dumnezeu care au început să existe în timp 
sunt toate acelea care există prin participare... lar lucruri 
ale lui Dumnezeu, care nu au început să existe în timp, 
sunt cele la care se participă, cele la care participă prin har 
cele ce se împărtăşesc. Așa este de pildă bunătatea şi tot 
ce se cuprinde în rațiunea bunătăţii. Şi, pe scurt, toată via- 
ţa, nemurirea, simplitatea, neschimbabilitatea, infinitatea 
şi câte sunt cugetate ca existând fiinţial în jurul lui Dum- 
nezeu'6. Cunoscându-le pe acestea prin conştiinţa unei 
participări la ele, dar fără să ţină de fiinţa noastră, nu cu- 
noaştem însăși fiinţa lui Dumnezeu, dar ne dăm seama că 
suntem în comuniune cu Persoana Lui. 

Neoplatonismul considera divinitatea identică cu aces- 
tea. De aceea confunda divinitatea cu esenţa lumii sau a 
spiritului uman şi socotea că printr-o ridicare a spiritului 
uman din preocuparea cu multiplicitatea lucrurilor, el se 
identifică în mod actual cu divinitatea ca unitate şi simpli- 
tate lipsită de orice determinare și, în acest sens, apofatică. 
EI socotea, de aceea, că divinitatea e cunoscută în esenţa 
ei. Pe aceasta se baza şi pretenţia eunomienilor de a cu- 
noaște exact fiinţa lui Dumnezeu. Aceasta înseamnă însă o 
negare a caracterului transcendent şi personal al lui Dum- 
nezeu. Dacă Dumnezeu e transcendent, e personal. Cu- 
noaşterea apofatică creștină implică atât o coborâre a lui 
Dumnezeu la capacitatea omului de a-L sesiza, cât şi trans- 
cendenţa Lui. Dumnezeu Se coboară prin energiile Lui. Ca- 
racterul Lui de persoană asigură transcendenţa Lui. Per- 
soana Lui transcende chiar infinitatea Lui”. 


6. Capete gnostice, |, 48-49, în Filoc. rom. II, p. 139-140. 

7. Atât Lossky (în Essai sur la theologie mystique de IEglise d'Orient, 
Paris, Aubier, 1944, cap. 'Les tenebres divines”, şi în "Thologie dogma- 
tique', în rev. Messager de i'Exarchat du Patriarcat Russe en Europe 
occidentale, nr. 46-47 (1964), p. 85-108), cât şi Yannaras (op. cit.) au 





TREI MODURI ALE CUNOAŞTERII LUI DUMNEZEU 125 


În acest sens Dumnezeu nu e identic cu nici una din 
ceea ce numim însuşiri ale Lui: nici cu infinitatea, nici cu 
eternitatea, nici cu simplitatea. El e mai presus decât aces- 
tea. Ele nu sunt nici esenţa lui Dumnezeu, nici Persoanele 
în care subzistă fiinţa Lui în mod integral, ci sunt "in jurul 
fiinţei lui Dumnezeu'. De aceea Sfântul Grigorie de Nazianz 
îşi bazează ideea că, cunoscând infinitatea lui Dumnezeu 
nu cunoaștem pe Dumnezeu deplin, pe faptul că fiinţa lui 
Dumnezeu nu se poate identifica cu simplitatea. Numai în 
acest caz L-am cunoaşte pe Dumnezeu sau în întregime, 
sau nu L-am cunoaşte deloc. Fiinţa Lui nu e identică cu 
simplitatea, aşa cum nici a noastră nu e identică cu compo- 
ziţia. În acest caz deosebirea între divinitate și noi ar fi nu- 
mai de mod, nu de esenţă. 

Dumnezeu fiind persoană, între El şi noi se stabileşte 
un raport de iubire, care Îl menţine şi pe EI şi pe noi ca per- 
soane. Iubirea aceasta o experiem nu ca o infinitate mereu 
identică, ci ca o infinitate cu perspectiva unei continui nou- 
tăţi, ca un ocean de bogăţie mereu nouă. Mereu vom înain- 
ta în ea. Din ce-L cunoaştem pe Dumnezeu, din aceea do- 
rim să-L cunoaștem şi mai mult, din ce-L iubim mai mult, 
ne stimulează la şi mai multă iubire. Pentru că Dumnezeu 
e persoană, cunoaşterea Lui prin experienţă e şi în funcţie 
de curățirea noastră de afecțiunea pătimaşă şi oarbă faţă 
de lucrurile finite. Dar tocmai aceasta ne dă să înțelegem 
că, dincolo de bogăţia mereu nouă pe care o sesizăm, exis- 
tă un izvor al ei, care nu intră în raza experienţei noastre. 

Putem spune că există două apofatisme: apofatismul a 
ceea ce se experiază, dar nu se poate defini, şi apofatismul 
a ceea ce nu se poate nici măcar experia. Ele sunt simul- 
tane. Ceea ce se experiază are şi un caracter inteligibil, în- 


explicat şi ei teologia apofatică răsăriteană din caracterul de Persoană a 
lui Dumnezeu. Ceea ce ne deosebește de ei este că noi nu. reținem 
exclusiv cunoaşterea apofatică a lui Dumnezeu, ci o vedem ca îmbinare 
a apofaticului cu catafaticul. 

trucât se exprimă totuşi în termeni intelectuali afirmativi și 
negativi. Dar această inteligibilitate este mereu insuficien- 
tă. Fiinţa care rămâne dincolo de experienţă, dar pe care 
totuşi o simţim ca izvor a tot ce experiem, subzistă în per- 
soană. Subzistând ca persoană, fiinţa e sursă vie de energii 
sau de acte care ni se comunică. De aceea apofaticul are 
ca bază ultimă persoana; şi de aceea, nici acest apofatic nu 
înseamnă o totală închidere a lui Dumnezeu în EI însuși. 

Sfântul Grigorie de Nyssa vorbeşte de asemenea de- 
spre ambele căi ale cunoaşterii lui Dumnezeu, uneori dife- 
renţiindu-le, alteori îmbinându-le. Dar mai mult vorbeşte de 
cunoaşterea apofatică, pentru că, şi după el, în ea este in- 
clusă cea catafatică sau afirmativ-raţională. Primele capi- 
tole din '"Cuvântarea catehetică cea mare' sunt dedicate cu- 
noaşterii raţionale a lui Dumnezeu. Dar chiar vorbind de 
aceasta, el spune că, şi în ea, Dumnezeu Se descoperă ca 
o taină imposibil de definit, care echivalează cu începutul 
cunoaşterii apofatice şi cu dorinţa adâncirii în ea. "Deci cel 
ce scrutează adâncurile tainei primeşte în suflet în chip 
tainic o modestă înţelegere a învăţăturii despre cunoaşte- 
rea lui Dumnezeu, dar nu poate clarifica prin rațiune această 
adâncime negrăită a tainei'8. 

Dar Sfântul Grigorie de Nyssa, stăruind mai mult în de- 
scrierea cunoaşterii apofatice, nu o vede despărțită tot- 
deauna de contemplarea lucrurilor. Pe de altă parte, cere şi 
el ca o condiţie a acestei cunoaşteri purificarea sufletului 
de pasiuni, pentru ca cel ce vrea să contemple să nu mai 
rămână închis exclusiv în orizontul văzut al lucrurilor. 

Folosindu-se tot de urcuşul lui Moise pe munte, ca chip 
al urcușului sufletului spre intimitatea lui Dumnezeu, el 
spune: "lar cel ce s-a curăţit și şi-a ascuţit auzul inimii, pri- 
mind sunetul acesteia (al trâmbiţei lui Dumnezeu), care se 
iveşte din contemplarea lucrurilor spre cunoaşterea puterii 


8. Cuvântarea catehetică cea mare, cap. lil, P. G. 45, col. 17 D. 

lui Dumnezeu, e condus de ea spre pătrunderea în locul 
unde este Dumnezeu. Acesta e numit de Scriptură întune- 
ric, ceea ce indică incomprehensibilitatea lui Dumnezeu şi 
neputința contemplării Lui'9, sau fiinţa Lui, "a cărei cunoaş- 
tere e inaccesibilă atât oamenilor, cât şi oricărei firi inteli- 
gibile' şi pe care Evanghelistul loan a indicat-o când a spus: 
"pe Dumnezeu nimeni nu L-a văzut vreodată" (In 1, 18)10. 
Dar Sfântul Grigorie de Nyssa ne dă şi motivul mai adânc 
pentru care, spre a se ajunge în acel întuneric sau în faţa 
acestei incomprehensibilităţi a lui Dumnezeu, trebuie să fi 
trecut prin cunoaşterea celor create: în acel întuneric Moise 
a văzut cortul nefăcut de mână, iar acesta 'e Hristos, pu- 
terea şi înţelepciunea lui Dumnezeu', Care 'cuprinde în 
Sine totul'. "Căci cort se numeşte puterea care cuprinde 
toate existenţele, în care locuieşte toată plinătatea Dumne- 
zeirii, acoperământul comun a tot ce este Cel ce cuprinde 
totul în Sine'll. Dar spre capacitatea contemplării tuturor 
în Cel ce le cuprinde pe toate în mod simplu şi concentrat, 
înaintăm prin contemplarea tuturor. Sunetul trâmbiţei pe 
care-l aude Moise de sus, înainte de a intra în întunericul 
unde este Dumnezeu şi unde vede cortul cel de sus, sau 
puterea lui Dumnezeu care le cuprinde pe toate, e tălmăcit 
de Sfântul Grigorie ca arătarea slavei lui Dumnezeu în făp- 
turi. Fără vederea acesteia nu se poate ridica cineva la trăi- 
rea prezenţei incomprehensibile a lui Dumnezeu. "Cel ce şi-a 
curăţit şi ascuţit auzul inimii când primeşte acest sunet, 
adică cunoştinţa din contemplarea lucrurilor în scopul cu- 
noaşterii puterii lui Dumnezeu, e condus prin el ca să stră- 
bată cu mintea acolo unde e Dumnezeu. Acesta e numit de 
Dumnezeu întuneric, care se tălmăceşte, precum s-a spus, 


9. Viața lui Moise, P. G. 44, col. 388. 
10. Ibidem, P. G. 44, col. 377. 
11. Ibidem, col. 381 B.D. 

necunoscutul, nevăzutul lui Dumnezeu, în care ajungând 
vede cortul acela nevăzut'!2. 

E de remarcat că, urmând Scripturii, Sfântul Grigorie de 
Nyssa consideră că Moise a ajuns la vederea cortului de 
sus după ce a intrat în întunericul conştiinţei incomprehen- 
sibilităţii lui Dumnezeu. Aceasta ne-a dat să înţelegem că 
odată ce a ajuns la o experienţă a tainei incomprehensibile 
a lui Dumnezeu, o vede fie prin lucruri, fie în afara lor, sau 
trece de la una la alta, la un nivel tot mai înalt. Lucrurile 
înseşi devin tot mai transparente pentru slava lui Dum- 
nezeu, Care Se arată prin ele, căci între raţiunile lucrurilor 
şi Dumnezeu nu e o contrazicere. "Apoi primeşte în auz su- 
netele trâmbiţelor, urcând împreună cu înălţimea muntelui. 
După aceea, pătrunde în nepătrunsul nevăzut al cunoștin- 
ţei de Dumnezeu. Dar nu rămâne nici aci, ci trece la cortul 
nefăcut de mână. Aci, cel ce se înalţă prin aceste urcuşuri 
ajunge la capăt'15, 

Cunoaşterea lui Dumnezeu îşi păstrează continuu un 
caracter paradoxal: pe măsură ce se înalţă cineva în cu- 
noașterea Lui, se înalţă în înţelegerea tainei Lui de neîn- 
țeles. "În aceasta stă adevărata cunoaştere a Celui căutat, 
în a cunoaşte prin aceea că nu cunoaște. Căci Cel căutat e 
deasupra oricărei cunoașteri, înconjurat din toate părţile 
de neînţelegere'!4. "Când deci Moise a ajuns mai mare în 
cunoaştere, atunci mărturiseşte că vede pe Dumnezeu în 
întuneric, adică atunci cunoaşte că Dumnezeu este prin 
fire ceea ce e mai presus de orice cunoaştere şi înţele- 
gere... Cuvântul dumnezeiesc poruncește în primul rând ca 
Dumnezeu să nu fie asemănat cu nimic din cele cunoscute 
de oameni. Căci tot înţelesul care se iveşte în minte prin 
vreo închipuire care cuprinde totul ca o noţiune şi ca o 


12. Ibidem, col. 380. 
13. Ibidem, col. 377 D. 
14. Ibidem, col. 577 A. 

conjunctură a firii, plăsmuieşte un idol al lui Dumnezeu şi 
nu-L vesteşte pe EI'15. 


3. Dinamismul cunoaşterii lui Dumnezeu 
şi transparenţa oricărui concept despre Dumnezeu 


Aceasta ţine permanent deschis urcuşul în cunoaşterea 
lui Dumnezeu. Orice înţeles referitor la Dumnezeu trebuie 
să aibă o fragilitate, o transparenţă, o lipsă de fixitate, tre- 
buie să ne îndemne la revocarea lui şi la stimularea spre un 
altul, dar pe linia lui. Dacă înţelesul rămâne fix în mintea 
noastră, mărginim pe Dumnezeu în frontierele Lui, sau 
chiar uităm de Dumnezeu, toată atenţia noastră concen- 
trându-se asupra înţelesului respectiv sau asupra cuvântu- 
lui care-L exprimă. În acest caz “înţelesul' respectiv devine 
un "idol”, adică un fals dumnezeu. Înţelesul sau cuvântul fo- 
losit trebuie să facă mereu transparent pe Dumnezeu, ca 
neîncăput în el, ca depăşind orice înţeles, ca punându-se 
în evidenţă când cu un aspect, când cu altul al infinitei Lui 
bogății. 

Dionisie Areopagitul spune: "lată de ce cei mai mulţi 
dintre noi nu credem cuvintelor că ar revela tainele divine; 
căci le privim numai ca simboluri sensibile legate de ace- 
lea. De aceea trebuie să le dezbrăcăm de cele ale simbolu- 
rilor şi să le privim goale şi curate. De le vom privi aşa vom 
adora izvorul de viaţă ce se mişcă în el însuși şi stând în el 
însuşi ca o putere unitară, simplă, de sine mişcătoare, de 
sine lucrătoare, ce nu se părăseşte pe sine, ca fiind cunoaş- 
terea tuturor şi privindu-se pe sine însuşi prin sine'16. De 
fapt prin cuvinte şi înţelesuri trebuie să trecem mereu din- 
colo de cuvinte şi de înţelesuri. Numai aşa sesizăm pre- 
zenţa plină de taine a lui Dumnezeu. Dacă ţinem prea mult. 
la cuvinte şi înţelesuri, şi aceasta se întâmplă când men- 


15. Ibidem, col. 377 C. 
16. Epistola LX, P. G. 3, col. 1104 B. 

ţinem mereu aceleași cuvinte şi înţelesuri, ele se interpun 
între noi şi Dumnezeu şi rămânem la ele, socotindu-le pe 
ele drept Dumnezeu. 

Pe de o parte, avem nevoie de cuvinte şi înţelesuri, căci 
ele sunt împrumutate de la creaturile lui Dumnezeu, în care 
se manifestă puterile Lui şi prin care EI S-a coborât la 
nivelul nostru; pe de altă parte, trebuie să le depășim, ca 
să ne putem afla înaintea lui Dumnezeu însuşi, ca izvor al 
creaturilor şi lucrărilor Sale, urcând mai presus de ele. Sau 
chiar lucrările Sale, experiate ca puteri care au făcut şi care 
conduc creaturile, sunt mai presus de acestea şi deci de 
cuvintele împrumutate de la ele. 

Pe de o parte, trebuie să ne ridicăm la sensurile lor tot 
mai înalte ale lucrurilor şi ale cuvintelor care le exprimă și 
chiar ale cuvintelor din Sfânta Scriptură. Dar pe de altă 
parte, trebuie să ne ridicăm dincolo de ele, în experienţa 
tainei lui Dumnezeu şi a lucrărilor Sale. Toate lucrurile şi 
cuvintele împrumutate de la ele sunt simboluri în raport cu 
lucrările lui Dumnezeu şi cu Persoana Lui ca izvor al lor!7. 
Dar în aceste simboluri sunt trepte numeroase de sensuri, 
trepte suprapuse şi, până nu ajungem la ele, nebănuite. 
Noi trebuie să urcăm mereu la alte sensuri ale lor, la alte 
trepte şi apoi să ne ridicăm dincolo de toate sensurile lor. 
Cu cât folosim cuvinte mai nuanţate şi cu cât ne ridicăm la 
unele sensuri mai înalte ale lor, ajungem la înţelegerea că 
Dumnezeu este Cel ce le depăşeşte pe toate, dar şi Cel plin 
de toată adâncimea şi complexitatea lor potenţială, în cali- 
tate de izvor unitar al raţiunilor lor. Tocmai de aceea ne 
cheamă la părăsirea tuturor simbolurilor, sau a cuvintelor 
şi a sensurilor lor. Chiar când cuvintele se referă la lucrările 
iconomiei lui Dumnezeu, trebuie să urcăm în sensurile lor, 
să trecem mereu la altele mai adecvate şi să le părăsim şi 
pe acestea, pentru că înseşi aceste lucrări sunt necuprinse: 


17. Dionisie Areopagitul, De divinis nominibus, cap. II, 8 VIII, P. GQ. 
3, col. 645: "Dar cele cauzate au icoanele cauzelor pe cât e posibil”. 

“Judecăţile Lui sunt nepătrunse — zice Sfântul loan Gură de 
Aur — căile Lui de neurmat, pacea lui covârşește toată 
mintea, darurile de nedescris pe care le-a gătit Dumnezeu 
celor ce-L iubesc pe EI nu s-au suit la inima omului, mări- 
mea Lui nu are margini, înţelepciunea Lui nu are număr, 
toate sunt necuprinse... Nu e vorba de fiinţă, ci de icono- 
mii... Dar dacă iconomiile Lui sunt necuprinse, cu cât mai 
mult, El însuşi?"'18. 

Dumnezeu e izvorul puterii şi al luminii, care ne atrage 
mereu mai sus în cunoaştere, în desăvârşirea vieţii. El nu e 
un plafon care să oprească înălţarea noastră. El e Supre- 
mul, dar supremul fără de sfârşit şi inepuizabil în atracţia 
exercitată asupra noastră, în darurile pe care le revarsă 
asupra noastră. De fapt, lucrul acesta nu e posibil decât 
dacă Dumnezeu este persoană şi relaţia noastră cu El e o 
relaţie de iubire. O natură impersonală este în multe privin- 
ţe finită. Altfel n-ar fi stăpânită de o lege. Iar iubirea fiinţei 
umane trece prin virtute, care implică libertatea. Înaintarea 
în unirea cu Dumnezeu nu are deci numai un caracter de 
cunoaștere teoretică. Înțelegerea e hrănită de efortul liber 
al virtuţii şi viceversa. lar în relaţia cu Dumnezeu, omul pri- 
meşte putere spre aceasta. Aceasta arată din nou că cu- 
noaşterea apofatică nu se realizează într-o închidere a spi- 
ritului faţă de realitatea lumii şi faţă de persoanele seme- 
nilor, în relaţie cu care sporim în virtute. 

Aceasta este învăţătura Sfinţilor Grigorie de Nyssa şi 
loan Gură de Aur. Cel dintâi mai spune: “Aşa şi sufletul 
dezlegat de împătimirea de cele pământeşti devine uşor şi 
pornit spre mişcarea către cele de sus, zburând de la cele 
de jos spre înălţime. Şi nefiind nimic care să oprească miş- 
carea lui (căci firea binelui exercită o atracţie asupra celor 
ce privesc spre ea), devine mereu mai sus de el însuşi, în- 


18. Sfântul loan Gură de Aur, De incomprehensibili Dei natura, |, 
P. G. 48, col. 704. 

tinzându-se prin dorinţa după cele cereşti spre cele dinain- 
te, cum zice Apostolul (Filip. 3, 14), făcându-şi mereu zbo- 
rul mai sus. Căci dorind prin cele deja obţinute să nu lase 
înălţimea de deasupra, îşi face fără oprire pornirea spre 
cele de sus, înnoindu-şi mereu tăria zborului prin cele să- 
vârşite. Căci numai activitatea virtuţii hrăneşte puterea 
pentru osteneală, neslăbind vigoarea prin activitate, ci spo- 
rind-o'19. 

Numai prin efortul de curăţire sporeşte subţirimea spi- 
ritului, numai această subţirime părăsește orice înţeles 
atins despe Dumnezeu şi tendinţa trândavă de fixare în el, 
sau tendinţa de a-l face idol şi de a imobiliza spiritul în în- 
chinarea realităţii lui mărginite. Sufletul e purtat de o sete 
continuă mai sus şi 'se roagă lui Dumnezeu să-i apară El 
însuşi'. Cele atinse sunt mereu simboluri, sau chipuri ale 
arhetipului spre a cărui sporită cunoaştere tinde neconte- 
nit. lar arhetipul e Persoana supremă. Simbolurile de bază 
sunt lucrurile lumii. Ele se străluminează mereu de sensuri 
mai înalte. 

lată câteva din cuvintele prin care descrie Sfântul Gri- 
gorie de Nyssa acest urcuş: “Aceasta îmi pare că o pătimeş- 
te dintr-o simţire iubitoare sufletul orientat spre Cel prin 
fire bun. Această simţire e purtată mereu de nădejde, de la 
ceea ce a văzut deja, la ceea ce e mai sus. Nădejdea aprin- 
de mereu dorinţa spre ceea ce e ascuns. De aceea cel 
aprins şi îndrăgostit de frumuseţe, primind ceea ce se arată 
ca chip al Celui dorit, doreşte mereu să se umple de tră- 
săturile Aceluia. Aceasta o vrea cererea îndrăzneață care 
trece graniţele dorinţei: să nu se mai bucure prin oglinzi şi 
reprezentări, ci de faţa (de Persoana) Binelui, Frumosului"20. 

Dumnezeu nu poate fi prins în noţiuni pentru că e 
Viaţa, mai bine zis, izvorul vieţii. Nici o persoană nu poate 


19. Viața lui Moise, col. 401. 
20. Ibidem. 

fi de altfel definită, pentru că e vie şi într-o anumită măsură 
izvor de viaţă. Cu atât mai puţin, Persoana supremă. Cine 
crede că Îl cunoaşte pe Dumnezeu, adică Îl limitează cu 
noţiuni, e mort spiritual din punct de vedere creștin. Aşa 
interpretează Sfântul Grigorie de Nyssa cuvântul biblic: 'Nu 
va vedea omul faţa Mea, rămânând viu'. "Acest cuvânt nu 
spune aceasta pentru că Dumnezeu ar fi pricină de moarte 
celor ce-L văd (căci cum ar fi faţa vieţii pricină de moarte 
celor ce se apropie de ea?), ci întrucât Dumnezeu este prin 
fire de-viaţă-făcător, iar caracteristica firii dumnezeieşti 
este să fie deasupra oricărei cunoaşteri; cel ce crede că 
Dumnezeu e ceva din cele ce pot fi cunoscute, abătându-se 
de la Cel ce este spre o închipuire prin care pretinde să-L 
cuprindă, pe care o socoteşte reală, nu va avea viaţă. Căci 
Cel ce este cu adevărat, este viaţa adevărată. Ca atare este 
inaccesibil cunoaşterii. lar ceea ce nu este viaţă, nu are o 
fire care să ofere viaţa... Prin cele spuse învăţăm că Dum- 
nezeu după fiinţa Lui este indefinibil, neînchis de nici o 
margine. Căci dacă Dumnezeu ar fi cugetat înlăuntrul vre- 
unei margini, ar trebui să se cugete împreună cu marginea 
şi ceea ce e dincolo de ea'Zl. "Deci nu se va cugeta o'măr- 
ginire a firii nevăzute. lar ceea ce nu poate fi mărginit nu 
are o fire comprehensibilă... Şi aceasta înseamnă a cu- 
noaşte cu adevărat pe Dumnezeu: a nu afla niciodată o să- 
turare a dorinţei (de a-L cunoaşte)'22. 

Dionisie Areopagitul este considerat ca cel care a accen- 
tuat mai pregnant ca oricare alt părinte bisericesc cu- 
noaşterea apofatică. Dar dacă citim cu atenţie scrierile lui, 
vedem că pretutindeni el îmbină cunoaşterea apofatică cu 
cea catafatică. Aceasta pentru că şi el vorbeşte de un pro- 
ces duhovnicesc al celui ce cunoaşte pe Dumnezeu. De 
aceea el nu vede în cunoaşterea exprimabilă o sumă de 


21. Ibidem, col. 404. Simon Frank, Connaissance et tre. 
22. Ibidem. 

afirmaţii intelectuale, pe de o parte pozitive, pe de alta ne- 
gative, cum a practicat aceste două moduri de cunoaştere 
teologică scolastică; ci, în primul rând, o cunoaștere expe- 
rimentală care numai în exprimare recurge la termenii afir- 
mativi şi negativi, întrucât în ceea ce se cunoaşte despre 
Dumnezeu se implică în acelaşi timp conştiinţa misterului 
Lui. Numai prin socotinţa că Dionisie Areopagitul desparte 
cunoașterea exprimabilă de cea apofatică, teologii catolici 
au putut reproşa tradiţiei răsăritene că şi-a însuşit numai 
teologia apofatică a lui Dionisie, şi anume ca o teologie ne- 
gativă intelectuală25. 

Termenii afirmativi ai cunoaşterii raţionale îi accen- 
tuează Dionisie Areopagitul cu deosebire în scrierea 'De- 
spre numirile divine'. Dar Dionisie nu desparte nici aici afir- 
maţiile de negaţii, pentru că şi aceşti termeni afirmativi au 
la bază o experienţă apofatică ce constată în acelaşi timp 
taina lui Dumnezeu, sau sunt legaţi de experienţa tainei 
Lui, întrucât pe de o parte din Dumnezeu provin toate pu- 
terile care au creat şi susțin aspectele variate ale lumii, pe 
de alta, Dumnezeu este o unitate mai presus de ele: 'Deci 
suprafiinţialitatea izvorului dumnezeiesc, sau suprasubzis- 
tenţa suprabunătăţii în ceea ce este ea, nu e îngăduit să fie 
lăudată nici ca cuvânt, nici ca putere, nici ca minte sau 
viaţă, sau ca esenţă, de nici unul din cei ce iubesc adevărul 
mai presus de tot adevărul, ci ca lipsită, prin depăşire, de 
orice aptitudine, mişcare, viaţă, închipuire, opinie, nume, 
cuvânt, cugetare, înţelegere-esenţă, stabilitate, întemeiere, 
unire, margine, nemărginire, de toate câte sunt existente. 
Dar fiindcă în calitate de subzistență a binelui, prin însăşi 
existenţa Sa este cauza tuturor celor ce sunt, trebuie să se 
laude providenţa cauzatoare de bine a izvorului Dumne- 
zeirii din toate cele cauzate'24. 


23. Le Guillou, "Reflexions sur la Theologie trinitaire ă propos de 
quelques livres anciens et recents', în rev. Istina, 1972, nr. 3-4, p. 460. 
24. De divinis nominibus, cap. |, 8 V, P. G. 3, col. 593. 

Nici atributele lui Dumnezeu nu se cunosc numai printr-o 
deducție raţională, ci din lucrările Lui reflectate în lume, 
prin participarea la ele. Lumina acestora e proiectată în 
lume şi, într-un fel, experiată. Aceasta însă nu contravine 
considerării lui Dumnezeu drept cauză a lumii. Acesta e 
motivul pentru care nici Dionisie Areopagitul nu desparte 
cu totul cunoaşterea raţională de cea apofatică, cum nu o 
despart nici ceilalţi Părinţi, ci vorbeşte în mod alternativ 
despre ele, descriind însăşi experienţa acestor lucrări şi în 
termeni de teologie afirmativă intelectuală. Vorbind de fru- 
museţea lui Dumnezeu, Dionisie zice: "Frumosul suprafiin- 
ţial se numeşte frumos pentru că împărtășește din el o fru- 
museţe tuturor existenţelor, şi anume fiecăreia în modul 
potrivit ei; şi pentru că e cauza bunei întocmiri și străluciri 
a tuturor, făcând să lucească precum o lumină în toate îm- 
părtăşirile îmfrumuseţătoare ale razei cauzatoare'25. 

Dionisie vorbeşte totdeauna de o anumită împărtășire 
de Dumnezeu. Dar în ceea ce ni se comunică din Dum- 
nezeu experiem faptul neimpărtăşirii de El sau faptul că, în 
fiinţa Lui, El ne rămâne de neîmpărtăşit. lar prin ceea ce ne 
împărtășește ne atrage tot mai sus în taina cunoașterii exis- 
tenţei Sale: "Vei afla mulţi teologi care laudă (Dumnezeirea) 
nu numai ca nevăzută și necuprinsă, ci şi ca dincolo de orice 
cercetare şi urmă, neexistând nici o urmă care să ducă la 
infinitatea ei ascunsă. Dar binele nu e cu totul necomuni- 
cat vreunei existenţe, ci arată cu bunăvoință raza sa supra- 
statornicită în ea însăşi, prin iluminări corespunzătoare fie- 
căreia dintre existenţe, şi ridică minţile sfinţite spre contem- 
plarea ei posibilă şi spre împărtăşirea şi asemănarea cu ea'26. 

Deci, în unirea cu lumina mai presus de fire, minţile cură- 
ţite primesc în acelaşi timp cunoștința că ea e cauza tutu- 
Tor, ceea ce le îndeamnă să o exprime în termenii afirma- 


25, Ibidem, cap. Îl, 3 VII, col. 701 C. 
26. Ibidem, cap. |, 5 Ii, col. 588 D. 

tivi ai unor atribute ce pot fi considerate cauzele însuşirilor 
din lume. În această experienţă apofatică sunt date deci 
toate: experienţa lucrărilor lui Dumnezeu, conştiinţa fiinţei 
Lui, care depăşeşte orice accesibilitate, neputinţa exprimă- 
rii deplin adecvate a acestor lucrări, evidenţa că ele sunt 
cauzele lucrurilor şi, ca atare, pot fi exprimate în termeni 
analogi cu însuşirile lucrurilor şi, totodată, necesitatea de a 
corecta aceste exprimări intelectuale afirmative prin negă- 
rile lor. 

În orice caz, în experienţa mai presus de înţelegere a 
lucrărilor lui Dumnezeu e dată şi experienţa lor în calitate 
de cauze ale lucrurilor şi deci necesitatea de a exprima 
ceea ce se experiază atât în termeni afirmativi, cât şi nega- 
tivi, odată cu conştiinţa că lucrările înseşi sunt mai presus 
de aceşti termeni. Termenii negativi singuri sunt tot aşa de 
insuficienţi ca şi cei afirmativi. Totdeauna trebuie făcută o 
sinteză între ei. Dar la baza acestei sinteze stă o experienţă 
care depăşeşte atât termenii afirmativi, cât şi pe cei nega- 
tivi ai ei. Dumnezeu are în Sine atât ceea ce corespunde 
termenilor afirmativi, cât şi ceea ce corespunde termenilor 
negativi, dar într-un mod absolut superior acestora. lar aces- 
ta e un fapt de experienţă, nu de simplă speculație. 'Lui 
Dumnezeu trebuie să-l recunoaștem toate afirmaţiile îm- 
prumutate de la lucruri, ca Unul ce e cauza tuturor, şi să-l 
negăm, mai propriu-zis, toate, ca fiind mai presus de toate, 
dar să nu credem că negaţiile contrazic afirmaţiile, ci mai 
degrabă să socotim că e mai presus de toate negaţiile Cel 
care e mai presus de toată negarea şi afirmarea'27. 

Faptul că atât afirmaţiile, cât şi negaţiile intelectuale au 
o bază într-o experienţă a lucrărilor lui Dumnezeu în lume 
micşorează, la Dionisie, ca şi la ceilalţi Părinţi bisericeşti, 
deosebirea prea strictă între cunoaşterea intelectuală și 
cea apofatică a lui Dumnezeu. Cunoaşterea intelectuală a 


27. De mystica theologia, cap. |, $ II, P. G. 3, col. 1000 B. 

Logosului este o participare la lucrarea Lui de-raţiune-dă- 
tătoare şi susținătoare. Dacă teologia catolică reduce toată 
cunoaşterea lui Dumnezeu la o cunoaştere de la distanţă, 
teologia răsăriteană o reduce la o teologie a participării de 
diferite grade, urcate prin purificare. 

Dionisie, deşi pe de o parte afirmă că lui Dumnezeu | 
se potrivesc mai bine negaţiile decât afirmaţiile, pe de alta 
afirmă că EI e cu mult mai mult deasupra negaţiilor decât 
asupra afirmațiilor. Aceasta trebuie înţeles astfel: în Sine 
Dumnezeu este cea mai pozitivă realitate. Dar suprema Lui 
pozitivitate e deasupra tuturor afirmațiilor noastre. lar 
acesta e un motiv în plus de a nu renunţa la grăirea despre 
Dumnezeu în termeni afirmativi. 

S-a insistat mult asupra faptului că Dionisie numeşte pe 
Dumnezeu '“întuneric', ca fiind Cel total necunoscut. Dar 
Dionisie spune că lui Dumnezeu nu 1 se potriveşte nici ter- 
menul de "intuneric". El e dincolo de întuneric și dincolo de 
lumină, dar nu în sens privativ, ci ca mai presus de ele. El 
e întunericul supraluminos. “intunericul dumnezeiesc este 
lumina neapropiată în care se spune că locuieşte Dum- 
nezeu. Şi fiind nevăzut pentru lumina copleșitoare, şi inac- 
cesibil pentru abundența revărsării suprafiinţiale de lumi- 
nă, în El ajunge oricine se învredniceşte să cunoască şi să 
vadă pe Dumnezeu, prin faptul că nu-L vede, nici nu-L cu- 
noaşte, ajungând în realitate în Cel mai presus de vedere și 
de cunoaştere, aceasta cunoscând: că este dincolo de 
toate cele sensibile şi inteligibile'28. 

Dumnezeu nu e cunoştibil, totuşi cel ce crede îl 
poate trăi pe El în mod simţit şi conştient. Acesta e faptul 
pozitiv. Omul e scufundat în oceanul neînțeles, indefinibil 
şi inexprimabil al lui Dumnezeu, dar îşi dă seama de aceas- 
ta. Dumnezeu este realitatea pozitivă dincolo de ce cunoaş- 
tem noi ca pozitiv; dar în comparaţie cu lumea creată El e 


28. Epistola V către Dorotei, P. G. 3, col. 1073 D. 

spune despre această cunoaştere naturală, îndrumată de 
raţiunea neabătută de la uzul ei firesc: "Vederea şi cunoaş- 
terea de Dumnezeu prin făpturi se numeşte lege naturală. 
De aceea, şi înainte de patriarhi şi de prooroci şi de legea 
scrisă, ea a chemat şi a întors neamul omenesc la Dum- 
nezeu şi a arătat pe Creatorul celor ce n-au ieşit din cunoş- 
tinţa naturală, ca filosofii elini. Căci cine, având minte şi 
văzând atâtea deosebiri de substanţe, pornirile echilibrate 
ale mişcărilor opuse..., nu va cunoaşte, ca din chip şi din 
ceea ce e cauzat, pe Dumnezeu? El va avea şi cunoştinţa 
de Dumnezeu prin negaţie. Deci cunoştinţa făpturilor a în- 
tors neamul oamenilor la Dumnezeu, înainte de lege'5%. 

Desigur, odată ce a venit Fiul lui Dumnezeu în trup, cre- 
dinţa adusă de EI ne-a ridicat la o cunoştinţă superioară. Şi 
cine o refuză pe aceasta e condamnabil. Chiar în Vechiul 
Testament a existat o credinţă mai presus de rațiune. Prin 
Întruparea Cuvântului această credinţă s-a întărit și mai 
mult. "De fapt credinţa noastră este o vedere mai presus de 
minte. lar posesiunea celor crezute e o vedere mai presus 
de această vedere, care e mai presus de minte. Dar ceea 
ce se vede şi se posedă prin această ultimă vedere, fiind 
mai presus de toate cele sensibile şi inteligibile, nu e nici 
ea fiinţă a lui Dumnezeu'55. 

Cine s-a ridicat la această stare cunoaşte pe Dumnezeu 
drept cauza tuturor, nu atât prin rațiune, ci printr-o trăire a 
puterii Lui. 

Vederea lui Dumnezeu în lumină e mai presus nu nu- 
mai de cunoaşterea raţională, ci şi de cea prin credinţă. Ea 
e mai presus deci şi de cunoaşterea prin negaţie. Căci apo- 
fatismul ei e vedere mai presus de orice fel de cunoaştere, 
chiar de cea negativă. El se foloseşte de cuvintele negative 
pentru a o exprima, dar ea însăşi e mai presus de aceste 


34. Aoyoş ntp râv iepâv novxatOvrov, 1âv borEpov 0 7piroc; ed. cit., 
p. 578. 
35. Ibidem, p. 574. 

cuvinte. Adresându-se lui Varlaam, care spunea că cea mai 
înaltă cunoaştere a lui Dumnezeu e cea prin negația raţio- 
nală, Sfântul Grigorie Palama spune: "Altceva este, 
scumpule, vederea (contemplaţia), şi altceva teologia, 
întrucât nu este acelaşi lucru a grăi ceva despre Dumnezeu 
şi a dobândi şi a vedea pe Dumnezeu. Căci şi teologia ne- 
gativă este cuvânt. Dar vederile (contemplaţiile) sunt mai 
presus de cuvânt'36, 

Vederea şi trăirea lui Dumnezeu se exprimă totuşi şi 
prin termeni negativi, dar nu pentru că ea nu-i o vedere 
reală a Lui, ci pentru că depăşeşte tot ce exprimă cuvin- 
tele. Dumnezeu este exprimat ca "intuneric' nu pentru că 
nu se vede în nici un fel, ci în sens de depăşire: se cunoaş- 
te totuşi că acest întuneric e Dumnezeu. Aşa interpretează 
Palama cuvintele lui Dionisie din "Epistola către Dorotei': 
“intunericul lui Dumnezeu este lumina cea mai apropiată, 
din pricina răspândirii covârşitoare de lumină suprafiinţia- 
lă. În acesta ajunge tot cel ce se învredniceşte să cunoască 
şi să vadă pe Dumnezeu chiar prin faptul de a nu vedea şi 
cunoaşte; căci fiind ridicat în ceea ce e mai presus de 
vedere şi de cunoştinţă, cunoaşte tocmai ceea ce e dinco- 
lo de toate cele sensibile şi inteligibile' (Migne, P. G. 3, col. 
1075 B). 

Comentând aceste cuvinte, Sfântul Grigorie Palama 
zice: "Deci aci spune acelaşi lucru, că e şi întuneric şi lu- 
mină, că şi vede şi nu vede, că și cunoaşte şi nu cunoaşte. 
Cum e deci întuneric această lumină?". "Pentru revărsarea 
covârșitoare de lumină", zice. Deci în sens propriu e lumi- 
nă; întuneric e în sens de depăşire (ka vnepoxnv), întrucât 
e invizibilă celor ce ar vrea să se apropie de ea şi să o vadă 
prin lucrările simţurilor sau ale minţii. lar capacitatea de a 
intra în acel întuneric e a celor purificaţi de pasiuni egoiste, 
asemenea lui Moise care n-a trăit decât pentru Dumnezeu 


36. Ibidem, p. 582. 





142 TEOLOGIA DOGMATICĂ ORTODOXĂ 


şi pentru împlinirea voii Lui cu poporul Israel". "Teologia 
prin negaţie însă e proprie fiecărui cinstitor de Dumnezeu... 
Dar cel ajuns în lumina aceea vede, zice, şi nu vede. Cum 
văzând, nu vede? Pentru că vede, zice, mai presus de ve- 
dere. Deci cunoaşte şi vede în sens propriu, şi nu vede, în 
sens de depăşire, întrucât nu vede prin vreo lucrare a 
minţii şi a simţurilor, căci a depăşit toată lucrarea cunos- 
cătoare, ajungând mai presus de vedere şi de cunoaștere; 
adică vede şi lucrează la un nivel mai înalt ca noi, ca unul 
ce a ajuns mai sus decât omul şi e dumnezeu după har și 
fiind unit cu Dumnezeu vede pe Dumnezeu prin dum- 
nezeu'37. 

Am putea rezuma tradiţia patristică despre cunoaşterea 
lui Dumnezeu în următoarele puncte: 

a) Există o putinţă naturală de cunoaştere raţională afir- 
mativă şi negativă a lui Dumnezeu; dar ea se menţine foar- 
te anevoie în afara Revelaţiei supranaturale şi a harului. Ea 
se datoreşte şi unei evidențe a lui Dumnezeu în lume. 

b) Cunoaşterea prin credinţă pe baza Revelaţiei supra- 
naturale e superioară cunoaşterii raţionale naturale şi o 
face şi pe aceasta fermă, o limpezeşte şi o lărgeşte. Cu- 
noaşterea aceasta are în ea şi o anumită experienţă con- 
ştientă de Dumnezeu, ca o presiune a prezenţei Lui per- 
sonale asupra persoanei omului. Ea e superioară celei din 
cunoaşterea naturală şi, ca atare, e ceva ce depăşeşte cu- 
noașşterea raţională afirmativă şi negativă, deşi recurge la 
termenii afirmativi şi negativi pentru a se exprima în oare- 
care măsură. 

c) Cunoaşterea din credinţă se dezvoltă, prin purificare 
de patimi, într-o participare la ceea ce ne comunică Dum- 
nezeu, Care este mai presus de cunoaştere. Ea poate fi nu- 
mită mai degrabă necunoaştere, sau cunoaştere apofatică 
într-un grad superior cunoaşterii apofatice din credinţa 


37. Ibidem, p. 583-584. 

amintită la punctul b), pentru că depăşeşte tot ce putem 
cunoaște prin simţuri sau prin minte şi e mai mult decât 
simpla presiune a prezenţei Persoanei lui Dumnezeu. Ea nu 
exclude o cunoaştere a lui Dumnezeu drept cauză şi nece- 
sitatea de a-L exprima şi acum prin termeni afirmativi şi 
negativi, deşi conţinutul a ceea ce se cunoaşte depăşeşte 
într-o măsură cu mult mai mare conţinutul acestor termeni 
decât cunoaşterea Lui prin credinţa simplă. 

d) Cel ce are vederea sau trăirea aceasta a lui Dum- 
nezeu are în același timp conştiinţa că, după esenţă, Dum- 
nezeu e dincolo şi de această vedere sau trăire. Aceasta 
înseamnă trăirea cea mai intensă a relaţiei cu Dumnezeu 
ca persoană, care în această calitate nu se poate defini, 
fiind cu totul apofatică. 

e) În general, trăirea apofatică a lui Dumnezeu e o ca- 
racteristică definitorie a Ortodoxiei în Liturghie, Taine, ie- 
rurgii, superioară celei occidentale, care e sau raţională, 
sau sentimentală, sau, concomitent, și una și alta. Trăirea 
apofatică echivalează cu un simţ al misterului, care nu ex- 
clude raţiunea şi sentimentul, dar e mai adânc decât ele. 


B 
Cunoaşterea lui Dumnezeu în împrejurările 
concrete ale vieţii 


Dacă cunoaşterea intelectuală, afirmativă şi negativă, e 
un produs mai mult al gândirii teoretice, iar în cea apofati- 
că sporesc oamenii duhovniceşti, această a treia cunoaş- 
tere se impune tuturor creștinilor în viaţa practică. 

Pe Dumnezeu Îl cunoaşte fiecare credincios în acţiunea 
Lui providenţială prin care este condus în împrejurările par- 
ticulare ale vieţii sale, uneori hărăzindu-i-se bunuri, alteori 
fiind privat în mod pedagogic de ele. Acest din urmă mod 
de conducere îl numește Sfântul Maxim conducere prin 

judecată. Fiecare cunoaște pe Dumnezeu prin apelul ce-l 
face Acesta la el, punându-l în diferite împrejurări, în con- 
tact cu diferiţi oameni care-i solicită împlinirea unor înda- 
toriri, care-i pun răbdarea la grele încercări. Fiecare Îl cu- 
noaşte în mustrările conştiinţei pentru relele săvârşite; în 
sfârşit, Îl cunoaşte în necazurile, în insuccesele mai trecă- 
toare sau mai îndelungate, în bolile proprii, sau ale celor 
apropiaţi, ca urmări ale unor rele săvârşite, sau ca mijloace 
de desăvârşire morală, de întărire spirituală, dar şi în aju- 
torul ce-l primeşte de la EI în biruirea lor şi a altor piedici 
şi greutăţi ce-i stau în cale. E o cunoaştere care ajută la con- 
ducerea fiecărui om pe un drum propriu de desăvârşire. 

E o cunoaştere palpitantă, apăsătoare, dureroasă, bucuroa- 
să, care trezeşte în fiinţa noastră responsabilitatea şi în- 
călzeşte rugăciunea şi care o face să se strângă mai mult 
lângă Dumnezeu. 

În ea, fiinţa noastră trăieşte practic bunătatea, puterea, 
dreptatea, înţelepciunea lui Dumnezeu, grija Lui atentă faţă 
de noi, planul special al lui Dumnezeu cu ea. În acest 
raport persoana umană trăieşte un raport de intimitate par- 
ticulară cu Dumnezeu ca Persoană supremă. În această 
cunoaştere eu nu mai văd pe Dumnezeu numai ca pe 
Creatorul şi Proniatorul a toate, sau ca Misterul care Se face 
vădit tuturor, umplându-i pe toţi de aceleaşi bucurii mai 
mult sau mai puţin la fel; ci Îl cunosc în grija Lui specială 
faţă de mine, în raportul Lui intim cu mine, în istoria rela- 
ţiilor Lui cu mine, în planul Lui în care mă conduce în mod 
special pe mine spre ţinta comună, prin durerile, reven- 
dicările şi direcţiile particulare pe care mi le adresează mie 
în viaţă. Desigur, acest raport intim al lui Dumnezeu cu 
mine nu mă scoate din solidaritatea cu alţii, din obligaţiile 
faţă de alţii, faţă de familie, de nație, de locul meu, de tim- 
pul meu, de lumea din timpul meu. Dar mi Se face cunos- 
cut în apelurile ce mi le face în mod special mie, pentru a 

mă stimula la împlinirea datoriilor mele, sau în remuşcările 
mele deosebite pentru neîmplinirea îndatoririlor mele speciale. 
Sfântul loan Gură de Aur a pus în relief caracterul pal- 
pitant, îmbibat de frică şi de cutremur, al cunoașterii lui 
Dumnezeu. El provine, în concepţia Sfântului loan Gură de 
Aur, în mare parte din trăirea în general a misterului cutre- 
murător al lui Dumnezeu. Dar acest mister se trăieşte cu 
deosebire în aceste stări de responsabilitate, de conştiinţă 
a păcătoșeniei, de trebuinţă a pocăinţei, de dificultăţi insur- 
montabile ale vieţii. Psalmii Vechiului Testament dau ex- 
presie îndeosebi acestei cunoașteri a lui Dumnezeu. Toate 
aceste împrejurări produc o sensibilizare, o subţiere a fiin- 
ţei noastre pentru sesizarea realităţilor de dincolo de lume, 
pentru căutarea unui sens al lor. Cunoaşterea de Dum- 
nezeu e însoţită de responsabilitate, de frică şi de cutremur 
cu deosebire în astfel de împrejurări. Ele fac sufletul mai 
sensibil pentru prezenţa lui Dumnezeu, sau pentru prezen- 
ţa lui Dumnezeu care vrea ceva deosebit cu mine, căci pla- 
nul Lui deosebit cu mine e cel ce le produce. Dumnezeu nu 
este cunoscut într-o stare de indiferenţă. El nu vrea să fie 
cunoscut într-o stare de indiferenţă, care nu mă ajută la de- 
săvârşire. De aceea mă aduce în astfel de împrejurări, prin 
care Se face transparent, din interesul Lui faţă de mine. El 
este mai ales în acest scop "mysterium tremendum'. 
Împrejurările dificile care se înfig ca nişte cuie în fiinţa 
noastră ne împing la rugăciune mai simțită. lar în cursul 
rugăciunii de acest fel prezenţa lui Dumnezeu ni se face şi 
mai evidentă. În general, bine este ca rugăciunea să se facă 
în orice împrejurare, căci ea este în sine un mijloc de sen- 
sibilizare a sufletului pentru prezenţa lui Dumnezeu şi un 
mijloc de adâncire a cunoaşterii de noi înşine în faţa lui 
Dumnezeu. Sfântul loan Gură de Aur zice: “Întâi rugăciu- 
nea, apoi cuvântul. Așa zice şi apostolul: "lar noi vom stărui 
în rugăciune şi în slujirea adevărului" (Fapte 6, 4). Aşa face 
şi Sfântul Apostol Pavel, rugându-se în introducerea epis- 


10 - Dogmatica - vol. | 

tolelor ca, precum lumina din sfeşnic, aşa lumina rugăciu- 
nii să meargă înaintea cuvântului. Dacă te vei obişnui să te 
rogi cu sârguinţă, nu vei avea lipsă de învăţătura celor ce 
sunt împreună-robi, căci Însuşi Dumnezeu îţi va lumina cu- 
getarea fără mijlocitori'58, 

Starea de rugăciune e o stare de sesizare, printr-o 
accentuată sensibilitate, a lui Dumnezeu ca un Tu prezent. 
Tocmai din acest motiv în rugăciune Îi vorbim direct lui 
Dumnezeu, câtă vreme în cugetare credinciosul se simte 
singur, în afara unei relaţii directe cu Dumnezeu. 

În starea aceasta de relaţie directă cu Dumnezeu, pu- 
terea Lui se simte şi ea direct. Mai ales când cel care crede 
Îi cere ajutorul cu conştiinţa că acest ajutor nu-i mai poate 
veni decât de la El. Dacă sunt grade ale prezenţei cuiva în 
faţa noastră, gradul cel mai accentuat de prezenţă îl are 
cineva când ne stă în față ca persoana a doua și când sun- 
tem în convorbire cu ea. lar prezenţa aceasta câştigă un 
grad şi mai mare când îl simţim pe acela deschis apelului 
nostru la el. De aceea Dumnezeu, Căruia ne adresăm în 
rugăciune cu convingerea că El ne ascultă şi că e hotărât 
să ne ajute, este simţit în gradul celei mai accentuate pre- 
zenţe în faţa noastră. 

Sfântul loan Gură de Aur tălmăceşte acest lucru astfel: 
"Tar când zic rugăciunea, nu zic pe cea simplă şi plină de 
indiferenţă, ci pe cea făcută cu stăruinţă, cu sufletul îndu- 
rerat, cu cugetul concentrat. Aceasta se ridică la cer și adu- 
ce vindecarea. Căci cugetul omenesc, câtă vreme se bucură 
de multă libertate, se revarsă şi se împrăștie. Dar, când 
vreo împrejurare de jos îl strâmtorează și îl presează pu- 
ternic, trimite rugăciunile curate și fervente spre înălţime. 
Şi ca să afli că mai ales cele făcute într-un necaz sunt ascul- 
tate, ascultă ce spune proorocul: "Întru necazul meu către 
Domnul am strigat şi m-a auzit" (Ps. 119, 1). Să ne încălzim 
deci conștiința, să ne îndurerăm sufletul cu amintirea pă- 


38. De incomprehensibili Dei natura, WI, P. G. 48, col. 725-726, 





TREI MODURI ALE CUNOAŞTERII LUI DUMNEZEU 147 


catelor, să-l îndurerăm nu ca să-l aducem la disperare, ci ca 
să-l pregătim să fie ascultat, ca să-l facem să fie treaz şi să 
vegheze şi să atingă cerurile înseşi. Căci nimic nu alungă 
atât de mult nepăsarea şi moleşeala, ca durerea şi necazul 
care adună cugetul din toate părţile şi-l întorc spre Dum- 
nezeu'59. Atunci apelăm direct la Izvorul ultim al tuturor 
puterilor, care e experiat ca persoană ce nu poate rămâne 
indiferentă. lar acest Izvor al tuturor puterilor cere să | te 
adresezi cu toată puterea. Relaţia deplină între persoană şi 
persoană e o relaţie de putere în sensul bun al cuvântului, 
o relaţie de simţire opusă indiferenţei şi moleşelii. 
Dumnezeu ni Se face cunoscut în toate dificultăţile 
noastre, când căutăm să vedem greşelile noastre care le 
stau la bază. De cele mai multe ori aceste dificultăţi se 
ivesc pentru că am uitat să vedem, în toate cele ce avem, 
darurile lui Dumnezeu şi drept urmare să le folosim şi noi 
ca daruri faţă de alţii. Căci Dumnezeu vrea să ne facă şi 
pe noi dăruitori ai darurilor Sale, ca să creştem în iubirea 
faţă de alţii făcând aceasta. Simeon Metafrastul zice că 
atunci când cei ce te laudă te-au părăsit şi te bârfesc şi te 
persecută, să te gândeşti că "acestea ţi s-au întâmplat din 
dreapta judecată şi poruncă a lubitorului-de-oameni Dum- 
nezeu, pentru că te-ai arătat nerecunoscător faţă de EI. 
Căci cele ce le-ai dat Binefăcătorului tău, acelea le-ai şi 
luat. Şi cu ce măsură ai măsurat, cu aceea ţi se va măsura 
şi dreaptă este judecata lui Dumnezeu care s-a făcut cu 
tine, suflet nerecunoscător şi nemulţumitor, care ai uitat de 
binefacerile lui Dumnezeu. Căci ai uitat marile şi bogatele 
daruri ale Binefăcătorului tău, pe care EI ţi le-a făcut'40. 
Deci atunci când ne merge bine, cât şi atunci când ne mer- 
ge rău, să ne gândim la responsabilitatea noastră faţă de 
Dumnezeu pentru fraţii noștri. În amândouă cazurile aceas- 
ta ţine în conştiinţa noastră treaz gândul la Persoana lui 
Dumnezeu, ne ţine în relaţie cu EI şi ne face să cugetăm la 


39. Ibidem, V, P. G. 48, col. 744. 
40. KarăvvEg, Atena, 1875, p. 381. 

EI. lar această cugetare adânceşte cunoştinţa noastră de- 
spre El. În primul caz, Dumnezeu ne dă bunurile, invitân- 
du-ne să ne unim cu EI şi cu alţii în iubire. În al doilea caz, 
ne mustră pentru că n-am făcut aceasta şi ne îndeamnă să 
ne căim şi să facem în viitor ceea ce n-am făcut în trecut. 
În amândouă cazurile ne vorbește Dumnezeu, chemându-ne 
să-l răspundem prin faptele noastre. 

El ni Se adresează şi trezeşte responsabilitatea noastră 
într-un mod deosebit de pătrunzător prin feţele celor lipsiţi. A 
spus-o aceasta EI însuşi (Mt. 25, 31-46). Dumnezeu pune în 
relief valoarea incomensurabilă a omului ca om în faţa Lui; ea 
e atât de mare, că EI însuşi Se identifică cu cauza lui. Trebuie 
să ne gândim în aceste cazuri că, aşa cum Dumnezeu ne cere 
să ajutăm pe alţii, aşa cere şi altora să ne ajute pe noi în cazul 
în care vom avea nevoie. 'Suflete, ajută celui nedreptăţit, ca 
să poţi scăpa din mâna celui ce te nedreptăţește. Şi nu în- 
târzia să-l ajuţi, ca şi Dumnezeu să te ajute şi să te izbăvească 
din mâna celor ce te necăjesc pe tine'+l. 

În fiecare sărac şi asuprit şi bolnav ne întâmpină Hristos, 
cerându-ne, prin coborâre, ajutorul nostru. În mâna întinsă 
a celui sărac e mâna întinsă a lui Hristos, în vocea lui 
stinsă, auzim vocea stinsă a lui Hristos; suferinţa lui, din 
pricina lipsei şi a umilinţei în care-l ţinem, e suferinţa lui 
Hristos pe cruce, pe care noi o prelungim. În toate, Dum- 
nezeu Se coboară la noi şi ni Se face cunoscut. Chiar 
această coborâre face evidentă taina Lui mai presus de 
orice pricepere; face evidentă iubirea Lui care întrece toate 
iubirile din lume. Toate împrejurările şi persoanele prin 
care ne grăiește Dumnezeu sunt apeluri şi chipuri vii şi 
transparente ale Lui; Dumnezeu cel simplu Se coboară la 
noi într-o multitudine de forme şi de situaţii, propriu-zis în 
toate situaţiile și formele vieţii noastre. Dar, cunoscut prin 
toate acestea, taina Lui rămâne totuşi mai presus de înţe- 
legere. Mai dureros se impune misterul apofatic al lui Dum- 


41. Simeon Metafrastul, op. cit., p. 150. 

nezeu în suferinţa dreptului. lov este chinuit nu numai de 
durere, ci şi de neînţelegerea cauzelor ei. Prin pilda lui lov, 
Dumnezeu arată că iubirea faţă de EI şi de semeni trebuie 
să treacă prin proba de foc a suferinţei. 

Explicând viziunea profeţiei lui Isaia despre serafimii 
care-şi acopereau feţele înspre Dumnezeu (Is. 6, 2), Sfântul 
loan Gură de Aur zice: "Când proorocul zice că nu puteau 
privi pe Dumnezeu nici coborât, nu zice altceva decât că 
nu pot avea cunoştinţa Lui clară şi exactă şi cuprinzătoare 
şi nu pot privi direct spre fiinţa Lui curată şi întreagă, nici 
chiar în coborârea Lui'42. 

Experierea aceasta existenţială a lui Dumnezeu se îm- 
bină cu experierea Lui apofatică, punând însă mai accen- 
tuat în relief caracterul patetic personal al lui Dumnezeu în 
raporturile Lui cu noi, decât în experienţa apofatică, care 
vede lumina lui Dumnezeu într-un fel de copleşire a lumii. 
Dar ea se îmbină şi cu cunoaşterea lui Dumnezeu ca crea- 
tor şi proniator al lumii (cunoaşterea catafatică), făcând pe 
Dumnezeu cunoscut ca atare într-un mod mai intim omului, 
dar în acelaşi timp lărgindu-se ea însăşi prin cea din urmă. 
Îmbinarea tuturor acestor trei cunoaşteri o vedem în cazul 
lui Iov, sau în atâtea locuri din Psalmi. Lui lov, care vrea să 
înţeleagă pentru ce i-a trimis Dumnezeu suferinţa, Acesta îi 
arată minunile Sale din natură tocmai pentru ca să accepte 
misterul actelor Lui, mai presus de orice înţelegere. Iar 
psalmistul cunoscând prezenţa lui Dumnezeu mai presus 
de înţelegere din atâtea împrejurări personale ale vieţii sale, 
Îl laudă în acelaşi timp din măreţia actelor Lui din natură. 

Prin toate aceste trei căi de cunoaştere se pune în relief 
interesul personal al lui Dumnezeu faţă de om, dar şi taina 
şi măreţia Lui mai presus de înţelegere. Prin toate trei, 
Dumnezeu este cunoscut ca iubitor pe măsura iubirii noas- 
tre faţă de EI şi de semeni. 


42. Op. cit., IV, P. G. 48, col. 731. 





II 
Fiinţa şi atributele lui Dumnezeu 


A 
Atributele şi lucrările necreate ale lui Dumnezeu, 
în general. Raportul lor cu fiinţa Lui 


Părinţii răsăriteni au făcut o distincţie între fiinţa şi lu- 
crările lui Dumnezeu. Sfântul Grigorie Palama n-a făcut 
decât să stăruie în deosebirea dintre fiinţa lui Dumnezeu și 
lucrările necreate izvorâte din ea. Dar uneori vorbindu-se 
de varietatea lucrărilor dumnezeieşti, se uită să se menţio- 
neze că prin fiecare lucrează Dumnezeu, Cel unul în fiinţă. 
Trebuie să avem însă mereu în vedere faptul paradoxal că, 
deşi de fiecare dată Dumnezeu este eficient printr-o lucrare 
deosebită, este întreg în fiecare lucrare. Pe de altă parte, prin 
fiecare lucrare Dumnezeu produce sau susţine un anumit 
aspect al realităţii, care prin urmare îşi are cauza în ceva cores- 
punzător, dar, într-un sens neînțeles, în Dumnezeu însuşi. 
Lucrările care produc atributele lumii sunt deci purtătoarele 
unor atribute care există într-un mod simplu şi neînțeles în 
Dumnezeu. Lucrările nu sunt deci decât atributele lui Dum- 
nezeu în mişcare, sau Dumnezeu însuşi, Cel simplu, într-o 
mişcare de fiecare dată specificată, sau în mişcări multiple 
specificate şi unite între ele. În fiecare din aceste lucrări sau 
energii este în acelaşi timp Dumnezeu însuşi întreg, lucrător 
şi mai presus de lucrare sau de mişcare. Lucrările Lui sunt 
prin aceasta cele ce fac vădite în creaturi însuşirile lui Dum- 
nezeu, creându-le pe acestea cu însuşiri analoage, dar infinit 
inferioare Lui, şi apoi împărtăşindu-le acestora în grade me- 
reu mai înalte lucrările sau atributele necreate ale Sale+5. 


43. Dionisie Areopagitul, De divinis nominibus, cap. LX, LX: 'Oare 
când teologii spun iarăşi că Cel nemişcat iese şi Se mişcă spre toate, nu 

De aceea, Dionisie Areopagitul vede pe Dumnezeu mai 
presus de orice nume şi, în acelaşi timp, indicat întreg prin 
multe nume: 'Oare nu acesta este numele Lui, cu adevărat 
minunat, că e mai presus de orice nume?... Dar înţelepţii în 
cele dumnezeieşti Îl laudă prin multe nume din toate cele 
cauzate: ca bun, ca frumos, ca înţelept, ca vrednic de iubit, 
ca Dumnezeul dumnezeilor, ca Domnul domnilor, ca Sfân- 
tul sfinţilor, ca veşnic, ca Cel ce este, ca fiind cauza veacu- 
rilor, ca dătătorul de viaţă, ca înţelepciune şi ca minte, ca 
rațiune (cuvânt), ca cunoscător, ca mai presus de toate co- 
morile a toată cunoştinţa, ca putere, ca stăpânitor etc.'4%. 
EI Îl vede pe Dumnezeu în întregimea Lui în toate acţiunile 
îndreptate spre lume. Dar Îl vede şi ca mai presus de toate 
aceste lucrări. 

Toate numirile se referă la "ieșirile binefăcătoare' ale iz- 
vorului Dumnezeirii, nu la aceste însuşiri45. 

Noi nu cunoaștem atributele lui Dumnezeu decât în di- 
namismul lor şi în măsura în care ne împărtăşim de ele. 
Dar aceasta nu înseamnă că Dumnezeu însuşi rămâne pa- 
siv în simplitatea Sa şi mişcarea variată e proiectată de noi 
asupra Lui. Din Dumnezeu însuşi pornesc lucrările care 
produc în lume noi şi diferite însuşiri. Dar noi nu le cunoaş- 
tem decât prin prisma efectelor produse în lume. Dum- 
nezeu Însuşi variază pentru noi în lucrările Sale, rămânând 
ca sursa acestor lucrări simplu şi fiind prezent întreg în 
fiecare. "Căci toate cele dumnezeiești şi câte ni s-au arătat 


trebuie să înţelegem şi aceasta în chip demn de Dumnezeu? Căci tre- 
buie să socotim cu evlavie că El Se mişcă, nu prin vreo purtare (fără 
voie), nu prin vreo schimbare, sau alterare, sau modificare, sau prin 
mişcare spaţială, fie dreaptă, fie ciclică, fie în ambele feluri, nu prin vre- 
una inteligibilă sau psihică, sau fizică, ci prin faptul că Dumnezeu le 
aduce la fiinţă şi le susţine pe toate şi le poartă de grijă în tot felul şi este 
prezent în toate printr-o cuprindere nesilită a tuturor şi prin ieşirile şi 
lucrările proniatoare spre toate. 

44. De div. nom., cap. |, VI, col. 596. 

45. Ibidem, cap. |, IV, col. 589 D. 

coborâtă la înţelegerea noastră într-un anumit număr de as- 
pecte, lucrările specifică şi mai mult, sau în mod nenumă- 
rat aceste aspecte, sau atribute. Ele ne fac cunoscut pe 
Dumnezeu adeseori prin trăire atât în aspectele Lui gene- 
rale coborâte la noi, cât şi în specificările nenumărate în 
care ni se împărtăşesc în fiecare clipă. 

Pe de altă parte, Acelaşi Dumnezeu întreg ni Se face cu- 
noscut şi adeseori experiat prin fiecare lucrare şi Acelaşi 
Dumnezeu întreg ni Se face prin ele cunoscut ca purtător 
al unui număr de atribute generale. Dumnezeu e bun. Dar 
câte nuanţe nu are bunătatea Sa pe care ne-o arată prin ne- 
numărate lucrări, potrivit cu necesităţile noastre de fiecare 
clipă, potrivit cu necesităţile tuturor? Dumnezeu manifestă 
ceva din fiinţa Sa faţă de noi prin atributele Sale, dar aces- 
tea se specifică într-o simfonie uriașă și continuă de acte 
mereu noi care duc creaţia şi fiecare făptură în parte spre 
ţinta finală a deplinei uniri cu El. Prin toate, El urmăreşte 
realizarea acestui plan. 

Astfel lucrările lui Dumnezeu nu ne apar grupate numai 
după atributele pe care le activează şi ni le împărtăşesc, ci 
şi după diferite secţiuni ale planului urmărit de Dumnezeu 
cu creaţia. Prin unele din aceste lucrări se inaugurează 
unele perioade noi, prin acte mai culminante care sunt an- 
ticipate şi continuate prin lucrări în legătură cu acelea. 
Creaţia lumii e o lucrare sau o sumă de lucrări urmate de 
lucrările providenţei, iar mântuirea e pregătită printr-o suită 
de lucrări, care culminează în Întruparea şi Învierea Fiului 
lui Dumnezeu şi îşi are aplicarea printr-un şir de alte lucrări 
ce decurg din acelea. Tot dinamismul sau mişcarea creaţiei 
spre îndumnezeire îşi are cauza în dinamismul lucrărilor 
dumnezeieşti, care urmăresc conducerea creaţiei spre în- 
dumnezeire. În Dumnezeu este puterea pentru actele ce 
pornesc din EI şi prin care creaţia este dusă spre El. Aceste 
acte nu-L. îimbogăţesc și nu-L schimbă pe El însuşi. Căci El 

este mai presus decât toate actele Sale şi decât toate atri- 
butele pe care le manifestă prin ele. 

Cuvintele referitoare la lucrări pot servi şi ca nume ale 
fiinţei, căci lucrările sunt produsele ei. Şi ele pot fi pe de o 
parte noi, pentru că lucrările sunt noi; pe de alta, la baza 
cuvintelor noi rămân unele cuvinte fundamentale pentru că 
în lucrările noi se împărtăşesc lumii aceleaşi atribute di- 
vine, chiar dacă în o tot mai mare adâncime şi bogăţie şi în 
tot mai fine nuanţe. Dar taina realităţii personale a lui Dum- 
nezeu se trăiește propriu-zis prin renunțare la toate cuvin- 
tele care indică atributele şi lucrările Lui îndreptate spre noi. 


2. Sensul caracterului 'de sine" al atributelor divine 
şi supraexistenţa lui Dumnezeu 


Dionisie Areopagitul socoteşte că, întrucât aspectele 
existenţei noastre le avem prin împărtăşire din însuşirile 
împărtăşibile ale fiinţei lui Dumnezeu, acelea toate pot fi 
socotite ca fiind de sine. Dar ele au un suport care e din- 
colo de orice iînsuşire, atribut de Sine, a lui Dumnezeu. 
însă el ridică "existenţa de sine' mai sus decât toate cele- 
lalte atribute de sine. S-ar părea că el o identifică pe aceas- 
ta cu esenţa lui Dumnezeu (esse-esența). Dar întrucât esen- 
ţa nu e dată real decât în subiect, sau în ipostas, se poate 
spune că suportul tuturor atributelor lui Dumnezeu de care 
se împărtăşesc făpturile, chiar suportul existenţei, este rea- 
litatea ipostatică, sau întreit ipostatică divină. "E propriu Lui 
să fie prin existenţa însăşi mai sus ca viaţa de sine, înţelep- 
ciunea de sine şi decât toate cele la care participă exis- 
tenţele care, înainte de a participa la ele, participă la exis- 
tenţă'47. "Dar însăşi existenţa este a Celui ce este. Şi exis- 
tenţa este a Lui, şi nu EI al existenţei. Şi existenţa este în 
EI, şi nu EI în existenţă'48. "Cel ce este, este mai presus de 


47. Op. cit., cap. V, PG. 3, col. 820. 
48. Op. cit., col. 820 A. 

fiinţă, de existenţă, cauza-suport a fiinţei, a firii. Şi nu nu- 
mai cele ce există, ci şi existenţa însăşi a celor ce există 
este din Cel ce preexistă'. "Căci Dumnezeu nu este în oare- 
care mod, ci în mod simplu şi nedeterminat, cuprinzând în 
Sine şi de mai înainte existenţa'+?. 

EI este, ca realitate personală, izvorul nedeterminat al 
tuturor însuşirilor ce se determină oarecum prin ieşirea din 
EI. Realitatea personală divină este nedeterminată în mod 
eminent, pentru că este ipostazierea supraesenţei, din care 
işi primeşte existenţa orice esenţă creată. Se poate spune 
că Dumnezeu este supraesenţa tripersonală, sau triperso- 
nalitatea supraesenţială. Ce este supraesenţa aceasta, nu 
ştim. Dar ea este de la sine însăşi. Însă ca orice esenţă, ea 
nu e reală decât prin faptul că subzistă în mod ipostatic, în 
persoane. 

Dumnezeu însă, ca existenţa ipostatică supraesenţială, 
nu se încadrează în categoria existenţei cunoscute sau în- 
chipuite de noi, ci este mai presus de ele. Pentru că toate 
cele ce le cunoaştem noi ca existente îşi au existenţa de la 
altceva şi depind în existenţa lor de un sistem de referinţe. 
Aceasta indică o relativitate sau o slăbiciune a existenţelor. 
Cel ce există însă prin Sine are o existenţă liberă de orice 
relativitate. El nu e încadrat într-un sistem de referinţe. EI 
nu are nici o slăbiciune. El este existenţa nu numai la mo- 
dul superlativ, ci o existenţă supraexistentă. Ca atare, El nu 
suportă existenţa în mod pasiv şi nu e supus deci nici unei 
pasiuni sau pătimiri. Acesta e sensul cuvântului grec &roeng, 
aplicat lui Dumnezeu, şi nu acela de nepăsător50. Toată 


49. Op. cit., col. 818. 

50. E ceea ce numesc Dionisie Areopagitul şi Sfântul Maxim Mărtu- 
risitorul &oxeros: Dionisie Areopagitul, De divinis nominibus, cap. V, VIII, 
cap. LX, P.G. 5, col. 826, 917 etc., Sfântul Maxim Mărturisitorul, 
Ambigua, P. G. 91, col. 11535 C etc. Acelaşi lucru îl exprimă Sfinţii Părinţi 
prin termenul £Enpnuevoş (desprins de toate): Dionisie Areopagitul, De 
divinis nominibus, cap. Il, $ VIIl, P.G. 645 D. 

viaţa lui Dumnezeu este act sau putere. Toate atributele le 
are de la Sine, deci nu prin împărtăşire de la altul. De aceea 
toate le are în mod incomparabil superior creaturilor; căci 
toate acestea îşi au atributele lor prin împărtăşire de la atri- 
butele Lui, prin lucrările Lui. 

Viaţa de sine, existenţa de sine, înţelepciunea de sine 
nu pot exista ca nişte atribute generale ale unei mulţimi de 
entităţi, care ele însele depind una de alta. În acest caz, 
aceste atribute nu ar fi trăite în concret de nici una din enti- 
tăţi, ca atribute de sine. Existenţa lor de sine ar fi o abstrac- 
iune. Lumea, fiind în realitate o sumă de entităţi depen- 
dente, nu poate fi ca întreg o realitate independentă. 

Aceste atribute nu pot avea existenţa decât ca atribute 
ale unei realităţi personale unice. De fapt numai o persoa- 
nă supremă poate fi, ea însăşi şi toate ale ei, de sine. 

Chiar persoana umană, ca chip al Persoanei suprafiin- 
țiale, are în oarecare fel calitatea de a fi de sine. Ea este 
ultimul for care decide de faptele sale, de gândurile, de cu- 
vintele sale. Asupra ei se exercită multe acţiuni. Dar ea le 
opreşte şi ea decide singură dacă vrea să le transmită mai 
departe şi forma în care vrea să le transmită. Ea nu eo 
simplă piesă într-un angrenaj prin care trece o mişcare por- 
nită din altă parte. Ea nu e pentru sistemul general din care 
face în oarecare măsură parte, ci e de sine, putând fi în 
oarecare fel mai presus de sistem. Ea reflectează în ce fel 
îi poate fi de folos o acţiune ce se exercită asupra ei, care 
în felul acesta mai mult îi solicită adeziunea decât trece 
prin ea fără să o întrebe. Persoana nu e pentru nimic, ci toate 
sunt pentru ea. Totuşi persoana noastră umană e adusă la 
existenţă de alt factor şi ea are nevoie de legăturile cu ele- 
mentele unui sistem pentru a se îmbogăţi, chiar dacă fo- 
loseşte aceste legături în modul în care voieşte ea. Ea se 
dezvoltă prin ansamblul actelor produse de ea şi al rela- 
ţiilor ei cu cele înconjurătoare. Dar şi acestea sunt mereu 
în funcţie de ea. Ba, într-un anumit fel, ea vine de la exis- 

tenţa însăşi nu printr-un act de confecţiune, ci răsare în 
existenţă răspunzând unei chemări a lui Dumnezeu. 

Astfel, chiar persoana umană nu face cu totul parte din 
sistemul de referinţe în care este încadrată în mod total 
natura prin legile ei stricte. Deci numai o realitate de felul 
ei, dar incomparabil superioară, poate avea capacitatea de 
a nu face parte câtuşi de puţin dintr-un sistem de referinţe. 
În sistemul de referinţe al naturii, toate sfârşesc în moarte, 
ca să apară altele. Fiinţa noastră umană nu poate exista ca 
persoană neincadrată integral în sistemul de referinţe, decât 
pentru faptul că există o astfel de Persoană supremă. Ra- 
portul cu acea Persoană nu e identic cu apartenenţa într-un 
sistem de referinţe involuntar. În raportul cu acea Persoană 
supremă, ca şi cu orice persoană, persoana noastră umană 
e liberă. Ba tocmai acea Persoană supremă îi dă posibili- 
tatea unei libertăţi față de sistemul de referinţe, cum îi dă 
în oarecare măsură şi persoana semenului. Orice altă per- 
soană cu care persoana umană este în relaţie face apei la 
ea pentru a săvârşi anumite acte, nefoiosind-o ca simplu 
punct de trecere pentru mişcările ei. 

Deci chiar persoana noastră umană e de la sine, sau 
absolută într-un anumit sens, întrucât ea însăşi decide în 
toate actele sale, care au un efect în ea şi în realitatea 
externă. 

Persoana supremă este însă de la Sine în sensul su- 
prem al cuvântului. Căci Ea nu e de fapt de la nimeni şi 
toate sunt de la Ea: actele proprii şi realităţile produse de 
ele. Ea nu produce numai modificări în realităţile dinafară 
de Sine, ci le şi creează. Existenţa de Sine, ca existenţă reală 
şi nu numai gândită (de oricine ar fi gândită), e subzistentă, 
e ipostatică, e existenţa ipostatică absolută. Aceasta înseam- 
nă că toate îşi au originea în puterea şi voia Ei. Aceasta mai 
înseamnă că fiinţa Ei este de un ordin cu totul altfel decât 
fiinţa creată. Ea e supraesenţială, ea e supraexistenţială, e 
transcendenţa întregii creaţii. Realitatea Persoanei supre- 

me e în mod total liberă de orice sistem de referinţe, e în 
mod deplin forul ultim al tuturor actelor Sale, iar de aceea, 
şi al oricăror alte existenţe. Numai aceasta explică exis- 
tenţa persoanelor noastre umane și le poate asigura aces- 
tora o libertate oarecare faţă de sistemul de referințe în 
care se găsesc, 

Numai ca Persoană supremă Dumnezeu este de la Sine 
şi toate atributele Sale sunt de la Sine şi poate da şi per- 
soanei umane putinţa să se împărtășească de această cali- 
tate de sine a sa şi a actelor sale. 

În felul acesta atributele: viaţă, existenţă, înţelepciune 
nu pot exista de sine decât dacă sunt ale unei persoane 
supreme. De fapt numai în relaţiile cu o astfel de persoană 
ne simţim şi noi inundaţi de puterile ei, ca de niște puteri 
ce nu mai sunt din altă parte, ce nu mai sunt relative. Pen- 
tru că aceste atribute sau lucrări nu le experiem ca lipsite 
de vreun suport, ca fiind de sine în ele însele, sau consti- 
tuind ele însele esenţa ultimă. În cazul acesta ele ne-ar 
inunda în mod impersonal, involuntar şi total, dar în același 
timp şi într-un mod care se epuizează sau ne anulează. 
N-ar fi în ele o rezervă incomunicabilă, cu adevărat infinită, 
din care noi putem primi, pe măsura unei creşteri volun- 
tare a noastre în iubirea de Dumnezeu. De aceea Dionisie 
Areopagitul declară că, deşi adăugăm acestor atribute par- 
ticula 'de sine”, trebuie să cugetăm la suportul lor. Prin 
acest suport sunt acestea de sine şi ni se comunică prin 
voia Lui, pe măsura noastră. 

De aceea numele de 'existenţa de sine', 'viaţa de sine', 
indică pe de o parte suportul lor în El însuşi ca realitate 
supremă, pe de alta, faptul că de la El au toate existenţa, 
viaţa etc. Împărtășindu-ne de acele atribute, noi intrăm într-o 
relaţie cu Cel mai presus de relaţie. Suportul lor este Cel ce 
le are pe acestea prin Sine, Cel care le explică pe acestea. 
“Dar fiindcă mi-ai spus că eşti nedumerit, cum de zic odată 
că Dumnezeu este viaţa de Sine, altădată că e suportul 

(ipostasul) vieţii de Sine..., am socotit necesar să te scap 
de această nedumerire... Nu este o contradicţie între a spu- 
ne că Dumnezeu este putere de Sine sau viaţă de Sine şi a 
spune că e suportul (ipostasul) vieţii de Sine sau al păcii, 
sau al puterii. Cele dintâi se spun din cele ce sunt (din făp- 
turi) şi mai ales din cele dintâi ale celor ce sunt, întrucât 
acelea sunt cauza tuturor. Celelalte, ca fiind în chip suprafi- 
inţial mai presus de toate... Căci nu spunem că existenţa de 
sine, care e cauza tuturor, e vreo ființă dumnezeiască sau 
ingerească (fiindcă numai existenţa suprafiinţială de sine e 
obârșia, esenţa şi cauza existenţei tuturor), nici nu e vreo 
altă dumnezeire dătătoare de viaţă a tuturor celor ce vieţu- 
iesc, afară de viaţa cea mai presus de dumnezeire şi cauza 
vieţii de sine, nici, ca să spun pe scurt, alte suporturi ca prin- 
cipii formatoare ale celor ce sunt, pe care le-au inventat 
unii flecărind, ca: dumnezei şi demiurgi ai lucrurilor, fără să-i 
cunoască propriu-zis nici ei, nici părinţii lor. Ci numim exis- 
tenţa de sine, viaţa de sine, Dumnezeirea de sine, în înţeles 
de obârşie, de Dumnezeu şi de cauză, Cel unul şi cauza tu- 
turor cea mai presus de obârşie şi de fiinţă, iar în sens par- 
ticipat, puterile proniatoare izvorâtoare din Dumnezeu cel 
neparticipat, adică pe cea de sine întemeietoare de fiinţă, 
de sine proniatoare de viaţă, de sine îndumnezeitoare, la 
care participă potrivit cu ele înseși cele ce sunt, cele ce via- 
ză şi cele ce se îndumnezeiesc'5l. 

Chiar infinitatea experiată de noi îşi are suportul în Per- 
soana supraexistentă, apofatică, fiind deci mai presus și de 
ea, şi "depășind toată infinitatea'52. 

Sfântul Maxim Mărturisitorul spune acelaşi lucru când 
declară că Dumnezeu nu e supus categoriei existenţei, 
pentru că tot ce e sub categoria existenţei se află sub un 
"cum" al existenţei şi ca atare e limitat, căci orice fel de 


51. De divinis nominibus, cap. LX, 8 VI, P.G. 3, col. 953, 956. 
52. Ibidem, cap. LX, col. 909. 

"cum" exclude alte feluri de 'cum'. De acest 'cum' al exis- 
tenţei ţine şi un 'când' şi un 'unde', sau un timp şi un loc, 
care de asemenea limitează o individuaţiune. "Dumnezeu 
nu este accesibil nici unei raţiuni şi nici unui înţeles, din 
care cauză nici nu categorisim existenţa Lui ca existenţă. 
Căci toată existenţa este din EI, dar EI însuși nu este exis- 
tenţă. Căci e mai presus şi de existenţa spusă sau gândită 
într-un mod oarecare sau în chip simplu'55. 

Dar Dumnezeu nu ar avea ce face cu existenţa de Sine 
dacă nu ar avea totuşi nici o posibilitate să o primească sau 
să o comunice. Revelația supranaturală satisface prin învă- 
țătura ei despre Sfânta Treime ambele laturi ale paradoxu- 
lui. Dumnezeu are existenţa de la Sine; dar EI e totuşi viu, 
pentru că primește şi comunică existenţa în interiorul Său. 
Acest fapt din urmă întregeşte caracterul persoanei, care 
este nu numai realitate de sine, ci şi comuniune. Persoa- 
nele divine sunt interioare Una, Alteia, deci nu primesc ni- 
mic din afară, dar nu Se confundă între Ele, aflându-Se într-o 
mișcare şi comunicare a fiinţei și a iubirii. Comunitatea inter- 
personală totală intensifică în gradul suprem caracterul 
personal al lui Dumnezeu. 


3. Caracterul apofatic al lui Dumnezeu 
ca realitate personală supraexistentă 


Realitatea personală divină fiind deasupra tuturor atri- 
butelor sale, care se pot defini cu toate că nu le are de la 
altul, este realitatea prin excelenţă apofatică. Dacă tot ce 
intră în raza cunoaşterii şi tot ce poate fi participat face 
parte din categoria existenţei, subiectul personal este su- 
praexistent. Am văzut că chiar persoana noastră umană, ca 
chip al lui Dumnezeu, are şi ea în privinţa aceasta, în oare- 
care fel, un caracter supraexistenţial, apofatic. 


53. Ambigua, P. G. 91, col. 11800. 

In supraexistenţialitatea lui Dumnezeu stă cauza impo- 
sibilităţii definirii Lui. Căci toate cuvintele sunt din ordinea 
existenţei, care e definibilă. 

Dumnezeu - fiind existent prin Sine, adică neintrând în 
nici un fel în vreun sistem de referinţe și fiind prin aceasta 
în mod culminant supraexistent, sau persoană - este prin 
excelenţă apofatic, indefinibil. Întrucât existenţa nu-l este 
dată din afară, ci este EI însuși izvorul existenţei şi, prin 
aceasta, realitatea personală supremă, nici EI însuşi nu 
este definit şi nu este numit decât prin pronume personale, 
sau este identificat cu existenţa prin excelenţă, sau cu iz- 
vorul existenţei mai presus de existenţă. 

La întrebarea lui Moise despre numele Său, Dumnezeu 
îi răspunde: "Eu sunt Cel ce sunt' (leş. 3, 14). 

Ca Cel ce este cu adevărat existent, prin faptul că este 
prin Sine, sau suportul existenţei de Sine, şi ca atare supra- 
existență sau suprafiinţial, Dumnezeu este realitatea per- 
sonală supremă. Numai realitatea personală supremă este 
total apofatică, pentru că numai ea este supraexistentă în 
mod eminent. Desigur, ea este supraexistentă sau apofatică 
prin excelenţă ca subzistenţa fiinţei dumnezeieșşti, întrucât 
Dumnezeu este ipostazierea fiinţei supraexistente divine. 

Din caracterul de realitate personală supremă a lui 
Dumnezeu Paul Evdokimov a tras concluzia că El nu poate 
fi dovedit raţional: "Insuficienţa argumentelor existenţei lui 
Dumnezeu se explică din faptul fundamental că Însuşi Dum- 
nezeu este criteriul adevărului Său, Însuşi Dumnezeu este 
argumentul existenţei Sale... Dumnezeu nu poate fi supus 
niciodată logicii demonstrațiilor şi închis într-un lanţ cau- 
zal... Aceasta înseamnă că credinţa nu se inventează, ea e 
un dar... Credinţa e dată pentru ca Dumnezeu să poată rea- 
liza prezenţa Sa în sufletul uman'54%. Dumnezeu e mărturisit 
ca Cel ce a produs credinţa în suflet, Dumnezeu vorbeşte 


54. Les âges de la vie spirituelle, Desclee de Brouwer, Paris, 
1964, p. 46. 

cu noi ca persoană cu persoană. Credinţa e experienţa 
acestei comunicări. 

Acest lucru e adevărat. Dar adevărat e şi că odată ce 
are cineva această experienţă, toate devin dovezi ale exis- 
tenţei şi lucrării lui Dumnezeu. Ochii celui care crede se 
deschid şi văd pe Dumnezeu în toate. Atunci 'a crede' de- 
vine ceva cu totul raţional şi 'a nu crede', ceva neraţional. 
Dar prin rațiune nu se experiază interiorul lui Dumnezeu, ci 
numai calitatea Lui de cauză. Pe de altă parte, există chiar 
în rațiune, dacă nu e pervertită de păcat, o capacitate de a 
vedea pe Dumnezeu în calitate de cauză. Căci raţiunea 
noastră are ca suport ultim raţiunea unei persoane care a 
creat-o. Astfel, Dumnezeu numindu-Se ca Cel cu adevărat 
existent, sau supraexistent, Se înfăţişează totodată ca rea- 
litate personală: Eu. EI este Eu prin excelenţă. Existenţa de 
sine nu poate avea decât caracter personal. Esenţa imper- 
sonală nu e supraexistentă. Ea ar cădea în toate privinţele 
într-un sistem de referinţe. Esenţă nesubzistentă într-un 
ipostas nici nu se găseşte nicăieri. Dar existenţa cea mai 
deplină o are esenţa subzistând ca persoană, iar existenţa 
desăvârşită, cea care există ca realitate personală supre- 
mă. Esenţa supremă e subzistenţa prin sine, e personală. 
Esenţa care e supusă unui sistem de referinţe nu subzistă 
prin sine nici în formă, nici în realitatea ei. Ea intră în or- 
dinea existenţei determinată de subiectul supraexistent. 

Numai subzistând ca realitate personală supremă, su- 
praesenţa dumnezeiască poate fi prin sine, o dată ce nu- 
mai aşa există şi pentru sine. O esenţă, sau o natură sub- 
zistând ca obiect, există pentru un subiect deosebit de ea, 
pentru o persoană, şi în baza acestui fapt îşi primeşte, în ra- 
port cu persoana umană, forma de la aceasta; iar în rapori 
cu Persoana divină, îşi primeşte chiar substanţa de la Ea. 
Realitatea care e pentru altul, îşi primeşte şi existenţa sau 
forma de la acela. Ea e inferioară persoanei şi ca atare nu 

e supraesenţă, ci esenţă pur şi simplu, în sistemui de re- 


= 

ferinţe. Numai o persoană există pentru ea însăşi şi numai 
ipostasul e prin excelenţă supraesenţial, 


4. Existenţa prin Sine — izvorul a toată existența 


Numai pentru că există o realitate personală ca suport 
supraexistent suprem al! existenţei de sine, e dată peste tot 
o existenţă. Existenţa din planul accesibil fiind produsul vo- 
luntar al realităţii personale supraexistenţiale, nu poate fi 
nici cauza ei, nici cauza ultimă a vreunei existenţe peste 
tot. Numai realitatea personală supraexistentă, ca suport al 
existenţei de sine, poate produce fără să se epuizeze exis- 
tenţa din toate planurile accesibile. 

Existenţa din planul accesibil este un argument pentru 
izvorul ei în realitatea personală supraexistentă, de sine 
existentă. Sau aceasta nu poate fi cunoscută şi înțeleasă 
decât prin mijlocirea existenţei din planul accesibil, sensi- 
bil şi inteligibil. Dar şi invers. lar experienţa şi cunoașterea 
noastră directă nu poate ajunge decât până la lucrările de 
existenţă făcătoare, susținătoare şi împlinitoare ale reali- 
tăţii personale supraexistente, până la împărtăşirea de atri- 
butele manifestate în ele. 

Întreitul Ipostas suprem creează, susţine şi desăvârșeş- 
te toate prin actele Sale inepuizabile, pentru că este întrei- 
tul Ipostas al supraesenţei. Subiectul nostru este ipostazie- 
rea unei naturi a cărei parte fundamentală e spiritul, care 
dintre toate esenţele create de Dumnezeu este chipul su- 
praesenţei ipostaziate de Persoanele treimice. Numai de 
aceea subiectul nostru poate avea caracter de persoană și 
numai de aceea el e dotat cu o stabilitate eternă, cum n-au 
celelalte esențe. Îngerii sunt şi ei asemenea esențe. Şi nu- 
mai de aceea subiectul uman este şi el apofatic și nu se 
epuizează în acte, căci actele lui (sau energiile lui) nu sunt 
una cu esenţa, ca la obiecte. Numai ca ipostas al unei 
naturi ce are ca bază o esenţă după chipul esenței divine, 
deci e permanentă ca aceea, poate să şi invieze cu trupul. 

Fermitatea noastră, ca ipostase ale unei esențe după chipul 
supraesenţei divine, ne face apți pentru o comuniune ine- 
puizabilă şi deci eternă cu întreitul Ipostas divin. 

Toate atributele sau lucrările lui Dumnezeu sunt infi- 
nite, pentru că niciodată El nu Se epuizează în dăruirea lor, 
pentru că niciodată creaturile nu vor ajunge la capătul îm- 
părtăşirii de ele, niciodată nu vor înceta de a iradia din su- 
portul lor ipostatic suprafiinţial. Dar acest suport ipostatic, 
sau pluriipostatic e mai presus de infinitatea lor, ca fiind 
izvor al ei. 

Realitatea personală divină şi apofatică din care por- 
nesc toate lucrările de-fiinţă-făcătoare și îndumnezeitoare, 
e trăită într-o relaţie voită de ea. Pe ea nu o putem prinde, 
defini, după modul în care prindem, definim şi experiem 
toate gradele şi modurile de existenţă. Nu vom lăuda "fiinţa 
mai presus de fiinţă, ci ieşirea de-ființă-făcătoare spre toate 
cele ce sunt ale obârşiei dumnezeieşti, ale obârşiei fiinţei... 
Numirile dumnezeieşti doresc să laude manifestările pro- 
niei; nu promit să exprime bunătatea mai presus de fiinţă 
şi fiinţa şi viaţa şi înţelepciunea Dumnezeirii suprafiinţiale, 
care e, mai presus de toate, bunătatea şi Dumnezeirea şi 
fiinţa şi înţelepciunea şi viaţa ce stăruie neclintit în cele as- 
cunse, ci pronia binefăcătoare şi cauza tuturor bunătăţilor 
care, manifestându-se, rămâne totodată deasupra tuturor: 
existenţa, viaţa, înţelepciunea, cauza de existenţă (de-fiin- 
ță)-făcătoare, de viaţă-producătoare, de înţelepciune-dătă- 

| toare a celor ce se împărtăşesc de existenţă (de fiinţă), de 
! viaţă, de minte, de rațiune şi de simţire. Căci nu e altceva 
binele și altceva existenţa și altceva viaţa sau înţelepciu- 
| nea, nici nu sunt multe cauzele..., ci ale unui unic Dum- 
nezeu sunt toate ieşirile bune şi numirile lui Dumnezeu 
lăudate de noi'55. 


55. De divinis nominibus, cap. V, 8 |, PG. 3, col. 816. 

Dar nu numai existenţa definibilă îşi are explicaţia ex- 
clusiv într-o realitate personală supremă supraexistentă, ci 
şi persoanele umane, părtaşe într-un anumit grad de supra- 
existenţa, absolutul şi apofatismul ei. 

După credinţa noastră, dacă nu ar exista o Persoană 
Supraexistentă, neîncadrată în sistemul de referinţe al na- 
turii, n-ar putea exista nici persoana umană, într-un anumit 
fel supraexistentă şi ea, capabilă de o existenţă neinca- 
drată deplin în sistemul de referinţe al naturii — sau înca- 
drată cu un braţ al ei în aceasta pentru a o pătrunde de ca- 
racterul ei personal — şi chemată la comuniunea cu o astfel 
de existenţă perfectă şi eternă, adică în relaţie liberă cu 
Persoana supremă. Numai transcendenţa Persoanei divine 
asigură existenţa persoanelor umane neîncadrate deplin în 
sistemul de referinţe al naturii (după ce Dumnezeu le asi- 
gură această libertate). Altfel, totul ar cădea sub legile fără 
sens ale naturii şi ale morţii. 

Pe lângă aceasta, fără existenţa persoanelor umane, lu- 
mea ca creaţie ar apărea fără rost, sau ca o simplă demon- 
straţie de putere unilaterală şi deci limitată a lui Dum- 
nezeu, pentru Sine însuşi. lar un Dumnezeu care ar avea 
nevoie de o astfel de demonstraţie de putere ar purta în El 
însuşi o slăbiciune. Lumea naturii e creată pentru subiec- 
tele umane, şi anume nu pentru ca acestea să aibă putinţa 
de a-şi manifesta prin ea o putere creatoare asemenea lui 
Dumnezeu, ci pentru a fi un mijloc de comunicare între ele 
şi Persoana divină, pentru a fi încadrată prin persoanele 
umane în planul relaţiei personale divino-umane. 

Pe de altă parte, realitatea personală supremă, ca exis- 
tenţă sau ca existenţă de sine, sau absolută, nu e mono- 
personală, ci o comunitate personală. Căci ea e plinătate 
de viaţă. Iar plinătatea de viaţă e trăită în comunitate per- 
sonală. Ea e o comunitate personală de sine existentă, su- 
praexistentă, suprafiinţială, absolută. Ea decide în comuni- 
une toate actele ei. Ea e izvorul comun al tuturor actelor şi 
realităţilor existente. 

B 


Atributele legate de supraesenţa lui Dumnezeu 
şi participarea creaturilor la ele 


1. Infinitatea lui Dumnezeu 
şi participarea creaturilor mărginite, la ea 


Supraesenţa sau supraexistenţa lui Dumnezeu, cu totul 
necunoscută nouă ca ceea ce este în ea însăşi, se mani- 
festă intrând în relaţie cu noi şi făcându-se cunoscută nouă 
într-o serie de atribute dinamice. În comparaţie cu aceste 
atribute, lumea şi fiinţa noastră manifestă unele atribute 
corespunzătoare cu caracterul lor creat şi finit. Căci aşa 
cum esenţa finită a creaţiei nu se poate explica fără supra- 
esenţa lui Dumnezeu şi fără să stea în legătură cu ea, la fel 
atributele ei nu se pot explica fără atributele dinamice ale 
lui Dumnezeu, fără legătura lor cu acelea. Mai mult, esenţa 
finită a lumii şi esenţele în care se ramifică ea sunt rânduite 
să se ridice spre o participare tot mai mare la atributele 
divine prin har. 

Unul din atributele supraesenţei divine este infinitatea. 
EI se manifestă în nesfârşitele lucrări ale lui Dumnezeu cu 
privire la crearea lumii, la susţinerea, conducerea şi desă- 
vârşirea ei. În veci Dumnezeu nu va înceta să îndumneze- 
iască lumea. Dar în general lumea e învăluită şi pătrunsă de 
infinitatea divină şi nu poate exista în afară de legătura cu 
ea. Acestui atribut îi corespunde, ca atribut al esenței noas- 
tre create, mărginirea. Dar mărginirea noastră nu poate 
exista decât în cadrul, sau în sânul infinităţii divine, rezul- 
tând din puterea ei, susţinută de ea -— altfel s-ar epuiza - şi 
fiind rânduită să participe în mod direct la ea şi să fie pene- 
trată de ea, fără să înceteze ca atribut natural al lumii crea- 
te. Totdeauna dincolo de orice margine mai este ceva, fără 
de care nu poate fi şi nu se poate concepe. Creatura nu 
poate deveni infinită prin nici un adaos. Infinitatea îi este 

transcendentă, însă în acelaşi timp e condiţionată de ea și 
i se dă participarea la ea prin har. 

Sfinţii Părinţi afirmă atât infinitatea lui Dumnezeu şi 
mărginirea creaţiei, cât şi destinaţia acesteia de a ajunge la 
participare directă la infinitatea Lui, prin har. 

Supraesenţa divină este izvorul infinităţii. lar esenţa di- 
vină este ipostaziată, dar ipostaziată în mod treimic. Astfel 
infinitatea ei ţine de acest caracter întreit personal al supra- 
existenţei divine. Comunitatea treimică nu s-ar putea implini 
printr-un caracter limitat al conţinutului ei. 

Persoana unei esențe finite este şi ea mărginită, căci 
spiritul ei se mişcă în cadrul unor puteri finite şi e legat de 
realitatea finită a unei lumi de obiecte. Chiar comuniunea 
între persoanele create, deși lărgește mult conţinutul de 
viaţă al fiecăreia din ele, este finită. 

Dar nici acest conţinut limitat al realităţilor create nu 
poate exista fără puterea şi în afara infinităţii treimice. Exis- 
tând de la început printr-o participare la acea infinitate, ea 
e chemată să ajungă la o participare din ce în ce mai spo- 
rită la ea. De aci se explică posibilitatea ambiguităţii ca 
creaţia să poată fi considerată nu numai ca finită, ci şi ca 
infinită. 

Sensul infinităţii adevărate l-a lămurit Sfântul Maxim 
Mărturisitorul, declarând că în ea nu există interval pe care 
să năzuim să-l parcurgem pentru a ajunge la graniţa lui, 
dincolo de care să înceapă alt interval. În infinitate e dată 
şi posedată plenitudinea în mod real, nu e numai o aspi- 
raţie continuă. De aceea nu e nici timp în ea. Totul e pose- 
dat într-un prezent continuu. La trăirea acestei plenitudini 
suntem chemaţi să ajungem prin depășirea graniţelor ce se 
succed în faţa eforturilor noastre din viaţa terestră. Dorul 
acestei infinităţi susţine mişcarea noastră în ordinea finită. 
În sensul acesta noi trăim de pe acum în orizontul infini- 
tăţii, sau având în faţa noastră zarea infinităţii. "Natura celor 
create, ...după străbaterea naturală a timpurilor şi a veacu- 

rilor, se va sălăşlui în Dumnezeu, Cel unul după fire, nemai- 
având nici o margine, căci în Dumnezeu nu este nici un 
interval (nici o distanţă)'56. 

Fără să ne identificăm cu Dumnezeu, ne vom ridica în 
relația maximă a Lui cu noi, pe care o reprezintă infini- 
tatea, depăşind polui uman al acestei relaţii, reprezentat de 
mărginire. 

Ridicarea în infinitatea divină prin har, sau prin bună- 
voinţa lui Dumnezeu, Care intră în comunicare directă cu 
noi, înseamnă în fond o comuniune maximă cu El ca su- 
biect, dincolo de cugetarea obişnuită să trateze toate ca 
nişte obiecte, adică prin trecerea de la o latură la alta. În 
relaţia intimă cu un subiect în general, rămâi mereu în el. 
Cu atât mai mult în relaţia cu subiectul divin. Ea înseamnă 
o experienţă simplă, dar plenară a vieţii infinite a subiec- 
tului divin, mai bine zis a manifestării Lui directe prin ea de 
dragul comuniunii Lui cu noi. 

“Când vor trece toate înțelesurile celor cugetate, fie 
sensibile, fie inteligibile, va înceta, odată cu toate înţelesu- 
rile, toată înţelegerea și relaţia cu cele sensibile şi inteligi- 
bile... Atunci sufletul se va uni cu Dumnezeu, mai presus 
de minte și de rațiune și de cunoștință, într-un mod neîn- 
ţeles, necunoscut şi negrăit, printr-o simplă intrare în atin- 
gere, nemaiinţelegând şi nemairaţionând pe Dumnezeu... 
Atunci va fi liber de orice fel de schimbare. Căci orice miş- 
care în jurul a ceva din cele ce sunt va lua sfârşit în infini- 
tatea din jurul lui Dumnezeu, în Care toate cele ce se mişcă 
își primesc stabilitatea. Căci infinitatea e în jurul lui Dum- 
nezeu, dar nu e dumnezeu, Care e mai presus şi decât 
aceasta în mod incomparabil'57. 

Sfântul Maxim cunoaşte taina supraesenţei ipostatice a 
lui Dumnezeu, atributele Lui dinamice, între care şi infini- 
tatea, şi formele participate ale creaturilor care participă la 


56. Răspunsuri către Talasie, 65, Filocalia românească, vol. UI, p. 431. 
57. Ambigua, P.G. 91, col. 1220. 

ele: "Dumnezeu este infinit mai presus de toate cele ce 
sunt, atât de cele ce participă, cât şi de cele la care aces- 
tea participă'58. 

Infinitatea e ambianța lui Dumnezeu, prin care Se face 
accesibil, sau Se comunică făpturilor ajunse la unirea cu El 
ca subiect suprem. Dumnezeu ca subiect suprem, sau ca 
comuniune treimică de subiecte, e deasupra infinităţii în- 
trucât e suportul şi sursa ei. Numai fiind a Persoanei divine 
sau a comunităţii personale divine, ea nu e o infinitate am- 
biguă, monotonă, de care se va putea sătura persoana uma- 
nă, ca în teoria platonic-origenistă. Numai Persoana divină 
sau comuniunea de Persoane divine e cu adevărat inepui- 
zabilă şi oferă persoanei umane putinţa de a se bucura de 
bogăţia Ei inepuizabilă. Iar fiinţa noastră, numai în comu- 
niune cu Dumnezeu ca persoană sau ca comunitate de per- 
soane, îşi poate face proprie experienţa infinităţii lui Dum- 
nezeu, pe care o realizează în parte în comuniunea inter- 
personală, fără ca fiinţa umană să-şi piardă graniţa ei după 
fire. Absorbind în sine ambianța infinităţii divine, aceasta 
iradiază şi din ea. Ea se întinde, prin lucrarea divină ce-i 
devine proprie, dincolo de graniţele sale, în infinit. 

Chiar în cursul vieţii pământeşti credinciosul poate pre- 
gusta experienţa comuniunii luminoase cu Dumnezeu, în 
care nu vede nici o graniţă, dar nu are nici sentimentul vre- 
unei monotonii sau plictiseli, ci se simte continuu ca la în- 
ceput: 'Fiindcă nu pot afla un capăt al luminii. El se purifi- 
că fără sfârşit. Căci cu cât mă purific mai mult, cu atât sunt 
luminat mai mult, nevrednicul de mine. Oricât mi Se arată 
Duhul care mă purifică, îmi pare că sunt la începutul puri- 
ficării şi al vederii. Căci cine poate vedea un mijloc sau un 
sfârşit în abisul nemărginit, în înălţimea nemăsurată?"59. 


58. Capete gnostice, |, 49, Filocalia românească, vol. Il, p. 140. 
59. Symeon le Nouveau Theologien, 'Hymne VIil', Hymnes, tom. |, 
ed. J. Koder, în: Sources Chretiennes, nr. 156, 1969, p. 218. 

in Hristos, după înviere, umanitatea Lui a fost ridicată 
la participarea supremă la infinitatea divină, înțelegând 
Dumnezeirea mai presus de înţelegere şi bucurându-se de- 
plin de energiile Ei imprimate în energiile umane. lar în 
unire cu Hristos, toţi cei ce cred în E! sunt ridicaţi la această 
participare la infinitatea divină. "Să vă dea (Dumnezeu)... să 
Se sălăşluiască Hristos în inimile voastre..., ca să cunoaş- 
teţi copleșitoarea iubire a cunoştinţei lui Hristos, ca să vă 
umpleţi de toată plinătatea lui Dumnezeu” (Ef. 3, 16, urm.). 


2. Simplitatea sau unitatea lui Dumnezeu 
şi participarea la ea a creaturii compuse 


La începutul expunerii sale despre atributele divine, 
Dionisie Areopagitul aşază unitatea lui Dumnezeu, Care are 
în Sine totodată și distincţia treimică din care pornesc lu- 
crările creatoare, susținătoare şi desăvârșşitoare ale lumii. 

Dar prin aceste distincţii nu se introduce, după el, nici 
o compoziţie în Dumnezeu. Căci Persoanele sunt unite în 
Tatăl ca unic izvor al Lor. lar procesiunile cele bune spre 
făpturi sunt unite în fiinţa cea unică a Celor trei Ipostase. 
Distincţiile acestor procesiuni apar în referirea fiinţei divine 
la noi; iar modul cum Cele trei Ipostase nu contrazic uni- 
tatea supraesenţei divine e mai presus de înţelegerea noas- 
tră. "Toate cele dumnezeieşti şi câte ni s-au descoperit nouă 
se cunosc numai din împărtăşiri; dar cum sunt ele însele în 
obârşia şi în fundamentul lor, este mai presus de orice 
esenţă şi cunoştinţă. Astfel, când numim ascunzimea su- 
praesenţială: Dumnezeu, sau viaţă, sau esenţă, sau lumină, 
sau rațiune, nu înţelegem nimic altceva decât puterile ce 
vin la noi din ea, pe cele îndumnezeitoare, sau de-fiinţă-fă- 
cătoare, sau de-viață-producătoare, sau de-înţelepciune-dă- 
tătoare. La ea ne referim prin părăsirea tuturor lucrărilor 
înţelegătoare, neavând nici o îndumnezeire sau viaţă, sau 
esenţă, care să aibă vreo asemănare exactă cu cauza ce e 
deasupra tuturor în calitate de cauză ridicată peste toate. 

lar dacă Dumnezeirea izvorâtoare este Tatăl, iar lisus şi Du- 
hul au fost văzuţi pe baza Sfintei Scripturi ca nişte vlăstare 
dumnezeieşti crescute din Dumnezeirea născătoare, dacă 
putem zice aşa, şi ca nişte flori sau lumini supraesenţiale, 
nu e cu putinţă nici a spune, nici a înţelege cum sunt aces- 
tea'60. 

Aşa cum subiectul nostru este simplu în sine, dar din el 
răsar la nesfârşit gânduri, sentimente şi acte, într-un mod 
asemănător, dar infinit mai înalt, este simplă în sine întrei- 
ta și comuna subiectivitate divină, dar din abisul ei nesecat 
ies la nesfârșit acte prin care se face cunoscută într-o mul- 
țime de atribute. 

Întrucât cele create de întreita subiectivitate divină sunt 
multe, ele alcătuiesc o lume compusă. Mai mult chiar, fie- 
care unitate din lume e constituită din elemente identice 
sau variate, deci e compusă; căci fiecare element dintr-o 
unitate are la originea lui o rațiune eternă şi o lucrare spe- 
cială divină, şi raţiunile tuturor și lucrările de la baza lor se 
unesc într-o rațiune şi o lucrare comună și în același timp 
foarte complexă pentru a crea, a susţine şi a desăvârşi o 
unitate parţială din lume, iar pe plan general, unitatea în- 
tregii lumi. 

Numai subiectul uman - ca să nu vorbim aci de cel 
îngeresc — este simplu în fundamentul lui spiritual. Dar pen- 
tru deplinătatea lui are şi el nevoie de un corp compus din 
elemente numeroase, identice şi variate, ca şi de lume, din 
care e adunat corpul lui, şi care este mediul lui de gândire 
şi de activitate. Astfel fiecare element al lumii şi fiecare lu- 
crare divină referitoare la el, are la bază un gând și o lu- 
crare unitară a lui Dumnezeu şi deci compoziţia lumii are 
în acelaşi timp la baza ei o unitate, fiind ţinută în unitatea 
ei tainică de o lucrare unitară şi în acelaşi timp diversă a lui 


60. De divinis nominibus, cap. II, 8 VII, P.G. 3, col. 645. 

Dumnezeu, Cel unul în esenţa Lui, ca obârşie unitară a tu- 
turor gândurilor şi lucrărilor Lui. 

Sfântul Maxim Mărturisitorul vede întreaga creaţie pre- 
figurată într-un ansamblu de raţiuni eterne ale lui Dum- 
nezeu, care se ramifică din unitatea lor în opera de creare 
a lumii şi de desăvârşire a ei, şi apoi se întorc în unitatea 
lor; mai bine zis conduc lumea întreagă spre o unitate eter- 
nă în Dumnezeu, chiar prin lucrarea de desăvârşire a uni- 
tăţilor ei componente, ca un fel de matcă dinamică ei. Prin 
faptul că Dumnezeu e mai presus de toate, El nu poate fi 
înţeles, nici exprimat, nici participat de cele create. Dar 
prin faptul că din EI provin toate, "raţiunea cea una e (de 
fapt) multe și raţiunile cele multe sunt (de fapt) una. Prin 
ieşirea bună, făcătoare și susținătoare a raţiunii celei una 
la creaturi, raţiunea cea una e multe, iar prin relaţia şi pro- 
nia faţă de ele le întoarce şi le conduce ca spre izvorul 
atotţiitor, sau spre centrul liniilor ieşite din el, care are de 
mai înainte începuturile lor şi le adună pe toate cele multe 
care sunt una'6l. 

Unitatea ontologică a lumii în Dumnezeu se arată mai 
întâi în faptul că toate unităţile existente în cadrul ei sunt 
în relaţie între ele și cu Creatorul şi Atotţiitorul, Care, de 
altă parte, e mai presus de orice relaţie care L-ar determi- 
na şi diferenţia şi pe El. Apoi se arată în faptul că toate cele 
diferenţiate între ele sunt unite prin identitățile existente 
între ele şi, în ultimă analiză, prin raţiunea eficientă gene- 
rală a lumii create. Căci raţiunea generală a ei nu se divi- 
zează cu genurile din ea. Şi raţiunea nici unui gen nu se di- 
vizează cu speciile lui, şi raţiunea nici unei specii nu se 
divizează cu indivizii speciei. Există deci o rațiune generală 
a lumii, cu toată varietatea de genuri, o unitate a fiecăruia 
dintre genuri, cu toată varietatea de specii subordonate, şi 
o unitate a fiecărei specii, cu toată varietatea de indivizi 
care-i aparţin; dar şi o unitate a individului, cu toată vari- 


61. Ambigua, P.G. 91, col. 1081 C. 

etatea de elemente componente şi de accidente. lar uni- 
tatea cea mai accentuată şi mai misterioasă este cea a su- 
biectului uman, prin caracterul lui fundamental spiritual62. 

Unitatea în sine şi relaţia cu toate îl face pe om apt de 
a fi adevăratul inel de legătură, adevăratul centru dat al 
lumii, dar şi centrul care conduce lumea spre o tot mai 
mare unitate. Pe de altă parte, el fiind în uniune cu Dum- 
nezeu, in măsura în care sporește în această uniune, uneş- 
te şi lumea tot mai mult în uniunea cu Dumnezeu. Dacă 
Dumnezeu nu ar fi o unitate absolut simplă, dar în acelaşi 
timp izvorul atâtor raţiuni și acte creatoare şi desăvârşi- 
toare ale lumii, lumea n-ar fi nici diversă şi n-ar avea uni- 
tatea ei şi n-ar spori în ea. "Ultimul introdus între creaturi 
este omul, ca un inel de legătură naturală între toate, ca cel 
ce mijloceşte între extremităţi prin părţile lui şi aduce în 
sine la unitate pe cele ce sunt distanţate după fire unele de 
altele printr-o mare depărtare”. Pornind 'de la despărţirea 
care este în ele' şi procedând după rânduială, lucrarea lui 
de unificare “ia sfârşit în Dumnezeu, în Care nu este des- 
părţire'65. Omul are capacitatea de a le uni pe toate între 
ele şi cu Dumnezeu, pentru că în gândirea lui se întâlnesc 
toate, iar prin voinţa lui poate realiza o unitate în sine 
însuşi, o armonie cu toţi şi cu Dumnezeu. De aceea, omul 
poate fi numit “lumea mare” (macrocosm), pentru că le 
poate cuprinde şi stăpâni spiritual pe toate54. 

Cel care a refăcut şi a desăvârșit unitatea în Sine, și 
între toate şi Dumnezeu, a fost Hristos, tocmai întrucât a 
fost şi Dumnezeu şi om. Deoarece omul nu s-a mişcat spre 
desăvârşirea unităţii sale cu Dumnezeu şi cu toate, Dum- 
nezeu S-a făcut om ca să vindece în umanitatea asumată 
'sfâşierile” ivite prin păcat şi să recapituleze toate în Sine şi 
pe noi cu Dumnezeu. El a făcut toată creţia una și la sfârşit 


62. Ibidem, col. 1312-1313. 
63. ibidem, col. 1305. 
64. Ibidem, col. 1096. 

“a unit firea creată cu cea necreată prin iubire, ca s-o arate 
una şi aceeași prin aptitudinea cea după har'. În Hristos, 
omul 's-a întrepătruns în întregime întreg cu Dumnezeu şi 
a devenit tot ce este Dumnezeu, afară de identitatea după 
fire'65. Din puterea lui Hristos pot realiza şi oamenii aceas- 
tă operă unificatoare. 

Omul credincios se unifică mai întâi în sine însuşi, 
depășind dezbinarea dintre suflet şi trup şi dintre diversele 
sale tendinţe. Aceasta se realizează prin întărirea spiritului, 
care echivalează cu o eliberare a trupului şi a spiritului de 
pasiunile care slăbesc pe om şi-l dezbină în sine însuşi şi 
în raporturile cu semenii şi cu Dumnezeu. 

El o face aceasta supunând toate mişcările sale miș- 
cării spre Dumnezeu66. Simplitatea monadei divine, care 
are şi ea în sine un dinamism în raport cu creaţia, impri- 
mându-se în om, îl eliberează pe acesta de toată varietatea 
de mişcări şi dorinţe, sau impune peste toate mişcarea şi 
dorinţa spre Dumnezeu. Renunţând la îndreptarea cugetării 
spre obiecte finite variate, văzute în ele insele, el îşi con- 
centrează puterea spiritului, chiar şi prin ele, spre Cel ce 
este mai presus de orice compoziţie, într-un fel de cu- 
noaştere mai presus de cunoaștere. "Căci în necunoaştere 
se face cunoscut Dumnezeu. lar prin necunoaştere să nu 
înţelegi pe cea a ignoranței (căci aceasta e întuneric pentru 
suflet), nici pe cea care-L cunoaște (căci Cel necunoscut nu 
e cunoscut), pentru că aceasta e numai o specie a cunoaș- 
terii. Ci să înţelegi acea necunoaşiere prin care, întinzân- 
du-ne peste înţelegeri și depăşind orice înţeles referitor la 
Dumnezeu, devenim simpli'67. Dar în această înţelegere 
aducem toată bogăţia simplificată a cunoștinței celor multe 


65. Ibidem, col. 1308-1309. 

66. Ibidem, col. 1193-1196. 

67. Pachymerae paraphrasis la De divinis nominibus, cap. |, $ 4; 
PG, cit., col. 664 C. 

şi a experienţei de viaţă, aşa cum aduce albina în picătura 
de miere polenul adunat din toate florile. 

Prin dobândirea unităţii sau simplităţii în Dumnezeu, 
compoziţia creaturii invinge forţa descompunerii, a corupti- 
bilităţii. Astfel prin Învierea lui Hristos trupurile dobândesc 
incoruptibilitatea (nestricăciunea). Coruptibilitatea e cople- 
şită de forţa unitară a spiritului. În iad are loc, dimpotrivă, 
o sfâşiere extremă între suflet şi trup, ba chiar între tendin- 
ţele sufletului şi trupului, ca şi între oameni şi între om şi 
lume. 

Unitatea ce o realizează în sine şi cu Dumnezeu în 
Hristos, omul o extinde prin efortul său şi la raporturile cu 
ceilalți semeni. Liniile urmărite de ei se leagă între ele într-o 
comunicare continuă şi tot mai strânsă, care urcă spre 
aceeaşi sursă şi ţintă68. Toţi ajung la o supremă simplifica- 
re şi unitate, în simplitatea divină. Dar aceasta este echiva- 
lentă cu suprema plenitudine. Dumnezeu şi toate cele crea- 
te vor avea o unică simplitate şi plenitudine. 

Plenitudinea spre care tindem este mai presus de duali- 
tatea între prezent şi viitor, între virtute şi cunoaștere, între 
bine şi adevăr. Având în Dumnezeu totul, nu vom mai tinde 
spre altă ţintă. Vom fi mai presus chiar de deosebirea între 
uman şi divin, spune Sfântul Maxim Mărturisitorul. Căci cre- 
dinciosul ajuns în Dumnezeu nu se mai distinge de Dum- 
nezeu, deşi după natură creaturile rămân deosebite de 
Dumnezeu şi între ele. Dar, prin har şi prin deprinderea în 
bine a voinţei, ele formează o unică monadă cu Dumnezeu: 
"Cel simplu şi nedivizat şi de o singură formă şi putere se 
face una cu Treimea simplă şi nedivizată după fiinţă'69. 

În această învăţătură se exprimă în fond credinţa în co- 
muniunea eternă perfectă a subiectivităţii noastre pluriper- 
sonale cu subiectivitatea divină tripersonală. În această 
comuniune tot universul obiectelor va fi subiectivat. Noi nu 


68. Ambigua, P.G. 91, col. 1393. 
69. Ibidem, col. 1196. 

vom mai simţi nici o separație între persoana noastră şi 
obiecte şi între ea şi celelalte persoane umane. Lucrurile îşi 
accentuează separaţia în raport cu persoana când prin ele 
o persoană se opune celorlalte persoane, sau când ele îi 
sunt răpite de celelalte persoane. 

De aceea unii oameni pot parcurge şi drumul invers, 
spre o tot mai mare sfâșiere lăuntrică, spre o despărţire de 
Dumnezeu şi de semenii lor. Orgoliul, lăcomia, mânia, pof- 
ta nemăsurată sunt factorii acestor despărţiri şi sfâşieri în 
firea umană şi piedicile în calea comunicabilităţii deschise 
şi depline între oameni. Acestea sporesc şi o falsă comple- 
xitate de probleme, de idei, de tendinţe în oameni şi între 
oameni. E o falsă complexitate, întrucât în fond se mişcă în 
aceeaşi monotonie a patimilor, care prin aceasta manifestă 
o nesăturare în finit, sau o "infinitate" a finitului. Adeseori 
analize psihologice interminabile, care în aparenţă surprind 
alte şi alte stări şi porniri sufleteşti determinate de ele, alte 
şi alte raporturi între oameni, — se mişcă în acest infinit al 
finitului, al monotoniei esenţial identice, într-un labirint ale 
cărui cărări infinite se întorc în aceeaşi mărginire, dând 
naştere unui limbaj din ce în ce mai complicat, mai nuan- 
ţat, mai divers; dar complicat şi nuanţat într-o fundătură 
finită, neproiectând nici o lumină de dincolo de ea. Este in- 
fernul care se închide în compoziţie monotonă şi o adân- 
cește pe aceasta într-o sfâşiere şi într-o "infinită' complexi- 
tate. E ca un trup pe de o parte de nedesfiinţat, pe de alta 
macerat la infinit. Omul nu poate părăsi pasiunea infinităţii 
nici când se închide total în finit. 


3. Eternitatea lui Dumnezeu şi timpul ca interval 
între EI şi creatură şi ca mediu de creştere a creaturii 
spre participarea la ea 

a. Eternitatea lui Dumnezeu -— plenitudine a comuniunii 
treimice. În creştinism s-au conturat două concepţii despre 
Dumnezeu. Una care vine din Biblie şi care este proprie 


12 - Dogmatica - vol. | 

vieţii creştine şi alta care vine din filosofia greacă şi care 
este expusă în manualele de Dogmatică, mai ales în cele 
influențate de scolastică. Cea dintâi ne prezintă un Dum- 
nezeu viu, plin de înţelegere pentru oameni; a doua, un 
Dumnezeu nemișcat, impasibil, străin de creaţia Lui. 

Părinţii răsăriteni au reuşit să sintetizeze cele două con- 
cepţii: neschimbabilitatea iui Dumnezeu, cu viaţa Lui, cu 
activitatea Lui privitoare la făpturi. Această sinteză a găsit 
formularea cea mai pregnantă în doctrina palamită despre 
energiile necreate, care se schimbă pornind din esenţa lui 
Dumnezeu care rămâne neschimbată. Această doctrină, 
care de fapt a dat o formulare mai precisă gândirii Părin- 
ţilor, a luat în serios faptul că Dumnezeu are un caracter 
personal şi, ca atare, poate trăi pe mai multe registre, ca 
fiecare persoană, sau mai bine zis pe două registre princi- 
pale: registrul existenţei în sine însăşi și registrul activităţii 
pentru altul. O mamă poate să se joace cu copilul cobo- 
rând la vârsta lui, dar în acelaşi timp ea păstrează con- 
ştiinţa sa matură de mamă. Dumnezeu, Cel în Sine mai pre- 
sus de timp, Se întâlneşte cu creaturile temporale prin 
energiile Sale. 

Eternitatea lui Dumnezeu se cuprinde în fântâna ine- 
puizabilă a existenţei de Sine a Lui. Existenţa îndeobște nu 
s-a putut naşte din neant. Iar existenţa de sine nu poate fi 
decât o existenţă personală. Este existenţa personală su- 
premă, care, fiind în sine o existenţă inepuizabilă, este iz- 
vorul ultim al tuturor actelor în care se manifestă viaţa ei. 
Propriu-zis, Dumnezeu, Cel ce e mai presus de orice deter- 
minare, sau Cel supraexistent, e mai presus şi de eterni- 
tate. Ca etern, Îl experiem noi, în comparaţie cu noi, întru- 
cât a binevoit să intre în relaţie cu noi. 

Eternitatea nu poate fi calitatea unei substanţe inalte- 
rabile (chiar concepând această inalterabilitate ca o eternă 
compunere și descompunere), nici calitatea unei legi etern 
valabile, existentă în ea însăși. O astfel de substanţă, ca 

obiect exterior, este lipsită de cea mai esenţială dimensiu- 
ne a caracterului inepuizabil: cea de interioritate. Şi o ast- 
fel de lege, ca obiect al raţiunii, nu poate exista în ea însăşi, 
fără o substanţă, sau fără o rațiune care s-o poată cugeta 
din aceeaşi eternitate. Eternitatea nu poate fi lipsită de cea 
mai esenţială dimensiune a caracterului inepuizabil, care 
trebuie să fie în acelaşi timp o dimensiune a vieţii în pleni- 
tudine. O eternitate lipsită de viaţa liberă şi conştientă este 
în cel mai bun caz o eternitate ambiguă, lipsită de plenitu- 
dinea existenţei, deci în fond o falsă eternitate. Chiar eter- 
nitatea unei raţiuni pure este de o monotonie care ucide şi 
e deci limitată. 

Eternitatea adevărată trebuie să fie calitatea unei su- 
biectivităţi desăvârşite, căci numai aceasta este total inco- 
ruptibilă şi posedă dimensiunile cele mai esenţiale ale ca- 
racterului inepuizabil şi ale noutâţii infinite de manifestare: 
interioritatea și voinţa liberă. Numai subiectul este total ne- 
compus, inepuizabil în posibilităţile sale şi liber. 

Dar adevărata viaţă nu există acolo unde nu este comu- 
niune. Plenitudinea vieţii nu poate subzista decât în comu- 
niunea perfectă între subiectele perfecte. 

După învăţătura creştină, e o falsă eternitate atât aceea 
a unei substanţe neschimbabile, cât şi aceea a unei deve- 
niri continui. Deasupra acestor două false eternităţi de tip 
parmenidian şi hegelian, adevărata eternitate este aceea a 
Sfintei Treimi. Treimea Persoanelor perfecte este plenitu- 
dinea; Ea explică de fapt totul. Ea rămâne etern neschim- 
bată în iubirea Sa, dar iubirea este viaţa. 

Eternitatea este viaţa și viața este mişcare; dar nu o 
mişcare identică, în cerc, căci aceasta este monotonă, fini- 
tă ca modalitate; nici o mișcare a unuia spre altul exterior. 

Ci ea este o mișcare deasupra oricărei mişcări (kivnciş Vnep 
| nâoav xivnow). Karl Barth a spus cu dreptate: "Ceea ce este 
pur nemişcat este moartea. Dacă deci Dumnezeu este pur 
nemişcat, atunci Dumnezeu este moartea. Adică moartea 

este instituită ca absolutul. Ea este prima şi ultima rea- 
litate. Ea este existenţa propriu-zisă. Atunci, trebuie să se 
spună că moartea nu are limită, nici sfârşit, că ea este atot- 
puternică, că nu există un învingător al morţii, şi pentru noi 
nu este speranţa unei victorii asupra morţii'70. 

Dar și ceea ce se află într-o mobilitate identică, auto- 
mată, este mort. Numai în comuniunea desăvârşită între 
subiectele inepuizabile şi în interioritatea reciprocă a infi- 
nităţii lor se află viaţa nesecată, nelimitată şi eternă. Şi cel 
ce participă la o astfel de comuniune interpersonală divină 
primește şi el viaţa eternă. "Aceasta este viaţa de veci, ca 
să Te cunoască pe Tine, singurul Dumnezeu adevărat și pe 
Cel ce L-ai trimis, pe lisus Hristos" (In 17, 3). 

Viaţa nesecată a subiectivităţii nu poate consta într-o 
trecere de la preocuparea de un lucru, la preocuparea de 
altul. Viaţa eternă a subiectivităţii nu poate depinde de 
obiecte finite, chiar dacă aceste obiecte sunt gândite de ea 
şi sunt infinite în numărul lor. O astfel de viaţă, chiar dacă 
ar fi infinită, ar fi făcută din momente finite, sau s-ar com- 
pune din gânduri finite. Dumnezeu ar trebui în acest caz să 
gândească la lucruri finite pentru a avea viaţă. Viaţa Lui ar 
depinde de ceea ce e finit, limitat, trecător. Chiar în viaţa 
divină ar avea loc o trecere continuă, ceea ce n-ar fi o ade- 
vărată eternitate. 

Viaţa subiectivităţii eterne trebuie să fie o plenitudine 
netrecătoare în toate privinţele; ea trebuie să constea într-o 
iubire faţă de o altă subiectivitate şi într-o unire desăvârşită 
cu această subiectivitate de aceeaşi plenitudine, pentru a 
fi în același timp viaţă nesecată. Ea este o referinţă infinită 
la subiectivitatea sa contemplată într-un alt eu, pentru a fi 
cu adevărat iubire şi iubire eternă, nesecată; ea este o re- 
ferinţă la un alt eu, care este şi el purtătorul subiectivităţii 
sale infinite şi răspunde cu aceeași iubire eternă, nesecată. 


70. Karl Barth, Kirchliche Dogmatik, 1/1, 4 Auflage, 1959, p. 155. 

Un eu divin iubeşte cu o iubire veşnic inepuizabilă, ceea ce 
îi este propriu, sau plenitudinea sa, ca pe aceea a unui alt 
eu, şi aceasta, într-o reciprocitate. Aceasta este viaţa dum- 
nezeiască. Ea se conciliază cu plenitudinea inalterabilă. 
Este aceeaşi existenţă infinită a iubirii, iubirea unei per- 
soane infinite, îndreptată spre o persoană demnă de o 
iubire infinită şi invers, dar în interiorul aceleiaşi subiecti- 
vităţi. Altfel eternitatea ar fi sau o plictiseală insuportabilă, 
dacă ar fi apanajul unei conştiinţe singulare, sau un non- 
sens, dacă ea ar fi apanajul unei substanţe sau al unei legi 
care nu ţinteşte spre nimic. 

Viaţa dumnezeiască este o plenitudine infinită continuu 
prezentă, care nu e simțită nici măcar ca o continuitate; 
pentru că acolo unde este simțită continuitatea, este sim- 
țită trecerea şi se aşteaptă viitorul. În viaţa dumnezeiască 
nu există un trecut, pentru că prin trecut se măsoară dis- 
tanța parcursă spre desăvârşire; nici un viitor, pentru că 
prin viitor se speră o înaintare într-o desăvârşire care nu e 
posedată în prezent. În viaţa dumnezeiască este un prezent 
fără o referire la trecut şi la viitor, pentru că se trăieşte pu- 
rurea în plenitudine. 

Dumnezeu este etern, pentru că nu există la El o depă- 
şire a comuniunii realizate, spre o alta mai deplină. O ase- 
menea depăşire e posibilă numai acolo unde fiinţa e limi- 
tată, dar în acelaşi timp e şi capabilă de creştere. De aceea 
numai fiinţa umană e capabilă de depăşire, iar aceasta, 
pentru că nu e supusă deplin legilor de repetiţie ale naturii 
şi pentru că poate creşte dintr-o existenţă cu adevărat infi- 
nită. Altfel, capacitatea de creştere a fiinţei umane nu s-ar 
dezvolta decât de la un început la un sfârşit, deci nu ar sa- 
tisface setea ei de atingere a infinităţii şi a eternității, dacă 
nu ar exista o existenţă personală supremă, deci eternă şi 
infinită. | 

Dar viaţa dumnezeiască nu e nici o încremenire fără 
început şi fără sfârşit, ci e o comuniune vie între Subiectele 

supreme. Dumnezeu este deasupra oricărui mod de exis- 
tenţă determinată care, chiar prin aceasta, arată că nu are 
în sine totul. Dionisie Areopagitul zice: "Dumnezeu nu este 
existent în oarecare mod, ci simplu şi indefinibil, cuprin- 
zând şi anticipând în Sine existenţa. De aceea Se numeşte 
şi Împăratul veacurilor, întrucât în EI este şi subzistă toată 
existenţa. Şi nici nu a fost, nici nu va fi, nici nu a devenit, 
nici nu va deveni; mai bine zis nici nu este'7l. Eternitatea 
lui Dumnezeu ţine de plenitudinea Lui și de faptul că nu 
face parte din nici un sistem de referințe, că e mai presus 
de existenţă. 

Numai pentru că este prin Sine plenitudinea mai presus 
de orice determinare şi devenire, de orice creştere şi des- 
creștere, Dumnezeu a putut crea o lume destinată împărtă- 
şirii de eternitatea Sa, înţeleasă ca plenitudine a comuniu- 
nii interpersonale. Căci alt rost nu ar avea crearea lumii. lar 
o lume existentă prin ea ca o eternitate impersonală, care 
creşte şi descreşte continuu într-un cerc închis, n-ar avea 
nici ea vreo rațiune şi ar fi cu totul inexplicabilă. 

b. Eternitatea lui Dumnezeu poartă în ea posibilitatea 
timpului. Deci Dumnezeu este eternitatea adevărată, sau 
are eternitate adevărată, pentru că este comuniune per- 
fectă de Persoane supreme, mai presus de orice limitare. 
Numai o eternitate în acest sens face posibilă înţelegerea 
timpului şi raportul eternității cu el. Eternitatea în acest 
sens adevărat nu mai poate fi considerată ca ireconciliabilă 
cu timpul, dar nici ca identică cu timpul. Timpul nu e ceva 
contrar eternității, o cădere din eternitate, dar nici o eter- 
nitate în desfăşurare. Eternitatea dumnezeiască, ca viaţă în 
plenitudine, ca dialog al iubirii eterne şi desăvârşite între 
subiecte care sunt perfect interioare unul altuia, poartă în 
ea posibilitatea timpului, iar timpul, posibilitatea împărtă- 
şirii de eternitate, fapt care se poate actualiza în comuniu- 


71. De divinis nominibus, cap. V, S IV, P.G. 3, col. 817 D. 

nea cu Dumnezeu prin har. Căci Dumnezeu, fiind comuniu- 
ne interpersonală eternă, poate intra în relaţii de iubire şi 
cu fiinţele temporale. Sfântul Maxim Mărturisitorul spune 
că 'raţiunile timpului sunt în Dumnezeu'72. 

Dumnezeu a creat lumea ca s-o facă părtaşă de eterni- 
tate sau de comuniunea Sa, nu prin fiinţa ei, ci prin har, 
prin împărtășirea de ea. Căci eternitatea fiind transcen- 
dentă făpturii temporale, nu poate veni ca adaosuri tem- 
poraie, ci ca un dar din alt plan. 

Sfinţii se împărtăşesc încă în cursul vieţii terestre de o 
pregustare a eternității lui Dumnezeu. Sfântul Maxim Măr- 
turisitorul spune despre Melchisedec, pe care Scriptura îl 
prezintă ca fiind "fără tată şi fără mamă' şi ca pe unul ce 
'mu are nici început zilelor, nici sfârşit vieţii' (Evr. 7, 3), că 
's-a ridicat peste timp şi fire şi s-a învrednicit să se aseme- 
ne cu Fiul lui Dumnezeu, devenind prin deprindere, adică 
după har, pe cât e cu putinţă, aşa cum credem că e Dătă- 
torul harului după fiinţă”. Căci sfinţii, în general, "unindu-se 
întregi cu Dumnezeu întreg, pe cât e cu putinţă puterii na- 
turale existente în ei, s-au imprimat atât de mult de calita- 
tea Lui, încât nu se mai cunosc decât din EI, ca nişte oglinzi 
atotstrăvezii, având chipul lui Dumnezeu care se priveşte în 
ele, arătându-se în mod nealterat prin trăsăturile Lui; căci 
nu a mai rămas în ei nici una din trăsăturile vechi, prin care 
se vedea omenescul, ci toate au cedat celor mai tari, cum 
se umple de lumină aerul amestecat cu ea'75, 

lar Sfântul Grigorie Palama, citând pe Sfântul Maxim, 
spune şi el că cel îndumnezeit devine "fără început' şi “fără 
sfârşit'74. EI citează şi pe Sfântul Vasile cel Mare, care spu- 
ne că 'cel ce se împărtăşeşte de harul lui Hristos se împăr- 
tăşeşte de slava Lui veşnică'75, şi pe Sfântul Grigorie de 


72. Ambigua, P.G. 91, col. 1164 D; cf. Fapte 17, 26. 

73. Ibidem, col. 1137 CD. 
74. A treia, către Achindin, ed. P. Hristou, vol. |, p. 308. 
75. Despre Sfântul Duh, 15, PG. 32, col. 132 B. 

Nyssa, care spune că omul ce se împărtăşeşte de har 'iese' 
din firea sa şi "devine din muritor-nemuritor, din pătat-curat, 
din efemer-veşnic și din om, devine cu totul dumnezeu'75. 

Dar dacă în cursul vieţii temporale numai sfinţii ajung 
părtaşi, în unele clipe, de eternitate, la sfârșitul acestei vieţi, 
în planul eshatologic, toţi cei ce au crezut şi s-au străduit 
să trăiască potrivit voii lui Dumnezeu se vor împărtăşi de 

„eternitate, pentru că se vor împărtăşi de comuniunea cu 
Dumnezeu cel necreat. 

c. Creatura câștigă eternitatea prin mişcarea ei spre 
Dumnezeu, în timp. În aceasta se vede că Dumnezeu a 
creat pe oameni şi lumea pentru eternitate. Dar eternitatea 
se câştigă printr-o mişcare spre EI, care se realizează în 
timp. Timpul este astfel mediul prin care Dumnezeu cel 
etern conduce creaturile spre odihna în eternitatea Sa. 

Sfântul Maxim Mărturisitorul a apărat pe larg mişcarea 
aceasta și deci și timpul, în opera sa Ambigua, împotriva 
teoriei platonic-origeniste, care considera mişcarea ca o că- 
dere păcătoasă a fiinţelor spirituale din unitatea lor în Dum- 
nezeu, motiv pentru care au fost închise drept pedeapsă în 
trupuri. În timp ce, potrivit acelei teorii, sufletele închise în 
corpuri caută să se elibereze cât mai repede de mișcarea 
temporală şi de lume, ridicându-se în eternitatea divină, 
Sfântul Maxim consideră că mişcarea este imprimată de 
Dumnezeu însuşi fiinţelor raţionale create de EI, ca singu- 
rul mijloc prin care ele pot înainta spre odihna finală în 
eternitatea divină. Teoria origenistă vedea lucrurile în sche- 
ma: mişcare (prin cădere), facere, stabilitate finală. Sfântul 
Maxim inversează primele două elemente ale acestei tria- 
de: creaţie, mişcare, odihna fericită în eternitatea lui Dum- 
nezeu. 

Fiinţele create nu puteau avea de la început eternita- 
tea, căci aceasta ar fi însemnat să fie eterne prin firea lor; 








76. Cuv. 7 la Fericiri, P.G. 44, col. 1280 C. 

dar între calitatea de 'creaturi' şi atributul "eternitate prin 
fire' este o contradicţie. Ele trebuiau să ajungă la eternitate 
printr-un efort propriu, ajutat de harul dumnezeiesc. De aci 
rezultă necesitatea pozitivă a mişcării şi a timpului. Mişca- 
rea în timp este folosită astfel de eternitatea divină pentru 
atragerea ființelor create în sânul ei. Mama pune copilul la 
o distanţă de ea şi îl cheamă spre ea, pentru ca el să se 
întărească în exerciţiul mişcării ce-l face spre ea, atras de 
dorul ei. "Creaţia tuturor celor sensibile şi inteligibile tre- 
buie cugetată înaintea mişcării. Căci nu e posibil să fie miş- 
carea înaintea creaţiei'77. "Deci dacă toate fiinţele raționa- 
le sunt create, ele sunt puse desigur şi în mişcare, mişcân- 
du-se spre existenţa cea bună prin voinţă de la începutul 
lor, după fire, pentru faptul că există. Iar sfârșitul mişcării 
este existenţa în Cel ce Se află în existenţa eternă cea 
bună, precum şi începutul lor este însăşi existenţa sau 
Dumnezeu, Care este dătătorul existenţei şi dăruitorul exis- 
tenţei bune, începutul şi sfârşitul'78. 

Mişcarea de care se folosesc fiinţele raţionale pentru a 
ajunge de la existenţă, prin existenţa bună, la existenţa fe- 
ricită eternă în Dumnezeu este o mișcare prin voinţă, şi ca- 
pătă în acestea numele de lucrare. Prin lucrare aceste ființe 
înaintează spre Dumnezeu, întrucât se purifică de pasiuni, 
dobândesc virtuțile, între care cea mai înaintată este iubi- 
rea şi astfel, eliberate de pasiuni, cunosc raţiunile dumne- 
zeieşti ale lucrurilor, adică văd sensurile acestora în Dum- 
nezeu, sau pe Dumnezeu în toate. E un drum de desăvâr- 
şire etică, de îmbogăţire în cunoaştere. 

La sfârşitul acestui drum le apare Dumnezeu, sau intră 
în comuniune iubitoare directă cu EI. 'Ziua a opta şi prima, 
mai bine zis ziua cea una şi netrecătoare, este arătarea 
preacurată şi atotluminoasă a lui Dumnezeu, care se pro- 


77. Ambigua, P.G. 91, col. 1072 B. 
78. Ibidem, col. 1073 C. 

duce după oprirea celor ce se mișcă. EI vine întreg în cei 
ce s-au folosit prin voinţa lor de raţiunea cea după fire a 
existenţei şi le oferă veşnica existenţă bună prin împărtă- 
şirea Sa, ca Cel ce e singurul existent, veșnic existent şi 
fericit existent'79. 

Părinţii accentuează că odihna în eternitatea dumneze- 
iască e rezultatul efortului ridicării fiinţei umane spre iubi- 
rea culminantă a lui Dumnezeu: "Deci tot cel ce şi-a morti- 
ficat mădularele de pe pământ (pornirile spre pământ) și 
şi-a stins tot cugetul trupesc al său și s-a scuturat de toată 
afecțiunea faţă de trup - prin care-şi împarte iubirea ce o 
datorează numai lui Dumnezeu, ... încât poate să spună ca 
fericitul Pavel: "Cine ne va despărţi pe noi de iubirea lui 
Hristos?' (Rom. 8, 35) — a devenit fără tată şi fără mamă şi 
fără neam ca marele Melchisedec, nemaifiind reţinut de 
trup, nici de fire, pentru unirea cu Duhul'80. 

Sfinţii Părinţi accentuează că la eternitatea lui Dum- 
nezeu participă deplin cel ce a devenit întreg al lui Dum- 
nezeu, căci în acest caz şi Dumnezeu a devenit întreg al lui. 
Dar aceasta înseamnă o iubire totală între om și Dum- 
nezeu. La această stare se ajunge însă prin efort şi în timp. 
insă iubirea pornește de la Dumnezeu ca ofertă și această 
ofertă o face EI continuu. lubirea omului e numai un răs- 
puns la această ofertă şi ea n-ar putea avea loc dacă n-ar fi 
această ofertă, care e totodată și o putere dată omului de 
a-l răspunde. Aceasta înseamnă că eternitatea lui Dum- 
nezeu ţine legat de sine timpul creaturii, sau timpul acesteia 
e legat continuu de eternitatea lui Dumnezeu. Mai mult, 
eternitatea lui Dumnezeu e prezentă în timpul omului prin 
oferta iubirii Sale, care provoacă şi ajută pe om la răspuns. 

d. Eternitate, timp, eon. Sfântul Maxim Mărturisitorul 
zice: "Timpul, când se opreşte din mișcare, este eon, şi 


79. Ibidem, col. 1392 B. 
80. Ibidem, col. 1144. 

eonul, când se măsoară, este timp purtat de mișcare. Astfel 
eonul este, ca să spun pe scurt, timpul lipsit de mişcare, iar 
timpul, eonul măsurat prin mişcare'8l. Şi tot el a spus: 
"îndumnezeirea, ca să spunem pe scurt, este concentrarea 
şi sfârşitul tuturor timpurilor şi tuturor veacurilor şi tuturor 
celor ce sunt în timp şi în veac'8?. 

Aceasta înseamnă că eternitatea care se va instala la 
sfârșitul timpului va fi o concentrare a întregului timp, 
împreună cu eforturile făcute de oameni, concentrare pe- 
netrată de eternitatea divină, cu care omul a intrat în comu- 
niunea deplină. 

Cu alte cuvinte, eonul devine timp când apare creaţia 
cu mișcarea ei, şi timpul devine eon când creaţiunea se 
opreşte din mişcarea ei, în Dumnezeu Cel ce e mai presus 
de mişcare, ca Unul ce are în Sine totul din veac şi până în 
veac. Eonul preexistă ca virtualitate a timpului în sânul 
eternității divine, fără să se confunde cu ea, ca o rațiune a 
timpului legată de raţiunea cosmosului (Fapte 17, 26). 

Dumnezeu le dă celor create fiinţa reală și susţine dez- 
voltarea lor prin energiile Sale necreate. În acest sens e 
prezent şi EI în ele, cu eternitatea Lui. 

Timpul a început, fără îndoială, o dată cu lumea creată. 
Totuşi, fără o eternitate preexistentă, el n-ar fi putut înce- 
pe. Dar el nu e nici numai o simplă perioadă în nesfârşitele 
perioade ce au fost şi vor fi. Eternitatea dinainte şi cea de 
după timp este altceva decât timpul. Dar eternitatea ex- 
plică timpul, care din ea vine şi în ea se sfârșește. A fost în 
ea ca eon virtual şi sfârşeşte ca eon actualizat și eternizat 
cu toate realităţile trăite ca timp desfăşurat. Şi ea e baza 
lui. Timpul ca desfășurare a eonului e un fel de scară în- 
tinsă de eternitate, sau de o lucrare a ei, spre lumea creată. 
E scara întinsă de eternitatea lui Dumnezeu pusă la dispo- 
ziţia mea, după măsura mea, printr-o lucrare a lui Dum- 


81. Ibidem, col. 1164 C. 
82. Răspunsuri către Talasie, 59, în Filoc. rom., vol. II, p. 315. 

nezeu la nivelul meu. Căci eu nu pot trăi încă eternitatea 
ca atare. 

Timpul nu ţine de fiinţa creaturii, spune Sfântul Maxim 
Mărturisitorul. Aceasta pentru că în viaţa viitoare el nu mai 
e trăit în desfăşurarea lui. Dar tot el spune că în existenţa 
ei terestră creaţia nu se poate concepe fără timp. Timpul 
ca atare nu rămâne exterior creaturii, ci devine de la în- 
ceput o condiţie a urcușului ei. Dar tot aşa de adevărat e 
că creatura e făcută să depăşească mişcarea şi timpul. Se 
poate deci spune că timpul e condiţia relaţiei dinamice a 
creaturii, care n-a ajuns încă în Dumnezeu, cu Dumnezeu 
Cel etern. Odată ajunsă deplin în EI, se instalează cu tim- 
pul ei, redevenit eon, în eternitatea Lui. Atunci relaţia lui 
Dumnezeu cu creatura, ajunsă la unirea cu El, a dobândit 
o maximă intimitate. În fond, aceasta arată cât de mult 
creatura e făcută pentru Dumnezeu, cât de mult e legată de 
eternitatea lui Dumnezeu. 

Întrucât relaţia cea mai înaltă între Persoana divină şi 
cea umană nu poate fi decât o relaţie de iubire şi nu poate 
urmări altceva decât unirea într-o iubire deplină, viziunea 
despre legătura intimă între eternitate şi timpul menit să 
devină eon îmbibat de eternitate, se poate transcrie în ter- 
menii acestei relaţii. 

e. Timpul, ca interval între chemarea lui Dumnezeu și 
răspunsul nostru. Am spus că eternitatea lui Dumnezeu 
poate fi concepută ca prezentă în timpul nostru prin oferta 
iubirii Sale, care provoacă şi ajută răspunsul nostru. 

lubirea este oferirea de sine a unui eu, altui eu şi aştep- 
tarea oferirii aceluia, ca răspuns la oferirea sa. Numai în 
răspunsul imediat şi deplin al celui căruia i se oferă iubirea 
este îndepărtată orice așteptare, orice interval temporal, 
realizându-se unirea imediată. Dumnezeu ne-a oferit iubi- 
rea Sa de la crearea noastră. Dar răspunsul nostru la dărui- 
rea de Sine a lui Dumnezeu nu este o dăruire de noi înşine 
care să nu poată fi şi mai deplină, adică să înlăture aş- 

teptarea şi speranţa unei dăruiri şi mai depline. Noi suntem 
limitați ca creaturi, dar în acelaşi timp suntem capabili de 
a ne depăşi şi tindem să ne depăşim. Aceasta introduce 
timpul, adică trecutul cu nemulţumirea pentru ceea ce am 
fost şi pentru gradul în care ne-am dăruit, şi viitorul cu ten- 
dinţa de a fi mai mult şi de a ne dărui mai mult. 

Dar mulţumiţi nu vom fi decât atunci când vom fi de- 
păşit orice nedeplinătate, când ne vom dărui într-un mod 
care să nu mai poată fi depăşit. lar aceasta n-o vom avea 
decât participând deplin la Dumnezeu, când vom fi îndum- 
nezeiţi deplin prin har. Totuşi efortul nostru de creştere în 
această direcţie e necesar. Astfel noi suntem atât tempo- 
rali, cât şi în tendinţă spre eternitate şi legaţi de ea. Năzu- 
inţa aceasta e a noastră, dar realizarea o avem prin Dum- 
nezeu. Şi întrucât caracterul nostru temporal, sau necesi- 
tatea de a creşte în iubirea de Dumnezeu şi prin efortul 
nostru, nu ne permite să avem dintr-o dată pe Dumnezeu 
oferit integral, Dumnezeu însuşi ni Se oferă în măsura în 
care putem răspunde cu dăruirea noastră. 

Dumnezeul Cel etern Se plasează într-o aşteptare în ra- 
port cu noi. Astfel apare raportul între EI şi timp. De aici se 
vede că Dumnezeu ţine timpul legat de eternitatea Sa. 
Eternitatea acceptă timpul în ea, adică Dumnezeu acceptă 
făptura, care trăieşte în timp, în eternitatea Sa, deşi timpul 
reprezintă şi o distanţă spirituală între persoanele create şi 
Dumnezeu. Eternitatea este astfel atât în timp, cât şi dea- 
supra timpului. Rămâne o distanţă între noi şi Dumnezeu, 
dar în acelaşi timp această distanţă are loc în cadrul iubirii, 
deci al eternității lui Dumnezeu. Distanţa e deci timpul, ca 
aşteptare a eternității îndreptate spre creaturi şi ca spe- 
ranţă a creaturii îndreptate spre eternitate. 

Această distanţă va fi învinsă numai în deplina uniune 
finală dintre noi şi Dumnezeu. Sfântul Maxim Mărturisitorul 
zice: “Taina Cincizecimii este deci unirea directă cu provi- 
denţa a celor providenţiaţi, adică unirea naturii create cu 

Cuvântul, prin lucrarea providenţei, unire în care nu se mai 
arată nici timp, nici devenire'85. 

În Dumnezeu durata aşteptării este redusă la zero, căci 
iubirea între Subiectele dumnezeieşti este simultană în 
toată perfecțiunea ei. Neputând creşte mai departe și nepu- 
tând cădea din această simultaneitate şi desăvârşire, iubi- 
rea dumnezeiască persistă, ca ofertă şi ca răspuns, într-un 
act bilateral (sau trilateral) etern. 

Partenerii creaţi de Dumnezeu ai iubirii între ei şi cu EI 
însuşi, întrucât nu puteau fi, ca EI, prin natură şi prin ei 
înşişi purtătorii subiectivităţii Sale infinite sub toate rapor- 
turile — deci şi a iubirii —, trebuiau să ajungă prin voinţă la 
relaţia desăvârşită în iubire şi deci la eternitate. Ei nu pot 
ajunge la eternitate decât prin răspunsul nelimitat la oferta 
de Sine nelimitată a lui Dumnezeu cel etern, pentru că nu- 
mai prin aceasta ei se deschid eternității lui Dumnezeu, 
sau pot participa la ea. 

Persoanele divine nu primesc din afară de Ele eternita- 
tea, pentru că nu primesc din afară plenitudinea vieţii prin 
răspunsul la iubirea unei fiinţe superioare. Fiinţele create 
cu o existenţă mărginită, trebuind să răspundă iubirii lui 
Dumnezeu ca să se deschidă Lui, nu pot face aceasta decât 
treptat. Aceasta înseamnă creştere şi efort. Răspunsul lor 
nu putea fi deci de la început o dăruire de sine şi, în conse- 
cinţă, o iubire echivalentă ofertei divine şi deci de o promp- 
titudine simultană şi de o plinătate desăvârşită. Pentru 
aceea, Dumnezeu le oferă, la rândul Său, gradat și în mă- 
sura creşterii lor şi a capacităţii lor de răspuns, iubirea Sa. 
Astfel răspunsul lor deplin nu va avea loc decât atunci când 
Dumnezeu li Se va dărui deplin, după ce ele vor fi crescut 
în direcţia aceasta. În relaţiile cu ele Dumnezeu actuali- 
zează energiile Sale intr-un mod treptat; El nu comunică cu 

ele prin esenţa Sa integrală, cum comunică în viaţa inte- 
rioară a Sfintei Treimi. 

Dar, pe această cale a noastră spre eternitate, Dum- 
nezeu însuşi trăiește cu noi aşteptarea şi deci timpul, în 
planul energiilor Sale sau al relaţiilor Sale cu noi. Şi aceas- 
ta pentru că EI însuşi trăiește voluntar limitarea ofertei iu- 
birii Sale. A se vedea spre exemplu istoria Revelaţiei şi a 
deplinei ei actualizări. Dumnezeu trăieşte simultan eterni- 
tatea Sa în relaţiile intertreimice și raportul temporal cu 
fiinţele spirituale create; sau, chiar în relațiile cu acestea, El 
trăieşte atât eternitatea, cât şi timpul. 

Aceasta este o chenoză acceptată voluntar de către 
Dumnezeu pentru creație, o coborâre (katabasis) în raport 
cu lumea, trăită simultan cu eternitatea vieţii Sale treimice. 
EI le trăieşte pe amândouă prin faptul că face să se simtă 
oferta iubirii Sale eterne chiar în momentul nostru tempo- 
ral. Dar aceasta înseamnă că, în necesitatea de a răspunde, 
şi noi trăim nu numai temporalitatea noastră, ci şi eterni- 
tatea de unde vine această ofertă, chiar dacă noi răspun- 
dem numai pe jumătate, sau refuzăm să răspundem. 

Dumnezeu aşteaptă 'cu îndelungă răbdare" întoarcerea 
noastră la EI, trezirea noastră la iubirea pe care ne-o oferă. 
Dar simultan cu aceasta El Se bucură de netemporalitate, 
sau de absenţa intervalului în manifestarea reciprocă a 
iubirii între subiectele treimice. Or, ceea ce măreşte şi mai 
mult paradoxul este că bucuria iubirii intratreimice coexis- 
tă cu aşteptarea răspunsului persoanei omeneşti şi cu tris- 
teţea întârzierii lui: “lată, Eu stau la ușă şi bat. Dacă va auzi 
cineva glasul Meu şi va deschide uşa, voi intra la el' (Apoc. 
3, 20). Timpul înseamnă pentru Dumnezeu durata aştep- 
tării între bătaia Sa la poartă şi fapta noastră de a o des- 
chide. EI nu intră cu forţa în inima oamenilor. Timpul im- 
plică în acest sens şi libertatea şi respectul acordat de Dum- 
nezeu creaturilor conștiente. Unirea cu EI în iubire nu se 
poate realiza fără răspunsul liber al oamenilor la oferta 

iubirii Sale. Dar Dumnezeu, așteptând, trăieşte timpul fără 
să uite eternitatea Sa, fără să iasă din ea, în timp ce noi, 
când auzim glasul Lui, trăim un timp fără conștiința eter- 
nităţii. 

Vederea lui Dumnezeu cu privire la noi se întinde peste 
tot viitorul şi de aceea El aşteaptă cu îndelungă răbdare și 
Se mulţumeşte cu mai puţin ca noi. El este astfel în aştep- 
tare, sau în timp, şi deasupra așteptării, în eternitate. 

Întrucât actele lui Dumnezeu de oferire a iubirii Sale ţin 
seama de nivelele la care am ajuns în capacitatea noastră 
de a răspunde, se poate vorbi de o 'istorie' a Revelaţiei şi 
a acţiunii lui Dumnezeu în relaţiile Lui cu noi, de o înaintare 
a Lui cu noi în devenirea noastră. Dar întrucât prin deveni- 
rea noastră noi nu reducem numai durata care ne desparte 
de deplina unire cu Dumnezeu, ci realizăm şi o înaintare 
continuă în atmosfera iubitoare a Persoanei Sale, se poate 
spune că timpul nostru se umple treptat de o eternitate tot 
mai simțită. lar Dumnezeu, aşteptând cu nădejde și trăind 
apropierea noastră continuă cu EI, are eternitatea la fel 
prezentă în timpul aşteptat de EI. 

Dar durata între oferta lui Dumnezeu şi răspunsul nos- 
tru nu se reduce cu necesitate în mod treptat. Noi am pu- 
tea să răspundem mai repede dacă am voi să participăm 
mai repede la Dumnezeu prin har. Şi unii răspund de fapt 
mai repede. Dar alţii dezamăgesc așteptarea lui Dumnezeu: 
"erusalime, lerusalime..., de câte ori am voit să adun pe fiii 
tăi cum adună pasărea pe puii săi sub aripile ei, dar nu aţi 
voit' (Mt. 23, 37). 

Dumnezeu anunţă viitorul prin prooroci. El anunţă bi- 
nefacerile sau pedepsele Sale viitoare. Aceasta înseamnă 
atât condiţionarea de timp a faptelor Sale, cât şi îmbră- 
țişarea anticipată a timpului. Timpul nostru este o realitate 
şi pentru El, dar totuşi El este şi deasupra timpului. El e 
deasupra chiar prin faptul că omul este mişcat interior de 
oferta lui Dumnezeu, sau de apelul Lui, de faptul că noi 

suntem mișcaţi la un răspuns de iubirea eternă oferită de 
Dumnezeu. Prin acţiunea manifestată prin apelul continuu, 
Dumnezeu este ca un arc întins peste intervalul între ofer- 
ta Sa şi răspunsul nostru, între eternitate şi timp. Numai 
când noi devenim total insensibili la această ofertă, când 
nu mai avem în noi nici o preocupare de răspuns, nu mai 
suntem atârnaţi de lucrarea lui Dumnezeu și nu mai sun- 
tem ţinuţi de ea într-o mişcare spre eternitate. Astfel Dum- 
nezeu face eficientă eternitatea Sa în faptul că noi suntem 
conduşi spre depăşirea duratei între oferta iubirii Sale şi 
răspunsul nostru, deci spre depăşirea timpului. Suntem con- 
duşi spre această depăşire de puterea iubirii Sale intra- 
treimice, deci graţie eternității lui Dumnezeu, graţie iubirii 
Sale şi vieţii Sale mai presus de timp. 

Sensul acesta al timpului se poate vedea şi în faptul că 
noi suntem totdeauna întinși înaintea noastră, că nu ne 
aflăm închişi în ceea ce suntem şi că n-am ajuns nici la 
ceea ce vrem şi ne cere existenţa noastră să fim, că sun- 
tem neincetat pe drum, sau călători. Timpul este expresia 
faptului că noi nu rămânem şi nu putem rămâne în ceea ce 
suntem, dar nici n-am ajuns definitiv în acea plenitudine în 
care ne putem odihni; că noi suntem suspendaţi deasupra 
abisului neantului. Aceasta se arată şi în faptul că noi cău- 
tăm totdeauna un sens mai satisfăcător a ceea ce suntem 
şi a ceea ce este în jurul nostru. 

Deci ceea ce este în noi este căutarea, tendinţa spre 
viitor, lăsarea în urmă a ceea ce suntem, întinderea spre 
altă ţintă (Filip. 3, 14; epectazele Sfântului Grigorie de Nyssa). 
Aceasta atestă că noi nu avem în noi suficiența existenţei 
noastre niciodată în timp, că noi suntem făcuţi pentru eter- 
nitate. O odihnă definitivă sau prelungită în momentul pre- 
zent nu e posibilă atâta timp cât trăim încă într-o viaţă insu- 
ficientă, adică în timp. Momentul prezent este un moment 
întins spre viitor; el nu este exclusiv un moment prezent. 
Noi n-avem propriu-zis un prezent, pentru că n-avem în noi 

o viaţă desăvârşită, infinită. Numai Dumnezeu, existenţa 
plenară, este un prezent etern. Şi numai în El noi ne putem 
odihni, pentru că în El avem viaţa fără limitări. Aceasta nu 
înseamnă că noi nu trebuie să lucrăm în fiecare clipă. Dar 
fiecare act, deşi imediat, este pentru viitor, este întins spre 
viitor şi noi suntem vii numai întrucât noi ne întindem spre 
viitor prin actul prezent. Dacă vrem să rămânem în ceea ce 
suntem, suntem morţi, suntem într-o viaţă care se epui- 
zează într-o clipă. 

Prin timp noi ne grăbim spre răspunsul mai satisfăcător 
la apelul lui Dumnezeu, la oferta iubirii Lui şi Dumnezeu 
însuşi ne atrage spre aceasta, ne atrage în El, ca în adevă- 
rata existenţă. Pentru că răspunsul deja dat nu ne mai ţine 
în existenţă, întrucât Dumnezeu lansează spre noi şi în noi 
o ofertă şi deci o energie mai avansată, corespunzătoare 
cu ceea ce urmează după starea la care am ajuns. De 
aceea noi trebuie să ne facem pe noi înşine morţi pentru 
momentul prezent, ca să lucrăm în prezent pentru viitor, 
pentru a găsi în viitor adevărata noastră existenţă. Trebuie 
să lăsăm ceea ce este, pentru ceva care nu este încă, pen- 
tru că ceea ce este e pe cale de a deveni mort. 

Timpul ca durată este totdeauna interval, sau mişcarea 
în intervalul dintre două capete ale unei punți. Noi nu pu- 
tem suferi să rămânem în interval. 

În timp este ceva ambiguu. EI este şi nu este. Aşa l-a 
văzut Sfântul Vasile cel Mare. EI este lansarea de la o stare 
pe cale de a deveni moartă, peste neant, spre o plenitudine. 
EI este fuga din Egipt prin deşertul Sinai, spre Ţara Făgă- 
duinţei. A rămâne pe loc înseamnă a muri. Trebuie să ne 
lansăm, renunțând la o stare ameninţată de moarte, în cre- 
dinţa sigură că vom găsi plenitudinea. Este părăsirea pre- 
zentului ca o viaţă aparentă, ca o viaţă ameninţată de 
moarte, trecând prin neanţul care duce la viaţă, trecând în- 
tr-un anumit sens prin Cruce. Între toate clipele este aşe- 
zată Crucea şi după fiecare Cruce, momentul următor ne 

vine ca un dar al lui Dumnezeu. Mişcarea aceasta peste gol 
o facem din nădejdea în Dumnezeu, ascultând din credinţă 
apelul lui Dumnezeu pentru a ajunge în țara făgăduită. 

În fond, aceasta înseamnă a nu mai trăi ţie însuţi, ci 
Celui pe care nu L-ai aflat încă, sau nu L-ai aflat deplin: a 
muri ţie însuţi. Aceasta înseamnă a accepta moartea unei 
vieţi aparente, pentru a afla viața adevărată. Înseamnă a 
învinge moartea prin moarte. Trăirea în timp e trăire din 
graţia lui Dumnezeu sau moarte şi obţinere a vieţii mereu 
din mâna lui Dumnezeu. 

Dar numai întrucât această aşteptare a morţii pentru 
tine însuţi înseamnă a accepta să trăieşti din Dumnezeu, 
această moarte aduce adevărata viaţă. Altfel, mori fără să 
vrei faţă de fiecare clipă trecută, fără să obţii viaţa. "Cel ce 
ţine la viaţa sa, o va pierde (căci nu poate ţine clipa trecută, 
n.n.), şi cel care va pierde viaţa sa pentru Mine, o va afla' 
(Mt. 10, 39). Nu se poate intra la Dumnezeu decât în stare 
de jertfă, spune Sfântul Chiril din Alexandria8%, adică în 
starea de moarte voită faţă de tine însuţi, într-o dăruire 
totală lui Dumnezeu. 

Prin aceasta timpul implică în el cea mai mare libertate 
a creaturii. Fără această libertate timpul n-ar avea nici un 
sens. Dacă ea ar fi fixată în bine ca Dumnezeu, ea ar fi 
eternă. Dacă s-ar mişca monoton în cerc, nu s-ar vedea ros- 
tul mișcării și al timpului. Dacă Dumnezeu ar purta creaţia 
spre Sine fără libertatea ei, ne-am putea întreba de ce n-a 
dus-o de la începutul ei la Sine. Timpul fără libertate își 
pierde sensul. În acest caz, şi eternitatea ar fi lipsită de li- 
bertate. Ea ar fi o eternitate impersonală, o eternitate a re- 
lativităţii. Timpul presupune comuniunea Persoanelor su- 
preme, care a adus la existenţă persoane create liber. 

Desigur, timpul nu există în comuniunea perfectă a Per- 
soanelor supreme, dar se explică din această comuniune, 

întrucât ea vrea să atragă în această comuniune şi alte per- 
soane care nu există din eternitate, care sunt create în 
acest scop. În cursul timpului se manifestă libertatea şi 
capacitatea de decizie ambivalentă, spre comuniunea cu 
alte persoane şi, în ultimă analiză, spre comuniunea cu Per- 
soanele supreme, sau spre încheierea definitivă în ea în- 
săşi a fiinţei create conştiente. Timpul încetează fie în co- 
muniunea desăvârşită cu comuniunea Persoanelor supre- 
me, adică în plenitudinea infinită a comuniunii, fie în înfun- 
darea în vidul propriu. Acestea sunt cele două eternităţi, 
cele două opriri ale timpului. În eternitatea comuniunii de- 
săvârşite este deplina libertate şi un sens unic şi suprem 
pentru toate şi o mişcare deasupra mișcării; în eternitatea 
solipsistă este incapacitatea oricărei mişcări şi deci a ori- 
cărei libertăţi. 

Cel ce folosește timpul ca drum spre eternitatea iadu- 
lui, în loc de a-l folosi pentru a se depăşi din ce în ce, înain- 
tează de la starea prezentă, pentru a câştiga o stare mai 
accentuată de dominație. Prin aceasta el înaintează în 
moarte, pentru că nu iese în mod real din sine însuşi şi, din 
această cauză, nu acceptă să se lanseze în intervalul real 
care-l duce spre celălalt subiect şi, în ultimă analiză, spre 
Subiectul divin. El nu trăieşte timpul ca moarte faţă de sine 
însuşi și ca salt în eternitate. De aceea are o frică continuă 
de moartea biologică. El foloseşte timpul pentru a înainta 
în sine însuşi, pentru a întări eu-l său egoist, pentru a se 
înfunda în timp. Acesta e timpul care duce fiinţa mai de- 
parte în moarte, în gol. Şi o lasă în gol. Cel ce nu trăiește 
decât acest timp, luptând numai în acest sens împotriva 
înaintării în slăbirea biologică, e mort spiritual şi nu va pu- 
tea învia din moarte spre viaţă. Acest timp nu poate fi nu- 
mit propriu-zis timp pentru spirit, pentru că el nu este un 
interval între persoane, între persoana umană și Cea divi- 
nă. El este deja, înainte de a sfârși în iad, un timp aparent, 
sau un interval aparent, pentru că persoana nu iese în mod 

real din sine însăși şi nu câștigă nici o sporire a vieţii, nimic 
cu adevărat nou; pentru că persoana nu se mişcă dincolo 
de ea însăși, nu se mişcă în intervalul temporal pentru a-l 
învinge prin dăruirea de sine însăşi către celălalt şi, în ulti- 
ma analiză, către Dumnezeu. Timpul care este numai un 
interval între persoană şi lucrurile pe care vrea să le aca- 
pareze, sau între persoană şi celelalte persoane conside- 
rate ca lucruri de dominat şi de exploatat nu e propriu-zis 
un interval real, ci un interval aparent, o înaintare în deşer- 
tul propriu, până la moartea totală. Pentru acest eu clipele 
ce se succed nu mai sunt o graţie a lui Dumnezeu, prin 
care poate înainta spre EI, ci un blestem prin care se înfun- 
dă tot mai mult în moartea definitivă. El se teme de timp, 
nu-i vede toată valoarea. 

Numai ca interval și deci ca legătură între persoane și 
în ultima analiză între persoana umană şi Cea dumneze- 
iască, timpul este real şi, prin aceasta, pozitiv, progresiv şi 
creator, ca înaintare a persoanei în unirea vieţii sale cu 
viaţa celorlalţi și cu viaţa infinită a lui Dumnezeu. El este 
real, ca mișcare reală a persoanei umane dincolo de ea în- 
săși, pentru a depăşi intervalul, nu pentru a scăpa de el. 

f. Numai depăşind timpul, nu evitându-l, ajungem în 
eternitate. Numai depășind timpul ca interval real noi ajun- 
gem în eternitate, nu evitându-l. Pentru că numai depăşind 
intervalul real, ne unim cu Persoana supremă în iubire. 
Căci atâta timp cât persistă în noi un rest de egoism, adică 
atâta timp cât noi n-am depăşit încă intervalul străbătându-l, 
Subiectul suprem nu ni Se dăruiește deplin, fie pentru că 
saltul din mine însumi nu e total, nu reprezintă un sacrifi- 
ciu, sau un dar total al fiinţei mele, fie pentru că după saltul 
de-un moment mă retrag din nou în mine însumi. 

Desigur, depășirea intervalului între noi şi între noi şi 
Dumnezeu rămâne totdeauna insuficientă în cursul vieţii 
noastre pământești, mereu frânată de păcat, de egoism, 
chiar dacă realizăm un progres. De altă parte, dacă eu nu 

caut Subiectul suprem prin subiectul aproapelui, sunt con- 
damnat să nu aflu deplin nici pe aproapele meu. Eu nu aflu 
în el 'noul' continuu esenţial care mă scoate din mine-in- 
sumi, care-mi dă viaţă, care mă scapă din moarte, depă- 
şind în raport cu el, în mare măsură, intervalul. Trebuie 
remarcat că această depăşire a timpului nu scoate pe om 
din realitatea interpersonală, ca în concepţia platonică a 
eternității. Dimpotrivă. 

În această întindere a mea dincolo de mine, spre celă- 
lalt, eu vreau să-l găsesc pe el de asemenea ca dar de sine- 
însuși. Persoana celuilalt este darul cel mai preţios care mă 
umple de viață, dar numai dacă ea rămâne în același timp 
persoană, adică dacă ea se dăruieşte pe sine în mod liber, 
sau nu este acaparată ca un obiect. Numai persoana poate 
fi un astfel de dar benevol de sine-insuşi, pentru că numai 
ea se poate da liber şi numai acest dar mă umple de viaţă. 
Dar celălalt mi se dă mie numai întrucât mă dăruiesc lui şi 
eu însumi. leşirea din mine-insumi este, din alt punct de 
vedere, dăruirea de mine-insumi. leşind din mine, eu nu 
mai sunt al meu, ci al celui spre care ies. Dar celuilait mă 
pot dărui complet, sau infinit, numai dacă văd prin el pe 
Dumnezeu cel infinit. 

Dar de altă parte, noi nu avem putere de a ne dărui com- 
plet unul altuia şi lui Dumnezeu dacă nu am primit în noi de 
la un altul superior elanul pentru a ne dărui în acest fel. 
Acesta este înţelesul afirmației Sfântului Chiril de Alexandria, 
că nu se poate intra la Tatăl decât în stare de jertfă, dar în 
această stare noi suntem ridicaţi numai dacă Hristos ne ia în 
Sine în starea Sa de jertfă, sau Se sălăşluieşte în noi85. 

Însuşi elanul pe care Hristos ni-l imprimă pentru a ne 
dărui pe noi înşine, elan dat prin Sfintele Taine, nu ne face 
să ne dăruim fără întrerupere, ci dăruirea noastră este 
urmată de retragerea în noi înşine, adică noi nu depășim 


85. Sfântul Chiril al Alexandriei, op. cit., P.G. 69. 

intervalul sau timpul în mod total şi definitiv. Toate aceste 
întârzieri în a ne dărui lui Dumnezeu manifestă şi întârzie- 
rile de a ne dărui altora. Noi avem setea unei adecvări de- 
săvârşite şi absolute între apelul şi răspunsul la iubire. Dar 
această adecvare nu poate avea loc decât din şi în Dum- 
nezeu, prin deplina încredere în EI, prin împlinirea poruncii 
Lui de a ne iubi unul pe altul deplin, iubindu-L pe EI deplin. 

Dumnezeu, trăind intervalul între răspunsul nostru și 
cererea Sa şi cererea de iubire a semenilor, trăiește toate 
durerile care cresc între partenerii neajunşi la deplina iubire. 

Astfel, Dumnezeu participă în oarecare fel la suferinţele 
omului. Noi suntem obişnuiţi să spunem că Dumnezeu su- 
feră dacă omul nu răspunde la iubirea Sa86. Dar Dumnezeu 
suferă nu pentru că ar avea El însuşi nevoie de iubirea 
noastră, ci suferă pentru toate suferinţele care apar în noi 
din cauza refuzului de a răspunde la iubirea Lui şi la cere- 
rea noastră reciprocă după o iubire completă şi neşovăi- 
toare. Binefacerile lui Dumnezeu ne sunt date în forma 
iubirii Sale și iubirii dintre noi. Dacă noi refuzăm această 
iubire, sau plinătatea ei, prin refuzul răspunsului nostru 
complet şi neşovăitor, noi refuzăm binefacerile lui Dum- 
nezeu. Îl refuzăm pe EI Însuşi. Suferinţa lui Dumnezeu pen- 
tru noi vine din suferinţele în care noi ne înfundăm prin 
aceasta. Ea provine din faptul că nu ne poate face să par- 
ticipăm la binefacerile Sale din cauza refuzului nostru de a 
accepta iubirea Lui. 

Intervalul dintre oferta iubirii lui Dumnezeu şi răspun- 
sul nostru durează încă şi din cauza necesităţii unei creşteri 
spirituale a noastre prin efortul liber. Oamenii se maturi- 
zează treptat. Nu putem da continuu răspunsurile cele mai 
adecvate cerinţelor ce ni se adresează, înainte de trecerea 
unui anumit timp. Aici se arată importanţa învăţămintelor 
generaţiilor trecute, a dialogurilor umane, a experienţelor 
care se găsesc la baza lor, a reflexiunilor fiecăruia. Dum- 


86. Hans King, Menschwerdung, Herder, 1970, p. 666. 

nezeu îndreaptă pretenţiile Sale şi comunică darurile iubirii 
Sale oamenilor, pe măsura nivelului lor spiritual. Timpul 
istoric formează un tot, un eon în desfășurare, în care unii 
sunt influenţaţi de alţii în bine și în rău. De aceea vom fi 
judecaţi ca un întreg, ţinându-se seamă în judecata fiecă- 
ruia de influenţele pe care le-a suferit de la alţii sau le-a 
exercitat asupra tuturor, asupra întregului. 

g. Timpul căzut din raza eternității divine este o imobi- 
litate chinuitoare. Câtă vreme noi păstrăm o mobilitate spi- 
rituală, timpul persistă cu posibilitatea lui dublă, conformă 
capacităţii ambivalente a libertăţii noastre: ca ocazie de 
ridicări şi de căderi, ca drum spre eternitatea luminoasă 
sau spre cea neagră. EI va înceta simultan cu această cali- 
tate ambiguă care îi este proprie, când Dumnezeu va socoti 
că ne poate da putinţa ca răspunsul nostru la iubire să fie 
simultan cu apelul ce ni se face, sau când noi vom fi închişi 
definitiv şi total în singurătatea noastră; când cererea şi 
răspunsul dialogului se vor acoperi deplin, sau când nu va 
mai fi nici cerere, nici răspuns; când nu va mai fi cerere 
pentru că nu va mai fi răspuns la ea, şi nu se va mai pro- 
duce un răspuns pentru că nu se va mai auzi cererea. Un 
refuz continuu de a răspunde la iubire şi de a se oferi, va 
fixa creatura spirituală într-o neputinţă totală de comuni- 
care. Atunci nu va mai fi nici o aşteptare, nici o speranţă. 

Pentru că în această stare nu va mai fi nimic nou, se 
poate spune că atunci nu va mai fi propriu-zis timp, pentru 
că nu va mai fi nimic din eternitate în el (înţelegem din 
adevărata eternitate) şi el va fi gol de orice conţinut. Acesta 
este timpul devenit nesemnificativ, inutil, prin vidul lui to- 
tal, prin absenţa de orice mişcare, de orice direcţie, de 
orice ţintă. Aceasta va fi o eternitate nenorocită, care este 
chiar dedesubtul timpului. Sfântul Maxim vorbeşte şi el de 
această eternitate ca dedesubt al timpului. 

Monotonia fără sfârşit a vidului şi plenitudinea repre- 
zintă cele două forme radical diferite ale eternității: cea 
dintâi este eternitatea moartă, cea de a doua este eternita- 

tea vie. Timpul care poate înainta spre plenitudinea adevă- 
ratei eternităţi este creator87. El soarbe viaţă din energiile 
dumnezeieşti infinite, transferând-o pe planul creat. Timpul 
căzut total din raza eternității, într-o monotonie neschim- 
babilă şi fixată, nu mai are nimic nici chiar din caracterul 
timpului, fiind o eternitate contrară adevăratei eternităţi. El 
nu mai e propriu-zis timp, pentru că nu mai este succe- 
siune de stări mereu noi, stimulate de speranţa de a ajunge 
mereu mai departe în eternitate, ci o eternitate a monoto- 
niei, a golului, în care speranţa nu mai e posibilă, nici aş- 
teptarea, nici împlinirea. Este timpul gol de substanţă sau 
de succesiunea cu un sens, întrucât nu se mai aşteaptă 
nimic, nu se mai face nimic în el; pentru că el nu mai e 
atras de eternitate. Este o stare unică fără sfârşit, trăită ca 
un blestem, ca o pietrificare, sau ca o moarte conştientă. 
Este imposibilitatea sau eternitatea neagră a iadului, întu- 
nericul cel mai dinafară (al existenţei), absenţa vieţii trăite 
totuşi ca un chin. 

Neschimbabilitatea lui Dumnezeu, de care EI face parte 
şi celor ce cresc în iubire, este neschimbabilitate în plină- 
tatea vieţii de iubire, deasupra căreia nu mai poate fi altce- 
va. Neschimbabilitatea iadului este vidul total al vieţii. Cei 
ce sunt în această stare s-au rupt total din dialogul iubirii, 
care-i ţinea atârnaţi de eternitate. Viaţa lor nu mai este pro- 
priu-zis o viaţă, existenţa lor nu mai e propriu-zis o exis- 
tenţă. Timpul coincide cu devenirea, pentru că el tinde 
spre deplina comuniune cu Dumnezeu, spre eternitate. De- 
venirea nu este în Dumnezeu, nici în iad. A admite o de- 
venire în Dumnezeu înseamnă a nu-L mai vedea în plenitu- 
dinea vieţii şi a nu mai recunoaşte plenitudinea nici în Crea- 
tor. Timpul nu va mai fi nici în cer, nici în iad. În cer nu va 
mai fi pentru că cei de acolo Îl au pe Dumnezeu ca pleni- 
tudine; în iad nu va mai fi pentru că nu se mai poate tinde 


87. Karl Rahner, "Die Christologie innerhalb einer evolutiven Wel- 
tanschauung', în Schriften zur Theologie, Band V, 1964, Zârich-K6ln, p. 
191-192. 

spre Dumnezeu (Apoc. 12, 12). Dar aceasta nu va fi o 
odihnă. Pentru că vidul fără speranţă este un chin. 'Vier- 
mele lor nu va putrezi niciodată” (Is. 66, 24; Mc. 9, 44, 46, 
48). Timpul e o graţie dată pentru căinţă (Apoc. 2, 21) şi o 
speranţă. Dar cei de acolo nu vor mai avea această graţie. 
“Tar celor ce s-au folosit prin voinţă de raţiunea firii contrar 
firii, Dumnezeu le va distribui, în loc de veșnica existenţă 
fericită, veşnica existenţă nefericită, întrucât Cel ce este 
veşnic fericit nu le va fi bun celor ce au avut o dispoziţie 
contrară Lui şi ei nu vor mai avea nici o mişcare după 
arătarea Celui arătat, prin care El ajută celor ce-L caută'88, 

h. Temporalitatea umplută de eternitate în Hristos şi le- 
gătura Lui cu noi. Dacă Dumnezeu oferea înainte creaturilor 
conștiente iubirea Sa prin lucruri şi prin energiile Sale necrea- 
te, în Hristos EI Se dă acestora pe Sine Însuși ca ipostas. În 
Hristos ne este accesibil pentru o deplină comuniune Ipos- 
tasul dumnezeiesc însuşi la nivelul nostru uman. El depă- 
şeşte în EI Însuşi intervalul dintre Dumnezeire şi umanitate şi 
dintre El ca Dumnezeu și noi. Dar această stare este realizată 
pentru noi în prezent numai ca într-o pârgă şi virtual. 

Voința Sa umană răspunde deplin voinţei Sale dumne- 
zeieşti. Dar prin aceasta nu se suprimă distincţia dintre ele. 
Voința dumnezeiască se păstrează totdeauna ca cea care oferă, 
care cheamă, care cere răspunsul, care impune o responsabi- 
litate; voinţa omenească rămâne aceea care răspunde. 

De altă parte, prin faptul că voinţa omenească a lui 
Hristos răspunde pentru oameni, cere pentru oameni, ea 
persistă într-o legătură cu temporalitatea lor, cu aspiraţiile 
lor, cu piedicile lor. Şi aceasta Îl face pe Hristos să trăiască 
şi ca Dumnezeu aceste legături cu umanitatea temporală. 
Atâta vreme cât noi nu vom fi toţi în desăvârșirea răspun- 
sului la oferta iubirii dumnezeieşti, rămâne şi Hristos, chiar 
mai mult decât în calitate de Dumnezeu înainte de întru- 
pare, în legătură cu temporalitatea noastră, deşi de pe altă 


88. Ambigua, P.G. 91, col. 1395 D. 

parte El a adus în această temporalitate, ca Subiect al eter- 
nităţii, şi puterea unui răspuns mai complet al oamenilor la 
oferta divină. 

întruparea Cuvântului dumnezeiesc, şi faptul că în El 
coexistă depășirea intervalului temporar între om şi Dum- 
nezeu şi legătura Lui cu oamenii temporali, arată şi ele 
legătura lăuntrică între eternitatea dumnezeiască şi tempo- 
ralitatea omenească. 

Fiul lui Dumnezeu S-a întrupat pentru a ne ajuta să de- 
păşim prin mişcarea noastră intervalul temporar care ne 
separă de deplina comuniune cu Dumnezeu. El face în oa- 
recare fel această mișcare cu noi. Pentru aceea EI Se află 
încă în acest interval, deşi pe de altă parte este deasupra lui. 

Sprijinindu-se pe afirmaţia Sfântului Pavel (Evr. 11, 39- 
40), Origen a dat pe de altă parte următorul comentariu 
remarcabil cuvântului lui lisus: 'Eu nu voi mai bea din acest 
rod ai viței până în ziua când îl voi bea cu voi, nou, în Îm- 
părăţia lui Dumnezeu' (Mt. 26, 29): 'El aşteaptă deci ca noi 
să ne întoarcem, ca noi să-l imităm pilda, ca noi să-l ur- 
măm, pentru a Se bucura cu noi şi a bea cu noi vinul în 
împărăţia Tatălui Său. Căci acum, pentru că este milostiv, 
plânge, cu mai multă compătimire decât apostolul, cu cei 
ce plâng şi doreşte să Se bucure cu cei ce se vor bucura' 
(Rom. 12, 14)... Apropiindu-Se de Tatăl, aflându-Se aproa- 
pe de altar şi oferind jertfa Lui pentru noi, El nu bea vinul 
bucuriei, pentru că apropierea de altar înseamnă tocmai a 
nu bea vinul bucuriei, pentru că EI suferă până în prezent 
de amărăciunea păcatelor noastre". 

A se vedea simultaneitatea între dăruirea completă a lui 
Hristos Tatălui prin jertfă, adică între depăşirea intervalului 
temporar, şi legătura cu cei ce suferă în timp, întrucât Se 
dă tocmai pentru ei. 

"Până când va aştepta El? Până ce voi isprăvi, zice, 
lucrarea Mea. Când va isprăvi această lucrare? Când mă va 
desăvârşi pe mine însumi, care sunt cel din urmă şi cel mai 


sa 

mare dintre toţi păcătoşii... Până ce eu nu voi fi supus 
Tatălui, nici EI însuşi nu va fi supus. EI n-are trebuinţă să 
Se supună Tatălui pentru EI, ci pentru mine, în care lu- 
crarea Lui nu este încă terminată. Pentru aceea s-a spus 'că 
EI nu este încă supus". Hristos nu va lua deplina bucurie 
decât când întreg trupul Său o va lua. 'Deoarece noi toţi 
suntem trupul Lui şi ne numim mădularele Lui, câtă vreme 
există unii intre noi care nu sunt supuşi cu o supunere 
desăvârșită, EI Însuşi nu este încă supus". Nici sfinţii ador- 
miţi nu vor fi în deplina bucurie 'câtă vreme ei plâng pen- 
tru păcatele noastre'. Aceasta înseamnă că până ce eu nu 
am depăşit intervalul temporal în iubirea cu toţi, timpul 
rămâne ca o realitate obiectivă8?. 

Desigur, Origen crede că această revenire la Tatăl prin 
lisus va fi universală şi ea nu este pentru eternitate. Aces- 
tea sunt erorile lui. Ideea că Însuşi lisus nu a luat deplina 
bucurie sau deplina odihnă în eternitate fără cei care luptă 
în timp va fi reluată de Sfântul loan Gură de Aur, de Sfântul 
Maxim Mărturisitorul şi în sfârşit de Pascal, care a formulat 
sentinţa impresionantă: "Jesus sera en agonie jusqu'ă la fin 
du monde”. 

Eternitatea este solidară cu timpul, fără să se confunde 
cu el. Eternitatea este obârşia și perspectiva timpului şi 
forţa care mişcă timpul spre ea. La sfârşit, eternitatea va 
covârşi timpul, îi va da calitatea ei. Atunci nu va mai fi timp 
(Apoc. 10, 6), pentru că noi nu vom mai avea în noi decât 
iubirea. Sfântul Maxim Mărturisitorul zice: "Prin iubire vom 
putea avea nu numai o singură natură, ci şi o singură voinţă 
deliberativă cu Dumnezeu şi între noi, nemaiavând nici un 
interval (6&orao:q) între noi şi Dumnezeu și între noi în- 
şine'90. Atunci Dumnezeu va usca lacrimile celor ce vor fi 
deplin cu EI şi în EI (Apoc. 21, 4). 


89. In Leviticum, hom. VII, P.G. 12, col. 479, 480. 
90. Ep. Il către loan Cubicularul, P.G. 91, col. 396 B. 

4. Supraspaţialitatea lui Dumnezeu 
şi participarea creaturilor spaţiale la ea 


a. Spaţiul, ca mediu al comuniunii cu baza în Sfânta 
Treime. Dumnezeu e mai presus de spaţiu, întrucât spaţiul 
mărgineşte. Dar în același timp e prezent în tot spaţiul, fără 
ca părţile spaţiului să înscrie în EI părţi corespunzătoare, 
Dumnezeu e mai presus de spaţiu, cum e mai presus de 
timp, fiind mai presus de un 'când' şi de un 'unde', precum 
e mai presus şi de orice 'cum', pentru că toate acestea L-ar 
limita, L-ar determina, L-ar defini”l. El e mai presus de 
acestea, căci e mai presus de orice sistem de referinţe, ca 
Ssupraexistent, sau apofatic. Dar e în toate, în mod nespa- 
ţial şi netemporal, căci toate îşi primesc existenţa prin EI. 
El e în toate, căci e în toate actele Lui referitoare la noi, crea- 
toare, susținătoare și desăvârşitoare, acte prin care intră în 
sistemul nostru de referinţe, sau în planul existenţei, ca Cel 
ce le produce şi le determină, făcându-Se accesibil prin ele. 

Dumnezeu e supraspaţial ca subiect mai presus de 
compoziţie, apofatic. Dar subiect desăvârşit nu poate fi 
decât în comuniune perfectă cu alte subiecte supreme, in- 
finite. Şi tocmai prin aceasta, în El e dată şi putinţa spa- 
ţiului, întrucât în deosebirea Persoanelor divine e dată posi- 
bilitatea alterităţii unor persoane finite, care să fie atrase în 
comuniunea cu Sine. lar persoanele finite, nefiind de la în- 
ceput într-o comuniune perfectă între ele şi între ele şi 
Dumnezeu, distanţa ce le desparte de comuniunea desă- 
vârşită ia forma spaţiului, cum ia forma duratei temporale. 
Astfel, spaţiul e forma relaţiei între Dumnezeu cel supra- 


91. Ambigua, P.G. 91; col. 1180. Sfântul Maxim Mărturisitorul 
spune (op. cit., col. 1181): 'Dacă esenţa tuturor nu poate fi infinită, 
întrucât acestea toate sunt multe (fiindcă are ca limită câtimea multiplă 
a celor multe, câtime care circumscrie raţiunea existenţei și a modului 
ei de existență, căci nu e liberă de acestea esenţa tuturor), evident nu 
va fi liber de circumscriere nici ipostasul individual, ci ipostasurile se cir- 
cumscriu reciproc prin număr şi distanţă. 

spaţial şi infinit şi între persoanele finite, forma care face 
posibilă mişcarea lor între ele, dar prin aceasta, şi spre 
Dumnezeu, întrucât Dumnezeu nu poate fi găsit în afara co- 
muniunii cu alte persoane. 

Desigur, există şi subiecte create care au ca interval 
între ele şi Dumnezeu, sau între ele inseşi, numai interva- 
lul duratei, cum sunt îngerii. Dar Dumnezeu nu e monoton 
în acţiunea Sa creatoare. El creează şi subiecte îmbrăcate 
în trupuri materiale, pentru a face din formele materiale un 
mediu al spiritualităţii şi deci chipuri ale unei frumuseți vi- 
zibile. Aceste subiecte fiind îmbrăcate în trupuri materiale, 
au nevoie de o existenţă alăturată, deci de un spaţiu. Şi 
încă ele au nevoie de un spațiu larg de mișcare liberă. Căci 
aşa cum timpul e dat pentru libertatea subiectelor create, 
aşa e dat şi spaţiul pentru libertatea lor de a se apropia sau 
depărta, sau de a rămâne la distanţele la care sunt între 
ele. E dat un timp și un spaţiu, pentru a întreţine "dorul" sau 
'dorinţa' între ele, însă pentru a le da şi putinţa de a se 
depărta când nu se iubesc. | 

Treimea nu-Şi poate arăta chipul Ei vizibil decât în per- 
soanele create, aşezate într-un spaţiu comun. În sensul 
acesta, spaţiul ca mediu comun al persoanelor umane, stă 
într-o legătură cu Sfânta Treime. Dar aşa cum Persoanele 
treimice sunt interioare una alteia, aşa şi persoanele uma- 
ne își sunt în parte interioare spiritual şi-şi pot deveni tot 
mai interioare şi odată cu aceasta sunt într-un anumit fel 
prezente în tot spaţiul, sau sunt mai presus de el. 

În Sfânta Treime este dată atât originea spaţiului, cât şi 
unitatea Lui, prin deosebirea persoanelor umane şi prin 
unitatea dintre ele. Fiecare persoană umană are în sine tot 
spaţiul, sau e legată de tot spaţiul, căci trupul ei se explică 
din tot ce este în spaţiu și sufletul are un conţinut adunat 
din tot spaţiul. lar persoanele unite între ele poartă împreu- 
nă tot spaţiul. Spaţiul e o unitate purtată de fiecare per- 

soană şi în comun de persoanele umane; dar spaţiul este 
totuşi depăşit de ele, într-o unitate a lor dincolo de spaţiu. 

Se arată şi în aceasta calitatea persoanelor umane pur- 
tătoare ale chipului lui Dumnezeu, Unul în fiinţă și întreit în 
Persoane, existând o unitate neconfundată între toate per- 
soanele umane. 

Înțelegerea spaţiului dintr-o perspectivă pur individua- 
listă este imposibilă. E drept că fiecare persoană umană se 
consideră oarecum un centru al spaţiului, dar pe de altă 
parte gravitează spre celelalte persoane, realizând un echi- 
libru între sine, ca centru al spațiului, şi celelalte persoane, 
ca centre ale aceluiaşi spaţiu. O persoană umană singură 
n-ar avea nevoie de spaţiu şi s-ar simţi străină în el, sau 
l-ar considera ireal. 

Corespunzător cu aceasta, când spunem că Dumnezeu 
a conceput şi a creat spaţiul, trebuie să avem în vedere pe 
Dumnezeu în Treime. Într-un Dumnezeu unipersonal n-ar 
exista un temei suficient pentru crearea spaţiului. Spaţiul e 
strâns legat de comuniunea interpersonală. Spaţiul îşi ca- 
pătă şi-şi menţine o realitate mai sigură când îl refer nu nu- 
mai la mine, ci şi la alte persoane, când pot spune şi tre- 

! buie să spun: de la mine până la cutare e atâta distanţă. 
Spaţiul e o relaţie interpersonală ca şi timpul. El ne distinge 
şi ne uneşte și indică perspectiva unei mai mari apropieri. 
Astfel spaţiul se dovedeşte o realitate existenţială. El nu e 
o teorie sau o formă a intuiţiei, cum nu e nici timpul (Kant). 
Spaţiul depinde şi de celăialt eu, sau depăşirea distanţei 
depinde şi de ei, cum depinde şi depășirea duratei tempo- 
rale de realizarea iubirii cu el. Căci dacă numai eu vreau să 
merg spre el, iar el fuge, distanţa persistă. Dar persistă pen- 
tru că ştiu de el. Spaţiul poate fi astfel o realitate chinuitoa- 
re — dacă e folosit pentru evitarea comuniunii, şi o realitate 
pozitivă — când serveşte ca mediu de manifestare a unei co- 
muniuni, care nu se confundă. Ca și de timp, tot aşa şi de 
spaţiu se poate face un uz ambiguu, dar totdeauna ca de o 

formă a relaţiei. Spaţiul dă posibilitatea retragerii unui om 
din faţa altuia şi a apropierii lui de acela. Spaţiul e dat ca 
un interval, dar şi ca o legătură între om şi om, ca și tim- 
pul. Putem conserva şi mări acest interval, dar îl putem şi 
reduce şi copleşi cu totul, cum putem face și cu intervalul 
timpului. 

Dar spaţiul, ca realitate pentru lume, e dat pentru ca să 
fie depăşit prin realizarea unei comuniuni perfecte între noi 
şi Dumnezeu şi între noi înşine, după asemănarea Sfintei 
Treimi. Astfel spaţiul își are originea şi sfârşitul în Sfânta 
Treime, ca şi timpul. 

b. Spaţiul este distanţa legată de durata temporală şi 
amândouă se cer depășite ca interval între apelul lui Dum- 
nezeu la iubire şi răspunsul nostru. Fiind ontologic mai pre- 
sus de spaţiu, într-un anumit grad noi trebuie să-l depășim 
prin voinţă şi prin har. Dacă timpul e durată între apelul la 
iubire al lui Dumnezeu şi răspunsul uman, spaţiul este dis- 
tanţa care e legată de această durată. Intervalul între apelul 
lui Dumnezeu la iubire şi răspunsul desăvârşit al oamenilor 
la acest apel, e constituit din durată şi distanţă. Amândouă 
reprezintă o distanţă a lumii de Dumnezeu, dar în acelaşi 
timp amândouă îi sunt date de Dumnezeu ca o distanţă ce 
trebuie depăşită. Amândouă sunt date ca distanţă a omului 
de om, ca un interval între apelul la iubire al unuia şi răs- 
punsul celuilalt, dar ca un interval care trebuie depăşit. In- 
tervalul de timp se numeşte durată, cel de spaţiu, distanţă 
în sens strict. Dar amândouă sunt distanţă sau interval în 
sens larg. 

În amândouă aceste laturi ale intervalului Se află Dum- 
nezeu cu eternitatea şi atotprezenţa Sa, ca o punte şi ca o 
forţă care atrage pe oameni şi-i îndeamnă unul spre altul şi 
spre Dumnezeu. Distanţa spaţială reprezintă şi o durată 
temporală. Ca să o depăşesc pe prima trebuie să depăşesc 
pe a doua. Dar pot să fiu foarte aproape spaţial de cineva 
şi totodată la o mare distanţă spirituală, care echivalează 

cu o mare durată temporală, pe care trebuie să o parcurg. 
Depăşirea distanţei spaţiale faţă de o persoană încă nu 
înseamnă şi depăşirea duratei temporale faţă de ea. Durata 
temporală e ea însăși o distanţă şi vrea să producă o dis- 
tanţă spaţială. lar odată depăşită durata temporală între 
două persoane, distanţa spaţială dintre ele aproape că nu 
mai contează, sau în orice caz aceasta e mai uşor de în- 
vins. Odată depășită distanţa spirituală, sau durata tempo- 
rală, cea spaţială își pierde caracterul chinuitor, sau depă- 
şirea celei dintâi aduce uşor depăşirea celei din urmă. 
Aceasta pune în evidenţă faptul că spiritul învinge spaţiul, 
că spaţiul nu mai contează pentru cei uniţi în spirit. Ceea 
ce distanțează mai profund e durata temporală. Dumnezeu 
ca Duh e pretutindeni cu noi. lar depăşirea distanţei noas- 
tre de EI e o chestiune de timp, nu de spaţiu. 

Aceasta deschide o altă perspectivă în ce priveşte de- 
păşirea finală a spaţiului, decât cea care priveşte depăşirea 
finală a timpului. Timpul ca durată va înceta, dar spaţiul nu 
va înceta, ci va fi copleşit. Cel ce va răspunde îndată şi în 
mod deplin apelului la iubire al lui Dumnezeu și al celor- 
lalţi, va fi cu ei oriunde, fără ca varietatea lui oriunde să în- 
ceteze. Dumnezeu va fi transparent şi simţit prin energia 
Lui prin toate. Dar şi fiecare om va fi prezent fiecăruia prin 
energia lui, penetrată de energia divină, prin toate. Sfinţii 
văd încă în cursul acestei vieţi la distanţă şi acţionează la 
distanţă. 

Depăşirea timpului ca durată între apelul la iubire şi răs- 
punsul la acest apel e mai grea decât depăşirea distanţei 
spaţiale, pentru că prima e totdeauna o chestiune de efort 
spiritual, în vreme ce ultima e o chestiune de efort fizic. 

c. Durata şi distanţa se înving prin spirit. Este parado- 
xal că, pe măsură ce cineva are mai mult timp pentru alţii, 
cu atât învinge mai mult timpul şi totodată şi spaţiul. 

Durata însă se învinge prin spirit. Şi o dată ce e învinsă 
durata, e învins şi spaţiul prin spirit. 


14 - Dogmatica - vol. | 

Căutând să învingem timpul în mod exterior prin viteză, 
rămânem închişi în el, rămânem în durata goală de comu- 
niune. Chiar dacă clipele duratei sunt parcurse repede, 
planul duratei nu e depăşit. Dacă terminăm repede drumul 
spre ţinta propusă, găsim mereu alte ţinte, sau rămânem în 
durata chinuitoare a singurătăţii. Viteza exterioară ne poate 
duce repede la cineva, dar dacă n-am învins distanţa interi- 
oară, lunecăm repede pe lângă persoana la care am ajuns. 

Timpul se învinge numai rămânând mult timp cu altă 
persoană. Căci atunci fiecare persoană va avea timp pen- 
tru alta şi nu va fi nici o persoană lângă care să nu fie o alta 
care să aibă timp pentru ea. Spaţiul se învinge numai par- 
curgând în mod spiritual spaţiul şi rămânând mult în spa- 
ţiul exterior, nezburând pe deasupra lui. Folosind mult timp 
pentru unele persoane şi stăruind mult în parcurgerea unor 
distanţe spaţiale în mod spiritual, ne deprindem să găsim 
prin toate atât varietatea lor, cât şi eternitatea şi infinitatea. 
Eternitatea şi infinitatea pe care le găsim vor fi o eternitate 
şi infinitate bogate, nu abstracte şi monotone. 

Timpul şi spaţiul ne sunt date ca drum inevitabil spre 
eternitatea şi infinitatea vieţii în Dumnezeu şi deci nu ne 
putem dispensa de ele ca daruri ale lui Dumnezeu. În mo- 
mentele de comuniune totală, în contemplarea iubitoare 
absorbantă a tainei celuilalt, taină mai presus de spaţiu, in- 
definită şi inepuizabilă, spaţiul e copleșit, e înghiţit, rămâne 
în urmă. Pentru copil, experienţa mamei este experienţa ori- 
ginară, în care se include experienţa concentrată a lucru- 
rilor şi a spaţiului, zice Heribert Mihlen?2. În general în re- 
laţia iubitoare dintre persoane spaţiul e transfigurat, cople- 
şit de subiectivitatea acelei persoane. Din persoana iubită 
radiază peste spaţiu o lumină transfiguratoare, care face 
spaţiul din jurul ei plin de sufletul ei, plin de ea însăşi, per- 
sonalizat. E o copleşire a spaţiului prin lumina lăuntrică a 


92. Entsakralisierung, 1971, Schânningh, Paderborn, p. 120. 

persoanei, o copleşire care poate avea diferite grade, până 
la o înghiţire a lui pentru experienţa noastră. Cântecele de 
dragoste pun în evidenţă acest lucru. 

Sfântul Simeon Noul Teolog repetă continuu că atunci 
când i Se arată Hristos în lumină nu mai ştie de are loc 
aceasta în spaţiu, sau în afară de spaţiu. Dimpotrivă, când 
nu te iubește nimeni nu mai simţi decât spaţiul, te mănân- 
că urâtul în spaţiu. lar când o persoană te urăşte, tot spa- 
ţiul din jurul ei devine neplăcut, insuportabil, că nu mai ştii 
unde să fugi ca să scapi de iradierea prezenţei ei insupor- 
tabile95. Chiar când o persoană lipseşte din spaţiul în care 
eram obişnuiţi să o vedem, absenţa ei se simte ca o ab- 
senţă specială, sau spaţiul se resimte amputat prin absenţa 
ei. Ea e prezentă chiar în absenţă?+. Într-un anumit fel, ea 
continuă să fie prezentă prin energia specială a subiecti- 
vităţii ei. Dar această prezenţă nu e deplină şi deci trezeşte 
mai mult dorul după prezenţa ei deplină. Această "prezenţă 
absentă" naşte cu o deosebită putere 'dorul' după împlini- 
rea locului cu persoana respectivă. De aici se vede că spa- 
ţiul nu e făcut pentru a fi de sine. Lipsa oricărei persoane 
din el îl face oarecum lipsit de viaţă, mort. El nu conţine 
sensul deplin în sine, sau numai pentru eu-l izolat. El este 
ambianța unei alte persoane, în relaţia cu mine. E făcut să 
se umple de plinătatea comuniunii, pentru a fi contextul, 
mediul comuniunii, locul de întâlnire şi de relaţie interper- 
sonală, mediul revelării reciproce, împlinindu-şi rostul de- 
plin într-o transfigurare şi copleşire a lui de către comuniu- 
nea interpersonală. 

Spaţiul există prin relaţia între noi, e 'al nostru', nu al 
meu. Spaţiul pentru mine singur n-ar avea nici un rost; ar fi 
chinuitor. 


93. Neagoe Basarab, Învățături către fiul său Teodosie, ed. 1971, 
cu studiu introductiv de Dan Zamfirescu, Bucureşti, p. 330-332. 
94. Hr. Yannaras, op. cit., Atena, 1970, p. 39. 

Dar sensul deplin îl primeşte spaţiul numai dacă-l ve- 
dem ca mediu de comuniune a lui Dumnezeu cu noi. Co- 
muniunea noastră umană are nevoie de spaţiu, dar nu l-a 
putut crea, ci-l poate numai transfigura, subiectiviza. Dar 
aceasta înseamnă că numai o comuniune de Persoane 
supreme l-a putut şi crea, nu pentru ea, ci pentru noi, făcuţi 
pentru o comuniune după chipul comuniunii supreme. lar 
o subiectivizare vădită a spaţiului nu se poate realiza decât 
în comuniunea deplină cu acea comuniune supremă. 

d. Spaţiul, ca mediu de comuniune a lui Dumnezeu cu 
noi. Dumnezeu a dat existenţă spaţiului dintr-o posibilitate 
interioară inclusă în viaţa Sa treimică, pentru ca să ne fie 
mediu de comuniune între El şi noi şi între noi, unul cu 
altul, după chipul comuniunii treimice, comuniune în care 
avem să sporim. Dumnezeu a pus spațiul ca interval de 
depășit între comuniunea Sa fără interval şi comuniunea 
între noi şi a noastră cu El, comuniune care, întrucât nu e 
încă perfectă, are un interval înlăuntrul ei şi între ea şi co- 
muniunea treimică. Spaţiul e forma comuniunii noastre în 
mișcarea spre ţinta comuniunii perfecte, spre depăşirea in- 
tervalului pe care el îl reprezintă. Prin acest mediu trebuie 
să urcăm în direcţia comuniunii perfecte cu Dumnezeu şi 
între noi, după asemănarea comuniunii treimice. Dar nu 
putem face aceasta fără coborârea prin har a comuniunii 
treimice la noi. Dumnezeu e omniprezent în spaţiu ca Trei- 
me iubitoare şi ca sursă a iubirii noastre faţă de EI şi între 
noi, sporind uniunea noastră cu EI şi între noi, fără să ne 
confundăm ca persoane. Prin omniprezenţa lui Dumnezeu 
cel în Treime e dată de la început o unitate ontologică a 
tuturor în diversitate, în același spaţiu diversificat, şi în uni- 
tatea diversă a fiinţelor noastre care tind spre tot mai multă 
unitate. Precum timpul va fi copleșit în interioritatea reci- 
procei și perfectei comuniuni, așa va fi copleşit şi spaţiul în 
interioritatea aceleiaşi reciproce şi perfecte comuniuni, în 

intersubiectivitatea umană perfectă prin ridicarea ei în inter- 
subiectivitatea divină. 

Urcuşul acesta are etape multiple. Dumnezeu cel în 
Treime e coborât de fiecare dată prin energiile Sale la nive- 
lul la care au ajuns făpturile conştiente în comuniunea din- 
tre ele și în cea dintre ele şi Dumnezeu. EI vrea să ne con- 
ducă la ţinta comuniunii depline, prin această coborâre la 
noi; la ţinta depășirii intervalului de timp și spaţiu ce ne des- 
parte de ea, prin coborârea variată la fiecare din noi, aflaţi 
la distanţe diferite unii de alţii. El ne vine la diverse distanţe 
temporale şi spaţiale prin fiecare fiinţă umană. Şi fiecare 
fiinţă umană se află la altă distanţă temporală şi spaţială de 
EI. Ajunşi ţinta comuniunii perfecte cu EI şi între noi, nu va 
mai fi o varietate de distanţe, ci Dumnezeu ne va fi la fel 
de aproape, la fel de intim, oriunde şi oricând, încât pro- 
priu-zis nu va mai fi o deosebire între aci şi acolo, între 
atunci şi acum, ci ne vom afla pur şi simplu în eternitatea 
şi infinitatea divină, lipsită de trecut şi viitor, de aci şi de acolo. 

Dar se poate întâmpla şi invers: învingând distanţele 
spaţiale, să se afle la distanţe spirituale de nedepășşit. Se 
poate întâmpla ca oamenii să convertească distanţele exte- 
rioare micșorate, sau apropierile impuse lor fără voie, în 
distanţe interioare uriaşe şi de nedepășit. Şi de fapt, experi- 
enţa ce o facem azi ne arată verosimilă perspectiva aproa- 
pe sigură a micşorării distanțelor până aproape de anulare, 
cu instalarea unor adevărate prăpăstii între ei. Apare din ce 
în ce mai posibilă perspectiva unei "prăpăstii încremenite' 
(Lc. 16, 26), care nu mai poate fi mişcată din locul ei. Dis- 
tanţa exterioară între 'aici' şi "acolo" poate să devină mini- 
mă sau indiferentă, dar se poate produce o încremenire a 
distanțelor spirituale, care nu mai dă unei persoane îndem- 
nul și putinţa să se mişte spre o alta. Dumnezeu însuși S-a 
retras în acest caz cu energiile Sale necreate, ca punte de 
legătură, ca dor şi atracţie între ei. Singurătatea va avea ast- 
fel un caracter supratemporal şi supraspaţial în sens rău, 

sau subtemporal şi subspaţial. Ea a fost pregătită încă de 
pe pământ, prin faptul că egoistul 'nu mai are timp' pentru 
alţii, ca să învingă spaţiul, şi, prin aceasta, nici 'dor' de alţii, 
întrucât nu mai simte nevoia să parcurgă distanţa spre ei, 
sau o parcurge nu ca să ajungă la cineva, ci ca să treacă 
mai departe. Viteza egoistă învinge timpul şi spaţiul nu pen- 
tru ca să se apropie de cineva, ci ca să lunece pe lângă el. 

La sfârşit, nu numai timpul va fi depăşit într-o dublă 
imobilitate, ci şi spaţiul. Timpul va fi depăşit fie prin stabi- 
litatea în infinitatea comuniunii cu Dumnezeu şi între oa- 
menii uniţi cu EI, fie prin neputinţa de a mai înainta spre 
Dumnezeu sau spre semeni, devenit inutil. La fel spaţiul va 
fi depăşit fie prin transparenţa lui Dumnezeu şi a oricărui 
semen în tot spaţiul, prin pecetea accentuată pusă pe el de 
Persoana lui Dumnezeu şi a semenilor, fie prin neputinţa 
de a mai înainta spre comuniunea cu Dumnezeu şi cu se- 
menii, din pricina transparenţei duşmănoase a îngerilor răi 
și a semenilor ce ne sunt duşmănoşi, în tot spaţiul. Prezenţa 
acestora ne va înghesui atât de mult, sau spaţiul va fi atât 
de marcat de ei, că propriu-zis nu vom mai sesiza un spa- 
iu, cum nu vor mai sesiza nici cei ce se vor afla în comu- 
niunea perfectă cu Dumnezeu şi cu semenii. Desigur, strâm- 
torarea celui aflat în iad din cauza feţelor duşmănoase ale 
îngerilor răi şi ale semenilor aflaţi acolo nu contrazice o te- 
ribilă singurătate a aceluia. Faţa "urâtă" îţi produce 'urâtul', 
în sens de singurătate?5. Singurătatea în cazul indiferenţei 
tuturor e mai puţin chinuitoare decât în cazul duşmăniei 
tuturor. În primul caz eşti singur într-un spaţiu pe care ştii 
că-l mai poţi depăşi. E un 'urât' remediabil. În cazul al doi- 
lea, nu mai ai în jurul tău un spaţiu în care să poţi încă în- 
tâlni pe cineva cu un interes pentru tine. "Urâtul' în acest 
caz e definitiv. 








95. Neagoe Basarab, op. cit., p. 332, descrie raiul ca vederea feţei 
lui Hristos, iar iadul, ca trebuinţa de a privi mereu faţa Satanei. 

Dar aşa cum în stabilitatea supratemporală fericită va fi 
acumulată toată experienţa adunată în cursul timpului, aşa 
va fi acumulată în existenţa supraspaţială toată experienţa 
celor săvârşite în spaţiu. Supratemporalitatea creaturii va fi 
eonul în care timpul va fi înfăşurat şi umplut de eternitatea 
lui Dumnezeu, iar supraspaţialitatea ei va avea înfăşurat în 
ea tot spaţiul. În lumina feţei lui Hristos şi a tuturor celor 
ce ne vor întâmpina, va fi reflectat binele ce l-am făcut, iar 
în faţa de groază a Satanei şi în duşmănia celor din iad, se 
vor reflecta răul pe care l-am făcut şi chinul conştiinţei 
noastre. Timpul şi spaţiul în care am trăit nu pier fără urmă, 
ci rămân ca o bucurie sau ca un chin. 

e. Lumea, un sistem de raţiuni unificate în om şi mai 
ales în Hristos. Factorul dinamic de sporire a unificării lumii 
şi de unificare a ei cu Dumnezeu, sau de depășire a spa- 
țiului, este omul. Omul este de la început inelul de legătură 
intre părţile lumii şi ale spaţiului. Dar el e chemat să strân- 
gă toate aceste părţi în sine în mod maxim. Sfântul Maxim 
Mărturisitorul preferă de aceea să numească pe om, nu 'mi- 
crocosm', ci adevăratul "'macrocosm'. După credinţa noas- 
tră, omul este inelul lumii prin faptul că e legat prin părţile 
lui, dar mai ales prin raţiunea sa, cu toate părţile lumii. Căci 
lumea întreagă e un sistem de raţiuni plasticizate, pe care 
raţiunea umană îl adună treptat în sine în colaborarea între 
subiectele ei. 

Omul devine sau redevine factorul de unificare a lumii 
numai în măsura în care se eliberează de pasiunile care 
separă pe oameni între ei. Unirea virtuală a tuturor se ac- 
tualizează în om treptat şi progresează în sus, adică el con- 
duce toate spre unirea lor în Dumnezeu. Omul credincios, 
eliberat de patimi, depăşeşte separarea sa de semenii săi, 
apoi separarea între el şi lumea sensibilă, pe care o adună 
şi o spiritualizează în el, apoi separarea între pământ şi rai, 
apoi separarea între el şi îngeri, apoi separarea între creaţie 
şi Dumnezeu, adunând-o în el. 

Dar unirea aceasta a oamenilor cu lumea şi cu Dum- 
nezeu s-a realizat în mod deplin întâi în Hristos, ca Logosul 
divin, Care a restabilit raţiunea umană într-o lucrare cu 
totul nepătimaşă. Fiul lui Dumnezeu S-a făcut om, pentru 
că omul este inelul unificator al lumii?6. La sfârşit Hristos, 
“unind firea creată cu cea necreată prin iubire, o va arăta 
ca fiind una şi aceeaşi după deprindere şi har, arătând pe 
om întrepătruns cu Dumnezeu întreg şi devenind tot ceea 
ce este şi Dumnezeu, în afară de identitatea după esenţă'9?. 

Când vom realiza, în viaţa viitoare, deplina unire cu 
Dumnezeu prin iubire, vom fi depăşit timpul şi spaţiul, în 
Dumnezeu nemaifiind nici un interval de depăşit. "Lumea 
este un spaţiu mărginit şi o stabilitate mărginită, iar timpul, 
o mişcare circumscrisă... Când însă firea va trece cu lucra- 
rea şi cu cugetarea peste spaţiu și timp, adică peste cele 
fără de care nu este nimic, sau peste stabilitatea şi mişca- 
rea mărginită, şi se va împreuna nemijlocit cu providenţa, 
va afla providenţa ca pe o rațiune prin fire simplă şi stabilă 
ce nu are nici margine şi de aceea nici mișcare'98. După 
străbaterea naturală a timpului şi a veacurilor, "natura celor 
create... se va sălășlui în Dumnezeu, Cel unul după fire, 
nemaiavând nici o margine la care să ajungă (şi peste care 
să treacă cineva, n.n.), căci în Dumnezeu nu mai este nici 
un interval'99. 

În Hristos, Dumnezeu a acceptat şi spaţial o chenoză. 
Propriu-zis, Dumnezeu a venit prin Hristos în maxima apro- 
piere de oameni, deşi cu fiinţa Lui n-a încetat să fie prezent 
pretutindeni. Chenoza ar consta propriu-zis în faptul că S-a 
făcut accesibil, sesizabil la maximum ca Dumnezeu prin 
umanitate asumată, prin trupul care a luat un loc în spaţiu. 


96. Ambigua, P.G. 91, col. 1305, 1313. 

97. Ibidem, col. 1308. 

98. Răspuns către Talasie, 65, Filocalia românească, Ili, p. 438. 
99. Ibidem, p. 437. 

Tradiţia răsăriteană a luat în sprijin pentru o oarecare 
înţelegere a acestui fapt patru lucruri: accesibilitatea lui 
Dumnezeu se revelează prin energiile divine; umanul este 
capabil, prin purificare de patimi, să devină mediul de ma- 
nifestare al divinului; umanul a fost înălţat în Hristos la un 
nivel de maximă îndumnezeire, sau de penetrare de divin, 
fără a înceta să fie uman; divinul e în aşa fel, că se poate 
manifesta prin umanul purificat. 

Mai presus de toate, Fiul lui Dumnezeu, luând natura 
noastră în Ipostasul Său divin, a putut prin această natură 
să fie deschis mai mult decât orice om întregii umanităţi şi 
a putut, mai mult decât oricine, să adune întreaga creaţie 
în Sine. 

Un teolog ortodox zice: 'Leontie de Ierusalim trebuie în- 
ţeles în cadrul gândirii Sfântului Chiril când vorbeşte de un 
ipostas "comun" al lui Hristos: un ipostas care, în loc de a 
fi un “alt' ipostas izolat şi individualizat în cadrul ansam- 
Plului de ipostase care constituie 'natura' umană este, dim- 
potrivă, arhetipul ipostatic al întregii umanităţi în care ea e 
'recapitulată', şi nu numai un individ, arhetipul în care se 
regăseşte uniunea cu Dumnezeu. Acest lucru nu este posi- 
bil decât dacă umanitatea lui Hristos nu e cea a unui 'sim- 
plu' om (Ads &vâponoc), ci a unui ipostas liber de limitele 
create'100, În Hristos natura umană e îndumnezeită nu 
numai prin energiile necreate, ci şi prin Ipostasul divin care 
o poartă şi care Se manifestă prin ea. De aceea energiile 
divine care iradiază prin natura Lui umană nu iradiază por- 
nind dintr-un ipostas străin, ci din Ipostasul propriu al aces- 
tei naturi, Care e totodată și Ipostasul naturii divine, Hristos, 
Care e în legătură cu noi ca om prin umanitatea Sa legată 
organic de noi, şi ne îmbrăţişează şi ca un Dumnezeu al 
tuturor. Fiul lui Dumnezeu, făcându-Se ipostasul unei naturi 
umane neînchise într-un ipostas uman propriu, este un fel 


100. Jean Meyendorff, Le Christ dans la theologie byzantine, p. 100. 

de fundament al tuturor ipostasurilor umane. Ca atare EI e, 
la fel, fundamentul tuturor lucrărilor noastre naturale şi ha- 
rice, şi noi, cuprinşi în EI, îmbrăţişăm împreună cu El toată 
lumea creată. 

Dumnezeu ne este în Hristos într-o maximă apropiere 
virtuală şi, dacă actualizăm prin credinţă şi prin eliberarea 
de patimi unirea cu El, ne putem uni în E! cu toţi cei ce 
cred şi în acelaşi timp putem avea tot spaţiul prins în raza 
energiilor divino-umane ale lui Hristos ce iradiază prin noi. 
Distanţa dintre noi şi Dumnezeu şi între noi, unii faţă de 
alţii, e astfel depăşită. 

Pe de altă parte, un număr de oameni, menţinându-se 
actual la o distanţă spirituală de Hristos, Fiul lui Dumnezeu 
cel întrupat, se vede şi El, din punctul de vedere al accesi- 
bilităţii, la distanţă faţă de ei. Aceşti oameni se smintesc la 
ideea maximei accesibilităţi a lui Dumnezeu şi nu cred în 
Hristos. Astfel, deşi pe plan transcendent, Dumnezeu e cu 
fiinţa pretutindeni, în ordinea accesibilităţii pe care a asu- 
mat-o Hristos, există acest paradox: pe de o parte Dum- 
nezeu este în Hristos într-o maximă apropiere de toţi, pe de 
alta, acceptă să fie ţinut la distanţă, având să fie căutat sau 
nu de ei, sau dorind EI să Se apropie de ei. Adică, în Hris- 
tos, Dumnezeu acceptă spaţiul, desigur ca să-l depăşească, 
să-l îmbrăţişese cu ajutorul nostru, îmbrăţişându-ne pe noi 
fără să ne confunde cu EI, fără să anuleze spaţiul legat de 
oameni. 

Distanţa între noi şi Dumnezeu e depăşită în Hristos nu 
numai prin coborârea lui Dumnezeu la noi, ci şi prin înăl- 
ţarea noastră la Dumnezeu. lar în Hristos toţi am depăşit 
virtual distanţa faţă de Dumnezeu şi între noi. Nu însă şi 
actual. Numai Hristos a depăşit şi ca om, atât virtual, cât şi 
actual, distanţa de Dumnezeu. Dar faţă de oameni nu a de- 
păşit nici El în mod actual distanţa faţă de toţi, întrucât unii 
Îl silesc să rămână la distanţă. Dar numai în Hristos putem 
depăşi în mod actual distanţa faţă de Dumnezeu şi cea din- 

tre noi. În El e atinsă ţinta noastră eshatologică, pe care o 
putem atinge şi noi: biruirea timpului şi a spaţiului. Acestea 
sunt biruite nu numai între noi şi Dumnezeu, ci şi între noi 
înşine ca oameni, căci fiind recapitulaţi în Hristos, nu mai 
există distanţa nici între noi. 

În Hristos, Dumnezeu e aci lângă fiecare, nu numai cu 
fiinţa, ci şi cu energia, gata să intre în acţiune. Dar nu în- 
lătură în mod silnic distanţa dintre EI și noi şi dintre noi 
oamenii. El solicită iubirea noastră liberă pentru înlăturarea 
acestei distanţe, mai bine zis răspunsul la oferta iubirii 
Sale, făcută într-un mod atât de evident şi de impresionant 
prin întrupare şi prin crucea acceptată pentru noi. Depă- 
şirea distanţei este o problemă de libertate şi de spirituali- 
tate. Iar când nu utilizăm libertatea şi spiritualitatea pentru 
depăşirea distanţei faţă de Hristos-Dumnezeu, nu o utili- 
zăm nici pentru depăşirea distanţei faţă de semenii noştri, 
ceea ce e în paguba noastră. Căci recunoaşterea lui Dum- 
nezeu în Hristos ar însemna recunoaşterea întregii noastre 
valori, arătată nouă de Dumnezeu prin faptul că EI Însuşi S-a 
făcut om. Dar recunoaşterea aceasta Hristos nu vrea să o 
smulgă oamenilor cu sila. Neînlăturând silnic această dis- 
tanţă, Dumnezeu acceptă în Hristos o nouă chenoză. 
| Crucea e inevitabilă pe drumul depăşirii distanţei. Însăşi 
acceptarea feţei umane drept față a Sa este o Cruce pentru 
Dumnezeu. Numai prin Cruce se realizează apropierea. Dar 
ea lasă fiinţei noastre în același timp libertatea cu riscul de 
a nu recunoaşte pe Dumnezeu sub chipul de om. În aceas- 
ta se ascunde, paradoxal, o neînțelegere a valorii omului, 
de către oamenii care nu acceptă pe Dumnezeu. Dar apro- 

pierea prin cruce e o forţă care nu încetează să lucreze la 
înlăturarea distanţei. 

În general, după întruparea Fiului Său, prezenţa sau 
atotprezenţa lui Dumnezeu a intrat într-o fază dinamică, 
prin care îşi exercită puterea de atracţie asupra noastră, 
ajutându-ne într-un mod mult mai activ ca înainte la depă- 

şirea distanţei între noi şi EI şi între noi înşine. Prezenţa lui 
Dumnezeu nu e statică, adică permanent şi pretutindeni la 
fel. Pentru că e o prezenţă ce se actualizează între persoa- 
ne, dintr-o Persoană accesibilă persoanelor umane. Pentru 
că e o nouă atotprezenţă, anume a Ipostasului întrupat 
(deşi nu cu trupul), deci anume în planul accesibilităţii 
umane, care s-a iniţiat prin voinţa personală a lui Dum- 
nezeu, a lui Dumnezeu cel întreit în Persoane. 

Prezenţa aceasta nouă, accesibilă şi activă a lui Dum- 
nezeu în Hristos, îşi extinde actualizarea ei pentru oameni, 
în Biserică. Ea tinde să devină din atotprezenţă virtuală, 
atotprezenţă actuală. În planul eshatologic ea va deveni 
atotprezenţă actuală evidentă. Acum e o prezenţă actuală 
în Biserică, întrucât membrii ei recunosc prin credinţă că 
Hristos e în maximă apropiere obiectivă de oameni şi dato- 
rită ei poate deveni, prin credinţa lor, prezenţă actuală pen- 
tru ei. Dar această prezenţă sporeşte în intensitate în fie- 
care, pe măsura efortului său de sensibilizare spirituală. 


5. Atotputermicia lui Dumnezeu şi diferitele puteri 
ale făpturilor, datorită participării la ea 


Aşa cum Dumnezeu este în Sine supratemporal şi su- 
praspaţial, dar Se face prezent în timp şi omniprezent prin 
coborâre la relaţia cu fiinţele create, temporale şi spaţiale, 
la fel El este mai presus de atotputernicie, dar Se face atot- 
puternic prin coborâre la relaţia cu toate cele ce au prin 
împărtăşire de EI o oarecare putere. În acest sens, Dionisie 
Areopagitul spune că Dumnezeu e deasupra a toată pu- 
terea, așa cum o înţelege sau experiază creatura, ca putând 
realiza orice în ordinea creată (n Beapxia m&ons EEnpnuevn 
5vvâpueoq) Il. 


101. De divinis nominibus, cap. VIII, SI, P.G. 5, col. 890 C, 

Dumnezeu depăşeşte orice putere (nâsav 5wvauv Dnep- 
exov)102. Dar, Cel ce are de mai înainte în Sine sursa a 
toată puterea, sau a atotputerniciei şi e cauza ei, nu e prin 
aceasta lipsit de putere, ci mai presus de ea, în sens pozi- 
tivl05. Aceasta implică şi caracterul Lui de persoană, căci 
numai persoana e mai mult decât puterea pe care o mani- 
festă sau ar vrea s-o manifeste; şi numai Persoana dum- 
nezeiască e mai presus de puterea pe care o manifestă, 
sau ar vrea să o manifeste și care e mereu nelimitată în 
sursa Ei, "producând toate printr-o putere inflexibilă şi ne- 
circumscrisă'104, 

S-ar putea spune că şi o natură concepută în mod pan- 
teist este inepuizabilă în manifestarea puterii ei. Dar natu- 
ra e monotonă în manifestarea puterii ei; ea e menţinută 
într-o repetiţie ciclică; ea dizolvă individuaţiunile existente, 
pentru a alcătui altele identice. Noutatea în manifestările ei 
este insignifiantă. Persoana, dimpotrivă, e mereu nouă în 
manifestările ei. Persoana umană, în calitate de creatură, e 
nouă în acelaşi unic plan al ordinii create. Ea e numai chipul 
noutăţii infinite a Persoanei divine în planul care depăşeşte 
ordinea creată limitată. Dacă creaturile s-ar înfățișa numai 
în individuaţiuni ce beneficiază de o putere creată, s-ar pu- 
tea contesta existenţa lui Dumnezeu ca deosebit de natură 
şi dispunând de o reală atotputernicie. Dar creaţia participă 
nu numai în forma creată la puterea lui Dumnezeu, ci şi în 
forma necreată. Aceasta echivalează cu participarea di- 
rectă şi mereu nouă şi infinită la atotputernicia lui Dum- 
nezeu ca persoană. Numai participarea prin har la Dum- 
nezeu dovedește existenţa Lui deosebită de natură. Aci stă 
importanţa participării creaturii la energiile necreate ale lui 
Dumnezeu. 


102. Ibidem, cap. VUl, 8 III; P.G. 3, col. 890D. 

103. Ibidem, loc. cit. : "nâcov 5bvaţuv nepiExov... bg n&ong 6vvâuewg 
aiTLog”. 

104. Ibidem. 

Toate formele şi treptele de existenţă au luat fiinţă, per- 
sistă şi se dezvoltă prin participarea la puterea lui Dum- 
nezeu, oferită în mod liber şi într-o varietate indefinită, fie 
ca bază a puterilor naturale, fie în forma directă a energi- 
ilor necreate. "El conservă puterile ce ţin de esenţele tutu- 
ror şi asigură persistenţa nedescompusă a universului; şi 
dăruieşte însăşi îndumnezeirea, procurând celor ce se în- 
dumnezeiesc puterea spre aceasta'105. 

În aceasta e dată şi posibilitatea ca puterea creaţiei să 
crească spre infinit, prin participarea la puterea infinită a 
lui Dumnezeu, mai presus de limitele puterii ei create. 

Dar şi din alt punct de vedere, atotputernicia este impli- 
cată în calitatea de Persoană absolută a lui Dumnezeu. O 
realitate cu caracter de obiect, de forță impersonală nu 
poate fi atotputernică, adică din toate punctele de vedere 
puternică, pentru că nu are putere asupra mişcărilor pro- 
prii, fie că acestea o modifică esenţial, fie că n-o modifică, 
ci, în privinţa mişcărilor, este supusă unui sistem de legi. 
Realitatea care nu e liberă în ce priveşte mişcarea sau ne- 
mişcarea proprie nu are, la drept vorbind, nici o putere. Ea 
este suportul unei puteri şi în acelaşi timp e lipsită de pu- 
tere, ca să nu mai spunem că această putere este într-un 
anumit fel strict limitată. Puterea aceasta supusă unor legi 
îşi cere explicarea, care nu poate sta decât într-o voinţă; şi 
aceasta producând-o, îi pune în acelaşi timp nişte legi, ca limi- 
te. Adevărată atotputernicie nu are decât o voinţă absolută. 

a. Atotputernicia este puterea unei persoane de a face 
toate câte vrea. Definiţia formală a atotputerniciei este: 
puterea unei persoane de a face toate câte vrea. Această 
definiţie nu are în vedere o voinţă care se autolimitează în 
actele ei, în funcţie de ceea ce ştie subiectul că poate face. 
Aceasta n-ar mai fi atotputernicie. Puterea acestei persoane 
ar fi mărginită. 


105. Ibidem, cap. VIII, 8 V; P.Q. 5, col. 895 A. 

Dacă o putere fără voinţă, ca aceea a mişcărilor imper- 
sonale, sau involuntare, nu este o putere adevărată, voinţa 
care este limitată în manifestările ei de o putere mai mică 
decât sfera ei ar indica un subiect; dar nu un subiect abso- 
lut, ci un subiect asemenea celui uman, care nu poate în- 
vinge orice piedică, sau nu poate face tot ce vrea. În am- 
bele cazuri lipseşte atotputernicia. În ambele cazuri e dată 
o putere limitată, care-şi cere o explicaţie; iar pe aceasta nu 
o poate avea decât într-o putere nelimitată, deci într-o voin- 
ţă personală care poate face tot ce vrea. 

La Dumnezeu, nici un act nu se săvârşeşte indepen- 
dent de voinţa Lui. Iar voinţa divină nu-şi alege obiectivele 
nici în funcţie de conştiinţa unei puteri limitate, nici în mod 
arbitrar, ci în funcţie de bine, binele fiind una cu fiinţa Sa. 
Căci Dumnezeu e 'binele subzistent', cum spune Dionisie 
Areopagitul!95. Or, "la Dumnezeu, binele coincide cu fiin- 
ţa", cum spune Sfântul loan Damaschin107. Orice obiectiv 
ar alege Dumnezeu în mod arbitrar, acesta n-ar putea ieşi 
din ordinea fiinţei Sale, sau din dependenţa de ea, dată 
fiind infinitatea ei. A nu putea lucra contra Sa înseamnă a 
nu putea lucra contra fiinţei Sale. lar dacă atotputernicia 
este solidară cu infinitatea fiinţei divine, a putea lucra con- 
tra ei înseamnă a cădea din atotputernicie. Deci un singur 
lucru nu poate Dumnezeu: nu poate cădea la starea de a 
nu mai putea face tot ce vrea. 

Dionisie Areopagitul consideră vrăjitor sau scamator pe 
cel ce întreabă: "Dacă Dumnezeu este atotputernic, cum se 
spune de către teologul vostru (de către Pavel) că Dum- 
nezeu nu poate face ceva?'. Dionisie observă: "Acesta vrea 
să râdă de dumnezeiescul Pavel, care a spus că Dumnezeu 
nu Se poate tăgădui pe Sine' (2 Tim. 2, 13). 'Şi apoi dă ur- 
mătoarea explicaţie: “"Tăgăduirea de sine e cădere din ade- 


106. Ibidem, cap. IV, ŞI; P.G. cit., col. 693. 
107. Dogmatica, i, 13; trad. rom. de D. Fecioru, p. 49. 

văr, iar adevărul este existenţa; deci căderea din adevăr 
este căderea din existenţă. Dacă deci adevărul este exis- 
tenţa şi căderea din adevăr este cădere din existenţă, Dum- 
nezeu nu poate cădea din existenţă şi nu poate să nu fie, 
sau, cum s-ar putea zice, nu poate să nu poată şi nu ştie să 
nu ştie, în sens de privaţiune'I08. 

Dar binele prin excelenţă, sau în mod absolut, coincide 
cu fiinţa desăvârşită, sau cu Dumnezeu însuşi, şi din moti- 
vul că binele nu poate fi un bine abstract, pur cugetat, ci 
un bine subzistent, care ca atare e o referinţă a unei per- 
soane la altă persoană. Un bine care nu se referă în mod 
conştient, deci personal, la altcineva care-l sesizează în 
mod conştient, deci la o altă persoană, nu este bine. Astfel 
binele absolut e relaţia sau iubirea perfectă între Persoa- 
nele absolute, care formează o unitate ce merge până la un 
maximum pe care-l permite neconfundarea între Ele. lar 
întrucât binele în Dumnezeu e etern, acest bine nu e altce- 
va decât unitatea maximă şi neconfundată eternă între 
Cele trei Persoane divine. Binele etern e Sfânta Treime. 

b. Atotputermnicia, ca rezervă de tot mai mari daruri ale 
lui Dumnezeu către creatură, după ce prin creaţie a extins 
binele comuniunii în afară de Sine. Toate actele de putere 
ale lui Dumnezeu, îndreptate în afară de Sine, având să fie 
conforme fiinţei Sale sau binelui, ca comuniune interper- 
sonală, se extind şi ca o întemeiere şi desăvârşire a comu- 
niunii altor persoane cu Sine şi între ele, asemenea comu- 
niunii personale treimice. Această extensiune a binelui, ca 
şi comuniune personală, nu poate consta într-o înmulţire a 
Persoanelor dumnezeieşti. Persoanele dumnezeiești nu Se 
pot înmulţi în timp. Ele n-ar mai fi în acest caz persoane 
dumnezeieşti. lar o multitudine de persoane eterne, produ- 
să în baza unei necesităţi interne, ar fi fără număr şi aceas- 
ta ar face imposibilă perfecțiunea comuniunii între ele. Iar 


108. De divinis nominibus, cap. VIII, $ VI; P.G. 3, col. 893B. 

dacă Dumnezeu n-ar putea aduce la existenţă şi persoane 
nedumnezeieşti capabile de comuniune, EI ar fi închis în Sine 
însuşi şi nu Şi-ar putea manifesta voluntar atotputernicia Sa. 

Dumnezeu, hotărând deci să lucreze în afară în confor- 
mitate cu fiinţa Sa, sau ca binele care e comuniune inter- 
personală eternă, foloseşte puterea Sa pentru a crea per- 
soane care să se miște spre desăvârşirea comuniunii cu El 
şi între ele, pe de o parte ele însele, iar pe de alta, să fie 
aşezate în această mişcare de EI însuşi, prin venirea Lui în 
întâmpinarea lor. În acest scop El sădește pe de o parte în 
ele o putere de mişcare naturală spre EI; pe de altă parte, 
EI întăreşte această putere naturală creată a lor, cu puterea 
necreată a bunăvoinţei Sale, ce le vine în întâmpinare. 

Alt scop nu poate avea manifestarea de putere a lui 
Dumnezeu în afară de Sine, sau mişcarea pe care o între- 
ţine prin puterea creată sădită în făpturi şi prin puterea ne- 
creată oferită lor. 

Sfântul Maxim, în opera sa Ambigua, a întreprins o vas- 
tă şi profundă apărare a mişcării creaturilor, împotriva ori- 
genismului platonizant. În timp ce acesta socotea mişcarea 
ca produs al păcatului, sau al voinţei unor spirite de a ieşi 
din unitatea lor preexistentă în Dumnezeu, iar corpurile şi 
lumea materială, ca pe o închisoare produsă de Dumnezeu 
spre pedepsirea lor, Sfântul Maxim consideră mişcarea ca 
mijloc dat de Dumnezeu creaturilor de la facerea lor, spre 
unirea lor deplină cu EI, adică de la existența dăruită, la 
existența bună, dobândită prin contribuţia voinţei lor la ac- 
tualizarea puterii lor de mişcare în înaintarea reală spre 
Dumnezeu, şi apoi la veșnica existență bună în Dumnezeu. 
Pe tot parcursul mişcării, dar mai ales la capătul ei în Dum- 
nezeu, creaturile se bucură de energiile necreate ale lui 
Dumnezeu, adică de desăvârşirea fiinţei şi puterii lor prin 
participarea la plinătatea de viaţă dumnezeiască. Puterea 
dată nouă de Dumnezeu are ca scop actualizarea de către 
noi în lucrare a puterii noastre naturale date nouă tot de 


15 - Dogmatica - vol. | 

Dumnezeu, actualizare care nu e decât mişcarea imprimată 
nouă şi dirijată de voinţa şi de conştiinţa noastră spre Dum- 
nezeu, ca spre binele nostru propriu. 

"Rațiunea (sensul) întreagă a întregii creaţii a fiinţelor 
raţionale are trei moduri: pe cel al existenţei, pe cel al exis- 
tenţei bune şi pe cel al existenţei eterne. Primul, sau exis- 
tenţa, e cel ce s-a dăruit celor ce există prin fiinţă; al doilea, 
sau al existenţei bune, li s-a dat lor prin voinţa lor delibe- 
rativă, ca unora ce se mişcă după fire; iar al treilea, sau al 
veşnicei existenţe bune, li s-a dăruit prin generozitatea 
harului. Prin primul mod li se oferă puterea, prin al doilea 
lucrarea, prin al treilea oprirea lucrării. Rațiunea existenţei 
având în mod natural numai puterea spre lucrare, aceasta 
nu poate avea lucrarea deplină fără voinţă deliberativă. lar 
raţiunea existenţei bune, având prin voinţa deliberativă nu- 
mai lucrarea puterii naturale, nu are această lucrare depli- 
nă fără natură. lar cea a veşnicei existenţe fericite, circum- 
scriind pe cele ale celor dinainte, adică puterea primei ra- 
ţiuni şi lucrarea celei de a doua, nu e nici intrinsecă exis- 
tenţelor ca putere, nici nu urmează în mod necesar voinţei 
deliberative..., ci e capătul lor, făcând stabilă firea - în ce 
priveşte puterea, şi voinţa - în ce priveşte lucrarea... Deci 
dacă lucrarea se va folosi de puterea firii — fie conform firii, 
fie contrar firii — va primi ca sfârşit fie fericirea, fie nenoro- 
cirea, adică existenţa veşnică, în care, odihnindu-se sufle- 
tele..., va lua sfârşit toată mişcarea. Iar ziua a opta, sau pri- 
ma, mai bine zis unica şi nesfârşita zi, este prezenţa neum- 
brită şi atotstrălucitoare a lui Dumnezeu, care se va ivi 
după oprirea celor ce se mişcă. Acesta venind atunci întreg 
în fiinţa întreagă a celor ce, prin libertate, s-au folosit bine 
de raţiunea existenţei, le va procura veşnica existenţă feri- 
cită prin participarea la EI, ca Cel ce singur este existent în 
mod propriu, existent ca bine şi veşnic existent. Iar celor 
ce s-au folosit prin libertate de raţiunea existenţei în mod 

contrar firii, le va repartiza, în loc de veşnica existenţă feri- 
cită, veşnica existenţă nefericită'109. 

Dacă Dumnezeu Îşi manifestă puterea în afară pentru a 
ridica la comuniunea cu Sine, sau la bine, alte persoane, El 
işi pune în lucrare, din atotputernicia Sa, puterea pentru 
crearea unor persoane limitate în fiinţă şi în puterea lor na- 
turală şi acordarea treptată a puterii Sale necreate, pe mă- 
sura putinţei lor de a se folosi de ea, pentru a nu fi cople- 
şite de ea. Aceasta e chenoza, sau coborârea lui Dum- 
nezeu în manifestarea puterii Sale. Pe de altă parte, fiinţele 
create sunt minunate, căci sunt capabile să primească pe 
Dumnezeu întreg în ele. Dumnezeu a făcut o fiinţă capabilă 
să devină dumnezeu prin har, o natură capabilă să fie, în 
acest scop, natura unui ipostas divin. 

Prin aceasta, Dumnezeu Se coboară şi Se slăveşte în 
mod liber, adică nesilit, în manifestările Sale, nici de o lege 
interioară, nici de una exterioară, pentru a da subiectelor 
create putinţa manifestărilor lor libere, putinţa acceptării li- 
bere a comuniunii cu Sine. Căci condiţia comuniunii e li- 
bertatea celor ce 'o realizează. Chenoza lui Dumnezeu e 
deci condiţia extinderii comuniunii Sale interioare, ca Bine, 
cu alte persoane decât Cele divine. Dar, pe de o parte, chiar 
această coborâre benevolă în vederea extinderii binelui sau 
comuniunii e semnul libertăţii şi al puterii Sale absolute. 
Căci -— potrivit credinţei noastre - numai o Persoană abso- 
lută poate aduce la existenţă din nimic persoane care, deși 
create, sunt şi ele absolute, putând să se opună în mod i- 
ber chiar Lui. Apoi în crearea unor astfel de persoane, într-un 
anumit sens absolute, se manifestă şi încrederea lui Dum- 
nezeu în atotputernicia Sa, adică siguranţa că aceste per- 
soane nu-l vor periclita atotputernicia, dată fiind absoluti- 
tatea Sa prin fiinţă, spre deosebire de aceste persoane, care 
sunt absolute prin participarea la El, pe baza voinţei Lui!10. 


109. Ambigua, P. G. 91, col. 1392. 
110. Un dumnezeu care s-ar teme de creatură n-ar mai fi Dumnezeu. 

Pe de altă parte, chenoza acceptată de Dumnezeu nu : 
este o stare identică, definitivă. Dumnezeu coboară la crea- 
turi, ca să le urce tot mai sus spre Sine și deci cumva şi E] 
urcă la acordarea unor grade tot mai înalte de putere, deci 
de manifestare a puterii Sale. Rezerva eternă a acestor dă- 
ruiri mereu mai înalte este atotputernicia Sa. Astfel, pu- 
terea dată de Dumnezeu creaţiei, având ca scop urcuşul ei 
spre participarea directă la puterea Lui necreată, sau la 
energiile Sale; e şi ea o condiţie a relaţiei atotputerniciei lui 
Dumnezeu cu creaţia, fiind şi ea solidară cu timpul şi cu 
spaţiul. 

Puterea limitată, ca sursă a mișcării mereu mai ridicate 
a creaturii spre Dumnezeu Cel infinit, îşi va găsi împlinirea, 
pe care nu o poate ajunge în ea însăşi — ca şi timpul și spa- 
ţiul, în care se efectuează această mișcare —, atunci când 
Dumnezeu însuşi Se va dărui întreg creaturii, mai presus de 
mişcarea ei. Atunci ea va participa la viaţa şi deci la pu- 
terea nelimitată a lui Dumnezeu, fără a se confunda cu EI, 
având mereu conştiinţa că se bucură de EI atât cât e cu 
putinţă creaturii, adică prin participare, nu prin fiinţă. 

c. Accentul pus în Răsărit pe Dumnezeu ca atotţiitor şi 
mai puţin ca atotputernic. Manifestând puterea Sa în forma 
şi în gradul acomodat conducerii creaturii spre deplina co- 
muniune cu Sine, Dumnezeu e numit în tradiţia creştinis- 
mului răsăriten cu preferinţă "Atotţiitor'. Dumnezeu Îşi ma- 
nifestă din rezerva infinită a atotputerniciei sau supraatot- 
puterniciei Sale atâta cât e necesar conservării, mântuirii şi 
conducerii creaturii la desăvârșirea comuniunii ei cu E]. El 
nu-Şi manifestă atotputernicia Sa în mod capricios. Ter- 
menul de 'Atotţiitor', preferat în Biserica de Răsărit, ţine să 
sublinieze că atotputernicia lui Dumnezeu, în raportul ei cu 
lumea, a ieşit din starea indeterminată și s-a definit volun- 
tar şi din iubire faţă de ea ca putere la nivelul suportabil de 
lume şi în folosul ei, nu şi contra ei. 

În Bisericile din Occident termenul de 'Atotputernic' s-a 
menţinut legat de ideea că Dumnezeu ar putea lucra şi con- 
tra lumii, dacă nu pentru nimicirea ei, cel puţin pentru con- 
tinua limitare şi dominare a ei, pentru a susţine în ea con- 
tinuu conştiinţa nimicniciei ei. Dacă în doctrina răsăriteană 
atotputernicia lui Dumnezeu e sursa de îndumnezeire a 
creaturii, deci de comunicare a puterii dumnezeieşti către 
făptură, în Occident, atotputernicia s-a conceput mai mult 
ca un mijloc de apărare a lui Dumnezeu împotriva creaturii. 
Catolicismul a tras de aici concluzii pentru dominarea sta- 
telor şi a societăţii umane de către Biserică, iar protestan- 
tismul, pentru afirmarea eficienţei exclusive a lui Dum- 
nezeu împotriva oricărei eficienţe umane, văzută totdeau- 
na ca păcat (Alleinwirklicheit und Alleinwirksamkeit Got- 
tes). Mântuirea însăşi e văzută ca o satisfacţie adusă onoa- 
rei lui Dumnezeu pentru jignirea ei de către oameni, sau ca 
îmblânzirea mâniei lui Dumnezeu. 

În Biserica din Răsărit Dumnezeu e slăvit pentru daru- 
rile ce le dă omului, spre îndumnezeirea lui. Răsăritul orto- 
dox, continuator al gândirii patristice, a pus accentul pe bu- 
nătatea susținătoare, ocrotitoare şi ajutătoare a lui Dum- 
nezeu (Dumnezeu ca scăpare, ca acoperământ), pe încura- 
jarea împlinirii năzuinţelor şi virtualităţilor umane, pe încre- 
derea în ele, pe respectul libertăţii umane. Mântuirea e vă- 
zută ca o nouă coborâre a vieţii dumnezeiești în oameni, 
ca deschiderea perspectivei deplinei lor împărtăşiri de 
Dumnezeu, prin înviere şi îndumnezeire. 

De aceea, când creştinismul apusean a exercitat mai 
mult o frână neincrezătoare în calea omenirii spre progres, 
Bisericile ortodoxe au sprijinit totdeauna năzuinţele spre 
| progres ale popoarelor. În Răsăritul creştin s-a pus în relief 
| ideea unui Dumnezeu energic și dăruitor, Care comunică 

oamenilor energii mereu mai înalte pe măsura creşterii lor, 
pentru a-i duce mereu la trepte mai înalte, deci în folosul 
lumii şi în vederea conducerii ei spre desăvârşire. Răsăritul 

creştin a pus accentul mai mult pe iubirea lui Dumnezeu 
faţă de lume, din voinţa de a o conduce la deplina comu- 
niune cu EI în iubire, pe când creştinismul occidental, mai 
mult pe atotputernicia lui Dumnezeu, care vrea să ţină lu- 
mea în respectul de EI. La rândul său domnia lui Hristos nu 
s-a scos în Răsărit niciodată din legătura cu bunătatea Lui. 
Ea a fost văzută în mod paradoxal ca domnia "Mielului în- 
junghiat' (Apoc. 5, 12-13), aşa cum termenul de 'Atotţiitor' 
a fost asociat cu cel de "Părinte" bun, blând și familiar. 

Paul Evdokimov deduce această relaţie părintească a 
lui Dumnezeu cu lumea din relaţia Lui ca Tată, cu Fiul Său. 
Astfel, lumea se explică prin iubirea dinlăuntrul Sfintei Treimi. 
EI zice: "Cuvântul lui Dumnezeu ne face să ne gândim din- 
tr-o dată la o fiinţă care are toate puterile, ceea ce pune pe 
primul plan atotputernicia Sa; totuşi ea nu e niciodată atot- 
puternicia pur şi simplu, fără obiect. Noi spunem: "Cred în- 
tr-unul Dumnezeu, Tatăl atoțţiitorul', "Cred într-unul Dum- 
nezeu, Făcătorul cerului şi al pământului”. În aceste mărtu- 
risiri, atotputernicia dumnezeiască este calificată imediat 
ca părintească. Înainte de orice şi în mod esenţial Dum- 
nezeu este Tată, şi numai după aceea este făcător, judecă- 
tor şi ceea ce este la inima speranţei creştine: Mântuitor şi 
Mângâietor. Este acestea pentru că este şi Tată. Astfel, 
dacă în centrul viziunii privitoare la Dumnezeu se plasează 
paternitatea divină, sau comuniunea eternă între Tatăl şi 
Fiul, în centrul revelaţiei se plasează comuniunea între Dum- 
nezeu-Tatăl şi omul, copilul Lui. Tema esenţială a mântuirii 
este înfierea'!ll, 

În creştinismul răsăritean sensul mântuirii e determinat 
şi el de iubirea intertreimică a lui Dumnezeu. Hristos S-a fă- 
cut om ca să-l ridice pe acesta în comuniunea iubirii trei- 
mice, ca să-l îndumnezeiască; iar aceasta nu se realizează 


111. La femme et le salut du monde, p. 147. 

printr-o forţare externă, care să-l înfricoşeze pe om, ci prin 
iubirea coborâtoare. 

În solidaritate cu aceasta, în Biserica de Răsărit s-a con- 
siderat puterea duhovnicească drept o mai mare şi o mai 
directă putere a lui Dumnezeu decât cea fizică sau lu- 
mească. Ea e însoţită de o chenoză în ce priveşte puterea 
externă. Sfântul Apostol Pavel zice: "Domnul mi-a zis: "iţi 
este de ajuns harul Meu, căci puterea Mea se desăvârşeşte 
în slăbiciune'. Deci foarte bucuros mă voi lăuda mai ales 
întru neputinţele mele, ca să locuiască în mine puterea lui 
Hristos" (2 Cor. 12, 9). Puterea duhovnicească e atât de 
mare în comparaţie cu cea fizică, încât o poate copleşi pe 
aceasta, producând efecte pe care aceasta nu le poate pro- 
duce, pentru că aceea este putere direct dumnezeiască. De 
aceea minunile produse de această putere se numesc pur 
şi simplu "puteri", ca efecte ale unei puteri superioare, sau 
ale puterii directe a lui Dumnezeu, puterea fizică fiind 
numai un rezultat indirect al aceleia. "Atunci a început lisus 
să mustre cetăţile în care se făcuseră cele mai multe minu- 
ni ale Sale' (Mt. 11, 20; 13, 54, 58; Mc.6,2, 5, 14;lLc.5, 
17; 9, 1; 10, 13, 14; Fapte 3, 12; 8, 13; Gal. 3,5). 

De aceea Sfântul Maxim Mărturisitorul înţelege prin miş- 
care, pe care o socoteşte ca drum spre Dumnezeu, miș- 
carea de înduhovnicire a omului, mişcare prin care omul 
sporeşte prin întărirea puterii Duhului asupra pornirilor in- 
ferioare. Treptele ei sunt: purificarea de patimi, sesizarea 
nepătimaşă a sensurilor sau a raţiunilor divine ale lucrurilor 
şi înțelegerea lui Dumnezeu într-un act simplu, care e în 
același timp unirea deplină cu EI. Creşterea spiritului uman 
în putere e o creştere etică, pentru că creşterea în existenţă 
e o creştere în bine, dat fiind că nu se poate apropia cine- 
va de Dumnezeu ca sursă a puterii dacă nu-L iubeşte ca 
bine. 


— 

In viaţa viitoare această putere duhovnicească, sau în 
bine, sau în iubire, care nu e atât o putere a omului, cât a 
lui Dumnezeu, şi care a umplut pe omul ce a urcat spre 
Dumnezeu prin treptele enunțate, va copleşi cu totul pute- 
rea fizică şi va desfiinţa pe cea lumească, care a luat uneori 
o atitudine contrară lui Dumnezeu. "După aceea, sfârşitul, 
când Domnul va preda împărăţia lui Dumnezeu şi Tatălui şi 
va desfiinţa orice domnie, orice stăpânire şi orice putere' 
(1 Cor. 15, 24). Aşa cum timpul şi spaţiul vor fi copleşite 
de eternitate şi de supraspaţialitatea spirituală, aşa va fi 
copleşită şi puterea fizică şi lumească de puterea Duhului 
dumnezeiesc devenit propriu omului. Întreaga fiinţă creată 
va deveni purtătoare a energiilor necreate. 

Fiinţa divină, ca fiinţă supremă, nelimitată şi de sine 
existentă, e sursa ultimă şi inepuizabilă a tuturor energiilor; 
sursa unor energii infinite şi ca atare cauza oricărui fel de 
putere creată, 

Prin însuşi faptul că aduce la existenţă diferite sub- 
stanţe ipostaziate, Dumnezeu dă acestora şi o putere a lor. 
Precum toate substanţele sunt legate într-o unitate între 
ele, şi cu Dumnezeu -— având originea lor în esenţa divină —, 
tot aşa sunt legate şi puterile lor între ele şi cu puterea 
divină, prin originea lor în puterea esenței divine. Dionisie 
Areopagitul zice: 'Şi nu e nici una din existenţe lipsită de 
păstrarea şi îmbrăţişarea conservatoare a puterii dumne- 
zeieşti. Căci ceea ce nu are nici o putere, nici nu este, nici 
nu este ceva, nici nu are vreun loc undeva'! 12. 

Energia infinită a esenței divine este spirituală. Ea e ca- 
pabilă de aceea să copleşească orice putere fizică, orice 
putere creată. Dar ea o face aceasta treptat prin spiritul 
uman, întărind energia acestuia treptat cu energia Sa ne- 
creată. 


112. De divinis nominibus, cap. VIII, $ V, P.G. 3, col. 893. 

Dacă Dumnezeu a putut crea din nimic orice altă sub- 
stanţă cu puterea ei corespunzătoare, cu atât mai mult 
poate copleşi toată substanţa creată şi puterea ei, cu pu- 
terea Lui spirituală, prin mijlocirea spiritului uman. Sfântul 
Maxim Mărturisitorul insistă mult asupra faptului că omul e 
inelul de legătură unificator al lumii şi al lumii cu Dum- 
nezeul 15. El e aceasta prin faptul că supune în sine pu- 
terea fizică şi în parte pe cea biologică spiritului, adică o 
spiritualizează. Prin cunoaştere el cuprinde în spiritul său 
universul. Dar adevărata spiritualizare a naturii ar realiza-o 
când ar actualiza toate puterile spiritului său prin energiile 
Duhului dumnezeiesc. Aceasta a realizat-o în mod culmi- 
nant Hristos, iar din puterea lui Hristos o pot face aceasta 
şi cei ce se unesc cu EI prin credinţă şi viețuiesc ca EI. 

d. Puterea lui Dumnezeu arătată în mod culminant în 
Învierea lui Hristos. Biruinţa deplină a puterii spirituale di- 
vine asupra naturii s-a realizat în Învierea lui Hristos. Karl 
Rahner a atras atenţia asupra faptului că Învierea lui 
Hristos e împlinirea aspiraţiei după biruinţă a spiritului asu- 
pra legilor automate ale naturii, aspirație sădită în persoana 
omului, fapt numit de el 'temeiul transcendental al învierii", 
sau “speranţa transcendentală a învierii'. În această aspi- 
raţie şi capacitate 'transcendentală' pentru biruirea naturii 
prin spirit e dat temeiul chiar pentru o 'hristologie transcen- 
dentală'! 14. 

Învierea lui Hristos se încadrează în orizontul existenţei 
noastre, care constă în faptul că noi trăim în tensiunea spre 
desăvârşire. "Omul este fiinţa care trăieşte în aşteptarea 
viitorului, care e desăvârşirea'. Speranţa transcendentală a 


115. Ambiqua, P.G. 91, col. 1305. 

114. Karl Rahner, “Grundlinien einer systematischen Christologie”, 
în K. Rahner-W. Thussing, Christologie-Systematisch und Exegetisch. 
Quaestiones disputatae, 55, Freiburg, 1972, p. 47; Karl Rahner, 
Sacramentum mundi, |, p. 403. 

învierii este totodată 'orizontul înţelegerii experienţei cre- 
dinţei privitoare la Învierea lui lisus"! 15. 

Învierea împlineşte aşteptarea sădită în ființa umană, 
pentru faptul că ea face capabilă persoana umană pentru 
o comuniune desăvârșită şi eternă a ei cu Dumnezeu, Per- 
soana supremă, şi cu semenii săi, depăşind toate restric- 
ţiile impuse acestei comuniuni de natură în starea ei pă- 
mântească. Ea face posibilă o intimitate interpersonală de- 
săvârşită şi eternă datorită spiritualizării depline a materiei. 

În Hristos, Fiul lui Dumnezeu Se face purtătorul iubirii 
desăvârşite treimice către oameni şi al iubirii umane ridi- 
cate la capacitatea răspunsului desăvârşit la această iubire. 
lar în stare de înviere, El extinde neimpiedicat acest dialog 
desăvârşit divino-uman al iubirii, realizat în EI însuşi, atră- 
gându-ne şi pe noi în el. În Hristos, omul a primit puterea 
de a iubi pe Dumnezeu într-o unică iubire cu Fiul lui Dum- 
nezeu cel Unul-Născut şi de a iubi pe oameni cu iubirea lui 
Dumnezeu. lar în starea Lui de înviere această putere ni se 
comunică nouă, urmând să ne-o însuşim deplin în starea 
noastră de înviere. 

lubirea aceasta, care a trecut prin jertfa supremă, a fost 
“puterea' spirituală care L-a înviat pe Hristos, sau care a 
biruit legile învârtoşate ale naturii. Şi 'puterea' aceasta ne 
va învia şi pe noi (1 Cor. 15, 43). Prin faptul că e rodul 
iubirii şi chipul realizat al iubirii depline, starea de înviere 
e viaţa adevărată. 'Vom fi vii cu El prin puterea Lui cea 
către noi' ( 2 Cor. 13, 4). E minunată puterea lui Dumnezeu 
iradiată în creaţie. Dar aceasta ar rămâne ambiguă şi lipsită 
de un sens clar dacă ar rămâne etern supusă insuficien- 
ţelor ce o apasă actualmente. Puterea lui Dumnezeu se 
arată infinit mai mare şi mai plină de sens prin Înviere. 
Dumnezeu va umple lumea aceasta de slava Lui necreată 
când va învesti-o cu nemurirea şi o va face mediu străveziu 
al adâncimii Sale nesfârşite de viaţă şi de sensuri. 


115. K. Rahner-W. Thussing, op. cit., p. 39. 

Cc 
Atributele lui Dumnezeu legate de spiritualitatea Lui 
şi participarea creaturii la ele 


"Dumnezeu este Duh" (In 4, 24). Esenţa dumnezeiască 
este esenţă spirituală. Aceasta nu înseamnă numai nema- 
terialitate, ci şi suport de atribute spirituale: suport de cu- 
noaştere, de dreptate, de puritate, de iubire. 

lar atributele legate de existenţa divină au un caracter 
spiritual, pentru că însăşi existenţa divină, ca existenţă su- 
premă, este o existenţă spirituală. Dar atributele direct spi- 
rituale pun în mod deosebit în lumină caracterul de Duh al 
esenței divine. 

Atributele legate de spiritualitatea lui Dumnezeu sunt şi 
mai greu de înţeles, adică şi mai apofatice decât cele legate 
de existenţa Lui. Căci dacă existenţa și atributele legate de 
ea pot fi concepute dintr-un punct de vedere formal — şi ca 
deosebindu-se de existenţa şi de atributele creaturilor le- 
gate de ea, prin eliberarea lor de aspectul de insuficienţă şi 
de dezvoltarea formală ce-l au cele din urmă -, atributele 
spiritualităţii lui Dumnezeu redau un conţinut asemănător, 
dar nu identic cu al creaturilor dotate cu spiritualitate. 

Dar, cine poate pătrunde în bogăţia infinită a conţinutu- 
lui vieţii spirituale a lui Dumnezeu? Şi cine-L poate defini, 
când chiar conţinutul vieţii spirituale a creaturilor dotate cu 
spiritualitate este atât de complex şi de imposibil de definit 
exact, mai ales când e vorba ca o astfel de creatură să cu- 
noască nu numai conţinutul ei, ci şi pe al alteia de aceeași 
natură? 

Căci spiritualitatea e conţinutul cel mai propriu persoa- 
nei. lar persoana nu e cunoscută decât în măsura în care 
ea se descoperă și în care ea se poate descoperi şi poate 
fi înţeleasă de altele. E un conţinut sub paza unei libertăţi 
proprii. "Ci precum s-a scris: cele ce ochiul nu le-a văzut şi 
urechea nu le-a auzit și la inima omului nu s-au suit, pe ace- 
lea le-a gătit Dumnezeu celor ce-L iubesc pe El. lar nouă ni 

le-a descoperit Dumnezeu prin Duhul Său, fiindcă Duhul 
toate le cercetează, chiar şi adâncurile lui Dumnezeu. Căci 
cine dintre oameni ştie cele ale omului, decât duhul omu- 
lui, care este în el? Aşa şi cele ale lui Dumnezeu, nimeni nu 
le-a cunoscut, decât Duhul lui Dumnezeu" (1 Cor. 2, 9-11). 

De aceea Sfinţii Părinţi spun că noi cunoaștem în gene- 
ral că Dumnezeu este infinit (un atribut formal al existenţei 
Lui, am zice), dar ce este această infinitate (conţinutul ei 
spiritual) nu ştim. Cunoaştem chiar atributele legate de spi- 
ritualitatea lui Dumnezeu ca infinite, căci existenţa Lui este 
infinită sub toate raporturile, dar nu cunoaștem conţinutul 
concret al infinităţii acestor atribute. 


1. Atotştiinţa şi înţelepciunea lui Dumnezeu 
şi participarea creaturilor raționale la ele 


a. Atotştiinţa lui Dumnezeu. Ştim că Dumnezeu cunoaş- 
te totul, dar ce este acest tot şi cum îl cunoaște, nu ştim. 
Dionisie Areopagitul atribuie lui Dumnezeu în mod îmbinat 
cunoaşterea tuturor şi depăşirea oricărei cunoaşteri. "Deşi 
Scriptura spune că Dumnezeu cunoaşte toate şi nimic nu 
scapă cunoaşterii Lui, dar, precum am spus adeseori, cele 
dumnezeiești trebuie să fie înţelese în mod demn de Dum- 
nezeu. Deci nu putem să-l atribuim lui Dumnezeu minte şi 
cunoaştere senzorială, decât prin depăşire, nu prin lipsă. 
La fel, nu-l putem atribui raționalitate Celui mai presus de 
rațiune, sau desăvârşire, Celui mai presus de desăvârșire şi 
anterior oricărei desăvârşiri. De asemenea, considerăm lu- 
mina neapropiată ca fiind întuneric nearătat şi nevăzut prin 
depăşirea luminii văzute"! 16. Dumnezeu este în acest sens 
"minte neînţeleasă' şi "cuvânt negrăit'!17. 

Dumnezeu nu înţelege ca noi, nu gândeşte ca noi, nu 
cunoaşte ca noi, ci într-un mod mai presus de noi. În acest 


116. De divinis nominibus, P.G. 3, col. 869. 
117. De divinis nominibus, cap. |, $ |, P.G. 3, col. 588. 

sens, li negăm aceste activităţi spirituale. Dar El e cauza 
acestor activităţi ale creaturii și de aceea 1 le atribuim într-un 
sens care depăşeşte înţelesul lor cunoscut de noi. "Vino să 
lăudăm, dacă vrei, viaţa cea bună şi eternă, şi ca înţeleaptă 
şi ca înţelepciunea de Sine, mai bine zis ca suportul întregii 
înţelepciuni, aflător mai presus de toată înţelepciunea. 
Căci Dumnezeu nu este numai supraplin de toată înţelep- 
ciunea şi înţelegerea Lui nu are număr, ci e aşezat mai pre- 
sus de orice rațiune, minte şi înţelepciune'118, 

Astfel noi participăm şi la cunoaşterea lui Dumnezeu şi 
creştem încă de la cunoaşterea raţională, în baza raţiunii 
date de Dumnezeu, la o cunoaştere apropiată de a Lui, prin 
unirea cu El. 

O deosebire între felul cum cunoaşte Dumnezeu şi felul 
cum cunoaştem noi constă în aceea că EI le cunoaşte toate 
în Sine însuşi, în calitatea Sa de cauză a lor: "Mintea dum- 
nezeiască cuprinde toate printr-o cunoaştere ce depăşeşte 
toate, având de mai înainte în Sine cunoștința tuturor, în 
calitate de cauză"! 19. 'Le cunoaşte toate celelalte din lăun- 
trul Său, şi, ca să zic aşa, din originea lor şi mergând la 
esenţa lor. Căci mintea dumnezeiască ştie despre existenţe 
nu aflând de la existenţe; ci ea are de mai înainte, din Sine 
şi în Sine, în calitate de cauză, știința şi cunoştinţa tuturor 
în esenţa lor, prin faptul că a conceput-o pe aceasta de mai 
înainte"120, 

Teologia occidentală s-a încurcat în discutarea chestiu- 
nii dacă există o deosebire între cunoştinţa ce o are Dum- 
nezeu despre Sine şi cea despre creaturi. Karl Barth susţine 
că cunoașterea lui Dumnezeu privitoare la creaturi este fi- 
nită, întrucât acestea sunt şi ele finite, în vreme ce cunoş- 
tinţa referitoare la Sine însuşi este infinită, fiind şi EI infi- 


118. Ibidem, cap. VII, 8 |, col. 865. 
119. Ibidem, cap. VII, $ II, col. 869. 
120. Ibidem. 

nit!2!. Dimpotrivă, teologia catolică susţine că atât cunoş- 
tinţa lui Dumnezeu referitoare la Sine, cât și cea referitoare 
la făpturi este infinită, căci orice act al lui Dumnezeu este 
infinit, deci şi înţelegerea (intellectus infinitus, după defi- 
niţia Conciliului Vatican 1)!22. Dificultatea pentru amân- 
două răspunsurile stă în faptul că separă cunoaşterea lui 
Dumnezeu referitoare la făpturi, de cunoaşterea Lui referi- 
toare la Sine însuşi. 

Dionisie Areopagitul nu separă aceste două cunoaşteri. 
EI zice: "Deci nu are Dumnezeu o cunoştinţă a Sa proprie, 
şi o alta care îmbrățișează în mod comun toate cele ce 
sunt. Căci cunoscându-Se pe Sine însuşi, cauza tuturor, nu 
va ignora, printr-o slăbire a preocupării, cele ce sunt de la 
EI, sau ale Lui. Astfel Dumnezeu cunoaşte cele ce sunt nu 
prin vreo cunoaştere a lor, ci a Sa'125. 

Dar cunoscând creaturile, întrucât Se cunoaşte pe Sine 
drept cauza lor, El nu detaşează întregul conţinut al exis- 
tenţei Sale de calitatea Sa de cauză a lor. Astfel, în cunoaş- 
terea lui Dumnezeu referitoare la lucruri e implicată cu- 
noaşterea existenţei Sale. Căci numai existenţa Sa întreagă 
este o explicare suficientă a sensului lor. El vede creaturile 
în lumina întreagă, incomprehensibilă pentru noi, a exis- 
tenţei Sale. 

Spre deosebire de El, noi detaşăm cunoaşterea lucru- 
rilor de cunoaşterea lui Dumnezeu. Sau, când începem să 
unim aceste două cunoașteri, nu cunoaştem pe Dumnezeu 
decât în calitate de cauză a lucrurilor, nu şi ceva din EI 
însuşi!2%. Dar pe treptele superioare ale vieţii spirituale cu- 
noaştem şi noi mai mult din Dumnezeu, ca în viaţa viitoare 
să-L cunoaştem deplin (1 Cor. 13, 12), pentru că ne-am 
unit deplin cu EI, pentru că EI este întreg în noi întregi 125. 


121. Kirchliche Dogmatik, ed. cit., p. 622. 

122. Ludwig Ott, Grundriss der Dogmatik, Herder, 1952, p. 44. 
123. De divinis nominibus, cap. VII, S II, P.G. 3, col. 861 C. 
124. Sfântul Maxim Mărturisitorul, Ambigua, P.G. 91, col. 1216. 
125. Ibidem, col. 1240. 





FIINŢA ŞI ATRIBUTELE LUI DUMNEZEU 239 


Astfel, noi nu putem cunoaște, în viaţa aceasta, cu ex- 
cepţia celor deveniți sfinţi, nici creaturile în mod deplin, 
cum le cunoaşte EI; adică nici cunoştinţa noastră referi- 
toare la lucruri nu e identică cu cunoştinţa Lui referitoare 
la ele. Căci detașând lucrurile de cunoștința lui Dumnezeu, 
sau de toată cunoştinţa Lui, nu cunoaștem nici lucrurile în 
deplinătatea sensului lor. 

În general Părinţii răsăriteni declară că cunoaşterea de- 
plină este unire între cel ce cunoaşte şi cel cunoscut, pre- 
cum ignoranţa este cauză de separare, sau efectul sepa- 
rării. Dionisie Areopagitul zice: "Cunoaşterea este factorul 
unificator al celor ce cunosc şi al celor cunoscuţi, iar igno- 
rarea este cauza schimbării continue şi a despărțirii celui 
ce ignoră, din cauza lui însuşi'. De aceea, cunoscând în 
viaţa viitoare în mod desăvârşit pe Dumnezeu, vom fi şi 
uniţi cu EL, în mod statornic!26, 

În sensul acesta, cunoaşterea de Dumnezeu pe care o 
au, după Dionisie Areopagitul, cei progresaţi spiritual prin 
ieşirea din ei, nu poate fi socotită egală cu concepţia că 
Dumnezeu e dincolo de orice putinţă de apropiere, într-o 
transcendenţă total inaccesibilă, cum afirmă Hans Urs von 
Balthasarl27. Căci unirea înseamnă atât accesibilitatea lui 
Dumnezeu, cât şi persistenţa ca persoană a celui ce se 
uneşte cu El. Ea înseamnă numai că mintea omenească 
trebuie să părăsească puterile sale create, pentru a se uni 
cu Dumnezeu, căci puterea pentru această unire vine nu- 
mai de la Dumnezeu. O spune aceasta Dionisie Areopagi- 
tul: "Trebuie ştiut că mintea noastră are puterea de a înţe- 
lege, prin care contemplă cele inteligibile, dar unirea prin 
care se uneşte cu cele de dincolo de ea depăşeşte firea 
minţii. Deci, cele dumnezeieşti se înţeleg prin această uni- 
re, nu prin noi, ci prin ieşirea totală a noastră din toate ale 


126. De divinis nominibus, cap. VII, Ş IV, P.Q. 3, col. 872 D. 
127. Kosmische Liturgie, Einsiedeln, 1961, ed. II, p. 40. 

noastre, devenind întregi ai lui Dumnezeu. Căci e mai bine 
să fim ai lui Dumnezeu decât ai noştri. Fiindcă în felul aces- 
ta vor fi date şi cele dumnezeieşti celor ce au devenit ai lui 
Dumnezeu'128. 

Concepţia aceasta despre cunoaştere prin unire şi de- 
spre progresul nostru în ea ca progres în unire, este solida- 
ră cu înţelegerea timpului ca drum spre eternitate, spre uni- 
rea cu Dumnezeu în iubire. Progresul în iubirea de Dum- 
nezeu e progresul în unirea cu EI, iar acesta e progresul în 
cunoaşterea lui Dumnezeu şi a creaturilor, până la cunoaș- 
terea lor deplină în unirea şi iubirea deplină, echivalentă cu 
"viaţa de veci' (In 3, 16). 

b. Cunoaşterea lui Dumnezeu prin unire presupune ca- 
racterul de persoană al celui ce cunoaște şi al lui Dum- 
nezeu. Vrem să menţionăm mai întâi ca acest fel de cu- 
noaştere prin unirea care nu confundă, pe care o are atât 
Dumnezeu referitor la creaturi, cât și creaturile referitor la 
Dumnezeu, implică caracterul de persoană al lui Dum- 
nezeu şi al celor cunoscuţi de EI, prin faptul că şi ei Îl cu- 
nosc pe El. O cunoaştere a lucrurilor presupune şi ea o ie- 
şire din sine a celui ce cunoaşte. Dar mai mult, aceasta pre- 
supune şi o ieşire spre alte persoane. Ele ajung astfel să 
posede lucrurile în comun prin cunoaştere. Cu lucrurile 
însă nu se realizează o unire la care să contribuie şi ele, 
căci ele n-au un plan liber, al profunzimii, deosebit de pla- 
nul suprafeţei, pe care ele să-l poată ţine ascuns în mod 
voluntar; şi deci nu se cere un progres spiritual în iubire, 
pentru a le cunoaşte această profunzime. Cu o persoană 
însă trebuie să se unească o altă persoană în iubire pentru 
a o cunoaşte din lăuntrul ei, aşa cum se cunoaște ea însăşi, 
şi pentru a se îmbogăţi amândouă prin această cunoaștere. 
Desigur, Dumnezeu e unit şi cu lucrurile în cunoaşterea Sa 
referitoare la ele chiar mai mult decât noi, în calitate de 


128. De divinis nominibus, cap. VII, Ş |, P.G. 3, col. 865-868. 

cauză a lor. Dar EI nu e unit cu lucrurile printr-o unire reci- 
procă. Ci e unit cu ele ca fiind unele ce poartă pecetea 
noastră asupra lor, sau pecetea relaţiei personale dintre EI 
şi oameni. Numai prin aceasta ele nu se pierd nici în 
Dumnezeu, nici în oameni. 

A doua concluzie care rezultă din faptul că nu există 
cunoaştere deplină în afara uniunii în iubire între cel ce cu- 
noaşte şi cel cunoscut — că deci nici distanţa de realităţile 
personale cunoscute, nici singurătatea totală nu oferă pu- 
tinţa unei cunoaşteri depline — este că Dumnezeu are o per- 
fectă cunoaştere de Sine, întrucât e întreit în persoane. 
Cunoaşterea deplină este totdeauna şi iubire şi ca atare e 
îndreptată spre altă persoană. Cunoaşterea de sine a unei 
alte persoane nu-i dă bucuria iubirii pentru ceea ce ea cu- 
noaşte. Dumnezeu împlineşte condiţia cunoaşterii perso- 
nale perfecte prin Treimea Persoanelor divine deplin unite. 

Cunoaşterea este în ultimă analiză referirea iubitoare a 
unui subiect la un alt subiect. Chiar prin referirea la un 
obiect, subiectul cunoscător se referă indirect la un alt su- 
biect. Şi numai în această referire se realizează şi cunoaş- 
terea de sine. Numai prin această referire se cunoaşte pe 
sine şi se actualizează pe sine ca subiect. Dumnezeu are 
un. astfel de pol de referinţă perfectă în Sine însuşi. El Se 
referă la Sine însuşi ca la alte persoane şi aceste persoane 
se referă una la alta în mod reciproc, perfect. Tatăl Se cu- 
noaşte în referirea Sa la Fiul, cunoscând pe Fiul, cunoscân- 
du-Se în Fiul, în mişcarea Sa continuă spre Fiul care e în 
Sine însuşi, şi în mişcarea continuă a Fiului spre Tatăl. Cu- 
noașterea perfectă sau atotştiinţa perfectă a lui Dumnezeu 
constă în faptul că fiecare Persoană divină cunoaşte pe 
Cealaltă în Sine însăşi, dar în calitatea Ei de altă Persoană. 
Prin aceasta, fiecare Persoană Se cunoaşte şi Se actuali- 
zează perfect şi etern pe Sine însăşi. Aceasta, datorită inte- 
riorităţii dinamice reciproce a Persoanelor, sau aşa-numitei 
perihoreze. Dar interioritatea aceasta nu trebuie înţeleasă 


16 - Dogmatica - vol. | 

după asemănarea interiorităţii fizice. Ea constă în faptul că 
fiecare Persoană este deschisă intenţionat Celorialte şi 
îndreptată spre Ele, într-o iubire totală şi infinită, şi că nu 
ţine nimic pentru Sine, ci e predată întreagă Celorlalte. E o 
perihoreză spirituală totală şi infinită a iubirii conştiente. 

În cunoașterea reciprocă a Persoanelor treimice ca su- 
biecte infinite, în Dumnezeu, odată cu eternitatea, este 
dată baza pentru posibilitatea cunoașterii altor subiecte, 
deci şi pentru crearea lor, a unor subiecte limitate în ele 
însele. Dumnezeu coboară prin iubirea Sa cunoscătoare la 
interioritatea în subiectele create, limitate; dar în acelaşi 
timp le ridică prin iubirea Sa la interioritatea lor în El, des- 
chizându-le drumul spre cunoașterea Lui. 

Dat fiind că izvorul acestei acţiuni a lui Dumnezeu stă 
în comuniunea Lui treimică, Sfântul Isaac Sirul zice: 'Soa- 
rele care luminează în cel ce se curăţeşte este lumina Sfin- 
tei Treimi'129. 

Nimic nu se înţelege fără Sfânta Treime. Sfântul Gri- 
gorie de Nazianz numeşte de aceea pe Dumnezeu un soare 
întreit cu o unică strălucire: 'nu se taie prin voinţă, nu se 
împarte prin putere... ci e neimpărţit în cei îimpărtăşiţi... şi 
ca o unică amestecare a luminii în trei sori ce se cuprind 
reciproc'150. Dacă nu ar fi trei sori, nu ar fi nici o strălucire. 
Un singur soare nu ar mai străluci. "Căci dacă ai scoate pe 
unul din trei, ai suprima totul, mai bine zis ai cădea din 
totul'151. Dacă între esenţele create unele sunt "minţi" sub- 
zistente fără trupuri (îngerii), altele, cu trupuri, Dumnezeu 
este 'Mintea' supraesenţială, identică oceanului de lumină 
în care nu există nici un întuneric, sau subiectul supraesen- 
ţial care "locuieşte în lumina neapropiată' omului, acoperit 
de întunericul transcendenţei (cf. 1 Tim. 6, 16). 


129. Tă ebpeEvra &ornrik&, Atena, 1895, p. 177. 
130. Cuv. V Teol., P.G. 36, col. 149. 
131. Ibidem, col. 148. 

Dionisie Areopagitul spune că lumina îşi are izvorul în 
existenţa supraexistentă și supraesenţială a lui Dumnezeu. 
Supraesxistenţa lui Dumnezeu implică lumina care e un 
| grad mai mare al existenţei ce decurge din Dumnezeul!52. 
| Căci lumina uneşte şi desăvârşeşte şi intoarce pe toate la 

Cel ce, existând în mod supraexistent, e izvorul ei, umplân- 
du-le de una şi aceeași lumină unificatoare, precum igno- 
ranţa separă, desfigurează şi slăbeşte existenţa!35. 

Numai această deplină unitate şi cunoaştere treimică 
explică bucuria lui Dumnezeu de a cunoaște şi alte per- 
soane, iubindu-le, şi bucuria acestor alte persoane de a cu- 
noaşte pe Dumnezeu şi de a se cunoaşte între ele, prin uni- 
rea fără confuzie, prin 'extazul' lor, adică prin ieșirea din 
ele. Dacă n-ar fi iubirea treimică, n-ar fi cunoaştere în Dum- 
nezeu şi n-ar fi nici posibilitate de cunoaştere şi de iubire 
între EI şi persoanele create. Năzuinţa cunoaşterii vine din 
iubirea interpersonală, iar aceasta vine din Sfânta Treime. 
Etimologia cuvântului latin cognosco (cum + gnosco) arată 
că oamenii şi-au dat seama din timpuri străvechi despre 
caracterul interpersonal al cunoaşterii. Acelaşi lucru ni-l 
atestă şi cuvântul "con-ştiinţă'. Eu nu mă cunosc pe mine 
fără o relaţie cu ceilalţi. În ultima instanţă, eu cunosc sau 
sunt conştient de mine în relaţie cu Dumnezeu. Lumina cu- 
noaşterii mele privitoare la lucruri, sau la mine însumi, se 
proiectează peste chipul uman comunitar din comuniunea 
personală supremă. Nu suntem conştienţi de noi înşine 
decât în relaţie cu altul și, în ultimă instanţă, în faţa lui 

| Dumnezeu. Eu-l singur n-ar mai avea conştiinţă; prin con- 
i ştiinţă, el ştie de un "loc" spiritual al său în relaţie cu alţii. 
În conştiinţa de sine el sporeşte odată cu sporirea în cu- 
noaşterea de sine, iar aceasta sporeşte odată cu sporirea 
în cunoaşterea lui Dumnezeu și a semenilor săi și a lucru- 
rilor. 


132. De divinis nominibus, cap. IV, $ III, P.G. 3, col. 697 A, 
| 133. Ibidem, cap. IV, $ Il, col. 701 B. 








244 TEOLOGIA DOGMATICĂ ORTODOXĂ 


Al treilea lucru care rezultă din înţelegerea cunoaşterii 
drept unire este următorul: faptul că creaturile raţionale au 
de parcurs un progres până la interioritatea deplină între 
ele şi în Dumnezeu şi până la cunoaşterea deplină a Lui şi 
a lucrurilor Lui de către ele, este dat în paradoxul că, pe de 
o parte, Dumnezeu e unit deplin cu creaturile de la început 
şi deci le cunoaşte deplin, în calitatea Sa de cauză a lor; pe 
de alta, El nu e unit cu ele, întrucât nici ele din partea lor 
n-au realizat unirea sau interioritatea reciprocă cu EI, şi 
deci nici El nu a realizat din partea Sa deplin starea de inte- 
rioritate reciprocă cu ele; în consecinţă nu le vede deplin 
realizate pe drumul pe care ele îl parcurg spre această 
ţintă. 

Unirea lor deplină cu E! şi a Lui cu ele o vede în sfârşitul 
lor, care pentru El e prezent. Dar concomitent cu această 
unire şi deplinătate văzută în sfârşitul, sau în ţinta lor, EI 
vede şi o anumită distanţă şi o nedeplinătate actuală a lor. 
Prin aceasta, El vede cum chipul deplinătăţii şi al unirii lor 
totale cu Dumnezeu se află în ele ca o potenţă care le con- 
duce treptat spre actualizarea unirii cu El şi a deplinătăţii 
lor finale. Dumnezeu vede creaturile pornite pe acest drum, 
deci într-o anumită unire reală cu El şi deci pe drumul ac- 
tualizării lor depline şi al unirii totale cu EI, încă din mo- 
mentul în care ele Îl cunosc ca pe simpla cauză a lucrurilor. 
lar aceasta e totdeauna şi o credinţă în EI. 

Altceva este însă cu cei ce nu-L admit în nici un fel pe 
Dumnezeu, deci nici în calitate de cauză. Ei sunt într-o 

| totală ignoranță şi deci o despărţire voită de EI. Ei nu mai 

“ au prin voinţă nimic din Dumnezeu, căci sunt închişi ori- 

i cărei comunicări cu El. Dar Dumnezeu e totuşi prezent în 
ei, sau unit cu ei fără voia lor, în calitate de cauză creatoare 
şi susținătoare a lor. Deci într-un fel Dumnezeu îi cunoaşte 
şi pe ei din Sine însuşi, fiind unit cu ei în calitate de cauză 
a lor. Dar în alt fel, Dumnezeu nu-i cunoaşte, fiind despărţit 
de ei prin faptul că şi ei sunt despărțiți de EI prin voinţă. 

De aceea Dionisie Areopagitul — negând că Dumnezeu 
e cunoscut numai ca ridicat dincolo de făpturi, ca izolat de 
făpturi, într-o transcendenţă totală, cum zice azi Urs von 
Balthasar — afirmă că El poate fi oricând cunoscut din făp- 
turi, dar poate şi să nu fie cunoscut niciodată din ele: 'De 
aceea Dumnezeu este cunoscut şi în toate şi în afară de 
toate: şi este şi înţelegere şi cuvânt şi ştiinţă şi atingere și 
simţire şi opinie şi imaginaţie şi nume şi toate celelalte, dar 
în același timp nu este înţeles, nu este grăit, nu este numit. 
Şi nu e ceva din cele ce sunt şi nu este cunoscut în vreuna 
din cele ce sunt, dar în acelaşi timp este totul în toate și 
nimic în nici una și este cunoscut din toate de toţi şi nu 
este cunoscut de nici unul din nimic”. Dumnezeu poate fi 
cunoscut din toate, prin analogie cu toate şi prin prezenţă 
în toate, ca unul ce este cauza lor. Dar "cea mai dumne- 
zeiască cunoaştere a Lui, cunoscută prin necunoaștere, e 
cea prin unirea mai presus de minte'154. 

Având făpturile în Sine şi cunoscându-le în calitate de 
cauză infinit mai mult decât le cunoaştem noi, Dumnezeu 
nu le vede totuşi pe toate înaintând spre sfârşitul deplinei 
lor uniri cu Sine, în conformitate cu unirea lor cu EI prin 
originea lor; şi în acest caz, nici ele nu-L văd pe Dumnezeu. 
Nu le cunoaşte în procesul de actualizare a chipului lor po- 
tenţial şi nici în sfârşitul acestui proces, în actualizarea to- 
tală a unirii lor cu Dumnezeu şi a fiinţei lor. Şi nici ele nu-L 
cunosc nici în cursul vieţii pământeşti şi nici în eternitate în 
actualizarea dragostei Lui, deoarece nu s-au facut capabile 
să-L cunoască. 

Acesta poate fi înţelesul celor două feluri de expresii 
ale Scripturii: a) Dumnezeu le cunoaște pe toate; b) Dum- 
nezeu nu cunoaşte pe cei ce nu fac voia Lui, pe cei ce nu 
| sunt ai Lui. 


134. Ibidem, cap. VII, $ III, P.G. 3, col. 872. 

Dăm întâi câteva din expresiile primului fel de cunoaş- 
tere. Psalmistul atribuie lui Dumnezeu cunoaşterea inti- 
mităţii noastre şi a tuturor lucrurilor: "Dumnezeu ştie ascun- 
surile inimii (Ps. 93, 11), căci El e "Cel ce a zidit îndeosebi 
inimile lor, Cel ce cunoaşte toate lucrurile" (Ps. 32, 15). lar 
în cartea lui lov se spune: "Dumnezeu privea până la mar- 
ginile pământului şi îmbrăţișa cu ochii tot ce se afla sub 
ceruri" (lov 28, 24). Sfântul Apostol Pavel exclamă: 'O, 
adâncul bogăției, al înţelepciunii şi al ştiinţei lui Dum- 
nezeu! Cât sunt de nepătruns judecăţile Lui şi cât de neur- 
mate căile Lui, căci cine a cunoscut gândul Domnului, sau 
cine a fost sfetnicul Lui?" (Rom. 11, 33-34). 

Pe de altă parte, în Sfânta Scriptură se vorbeşte de o 
cunoaştere specială a lui Dumnezeu referitoare la cei ce-L 
iubesc, sau I se deschid Lui, sau se umplu de EI. Sfântul 
Apostol Pavel spune: "lar dacă cineva iubeşte pe Dum- 
nezeu, acela e cunoscut de EI' (1 Cor. 8, 3). Sau: "Domnul 
cunoaşte pe cei ce sunt ai Lui' (2 Tim. 2, 19). Psalmistul 
cere lui Dumnezeu să caute din cer şi să vadă şi să audă 
glasul rugăciunii lui, ceea ce dă de înţeles că Dumnezeu ar 
putea să nu privească, sau să nu voiască să audă glasul 
unei rugăciuni (Ps. 5, 2; Ps. 33, 6, 17; Ps. 60, 1). 

De fapt, Mântuitorul spune celor ce n-au făcut voia Lui: 
"Niciodată nu v-am cunoscut pe voi; depărtaţi-vă de la Mine 
cei ce aţi săvârşit fărădelegea' (Mt. 7, 23). Sau: 'Când veţi 
bate la uşă zicând: Doamne, deschide-ne!, El, răspunzând, 
vă va zice: Nu vă ştiu de unde sunteţi... Depărtaţi-vă de la 
Mine toţi lucrătorii nedreptăţii' (Lc. 13, 27). 

Dumnezeu nu-i mai vede pe aceştia în Sine decât ca pe 
cei creaţi de EI, nu ca pe cei ce persistă în faţa Lui și care 
se dezvoltă în E! însuşi pe linia fiinţei ce le-a dat-o, conform 
unei raţiuni eterne a lor în El. Ei s-au depărtat de EI în tim- 
pul vieţii pământeşti. Dumnezeu nu i-a văzut persistând în 
Sine. De aceea le spune la sfârşit: Nu v-am cunoscut, nu 
v-am observat persistând în Mine, depărtaţi-vă de tot de la 

Mine. "Un nelegiuit nu se înfăţişează înaintea lui Dumnezeu" 
(lov 13, 16) în timpul vieţii, de aceea nu se va mai putea 
înfăţişa nici în viaţa viitoare. Această necunoaştere de către 
Dumnezeu a celor ce nu fac voia Lui este un fel de uitare, 
de nepreocupare a lui Dumnezeu faţă de ei. Dumnezeu a 
uitat pe cel ce L-a uitat, pe cel ce n-a stăruit în faţa Lui şi 
nu s-a strâns tot mai mult lângă El. Dumnezeu nu-l adună 
pe acesta cu sila la sânul Lui, nu-l face cu sila să-L iu- 
bească. Nefăcându-l cu sila să-L iubească, nici El nu voieşte 
să-l vadă în starea realizată pe care i-ar da-o iubirea faţă de 
EI. Dar când omul începe să sufere de această stare, în- 
cepe să se strângă iarăşi în faţa lui Dumnezeu, să se facă 
iar văzut de EI, ca unul ce merge pe calea unirii cu EI şi a 
realizării sale conform cu raţiunea sa din Dumnezeu. Stri- 
gând astfel către Dumnezeu, Dumnezeu încetează de a-l 
mai lăsa în uitare, îl vede din nou revenit lângă Sine, pe li- 
nia unirii tot mai strânse cu EI. Uitarea lui Dumnezeu referi- 
toare la acest om încetează, sau devine uitare a greşelilor 
lui de mai înainte, uitare a uitării de el. De aceea, întor- 
cându-se spre Dumnezeu, omul Îl roagă să părăsească 
uitarea Lui faţă de el: 'Eu am zis către Dumnezeu: Pentru 
ce întorci faţa Ta, pentru ce uiţi nefericirea şi necazul nos- 
tru?' (Ps. 43, 24); sau: "Până când, Doamne, mă vei uita, 
până în sfârşit? Până când vei întoarce faţa Ta de la mine?" 
(Ps. 12, 1). Şi el are convingerea că Dumnezeu nu va lăsa 
în uitare starea lui nenorocită şi-l cere de aceea să uite 
viaţa lui nedreaptă de mai înainte. 'Nici unul din păcatele 
sale, pe care le-a făcut, nu i se vor pomeni şi, pentru că a 
început să facă dreptate şi judecată, va fi viu' (lez. 18, 22; 
33, 16). Aceasta este iertarea lui Dumnezeu şi întoarcerea 
Lui, care e posibilă în cursul vieţii pământeşti a omului. Dar 
şi cei ce au vieţuit în unire cu Dumnezeu pot fi uitaţi, când 
ies din unirea cu EI (lez. 18, 24). 

Această varietate a cunoaşterii lui Dumnezeu cu privire 
la oameni arată că ea e o cunoaştere a unei persoane şi 

vrea să intensifice relaţia cu Sine a oamenilor, ca persoane. 
Ea nu e o cunoaştere filosofică, indiferentă de creşterea 
oamenilor în relaţia cu El şi de mântuirea lor. 

ȘI Dumnezeu preştie toate aceste schimbări ale relaţiei 
noastre cu Sine în cursul vieţii noastre pământeşti, cărora 
le vor corespunde schimbările atitudinii Sale faţă de noi. El 
preştie că, prin libertatea lor, unele din fiinţele raţionale îşi 
vor relua o dată sau de multe ori locul lor în cadrul raţiunii 
lor în EI însuşi şi dezvoltarea lor pe linia acesteia. 

c. Dumnezeu le preştie pe toate, dar nu le predeter- 
mină, ţinând seama de libertatea făpturilor. Mai grea este 
problema preştiinţei referitoare la cei ce vor rămâne defi- 
nitiv departe de Dumnezeu şi, că în consecinţă, Dumnezeu 
îi va uita pentru eternitate. S-a pus întrebarea: nu cumva 
preştiinţa aceasta a permanentei lor neîntoarceri face im- 
posibilă întoarcerea lor? Nu cumva preştiinţa Lui închide 
putinţa de manifestare a libertăţii lui Dumnezeu față de 
aceşti oameni, sau putinţa de manifestare a libertăţii aces- 
tora? 

Sfântul loan Damaschin a dat acestei întrebări răspun- 
sul: "Dumnezeu le preştie pe toate, dar nu le predetermină 
pe toate'155. Adică Dumnezeu a ţinut seama de libertatea 
făpturilor în preștiinţa privitoare la ele. Preștie ce vor face 
ele în mod liber. El n-a voit să le predetermine, pentru a le 
preşti ca predestinate fericirii sau nefericirii. El a ţinut 
seama şi de libertatea Sa de a face totul pentru a le ajuta 
în cazul că vor voi să se întoarcă. Preştiinţa Lui a inclus fap- 
tul că orice ar face EI în viitor, ele vor respinge în mod liber 
întoarcerea. 

Preştiinţa lui Dumnezeu cu privire la cei ce vor merge 
la osânda eternă constă numai în faptul că nu-i vede în uni- 
tatea lor finală cu Sine, unitate care pentru EI este prezentă 
înainte ca ea să se fi produs în mod real. El îi vede pe 





i 135. Dogmatica, Il, cap. 30. 

aceştia în posibilitatea ce le este dată iniţial de a actualiza 
prin voinţa lor unitatea ce o au potenţial prin creaţie. El 
vede în Sine ce-ar fi putut deveni aceia dacă ar fi vrut să 
rămână şi să se dezvolte în EI însuşi. Dar nu-i vede actua- 
lizaţi în mod real pe linia virtualităţii lor, prin rămânerea în 
EI. Îi vede separați cu voinţa definitiv de EI. El vede că liber- 
tatea Sa faţă de ei n-ar putea face nimic pentru aducerea 
lor în EI. Cu alte cuvinte, mântuirea oricui depinde şi de 
propria sa voinţă, odată ce voinţa lui Dumnezeu pentru 
mântuirea tuturor e implicată potenţial în firea lor, așezată 
de la început în Dumnezeu (1 Tim. 2, 4). Sfântul loan Gură 
de Aur zice: 'Dacă ar fi depins numai de EI, toţi oamenii 
s-ar fi mântuit şi ar fi venit la cunoştinţa adevărului (1 Tim. 
2, 4). Dacă ar fi depins numai de EI, nu ar fi fost grade 
diferite de cinstire, căci Dumnezeu i-a făcut pe toţi şi Se 
îngrijeşte de toţi'136, 

Oricine vrea să rămână în unirea sa iniţială cu Dum- 
nezeu şi să o dezvolte, poate face aceasta ușor, chiar prin 
unirea iniţială dăruită lui, unirea cu Dumnezeu fiind în- 
scrisă potenţial în firea fiecăruia. Oricine vrea să se mân- 
tuiască face chiar prin aceasta dovada că nu e predestinat 
la osânda veșnică. Vor merge la osândă numai cei ce nu-şi 
pun în mod real problema să vrea să se mântuiască și care 
nu simt vreodată chinul întrebării: oare sunt eu destinat 
osândei veşnice? Pentru că dacă ar simţi vreodată acest 
chin, chiar prin aceasta ar dovedi că vor să se mântuiască 
şi s-ar mântui. 

d. Cunoașterea lui Dumnezeu de către noi în Hristos. În 
Hristos, umanitatea e la vârful realizării sau al desăvârșşirii: 
în mod potenţial înainte de învierea de obşte, iar după 
acea înviere, în mod actual. Aceasta, pentru că atunci va fi 
într-o interioritate deplină cu Dumnezeu. De aceea Dum- 
nezeu o cunoaşte în deplinătatea ei, am zice, într-o formă 


136. Contra Anomaeos, VIII, P.G. 48, col. 775. 

deplin actualizată a ei. Firea umană fiind în Hristos la ca- 
pătul desăvârşit al cunoaşterii de Dumnezeu și deci şi al cu- 
noaşterii de sine, sau dincolo de orice posibilitate de dez- 
voltare, la nivelul maxim la care se poate cunoaște această 
fire şi la care poate cunoaşte pe Dumnezeu, şi Dumnezeu 
o cunoaşte de asemenea la acest capăt final şi maxim al ei. 
în Hristos, Dumnezeu cunoaşte natura umană şi aceasta 
cunoaşte pe Dumnezeu la un nivel la care niciodată nu va 
cunoaşte vreunul din noi pe Dumnezeu, pentru că iubeşte 
pe Dumnezeu la un nivel corespunzător; iar Dumnezeu 
gustă iubirea naturii umane şi deci o cunoaşte pe aceasta 
la nivelul maxim de realizare a ei. Iar în Hristos, Dumnezeu 
cunoaşte umanitatea tuturor la nivelul maxim, prin partici- 
parea ei totală la viaţa Lui, şi Dumnezeu o cunoaşte pe 
aceasta datorită participării Lui maxime la viaţa umană. 
Poate în aceasta constă comunicarea însușirilor în Hristos 
în înţelesul ei real. Desigur, cunoaşterea lui Dumnezeu de 
către natura umană rămâne o cunoaștere de formă umană, 
și cunoaşterea acesteia de către Dumnezeu rămâne o cu- 
noaştere de formă divină. În Hristos s-a realizat o interio- 
rizare reciprocă totală între Dumnezeu şi umanitate, mai 
mult decât prin har. E o interiorizare într-un ipostas. 

În Hristos, Dumnezeu cunoaşte umanul ca pe Sine 
însuşi, căci EI e şi om, iar umanul cunoaște pe Dumnezeu 
ca pe sine însuşi, căci acelaşi e şi Dumnezeu. Totuşi 
Hristos rămâne şi Dumnezeu şi om. Căci cunoscând ca om 
infinitatea divină, devenită a Sa proprie, aceasta Îi rămâne 
infinitate improprie după fiinţă; iar cunoscând ca Dum- 
| nezeu finitudinea umană ca a Sa proprie, ea Îi rămâne fini- 
|. tudine improprie după fiinţă, dar finitudine prin care trans- 
ji pare infinitatea divină, infinitate divină care copleşește fini- 
tudinea umană. El nu devine infinit ca om prin faptul că, 
fiind Dumnezeu dar şi om, Se cunoaşte pe Sine însuşi ca 
om, dar sensurile şi rădăcinile existenţei umane se desco- 
peră pentru EI în infinitatea dumnezeiască; şi ca Dumnezeu 

nu devine finit, prin faptul că, om fiind, dar şi Dumnezeu, 
Se cunoaşte pe Sine însuşi ca Dumnezeu, însă pentru El 
abisul existenţei divine se descoperă şi prin transparenţa 
umană. 

În Hristos e dată posibilitatea ca noi să înaintăm spre 
treapta la care Dumnezeu cunoaşte pe om cum Se cunoaş- 
te pe Sine însuşi, şi omul cunoaşte pe Dumnezeu cum se 
cunoaşte el însuşi. Dar pentru aceasta noi trebuie să înain- 
tăm în unirea cu Hristos. Prin aceasta înaintăm spre treap- 
ta la care fiecare din noi va cunoaşte pe aproapele ca pe 
sine însuşi, întrucât îl va iubi ca pe sine însuşi. Căci Hristos 
fiind Ipostasul dumnezeiesc al umanităţii, nu pune nici o 
barieră iubirii Sale faţă de toată umanitatea pe care o are 
ca propria Sa umanitate; iar în EI, ca ipostas deschis tutu- 
ror, toţi se pot iubi şi cunoaşte ca pe ei înşişi. E necesar 
numai ca nici noi să nu punem o astfel de barieră între noi 
şi Dumnezeu. El e ca un fel de ipostas-cap al nostru. Dar 
prin aceasta e dată putinţa ca şi noi să înaintăm în a cu- 
noaşte pe Hristos-Dumnezeu ca pe noi înşine, ca pe iposta- 
sul-cap al nostru. 

e. Înţelepciunea lui Dumnezeu. Sfinţii Părinţi nu separă 
cunoştinţa lui Dumnezeu de înţelepciunea Lui. Ei vorbesc 
foarte des de înţelepciunea lui Dumnezeu şi foarte rar de 
cunoştinţa Lui. Aceasta corespunde şi cu vorbirea Sfintei 
Scripturi. Despre cunoştinţa lui Dumnezeu nu se vorbeşte 
decât de două ori de către Sfântul Apostol Pavel. Şi de fie- 
care dată ea e menţionată împreună cu înţelepciunea Lui 
(Rom. 11, 33; Col. 2, 3). Despre înţelepciunea lui Dum- 
nezeu se vorbeşte însă de multe ori atât în Vechiul, cât şi 
în Noul Testament (Pilde 5, 13, 9; 9, 1; Is. 28, 29; ler. 51, 
15; Lc. 11, 49; Fapte 6, 10; Rom. 11, 33; 1 Cor. 1, 24; 2, 
7; Ef. 3, 10; lac. 3, 17). 

În Sfânta Scriptură se vorbeşte însă de cunoaşterea lui 
Dumnezeu ca act. "Dumnezeu cunoaşte cele ascunse ale 

inimii" etc. De asemenea se vorbeşte deseori despre o cu- 
noştinţă ce o dă Dumnezeu celor iubiţi de EI. 

Nu s-ar putea spune că știința lui Dumnezeu, de care 
vorbeşte Scriptura, se referă în mare parte la Sine însuși, 
iar înţelepciunea de care vorbeşte ea se referă la lume. E 
drept că Sfânta Scriptură spune foarte adesea că Dum- 
nezeu dă cunoştinţă cu referire la Sine, dar şi înţelepciunea 
pe care le-o dă se referă în ultimă analiză tot la EI. lar actele 
de cunoaştere ale lui Dumnezeu, menţionate în Sfânta Scrip- 
tură, se referă aproape totdeauna la oameni, sau la lucruri. 

Desigur, trebuie să admitem că există o cunoaştere a 
lui Dumnezeu, care se referă la Sine ca deosebit de creaţie, 
dar despre aceasta noi nu ştim nimic. Nouă ni s-a desco- 
perit numai o cunoaștere a lui Dumnezeu care stă în relaţie 
cu lumea. Dacă Dumnezeu spune multe despre cunoştinţa 
şi acţiunea Sa referitoare la lume, referitor la Sine spune 
numai atâta cât ne e de trebuinţă pentru a înţelege relaţia 
Lui cu lumea. Deci n-am putea face din cunoștința lui Dum- 
nezeu referitoare la Sine un obiect separat al cunoaşterii 
noastre. Aici işi are locul cel mai categoric apofatismul. 

Tot ce ne-a revelat Dumnezeu despre cunoştinţa Sa are 
în acelaşi timp un aspect de înţelepciune şi e legat de 
lume. Nu s-ar putea spune că cunoştinţa lui Dumnezeu are 
un caracter teoretic, iar înţelepciunea, un caracter practic. 
Toate actele de cunoaștere ale lui Dumnezeu referitoare la 
lume au în acelaşi timp un caracter practic, urmărind con- 
ducerea lumii spre Sine. Chiar prin cunoştinţa despre Sine 
ce ne-o dă nouă urmăreşte acelaşi scop. 

Separarea între cunoştinţa lui Dumnezeu, ca o îndelet- 
nicire teoretică, şi înțelepciunea Lui, ca îndeletnicire prac- 
tică, a apărut în Occident odată cu scolastica şi se resimte 
de o exaltare a valorii cunoaşterii speculative în ea însăşi, 
detaşată de un rol transformator şi deci legat de iubire. 

Cele spuse până aci despre atotştiinţa lui Dumnezeu nu 
se abat de la această înţelegere a rostului transformator al 

cunoștinței lui Dumnezeu referitoare la noi și al cunoştinţei 
nostre referitoare la Dumnezeu, adică al înţelepciunii. 

Dacă totuşi e îndreptăţită o vorbire deosebită despre 
cunoaşterea şi înţelepciunea lui Dumnezeu, socotim că 
această îndreptăţire vine din trebuinţa de a privi la diferi- 
tele acte parţiale în care se manifestă cunoştinţa lui Dum- 
nezeu, cu dăruirea cunoştinţei Sale către oameni, şi la legă- 
tura în care stau aceste acte cu toate celelalte acte ale unui 
plan de ansamblu referitor la lume. Legătura aceasta şi pla- 
nul acesta de ansamblu poate fi numit în mod special 
înţelepciunea lui Dumnezeu. 

Desigur, înţelepciunea lui Dumnezeu e implicată în fie- 
care act. Căci fiecare act de cunoaştere al lui Dumnezeu e 
legat cu tot ansamblul planului Său referitor la lume. 
Această legătură nu ni se face totuşi vădită nouă decât cu 
timpul. Iar deplina cunoştinţă a lui Dumnezeu se manifestă 
în legătura tuturor actelor de cunoaștere, adică în înţelep- 
ciune. Cine are o cunoştinţă parţială, fără legătură cu an- 
samblul, nu numai că e lipsit de înţelepciune, dar nici cu- 
noştinţa ce o are despre lucrul parţial respectiv nu e de- 
plină. Cunoaşterea noastră şi înţelepciunea noastră nede- 
plină nu sunt decât un drum spre cunoaşterea şi înțelepciu- 
nea maximă obţinută din deplina unire cu Dumnezeu. Căci 
numai în Dumnezeu vom cunoaşte toate deplin, în infinita 
lor cauzalitate şi în legăturile lor cu toate. 

În expunerea ce urmează, dedicată înţelepciunii lui 
Dumnezeu, ne vom aţinti privirea mai mult la ansamblul 
planului urmărit de Dumnezeu cu privire la lume. Acest 
plan al lui Dumnezeu referitor la lume reprezintă şi el o 
chenoză a Lui. EI este o coborâre a lui Dumnezeu la dimen- 
siunile, la posibilităţile şi la necesităţile lumii. Prin înţelep- 
ciune, Dumnezeu creează și susţine o armonie între com- 
ponentele lumii, prin care le păstrează pe toate neconfun- 
date şi neseparate. Chiar aceasta este un reflex al unităţii 
şi deosebirii intrinsece a lui Dumnezeu. Dar urmărind bi- 

nele maxim şi definitiv al tuturor componentelor lumii şi al 
lumii ca întreg, nu poate vedea acest bine, ca unire maxi- 
mă şi neconfundată a lor, decât în sălăşluirea maximă a lor 
în Sine însuşi. De aceea înţelepciunea lui Dumnezeu nu e 
numai o coborâre a Lui la lume, la toate și la toţi cei din ea, 
ci şi un ansamblu de acţiuni adecvate pentru ridicarea con- 
tinuă la împărtășirea comună şi armonioasă de viaţa şi feri- 
cirea dumnezeiască. Înţelepciunea culminantă a lui Dum- 
nezeu referitoare la lume se concretizează în 'sfatul sau 
planul cel etern' cu privire la mântuirea lumii, la desăvâr- 
şirea ei în EI însuşi şi la înfăptuirea acestui plan. 

Înţelepciunea lui Dumnezeu descoperită în Revelaţie, 
iar în mod culminant în Hristos care a înviat, deschizându-ne 
şi nouă perspectiva învierii, nu contrazice deci esenţa or- 
dinii lumii, ci o reface şi o completează, o înalţă pe alt plan. 
Dar întrucât îndreptează starea în care am căzut, ea apare 
de multe ori drept contrară acesteia. 

Unei judecăţi care nu vede decât ordinea rigidă a na- 
turii, înţelepciunea manifestată în aceasta i se pare supe- 
rioară celei descoperite în Revelația care culminează în 
Hristos; sau i se pare chiar singura înţelepciune adevărată. 
Dar, după concepţia noastră, mai profundă este în realitate 
o înţelepciune care revelează ordinea lumii ca bază pentru 
dezvoltarea fiinţei umane spre o existenţă eternă. Căci abia 
aceasta răspunde valorii şi dorinţei fiinţei umane; mai pro- 
fundă este o înţelepciune care revelează ordinea lumii ca 
bază pentru un dialog superior şi veşnic al fiinţei umane cu 
Dumnezeu şi cu semenii săi; mai profundă este deci o în- 
ţelepciune care restabilește fiinţa umană în ordinea supe- 
rioară şi complexă a relaţiilor interpersonale normale, sus- 
ţinută de dialogul de nesfârșită exigenţă, fineţe şi comple- 
xitate cu Dumnezeu, dialog care poate modela în sens su- 
perior şi ordinea naturii. 

Ce abis de înţelepciune nu se ascunde în întruparea 
Fiului lui Dumnezeu ca om, care deschide perspectiva veș- 

nicei vieți îndumnezeite, a unei veşnice şi negrăite slave a 
fiinţei umane! Sfântul Apostol Pavel se roagă să se dea 
duhul acestei înţelepciuni creştinilor din Efes, ca să pri- 
ceapă 'care este nădejdea la care i-a chemat, care este bo- 
găţia slavei moştenirii lui Hristos păstrată sfinţilor (Ef. 1, 
18). Ce abis de înţelepciune nu se ascunde în faptul că, 
prin Întrupare, una şi aceeaşi Persoană este și Dumnezeu, 
şi om în acelaşi timp, purtând şi adâncind în Sine ca şi în 
noi toţi, până în infinitatea divină, viaţa spirituală a fiinţei 
umane! Ce abis de înţelepciune nu se ascunde în crucea 
sau în suferinţa pe care o asumă Însuşi Fiul lui Dumnezeu 
pentru noi şi o face, prin renunţarea la Sine şi prin 
răbdarea implicată în ea, condiţia vieţii noastre superioare, 
adică a relaţiilor dintre noi şi Dumnezeu! Ce abis de 
înţelepciune nu e în perspectiva vieţii veşnice, în perspec- 
tiva învierii deschisă şi dăruită în Învierea lui Hristos! Ce 
adâncuri nesfârşite de sens fericitor nu dă înţelepciunea 
arătată în iconomia lui Hristos ordinii lumii, care prin ea 
însăşi ar rămâne într-o frântură de sens, cu care nu s-ar 
putea ajunge la nimic! În ce spor abisal de sens nu ni se 
descoperă un Dumnezeu care este Persoană sau Treimea 
de Persoane şi intră ca atare, prin căldura comuniunii ne- 
sfârşite de care e capabil, în relaţie de iubire cu noi ca per- 
soane, — în comparaţie cu "'dumnezeul' simplist, monoton, 
uniform, lipsit de viaţă, conceput după tipul naturii! 

În chenoza din iubire, pe care nu o poate asuma decât 
Dumnezeu ca persoană, ni se revelează, dacă ne lăsăm cu- 
ceriţi de această iubire, ceea ce spune Sfântul Apostol Pa- 
vel: 'Înrădăcinaţi şi întemeiaţi fiind în iubire, să puteţi să 
înţelegeţi, împreună cu toţi sfinţii, care este lărgimea şi 
lungimea şi înălțimea şi adâncimea, și să cunoaşteţi iubirea 
lui Hristos, cea mai presus de cunoştinţă, ca plini să fiţi de 
toată plinătatea' (Ef. 3, 18-19). 

Înţelepciunea în sensul acesta nu poate avea alt temei 
decât perfecțiunea comuniunii treimice. Prin înţelepciune, 

Dumnezeu vrea să le conducă pe toate spre perfecțiunea 
ce iradiază din acea comuniune. Înţelepciunea între noi ira- 
diază ea însăși din comuniunea intertreimică. "Unul" în sens 
abstract, propriu unor filosofi, nu poate fi înţelept. Unde nu 
e relaţie interpersonală, nu e cumpănire şi măsură, ci exa- 
gerare într-o parte, exclusivism. Eforturile spre înţelepciune 
le implică sau le impune numai viaţa împreună. 

Ceea ce cunoaştem noi în cursul vieţii pământești, pe 
baza ordinii naturii, şi ceea ce înţelegem din ordinea vieţii 
spirituale umane şi chiar din actele mântuitoare dumneze- 
ieşti referitoare la noi, sunt numai raze obscure din cunoș- 
tinţa şi înţelepciunea mai presus de orice cunoştinţă şi în- 
ţelepciune ce putem avea aici, cunoştinţă şi înţelepciune 
care ne conduc spre însuşirea lor deplină în unirea noastră 
viitoare cu Dumnezeu. "Să spunem deci, lăudând această 
înţelepciune de dincolo de rațiune şi de dincolo de minte 
(&Aoyov ai &vovv) şi nebună în sens de depăşire, că e cau- 
za a toată mintea şi rațiunea şi înţelepciunea şi înţelegerea. 
Şi al ei este tot sfatul şi de la ea e toată cunoştinţa și înţe- 
legerea şi "în ea sunt ascunse toate comorile înţelepciunii 
şi cunoştinţei' (Col. 2, 3). Căci, consecvent cu cele spuse, 
cauza suprainţeleaptă şi atotinţeleaptă este atât suportul 
înţelepciunii de sine, cât şi al înţelepciunii integrale şi al 
înţelepciunii fiecăruia'157. 


2. Dreptatea şi mila lui Dumnezeu 


Acestea nu pot fi despărțite în raportul lui Dumnezeu 
cu noi. Dreptatea faţă de făpturi îşi are baza în egalitatea 
Persoanelor treimice. Dar numai printr-o coborâre binevoi- 
toare, Dumnezeu creează făpturi şi le face parte de feri- 
cirea Sa, după o dreptate care reflectă egalitatea Persoane- 
lor divine. 


137. De divinis nominibus, cap. VII, $ |, P.Q.3, col. 868 A. 





FIINŢA ŞI ATRIBUTELE LUI DUMNEZEU 257 


Dumnezeu nu este drept, fără să fie milostiv şi nu e 
milostiv, fără să fie drept. Căci e drept faţă de noi prin 
coborârea liberă şi milostivă la noi. 'Judecă-mă după drep- 
tatea Ta, Doamne", zice Psalmistul (Ps. 34, 24); sau: "Limba 
mea va grăi dreptatea Ta' (Ps. 34, 28). Dar tot el zice: "Că 
mila Ta este înaintea ochilor mei' (Ps. 25, 3); sau: 'Tinde 
mila Ta celor ce Te cunosc pe Tine, şi dreptatea Ta celor 
drepţi la inimă" (Ps. 35, 10). 

Dacă ar fi numai drept, Dumnezeu nu ar fi deplin liber; 
dacă ar fi numai milostiv, nu ar ţine seama de eforturile 
umane şi nu le-ar încuraja. Fiinţele umane ar fi reduse la 
starea unor receptacole pasive ale milei Lui. Lumea creată 
nu ar avea o realitate adevărată, consistentă şi fiinţele 
umane nu ar putea creşte prin efortul lor. 

Dumnezeu, ca drept, vrea pe de o parte ca toţi să fie 
egali între ei, pe de alta, să le dea tuturor atât cât pot primi 
din fericirea Sa, în conformitate cu eforturile lor, de care i-a 
făcut pe toţi capabili după ce le-a dat EI însuşi capacitatea 
de a putea primi la maximum din ceea ce pot primi făp- 
turile. Prin dreptate, Dumnezeu Se referă la noi, la toţi; dar 
gândeşte la fiecare, în mod deosebit, în cadrul tuturor. As- 
piraţia noastră spre dreptate porneşte de la un model sau 
de la o idee a dreptăţii şi tinde la o realizare a ei între toţi. 
Dumnezeu nu porneşte de la o idee a dreptăţii, ci de la 
realitatea ei în Sine. Dacă păcatul nu ar fi acoperit în parte 
realitatea noastră umană autentică, nu ar trebui să pornim 
nici noi de la o idee de dreptate, ci de la realitatea dreptăţii 
dată în egalitatea noastră. 

Sentimentul dreptăţii în cel ce are puterea să o extindă 
la ceilalţi constă în pornirea de a o face celorlalţi. Această 
pornire se află în mod culminant în Dumnezeu. Dar în cel 
ce nu are parte de dreptate, pornirea spre dreptate constă 
mai ales în sentimentul de revendicare a ei. Fiecare do- 
reşte să se ia în considerarea ce i se cuvine, adică într-o 
considerare egală în esenţă cu a tuturor. Faţă de Dum- 

nezeu, fiinţele umane nu manifestă propriu-zis un senti- 
ment de revendicare a dreptăţii, pentru că numai din bună- 
voinţa Lui au fost aduse la existenţă pentru a fi părtaşe la 
fericirea Lui. Dar Dumnezeu îi cheamă la o dreptate chiar 
în raport cu EI, întrucât le oferă tot ce are EI, cu excepția 
faptului că nu-i poate face necreaţi sau izvoare ale exis- 
tenţei, cum este EI însuşi. 

Dar în oameni există o adâncă convingere că Dum- 
nezeu nu Se abate de la dreptate în raportul Lui cu ei şi pe 
baza acestei convingeri au în ei un sentiment de aşteptare 
legitimă a dreptăţii şi o pornire de a o cere. 

a. Dumnezeu cel drept în raporturile personale treimice 
nu poate să nu fie drept şi în raportul cu creaturile Sale. 
Bazaţi pe această convingere, noi ne putem ruga lui Dum- 
nezeu: "Doamne, Tu, Care eşti drept și m-ai făcut să fiu 
părtaş de fericirea Ta, după dreptate împlineşte această 
intenţie a Ta şi cu mine! M-ai făcut pentru această dreptate, 
dar vezi nedreptatea de care sufăr. Împlineşte cu mine 
dreptatea Ta, pentru care m-ai făcut!'. Dar odată cu aceas- 
ta, trebuie să spunem: “iţi mulţumesc că m-ai făcut pentru 
a împlini cu mine dreptatea Ta!'. Cu alte cuvinte, noi tre- 
buie să cerem dreptate de la Dumnezeu prin rugăciuni de 
cerere şi să-l mulţumim pentru ea prin rugăciuni de mul- 
ţumire. De aici decurge că noi, rugând pe Dumnezeu să ne 
facă parte de fericirea Sa, trebuie să-L rugăm să facă parte 
de fericirea Sa, după dreptate, şi celorlalţi. Dorinţa omului 
de dreptate pentru sine, bazată pe convingerea că Dum- 
nezeu e drept, trebuie să fie legată de dorinţa de dreptate 
egală şi pentru ceilalţi, neuitând că Dumnezeu, milostiv și 
drept fiind, i-a făcut şi pe aceia să se bucure, după drep- 
tate, de fericire. 

Dar omul poate revendica dreptatea mai ales de la se- 
menii săi, pentru sine şi pentru alţii, şi poate să se înte- 
meieze în aceasta pe faptul că Dumnezeu i-a făcut pe toţi 
cu dreptul de a se bucura în mod egal de bunurile pe care 


a 


FIINŢA ŞI ATRIBUTELE LUI DUMNEZEU 259 


EI li le-a dat prin creaţie şi care le pot fi sporite prin efor- 
turile lor. lar în revendicarea dreptăţii de la semenii săi nu 
mai trebuie să amestece cererea milei lor, pentru că nu 
aceia l-au făcut pe el, ci aceia sunt creaturi egale cu sine și 
ca atare practică un abuz dacă rețin pentru ei o stare supe- 
rioară din punct de vedere material şi al cinstirii. Şi el poate 
avea convingerea că Dumnezeu îl sprijină în revendicarea 
dreptăţii de la ceilalţi. Desigur, în această revendicare a 
dreptăţii de la ceilalţi, nu trebuie să piardă iubirea faţă de 
ei. De asemenea, cei ce fac eforturi deosebite pentru binele 
tuturor trebuie să se bucure de o cinstire deosebită. Pe 
lângă aceea, creștinul mai știe că cele mai valoroase bu- 
nuri sunt cele spirituale şi că de acestea depinde mântuirea 
sa, nu de cele materiale. Iar bunurile spirituale se dezvoltă 
prin eforturile celui ce le are, nu depind de ceea ce îi dau 
ceilalţi. Dar nici ceilalţi nu trebuie să-l împiedice de la pu- 
tinţa de a-şi dezvolta prin eforturi bunurile sale spirituale. 

În privinţa fericirii de la Dumnezeu, creștinul ştie că 
Dumnezeu, creându-i pe toţi cu dreptul să se împărtăşeas- 
că de ea, a legat aceasta şi de nişte eforturi pe care trebuie 
să le facă ei înşişi. '“impărăţia lui Dumnezeu se ia cu sila' 
(Mt. 11, 12). Dar drept este ca şi repartizarea bunurilor ma- 
teriale să se facă pe de o parte după o anumită egalitate; 
pe de alta, să se ţină seama şi de eforturile oamenilor. Noi 
trebuie să ne silim să fim drepţi în faţa lui Dumnezeu, sau 
deschişi, loiali în relaţia cu EI, fără să-L înşelăm. Trebuie 
să-l dăm şi Lui ce se cuvine din partea noastră, adică slăvi- 
rea şi mulţumirea ce 1 se cuvin şi efortul nostru pentru 
obţinerea fericirii care este proporţională cu nivelul duhov- 
nicesc la care ajungem. 

Întrucât e drept, Dumnezeu ne cere şi nouă să fim 
drepţi. Numai cei 'drept' în sensul acesta se poate bucura 
de dreptatea lui Dumnezeu. Dumnezeu trebuie admis ca 
drept în toate privinţele. El nu numai că dăruiește după 
dreptate, ci şi cere dreptate către El însuşi şi către semenii 

noștri. Cel ce nu îndeplineşte, din partea sa, condiţia de 
dreptate cerută de Dumnezeu, cel ce nu recunoaşte pe 
Dumnezeu ca izvorul dreptăţii, ca revendicatorul ei, cel ce 
nu e drept în relaţie cu EI — şi cu semenii săi — aşa cum vo- 
ieşte Dumnezeu, nu poate aştepta să se împărtășească de 
fericirea de la Dumnezeu. Astfel sensul complet al dreptăţii 
este: fiecare primeşte de la Dumnezeul cel drept, după 
dreptatea sau nedreptatea sa. Dumnezeu vrea ca noi să 
creştem şi în privinţa aceasta spre împărtăşirea de cea mai 
mare dreptate şi milă a Lui prin înaintarea noastră în drep- 
tatea şi în mila faţă de ceilalţi. Dar faptul că niciodată nu 
ajungem la o dreptate corespunzătoare cu cea pe care o 
cerem de la Dumnezeu, e încă un motiv pentru care noi ce- 
rem nu numai dreptatea lui Dumnezeu, deci nu numai ju- 
decata Lui după dreptatea noastră, ci şi mila Lui (Dan. 9, 
18). 'Faptele dreptăţii noastre sunt ca un veşmânt murdar“ 
(Is. 64, 5). 

Singur Hristos a atins ca om toată dreptatea. Din drep- 
tatea Lui sorbim putere pentru a înainta spre însuşirea, în 
viaţa viitoare, a dreptăţii Lui, care e forma umană a drep- 
tăţii divine (| Cor. 1, 30; 2 Cor. 5, 21; Ef. 6, 14). Din faptul 
că dreptatea o avem din mila lui Dumnezeu şi că niciodată 
nu 0 avem deplin, din cauza insuficientelor noastre eforturi 
de a o primi, rezultă şi necesitatea smereniei noastre. 

Deşi în 'dreptatea' adevărată în faţa lui Dumnezeu intră, 
cum am spus, şi smerenia noastră, adică recunoaşterea că 
toate le avem de la Dumnezeu, din mila Lui, cererea milei 
lui Dumnezeu nu contrazice cererea de a ne împărtăşi, 
după dreptate, de fericirea de la El. De fapt în cererea drep- 
tăţii de la Dumnezeu trebuie să intre şi recunoaşterea că 
Dumnezeu ne face parte la fericirea Sa după dreptate, pe 
baza bunăvoinţei Lui sau a milei Lui, dar pe de altă parte, 
fiind milostiv faţă de noi, Dumnezeu nu Se poartă samavol- 
nic şi arbitrar în hărăzirea fericirii Sale, cum afirmă învă- 
ţătura calvină. Dumnezeu e milostiv, dar e şi 'Dreptul Jude- 

cător', punând preţ şi pe creatură şi pe eforturile ei. Cel 
care cere mila lui Dumnezeu e chiar prin aceasta drept, 
căci face un efort de smerenie şi recunoaşte ceea ce are de 
la Dumnezeu pe baza milei Lui, şi se împărtășește deci 
după dreptate de fericirea de la EI. 

Nu vorbim aici de dreptatea în planul situaţiilor lumeşti. 
Aceasta depinde de alte condiţii. Omul nedreptăţit în acest 
plan e justificat să revendice în acest plan dreptatea sa de 
la alţii, şi nu mila lor. Ba chiar e îndreptăţit să-i mustre pe 
cei nedrepţi, pe cei ce calcă dreptatea pentru hatârul lor, să 
protesteze împotriva faptelor lor. Dar el nu trebuie să piar- 
dă pe plan spiritual prin modul cum face această cerere. 
De aceea e bine să ceară această dreptate nu atât pentru 
sine, cât pentru alţii. Aceasta ţine de iubirea sa faţă de se- 
meni. 

Creştinul nu trebuie să uite niciodată că există o altă 
dreptate, care vine de la Dumnezeu şi care se împărtăşeşte 
după o 'dreptate' a fiinţei umane. Ea e deosebită de la unul 
la altul, după “'dreptatea' fiecăruia. De aceea, cel nedrep- 
tăţit în ordinea lumească se bucură de o dreptate de la 
Dumnezeu când el însuşi e drept în faţa Lui, şi viceversa. 
Sau cei relativ egali în planul ordinii lumeşti pot fi foarte 
deosebiți în fericirea de care se fac părtaşi de la Dum- 
nezeu. Aceasta nu pentru că Dumnezeu nu ar voi ca toţi să 
se bucure de aceeași dreptate din partea Lui, ci pentru că 
ei se fac apți, prin eforturile lor sau prin lipsa acestor efor- 
turi în faţa lui Dumnezeu, de o deosebire în fericirea lor. 

b. Dacă în ordinea socială nedreptatea se datorează alto- 
ra, în cea spirituală ea se învinge prin lupta cu sine însuşi. 
Inegalitatea în ordinea socială se datorează altora, cea în 
ordinea spirituală depinde de fiecare în parte. De aceea, 
cea dintâi poate fi învinsă prin lupta împotriva altora, dar 
cea de a doua nu poate fi învinsă decât prin lupta cu sine 
însuşi. Dacă toţi ar duce această luptă cu ei înşişi, s-ar rea- 
liza nu numai dreptatea sau egalitatea în ordinea spirituală, 

ci şi adevărata dreptate în ordinea exterioară. Am dat, în 
paragraful despre preştiinţa lui Dumnezeu, un citat din 
Sfântul loan Gură de Aur, care arată cât de mult voieşte 
Dumnezeu dreptatea între oameni în amândouă privinţele 
şi cât de mult obţinerea ei depinde de eforturile lor. Ei o 
mai spune aceasta şi când o numește milă a lui Dumnezeu: 
"Căci este iubitor de oameni şi milostiv, şi, precum femeia 
cuprinsă de durerile naşterii dorește să nască, aşa doreşte 
şi EI să-Şi verse mila Lui. Dar păcatele noastre Îl opresc de 
la aceasta'158, 

De dreptatea deplină de la Dumnezeu se vor bucura cei 
drepţi mai ales în viaţa viitoare, cum se arată în pilda boga- 
tului nemilostiv și a săracului Lazăr (Lc. 16, 19 - 31). 

Dumnezeu susține această dorinţă pentru dreptatea 
adevărată, dar nu o dă de-a gata, pentru că trebuie să ne 
apropiem de ea şi noi prin eforturile noastre continui şi, 
prin aceasta, de EI însuşi. Dumnezeu susţine această înain- 
tare spre dreptatea adevărată, între altele, şi prin faptul că 
EI însuşi sancţionează pe cei ce răpesc dreptatea altora, 
mai ales a celor 'drepţi'. lisus care a fost cel mai drept şi a 
suferit cea mai mare nedreptate din partea lumii — cea mai 
mare în raport cu faptul că a fost Cel mai drept — dar a fost 
ridicat în slava cerească pentru dreptatea Lui, susţine în 
modul cel mai efectiv lupta pentru dreptatea adevărată în 
cursul istoriei. 

Pe lângă aceasta, sancţionând pe cei nedrepţi, Dum- 
nezeu ţine în oarecare măsură un echilibru în ordinea lumii 
şi, cu aceasta, putinţa tuturor de a se bucura de bunurile 
dăruite de El pe seama tuturor. De aceea, dreptatea lui 
Dumnezeu fiind o însușire dinamică, sau o energie, El a 
creat lumea după dreptate şi vrea să o readucă la dreptate, 
sub toate raporturile. Cei ce se împărtăşesc de energiile lui 
Dumnezeu, între care este şi cea a dreptăţii, întâi prin fiinţa 








138. De beato Philogono, VI, P.G. 48, col. 754. 

lor, apoi prin har, prin care se restabileşte fiinţa lor şi se 
întăreşte, sunt animați şi ei de pornirea de a realiza drep- 
tatea. Şi ei îndeamnă şi pe alţii să facă dreptate. Sfântul 
Isaac Sirul spune: 'Să nu deosebeşti pe bogat de sărac şi 
să nu cauţi să cunoşti pe cel vrednic dintre cei nevrednici. 
Ci să fie pentru tine toţi oamenii egali în bine. Prin aceasta 
vei putea atrage şi pe cei nevrednici la bine... Căci Domnul 
a stat în comun (a realizat comuniunea) la mese cu vameșii 
şi cu desfrânatele şi nu a despărţit pe cei nevrednici, pen- 
tru ca în felul acesta să-i atragă pe toţi la frica de Dum- 
nezeu şi ca aceştia prin cele trupeşti să-şi apropie pe cele 
duhovniceşti'1 59. 

Omul duhovnicesc nu vrea să se realizeze între oameni 
numai o dreptate interioară, ci şi una exterioară. Căci ştie 
că nedreptatea exterioară poate împiedica realizarea iubirii 
între oameni, deci şi dreptatea interioară. Dar dreptatea 
exterioară nu e ultimul scop, ci mai sus decât ea este drep- 
tatea în ordinea spirituală. Şi el dă o pildă în aceasta, ne- 
luptând numai pentru dreptatea exterioară. Căci el cugetă 
ca Sfântul Isaac Sirul, care zice: "Cel ce e sărac în lucrurile 
lumești se va îmbogăţi în Dumnezeu'140. 

Dreptatea adevărată deplină va însemna şi restabilirea 
echilibrului deplin între toate cele create, care este reflexul 
deplin al dreptăţii lui Dumnezeu, Care pe toate le iu- 
beştel!+1, 

Dar dreptatea, ca relaţie cuvenită între noi şi între noi 
şi Dumnezeu, fiind o realitate şi o cinstire reciprocă depli- 
nă, e condiţia pentru comunicabilitatea deschisă neimpie- 
dicată. Cel drept nu are motiv să se ascundă, cum au motiv 
cel nedrept şi cel nedreptăţit să-şi ascundă gândurile unul 
faţă de altul. 


139. Sfântul Isaac Sirul, op. cit., p. 99. 
140. Ibidem, p. 178. 
141. De divinis nominibus, cap. VIII, $ VII, P.G, 3, col. 893-896. 

c. Dreptatea desăvârşită înfăptuită în Hristos. Dreptatea 
desăvârşită a noastră în faţa lui Dumnezeu a fost împlinită 
în Hristos. Dar şi răsplătirea desăvârşită a acestei dreptăţi 
din partea lui Dumnezeu, tot în Hristos a avut loc. Pentru 
tot ce a suferit Hristos de la lume, pentru că S-a menţinut 
drept în faţa lui Dumnezeu, 1 s-a dat slava veşnică mai pre- 
sus de toţi şi de toate (Filip. 2, 9). Şi toţi cei ce ne unim cu 
EI şi urmăm pilda Lui ne vom împărtăşi de slava Lui. În 
Evanghelia lui Hristos 's-a descoperit dreptatea lui Dum- 
nezeu' (Rom. 1, 17). "lisus Hristos S-a făcut pentru noi în- 
ţelepciune de la Dumnezeu şi dreptate şi sfințire şi răscum- 
părare' (| Cor. 1, 30). În EI s-a arătat dreptatea în dar şi în 
El avem această dreptate în prisosinţa harului şi a darului 
(Rom. 5, 17). În EI ni s-a arătat dreptatea cea mai înaltă, 
care e totodată mila cea mai mare, mila covârşitoare (Ef. 2, 
4; Rom. 9, 23; Tit 3, 5). 

Dar ar fi greşit să socotim, ca protestanții, că în Hristos, 
Dumnezeu Şi-a arătat dreptatea, din milă, peste o umani- 
tate pasivă. În acest caz, în Hristos nu s-ar fi arătat şi drep- 
tatea, ci numai mila lui Dumnezeu. În Hristos însă drep- 
tatea cea mai deplină a lui Dumnezeu a încoronat cea mai 
deplină dreptate a omului, s-a realizat o deplină corespon- 
denţă între ele. Aici apare importanţa voinţei omeneşti în 
Hristos. Dacă Dumnezeu Şi-ar manifesta o milă fără drep- 
tate, El n-ar mai face cu noi o operă de pedagogie, nu L-ar 
mai interesa o creștere a noastră, ci ar arăta că nu ne-a 
creat pe noi ca fiinţe capabile de o creştere spirituală. 
Însăşi puterea Lui creatoare ar apărea enorm diminuată. 
Ca om Hristos împlineşte dreptatea fiind reprezentant al 
nostru, al tuturor; iar ca Dumnezeu răsplăteşte cu drepta- 
si tea această dreptate. Le face pe ambele acestea, pentru că 
e unul şi acelaşi Ipostas pentru dumnezeire și pentru uma- 
| nitate. Le face acestea pentru că vrea ca noi să ne împăr- 
|| tășim nu numai de dreptatea Lui ca Dumnezeu, sau de 
ju dreptatea lui Dumnezeu acordată în EI din milă - mai bine 





| BERII 

zis din mila lui Dumnezeu fără dreptate, primită de noi în 
mod pasiv —, ci şi de dreptatea Sa ca om, prin efortul nos- 
tru, ajutat, desigur, de harul lui Hristos, sau de Duhul Lui. 
Toate 'mădularele noastre trebuie să le facem arme ale 
dreptăţii (oferite) lui Dumnezeu”, sau oferite de Dumnezeu 
(Rom. 6, 13). Astfel, dreptatea deplină o realizează Dum- 
nezeu în Hristos nu numai prin faptul că-L umple pe Hristos 
ca om de toată slava și strălucirea Persoanelor divine, ci şi 
pentru că şi pe noi ne umple de această fericire în Hristos, 
întrucât am biruit în EI. "Celui ce biruiește îi voi da să şadă 
în scaunul Meu, precum şi Eu am biruit şi am şezut cu Tatăl 
în scaunul Lui“ (Apoc. 3, 21). 

Dreptatea lui Dumnezeu va putea umple pământul prin 
faptul că ea se va arăta şi din partea lui Dumnezeu, şi din 
partea noastră. Numai aşa se va putea împlini cu adevărat 
intenţia lui Dumnezeu de a se umple lumea de dreptate: 
iradiind şi din noi, şi de deasupra noastră. Numai aşa lu- 
mea va putea deveni cu adevărat "Împărăţia lui Dumnezeu, 
care este dreptate şi pace şi bucurie în Duhul Sfânt' (Rom. 
14, 17). 


3. Sfinţenia lui Dumnezeu 
şi participarea noastră la ea 


Sfinţenia lui Dumnezeu exprimă şi ea, pe de o parte, o 
calitate a lui Dumnezeu Cel în Treime, pe de alta, se mani- 
festă în lume şi devine o calitate participată a fiinţelor 
| umane. În primul aspect ea este cu totul apofatică, indefini- 

bilă; în al doilea, este sesizată, dar într-un mod greu de de- 
finit raţional, adică într-un mod apofatic-catafatic. În primul 
aspect trebuie să-i spunem mai degrabă suprasfinţenie, în 
al doilea aspect, ca relaţie a lui Dumnezeu cu făpturile, 
sfinţenie. Aici vorbim mai mult despre sfinţenia aceasta 
revelată, manifestată în lume prin coborârea lui Dumnezeu 
la ea, prin energiile Sale necreate. 

in sfinţenia manifestată în lume se arată aceeaşi îmbi- 
nare de transcendent şi revelat al lui Dumnezeu, de înăl- 
ţime şi coborâre. Dacă nu S-ar fi revelat Dumnezeu păs- 
trând ceva din transcendenţa Lui în această coborâre, nu 
l-am cunoaște această calitate; dacă nu S-ar cobori fără a 
înceta să fie transcendent, lumea n-ar putea suporta sfin- 
țenia lui Dumnezeu şi n-ar putea deveni părtașă la ea. 

Dumnezeu revelându-Se, coborându-Se, arată totuși ceva 
ce depăşeşte tot ce e lumesc, ceva ce e de alt ordin. Dacă 
sfinţenia nu ar fi transcendentă, nu ne-ar da puterea să ne 
transcendem necontenit; dacă nu ar fi coborâtă, nu am în- 
cerca să o dobândim, fiindu-ne cu totul inaccesibilă. De 
câte ori licăreşte pentru conştiinţa noastră transcendenţa 
divină, ea ni se impune în această calitate a sfinţeniei co- 
borâtă la noi, greu de definit totuși prin concepte şi prin 
cuvinte, dar experiată în oarecare fel. Însăși sfinţenia e 
ceva transcendent lumii şi de aceea însăşi transcendenţa o 
experiem ca sfântă, deşi e coborâtă la noi şi ne atrage în 
sus. Sfinţenia însăși prezentă în lume e dovada existenţei 
unei ordini transcendente. Poate că în nimic nu se trăieşte 
acel 'cu totul altfel" (das ganz Andere), acel "mister produ- 
cător de teamă' (mysterium tremendum) al realităţii divine, 
ca în sfinţenia în care e îmbrăcată revelarea Sa. Aproape că 
identificăm Dumnezeirea revelată cu sfințenia. Se poate 
spune că în sfinţenie ni se revelează concentrat toate însu- 
şirile dumnezeieşti. Ea e misterul luminos și activ al pre- 
zenţei divine. În ea e concentrat tot ce deosebeşte pe Dum- 
nezeu de lume. 

a. Sfinţenia e atributul transcendenţei ca persoană. Pe 
de altă parte, sfinţenia nu e atributul unui mister imper- 
sonal. Ea e atributul transcendenţei ca persoană. Căci 
avem o teamă, o ruşine de misterul sfânt, ca de o supremă 
conştiinţă, ca de un suprem for care ne trage la răspun- 
dere. Transcendentul sfânt e un transcendent-persoană, 
care ne potenţează conştiinţa personală, ne face să ne gân- 





FIINŢA ŞI ATRIBUTELE LUL DUMNEZEU 267 


dim la păcătoşenia noastră. Sfinţenia lui Dumnezeu apare 
ca o măreție care produce o infinită smerenie în om. lar 
aceasta e una cu adevărata conştiinţă de sine. "Când sufle- 
tul e imprimat şi scufundat prin Duhul în adâncurile smere- 
niei în Hristos, uitând de toată lumea şi de cele din ea şi 
privindu-se numai pe sine şi ale sale şi stăruind mult timp 
în această meditare şi deprinzându-se cu ea, se vede nu- 
mai pe sine în nimicnicia şi umilinţa sa şi e convins că ni- 
meni nu-i atât de nevrednic ca sine în toată lumea'142. 

Sfinţenia ne umple de o sfială de alt ordin decât orice 
sfială lumească, de un fior neexperiat în raport cu realită- 
ţile din lume, amestecat cu teama, cu spaima, cu ruşinea 
faţă de tot ce e întinat în noi. În faţa acestei sfinţenii per- 
sonale, parcă ne simţim descoperiţi în toată necurăţia şi 
goliciunea noastră. Dar în acelaşi timp sfinţenia aceasta ne 
atrage. Dionisie Areopagitul identifică sfințenia lui Dum- 
nezeu cu atotpuritatea Lui şi acţiunea de sfințire a noastră 
cu acțiunea de purificare (Despre ierarhia bisericească). 
Dar această atotcurăţie divină are în acelaşi timp ceva 
transcendent; ea are ceva dumnezeiesc în ea. 

Dar atât sfiala, cât şi teama sunt sfială și teamă de o 
persoană. lar starea de descoperire în care ne plasează e 
şi o descoperire a ceea ce e bun în noi, şi aceasta ne cere 
şi ea purificarea propriei conştiinţe în faţa altei conștiințe. 
Şi omul e cucerit şi de farmecul adevăratei sale fiinţe, căci 
descoperă în ea o dorinţă de curăţie şi o legătură cu 
Dumnezeu, când apare în faţa ei sfinţenia Lui. Şi ne simţim 
bine, căci Cel Sfânt ne-a cunoscut adevărata noastră fiinţă 
şi prin aceasta nu ne respinge, măcar că suntem într-o sta- 
re de păcătoşenie, ci ne cheamă la curăţie. Ne simţim feri- 
ciţi, pentru că ne simţim despovăraţi şi neimpiedicaţi de a 
ne manifesta cu sinceritate faţă de EI; nu mai jucăm un tea- 
tru, din cauza căruia până la urmă sfârşim prin a nu ne mai 


142. Sfântul Simeon Noul Teolog, în Traites theologiques et 
€thiques, tom. II, Cuv. 1, p. 254, Sources Chrâtiennes, vol. 129. 

cunoaşte pe noi înşine şi a rămâne mereu în teama că vom 
fi demascaţi. Nu mai jucăm un teatru prin care vrem să ne 
închipuim că nu suntem păcătoşi, dar nu reuşim, ci men- 
ţinem doar acoperită murdăria noastră. Eliberăm subiectul 
nostru pentru adevărata comuniune. Cei ce se simt curăţiţi 
în faţa lui Dumnezeu”cel Sfânt primesc o "îndrăzneală" 
(nappnota), o deschidere a conştiinţei, o sinceritate a comu- 
nicabilităţii, care nu are nimic temerar sau cinic în ea, ci e 
asemenea 'îndrăznirii' copilului care nu ştie de păcat, 
având în plus maturitatea conştiinţei şi bucuria de ea. De 
aceea, când ne simţim întinaţi, rugăm pe sfinţii care au 'în- 
drăznire' la Dumnezeu ca să vorbească, să mijlocească ei 
pentru noi. Astfel comunicându-ne sfințenia, Dumnezeu ne 
readuce la adevărata stare de subiect, repune în funcţie 
deschisă subiectul nostru. lar aceasta n-o poate face decât 
pentru că ni Se face vădit EI însuşi ca subiect iubitor. El tre- 
zeşte responsabilitatea subiectului nostru, intrând cu noi în 
relaţie familiară ca subiect transcendent. Astfel, sfinţenia nu 
e calitatea unui obiect, ci calitatea prin excelenţă a Subiec- 
tului suprem şi iubitor şi ca atare atotpur şi revendicator. 

Numai în stăruința îndelungată, în conştiinţa prezenţei 
lui Dumnezeu ca persoană iubitoare, se câştigă '"indrăzni- 
rea', căci se câştigă curăţia. Numai de aceea ea devine în 
sfinţi o deprindere. Îndată ce se pierde conştiinţa prezenţei 
lui Dumnezeu, deci şi conştiinţa de sine şi de păcătoşenie 
a sa, se pierde această 'indrăznire', pentru că au intrat în 
ea patimile care întinează. Din acest motiv, când omul vrea 
să se apropie din nou de Dumnezeu, o face cu greutate, sau 
cu frică. Sfântul Isaac Sirul zice: "Curăţeşte-te mereu înain- 
tea Domnului, având amintirea Lui în inima ta, ca nu cumva 
zăbovind în afara amintirii Lui, să devii lipsit de îndrăznire 
când vei intra la EI. Căci îndrăznirea faţă de Dumnezeu vine 
din vorbirea continuă cu EI şi din multa rugăciune'145, 


145. Ibidem. 

îndrăznirea este o familiaritate cu Dumnezeu, care nu 
înseamnă o slăbire a sensibilităţii pentru acest fapt extra- 
ordinar al comunicării cu El, pentru că ea e concomitentă 
cu o continuă conştiinţă a măreției Lui şi cu o temere de a 
nu întrerupe comunicarea cu El prin vreo ascundere sau 
nelealitate faţă de EI. 

Orice fiinţă umană, asupra căreia se proiectează o rază 
din transcendenţa Subiectului divin, datorită efortului de 
curăţire responsabilă şi de statornicie a conştiinţei în faţa 
prezenţei lui Dumnezeu, devine sfântă. "Căci sfânt eşti, 
Dumnezeul nostru, și întru sfinţi Te odihnești', se spune în 
cultul Bisericii Ortodoxe. "Odihna" lui Dumnezeu în sfinţi e 
un fapt permanent de conştiinţă pentru ei. Toţi creştinii 
sunt numiţi de Sfântul Apostol Pavel 'sfinţi', dacă menţin în 
conştiinţă faptul sălășluirii lui Hristos în ei la Botez şi dacă 
luptă pentru curăţie cu ajutorul harului Botezului şi al celor- 
lalte Taine. Dar menţinerea acestui fapt în conştiinţă şi a 
acestui efort de curăţire se efectuează prin Duhul Sfânt. 

b. Creştinismul a desfiinţat virtual graniţa între sacru și 
profan, deschizând tuturor accesul la sfinţenie. Se susţine 
uneori astăzi că noi nu ne putem împărtăşi de sfinţenia lui 
Dumnezeu, iar în timpul din urmă această opinie s-a dez- 
voltat în teoria secularismului, conform căreia creştinismul 
a desfiinţat "sacrul' ca o calitate a unor persoane, locuri, 
obiecte speciale, a "profanizat' totul. Însuşi Fiul lui Dum- 
nezeu, întrupându-Se ca om între oameni, S-ar fi 'profa- 
nizat'. 

De fapt, creştinismul a desfiinţat într-un anumit sens 
graniţa între sacru şi profan; dar aceasta, întrucât a dat 
posibilitate tuturor să devină sfinţi. Într-un grad oarecare o 
făcuse aceasta încă Vechiul Testament. Deci dispariţia 
acestei graniţe nu înseamnă profanizarea universală, ci 
deschiderea posibilităţii tuturor pentru sfințire. În Vechiul 
Testament tot poporul Israel era sfinţit lui Dumnezeu și 
chemat la sfinţenie. "Vorbeşte adunării fiilor lui Israel: Fiţi 

sfinţi, căci sfânt sunt Eu, Domnul, Dumnezeul vostru" (Lev. 
19, 2). Am văzut că Sfântul Apostol Pavel numește pe toţi 
creştinii sfinți. lar Sfântul Apostol Petru numeşte pe creștini 
neam sfânt (1 Petru 2, 9). Toţi avem acces la sfințenie, căci 
toți ne putem uni cu Hristos prin Duhul Sfânt, o dată ce 
Hristos este Fiul lui Dumnezeu, Care S-a făcut om. A nega 
putinţa accesului tuturor la sfinţenie, înseamnă a nega că 
Fiul lui Dumnezeu, făcându-Se om, Şi-a păstrat dumnezei- 
rea activă în umanitatea asumată şi că Se unește cu noi în 
această calitate, de Dumnezeu întrupat. În termeni mai pe 
înţeles, toţi avem acces la sfinţenie, pentru că Dumnezeu, 
ca subiectul de puritate absolută, S-a făcut subiectul uman 
de culminantă puritate, sensibilitate şi comunicabilitate, 
ajutându-ne şi pe noi ca, în această comunicare a Sa cu 
noi, să descoperim sensibilitat -a noastră subiectivă. 

În creştinism s-a redat firii noastre experienţa tainei 
propriei sale existenţe ca subiect și, cu aceasta, o sfială 
faţă de persoana proprie şi a celorlalţi şi obligaţia de a avea 
grijă de curăţia sa şi de a lucra pentru veşnicia sa. lar expe- 
rienţa acestei taine a devenit posibilă prin apropierea de 
om a Subiectului suprem în formă umană, pentru că a in- 
trat în legătură cu Subiectul absolut, în formă umană, care 
e sfânt prin excelenţă. Dumnezeu ne-a devenit accesibil ca 
un astfel de subiect absolut sfânt, şi prin aceasta a făcut 
evident experienţei noastre şi subiectul nostru. Creştinis- 
mul a desfiinţat în principiu graniţa între sacru şi profan și 
a deschis accesul tuturor la sfinţenie, întrucât, deși afirmă 
că sfinţenia vine de la Dumnezeu, că unde e sfinţenie e 
Dumnezeu, totuși a recunoscut în fiinţa noastră o aspirație 
spre sfinţenie, sau spre comunicare între subiectul nostru 
şi Subiectul divin întru puritate, şi o capacitate pentru ea, 
un îndemn lăuntric spre comuniunea în puritate şi deli- 
cateţe cu Subiectul absolut; și apoi, întrucât acest acces ni 
i s-a deschis prin întruparea Fiului lui Dumnezeu ca om şi 
li prin sălășluirea Lui în tot cel ce voiește să-L primească. 

Sfinţii Părinţi au văzut sfinţenia într-o mare asemănare 
a omului cu Dumnezeu prin curățirea de patimi şi prin vir- 
tuţile ce culminează în iubire. Dar întrucât curățirea de pa- 
timi şi virtuțile nu se pot dobândi decât prin energia haru- 
lui care întărește puterile umane, asemănarea înseamnă şi 
o iradiere a prezenţei lui Dumnezeu din om. La cei ce se iu- 
besc, aflându-se într-o interioritate reciprocă, faţa unuia se 
imprimă de trăsăturile celuilalt şi aceste trăsături iradiază 
în mod activ din el. Întrucât aceste trăsături dumnezeieşti 
sunt în creştere şi prevestesc gradul lor deplin prin care vor 
copleși trăsăturile umane, chipurile sfinţilor încă de pe pă- 
mânt au ceva din înfăţişarea lor din planul eternității esha- 
tologice, prin care se vor reflecta deplin însuşirile şi vor ira- 
dia energiile lui Dumnezeu. Prin ei transpare viaţa eternă a 
veacului viitor, viaţă reflectată din Dumnezeu. "Bunurile de 
peste fire au ca chipuri şi trăsături prevestitoare diferite 
moduri ale virtuţilor. Prin acestea Dumnezeu Se face ne- 
încetat om în cei vrednici. Fericit este deci cel ce L-a pre- 
făcut în sine prin înţelepciune pe Dumnezeu în om. Căci 
după ce a împlinit înfăptuirea acestei taine, pătimeşte pre- 
facerea sa în dumnezeu după har, iar acest lucru nu va 
înceta a se săvârşi pururea'144. "Esenţa virtuţii este Cuvân- 
tul cel unic al lui Dumnezeu; căci esenţa tuturor virtuţilor 
este Însuşi Domnul nostru lisus Hristos"145, 

Această imprimare a trăsăturilor divine active în noi 
echivalează cu îndumnezeirea noastră. Dar ea e echivalen- 
tă totodată cu o înomenire a lui Dumnezeu în noi. Înome- 
nindu-Se Dumnezeu în noi, îndumnezeirea noastră înseam- 
nă în același timp o înomenire culminantă a noastră. După 
doctrina creştină, comportându-ne asemenea lui Dum- 
nezeu cel a toate iubitor faţă de toate, ne comportăm ca 
cei mai realizaţi oameni, căci avem inima plină de cea mai 


144, Sfântul Maxim Mărturisitorul, Răspunsuri către Talasie, 22, 
P.G. 90, col. 321 B. 
145. idem, Ambigua, P.G. 91, col. 1081. 

fierbinte iubire, de iubirea lui Dumnezeu. E o sensibilitate 
aproape sfâşietoare pentru orice durere străină, o sensibi- 
litate mai mare ca pentru durerea proprie. lar aceasta e o 
cuprindere a altora în sine într-un mod potenţat. 'Şi ce este 
o inimă plină de milă?', întreabă Sfântul Isaac Sirul: "Este o 
ardere a inimii pentru toată creaţia, pentru oameni, pentru 
păsări, pentru animale şi pentru orice făptură... Amintirea 
şi vederea lor îl fac să verse lacrimi. Din mila lui mare și 
intensă care-i stăpâneşte inima, şi din multa stăruinţă în 
aceasta, i se înmoaie inima şi nu mai poate îndura, sau 
auzi, sau vedea vreo vătămare chiar neinsemnată apărută 
în vreo făptură. De aceea se roagă în tot ceasul cu lacrimi 
şi pentru animale şi pentru duşmani şi pentru cei ce-i fac 
rău'146, 

Din Dumnezeu cel personal iradiază bunătatea, puri- 
tatea dezinteresului faţă de Sine, sau a interesului pentru 
om, sau transparenţa şi comunicabilitatea. Prin aceasta 
atrage în comuniune cu Sine orice persoană care vrea, 
transmiţându-i aceeaşi bunătate, transparenţă şi comunica- 
bilitate. Acestei bunătăţi, transparenţe şi comunicabilităţi îi 
spunem pe de o parte puritate de patimi, pe de alta, vir- 
tute. Căci nu poate fi virtute unde e patimă. Patima e 
orbirea preocupării exclusive de sine. Deci libertatea de pa- 
timi, sau nepătimirea, fără de care nu e virtute, nu este in- 
sensibilitate, ci supremă sensibilitate pentru alţii. Ca să 
poţi câştiga o sensibilitate trebuie să suferi, luptând împo- 
triva pasiunilor tale. Numai prin cruce se ajunge la sen- 
sibilitatea nepătimirii, sau a virtuţii. Căci virtutea e vieţuirea 
pentru alţii. După gradul lor, virtuțile capătă diferite numiri. 
Virtutea iubirii reprezintă bunătatea, transparenţa și comu- 
nicabilitatea în gradul culminant. Ea are concentrate în sine 
toate virtuțile, sau sensibilitatea nepătimaşă prin excelen- 
ță. E virtutea echivalentă cu îndumnezeirea, care e în ace- 


146. Sfântul Isaac Sirul, Cuv. 81, op. cit., p. 306. 

laşi timp una cu înomenirea culminantă. Numai în Dum- 
nezeu se poate ajunge om deplin, cum arată definiţia de la 
Calcedon. 

Dar cea mai înaltă asemănare cu Dumnezeu o atinge 
sufletul în rugăciune. Căci în rugăciunea adevărată el se 
uneşte cu Dumnezeu şi s-a curăţit de orice alt gând. Pre- 
zenţa lui Dumnezeu în sufletul care se roagă neîncetat, 
deci în sufletul sfântului, e neîncetată. Acest suflet 'stră- 
luceşte" de prezenţa dumnezeiască!47. Transparenţa sfân- 
tului e însăşi transparenţa lui Dumnezeu în el. 

c. Sfinţenie şi transparenţă. Lumina ce o iradiază din ei 
sfinţii e tocmai această transparenţă a comunicării cu Dum- 
nezeu şi cu semenii, a participării la Dumnezeu. Cel mai 
transparent e Dumnezeu, pentru că EI este Cel ce Se comu- 
nică cel mai mult. Dar nu poate trăi această transparenţă a 
lui Dumnezeu cel ce nu se deschide el însuși comunicării 
lui Dumnezeu. Cel ce i se deschide ei devine sfânt pentru 
că devine şi el transparent. În general, oamenii când își 
devin transparenţi prin bunătate datorită comunicării cu 
Dumnezeu, devin sfinţi. Şi aceasta e condiţia adevărat 
umană din punct de vedere creştin. Cei ce se feresc unii de 
alţii, se feresc pentru că sunt răi. Răul îi face netranspa- 
renţi, întunecaţi, nedeschişi, nesinceri, făţarnici. Sfântul 
este creaţia cea nouă sau reînnoită, deci luminoasă148. 
Sfântul Simeon Noul Teolog spune că lumina sfinţeniei din 
suflet face şi trupul transparent. Dar pe pământ, aceasta se 
realizează numai în parte. Numai în viaţa viitoare vor fi şi 
trupurile deplin transparente. "Trupurile sfinţilor sub lucra- 
rea sufletului unit cu harul, sau împărtăşindu-se de lumina 
dumnezeiască, se sfinţesc şi devin şi ele transparente, prin 
focul dumnezeiesc, şi cu mult mai deosebite și mai cinstite 
decât alte trupuri. Dar când sufletul iese şi se desparte de 


147. ldem, Cuv. 23, op. cit., p. 92, 
148. Sfântul Simeon Noul Teolog, Tratat etic 1, cap. X, op. cit., vol. 
I, p. 258. 

trup, îndată se predă şi acesta corupţiei şi se destramă pe 
încetul... Căci nu trebuie ca trupurile oamenilor să învie şi 
să devină incoruptibile, înainte de învierea creaturilor'!49, 

Dar transparenţa, care e un efect al copleşirii materiei 
de către spirit şi care deci în treapta ei culminantă echiva- 
lează cu învierea, nu e un fenomen fizic şi de caracter 
spectacular, ci o comunicare şi iradiere existenţială a iu- 
birii, a interesului pentru ceilalţi oameni şi o participare la 
durerile şi la neajunsurile vieţii lor. E simpatia vibrantă în 
cel mai înalt grad. E linişte şi este descoperire a marii iubiri 
proprii pentru ei — ceea ce îi face pe ceilalţi să poarte mai 
uşor durerile lor. În această sensibilitate a participării, sfân- 
tul își trăiește în gradul cel mai înalt umanitatea sa. Dar 
această umanitate a sfântului o trăieşte și cel care se 
bucură de participarea sfântului la durerile şi problemele 
sale. În aceasta se revelează şi caracterul personal al sfin- 
ţeniei. 

d. Sfinţenia este legată de jertfă şi are caracter interper- 
sonal. Sfântul Chiril al Alexandriei a legat strâns sfinţenia 
de jertfire. Cine se transpune în starea de jertfă se trans- 
pune în starea de sfinţenie. Cuvântul grec iepov înseamnă 
'jertfă' şi 'sacru' în acelaşi timp. Prin însuşi faptul că creş- 
tinii se dăruiesc lui Dumnezeu sau se jertfesc Lui, ceea ce 
înseamnă deplina lor dăruire ca subiect Subiectului divin, 
ei devin sfinţi, sunt învăluiţi în sfinţenia sau în puritatea 
dăruitoare a lui Dumnezeu, se deschid ei. Dar ei se pot jert- 
fi în mod curat sau total numai dacă se împărtăşesc de jert- 
fa curată sau totală a lui Hristos, Care, jertfindu-Se sau 
dăruindu-Se ca om într-o totală puritate Tatălui, S-a sfinţit 
pentru ca şi noi să ne sfinţim, unindu-ne cu EI în stare de 
jertfă. Astfel, sfinţii au intrare la Dumnezeu, sau la comu- 
niunea întru curăţie cu Subiectul suprem: "Şi pentru ei Eu 


149. Ibidem, p. 204. 

Mă sfinţesc pe Mine însumi, ca şi ei să fie sfinţiţi întru ade- 
văr' (în 17, 19). 

Sfinţenia vine astfel din predarea totală a subiectului 
uman, Persoanei absolute. Numai unei persoane te poţi 
preda. Numai spre ea te poţi transcende cu adevărat. În 
pornirea spre puritatea şi delicateţea lăuntrică e implicată 
pornirea de a fi pur şi delicat în relaţiile cu ceilalţi, de a te 
preda şi deschide lor în mod sincer şi total. Dar predarea 
absolută nu o poţi realiza decât în favoarea unei persoane 
absolute. Şi puterea de predare absolută nu o poţi primi 
decât unit cu o persoană absolută care se predă şi ea. Nu- 
mai predându-ne lui Dumnezeu, şi numai întrucât reuşim 
| să facem aceasta în unire cu Fiul lui Dumnezeu devenit om 
| şi predat ca atare lui Dumnezeu, noi putem deveni sfinţi, 

prin predarea noastră absolută, ajutată prin Persoana abso- 
lută, prin care ne predăm astfel Persoanei absolute150. De- 
plina comunicabilitate faţă de Dumnezeu echivalează cu 
deplina predare către EI. Ea e în acelaşi timp curăţie şi 
transparenţă pentru Dumnezeu şi pentru oameni. Nici un 
gând contrar lui Dumnezeu şi oamenilor nu face pe sfânt 
să se ascundă, să încerce să se facă impenetrabil, să se 
mascheze, să joace teatru. 

e. Sfinţenia vine de la Persoana absolută. Sfinţenia vine 
de la Dumnezeu, de la absolutul ca persoană, de la Per- 
soana deplin pură care n-are nici un gând rău împotriva 
noastră. Dar vine de la EI şi prin faptul că noi, ca persoane, 
aspirăm să ne predăm total acestei Persoane absolute, de 
absolută bunăvoință faţă de noi, şi realizăm această pre- 
dare prin Fiul lui Dumnezeu care Se predă împreună cu 
noi, ca om, cu hotărâre absolută. Dacă te-ai preda cu hotă- 
râre absolută numai unei persoane lipsite de caracterul ab- 
solut binevoitor şi comunicabil, ai face din acea persoană 
un idol, atribuindu-i puterea unei comunicări de viaţă pe 


150. Sf. Chiril al Alexandriei, Închinare în Duh şi Adevăr, P.G. 68. 

care nu o are de fapt. Ca atare, predarea către un idol nu 

poate fi definitivă, pentru că descoperi curând relativitatea 

lui, pentru că în afară de aceea nu ai în tine puterea pre- 

dării absolute şi nu o poţi avea nici de la o altă persoană 

asemenea ţie, care ca atare e lipsită de puterea bunăvoirii 
| şi comunicării absolute. Puterea predării totale îţi vine din 
| primirea acestei predări cu iubirea absolută, îţi vine din 
- întâmpinarea iubirii absolute a persoanei căreia i te predai. 
| Sfinţenia vine numai de la o Persoană absolută, şi pen- 
tru faptul că numai în faţa Ei te poţi ruşina în mod absolut 
şi poţi simţi îndemnul spre o puritate sau sinceritate şi tran- 
sparenţă absolută, datorită puterii absolute şi deci purității 
absolute cu care te întâmpină. În faţa unui 'absolut' imper- 
sonal, nu te poţi ruşina; în faţa unei persoane neabsolute 
nu te poţi ruşina în modul cutremurător, absolut, cum te 
cutremuri în faţa Celui Unuia Sfânt şi atotiubitor, sau în faţa 
unei persoane prin care transpare Cel Unul Sfânt, pentru că 
o persoană neabsolută are prin ea însăşi atâtea imperfec- 
țiuni, atâtea reţineri în comunicabilitatea ei, care o ţin la 
nivelul tău. Numai iertarea de la Persoana absolută îţi 
poate da liniştirea totală şi definitivă a conştiinţei prin cu- 
răţirea reală a păcatelor. Şi numai printr-o persoană care 
vorbeşte în numele lui Dumnezeu şi confirmă prin smere- 
nia ei că numai Dumnezeu vorbeşte prin ea. Numai un 
absolut ca persoană poate fi curat prin fiinţă şi te poate 
întâmpina cu delicateţea purității totale. Dacă în păgânism 
sacrul era o calitate a lucrurilor, în Vechiul Testament el a 
devenit o calitate a Persoanei absolute şi în oarecare mă- 
sură a întregului popor format din persoane, iar în creşti- 
nism, încă mai mult, şi a persoanei umane, în măsura în 
care aceasta se umple de Duhul Sfânt. Şi aceasta, datorită 
faptului că Persoana absolută a devenit în Hristos şi per- 
soana umanului, comunicând celor ce cred în El pe Duhul 
Său cel Sfânt, sau sălășluindu-Se prin aceasta Ea însăşi în ei. 





| 
| 
| 
| 
i 

Unui absolut impersonal nu i se poate atribui curăţenia 
în sens propriu, pentru că însăşi curăţenia este şi o ches- 
tiune de intenţie, de gânduri, de interioritate subiectivă, de 
delicateţe în raport cu alte persoane, în actele conştiente. 
Şi numai un absolut ca persoană poate fi curat definitiv şi 
total prin sine însuşi, pentru că e curat prin fiinţă, şi nu prin 
efort, nu în sens mărginit. Numai o persoană ne poate atra- 
ge, ne poate trezi un interes real, pentru că ni se poate pre- 
da şi i ne putem preda într-o totală delicateţe. Şi numai o 
persoană absolută ne poate atrage interesul absolut şi 
poate exercita asupra noastră o atracţie absolută, voită, şi 
ca atare ne poate face să i ne predăm într-o sinceritate ab- 
solută, să ne 'consacrăm' ei. 

Predarea aceasta către Persoana absolută este o auto- 
jertfire sfinţitoare, pentru că e o autotranscendere peste tot 
ce este relativ. Orice fiinţă umană care se înalţă peste sine 
spre Persoana supremă şi 1 se dăruieşte Aceleia renunţă la 
sine, călcând peste ceea ce este egoist, meschin, interes 
îngust, poftă îndreptată pasionat spre un lucru mărginit, 
deci se sfințește intrând prin Aceea într-o dezmărginire şi 
libertate deplină. Se sfinţeşte pentru că se uită pe sine, se 
înalţă peste sine, în comunicarea cu adevărat liberă a sa cu 
Persoana absolută şi din puterea Acesteia care-i vine din 
partea Ei întru întâmpinare. Dar întrucât prin aceasta se 
realizează pe sine în modul cel mai autentic, se poate spu- 
ne că, din punct de vedere al învăţăturii noastre, sfinţenia 
e realizarea cea mai proprie a umanului, descoperirea şi - 
punerea în valoare a sanctuarului celui mai intim al luil5]. 

Dacă fiinţa umană devine sfântă întrucât se dăruieşte 
sau se consacră Persoanei supreme şi slujirii binelui curat, 
adevărului şi dreptăţii voite de Ea, actul "consacrării" sau al 
“jertfirii' e un act de preot. Toţi cei ce se jerifesc sau se 
dăruiesc Persoanei supreme sunt preoţi şi se sfinţesc prin 


151. H. Mâhlen, Entsakralisierung, ed. cit., p. 10. 

oferirea lor lui Dumnezeu152. lar dăruindu-se pe ei înşişi, 
dăruiesc toată lumea cu care sunt legaţi - deci o sfin- 
ţesc155. Cel ce se sfințește îi ajută pe toţi cu care ajunge în 
contact să se sfinţească, atrăgându-i într-o relaţie delicată, 
transparentă, curată în simţiri şi în gânduri. 

Elementele şi obiectele sfinţite în biserică primesc o 
sfinţenie, şi ele, prin relaţia acestor persoane cu ele în 
Dumnezeu, dar nu în mod exclusiv pentru ele, care să le 
separe de celelalte elemente ale lumii, ca de un domeniu 
profan. Ele sunt sfinţite pentru toate obiectele și lucrurile 
din lume, în mod reprezentativ. Cei ce le dăruiesc lui Dum- 
nezeu se poartă delicat cu ele, pentru că sunt darurile date 
de Dumnezeu, întoarse de ei Lui, cu mulţumită. Dar delica- 
teţea comportării noastre cu ele ne dă putinţa să dobândim 
aceeaşi purtare cu toate, ne deschide ochii să vedem în 
toate lucrurile, darurile lui Dumnezeu, pe care trebuie să le 
folosim cu sfială, puritate şi recunoştinţă. Prin pâinea, apa, 
vinul, untdelemnul, grâul, sfinţite în biserici, se sfințesc 
toată pâinea, apa, vinul, întrebuințate de oameni în viaţa 
lor. Credinciosul ortodox face cu sfială semnul crucii pe 
pâine când o începe, conştient că e darul lui Dumnezeu. 
Toţi credincioşii se roagă când se aşază la masă. Toate sunt 
introduse în relaţia lor cu Dumnezeu. Biserica Ortodoxă are 
slujbe speciale de sfințire a fântânilor, a câmpului, a curţi- 
lor, a caselor, a animalelor. Pâinea euharistică proiectează 
o aură de sfinţenie peste orice pâine. lar preoţii primesc o 
sfințire în calitate de slujitori ai sfințirii tuturor, ca puncte 
i active prin care se prilejuieşte intrarea tuturor în comuni- 
ni unea sfinţitoare cu Hristos, Persoana divino-umană, ca fac- 
i tor de relaţii curate între toţi oamenii. 
jă f. Sfinţenia este realizarea deplină a umanului. Sfântul, 

prin autodăruirea sa lui Hristos, prin comuniunea sa cu El 





152. Al. Schmemann, For the Life of the World, New York, 1963, p. 69. 
153. Ibid., p. 3. 

şi prin EI cu toţi oamenii, într-un mod eliberat de orice gând 
şi interes ascuns, restaurează în mod deplin umanitatea sa. 

Dar cum se arată aceasta în mod concret? În sfânt nu 
există nimic trivial, nimic grosolan, nimic josnic, nimic 
afectat, nimic nesincer. În el se actualizează în grad culmi- 
nant delicateţea, sensibilitatea, transparenţa, puritatea, sfia- 
la, atenţia faţă de taina semenilor, atât de proprie umanu- 
lui, pentru că le aduce din comunicarea sa cu Persoana su- 
premă. El sesizează stările de suflet ale celorlalţi şi se fe- 
reşte de tot ce le-ar contraria, deşi nu se fereşte de a-i ajuta 
să depășească slăbiciunile lor. El citeşte cea mai puţin ar- 
ticulată trebuinţă a altora, şi o împlineşte prompt, dar şi im- 
purităţile lor oricât de abil ascunse, exercitând o acţiune 
purificatoare, chiar prin puterea delicată a purității sale. 
Din el iradiază continuu un duh de dăruire, de jertfelnicie 
faţă de toţi, fără nici o grijă de sine, un duh care încălzește 
pe ceilalţi şi le dă siguranţa că nu sunt singuri. El e mielul 
nevinovat gata de jertfa conştientă de sine şi zidul neclintit 
care oferă un sprijin neinşelător. 

Şi totuşi nu există cineva mai smerit, mai simplu, mai 
neartificial, mai neteatral, mai neprefăcut, mai "natural" în 
comportarea sa, acceptând tot ce-i adevărat omenesc, 
creând o atmosferă de familiaritate curată. Sfântul a depă- 
şit orice dualitate în sine, cum spune Sfântul Maxim Mărtu- 
risitorul154%, Sfântul a depăşit lupta între suflet şi trup, di- 
vergenţa între bunele intenţii şi faptele necorespunzătoare, 
între aparențele înşelătoare şi gândurile ascunse, între 
ceea ce pretinde să fie şi ceea ce este de fapt. EI s-a sim- 
plificat astfel, pentru că s-a predat întreg lui Dumnezeu. De 
aceea se poate preda întreg în comunicarea cu ceilalţi. 

El dă curaj totdeauna, reducând uneori nălucirile pro- 
duse de temeri, de mândrie, de pasiuni, printr-un umor de 
aceeaşi delicateţe. El zâmbește, dar nu râde sarcastic; e 


154. Ambigua, P.G. 91, col. 1193-1196. 

serios, dar nu înfricoşat. Acordă un preţ persoanelor celor 
mai umile, socotindu-le pe toate mari taine create de Dum- 
nezeu şi destinate veşnicei comuniuni cu EI. Sfântul se 
face prin smerenie aproape neobservat, apărând când e 
nevoie de o mângâiere, de o încurajare, de un ajutor. Nu 
există greutate de neînvins pentru el, pentru că el crede 
ferm în ajutorul lui Dumnezeu, cerut prin rugăciune. El este 
cea mai umană şi cea mai smerită fiinţă şi, în acelaşi timp, 
o apariţie neobişnuită, uimitoare, prilejuind celorlalţi senti- 
mentul descoperirii umanului firesc în el şi în ei. Este cel 
mai apropiat şi, în acelaşi timp, fără să vrea, cel mai impu- 
nător, cel ce atrage atenţia cel mai mult. Îţi devine cel mai 
intim dintre toţi şi cel mai înţelegător şi te simţi cum nu se 
poate mai la larg lângă el şi în acelaşi timp te strâmtorează, 
făcându-te să-ţi vezi insuficienţele morale şi greşelile. Te 
copleşeşte cu măreţia simplă a purității şi cu căldura bună- 
tăţii lui şi te face să te ruşinezi de nivelul tău coborât de la 
umanitatea adevărată, de impuritatea, artificialitatea, su- 
perficialitatea, duplicitatea ta, care ies puternic în relief în 
comparaţia ce o faci, fără să vrei, între tine şi el. Nu exer- 
cită nici o forţă lumească, nu dă nici o poruncă cu severi- 
tate, dar simţi în el o fermitate neîncovoiată în convingerile 
lui, în viaţa lui, în sfaturile ce le dă, încât părerea lui despre 
ceea ce ar trebui să faci, exprimată cu delicateţe, sau cu o 
privire discretă, îţi devine o poruncă pentru a cărei împli- 
nire eşti în stare de orice efort şi sacrificiu. 

g. În delicateţea sfântului se simte puterea lui Dum- 
nezeu. În delicateţea sfântului este transparentă autorita- 
tea lui Dumnezeu. În acelaşi timp recomandarea lui îţi dă o 
putere care te eliberează de neputinţa în care te aflai, de 
neîncrederea ce o aveai în tine, pentru că o simţi ca o pu- 
tere dumnezeiască. Simţi că el iţi dă lumină şi putere din 
ultimul izvor de lumină şi de putere, cu o bunătate din 
ultimul izvor de bunătate, care vrea să te mântuiască. Te 
temi de privirea lui în sufletul tău, cum te temi de desco- 

perirea adevărului din partea unui medic de neîndoielnică 
destoinicie şi prietenie, dar o aştepţi ca pe aceea a celui 
din urmă, pentru că ştii că-i va da, odată cu diagnosticul, 
şi leacul sigur al salvării tale dintr-o boală, care simţeai că 
este spre moarte. În extrema lui delicateţe, blândeţe şi 
smerenie, simţi o putere ajutătoare pe care nici o putere 
din lume nu o poate încovoia, putere ce-i vine de la Dum- 
nezeu, din predarea sa totală lui Dumnezeu şi din voinţa de 
a sluji semenilor, din porunca şi cu trimiterea lui Dum- 
nezeu, ca să se mântuiască. Cine se apropie de sfânt, des- 
coperă în el piscul bunătăţii, al purității şi al puterii duhov- 
niceşti, acoperit de vălul smereniei. Trebuie să te strădu- 
ieşti ca să descoperi faptele mari ale ascezei şi iubirii lui de 
oameni, dar înălţimea lui se impune prin aerul de bunătate 
şi de puritate ce-l înconjoară. El e ilustrarea măreției şi pu- 
terii în chenoză. 

Din sfânt iradiază o imperturbabilă linişte şi pace şi, în 
acelaşi timp, o participare până la lacrimi la durerea celor- 
lalţi. EI e înrădăcinat în stabilitatea iubitoare și suferitoare 
a lui Dumnezeu cel întrupat şi se odihneşte în eternitatea 
puterii şi bunătăţii lui Dumnezeu, cum spune Sfântul Ma- 
xim Mărturisitorul, fiind întreg imprimat de prezenţa lui 
Dumnezeu, asemenea lui Melchisedec!55. Dar eternitatea 
neclintirii lui în dragostea de Dumnezeu şi de oameni nu 
exclude participarea lui la durerile oamenilor, aşa cum nici 
Hristos nu încetează de a aduce jertfa Sa pentru ei şi nici 
îngerii nu încetează de a le oferi continuu asistenţa lor. 
Căci persistenţa în iubirea suferitoare şi ajutătoare este şi 
ea o eternitate. Aceasta e 'odihna', sau stabilitatea, sau 'sa- 
batul' în care au intrat sfinţii (Evr. 3, 18; 4, 11), ca unii ce 
au ieșit din Egiptul pasiunilor, iar nu sabatul nirvanei ne- 
simţitoare. Căci odihna sfântului în eternitatea neclintitei 
iubiri de oameni a lui Dumnezeu are forţa de a atrage şi pe 


155. Ibidem, P.G. cit., col. 1144. 

alţii spre ea şi de a ajuta astfel să-şi învingă cu curaj du- 
rerea, să nu sucombe în disperare. 

Astfel sfântul e un înainte-mergător şi un ajutător al 
celorlalţi în drumul spre viitorul desăvârșirii eshatologice. 

El a biruit oarecum timpul, fiind puternic prezent în 
timp. Prin aceasta, a câştigat o maximă asemănare cu 
Dumnezeu, având pe Dumnezeu în sine, cu neclintirea Lui 
în bine şi în iubirea de oameni. Sfântul a ajuns în Dum- 
nezeu şi la deplinătatea esenței umane. El a ajuns la iden- 
titatea esenței umane cu existenţa, cum spune Evdokimov156. 

Sfântul reprezintă umanul purificat, prin a cărui subţi- 
rime spiritual-corporală transpare modelul său de infinită 
bunătate şi putere, care e Dumnezeu. EI e chipul restabilit 
al absolutului viu şi personal, un vârf ameţitor de apropiat 
şi ameţitor de înalt sau de sublim al umanităţii, capabil de 
un dialog complet deschis şi neintrerupt cu comuniunea 
treimică. 

Sfântul anticipează zările umanităţii eterne, desăvâr- 
şite. Prin feţele tuturor sfinţilor transpare faţa lui Hristos, 
faţa de model a tuturor feţelor umane. Sfinţii revelează în 
ei şi fac eficientă umanitatea culminantă a lui Hristos, ca 
nişte ipostazieri ale ei. Ba mai mult: întrucât umanitatea 
adevărată e chipul lui Dumnezeu, ei revelează pe Dum- 
nezeu în forma umană, pe Dumnezeu înomenit. 

h. Sfinţenia își are izvorul în tripersonalitatea lui Dum- 
nezeu şi în Hristos. Dacă sfinţenia e transparenţa pură, co- 
municantă, a unei persoane pentru altă persoană, sfinţenia 
îşi are izvorul ultim în tripersonalitatea lui Dumnezeu. Su- 
biectul sfinţeniei nu poate fi decât o persoană în relaţia ei 
pură cu altă persoană. Sfinţenia se realizează în puritatea 
şi delicateţea relaţiei desăvârşite a unei persoane faţă de 
altă persoană. Căci puritatea şi delicateţea sunt, în alţi ter- 
meni, fidelitatea, transparenţa şi atenţia totală a unei per- 





| 
i 
| 
i 


156. La femme et le salut du monde, ed. cit., p. 221. 

soane faţă de altele, autotranscenderea totală spre acelea. 
Fidelitatea şi autotranscenderea aceasta îşi au gradul su- 
prem din eternitate între Persoanele divine. Duhul, ca Duh 
al Tatălui şi al Fiului, ca acelaşi Duh în Amândoi, exprimând 
ca persoană această fidelitate desăvârşită între Amândoi, 
se numeşte în mod special Sfânt. 

Din perfecțiunea fidelității şi atenţiei reciproce treimice 
ni se impărtăşește puterea fidelității şi atenţiei prin Duhul 
Sfânt şi nouă, în primul rând faţă de Dumnezeu şi, prin 
aceasta, şi între noi. De aceea, cel ce se dedică cu fideli- 
tate lui Dumnezeu se '"consacră', se 'sfințeşte', iar aceasta 
se realizează prin primirea Duhului Sfânt şi totdeauna pen- 
tru Dumnezeu şi pentru misiunea aducerii altor oameni la 
Dumnezeu. Aceasta ne face să fim într-un Duh cu Tatăl şi 
cu Fiul. Se pot consacra şi lucruri, spre întrebuinţarea lor 
fidelă pentru Dumnezeu. Dar cel ce le întrebuinţează fidel 
pentru Dumnezeu e omul care crede. Prin el se manifestă 
credincioşia totală a omului faţă de Dumnezeu și calitatea 
lui de delegat de Dumnezeu cu administrarea lucrurilor 
spre lauda lui Dumnezeu şi spre mântuirea semenilor. Căci 
cel total fidel lui Dumnezeu devine total fidel şi semenilor, 
încadrând fidelitatea sa faţă de semeni în fidelitatea sa faţă 
de Dumnezeu, cum a făcut Hristos: "Eu Mă sfinţesc pe Mine 
pentru ei'. Omul poate să devină total fidel lui Dumnezeu, 
din fidelitatea lui Hristos faţă de el: 'Fiţi sfinţi, precum Eu, 
Dumnezeul vostru, sfânt sunt'. De aceea se aseamănă legă- 
tura omului cu Dumnezeu cu legătura dintre mireasă şi 
mire. lar Biserica e sfântă prin faptul că e mireasa fidelă a 
lui Hristos. Poporul Israel se întina când uita de fidelitatea 
faţă de Dumnezeu, când făcea netransparentă prezenţa lui 
Dumnezeu prin el. 

Dar cel care e total fidel lui Dumnezeu şi, prin aceasta, 
şi semenilor, e umanizat, sau sensibilizat ca om într-un 
grad superior. De aceea a se sfinţi înseamnă a se umaniza 
şi orice adevărată umanizare e în acelaşi timp sfințire. 

Sfinţenia deplină, preoţia deplină a omului s-a realizat 
în Hristos. lar prin aceasta, și umanizarea s-a realizat în El 
în gradul suprem. Pentru că Hristos S-a dăruit total lui 
Dumnezeu, prin viaţa Sa de ascultare fără compromis şi 
prin jertfa Sa. Dar tocmai prin aceasta S-a dăruit tot aşa de 
total şi nouă. El S-a aşezat ca om în aceeaşi transparenţă şi 
fidelitate faţă de Dumnezeu şi faţă de noi, în care este ca 
Dumnezeu, dar într-o transparenţă deplin accesibilă nouă. 
În Hristos a coborât printre noi fidelitatea intertreimică într-o 
Persoană divină, pentru ca să devină proprie şi umanităţii 
asumate, ca fidelitate faţă de Dumnezeu şi faţă de noi, şi 
să ne comunice şi nouă puterea Ei, aşa ca şi noi să ne-o în- 
suşim în amândouă direcţiile. Pentru aceea Ipostasul divin 
al fidelității desăvârşite eterne a devenit şi Ipostas al uma- 
nităţii sau şi Ipostasul uman al acestei fidelităţi. 

EI ne transmite această putere a fidelității prin Duhul 
Sfânt, Care, din Treime, a trecut şi în El ca om. În jertfa Lui 
e puterea jertfei noastre, în preoţia Lui, puterea preoţiei 
noastre. Chiar în întruparea Lui se realizează o predare ex- 
tremă a umanului. "Dat fiind că omul nu e decât în măsura 
în care se părăseşte (se sfinţeşte, am zice noi), întruparea 
Fiului lui Dumnezeu (în Care umanitatea acceptă o de- 
păşire de sine, primind ca ipostas al ei Ipostasul divin, pen- 
tru a se face deplin transparentă şi locaș al transparenţei 
umane generale, n.n.) se prezintă ca supremul şi unicul caz 
al desăvârșirii esenţiale a umanităţii'!57. 

Fiind sfinţenia supremă în forma umană, Hristos e şi 
omul pentru oameni în gradul suprem şi exemplar. Dacă 
sfântul e un om pentru oameni, întrucât e în primul rând 
un om pentru Dumnezeu, Hristos e omul pentru oameni în 
gradul suprem, nu pentru ca să ne dispenseze pe noi de 
datoria sfințirii, ci pentru ca să dobândim şi noi sfinţenia 


157. Karl Rahner, Considerations generales sur la christologie, în: Pro- 
blemes actuels de christologie, Travaux du Symposion de I Arbresle, 1961, 
recueillis par ed. Brousse et J. Latour, Paris, Desclee, 1964, p. 21-22. 

sau fidelitatea activă faţă de Dumnezeu şi faţă de semenii 
noştri. 

În opera sa Închinare în Duh şi adevăr, Sfântul Chiril 
din Alexandria a pus în relief faptul că noi nu putem deveni 
sfinţi decât în Hristos, întrucât El ne ia în Sine în starea Sa 
de jertfă adusă lui Dumnezeu şi întrucât ne insuflă acelaşi 
act şi aceeaşi stare de jertfă, sau de autotranscendere, sau 
de fidelitate totală faţă de Dumnezeu, în care Se află EI 
însuşi. 

Prin Hristos, sfinţenia ca supremă transparenţă reci- 
procă a Persoanelor Sfintei Treimi ni se comunică nouă ca 
sensibilitate desăvârşită a relaţiei dintre persoana umană şi 
Dumnezeu şi, prin aceasta, şi între persoanele umane. 

Dumnezeu vrea ca toată lumea să se umple de sfinţi, 
toată lumea să se sfinţească, pentru ca sfinţenia Lui să se 
facă văzută şi slăvită peste tot în lume, devenind cer nou şi 
pământ nou, în care locuieşte dreptatea, sau fidelitatea, 
sau deschiderea, sau sfinţenia, prin extensiunea ei din 
Sfânta Treime. 

Ortodoxia crede că prin spiritualitate, prin pătrunderea 
energiilor necreate în lume, lumea se transfigurează dato- 
rită şi eforturilor ce le fac credincioşii, întăriţi de aceste 
energii, spre sfinţenie. Căci în aceste energii, devenite şi 
ale oamenilor, Se face transparent Dumnezeu, Cel în Treime. 

Numai în experienţa sfinţeniei, firea noastră, umplân- 
du-se de prezenţa eficientă a lui Dumnezeu, are nu numai 
o cunoaştere teoretică a lui Dumnezeu, ci o cunoaştere 
prin experienţă a prezenţei, a puterii şi a iubirii Lui. "Ur- 
măriţi pacea cu toţi şi sfinţenia, fără de care nimeni nu va 
vedea pe Dumnezeu" (Evr. 12, 14). În felul acesta, cel ce se 
află în sfinţenie se află în adevăr, în cunoaşterea prin expe- 
rienţă a lui Dumnezeu, în Dumnezeu însuşi, adevărul care-i 
sfinţeşte. 'Sfinţeşte-i pe ei întru adevărul Tău' (In 17, 17). 
"Eu Mă sfinţesc pe Mine întru adevăr, ca să fie şi ei sfinţiţi 
întru adevăr' (In 17, 19). Sfinţii cunosc pe Dumnezeu în 

prezenţa Lui lucrătoare în ei şi în toată lumea. ÎI cunosc în 
dulceaţa bunătăţii şi a păcii, în puterea Lui de transformare 
şi de transfigurare şi desăvârşire în ei înşişi şi în toate. 
Sfinţenia nu este ceva static şi individual, ci un proces de 
nesfârşită umanizare creştină prin îndumnezeire, ce se 
realizează în relaţiile dintre oameni şi Dumnezeu, dintre 
oamenii înşişi și dintre ei şi cosmosul întreg. 


4. Bunătatea şi iubirea lui Dumnezeu 
şi participarea noastră la ele 


Dionisie Areopagitul socoteşte că cea mai proprie nu- 
mire ce se cuvine subzistenţei divine, care o şi deosebeşte 
de toate, este aceea de bunătate, sau de bunătate supra- 
bună. De aceea, chiar prin existenţa sau supraexistenţa ei, 
ea extinde binele, ca bine esenjial (14 eivoi &ya06v, 10 ovoL- 
w5Eg &ya06v), la toate existenţele, aşa cum soarele lumi- 
nează toate nu în baza unei hotărâri, ci prin însăşi existenţa 
lui. Prin razele bunătăţii Soarelui supraexistent sunt toate: 
esențe, puteri, lucrări, de la cele mai înalte şi spirituale, la 
cele mai de jos şi materiale. Prin razele acestei bunătăţi se 
menţin toate într-o unitate şi progresează în bine158. Binele 
suprabun dă existenţa şi forma tuturor. În El e ceea ce e 
mai presus de esenţă, de viaţă şi de înţelepciune, sau de 
minte. Chiar ceea ce nu e încă în bine, sau nu e deplin, 
tinde spre bine şi se străduieşte să ajungă să fie şi el în 
bine, mai presus de fiinţă!59. 

Din toată concepţia lui Dionisie despre deosebirea între 
supraexistenţa dumnezeiască şi existenţele ce-şi au origi- 
nea în ea, se vede că el nu socoteşte că existenţa de toate 
gradele se extinde ca un bine din Dumnezeirea supraexis- 
| tentă printr-o emanaţie în sensul neoplatonic panteist, ci în 
lu sensul că Dumnezeirea procedează la actul creaţiei dato- 





| | 158. De divinis nominibus, cap. IV, 3 |, PG. 3, col. 693. 
i 159. Ibidem, cap. IV, 8 WI, col. 697. 

rită bunătăţii supraexistente şi în sensul că această creaţie 
nu poate fi decât bună, odată ce şi Dumnezeirea este bună 
prin însăşi existenţa sau supraexistenţa Ei. Dionisie o spu- 
ne aceasta şi într-un mod mai direct, când declară că Dum- 
nezeu "iese din Sine prin proniile Sale faţă de toate'160. Dar 
proniile sunt acte voite. 

Dionisie vorbeşte de mişcarea prin care Dumnezeu iese 
afară din Sine, după ce toate sunt aduse la existenţă. 
Atunci El e atras oarecum de ale Sale, sau Dumnezeu Cel 
neieşit din Sine e atras de prezenţa Lui ieşită din Sine, 
aflată în creaturi. 

Dionisie Areopagitul nu face deosebire între bunătate, 
iubire (agape) şi eros. "Acest bine e lăudat de sfinţiţii cuvân- 
tători de Dumnezeu şi ca frumos şi ca frumuseţe, şi ca iu- 
bire şi iubit'161, "Mie mi se pare că cuvântătorii de Dum- 
nezeu socotesc că iubirea şi erosul exprimă în comun ace- 
laşi lucru'162. "Cei ce ascultă în chip drept cele dumne- 
zeieşti consideră că sfinţiţii cuvântători de Dumnezeu 
acordă același înţeles numirii de iubire şi de eros, potrivit 
revelaţiilor dumnezeieşti. Acest nume indică puterea care 
unifică şi leagă şi conservă frumos şi bine, preexistând în 
frumos şi bine şi răspândindu-se din frumos şi bine'165. 

Forţa unificatoare a binelui, sau a iubirii, sau a erosu- 
lui, stă în faptul că erosul dumnezeiesc este extatic, "ne- 
lăsând pe cei ce se iubesc să fie ai lor, ci ai celor iubiţi" 154. 


160. Ibidem, cap. IV, 8 XIII, P.G. cit., col. 712 B. 

161. Ibidem, cap. IV, 8 VII, P.G. cit., col. 701. 

162. Ibidem, cap. IV, 8 XII, P.G. cit., col. 709. 

163. Ibid. Dionisie nu ştie de deosebirea ce o fac teologii protes- 
tanţi (de ex. Nygren) între eros şi agape, socotind pe primul ca atracţia 
naturală ce o simt făpturile spre Dumnezeu, iar pe ultima ca aplecarea 
binevoitoare a lui Dumnezeu spre ele şi atribuind Părinților bisericeşti 
un platonism contrar creştinismului, întrucât uită de iubirea lui Dum- 
nezeu, care se apleacă la făpturi (agape). Lăsăm la o parte faptul că în 
această deosebire se ascunde critica protestantă la adresa gândirii pa- 
tristice, în numele unei concepţii exagerate despre păcătoşenia omului. 

164. Ibidem, cap. IV, 8 XIII, PG. cit., col. 71. 

Pornirea aceasta, fie că e numită bine, fie agape, fie eros, 
îndeamnă nu numai făptura spre Dumnezeu, ci şi pe Dum- 
nezeu spre făptură. Propriu-zis, îndeamnă întâi şi mai mult 
pe Dumnezeu spre făptură. Textele lui Dionisie în acest 
sens sunt atât de clare, că nu dau nici un temei interpretării 
protestante, că prin eros numai făptura e atrasă spre Dum- 
nezeu şi deci mântuirea ar fi o operă naturală a făpturii. 
Făptura tinde și ea spre Dumnezeu numai pentru că își are 
originea în Dumnezeu, Care a sădit în ea această pornire. 
Dar întrucât păcatul a slăbit-o, era necesar ca ea să fie 
refăcută de harul erosului sau al iubirii dumnezeieşti. Prin 
eros se exprimă deci aceeaşi coborâre a lui Dumnezeu la 
creaturi, care se exprimă şi prin iubire (agape). 

Iubirea dumnezeiască e deci mişcarea lui Dumnezeu 
spre făpturi, spre unirea cu ele. Dar ca să fie mișcare spre 
cineva, trebuie să existe o astfel de mișcare eternă în 
Dumnezeu. Dacă in general erosul înseamnă mişcarea 
plină de dor din două părţi, el nu poate exista acolo unde 
numai una din părţi e persoană, iar cealaltă e obiect pasiv 
al doririi şi iubirii. 

Aceasta înseamnă că în Dumnezeu e o comunitate de 
persoane între care se manifestă iubirea. Iubirea în Dum- 
nezeu ar implica şi ea o mişcare de la o Persoană spre 
Cealaltă. Dar întrucât în Dumnezeu nu e o mişcare pentru 
depăşirea unui grad de iubire spre un grad mai intens şi 
deci spre depăşirea unei distanțe ce mai există între Per- 
soanele divine, sau spre o mai deplină unire între Ele, miş- 
carea iubirii în Dumnezeu e unită într-un mod paradoxal cu 
nemişcarea. O spune aceasta însuşi Dionisie Areopagitul, 
declarând că Dumnezeu e mai presus nu numai de miş- 
care, ci şi de nemişcare!65; cum o va spune şi Sfântul Ma- 
Xxim, comentatorul lui, şi anume că Dumnezeu nu trebuie 
să fie gândit în nemişcarea pe care o cunoaştem sau ne-o 


165. Ibidem, cap. IV, S X, P.G. cit., col. 705 C. 

putem închipui noi. El precizează: "Apoi, Dumnezeu nici nu 
Se mişcă propriu-zis întru totul, nici nu stă întru totul, căci 
acest lucru e propriu celor ce sunt mărginite după fire şi au 
un început al existenţei..., pentru faptul că — după fire — 
este mai presus de orice mişcare şi stabilitate'166. 

Dar încă Sfântul Grigorie de Iyssa spusese: "Căci aces- 
ta este paradoxul suprem între toate: cum pot fi mişcarea 
şi odihna acelaşi lucru?'167. Fiecare Persoană divină iese 
din Sine în mod total la Celelalte. Dar tocmai prin aceasta 
nu face o mişcare pentru a realiza o ieşire mai mare. Pentru 
că e în mod total la Celelaite sau Le are în Sine pe Celelalte. 
Fiind în aceeaşi mişcare integrală, se poate spune că sunt 
nemişcate. Dar întrucât Ele nu Se confundă, iubirea e to- 
tuşi o ieşire, deci o mişcare de la Una la Alta. E o persis- 
tenţă în aceeaşi ieşire, aflată permanent la capătul doririi 
ei, la celelalte Persoane. 

În această ieșire reciprocă totală şi de aceea stabilă a 
Persoanelor dumnezeieşti e dată posibilitatea mişcării Lor 
comune spre făpturile personale, realizându-se iubirea ca 
ieşire a Fiecăreia, la Cealaltă. Dumnezeu doreşte să ajungă 
la persoana creată, sau la unirea Lui cu ea, nu numai prin 
extazul Lui spre ea, ci şi prin extazul ei spre El. Deşi făptura 
prin fiinţa ei este în EI, prin iubirea ei insuficientă ea este 
încă la o depărtare de EI şi, de aceea, El face o chenoză 
coborându-Se spre ea şi acceptând ca ea să se afle la o 
anumită distanţă de EI, la a cărei micşorare să contribuie şi 
ea prin voia ei. Căci pentru a realiza o iubire şi cu fiinţa 
creată, Dumnezeu a adus la existenţă nu numai o lume de 
obiecte, ci şi o lume de subiecte, care sunt faţă de EI la o 
distanţă pe care o pot micşora sau mări. 

Dumnezeu vrea să depăşească intervalul (diastaza) din- 
tre EI şi aceste persoane nu numai prin mişcarea Sa, ci şi 


166. Ambigua, P.G. 91, col. 1221 B. 
167. Viaţa lui Moise, P.G. 44, col. 405 C. 

prin mişcarea lor liberă spre El. Căci atâta timp cât creatu- 
ra manifestă o voie neconcordantă cu voia Lui, rămâne dis- 
tanţa între EI şi ea168. Mişcându-se spre Dumnezeu, crea- 
tura îşi pune de acord voia cu firea ei, în care Dumnezeu a 
sădit dorinţa iubirii faţă de EI şi puterea de a se mișca spre 
EI. Dar aceasta e o fire căreia Dumnezeu i-a redat "puterile" 
ei originare, nepătate, sau "puterea iubirii, prin care poate 
realiza unirea cu Dumnezeu şi cu semenii, întrucât se opu- 
ne iubirii de sine'169. 

Astfel, pe de o parte Dumnezeu pune puterea Sa în 
mișcare în relaţie cu făpturile, pe de alta, le insuflă, prin 
această mişcare a iubirii Sale faţă de ele, iubirea lor faţă de 
EI, după ce prin creaţie le-a dat această capacitate, iar prin 
harul lui Hristos a restabilit-o. Dumnezeu aducându-le la 
existenţă şi înzestrându-le cu atâtea daruri, între care şi al 
cunoaşterii, Se vădeşte în faţa lor vrednic de iubit, iar 
aceasta este încă o formă prin care le pune în mişcarea de 
iubire faţă de El. Totuşi, această mișcare slăbind prin pă- 
cat, era nevoie de noi ieşiri ale lui Dumnezeu la ele, ca să 
restabilească mişcarea lor spre El. Propriu-zis este greu de 
separat între crearea iubirii în ele, prin faptul că le apare 
vrednic de iubit prin darurile ce li le dă prin actul creaţiei, 
între lucrarea providenţei şi a refacerii puterilor lor şi între 
noua şi permanenta Sa ieşire iubitoare la ele în Hristos. 
'Toate aceste trei feluri de ieşire sunt manifestări ale iubirii 
Sale faţă de făpturi, dar, în acelaşi timp, acţiuni prin care 
Se face vrednic de iubit de către ele şi deci acţiuni care pro- 
duc iubirea lor faţă de EI. 

Din iubirea lui Dumnezeu faţă de făpturi răsare iubirea 
lor faţă de EI şi deci iubirea lor faţă de EI nu poate fi des- 
părţită de iubirea Lui faţă de ele. De aceea Sfinţii Părinţi nu 
fac o deosebire între ele. Iubirea făpturilor faţă de Dum- 


168. Sfântul Maxim Mărturisitorul, Ep. II câtre loan Cubicularul. 
Despre iubire, P.G. 91, col. 396. 
169. Ibidem, col. 397. 

nezeu este darul lui Dumnezeu, produs de iubirea lui Dum- 
nezeu faţă de ele, care se întoarce cu rodul iubirii lor spre 
Dumnezeu. lubirea prin care ele însele se mişcă spre El 
este iubirea prin care Dumnezeu le mişcă spre El. 
Două persoane care se iubesc nu mai ştiu ce are în 
această iubire fiecare de la sine şi ce este de la cealaltă. 
Dacă cealaltă n-ar iubi-o, n-ar avea nici ea putere să o 
iubească; și dacă ea n-ar iubi-o, n-ar avea nici cealaltă pu- 
tere să o iubească. Fiecare o face pe cealaltă aptă să o 
iubească prin iubirea ei şi în acelaşi timp printr-o atracţie 
ce o exercită asupra aceleia. Dar însăşi atracţia exercitată 
asupra aceleia provine din iubirea ei faţă de aceea. 
"Dar ce voiesc cuvântătorii de Dumnezeu, numindu-L pe 
EI când eros şi iubire, când îndrăgit şi iubit? Prima Îl are pe 
EI cauzator, producător şi născător. A doua este EI însuşi. 
| Prin prima se mişcă, prin a doua mişcă. Iubirea se produce 
i şi se mişcă pe ea însăşi, dar şi în favorul ei înseşi. Astfel Îl 
j numesc iubit şi îndrăgit, ca frumos şi bun; iar eros şi iubire, 
ca putere mișcătoare şi aducătoare spre Sine, singurul fru- 
| mos şi bun prin Sine, ca o manifestare a Sa prin Sine”. 

Însă şi în această ieşire, El iese printr-o putere care 
totuşi rămâne neieşită din Sine. "Am îndrăznit să spunem 
de dragul adevărului şi aceasta, că însuşi Cauzatorul tutu- 
| ror iese din Sine, pentru supraabundenţa bunătăţii Sale 
| iubitoare (5v vnepfoihv ris &ya067nrog), prin proniile Sale 
| faţă de toate cele ce sunt, şi e fermecat oarecum de bună- 

tate, de iubire şi de eros, şi din starea Sa ridicată peste 
i toate Se coboară spre cea aflată în toate printr-o putere 
extatică suprafiinţială care nu iese din Sine'170. 

Cea mai deplină ieşire iubitoare la făpturi a făcut-o 
Dumnezeu prin întruparea Fiului Său, Care a asumat natu- 
ra umană. Dar în acelaşi timp Fiul a umplut natura umană 
de iubirea Sa divină faţă de Tatăl. Duhul Sfânt ne uneşte 


170. De divinis nominibus, cap. IV, 3 XIII, P.G. 3, col. 712 B. 

prin iubire cu Dumnezeu şi între noi, făcându-Se purtătorul 
iubirii de la Dumnezeu la noi şi de la noi la Dumnezeu şi 
între noi înşine, aşa cum e Fiul Său cel întrupat. El ne mișcă 
din interior prin iubirea Sa pe care o are de la Tatăl, 
aducându-ne iubirea Tatălui şi iubirea dintre El şi Tatăl, şi 
în același timp sădindu-ne şi nouă iubirea Sa faţă de Tatăl 
şi faţă de toţi oamenii. 

În viaţa pământească suntem pe drum spre iubirea 
desăvârșită de Dumnezeu şi de semeni. La iubirea și la 
unirea desăvârşită cu Dumnezeu şi cu semenii vom ajunge 
în viaţa viitoare, dacă ne vom strădui în viaţa de aici. 
Creaţia se află pe drumul iubirii, primindu-și puterea din 
iubirea treimică şi înaintând spre desăvârşirea ei în unirea 
cu Sfânta Treime și cu toţi oamenii. 





„să 


III 
Sfânta Treime, structura supremei iubiri 


A 
Taina Sfintei Treimi, în general 


1. implicarea Sfintei Treimi în iubirea divină 


Iubirea presupune totdeauna două eu-uri care se iu- 
besc sau un eu care iubeşte şi un altul care primește iubi- 
rea, sau de care cel ce iubeşte ştie că e conştient de iubi- 
rea lui. Şi aceasta, într-o reciprocitate. Dar în acelaşi timp 
iubirea uneşte cele două eu-uri în proporţie cu iubirea din- 
tre ele, fără să le confunde, căci aceasta ar pune capăt 
iubirii. Deci iubirea desăvârşită uneşte paradoxal aceste 
două lucruri: mai multe eu-uri care se iubesc, rămânând 
neconfundate, şi o unitate maximă între ele. Fără existenţa 
unei iubiri desăvârşite şi veşnice nu se poate explica iubi- 
rea din lume şi nu se vede nici scopul lumii. Iubirea din lu- 
me presupune ca origine şi scop iubirea eternă şi desăvâr- 
şită între mai multe Persoane divine. lubirea aceasta nu 
produce Persoanele divine, cum se afirmă în teologia cato- 
lică, ci Le presupune. Altfel s-ar putea concepe o iubire im- 
personală producând şi destrămând şi persoanele umane. 
Persoanele divine Se menţin desăvârşite din eternitate, 
căci iubirea Lor e iubirea desăvârşită, care nu poate spori 
comuniunea dintre Ele. În acest caz, s-ar fi pornit de la ex- 
trema despărţire, de la neiubire. lubirea presupune o fiinţă 
comună în trei persoane, cum spune învăţătura creştină. 

Iubirea reciprocă între oameni implică şi ea mai multe 
persoane capabile de iubire, în baza unei fiinţe a lor în oa- 
recare măsură comună. Dar această iubire nedesăvârşită 
între noi presupune iubirea desăvârşită între Persoanele 

divine cu o fiinţă comună. lubirea noastră se explică din 
crearea noastră după chipul Sfintei Treimi, originea iubirii 
noastre. 

Noi ştim din Revelația supranaturală că Dumnezeu este 
esenţă subzistând în trei Persoane. Dar aşa ceva nu există 
în ordinea creată şi, chiar dacă ar exista, ea ar fi cu totul 
deosebită de subzistenţa tripersonală a esenței infinite şi 
necreate. Prin aceasta, chiar exprimată în felul acesta, ea 
rămâne un mister. De aceea nu trebuie să ne inchipuim că 
am înţeles complet realitatea Treimii rămânând la un sens 
lumesc al Ei. Ea ne devine în acest caz un idol, oprind miş- 
carea spiritului nostru spre misterul plenitudinii vieţii mai 
presus de înţelegere. Dar nici nu trebuie să renunţăm la 
această exprimare, ca şi când ea n-ar spune nimic real re- 
feritor la Dumnezeu. În acest caz, fie că ne-am îneca în 
indefinitul care nu ne dă certitudine despre nimic, deci nici 
certitudinea existenţei eterne prin comuniunea cu reali- 
tatea personală divină, fie că am rămâne cu formula unui 
dumnezeu impersonal sau monopersonal, care nu are în 
sine duhul comuniunii şi deci n-ar fi apt şi dispus nici la o 
comuniune cu persoanele create. 

Numai un Dumnezeu, Care este Tată şi Fiu, explică 
toată paternitatea şi filiația pământească, spune Dionisie 
Areopagitul, dezvoltând o afirmaţie a Sfântului Pavel (Ef. 3, 
14). Căldura relaţiilor diferenţiate umane provine din exis- 
tenţa unui Dumnezeu care nu e străin de afecțiunea unor 
astfel de relaţii. lar aceste relaţii se înduhovnicesc de la 
Dumnezeu prin Duhul Sfânt. De aceea, pe de altă parte, 
relaţiile Persoanelor divine sunt incomparabil mai presus 
de relaţiile paterne şi filiale umane, cum e şi Duhul care le 
desăvârşeşte. Dionisie Areopagitul zice: "Toată puterea lu- 
crării noastre înţelegătoare merge până aci, adică până la 
înţelegerea faptului că toată paternitatea şi filiaţia ni s-au 
dăruit din originea paternităţii şi din originea filiaţiei mai 
presus de toate şi că această paternitate şi această filiaţie 

se înfăptuiesc în mod duhovnicesc, adică netrupeşte, nemate- 
rial, spiritual, Duhul ca sursă dumnezeiască fiind mai presus 
de orice nematerialitate şi îndumnezeire inteligibilă, cum sunt 
şi Tatăl şi Fiul mai presus de toată paternitatea şi filiaţia'171. 

Formula dogmatică a Dumnezeirii unice în fiinţă şi în- 
treite în Persoane este, ca orice formulă dogmatică, mărtu- 
risirea credinţei într-o realitate care ne mântuiește şi deci 
ne dă un minimum pentru înţelegere, dat fiind abisalul 
infinit al Dumnezeirii. Ea delimitează învăţătura creştină 
despre Dumnezeu faţă de alte învățături numai în sensul că 
o astfel de Dumnezeire este singura mântuitoare, ca bază 
a comuniunii iubitoare cu noi în eternitate. Dar ea cuprinde 
prin atâta cât ne dă cadrul adevăratei infinităţi şi ne des- 
chide perspectiva participării personale la ea în veci. Căci 
în comunitatea perfectă şi veşnică a celor trei Persoane, în 
care subzistă supraesenţa unică a Dumnezeirii, e dată infi- 
nitatea şi desăvârșirea vieţii iubitoare a Treimii şi a fiecărei 
Persoane. Şi ca atare numai prin ea ne este asigurată co- 
muniunea noastră eternă cu viaţa infinită a lui Dumnezeu 
şi comuniunea neconfundată între noi, părtaşi ai acestei in- 
finităţi. Prin aceasta ea ne asigură persistenţa şi desăvârşi- 
rea noastră ca persoane în veci. Fiindu-ne în același timp 
revelată şi mai presus de orice înţelegere, ea constituie 
baza, rezerva infinită, puterea şi modelul pentru comuniu- 
nea noastră progresivă eternă, dar în acelaşi timp ne în- 
deamnă la o continuă gândire şi creştere spirituală, ajutân- 
du-ne să depăşim continuu orice treaptă atinsă a comuniu- 
nii noastre personale, cu Dumnezeu şi între noi, şi să fa- 
cem eforturi pentru o înţelegere tot mai aprofundată a mis- 
terului comuniunii supreme. 

De aceea Dionisie Areopagitul afirmă, tot aşa de puter- 
nic, certitudinea deosebirii ireductibile a celor trei Persoa- 


171. De divinis nominibus, cap. Il, 8 VIII, P.G. 3, col. 645 C. 

ne divine în unitatea fiinţei, cât şi caracterul acesteia, de 
mister inaccesibil înţelegerii noastre: 

"Cele comune ale întregii Dumnezeiri sunt, cum am 
arătat... suprabunătatea, supraesenţa, supraviaţa, supraîn- 
ţelepciunea şi toate ale negaţiei prin depăşire... lar cele dis- 
tincte, numele şi calitatea mai presus de esenţă ale Tatălui, 
ale Fiului şi ale Sfântului Duh, care nu admit nici o schim- 
bare între ele şi nici o confuzie'172. 

Ţinându-ne în cadrul acestor două indicaţii patristice 
esenţiale, în expunerea ce urmează ne vom abţine de la 
orice explicare a naşterii Fiului şi a purcederii Duhului 
Sfânt, adică ale felului cum există cele trei Persoane, mul- 
țumindu-ne să punem în relief numai unitatea de fiinţă şi 
de iubire a Lor. Vrem să evităm astfel explicaţiile psiholo- 
giste ale teologiei catolice, care a recurs la ele numai din 
dorința de a căuta argumente omeneşti pentru Filioque, 
doctrina purcederii Sfântului Duh şi de la Fiul. 


2. Sfânta Treime, baza mântuirii noastre 


Mântuirea şi îndumnezeirea ca operă de ridicare a oa- 
menilor care cred în comuniunea intimă cu Dumnezeu, nu 
e decât extinderea relaţiilor afectuoase dintre Persoanele 


172. De divinis nominibus, cap. Il, $ III, P.G. 3, col. 1040 C. Mi- 
tropolitul grec Emilianos Timiades zice în general: "Se poate spune că 
aşa cum întruparea Cuvântului în viaţa şi acţiunile lui Hristos cel istoric 
Sunt o coborâre a Dumnezeirii la obscuritatea umană, prin care sunt 
revelate "taine ascunse de la întemeierea lumii”, tot aşa acelaşi Cuvânt 
sau Adevărul însuşi coboară pentru a Se 'întrupa” în formulele şi dogmele 
noastre care servesc creştinului spre a-l călăuzi prin labirintul confuziei 
şi ignoranței în care se află. Pe de o parte ele 'revelează' un aspect 
afirmativ sau catafatic, servind credinciosului atât ca suporturi în reali- 
zarea lui spirituală, cât şi ca apărări împotriva concepțiilor greșite pe 
care inteligenţa umană e ispitită să le adopte. Pe de altă parte ele nu 
sunt Adevărul, ci numai expresia Lui în termeni umani, şi în acest sens 
ele au un aspect negativ sau apofatic" (în The Orthodox Observer, New 
York, an. XXXVI, februarie 1970, nr. 59, p. 40). 

divine la creaturile conştiente. De aceea Treimea Se reve- 
lează în mod esenţial în opera mântuirii şi de aceea Trei- 
mea e baza mântuirii. Numai existând un Dumnezeu în- 
treit, Una din Persoanele dumnezeieşti — și anume Cea care 
Se află într-o relaţie de Fiu faţă de Alta şi poate rămâne în 
această relaţie afectuoasă de Fiu şi ca om — Se întrupează, 
punând pe toţi fraţii Săi întru umanitate în această relaţie 
de fii faţă de Tatăl ceresc, sau pe Tatăl Său în relaţie de Pă- 
rinte cu toţi oamenii. Sfântul loan Damaschin spune: 'Întru- 
parea e modul unei a doua subzistenţe, acomodată numai 
Fiului cel Unul Născut şi Cuvântului, ca să rămână neschim- 
bată proprietatea Lui personală'!75, sau ca să rămână şi ca 
om în relaţia de Fiu, cu Tatăl. 

Sfântul Grigorie de Nazianz zice: '"Împăcaţi-vă cu Dum- 
nezeu (2 Cor. 5, 20) şi Duhul nu-L stingeţi (1 Tes. 5, 19); 
mai bine zis, Hristos să Se împace cu voi şi Duhul să vă 
lumineze. lar dacă voi persistaţi în vrajbă, noi ne păstrăm 
Treimea şi vom fi mântuiţi de Treime'174. 

Prin Fiul întrupat intrăm în comuniune filială cu Tatăl, 
iar prin Duhul ne rugăm Tatălui, sau vorbim cu EI ca nişte 
fii, Căci Duhul Se uneşte cu noi în rugăciune. "Duhul este 
Cel în Care ne rugăm şi prin Care ne rugăm. "lar aceasta 
nu înseamnă nimic altceva decât că Acelaşi Își aduce Lui 
însuşi rugăciunea şi închinarea'!75. Dar această rugăciune 
ce o aduce Duhul, în noi, Lui însuşi o aduce în numele nos- 
tru, iar în ea suntem antrenați şi noi. El Se identifică prin 
har cu noi, ca noi să ne identificăm prin har cu EI. Duhul 
elimină prin har distanţa între eu-ul nostru şi eu-ul Lui, 
creând prin har între noi şi Tatăl aceeaşi relaţie pe care EI 
o are după fiinţă cu Tatăl şi cu Fiul. Dacă în Fiul întrupat am 
devenit fii prin har, în Duhui dobândim conştiinţa şi îndrăz- 
nirea de fii. 


173. Contra Jacobitas, P.G. 94, col. 1364 A. 
174. Oratio XXX, Theol. IV, P.G. 36, col. 104 B. 
175. Oratio XXXI Theol. IV, P.G. 36, col. 145 C. 





298 TEOLOGIA DOGMATICĂ ORTODOXĂ 





Fiul, întrupându-Se, işi mărturisește şi ca om dragostea 
de Fiu faţă de Tatăl, dar o dragoste ascultătoare, sau Îl re- 
velează oamenilor pe Tatăl, ca aceștia să-L iubească întoc- 
mai ca pe Tatăl. Totodată Tatăl mărturiseşte Fiului, în cali- 
tatea Acestuia de Fiu întrupat, şi prin EI şi nouă, iubirea Sa 
de Tată. lar Duhul Sfânt spiritualizează umanitatea asuma- 
tă de Fiul, îndumnezeind-o sau făcând-o aptă de participa- 
rea la iubirea Ipostasului divin al Fiului faţă de Tatăl Lui. 
Revelarea Treimii, prilejuită de întruparea şi activitatea pe 
pământ a Fiului, nu e decât o atragere a noastră după har, 
sau prin Duhul Sfânt, în relaţie filială a Fiului cu Tatăl. Actele 
de revelare ale Treimii sunt acte mântuitoare și îndumne- 
zeitoare, sunt acte de ridicare a noastră în comuniunea cu 
Persoanele Sfintei Treimi. De aceea Sfinţii Părinţi iau toate 

i dovezile pentru Sfânta Treime din opera de mântuire rea- 
| lizată în Hristos. 

| Un dumnezeu monopersonal nu ar avea în sine iubirea 
ln sau comuniunea eternă, în care să voiască să ne introducă 
j şi pe noi. El sau nu s-ar întrupa, ci ne-ar trimite o învăţătură 
cum să trăim în mod drept, sau, dacă s-ar întrupa, nu s-ar 
aşeza ca om într-o relaţie cu Dumnezeu ca şi cu o persoană 
deosebită, ci şi-ar da şi ca om conştiinţa că e suprema reali- 
tate; iar conștiința aceasta sau ar da-o tuturor oamenilor, 
sau s-ar înfăţişa pe sine şi în calitate de om ca lipsit de 
smerenia omului în relaţia cu Dumnezeu, ca şi cu unul care 
nu e ipostasul propriu, ci un ipostas deosebit. Dar în 
Hristos suntem mântuiţi întrucât în El avem relaţia dreaptă 
şi intimă cu Dumnezeu. În Hristos suntem mântuiţi întrucât 
în EI şi din EI avem toată înălţimea şi toată smerenia, toată 
căldura comuniunii şi păstrarea veşnică a fiecărei per- 
soane. Hristos e Fiul egal în fiinţă cu Tatăl, dar într-o relaţie 
de Fiu faţă de Tatăl şi, în acelaşi timp, Omul care Se roagă 
| şi Se jertfeşte Tatălui pentru fraţii Săi întru umanitate, în- 

| văţându-i şi pe ei să se roage şi să se jertfească. 





ji 
Ri, 
lia 
Bai 
lu 

Un dumnezeu întrupat care n-ar fi Fiul unui Tată nu s-ar 
menţine ca persoană prin relaţia faţă de altă persoană 
egală cu ea. Umanitatea asumată de el s-ar scufunda în el 
ca într-un abis impersonal, neparticipând la iubirea Fiului 
faţă de Tatăl. 


3. Reflexe ale Sfintei Treimi în creaţie 


A fost o vreme când coincidenţa celor opuse era so- 
cotită incompatibilă cu raţiunea. Oriunde se întâlnea o sin- 
teză de felul acesta — şi toată realitatea este aşa - raţiunea 
o fărâmiţa în noţiuni ireconciliabile, contradictorii, ridicând 
pe unele împotriva altora, sau căutând să le contopească 
forţat. 

Rațiunea s-a obișnuit acum să unească principiul dis- 
tincţiei şi al unităţii în înţelegerea realităţii în aşa măsură, 
încât nu-i mai este deloc greu să vadă modul antinomic de 
a fi al întregii realităţi. Pentru ea este azi un fapt general că 
pluralitatea nu sfâşie unitatea, şi unitatea nu anulează plu- 
ralitatea. Este un fapt că pluralitatea este în mod necesar 
interioară unităţii, sau că unitatea se manifestă în pluralita- 
te. Este un fapt că pluralitatea menţine unitatea şi unitatea, 
pluralitatea, şi că slăbirea uneia din acestea înseamnă slă- 
birea sau dispariţia vieţii sau existenţei unei entităţi oare- 
care. Acest mod de a fi al realităţii e recunoscut azi ca su- 
perior noţiunii de odinioară a raţionalului, iar noțiunea ra- 
ţionalului a devenit, sub forţa realităţii, complexă şi antino- 
mică. Afirmaţii care se considerau odinioară ca iraționale 
din pricina caracterului lor aparent contradictoriu, se recu- 
nosc acum ca indicând o treaptă firească spre care trebuie 
să se întindă raţiunea, ca treaptă a cărei înţelegere consti- 
tuie destinul firesc al raţiunii, şi care e un chip al carac- 
terului supranatural al unităţii perfecte a celor distincte în 
Sfânta Treime. 

Mulţi văd azi pluralitatea întregii creaţii specificată în tot 
felul de trinităţi. Bernhard Philibert declară: "intreaga crea- 
ţie este un reflex întreit al Treimii'176. 


4. Sfânta Treime, taina perfectei unităţi a Persoanelor 
distincte 


Efortul spre înţelegerea constituţiei unitar-distincte a 
realităţii ne ajută să ne înălţăm spre paradoxul supraraţio- 
nal al unităţii perfecte a celor trei Persoane distincte, pe 
care o reprezintă unitatea de fiinţă a celor trei Persoane 
dumnezeieşti. Urcând spre această înţelegere, urcăm spre 
promovarea unei tot mai mari unităţi între noi ca persoane 
umane distincte. Căci cel mai apropiat chip al Sfintei 
Treimi e unitatea de fiinţă şi distincţia personală a oame- 
nilor. Desigur, acest efort nu ajunge să ne ridicăm prin noi 
înşine spre o mai mare înţelegere a Sfintei Treimi, cunos- 
cută prin Revelaţie, și la adâncirea unităţii între noi. Ci e 
necesar să fim ajutaţi de harul însuşi al Sfintei Treimi, sau 
de puterea Ei care întăreşte în noi unitatea, fără să ne 
slăbească ca persoane, şi prin aceasta ne ajută să înţele- 
gem tot mai mult o asemenea unitate supremă între per- 
soanele care rămân neconfundate. 

Pentru înţelegerea acestei unităţi supreme a unor per- 
soane distincte e necesară însăşi puterea ei, folosindu-ne 
de unitatea imperfectă a persoanelor umane numai ca de 
un Chip obscur al Sfintei Treimi. 

Răspunzând celor ce obiectau că şi oamenii formează 
o singură umanitate şi totuşi sunt mulţi oameni, de aceea 
şi în Dumnezeire trebuie să admitem trei dumnezei, Sfân- 
tul Grigorie de Nazianz spune: "Dar aci (la oameni) comunul 
înfăţişează unitatea numai contemplării minţii. Căci cele 
singulare sunt divizate foarte mult între ele prin timp, prin 


176. Der Dreieine. Anfang und Sein. Die Struktur der Schpfung, 
Christians Verlag, Stein am Rhein, Schweiz, 1971, p. 21-24. 

afecte, prin putere'177. Afirmând unitatea lui Dumnezeu în 
Treime față de mulţi zei ai elinilor, Sfântul Grigorie zice: 
“Dar pentru noi Dumnezeu este unul, pentru că una este 
Dumnezeirea şi toate cele din EI se referă la această uni- 
tate, chiar dacă e crezută întreită. Căci nu e Unul mai mult 
Dumnezeu şi Altul mai puţin. Nici Unul mai întâi şi Altul mai 
târziu. Nici nu se taie prin voinţă, nici nu se divizează în 
putere, nici nu e ceva în Dumnezeu din cele proprii celor 
divizate, ci Dumnezeirea e neîmpărţită în cele deosebite, 
dacă vrem să grăim pe scurt. E ca o unică şi indistinctă 
lumină în trei sori într-o interioritate reciprocă. Când privim 
spre Dumnezeire şi spre prima cauză şi spre unicul prin- 
cipiu, cugetăm pe Unul. Dar când ne aţintim spre Cei în 
Care este Dumnezeirea, şi spre Cei ce sunt din prima cauză 
în mod netemporal şi de slavă egală, trei sunt Cei închi- 
naţi'!78. 

La fel spune Sfântul loan Damaschin: "Cei trei sori care 
se compenetrează sunt o singură lumină'!79. lar un tropar 
din slujba ortodoxă a înmormântării spune: "O Dumnezeire 
în trei străluciri'. 

Sfântul Vasile cel Mare spune că la oameni fiinţa este 
dispersată (Saoxe5aou&vn), iar în ipostasuri vedem această 
fiinţă dispersată!80. În Persoanele Sfintei Treimi însă 'se 
vede o continuă şi infinită comunitate'181, Sau: "Cugetarea 
nu redă nici o gradaţie, care să fie ca un spaţiu între Tatăl 
şi Fiul şi Duhul Sfânt. Pentru că nu e nimic care să se inter- 
caleze în mijlocul Lor, nici vreun alt lucru subzistent 
(mpâvyua bpeoT6c), afară de firea dumnezeiască, încât să o 
poată împărţi prin inserarea a ceva străin, nici golul vreunei 
existenţe fără subzistență, care ar produce o fisură în întregul 


177. Oratio XXX, Theol. IV, P.G. 36, col. 149 B. 
178. Ibidem, col. 149 A. 

179. De fide orthodoxa, 18, P.G. 94, col. 829. 
180. Ep. 38, P.G. 32, col. 326-328. 

181. Ibidem, col. 328, 

fiinţei divine, întrerupând continuitatea prin intercalarea 
golului”. Când cugetăm pe Tatăl ca necuprins, ca necreat, 
Îl cugetăm şi pe Fiul, şi pe Duhul Sfânt, pentru că in- 
finitatea, slava, înţelepciunea Tatălui nu e despărțită de a 
Fiului şi a Sfântului Duh, 'ci se contemplă în Aceştia comu- 
nul neintrerupt şi neîmpărţit'. "Căci nu se va putea în nici 
un fel inventa vreo tăiere sau împărţire, încât să poată fi 
cugetat Fiul fără Tatăl, sau Duhul despărţit de Fiul, ci se 
admite în Aceştia o negrăită și neinţeleasă comunitate şi 
distincţie, nici deosebirea ipostasurilor netăind continuita- 
tea (70 ovvextc) firii, nici comunitatea firii neconfundând 
particularităţile semnelor (ipostatice)'182. 

Sfântul Atanasie spune şi el: "Dar dacă zicem că Fiul 
este, viețuieşte şi există de Sine (xo8' £av16) asemenea Ta 
tălui, prin aceasta nu-L despărțim de Tatăl, cugetând unele 
spaţii şi distanţe prin care ar fi despărțiți trupeşte. Căci cre- 
dem că Ei sunt uniţi în chip nemijlocit şi nedistanţat şi sunt 
nedespărţiţi între Ei. întreg Tată! îl are pe Fiu! întreg în 
sânul Său şi întreg Fiul e împreună concrescut cu Tatăl şi 
Se odihneşte neîncetat în sânurile părinteşti'185. 

De fapt există și între noi o continuitate de natură. 
Sfinţii Părinţi nu o vedeau deplin, căci conştiinţa naturii şi 
reflexia spirituală mai puţin avansată de atunci nu le dă- 
deau posibilitatea să o observe. Dar în comparaţie cu uni- 
tatea fiinţei lui Dumnezeu, unitatea naturii noastre este 
mult redusă. "Noi suntem nu numai compuşi, ci şi contrari 
nouă înşine și unii altora, nerămânând nici o zi în mod cu- 
rat aceiaşi, cu atât mai puţin toată viaţa. Dar şi curgem şi 
cădem cu sufletele şi cu trupurile'184%. 'Pe când Tatăl, Fiul 
şi Duhul Sfânt nu Se rup din continuitatea reciprocă'185. 





182. Ibidem, col. 332-333. 

183. De synodis, P.G. 26, col. 723. 

184. Sfântul Grigorie de Nazianz, Cuv. Teol. V, P.G. 32, col. 149. 
185. Ibidem, col. 169. 

Fiecare Persoană a Sfintei Treimi, revelându-Se în lume 
şi lucrând în oameni şi între oameni, manifestă unitatea de- 
săvârşită faţă de celelalte două Persoane prin fiinţa şi prin 
iubirea desăvârşită faţă de Ele. Dar în acelaşi timp aduce şi 
oamenilor iubirea Sa, din iubirea ce o are faţă de celelalte 
Persoane. lubirea noastră între noi nu e desăvârşită pentru 
că nici unitatea de fiinţă între noi nu e desăvârşită. Noi sun- 
tem chemaţi să creştem în iubirea desăvârşită între noi şi 
faţă de Dumnezeu, prin energiile dumnezeieşti necreate, 
care reprezintă unitatea de fiinţă a lui Dumnezeu adusă 
între noi, şi mărind unitatea fiinţei noastre umane. 

a. Deosebirea între deofiinţimea divină şi cea umană. 
S-ar putea concretiza continuitatea naturii umane, subzis- 
tentă concret în multe ipostasuri, ca un fir pe care apar, 
unul după altul, ipostasurile ca diverse noduri. Între ele nu 
e un gol total, ci o subţiere a naturii care apare în ele îngro- 
şată, sau în actualizarea tuturor virtualităţilor ei. Fără conti- 
nuitatea dintre persoanele umane, prin firul subţiat al na- 
turii, nu s-ar putea înţelege şi nici menţine diversele ei con- 
cretizări în persoane. Dar nu se poate spune că întâi există 
firul şi apoi apar nodurile. Sau că firul subţiat dintre ele nu 
le aparţine lor în comun. Nu se poate spune nici că nodu- 
rile produc firul dintre ele. Ci şi firul şi nodurile, sau unele 
din nodurile ei, există simultan. Prin fir comunică nodurile 
şi se aduc unele pe altele la existenţă. Ele îşi pot deveni tot 
mai interioare unul altuia. Într-un fel, fiecare ipostas uman 
poartă toată natura, realizată în nodurile ipostatice şi în 
firul ce le uneşte. Nu se poate vorbi de indivizi umani în 
sensul propriu, ca concretizări cu totul izolate ale naturii 
umane. Fiecare ipostas e legat de celelalte în mod onto- 
logic şi aceasta se manifestă în necesitatea lor de a fi în re- 
laţie. Prin aceasta ele au caracter de persoane şi adevărata 
lor dezvoltare constă în dezvoltarea lor ca persoane, prin 
comunicarea tot mai strânsă între ele. 

Prin relaţie pozitivă firul dintre ele se poate îngroșa, 
prin distanţă şi luptă între ele firul acesta se poate subţia, 
până aproape de o rupere a firului sau de o sfâşiere a na- 
turii umane, nu ca unitate ontologică, ci ca unitate chema- 
tă să se manifeste şi în unitatea voinţei. Sfântul Maxim Măr. 
turisitorul spune: 'Noi am fost creaţi la început într-o uni- 
tate a firii, dar diavolul ne-a despărţit între noi şi de Dum- 
nezeu şi a împărţit firea în multe opinii şi închipuiri, folosin- 
du-se de alegerea voinţei noastre'186, 

Prin firul mai subţiat al naturii umane, care leagă per- 
soanele, are loc o mişcare continuă de la una la alta, o stră- 
batere şi o primire a uneia în alta, fără să înceteze a se 
menţine distincte prin menţinerea acestei punți între ele. 

Dar între persoanele umane nu e numai un singur fir 
liniar. În acest caz nici o persoană n-ar putea avea o relaţie 
directă decât cu o singură persoană deosebită de ea. De 
fapt de la fiecare persoană duc fire la toate persoanele, 
care pot fi actualizate sau nu în relaţii directe. Fiecare per- 
soană e centrul unor raze nesfârşite asemenea unei stele; 
sau persoanele sunt legate prin razele lor ca într-o uriaşă 
plasă de ochiuri. Prin razele lor dau şi primesc; razele lor 
sunt în acest fel comune, şi totuşi persoanele sunt centre 
deosebite ale razelor care pornesc din ele şi vin spre ele. 
Fiecare persoană e centrul atâtor fire actuale câte persoane 
se află în relaţie cu ea şi centrul atâtor fire virtuale câte per- 
soane pot fi în relaţie cu ea. Şi fiecare persoană poate lua 
un loc de centru faţă de orice altă persoană. Plasa aceasta 
de ochiuri se dezvoltă continuu din ea însăşi, o parte tre- 
când, alta adăugându-se, ca într-o sferă de ochiuri tot mai 
dese. 

Deci nici deofiinţimea umană nu constă numai în iden- 
titatea unei naturi posedate de persoane distanţate; ci, într-o 
unică fiinţă purtată de toate ipostasurile într-o solidaritate, 


186. Ep. Ii către loan Cubicularul, P.G. 91, col. 396. 

deşi unele persoane se mântuiesc covârşite de Duhul lui 
Hristos, altele nu. 

Aceasta ne-o spune şi definiţia de la Calcedon, în care 
se spune că Hristos este de o fiinţă cu noi după umanitate. 

Aşa se explică în ordinea creată umană (ca şi în ordinea 
celorlalte genuri şi specii) paradoxul unităţii în pluralitate. 

Dar Ipostasurile Sfintei Treimi nu sunt unite în aceeaşi 
natură numai prin firele subţiate care Le unesc dar Le şi 
despart în oarecare măsură. Nici un fel de subţiere a naturii 
divine nu se poate cugeta între Ele. Toate trei sunt în mod 
desăvârşit Unul în Altul, posedând împreună întreaga na- 
tură divină şi Toate posedă în mod comun întreaga fire, fără 
nici o slăbire a continuității între Ele. Ca să înţelegem întru- 
câtva aceasta, trebuie să avem în minte faptul că natura 
divină este în întregime spirituală şi de o spiritualitate mai 
presus de orice spiritualitate cunoscută sau imaginată de 
noi. Ca atare Ipostasurile divine sunt libere de oricare im- 
permeabilitate şi de persistenţa în alăturare, de care nu 
sunt scutite cu totul ipostasurile umane, pe care le-am ima- 
ginat, de aceea, ca nişte noduri. 

Ipostasurile divine sunt total transparente Unul Altuia 
şi în interioritatea iubirii desăvârşite. Deofiinţimea Lor nu 
se menţine şi nu se dezvoltă prin firele subţiri care Le-ar 
uni ca purtătoarele aceleiaşi fiinţe, cum e cazul la oameni; 
ci Fiecare poartă în mod comun cu Celelalte întreaga fire. 
Ele Îşi sunt prin aceasta deplin interioare, neavând să sară 
peste o punte subţiată între Ele pentru a realiza printr-o ast- 
fel de comunicare o mai mare unire între Ele. Infinitatea 
Fiecăruia nu lasă posibilitatea unei astfel de subţieri a na- 
turii divine între Ele. Ele se pot asemăna, cum spun Sfinţii 
Părinţi, mai mult cu trei sori supraluminoşi şi supratrans- 
parenţi, care se cuprind şi se arată reciproc, purtând în 
mod nedespărţit aceeași lumină infinită întreagă. "Cine Mă 
vede pe Mine vede pe Tatăl... Credeţi-Mă că Eu sunt întru 
Tatăl și Tatăl întru Mine”, a spus Mântuitorul (In 14, 9, 11). 


20 - Dogmatica - vol. | 

lar Sfântul Vasile spune: 'Cine cugetă la chipul Fiului şi-a 
întipărit în sine pecetea Ipostasului părintesc... contem- 
plând frumuseţea nenăscută în cea născută'187. 

Tatăl, sau Soarele ca subzistenţa paternă a luminii infi- 
nite, face să apară în EI pe Fiul, sau Soarele ca reflex al în- 
tregii lumini infinite, subzistentă în Tatăl. Tatăl Se proiec- 
tează pe Sine în Sine ca Soare filial, văzându-Se mai de- 
parte prin Acesta şi cuprinzându-L pe Acesta, sau arătându-se 
şi mai luminos prin Acesta. Şi tot El Se proiectează pe Sine 
în Sine ca un alt Soare, sau ca Duhul Sfânt, arătându-Se 
prin Acesta şi mai luminos pe Sine, Soarele patern, şi pe 
Fiul, Soarele filial. Sunt trei Ipostasuri reale, trei moduri 
reale în care subzistă aceeaşi lumină infinită. Fiecare trans- 
pare ca purtător al aceleiaşi lumini infinite prin Celelalte 
două, fiind interior Lor şi avându-Le interioare pe Acelea. 
Dar în ordinea spirituală, subzistenţa luminii ca soare în- 
seamnă subiect conştient. Subiectul nu se poate despărţi 
de conştiinţă, conştiinţa nu se poate despărţi de subiect, 
căci conştiinţa este în acelaşi timp realitate şi putere, ea 
fiind totdeauna predicatul unui subiect. 

Faptul că vorbim de Ipostasurile divine ca subiecte nu 
înseamnă că reducem natura divină la o realitate nesubiec- 
tivă. Persoana nu aduce caracterul de subiect ca ceva nou 
în natura divină. Căci persoana nu e decât modul de sub- 
zistenţă reală a naturii. Dar aceasta nu înseamnă nici că 
există o fiinţă impersonală, care-şi dă caracter de subiect. 
Fiinţa nu există real decât în ipostas188, iar dacă e spiritua- 
lă, în subiectul conştient. 

Dar se poate spune mai departe: esenţa spirituală sub- 
zistentă numai în subiect implică totdeauna o relaţie con- 
ştientă între subiecte, deci o ipostaziere a ei în mai multe 
subiecte, într-o compenetrare şi transparenţă reciprocă 


187. Ep. 38, P.G. 32, col. 340. 
188. Sfântul Maxim Mărturisitorul: 'Nu există natură neipostaziată" 
(&vvn6oraroc), în P.G. 91, col. 264 A. 

perfectă, în ceea ce a numit Sfântul loan Damaschin peri- 
horeză. Căci un subiect nu poate avea o bucurie de exis- 
tenţă fără comuniunea cu alte subiecte. În unitatea desă- 
vârşită a Treimii, în conştiinţa fiecărui subiect trebuie să fie 
perfect cuprinse şi transparente conştiinţele celorialte 
două subiecte şi, prin aceasta, înseşi subiectele purtătoare 
ale lor. 

Deci esenţa spirituală supremă subzistentă e nu un su- 
biect conştient singular, ci o comunitate de subiecte, care 
sunt deplin transparente. Treimea Persoanelor divine ţine 
de esenţa divină, fără ca cele trei Persoane să Se confunde 
în unitatea esenței. Sfântul Atanasie zice: "A spune de Fiul 
că putea şi să nu fie, e o impietate şi o îndrăzneală ce atin- 
ge fiinţa Tatălui; căci putea ea să nu fie ceea ce e propriu 
ei? Aceasta e asemenea cu a zice: putea să nu fie bun Ta- 
tăl. Dar precum Tatăl e bun veşnic prin fire, aşa e născător 
veşnic prin fire. lar a zice: Tatăl voieşte pe Fiul şi Cuvântul 
voieşte pe Tatăl nu arată o voinţă antecedentă (naşterii), ci 
indică autenticitatea aceleiaşi firi şi calitatea şi identitatea 
fiinţei'189. Iar Sfântul Vasile zice: "Binele este pururea în 
Dumnezeu Cel mai presus de toate; dar e un bine ca să fie 
Tată al unui astfel de Fiu; deci niciodată nu lipseşte binele 
din EI, nici nu vrea să fie Tatăl fără Fiul; iar voind, nu e fără 
putere; iar voind şi putând, e firesc să aibă veşnic pe Fiul, 
pentru că veşnic EI voieşte să fie binele'19%0. 

b. Fiinţă şi Persoane în Sfânta Treime. În amândouă 
textele acestea existenţa Persoanelor divine e dedusă din 
bunătatea lui Dumnezeu. Dar bunătatea e socotită de Dog- 
maticile de şcoală ca o însuşire a fiinţei divine. Sfinţii Pă- 
rinţi gândesc mai complex. Ei nu cugetă fiinţa separat de 
Persoană. Bunătatea fiinţei se arată în relaţia dintre Per- 
soane. Desigur, ei nu confundă prin aceasta Persoanele, 


189. Contra Arianos, Or. |, PG. 26, col. 48. 
190. La Sfântul Grigorie de Nyssa, Contra Eunomium, Libr. VIII, P.G. 
45, col. 789. 

pentru că naşterea e o proprietate incomunicabilă a Tată- 
lui. Dar în actul naşterii se manifestă în acelaşi timp, într-un 
anumit fel personal, însuşirea fiinţei divine de a fi bună. 
Fiecare Persoană manifestă însuşirile comune ale fiinţei din 
poziţia Sa proprie. 

Plenitudinea existenţei, proprie fiinţei divine, plenitu- 
dine de care ţine şi bucuria, şi fericirea deplină care nu 
poate avea decât forma de subiectivitate pură, nu poate fi 
trăită de un singur eu. Bucuria de unul singur nu e bucurie 
deplină, deci nici o plenitudine de existenţă. Iar bucuria de 
existenţa comunicată de un eu altui eu, trebuie să fie în cel 
ce o primeşte tot aşa de deplină ca şi în cel ce o dăruieşte. 
Deci şi plenitudinea de existenţă. Dar aceasta înseamnă 
dăruirea deplină a unui eu altui eu, nu numai o dăruire a 
ceva din sine, sau din bunurile sale. Ea trebuie să fie co- 
relaţie de dăruire şi de primire totală între două eu-uri, pen- 
tru a realiza un fel de cuprindere reciprocă a eu-urilor, care 
pe de altă parte rămân distincte în această cuprindere. 

În iubirea deplină persoanele nu se dăruiesc şi nu se 
acceptă numai reciproc, ci se şi afirmă reciproc şi personal, 
se pun în existenţă prin dăruire şi primire. Iubirea divină este 
atoteficientă. Tatăl pune pe Fiul din veci în existență, prin 
dăruirea integrală a Sa, iar Fiul afirmă pe Tatăl din veci con- 
tinuu ca Tată, prin faptul că Se acceptă ca pus în existenţă 
prin Tatăl, prin faptul că Se dăruieşte Tatălui ca Fiu. Afirmân- 
du-se reciproc în existenţă în distincţia lor, prin iubirea per- 
fectă actele prin care se săvârşeşte aceasta sunt acte din veci 
şi au un caracter de acte cu totul personale, deşi sunt acte în 
care Persoanele divine sunt împreună active. 

Dacă iubirea ţine fiinţial de Dumnezeu, atunci şi rapor- 
| tarea reciprocă în care se manifestă iubirea Lor trebuie să 
ii aibă o bază fiinţială, deşi poziţiile pe care le ocupă Per- 
soanele în această raportare sunt neschimbate între Ele. În 
| Dumnezeu trebuie să fie Tată şi Fiu şi Duh Sfânt. Dar Per- 








SFÂNTA TREIME, STRUCTURA SUPREMEI IUBIRI 309 


soanele nu-şi schimbă aceste poziţii între Ele. Pe de altă 
parte, fiinţa fiind una şi fiind iubirea desăvârşită, raportarea 
e ca de la egal la egal, nu ca de la superior la inferior, nici 
ca între străini. Dacă Dumnezeu ar trebui să Se raporteze 
la ceva străin de Sine, ar însemna că are lipsă de ceva deo- 
sebit de Sine. Raportarea lui Dumnezeu trebuie să aibă loc 
în El însuși, dar totuşi între eu-uri deosebite, pentru ca 
raportarea şi deci iubirea să fie reală!91. 

Ca să menţinem definiţia iubirii ca act divin fiinţial şi în 
acelaşi timp definiţia acestui act ca relaţie, iar fiinţa divină 
ca una, e necesar să vedem fiinţa divină simultan ca uni- 
tate-relaţie, ca relaţie în sânul unităţii. Nici unitatea nu tre- 
buie sfărâmată în favoarea relaţiei, nici relaţia anulată în 
favoarea unităţii. Or, Sfânta Treime e mai presus de deose- 
birea între unitate şi relaţie, aşa cum le înţelegem noi. 
Raportarea reciprocă este act, iar actul acesta este fiinţial 
în Dumnezeu şi în acelaşi timp indică o distincţie a Celor 
ce Se raportează Unul la Altul. Raportarea este comună în 
Dumnezeu, deşi fiecare Persoană are altă poziţie în acest 
act comun al raportării: "Subiectul adevărat este o rapor- 
tare a Celor trei, dar o raportare care apare ca esenţă, o ra- 
portare esenţială'!92. 

c. Fiecărui Subiect treimic Îi sunt interioare Celelalte 
două. Fiecărui Subiect treimic Îi sunt interioare Celelalte. 
Fiecărui Subiect treimic îi sunt în acelaşi timp desăvârșit 
transparente Celelalte, ca alte eu-uri ale Sale. Fiul apare în 
conştiinţa Tatălui prin actul naşterii ca o altă Sine (&AAov 


191. Sfântul Grigorie de Nyssa, Contra Eunomiuin, Libr. Il, P.G. 45, 
col. 495: "Tatăl a născut un alt Sine, neieșit din Sine, dar arătându-Se în 
Acela întreg'. 

192. P. Florensky, Der Pfeiler und die Grundfeste der Wahrheit, 4 
Brief, în Ostliches Christentum, Îl, Philosophie, Mânchen, 1925, p. 47, 
El urmează lui Dionisie Areopagitul, care defineşte esenţa divină ca 
bunătate, deci ca raportare. 

£0v76v)195. După Sfinţii Părinţi, Sinea Tatălui nu S-ar cu- 
noaște pe Ea însăşi dacă n-ar avea în oglinda conștiinței 
Sale pe Fiul ca o altă conştiinţă a Sa. Aceasta nu înseamnă 
că Fiul Îi aduce Tatălui din afară cunoaştere de Sine, ci că 
Tatăl numai întrucât e subzistenţa esenței divine ca Tată, 
deci întrucât e născător al Fiului, Se cunoaște pe Sine. Cu 
alte cuvinte, esenţa divină numai întrucât subzistă real ca 
trei Ipostasuri e lumină; sau faptul că e lumină se arată în 
aceea că subzistă în trei Ipostasuri ce Se cunosc împreună. 
Sfântul Atanasie zice: "Dumnezeu e sau înţelept şi nu necu- 
vântător, sau, dimpotrivă, neînţelept şi necuvântător. Dacă 
e al doilea lucru, absurditatea reiese de la sine. lar dacă e 
primul luru, e de întrebat cum e înţelept şi cuvântător. Oare 
având Cuvântul și Înţelepciunea din afară, sau din Sine? 
Dacă din afară, va fi cineva care 1 le-a dat Lui şi înainte de 
a le primi a fost neînţelept și necuvântător'19%, Iar Sfântul 
Grigorie de Nyssa zice: 'Căci dacă Fiul, precum zice Scrip- 
tura, e puterea şi înţelepciunea şi adevărul şi lumina și 
sfinţenia şi pacea şi cele asemenea, înainte de a fi Fiul, 
cum socotesc ereticii, n-ar fi desigur nici acestea. Iar nefi- 
ind acestea, vor înţelege desigur sânul părintesc gol de 
aceste bunuri'195. 

Sinea Tatălui Se cunoaşte pe Ea însăşi prin faptul că Se 
cunoaşte din imaginea Sa, din Fiul, precum Fiul Se cunoaș- 
te privindu-Se în Tatăl ca modelul Său. Subiectul Tatălui 
naşte o imagine a Sa, ca prin ea să Se cunoască pe Sine. 
Însă condiţia cunoaşterii Sale reale I-o dă nu o simplă ima- 
gine gândită a Lui, ci o imagine reală, care prin existenţa ei 
Îi arată nu numai ce poate să gândească, ci şi ce poate să 








193. Sfântul Grigorie de Nyssa, Contra Eunomium, Libr. |, P.G. 45, 
col. 493. 

194. Contra Arianos, Or. IV, P.G. 26, col. 472. 

195. Sfântul Grigorie de Nyssa, Contra Eunomium, Libr. |, P.G. 45, 
col. 495, 

facă şi cum poate să iubească, adică o imagine care pri- 
meşte şi ea prin aceasta fiinţa Tatălui. Tatăl Se cunoaşte pe 
Sine în Fiul şi prin Fiul, numai întrucât Fiul ca imagine reală 
a Tatălui proiectează spre Tatăl existenţa Sa, ca Fiu al 
Tatălui; dar şi Fiul Se cunoaşte pe Sine prin aceasta. Tatăl 
Se cunoaşte pe Sine în Fiul nu ca într-o imagine pasivă a 
Sa, ci ca într-o imagine activă, care întoarce şi ea spre Tatăl 
cunoaşterea Sa despre El, cunoaştere ce a devenit posibilă 
întrucât a luat naştere ca imagine reală perfectă a Tatălui. 

Cunoaşterea în general uneşte în sine caracterul co- 
mun al cunoaşterii şi naşterea unuia din cei doi parteneri 
ai cunoaşterii, din celălalt. Mă cunosc pe mine din ceea ce 
am produs, întrucât îmi seamănă. Dar cel mai bine mă 
cunosc din cel ce reproduce prin naştere chipul perfect al 
meu, care îmi înfăţişează nu numai în mod pasiv chipul 
meu, ci mi-l comunică şi activ. 

Naşterea Fiului de către Tatăl e premisa cunoaşterii de 
Sine a Tatălui, realizată în mod comun cu Fiul. 

Fiecare dintre noi se cunoaşte nu numai din cel pe care 
l-a născut, ci împreună cu oricare semen al său, cu care are 
ipostaziată aceeaşi natură. În Dumnezeu însă, al doilea 
Ipostas nu poate proveni decât din Primul, pentru că uni- 
tatea în Dumnezeu este desăvârşită, sau pentru că unitatea 
îşi are în Dumnezeu însuși ultimul izvor, nu trimite la un 
izvor superior. Natura divină este ipostaziată în al doilea 
_Ipostas prin naşterea Acestuia din Primul şi în al treilea 
Ipostas prin purcederea din Primul. Nici un Ipostas din 
Treime nu provine din două Ipostasuri. Dar întrucât natura 
umană subzistă în multe ipostasuri şi în fiecare cu anumite 
nedeplinătăţi şi nu provine în subzistenţele ei dintr-un sin- 
gur ipostas în mod direct şi pentru că manifestă anumite 
distanţe, fiecare ipostas uman se cunoaşte pe sine în mă- 
sura în care cunoaşte mai multe ipostasuri şi învinge dis- 
tanţele dintre sine şi ele. În Dumnezeu însă, Tatăl are toată 

natura ipostaziată numai în Fiul și în Duhul Sfânt; şi între 
Aceştia şi El nu e nici o distanţă. 


B 
Intersubiectivitatea divină 


1. Intersubiectivitatea treimică, ca lipsă a oricărei 
pasivităţi în Dumnezeu 


Caracterul spiritual al transparenţei sau al întrepătrun- 
derii Persoanelor divine, care e şi o con-penetrare a con- 
ştiinţelor Lor, poate fi exprimat şi mai deplin prin termenul 
de intersubiectivitate. 

Dumnezeu este subiect pur, sau Treime de subiecte 
pure. Toată esenţa divină, esenţă spirituală întreit subzis- 
tentă, e subiectivată sau întreit subiectivată. Subzistenţa 
fiinţei divine nu e alta decât existenţa concretă a subiec- 
tivităţii divine în trei moduri ce se conpenetrează şi deci 
într-o întreită intersubiectivitate. Nici unul dintre cele trei 
Subiecte nu vede nimic ca obiect în Persoana celorlalte şi 
nici în Sine şi de aceea Le trăieşte pe Acelea ca subiecte 
pure şi pe Sine însuși ca subiect pur. Dacă ar avea în Ele 
ceva de obiect, aceasta Le-ar micşora deplina deschidere 
celorlalte două Subiecte, nu S-ar avea pe Ele însele ca trei 
conştiinţe subiective perfect interioare. Şi aceasta Le-ar 
face să Se trateze în oarecare măsură unul pe altul ca 
obiect, deci n-ar exista o deplină comuniune între Ele. 
Aceasta ar face pe fiecare subiect să nu fie deplin deschis 
şi transparent şi într-o perfectă comuniune cu celelalte. 

Comuniunea deplină se realizează numai între persoa- 
nele care sunt şi se fac transparente ca subiecte pure. Cu 
cât sunt şi se vădesc mai mult ca subiecte, cu atât rapor- 
turile dintre ele sunt de o mai mare şi mai liberă comu- 
nicativitate şi comuniune, de o mai accentuată interioritate 

şi conpenetrare conştient reciprocă, realizând o mai mare 
intersubiectivitate. 

Caracterul pur al Subiectelor divine implică o deplină 
intersubiectivitate a Lor. De aceea se vorbește de un unic 
Dumnezeu şi de trei Eu-ri. Cele trei Subiecte nu Se des- 
prind Unul din Altul, Unul din conştiinţa Celorlalte, ca să 
arate Dumnezeirea subzistând separat. Prin aceasta subiec- 
tivitatea nici unui Eu divin nu se îngustează, ci se lărgeşte, 
cuprinzând într-un anumit fel şi pe Celelalte. Fiecare tră- 
ieşte și modurile Lor de trăire a fiinţei divine, dar nu ca ale 
Sale, ci ca ale Lor. 

Tatăl născând etern pe Fiul, nu-L face prin aceasta în 
oarecare privinţă obiect al Său. De aceea învăţătura creş- 
tină folosește şi expresia 'Fiul Se naște din Tată!', nu numai 
“Tatăl Îl naşte pe Fiu!'. lar nașterea este eternă. Ceea ce 
indică acelaşi caracter de subiect pur şi pentru Fiul. Naş- 
terea Fiului din Tatăl exprimă numai poziţia neschimbată a 
Tatălui ca dătător și a Fiului ca primitor al existenţei și 
legătura dintre Ei prin actul naşterii. Amândoi trăiesc acest 
act etern ca subiecte, dar îl trăiesc în comun, sau într-o in- 
tersubiectivitate care nu-l confundă, căci Fiecare îl trăieşte 
din poziţia Sa proprie. 

De aceea, teologiei ortodoxe îi este străină terminolo- 
gia teologiei catolice despre o generatio activa şi generatio 
passiva, prima fiind atribuită Tatălui, a doua Fiului. Fiul nu 
e pasiv în naşterea Sa din Tatăl, deși El nu este subiectul 
care naşte, ci subiectul care Se naşte. Termenul purcedere 
referitor la Duhul Sfânt nu indică nici el o pasivitate a Du- 
hului Sfânt, care L-ar face în oarecare privință obiect al Ta- 
tălui. Duhul 'de la Tatăl purcede” (In 15, 26), a spus Mân- 
tuitorul. Duhul este într-o mișcare eternă de purcedere din 
Tatăl, cum este şi Fiul într-o mișcare eternă de naştere din 
Tatăl. Dar nici Tatăl nu e prin aceasta într-o pasivitate. Du- 
hul purcede, dar şi Tatăl Îl purcede. Purcederea Duhului 
din Tatăl e şi ea un act de pură intersubiectivitate a Tatălui 

şi a Duhului, fără să Se confunde între Ei. lar într-un fel ne- 
înţeles, Tatăl fiind atât izvorul Fiului, cât şi al Sfântului Duh, 
Fiecare din Aceştia trăieşte împreună cu Tatăl nu numai 
actul provenirii Sale din Tatăl, ci participă prin bucurie îm- 
preună cu Celălalt la trăirea actului de provenire a Aceluia, 
dar din poziţia Sa proprie. Toţi trei trăiesc într-o intersu- 
biectivitate actul naşterii Fiului şi al purcederii Duhului, dar 
Fiecare din poziţia Sa proprie, aceasta formând iarăşi o 
comunitate între cele trei Ipostasuri. 

Termenul de intersubiectivitate pune accentul pe co- 
muniunea pozitivă ce are loc între Persoanele Sfintei Treimi, 
între actul naşterii şi purcederii, câtă vreme expresia 'oppo- 
sitio relationis', pe care o foloseşte teologia catolică, ur- 
mând lui Toma d'Aquino, pentru a indica raporturile pro- 
duse de aceste acte între Persoanele divine, pune în relief 
mai puţin această comunicare şi comuniune reciprocă. De 
această '"oppositio' a vorbit şi Sfântul Vasile, dar el a avut 
grijă să afirme tot așa de mult persistenţa unităţii de fiinţă 
a Persoanelor care sunt opuse în actele de provenire!96. 

Dar comunitatea se arată nu numai prin fiinţă, ci şi prin 
proprietăţile personale însele. "Opoziția" între ele e specifi- 
cul adus de fiecare în comuniune; e modul prin care o 
Persoană comunică cu Alta în actul provenirii Sale, dând şi 
primind, iar prin aceasta, susținându-Se în ceea ce sunt. 
Dar comuniunea nu are nevoie totdeauna de astfel de acte 
de provenire a Unuia din Altul. Duhul Sfânt nu are nevoie 
de un act de provenire din Fiul pentru a realiza o comuniu- 
ne între EI şi Fiul, pentru a Se afla într-o intersubiectivitate 


196. "Proprietăţile personale contemplate în fiinţă, diferențiază 
comunul prin peceți şi forme; dar conaturalitatea fiinţei nu o taie... Deci 
auzind de lumina nenăscută, cugetăm pe Tatăl, iar (auzind) de lumina 
născută, primim conceptul Fiului; ca lumină și lumină nu e nici o opoziţie 
între Ei, dar ca născut și nenăscut, se observă o opoziţie. Căci aceasta 
este natura proprietăţilor (personale), că în identitatea fiinţei arată 
deosebirea şi proprietăţile însele opunându-se adeseori între ele, nu rup 
unitatea fiinţei” (Adversus Eunomium, libr. il, P. G. 29, col. 637). 

cu El. Ei sunt în această intersubiectivitate, prin faptul că 
sunt Amândoi de la Tatăl şi în Tatăl şi Fiecare Se bucură 
împreună cu Celălalt de Tatăl, nu numai de actul prin care 
este EI însuşi originat, ci şi de actul prin care este originat 
Celălalt, bucurându-Se în acelaşi timp Fiecare împreună cu 
Celălalt pentru faptul că Amândoi sunt originaţi de Unul şi 
același izvor. Acest fapt l-au exprimat unii Părinţi şi scriitori 
bizantini prin 'strălucirea' Duhului din Fiul, sau prin "odih- 
nirea' Duhului în Fiul. Fiecare din Cei doi care provin Se 
bucură împreună cu Tatăl pentru faptul că provine din EI, 
dar şi cu Celălalt, pentru faptul acestei proveniri. Pura inter- 
subiectivitate a celor trei Persoane se manifestă şi în faptul 
că Ele Se afirmă reciproc ca persoane distincte. 

Dar această afirmare reciprocă a celor trei Subiecte ca 
persoane distincte nu mai are loc în învăţătura după care 
Tatăl şi Fiul purced ca un singur principiu pe Duhul Sfânt. 

Intersubiectivitatea şi afirmarea reciprocă face că Tatăl, 
trăindu-Se ca Tată, trăieşte ca Tată toată subiectivitatea fi- 
lială a Fiului; subiectivitatea Fiului Îi este interioară, dar ca 
unui Tată. Îi este nesfârșit mai interioară de cum îi este 
interioară unui tată pământesc subiectivitatea filială a fiului 
său, sau de cum îi este interioară unei mame subiectivi- 
tatea filială a fiului ei, făcând-o să se poată substitui fiului 
ei şi să trăiască cu mai multă intensitate decât el bucuriile 
şi durerile lui. Dar precum Tatăl dumnezeiesc trăieşte su- 
biectivitatea Fiului în subiectivitatea Sa părintească, fără să 
le amestece, ci intensificându-le, aşa și Fiul trăieşte subiec- 
tivitatea părintească a Tatălui în subiectivitatea Sa filială, 
sau ca Fiu. Totul e comun și perihoretic în Treime, fără ca 
în această mișcare comună a subiectivităţii Unuia în Altul 
să se confunde modurile distincte ale trăirii împreună a 
acestei subiectivităţi. 

Aspiraţia şi în parte capacitatea realizată a eu-lui 
uman de a fi o unitate simplă şi în acelaşi timp de a cu- 
prinde totul şi de a fi în relaţie ontologică și dialogică cu 





316 TEOLOGIA DOGMATICĂ ORTODOXĂ 


celelalte eu-ri, deci de a le avea în acest sens în sine ca 
subiecte, este realitate îndeplinită desăvârşit în Dumnezeu 
din veci, căci altfel nu s-ar explica modul amintit al ire- 
ductibilităţii şi unităţii ontologice sau al relaţiei dialogice a 
eu-rilor umane. 

În Dumnezeu fiecare Eu este şi cuprinde totul, dar feri- 
i cirea Lui perfectă stă în faptul că fiecare Eu care e totul 
ji cuprinde celelalte Eu-ri care sunt şi Ele totul, Fiecare fiind 
totul în această reciprocă cuprindere. Aceste Eu-ri nu Se 
întâmpină din exterior, cum se întâmpină eu-rile omeneşti, 
deci satisfăcând o necesitate interioară. Ele işi sunt din 
veci desăvârşit interioare, dar nu identice, şi aşa aspiră să 
devină şi eu-rile omeneşti. Iar totul divin (sau fiinţa dum- 
nezeiască infinită) nu e multiplicat exterior ca la oameni, 
căci în acest caz Dumnezeirea nu ar mai fi absolută. El 
rămâne desăvârşit unul şi totuşi subzistă în trei moduri 
personale, fiecare mod cuprinzând în chip perfect în sine 
şi celelalte moduri. Totul divin este într-un dialog ontologic 
în trei. Nici un partener al dialogului nu aduce un conţinut 
din afară în dialog. Fiecare are totul divin infinit în comuni- 
une dialogică cu Celelalte două Eu-ri. 





2. Intersubiectivitatea treimică, putinţă a înlocuirii 
reciproce a Eu-rilor 


Greutatea înţelegerii noastre stă în faptul că la Dum- 
nezeu un Eu e titularul a ceea ce are alt Eu, pe când la noi, 
fiecare eu e titularul unui conţinut în mare parte deosebit 
de al altui eu. 

E ca şi cum un alt eu interior eu-lui meu ar fi titularul a 
tot ce sunt eu, rămânând şi eu titularul a ceea ce sunt şi 
folosindu-l ca pe conţinutul perfect identic al unui dialog, 
al dialogului unei dăruiri şi primiri, sau al unei iubiri neo- 
bosite. 

La Dumnezeu nu e posibil ca un Eu să Se afirme în faţa 
celuilalt Eu, ci Îl socoteşte continuu pe Celălalt ca înlocui- 

tor al Său. Fiecare Se vede numai în relaţie cu Celălalt, sau 
privește la Celălalt, sau Se vede în Celălalt. Tatăl nu Se 
vede decât ca subiect al iubirii faţă de Fiul. Dar Eu-l Tatălui 
nu Se pierde prin aceasta, căci e afirmat de Fiul, Care la 
rândul Său nu Se ştie decât ca împlinind voia Tatălui. Dar 
chiar prin aceasta se intensifică în Tatăl simţirea paterni- 
tăţii şi în Fiul, calitatea filiaţiei. Aceasta este mișcarea fie- 
cărui Eu în jurul Altuia ca centru (nepixopnoig= circumin- 
cessio). Fiecare Persoană descoperă nu Eu-l Său, ci două 
pe câte una; dar nici Eu-rile lor în exclusivitate, ci pun în 
faţă pe Celălalt făcându-Se transparente pentru Acela sau 
ascunzându-Se aşa zicând sub Acela. De aceea în fiecare 
Ipostas Se pot vedea Celelalte. Sfântul Vasile zice: "Vezi că 
uneori Tatăl descoperă pe Fiul, alteori Fiul pe Tatăl. Deci 
toată Dumnezeirea ţi se arată uneori în Tatăl, alteori în Fiul 
şi în Duhul Sfânt'197, 

În această uitare de sine a fiecărei persoane pentru alta 
se manifestă iubirea desăvârşită şi numai ea face posibilă 
unitatea opusă individualismului. Păcatul individualismului 
ne împiedică să înţelegem deplinătatea iubirii şi a unităţii 
Sfintei Treimi, care se conciliază cu păstrarea persoanelor. 

Numai această dorinţă a lui Hristos, Cel sălăşluit în noi, 
de a substitui Eu-l propriu prin Eu-l Duhului, şi viceversa, 
ne antrenează şi pe noi în pornirea de substituire a eu-lui 
nostru prin Eu-l Duhului şi Cel al lui Hristos şi prin al 
aproapelui, restabilind unitatea noastră de natură, mace- 
rată de păcat. De aceea opera de mântuire a noastră, ca 
operă de unificare a noastră în Dumnezeu și între noi, nu 
poate fi decât opera Sfintei Treimi. Sfântul Maxim Mărturi- 


197. Ibidem, libr. V, P. G. 29, col. 756. E. Kovalevsky, 'Sainte 
Trinite', în Cahiers de Saint Irenee, Paris, Janv.-Fevr. 1964, nr.44, p. 3: 
"Caracterul ipostasului Sfântului Duh este de a iubi ştergându-Se, cum 
Tatăl iubeşte, uitându-Se, pe Fiul, în Care EI a pus toată bucuria Sa, şi 
cum Fiul iubeşte, pentru că Se dezbracă de Eu-l Său, ca Tatăl să Se 
manifeste şi Duhul să strălucească”. 

sitorul zice: Datorită iubirii, "fiecare atrage pe aproapele 
prin voinţă la sine şi-l preferă sieşi atât de mult, pe cât îl 
respingea înainte şi râvnea să fie înaintea lui'. Acum 'dez- 
brăcându-se pe sine de bunăvoie de sine însuşi, datorită 
iubirii, prin despărţirea de cugetările şi însuşirile conside- 
rate arbitrar în mod particular ca ale sale, şi aducându-se la 
simplitate şi identitate, prin care nu este câtuşi de puţin 
despărţit de ceea ce este comun, ci fiecare este al fiecăruia 
şi toţi ai tuturor şi mai degrabă ai lui Dumnezeu decât unii 
ai altora, au devenit unul, având prin ei şi raţiunea cea una 
a existenţei, arătată ca unică în fire şi în voinţă". "Aceasta a 
izbutit-o poate marele Avraam, care s-a restaurat pe sine în 
raţiunea firii, sau raţiunea firii în sine şi prin aceasta s-a 
redat lui Dumnezeu şi a primit pe Dumnezeu... Prin aceas- 
ta s-a învrednicit să vadă şi să primească pe Dumnezeu ca 
om venit din iubirea de oameni ca oaspe, prin desăvârşita 
rațiune cea după fire. Spre acesta s-a înălţat, părăsind însu- 
şirea celor ce se împart şi sunt împărţite şi nemaicugetând 
pe celălalt om ca pe un altul decât sine, ci pe unul ca pe 
toţi şi pe toţi ca pe unul'198. 

Afirmarea Eu-lui filial prin Eu-l părintesc şi viceversa se 
manifestă în raport cu creatura şi în faptul că toate lucrările 
Tatălui sunt săvârşite de Fiul şi viceversa, ca şi în identi- 
tatea voii. 








Purcederea Sfântului Duh din Tatăl 
şi relaţia Lui cu Fiul 


1. Treimea Persoanelor, condiţie a deplinului Lor 
caracter personal şi a comuniunii depline 


Nu există un lucru total despărţit de altele şi nici o uni- 
tate fără o distincţie în ea. In consecinţă, toate numerele 
sunt în același timp o unitate şi orice unitate e în același 





198. Ep. II către loan Cubicularul, P. G. 91, col. 400 D. 

timp un număr; şi orice unu e şi multiplu, şi orice multiplu 
e şi unu. Şi una şi alta sunt relative. Realitatea e dincolo de 
unu şi de multiplu. 

Caracterul acesta îl are în mod eminent Dumnezeu. El 
e în mod eminent Unu şi Trei, sau, mai bine zis, dincolo de 
modul cum e la noi unu şi trei. Cele trei Subiecte sunt atât 
de interioare în unitatea Lor de fiinţă nedispersată, că nu 
pot fi în nici un fel despărțite, ca să poată fi numărate ca 
trei entităţi cu o oarecare discontinuitate între ele. Sfântul 
Vasile spune: "Noi nu socotim prin compunere, plecând de 
la unu la multiplu prin adaos, spunând unu, doi, trei, sau 
primul, al doilea, al treilea. 'Căci Eu sunt Dumnezeu primul 
şi Eu după aceea" (Is. 44, 6). De un al doilea Dumnezeu 
n-am auzit nici azi. Căci închinându-ne lui Dumnezeu din 
Dumnezeu, mărturisim şi proprietatea deosebită a lposta- 
surilor şi monarhia, nerupând pe Dumnezeu într-o mulţime 
despărţită"!99, 

Dar numărul care reprezintă prin excelenţă distincţia în 
unitate, sau unitatea explicită, este trei. Doi nu ne spune ce 
se cuprinde propriu-zis în unitate. Aceasta se observă pro- 
priu-zis în planul subiectelor, unde se arată adevărata sem- 
nificaţie a distincţiei în unitate, sau a unităţii în cele dis- 
tincte şi rostul acestei constituţii paradoxale a realităţii. 

Un subiect unic în sens absolut ar fi lipsit de bucuria și 
deci de sensul existenţei. El s-ar îndoi chiar de existenţa 
lui. Existenţa lui s-ar amesteca cu visul. După învăţătura 
noastră, un subiect și un obiect, sau o lume de obiecte în 
faţa lui, menţine subiectul în aceeași singurătate lipsită de 
bucurie şi de un sens al existenţei. "Ce folos de ar dobân- 
di omul lumea toată, iar sufletul şi-l va pierde?" (Mt. 16, 
26). Un subiect şi un obiect nu sunt o doime, căci obiectul 
nu scoate subiectul din incertitudinea existenţei. 


199. Liber de Spiritu Sancto, cap. 18, P. G. 32, col. 149. 

Două subiecte realizează prin comuniunea lor o oare- 
care consistenţă şi o bucurie şi un sens al existenţei. 

Dar nici această doime reală, care e în același timp o 
unitate dialogică, bazată pe unitatea de ființă, nu e sufi- 
cientă. Comuniunea în doi este şi ea limitare din două 
puncte de vedere. Mai întâi comuniunea în doi nu deschide 
întregul orizont implicat în existenţă. Cei doi nu numai se 
deschid unul altuia, ci se şi închid. Celălalt devine nu nu- 
mai o fereastră, ci şi un zid pentru mine. Cei doi nu pot trăi 
numai din ei doi. Ei trebuie să aibă conştiinţa unui orizont 
care se întinde dincolo de ei, dar în legătură cu amândoi. 
Iar acest orizont nu poate fi constituit de un obiect sau de 
o lume de obiecte. Aceasta nu-i scoate din monotonia unei 
vederi restrânse, sau a unei singurătăţi în doi. Numai al 
treilea subiect îi scoate din neîntrerupta lor singurătate în 
doi, numai un al treilea subiect, care poate fi și el partener 
de comuniune şi nu stă pasiv în faţa lor, ca obiectul. 

Dacă eu-l fără nici o relaţie poate fi reprezentat ca un 
punct, iar relaţia între două subiecte, ca o linie ce leagă un 
punct cu un altul, relaţia lor cu al treilea poate fi reprezen- 
tată ca o suprafaţă, care cuprinde în interiorul ei totul, mai 
precis ca un triunghi. Intenţionalitatea aceasta e realizată 
în comuniunea treimică divină. 

Orizontul limitat al unei comuniuni exclusive între două 
persoane este legat de o iubire cu obiectiv limitat. Din 
acest motiv, dacă o asemenea comuniune nu mulțumește 
nici pe oameni, cu atât mai puţin mulţumeşte pe Dum- 
nezeu. Deși Tatăl şi Fiul Se dăruiesc Unul Altuia în între- 
gime în iubirea Lor, din această iubire trebuie îndepărtat 
orice înţeles al unui egoism în doi, care contrazice infini- 
tatea divină290. Aceasta face tot ce e în afară, sau ţine 


200. E. Kovalevsky, 'Les nombres dans la Genese', în rev. cit.: “Filo- 
sofia Evului Mediu - şi se face apel la marile şcoli de la Chartres, Poitiers 
- analizează adeseori problema Triunului. Hugues de Saint Victor pro- 
pune o definiţie minunată, şi anume: Unul, zice el, este, din punct de 

orice e deosebit de ei doi într-un veşnic nimic sau cel mult 
la un nivel de veşnică inferioritate. Dar o asemenea iubire 
exclusivă faţă de altul implică în ea totodată o frică, o incer- 
titudine, o gelozie201. Al treilea e proba de foc a adevăratei 
iubiri între doi. 

Numai prin cel de al treilea, iubirea celor doi se dove- 
deşte generoasă, capabilă să se întindă la subiecte în afara 
lor. Exclusivismul între doi face imposibil actul revărsării 
generoase peste zidul închisorii in doi. 

În acest sens, numele Duhului Sfânt este asociat atât 
de mult cu iubirea, întrucât el e semnul iubirii depline în 
Dumnezeu. Numai al treilea implică eliberarea deplină a 
iubirii de egoism. Prin Duhul Sfânt iubirea Treimii se do- 
vedeşte cu adevărat sfântă. Numai pentru că este un al 
treilea, cei doi pot deveni simultan unul, nu numai prin re- 
ciprocitatea iubirii dintre ei, ci prin uitarea comună a ambilor 
în faţa celui de al treilea. Numai existenţa unui al treilea în 
Dumnezeu explică crearea unei lumi numeroase de eu-ri şi 
ridicarea lor la nivelul de parteneri îndumnezeiţi ai Tatălui 
şi ai Fiului în iubire, prin Duhul Sfânt, egal cu Ei. De aceea 
numai prin Duhul Sfânt se răspândeşte iubirea divină în 
afară. Nu degeaba eu-rile create sunt înfăţişate şi ridicate la 
nivelul de parteneri ai dialogului cu Tatăl şi cu Fiul prin 
Duhul Sfânt. Duhul Sfânt reprezintă putinţa întinderii iubirii 
dintre Tatăl şi Fiul la alte subiecte şi, în acelaşi timp, drep- 


vedere moral, o satisfacţie, un egoism, un lucru închis, în timp ce Dum- 
nezeu Se deschide în oarecare fel iubirii, conpenetrării unuia de către 
altul, renunţării unuia pentru altul. Doi este deja unirea perechii. El mai 
conţine imperfecţiuni, pentru că atunci când iubeşti pe altul, te iubeşti 
pe tine însuţi. Celălalt te reflectă. Unul nu se iubește, doi se iubesc. 
lubirea desăvârşită, extatică, jertfelnică, iradiantă, deschisă, fără res- 
tricţii, fecundă nu apare cu adevărat decât cu trei' (p. 10). 

201. Henric Ibsen a descris iubirea aceasta egoistă, nefastă şi nesi- 
gură a unei soţii faţă de soţul ei, geloasă chiar pe iubirea soţului faţă de 
propriul ior copil (Micul Eyolf). 


21 - Dogmatica - vol. | 

[ | tul unui al treilea la dialogul iubitor al celor doi, drept cu 
care El învesteşte subiectele create. 


2. Treimea Persoanelor, condiţie a menţinerii distincte 
a persoanelor în comuniune. Contrazicerea ei 
prin Filioque 


Dacă am folosit înainte pentru modul de a fi al lui Dum- 
nezeu termenul de subiectivitate pură spre a înlătura de la 
EI orice semn al caracterului de obiect, am făcut-o înţele- 
gând prin subiectivitate nu un conţinut iluzoriu ce şi-l poate 
da un subiect, ci modul absolut liber al lui Dumnezeu de 
a fi prin Sine şi de a Se decide prin Sine. Dar acest mod în- 
seamnă la Dumnezeu cel mai consistent mod de realitate: 
El e o subiectivitate obiectivă sau o obiectivitate subiec- 
tivă. EI e dincolo de distincţia între subiectivitate şi obiec- 
tivitate, căci persoana e nu numai cugetare, ci şi cea mai 
intensă realitate. Dumnezeu e deasupra subiectivităţii şi 
obiectivităţii cunoscute de noi. El e una întrucât e alta. 
Sfântul Maxim Mărturisitorul spune: "Orice cugetare este o 
sinteză a celor ce cugetă şi a celor cugetate, dar Dumnezeu 
nu este nici dintre cei ce cugetă, nici dintre cele cugetate. 
El este deasupra acestora. Căci altfel S-ar circumscrie ca 
subiect ce cugetă, având lipsă de relaţia cu ceea ce cugetă, 
iar ca obiect cugetat căzând în chip firesc, datorită relaţiei, 
sub vederea celui ce cugetă'202. 

Dar această consistenţă subiectiv-obiectivă e asigurată 
deplin în Dumnezeu prin faptul că EI e în trei persoane. O 
singură persoană se poate considera că e numai cugetare, 
două persoane scufundate în comuniunea lor exclusivă pot 
avea şi ele impresia că au ieșit din realitate. Numai a treia 
persoană le asigură că ele sunt într-o realitate obiectivă în 
care depăşesc subiectivitatea lor duală. Căci deși a treia 
persoană e trăită şi ea ca subiect, totuşi, prin faptul că e 





i 202. Capetele gnostice, Il, 2; Filoc. rom. Ii, p. 166. 


L 

trăită de două, le dă acestora sentimentul obiectivităţii lor 
proprii. Un obiect comun care le-ar fi necesar, le-ar circum- 
scrie, dar o persoană egală lor le lasă în necircumscrierea 
lor şi le-o lărgeşte făcându-le deplin 'obiectivă' necircum- 
scrierea lor. 

Cel de al treilea împlineşte rolul de 'obiect', de orizont, 
care asigură şi celor doi sentimentul obiectivităţii, prin fap- 
tul că-i păzeşte de a se confunda într-o unitate indistinctă, 
prin exclusivismul iubirii între ei, pe care-l poate produce 
socotinţa fiecăruia din ei că nu mai e nimic vrednic de iubit 
în afară de celăialt. Existând un al treilea de aceeaşi va- 
loare, nici unul din cei doi care se iubesc nu uită de vred- 
nicia de iubire a celui de al treilea și prin aceasta sunt 
reţinuţi de la confundarea întreolaltă. La oameni, al treilea 
poate avea rolul de a-i feri pe cei doi nu numai de a se scu- 
funda unul în altul, ci şi de a cădea într-o plictiseală de 
moarte prin neputinţa lor de a-şi întreţine permanent inte- 
resul reciproc, din cauza finitudinii lor. La oameni, al treilea 
are deci rolul de a oferi unuia sau altuia din cei doi şi am- 
bilor noutatea unei alte comuniuni, după care pot reveni cu 
interes împrospătat şi îmbogăţit la comuniunea dintre ei. 

La Dumnezeu nu poate fi vorba de rolul Celui de al 
treilea de a reaprinde iubirea dintre Cei doi, ci numai de 
menţinere a Lor într-o distincţie personală, cu toată iubirea 
neîntreruptă ce persistă între Ei, datorită infinităţii Lor. Ra- 
portarea Lor la al treilea coincide cu confirmarea obiecti- 
vităţii Lor subiective şi, odată cu aceasta, cu asigurarea dis- 
tincţiei Lor personale. În cele trei persoane se confirmă 
deplin "adevărul" existenţei lui Dumnezeu, care în doi ar fi 
confirmat numai în parte, iar prin unul ar rămâne incert. De 
aceea Duhul Sfânt Se numeşte în mod special "Duhul ade- 
vărului“ (In 15, 26; 16, 135) şi El are menirea să intărească 
în adevăr. În troparul Botezului se spune că: "Duhul în chip 
de porumb a adeverit întărirea cuvântului" Tatălui cu privire 
la Fiul cel întrupat. 

intrucât prin Duhul, ca al treilea, se adevereşte existen- 
ţa lui Dumnezeu, El mai e numit şi “Duhul vieţii“, iar pentru 
creaturi înseamnă 'Dătătorul de viaţă" şi "Mângâietorul", sau 
"Duhul Sfânt“ şi "Sfinţitorul“ (In 17, 17, 19). 

La Dumnezeu, Duhul nu poate avea rolul de a atrage pe 
| Unul din Cei doi la o comuniune alternativă cu Sine pentru 
NR a reaprinde iubirea Unuia faţă de Celălalt, cum îl are cel de 
IL] al treilea la oameni, ci numai pe acela de a-l menţine în dis- 
isi tincţia Lor, pentru că toate cele trei Persoane dumnezeieşti 
stau faţă către faţă. La oameni, aceasta se întâmplă rar şi 
nedeplin. La oameni, trebuie să se producă mereu o mu- 
tare a privirii de la unul la altul, când sunt prezente trei per- 
soane. Totuşi uneori are loc și la oameni aceasta, când iu- 
birea între cei trei e deplină şi egală. Părinţii privesc îm- 
preună la copil; copilul priveşte simultan feţele părinţilor; 
un părinte priveşte simultan faţa copilului şi a celuilalt soţ. 
Nici unul nu devine, când sunt toţi trei de faţă, el pentru 
ceilalţi. Nici unul nu-i al treilea propriu-zis în ce priveşte 
ordinea sau iubirea sau cinstirea. În aceste cazuri cei doi 
sunt pentru al treilea noi, iar al treilea, tu; sau cei doi sunt 
voi pentru cel de al treilea. La Dumnezeu, Cei trei sunt oa- 
recum simultan, eu, tu, tu. 

La Dumnezeu, această raportare e perfectă şi perma- 
nentă. Încât nu există un al treilea în sens propriu, adică în 
sensul că ar fi în afara relaţiei directe eu-tu. Aceasta cu atât 
mai mult cu cât fiecare Persoană vede prin fiecare Persoa- 
nă și pe Cealaltă, sau Le vede în Sine însăși pe Celelalte. 
La Dumnezeu au loc simultan relaţiile noi-tu, sau eu-voi, 
dar şi eu-tu-tu. Fiecare Subiect divin e capabil de această simul- 
tană atenţie la Celelalte, privite deosebit sau câte două. Un 
al patrulea nu mai e necesar pentru actualizarea plenitu- 
dinii existenţei, pentru confirmarea Celor doi în existenţă. 
Al treilea reprezintă tot ce mai poate fi dincolo de Ei, toată 
realitatea prin care Se pot confirma Cei doi. Al patrulea în 
Dumnezeu ar dispersa şi ar limita pe al treilea, l-ar scădea 

importanţa. Al patrulea ar însemna că nu mai e concentrat 
tot orizontul obiectiv în care se află Cei doi, într-o singură 
Persoană. 

La oameni e posibil acest lucru, pentru îmbogățirea lor 
spirituală şi pentru depăşirea monotoniei trăite în raport cu 
oricare persoană, în calitatea ei de mărginită; e necesar ca 
un eu să atragă în rolul de tu mereu alte şi alte persoane 
cuprinse sub categoria lui el. El trebuie să fie multiplu, pen- 
tru că şi eu şi tu sunt mărginiţi. Dar în nici un caz nici la 
oameni nu există decât categoriile: eu, tu şi el, sau multi- 
plul lor, în care ar fi asimilate mai multe persoane ca eu, ca 
tu, sau ca el: noi, voi, ei. Din perspectiva relaţiei eu-tu nu 
se poate merge mai departe de el, pentru că nu are unde 
să se mai meargă. P. Florensky spune: 'Voi fi întrebat: de ce 
există tocmai trei ipostasuri? Eu vorbesc de numărul "trei" 
ca de unul imanent adevărului, inseparabil de el (eu nu pot 
exista în afara relaţiei cu tine şi în afara unui orizont care 
ne confirmă, n.n.)... numai în unitatea celor trei primeşte 
fiecare o unitate absolută. În afară de trei nu există confir- 
mare (în adevăr), nu există subiect al adevărului. Dar mai 
mult ca trei? Da, pot exista şi mai mult ca trei prin primirea 
unor subiecte în sânul vieţii treimice. Dar aceste noi iposta- 
suri nu mai sunt membre prin care subiectul se conservă 
ca subiectul adevărului şi de aceea nu apar ca necesare 
interior pentru absolutul său; sunt ipostasuri condiţionate, 
care pot să fie sau să nu fie pentru subiectul adevărului (şi 
chiar pentru confirmarea mea la limită în adevărul exis- 
tenţei terestre, limită depăşită prin treimea dumnezeiască 
în existenţa mea veşnică, n.n.). De aceea nu pot fi numite 
ipostasuri în sensul propriu şi e mai bine să fie numite per- 
soane îndumnezeite"203. 

Învățătura catolică despre purcederea Duhului Sfânt de 
la Tatăl şi de Ia Fiul ca dintr-un singur principiu, formulată 


203. P. Florensky, op. cit., p. 36. E 

cu intenţia de a întări comuniunea între Tatăl şi Fiul, pă- 
cătuieşte împotriva celor două puncte expuse mai sus: a 
extinderii generoase a iubirii dintre Tatăl şi Fiul şi a men- 
ținerii distincte a Persoanelor Lor, ba chiar a Persoanei 
Sfântului Duh. 

Accentuând iubirea dintre Tatăl şi Fiul până la confun- 
darea Lor într-un singur principiu al purcederii Sfântului 
Duh, teologia catolică nu mai vede pe Aceștia ca fiind Per- 
soane distincte. lar aceasta face imposibilă chiar iubirea 
între Ele. Căci nemaiexistând ca două Persoane în actul 
purcederii Duhului, Tatăl şi Fiul nu Se mai pot iubi propriu- 
zis. Existenţa Duhului ca al treilea, sau rolul Lui de a arăta 
mărimea iubirii dintre Tatăl şi Fiul şi de a-l păstra ca Per- 
soane distincte, devine fără obiect. El nu mai e propriu-zis 
al treilea, ci al doilea. Duhul e văzut mai degrabă ca Cel ce-l 
scufundă pe Cei doi într-o unitate indistinctă. lar dacă Cei 
doi, pentru a purcede în comun pe Duhul, Se scufundă într-un 
tot indistinct, Duhul ca rezultatul acestui tot indistinct nu 
mai poate fi nici El persoană. 

De fapt expresiile unor teologi catolici despre Duhul 
Sfânt sunt atât de ambigue, încât e greu să mai spui dacă Îl 
consideră persoană sau nu. lar alţii Îl declară persoană, dar 
din speculaţiile lor rezultă mai degrabă concluzia că nu e 
persoană. Toţi sunt conduşi la această concluzie de specu- 
iaţiile prin care identifică naşterea Fiului şi purcederea 
Sfântului Duh cu actele psihice şi îndeosebi de necesitatea 
de a întemeia prin aceste acte purcederea Duhului Sfânt de 
ia Tatăl şi de la Fiul ca de la un singur principiu. Necesi- 
tatea aceasta a îndemnat teologia catolică să identifice pe 
Fiul cu imaginea ce Şi-o face Tatăl despre Sine prin cu- 
noaştere, iar purcederea Duhului, cu iubirea dintre Tatăl şi 
Fiul. Iubirea aceasta nemaiţinând în existenţă două per- 
soane deosebite, este ea însăşi persoana comună a Tatălui 
şi a Fiului. În felul acesta Tatăl şi Fiul sunt contopiţi, în 
acest act, într-o persoană duală, într-un "noi", adică încetea- 

ză de a mai fi două persoane propriu-zis, ba această reali- 
tate contopită, deci impersonală, este socotită totodată ea 
însăşi Duhul Sfânt. 

Dintre teologii catolici contemporani care identifică pe 
Duhul cu acel 'noi' constituit de Tatăl şi Fiul, menţionăm pe 
Heribert Muhlen. El declară: 'Se poate spune că Duhul 
Sfânt este actul comun (Wir-Akt) dintre Tatăl şi Fiul, adică 
'"moi' ca persoană ('Wir' in Person), respectiv "relaţia inter- 
trinitară no?204. "Duhul Sfânt este relația intertrinitară "noi", 
întrucât actul comun (Wir-Akt) al Tatălui şi Fiului subzistă în 
El însuşi'295, 

Precum se vede, Muhlen persistă să numească totuși 
pe Duhul Sfânt persoană. Dar e foarte stranie această per- 
soană care nu e altceva decât persoana duală a Tatălui şi a 
Fiului. "În Duhul Sfânt, unitatea personală a Tatălui şi a Fiu- 
lui devine persoană'. "Duhul Sfânt este unitatea dintre Tatăl 
şi Fiul în persoană, ea este aşa zicând perihoreza (conpe- 
netrarea) intradivină în persoană'206. "Deosebirea Duhului 
de Tatăl şi de Fiul constă tocmai în aceea că EI este apro- 
pierea absolută a două realităţi într-o persoană" (subliniat 
de Muhlen)207. 

Muhlen vrea totuși să menţină pe Tatăl şi pe Fiul ca per- 
soane distincte, El crede că distincţia între Ei e asigurată prin 
faptul că, concomitent cu 'relaţia-noi' dintre Ei, care e una cu 
Duhul Sfânt, există și o "relaţie eu-tu' între Tatăl și Fiul; sau că 
înainte de "relaţia-noi" între Ei se afirmă 'relaţia eu-tu' între Ei. 
"Tatăl şi Fiul încă nu alcătuiesc un "noi" în sensul deplin, înainte 
ca (într-un "mai târziu' logic faţă de constituirea fiecăruia din Ei 
ca persoană) să purceadă pe Duhul. Reciprocitatea eu-tu încă 
nu este ca atare comunul lui 'noi'. Aceasta dă expresie faptului 


204. Der heilige Geist als Person, 3 Auflage, Munster, Verlag 
Aschendorf, 1996, p. 157. 

205. Op. cit., p. 159. 

206. Op. cit., p. 159. 

207. Op. cit., p. 166. 

că Tatăl şi Fiul Se află într-o mai strânsă relaţie de cum Se află 
Duhul şi Fiul faţă de Tatăl'2C08. 

Pe de altă parte, Muhlen consideră că 'relaţia-noi' între 
Tatăl şi Fiul, care e una cu Duhul Sfânt, e un act al fiinţei 
dumnezeieşti. “in spiratio activa se arată natura divină cea 
una, ca act al lui noi'. "Tatăl şi Fiul sunt în Duhul Sfânt (şi 
în purcederea Lui) nu pe temeiul constituţiei fiecăruia ca 
persoană, ci pe temeiul unităţii naturii divine"209. 

Cu alte cuvinte, Tatăl şi Fiul sunt două Persoane în 
relaţia eu-tu, între Ei, fiind concomitent şi natura divină cea 
una în 'relaţia Lor ca noi', care e identică cu Duhul Sfânt. 
Este evidentă în această concepţie echivalarea fiinţei divi- 
ne cu persoana, mai întâi cu cele două Persoane, a Tatălui 
şi a Fiului, şi apoi cu Persoana Sfântului Duh. Tată! + Fiul = 
fiinţa divină = Sfântul Duh. În mod special se evaporează 
Persoana Sfântului Duh, Care Se menţine ca persoană prin 
faptul că purcede de la o Persoană-Tatăl (In 15, 26). 

Avem aici sub altă formă teoria catolică de la Tertulian: 
în procesiunea Unului la al Doilea, Dumnezeu Se diversi- 
fică, pentru ca în procesiunea continuată spre Duhul Sfânt 
să Se readune în Unul. Toma d'Aquino, reluând această 
concepţie, spusese şi el: 'Prin iubire (Dumnezeirea) revine 
la substanţa de unde începuse prin cunoaștere'210. iar Le 
Guillou, deşi declară insistent că prin identificarea proce- 
selor divine cu funcţiile psihice se pune în lumină carac- 
terul personal al lui Dumnezeu mai mult decât în doctrina 
ontologistă patristică a ipostasurilor, spune la urmă: 'Esen- 
ţa este aceea din care şi prin care este totul în Dumnezeu, 
inclusiv Persoanele care sunt Dumnezeu'2!1. 


208. Op. cit., p. 161. 

209. Op. cit., p. 164. 

210. Citat în revista /stina, nr. 3 (iulie-decembrie) din 1972, p. 459. 

211. "Reflexions sur la theologie trinitaire ă propos de quelques 
€tudes anciennes et recentes', în rev. Istina cit., p. 463. Vezi la Pr. D. 
Stăniloae, "Studii catolice recente despre Filioque”, în rev. Studii teolo- 
gice, Bucureşti, nr. 7-8, iulie-august 1973, p. 493. 

Iubirea deplină între Tatăl şi Fiul ca identică cu Duhul 
Sfânt, de care face atâta caz teologia catolică, nu e decât 
scufundarea celor două Persoane în fiinţa impersonală, în 
sensul plotinian sau nirvanic. 

Pericolul eșuării în acest impersonalism a fost evitat de 
teologia ortodoxă, prin faptul că nefiind obligată să explice 
o doctrină nerevelată, ca cea despre purcederea Duhului 
Sfânt de la Tatăl şi de la Fiul ca dintr-un singur principiu, 
prin procesele psihice, a primit pe Fiul şi pe Duhul Sfânt ca 
persoane date în mod real prin naştere şi purcedere, fără 
să se lase ispitită de încercări de a explica modul originii 
Lor după analogia funcţiilor psihice, ci l-a exprimat prin 
numirile apofatice naștere şi purcedere. 

Antrenată de analogia naşterii şi purcederii cu funcţiile 
psihice, teologia catolică nu a mai ţinut aceste două acte 
deasupra celorlalte acte ale lui Dumnezeu, pe care teologia 
ortodoxă le vede pe planul relaţiilor lui Dumnezeu cu lu- 
mea. Astfel, teologia catolică declară că aşa cum actele ce- 
lelalte ale lui Dumnezeu sunt comune tuturor Persoanelor 
divine pentru că provin din fiinţa Lor comună, aşa sunt 
comune şi actul naşterii şi al purcederii. Prin aceasta teolo- 
gia catolică nu le mai menţine pe acestea ca acte specifice 
ale persoanelor şi constitutive pentru Persoanele divine. 
Din cauza aceasta teologia catolică deduce, din ordinea în 
care Persoanele divine Se manifestă în lume, o ordine a 
relaţiilor Lor intradivine. Ea nu admite o libertate a ordinii 
divine în care lucrează Persoanele divine în lume, căci 
actele divine în lume trebuie să reproducă strict ordinea în 
care Se află Ele în viaţa intradivină. După ea, Fiul nu poate 
fi trimis de Duhul Sfânt, cum spune Domnul Hristos (Lc. 4, 
18), pentru că pe planul etern Duhul este Acela care pur- 
cede de la Fiul. Se manifestă aici o lipsă de înţelegere pen- 
tru misterul libertăţii divine, o interpretare a lucrării lui 
Dumnezeu în lume după o ordine lipsită de libertate. Iden- 
tificarea planului personal cu planul fiinţei şi derivarea pla- 

nului creaţional din planul divin al fiinţei duc concepţia 
catolică aproape de panteism. De aici decurge şi raţiona- 
lismul teologiei catolice. 

H. Muhlen respinge învăţătura că naşterea şi purcede- 
rea ar aparţine unor Persoane deosebite, declarând: 
"Aceasta ar însemna că s-ar referi între Ele trei centre de 
acte. În Dumnezeire nu există însă decât un unic centru de 
acte, strict comun'212. De aici ar rezulta că în Dumnezeu 
nu există propriu-zis un Tată şi un Fiu, pentru că nu există 
o naştere ca act propriu exclusiv al Tatălui. Sfinţii Părinţi au 
accentuat şi ei că în Dumnezeu există un singur principiu, 
un singur centru de acte, un singur centru al actelor de pro- 
venire; dar el este Tatăl, deci este o persoană, care asigură 
caracterul personal al tuturor Persoanelor, nu ființa comu- 
nă care face relativă şi ambiguă deosebirea dintre Per- 
soane. 


3. Treimea Persoanelor divine, condiţia unei depline 
bucurii a Fiecăreia, de Celelalte 


Admiterea simplă a celor trei Persoane dumnezeieşti, 
fără încercarea de a explica originea Lor după analogia 
funcţiilor psihice, ne permite să înţelegem a treia semnifi- 
caţie principală a treimii Persoanelor, fără slăbirea distinc- 
ţiei Lor personale. Această semnificaţie constă în faptul că 
asigură deplinătatea comuniunii Lor şi în faptul că face 
această comuniune plină de bucuria unei persoane, de 
cealaltă. Între doi, bucuria nu e deplină dacă ea nu e comu- 
nicată de fiecare unui al treilea. Tatăl Se bucură de Fiul, dar 
bucuria aceasta vrea să Şi-o comunice unui al treilea ca să 
fie deplină. Aceasta nu înseamnă că Fiul trebuie să dea şi 
El o existenţă unei alte persoane deosebite de Tatăl, căreia 
să-i comunice bucuria Sa. În acest caz, S-ar închide şi Fiul 


212. H. Mihlen, op. cit. 

faţă de Tatăl în comuniunea cu câte o altă persoană deo- 
sebită. În acest scop Tatăl purcede pe al treilea Subiect, 
Care e îndreptat împreună cu Tatăl în întregime spre Fiul. 
Bucuria împărtăşită a Tatălui de Fiul umple pe Fiul de o 
sporită bucurie de Tatăl. Pe lângă aceea, Fiul împărtăşeşte 
şi El bucuria Sa de Tatăl, acestui al treilea Subiect, fără să 
trebuiască să-L purceadă şi El, odată ce există prin purce- 
dere de la Tatăl. Duhul participă la bucuria Tatălui de Fiul 
întrucât purcede de la Tatăl, şi participă la bucuria Fiului de 
Tatăl şi prin aceasta străluceşte din Fiul?215. Fiul însuşi 
apare mai strălucitor Tatălui, întrucât Se bucură de Tatăl nu 
numai El ca imagine consistentă a Lui, ci şi cu Duhul. Sfân- 
tul Grigorie Palama zice: "Pe Acesta (pe Duhul) Fiul Îl cere 
de la Tatăl ca Duh al Adevărului şi al Înţelepciunii şi al 
Cuvântului... şi (prin El) Se bucură împreună cu Tatăl, Care 
Se bucură de EI (de Fiul)... Căci Duhul Sfânt este această 
bucurie dinainte de veci a Tatălui şi a Fiului, fiind comun 
Lor în ce priveşte folosirea, fapt pentru care e şi trimis de 
Amândoi la cei vrednici, dar e numai al Tatălui în ce pri- 
veşte existenţa; de aceea, numai din El purcede'214. 

În sensul acesta Duhul Sfânt face legătura între Tatăl şi 
Fiul, fără să înceteze să fie Persoană distinctă și fără să 
purceadă şi de la Fiul. În sensul acesta Duhul e şi "Duhul 
Fiului”, dar Fiul rămâne 'Fiu' în această strălucire a Duhului 
din EI, nu devine Tată al Duhului. Duhul nu e EI însuşi 
bucuria, ci Cel care, participând la bucuria Tatălui de Fiul 
şi a Fiului de Tatăl, arată în plinătatea ei bucuria Unuia de 


213. Asupra distincţiei între "purcederea' Duhului din Tatăl şi “stră- 
lucirea' Lui din Fiul a insistat în mod special Patriarhul de Constan- 
tinopoi, Grigorie Cipriotul, la sfârşitul sec. XIII. (A se vedea la Pr. D. 
Stăniloae, "Relaţiile treimice şi viaţa Bisericii", în Ortodoxia, Bucureşti, 
1965, nr. 1). A 

214. Capete teologice, cap. 36, în Filocalia greacă, ed. Ii, Atena, 
1893, p. 315. 

Celălalt, sau bucuria tuturor Celor trei de toţi trei. De aceea 
spune Sfântul Atanasie: "lar Domnul a spus că Duhul este 
Duh al Adevărului şi Mângâietor; prin aceasta a arătat că în 
Acesta este Treimea desăvârşită'215. 

învăţătura ortodoxă despre purcederea Duhului Sfânt 
din Tatăl spre Fiul și despre strălucirea Lui din Fiul spre 
Tatăl, ţinând pe Fiul în lumină în faţa Tatălui, implică în 
sine faptul că Fiul și Tatăl nici nu Se confundă, nici nu Se 
separă. Acest rol îl are oriunde Persoana a treia în raport cu 
celelalte două Persoane: datorită Ei, Cele două nu Se con- 
fundă într-o iubire fără orizont, în sens panteist (ca în 
catolicism sau în diversele filosofii impersonaliste), nici nu 
Se separă în sens individualist (ca în protestantism), ci Se 
păstrează în comuniune. Propriu-zis, atât panteismul cât şi 
individualismul sunt o cădere în natură, de la nivelul exis- 
tenţei personale, cu adevărat spirituale. De aceea din indi- 
vidualism ușor se trece în panteism, căci individul tinde să 
topească în sine pe celălalt. Dar de căderea în natură nu pot 
scăpa persoanele prin ele însele, ci numai prin ajutorul 
modului personal de existenţă, adică trinitar, al realităţii 
transcendente, sau al lui Dumnezeu. Numai Sfânta Treime 
asigură existenţa noastră ca persoane. 

întrucât Duhul nu e numai Cel ce participă la bucuria 
Tatălui de Fiul şi a Fiului de Tatăl, ci e și Cel de care Se 
bucură şi Tată! şi Fiul, El nu e al treilea într-un sens rigid al 
cuvântului. Dar întrucât Fiul are poziţia deosebită, de chip 
al Tatălui, iar Duhul e purces în scopul participării la bucu- 
ria Tatălui de Fiul ca imagine, El are în relaţia celorlalte 
două Persoane rolul deosebit al Celui purces în scopul de 
a face ca bucuria fiecărei Persoane de Alta să fie o bucurie 
participată de Cealaltă. Numai în acest sens e numărat ca 
al treilea. Căci altfel, El poate fi numit tot aşa de bine al 


215. Ep. 1 ad Serapionem, P. G. 26, col. 589. 

doilea ca şi Fiul (un alt al doilea), sau întrucât atât Fiul, cât 
şi Duhul sunt deodată cu Tatăl şi impreună cu EI, toţi sunt 
primul. În Treime nu e un 'după' şi un “înainte”. "Cei trei în 
Treime transcend orice număr matematic'2 16, 

Pentru faptul că e purces spre a da bucurie fiecărei 
Persoane, un vechi ecfonis al Bisericii pune înaintea Lui 
particula 'cu'. Sfântul Vasile cel Mare spune că această par- 
ticulă exprimă 'demnitatea' Duhului217. Adică ea înseamnă 
egalitatea în mărire cu Tatăl şi cu Fiul, dar și rolul deosebit 
de a face ca fiecare Persoană să fie în relaţia cu Cealaltă, 
nu singură, ci împreună 'cu' Cealaltă. Amândouă aceste 
înţelesuri se cuprind, se pare, și în particula "împreună cu', 
prin care este legat Duhul Sfânt de Tatăl şi de Fiul în 
Simbolul niceo-constantinopolitan. 

În acest sens, Duhul Sfânt prilejuieşte în mod special 
“comuniunea' (2 Cor. 13, 13; Filip. 2, 1). Duhul ne fereşte 
de singurătatea ucigătoare. De aceea e Mângâietorul. Tot- 
deauna EI îţi oferă o comuniune. În El găseşte oricine o 
mângâiere. El ne asistă totdeauna. EI ne înviorează bucuria 
noastră de Dumnezeu. El e "de-viaţă-făcătorul'. În Duhul 
cunoaştem şi mărim pe Dumnezeu şi ne bucurăm de E1218. 
El dă mărturie conştiinţei noastre despre Dumnezeu (1 Cor. 
2, 10 urm.). Dumnezeu e sălășluit în noi prin "Duhul" ca dar 
al Lui (1 Cor. 12, 3-9). Sfântul Atanasie zice: 'Noi fără 
Duhul suntem străini şi depărtaţi de Dumnezeu. lar prin 
împărtăşirea de Duhul ne unim cu Dumnezeirea. Deci a fi 
în Dumnezeu nu e un lucru al nostru, ci al Duhului, Care 
este în noi şi rămâne în noi atâta timp cât Îl păstrăm în noi 
prin mărturisire'219, 


216. P. Evdokimov, Le Saint Esprit dans la tradition orthodoxe, 
Paris, Ed. du Cerf, 1969, p. 44. 

217. Liber de Spiritu Sancto, cap. 27, P. G. 32, col. 193. 

218. Ibidem. 

219. Oratio III contra Arianos, P. d. 26, col. 373. 

Duhul e Sfântul şi Sfinţitorul, prin fidelitatea cu care 
asistă pe ceilalţi, prin fidelitatea pe care o întreţine în cei- 
lalţi față de Dumnezeu și întreolaltă. Ţine de Duhul să par- 
ticipe şi să Se facă participat ca persoană. El e expresia 
generozităţii lui Dumnezeu, a uitării lui Dumnezeu de Sine 
în “ieşirea” Lui la creaturi. El e bucuria lui Dumnezeu de ele 
şi a lor, de Dumnezeu. 





PARTEA A DOUA 


LUMEA, 
OPERĂ A IUBIRII LUI DUMNEZEU, 
DESTINATĂ ÎNDUMNEZEIRII 








] 
Crearea lumii văzute 


A 
Crearea lumii văzute şi a omului, în general 


1. Crearea lumii şi solidaritatea omului 
cu semenii lui şi cu natura 


Iconomia lui Dumnezeu sau planul Lui cu privire la lu- 
me constă în îndumnezeirea lumii create, care, în urma pă- 
catului, implică și mântuirea. Mântuirea şi îndumnezeirea 
lumii presupun, ca prim act divin, crearea ei. Mântuirea şi 
îndumnezeirea vizează, fără îndoială, în mod direct umani- 
tatea, dar nu o umanitate desprinsă de natură, ci unită 
ontologic cu natura. Căci natura ţine de om, sau întregeşte 
pe om, şi omul nu se poate desăvârși fără să reflecteze şi 
să lucreze asupra naturii. De aceea prin lume se înţelege 
atât natura, cât şi umanitatea; sau, când se indică prin cu- 
vântul lume una din ele, totdeauna este subinţeleasă şi 
cealaltă. 

Creştinismul din Occident a avut adeseori tendinţa de 
a referi mântuirea la omul separat de natură. Creştinismul 
răsăritean nu le-a conceput niciodată separat. În timpul 
recent a părăsit însă şi Occidentul în general concepţia 
despre mântuirea omului în mod separat de natură. Şcoala 
lui Bultmann care separă mântuirea omului de natură este 
astăzi un fenomen destul de singular. 

Dependenţa umanului de natură, care nu înseamnă co- 
borârea lui la ea, ci invers, este atât de adâncă, încât se 
poate spune că natura e o parte a naturii omului, e sursa 
unei părţi a naturii umane și deci condiţie a existenţei și a 
dezvoltării integrale a omului pe pământ. Omul nu se poate 
concepe în afara naturii cosmice. Aceasta poate să însem- 


22 - Dogmatica - vol. | 

ne că nici natura nu-şi împlineşte rostul ei fără om, sau 
printr-un om care lucrează contrar ei. Prin coruperea, steri- 
lizarea şi otrăvirea naturii, omul face imposibilă existenţa 
sa şi a semenilor săi. Astfel natura nu este numai condiţia 
existenţei omului singular, ci şi a solidarităţii umane. Natu- 
ra apare într-un mod cu totul clar ca mediul prin care omul 
poate face bine sau rău semenilor săi, dezvoltându-se sau 
ruinându-se el însuşi din punct de vedere etic şi spiritual. 
Natura e intercalată cu deplină evidenţă în dialogul interu- 
man binefăcător sau distrugător, dialog fără de care nu 
poate exista nici omul singular, nici comunitatea umană. 

Potrivit credinţei noastre, fiecare persoană umană e în- 
tr-un anumit fel un ipostas al întregii naturi cosmice, dar 
numai în solidaritate cu ceilalţi. Aceasta înseamnă că natu- 
ra cosmică este comună tuturor ipostasurilor umane, deşi 
fiecare o ipostaziază şi o trăieşte personal într-un mod pro- 
priu şi complementar cu ceilalţi. O separare a naturii cos- 
mice până la capăt între indivizii umani este imposibilă. 
Separarea ei prea mare sau în mod inegal introduce răz- 
boiul între persoane şi chiar în interiorul naturii umane, sau 
o face pe aceasta sclavul ei. Dar tocmai de aceea fiecare 
poate contribui la coruperea nu numai a unei naturi care îi 
aparţine personal, ci a naturii care aparţine tuturor. Aceasta 
indică o responsabilitate a omului față de natură, în care e 
implicată o responsabilitate față de semenii săi. lar acuita- 
tea acestei responsabilităţi arată că ea are un temei într-o 
responsabilitate faţă de o Persoană supremă, Care e Crea- 
torul naturii şi al oamenilor. 

Imposibilitatea separării persoanei umane de natura 
cosmică face ca mântuirea şi desăvârşirea persoanei să se 
proiecteze asupra întregii naturi şi să depindă și de ea; de 
asemenea, face ca persoana singulară prin silinţa sa în ve- 
derea mântuirii să poată ajuta şi pe alţii, sau să fie ajutată 
în ea de ei. Natura întreagă e destinată slavei de care se vor 
împărtăşi oamenii în Împărăţia cerurilor şi încă de pe acum 

ea se resimte de liniștea şi de lumina ce iradiază din omul 
sfânt. Slava lui Hristos pe Tabor a acoperit şi natura. Dar ea 
poate rămâne ascunsă pentru ochii şi simţirea multora şi 
natura poate fi înjosită şi afectată de răutatea unora dintre 
oameni. La rândul său, natura poate fi mediul prin care 
omul care crede primeşte harul dumnezeiesc sau energiile 
necreate binefăcătoare, dar şi locul prin care se exercită 
asupra lui şi înrâuriri care îl împing la rău. 

O concluzie care mai rezultă din interdependenţa oa- 
menilor faţă de natura ca dar al lui Dumnezeu, este că ea 
trebuie menţinută în esenţă nu numai în elementele ei, ci 
şi în sintezele ei naturale. Căci sintezele acestea sunt sin- 
gurele care nu sunt statice şi sterile, ci fertile. Ele se află 
într-o neîncetată fertilitate, producând omenirii mijloacele 
de existenţă. Natura ca dar al lui Dumnezeu se înnoiește 
continuu în acelaşi mod propice existenţei umane, fără să 
se epuizeze în această mişcare de înnoire şi de fertilitate. 

Astfel, natura se dovedeşte ca un mijloc prin care omul 
creşte spiritual şi îşi fructifică intenţiile faţă de sine şi faţă 
de semeni, când este menţinută şi folosită conform cu ea 
însăşi; dar când omul o sterilizează, o otrăveşte şi abuzea- 
ză de ea în proporţii uriaşe, el îşi împiedică creşterea spi- 
rituală a sa şi a altora. Aceasta confirmă faptul că ea e dată 
ca un mijloc necesar pentru dezvoltarea umanităţii în soli- 
daritate, că e un dar al unei fiinţe superioare personale, 
care a creat-o, ca şi pe oameni, într-o solidaritate. Această 
solidaritate nu a fost produsă de om, dar el o poate dez- 
volta sau slăbi spre binele sau spre răul lui şi al semenilor 
săi. Originea ei transcende puterile lui, ca şi cea a fiinţei lui. 
Dar în adecvarea lui la darul naturii care transcende, în ori- 
ginea ei, puterile lui, se face vădită originea lor comună în 
actul exclusiv al lui Dumnezeu, în crearea lor de către Dum- 
nezeu, din nimic. Dacă în esenţa lor ar arăta ceva de la ele 
însele, responsabilitatea noastră față de Dumnezeu, în com- 

portarea noastră faţă de natură şi de semeni, n-ar fi atât de 
totală. 

Înțelegerea naturii ca dar al lui Dumnezeu nu înseamnă 
însă că ea nu trebuie prelucrată. Ea este astfel făcută, că 
multe din cele necesare omului se obţin printr-o prelucrare 
din partea lui, iar în această prelucrare un loc important îl 
are imaginaţia continuu creatoare. Numai animalul se înca- 
drează întru totul în ceea ce-i dă natura în mod invariabil. 
Omul se dovedeşte şi prin aceasta 'stăpânul' naturii; iar 
natura -— o realitate maleabilă, contingentă, adecvată aces- 
tei imaginaţii creatoare a lui. Aici se înscrie rolul mare al 
gândirii, al imaginaţiei şi al muncii omeneşti, prin care se 
realizează gândirea lui creatoare în natură. lar prin munca 
sa, fiecare obţine mijloacele necesare nu numai pentru 
sine, ci şi pentru semenii săi. Oamenii trebuie să munceas- 
că şi să gândească solidar la prelucrarea darurilor naturii. 
Astfel se creează o solidaritate între oameni prin mijlocirea 
naturii. Munca, condusă de gândire, este o virtute principa- 
lă care creează comuniunea între oameni. Subiectele uma- 
ne îşi devin astfel transparente prin natură, prin gândirea şi 
munca lor aplicate în mod solidar, ca într-ajutorare, naturii. 
lar întrucât comuniunea între ei e întreţinută de respon- 
sabilitatea față de Subiectul suprem, El devine, la rândul 
Său, transparent prin natura dată de El, pentru ca ei să 
crească în comuniune prin munca lor. 

Munca poartă astfel semnul iubirii între oameni; iar prin 
caracterul ei obositor, ascetic, îi spiritualizează pe ei şi 
fructele ce li le dă natura, sau natura sensibilă care, dacă 
ar fi folosită fără muncă, ar deveni suma de mijloace a unei 
vieţi de plăceri, lipsită de forţa spiritualizării omului și fără 
influenţa libertăţii lui asupra ei. 

Dar puterea omului de a prelucra natura prin fapta gân- 
dită, prin muncă, întâlnind natura ca dar, se hrăneşte ea 
însăşi din puterea incomparabil mai mare a faptei Celui ce 
a creat acest dar, a Celui ce nu a prelucrat, la rândul Lui, o 

natură dată, ci a creat-o din nimic. Munca cu efecte limi- 
tate, săvârşită de om asupra naturii, pentru a o face la rân- 
dul său dar, altora, trimite astfel la fapta creatoare a lui 
Dumnezeu, al Cărui dar complet este natura. Din puterea 
creatoare a lui Dumnezeu, Care a creat lumea din nimic, îşi 
ia originea puterea creatoare limitaţă a omului asupra na- 
turii. Creaţia limitată a omului se întemeiază pe actul crea- 
ţiei din nimic al lui Dumnezeu. 

Pe de altă parte, în conştiinţa umană şi în iubirea faţă 
de semeni ce se manifestă în orice lucrare asupra naturii 
este o sete de cunoaștere şi de prelucrare nelimitată a pro- 
ceselor naturii. Natura însăşi se dovedește a fi făcută pen- 
tru conştiinţă, şi nu conştiinţa pentru natură. Natura se do- 
vedeşte ca o raționalitate plasticizată care poate fi în prin- 
cipiu modelată la nesfârşit de conştiinţă și transferată com- 
plet în conținuturile conştiinţei interumane iubitoare. 

Prin toate acestea, atât conştiinţa, cât şi natura trimit la 
existenţa unei conştiinţe eterne, care cuprinde actual din 
eternitate nu numai toată țesătura raţională şi posibil de 
plasticizat în forme nesfârşite ale naturii, ci şi puterea de a 
o plasticiza de fapt şi, prin aceasta, de a o crea din nimic şi 
de a o modela până la totala ei copleşire de către spirit. 
Prin aceasta satisface setea conştiinţei umane după aceas- 
tă copleşire deplină a naturii de către spiritul uman în comu- 
niune, sau de adunare a ei în spirit, stare spre care se 
dovedește destinată însăşi materia, ca raționalitate obiec- 
tivă plasticizată. Această operă o realizează Spiritul Creator 
prin spiritul uman. 

De fapt, dacă țesătura raţională a lumii trebuie să aibă 
un subiect care o gândeşte, un subiect care e cu adevărat 
cunoscător şi stăpân al lumii create, acest subiect poate 
opera și prin conştiinţa creată, în comuniune, adunarea şi 
transfigurarea materiei în spirit. Spiritul Creator, care este 
originea raţionalităţii plasticizate a naturii şi a subiectelor 
conştiente legate de ea, este şi ţinta lor, ţintă în care su- 

biectele umane îşi găsesc deplina unitate, împreună cu na- 
tura prin care comunică, ridicată la o stare deplin copleşită 
de spirit. 

Crearea lumii din nimic de către Dumnezeu se face azi 
evidentă şi în limitările ei, prin care EI însuşi ne limitează. 
Dar chiar prin această limitare EI ne ajută să creștem spiri- 
tual punând frână egoismului nostru, prin grija de a împărţi 
frăţeşte cu ceilalţi resursele limitate ale lumii, de a da şi 
altora posibilitatea să se dezvolte. Dumnezeu ne face azi 
să ne solidarizăm și mai mult între noi şi prin aceasta să 
creştem spiritual prin muncă şi sacrificiu. Acesta e un nou 
ascetism, un ascetism pozitiv, generalizat şi obligatoriu, 
care însă nu e într-o contradicţie cu formele lui vechi, ci 
poate să-şi găsească în ele o putere de susţinere. Respon- 
sabilitatea noastră faţă de natura dată de Dumnezeu apare 
azi şi ca o datorie de a folosi resursele cu cruţare şi de a 
nu o altera prin poluare. Acest lucru ne fereşte şi el de pa- 
timi şi de căutarea unei satisfaceri infinite în lume. 


2. Crearea din nimic, în timp 


După credinţa creştină, lumea şi omul au un început şi 
vor avea un sfârșit, în forma lor actuală, sau în cea în care 
pot evolua prin ei înşişi. Dacă n-ar avea un început, n-ar fi 
din nimic, deci n-ar fi opera exclusivă a libertăţii şi a iubirii 
lui Dumnezeu și n-ar fi destinate unei existenţe în plină- 
tatea lui Dumnezeu, ci forma ei relativă, imperfectă ar fi 
singura esenţă fatală a realităţii. Numai dacă lumea este 


| din nimic prin voia lui Dumnezeu, ea poate fi ridicată la un 
| plan de perfecţiune în Dumnezeu tot prin voia Lui atotpu- 


ternică şi prin iubirea Lui, după o anumită pregătire a ei 


1, Raportul comisiei "Biserica şi Societatea' a Consiliului Ecumenic 
al Bisericilor, intitulat "Natura, dreptatea socială și viitorul eshatologic', 
din iunie-iulie 1973, Christian Anticipation of Social Thought in Future 
Perspective, ed. Church and Society, World Council of Churches, March 
1974, p. 6-7. 

pentru aceasta. Acest început al lumii și al omului şi acest | 
sfârşit care nu e un sfârşit total dovedesc amândouă | 
iubirea lui Dumnezeu faţă de ei şi le dă un sens. | 

O lume existentă din veci în forme evolutive, în esenţă 
identice cu cea actuală, ar fi ea însăşi absolutul, adică sin- 
gura realitate. Dar absolutul nu poate purta marca nonsen- 
Sului şi limitărilor, pe care o are în sine forma actuală a 
lumii, privită ca singura realitate, sau cele esenţial identice, 
în care toate se compun şi se descompun. Chiar dacă ar fi 
un sens superior necunoscut în această relativitate, ar tre- 
bui să fie cineva care să fie conştient de el în mod etern, 
în care caz el ar fi adevăratul absolut, superior acestei re- 
lativităţi. Iar dacă nu e nimeni conştient de un asemenea 
sens, un asemenea sens nici nu există. Conştiinţa noastră 
însă, cea mai înaltă formă de existenţă în această lume, 
cere ca lumea aceasta să fie mântuită de relativitatea ei; ea 
trebuie să-şi găsească sensul într-un plan de existenţă 
superior ei. 

Dar dacă cel care a creat-o nu este superior ei, nu o 
poate nici mântui. Mântuirea lumii de către Dumnezeu pre- . 
supune crearea ei de către Dumnezeu. Dacă lumea e 


creată, ea are un început. Acest lucru poate fi făcut evident 
şi altfel. 

Lumea are un început, pentru că sensul ei se împli- 
neşte în om, iar neamul omenesc are un început. Şi nea- 
mul omenesc are un început, pentru că se mişcă spre un 
absolut şi duce și lumea cu sine. El nu e din veci, pentru 
că în acest caz nu s-ar mişca spre un absolut. El ar avea 
împreună cu lumea absolutul în sine din eternitate şi ar 
rămâne în el etern. "Nici una. din cele create nu-şi este ţinta 
sa finală, întrucât nu e nici cauza sa, pentru că altfel ar fi 
necreat şi fără început şi n-ar avea să se mişte spre nimic... 
Nici una nu e scopul în sine, căci altfel n-ar fi supusă unei 
lucrări, o dată ce ar avea plenitudinea în sine şi ar fi mereu 

la fel şi n-ar avea de la nimeni existenţa. Căci cel ce e scopul 
în sine e şi necauzat'2. 

Potrivit credinţei noastre, lumea şi omul se mişcă pen- 
tru că tind spre o ţintă desăvârșită pe care nu o au în ei. lar 
câtă vreme se mai mişcă, înseamnă că n-au ajuns la ţinta 
desăvârşită spre care tind. Ei suportă mişcarea, pentru că 
nu şi-au dat-o ei înşişi şi pentru că n-au desăvârşirea în ei, 
ci au primit mişcarea de la cauza care i-a adus în existenţă. 
Dar acea cauză i-a adus în existenţă nu în plenitudinea în 
care este ea, căci ar fi o contrazicere ca Dumnezeu cel in- 
finit să creeze un alt infinit lângă Sine; dar exercită asupra 
lor atracţia plenitudinii spre care ei tind şi de care se vor 
împărtăşi la sfârşit nu prin natura lor, ci prin comuniunea 
de care se va face omul vrednic prin efortul liber al înain- 
tării spre ea. Aceasta înseamnă că Dumnezeu cel etern Se 
aşază într-o legătură cu lumea temporară şi rămâne în 
legătură cu ea; deci că starea de devenire, sau starea tem- 
porală în care e pusă creaţia prin "începutul" ce i se dă, 


rara în eternitatea spre care vrea să o ridice. Acest lucru s-a 
dezvoltat mai pe larg în capitolul "Eternitatea lui Dumnezeu 
- şi timpul creaturii". 

a. Expresia biblică "la început" indică prima unire a lui 
Dumnezeu cu timpul. Aici e locul să precizăm că însăşi 
expresia "la început', când se produce actul creator şi 
apare creaţia, indică prima unire a veşniciei lui Dumnezeu 
cu timpul. 'La început' înseamnă atât începutul coborârii 
lui Dumnezeu la timp, cât şi începutul timpului care ia 
fiinţă prin puterea creatoare a lui Dumnezeu, Cel astfel co- 
borât; "la început' e prima clipă a dialogului lui Dumnezeu 
coborât la creatură, cu creatura care începe drumul ei tem- 
poral. Aceasta au remarcat-o Sfântul Vasile cel Mare și Sfân- 


2. Sfântul Maxim Mărturisitorul, Ambigua, P. G. 91, col. 1072. 

tul Grigorie de Nyssa, utilizând remarcabilele notații ale lui 
Platon asupra expresiei 'deodată' (&no5)5. “Pentru ei, 'la 
început" al Genezei este "deodată" de la frontiera (în sens 
geometric) eternității și timpului; adică, cum a arătat foarte 
bine Sfântul Vasile, un fel de moment atemporal în sine, 
dar a cărui ţâşnire suscită timpul, punct de atingere, s-ar 
putea spune, al voinţei divine cu ceea ce, trecând de la 
nonexistenţă la existenţă, începe acum şi, neincetând să 
înceapă, devine şi durează'f. lată cuvintele Sfântului Va- 
sile: 'Sau poate pentru iuţeala şi netemporalitatea actului 
creaţiei s-a spus: “la început a făcut”, fiindcă începutul e 
indivizibil şi fără extensiune. Căci precum începutul dru- 
mului nu e încă drum şi începutul casei nu e deja casă, aşa 
şi începutul timpului încă nu e timp, ba nici măcar partea 
lui cea mai mică. Iar dacă ar susţine cineva că începutul e 
deja timp, să ştie că ar trebui să-l fracţioneze în părţile tim- 
pului. Iar acestea sunt: un început, un mijloc şi un sfârşit. 
Dar a vorbi de un început al începutului, e cu totul cara- 
ghios. Şi cine taie începutul în două face în loc de unul 
două (începuturi), mai bine zis, multe şi nesfârşite, fiecare 
fracțiune putând fi tăiată în multe fracțiuni. Deci pentru ca 
să învăţăm că lumea a luat fiinţa în mod netemporal 
(&yxpovoc), deodată cu voirea lui Dumnezeu, s-a spus: 'La în- 
ceput a făcut'5. "in începutul” (prin excelenţă) se întâlneşte 
deodată consimţirea voii divine celei mai presus de timp cu 
apariţia primei clipe a timpului, a existenţei create, în aşa 
fel că se poate spune numai celei dintâi “inceputul”. "Prin 
singura consimţire a voii (rfi ponfi 100 BeAimuarog u6vn) a adus 


3. Platon, Parmenide, 157: "Deodată, această realitate ciudată stă la 
mijloc între repaus şi mişcare. El nu e timp; e punctul de ajungere şi 
punctul de plecare a celui în mișcare, care îşi schimbă mișcarea în 
odihnă, şi al celui nemişcat, care își schimbă odihna în mişcare". 

4. Olivier Clement, "Notes sur le temps” (II), în rev. Messager de 
IExarchat du Patriarche russe en Europe Occidentale, Paris, 1957, nr. 
27, p. 134. 

5. Hom. in Hexaimeron, P. G. 29, col. 16-17. 

la existenţă toată măreţia celor văzute'6. "Deodată" al lumii 
e 'deodată”' al voirii divine ca lumea să fie. Dumnezeu pro- 
duce în Sine un 'deodată' al voirii Sale, care suscită timpul, 
de care e legată lumea. '"Consimţirea' voirii divine e accep- 
tarea din partea lui Dumnezeu a relaţiei cu timpul, care 
primeşte chiar prin aceasta existenţă. Prin "deodată" al 
voirii divine se pune originea timpului în voirea divină şi se 
arată că timpul nu există decât prin relaţia lui cu voirea lui 
Dumnezeu cea mai presus de timp. Timpul nu există de la 
sine, din eternitate, fără voia divină, ci îşi ia originea în 
voirea divină, într-un "deodată" al consimţirii acestei voiri. 
Dar timpul nu numai începe, ci şi durează prin voirea 
divină. Dumnezeu nu S-a coborât la relaţia cu timpul ca să 
suscite numai "inceputul" lui. Acesta singur, dacă n-ar fi 
timp, n-ar avea rost să fie suscitat. Pentru că 'începutul' 
timpului înseamnă 'începutul' lucrurilor create în potenţa 
lor, deoarece nu există timp fără lucruri în mişcare, sau 
aducerea lucrurilor create la existenţa potenţială de un mo- 
ment n-ar avea nici un rost. În "început" e implicată toată 
distanţa ce are să o parcurgă lumea creată prin timp, între 
început şi sfârşit, dar şi voia lui Dumnezeu de a fi în relaţie 
continuă cu ea, pentru a o duce la sfârşitul voit de EI. Actul 
divin de voire a începutului timpului sau a lumii create im- 
plică în el voirea timpului sau a lumii create până la sfârşit, 
ca un întreg, ca un 'eon', ca un "veac. lar această voire a 
începutului timpului fiind începutul coborârii lui Dumnezeu 
la relaţia cu lumea ce începe, implică persistarea coborârii 
Lui continui în relaţia cu toată mişcarea lumii în timp. 
Timpul ce urmează începutului, sau lumea ce se des- 
făşoară din potenţa ei, nu durează prin sine, precum nici 
"începutul" lor nu apare de la sine. Sfântul Vasile spune: 
"Deoarece începutul s-a pus înaintea celor de după el, în 


6. Ibidem, col. 8 C. 

mod necesar, vorbind despre cele ce-şi au existenţa în 
timp, a pus înaintea tuturor acest cuvânt zicând: "la început 
a făcut'7. 

Precum începutul timpului sau lumea nu ţâșnește dintr-o 
potenţă impersonală existentă de sine, ci din hotărârea voii 
personale divine, care pune potenţa lumii, aşa şi desfăşu- 
rarea ei nu iese dintr-o potenţă de sine, ci din potenţele 
puse de Dumnezeu şi însăşi această desfăşurare e voită şi 
deci susținută în continuare de puterea lui Dumnezeu. La 
fiecare apariţie a unei noi ordini în existenţă, Dumnezeu 
zice: 'Să fie”, arătând că vrea să fie şi, prin aceasta, dă pu- 
tere specială acestei noi ordini create. Fără voia şi puterea 
lui Dumnezeu n-ar apărea o nouă ordine în existenţă, într-o 
conformitate cu toate celelalte. 

Un act al lui Dumnezeu pune în cele anterioare ceva 
care se dezvoltă în ordini noi de existenţă. Dar într-un anu- 
mit sens toate cele posterioare au fost prevăzute în ceea ce 
s-a creat la început şi apoi în mod special în cele imediat 
anterioare, sau ceea ce a fost creat de la început a fost 
creat de Dumnezeu capabil să primească şi puterea prin 
care să apară noi ordini. Astfel totul iese din voia lui Dum- 
nezeu, dar voia Lui se foloseşte şi de cele anterioare. Sau 
toate au fost create de EI, dar într-o anumită conformitate 
şi legătură între ele. De aceea se poate spune că pe deo 
parte toate au fost create "la început”, pe de alta, că creaţia 
se încheie cu crearea omului. Căci creaţia nu e întreagă 
până ce Dumnezeu nu-i descoperă sensul ei în om. Omul 
apare numai la sfârşit, pentru că el are nevoie de toate cele 
anterioare. lar cele anterioare nu-şi găsesc sensul decât în 
om. Apariţia succesivă a celorlalţi oameni din primul om nu 
mai e o creaţie ca cea de la început, căci se rămâne pe ace- 
lași plan. Dar, pe de altă parte, fiecare suflet de om e o nou- 


7. Ibidem, col. 12 C. 

tate, pentru că fiecare e creat; şi aceasta, într-un dialog real 
al lui Dumnezeu cu părinţii lui. 

Sufletul omului nu mai iese însă, nici în cazul primului 
om, din potenţa pusă anterior în lume la 'început', deși e 
prevăzut și el de la "inceput şi dintr-o poruncă şi putere a 
lui Dumnezeu, asemenea celorlalte ordini ale existenţei. El 
e suflat de Dumnezeu însuşi, adică e adus la existenţă din 
nimic printr-un act special al lui Dumnezeu. Căci Dum- 
nezeu intră cu el de la început într-o relaţie directă. Relaţia 
voită a lui Dumnezeu cu lumea sau cu timpul, prin care 
acestea subzistă, înseamnă în cazul omului dialog cu un 
subiect din primul moment, dat fiind că atât Dumnezeu, cât 
şi omul sunt persoane, în timp ce natura întreagă e adusă 
la existenţă ca obiect sau ca succesiune de obiecte, numai 
prin putere. Dar Dumnezeu creează acest ansamblu de 
obiecte pentru un dialog cu omul. Altfel, crearea lor n-ar 
avea nici un rost. De aceea, în om e depăşit planul creaţiei 
naturii. Actul de creare a sufletului omului este de altă ca- 
tegorie. În el se manifestă ca suflare, din primul moment, 
relaţia directă a lui Dumnezeu cu omul, o relaţie dialogică, 
dătătoare de viaţă spirituală. 

În dialogul continuu cu oamenii aduşi la existenţă în 
mod succesiv, relaţia lui Dumnezeu cu lumea temporală îşi 
capătă sensul ei deplin. Lumea e oferită omului de Dum- 
nezeu, iar lui Dumnezeu, de om. Lumea e văzută de Dum- 
nezeu în om, şi de om, în dependenţă de Dumnezeu. Pre- 
lungirea existenţei oamenilor, în forma unor neîncetate de- 
cizii de voinţă faţă de lumea ca obiect și în raport cu se- 
menii, faţă de care trăiesc o responsabilitate necondiţio- 
nată, arată că ei nu există prin prelungirea lucrării unei 
forțe mai adânci indefinite, ci prin voia liberă a lui Dum- 
nezeu, care face mereu apel la voia lor. lar lumea este voită 
şi ea de Dumnezeu, ca una ce slujește existenţei oamenilor 
ca parteneri ai dialogului cu Dumnezeu, ai unui dialog de 
necondiționată responsabilitate şi între ei, şi faţă de EI. 

Dumnezeu creează lumea și timpul şi rămâne în legă- 
tură cu ea prin voinţa Lui, pentru un dialog cu fiinţele con- 
ştiente, pe care vrea să le conducă la deplina comuniune 
cu Sine. În acest scop lumea a fost făcută pentru ca omul 
să se poată folosi de ea în creşterea lui în comuniunea cu 
Dumnezeu. Ea a fost creată în vederea omului. Ea s-a dez- 
voltat prin dirijarea exercitată de Dumnezeu asupra energi- 
ilor ei componente, până când, printr-o lucrare specială a 
lui Dumnezeu ("mâna lui Dumnezeu'), a fost format orga- 
nismul biologic, în care a apărut prin 'suflarea' lui Dum- 
nezeu sufletul raţional după chipul lui Dumnezeu, capabil 
de dialogul cu Dumnezeu şi cu aspiraţia spre o tot mai 
adâncă comuniune cu EI, fiind învestit în acest scop de la 
început cu harul lui Dumnezeu, sau pus în relaţie cu Dum- 
nezeu. 

Aşa cum prima clipă temporală are la bază eternitatea, 
dar nu eternitatea unui substrat impersonal, ci voia lui 
Dumnezeu, Cel ce este din veci, aşa și fiecare clipă ce ur- 
mează are la bază voia lui Dumnezeu cel etern, Care sus- 
ține lumea în dezvoltarea ei şi cheamă pe om continuu la 
un răspuns şi prin aceasta face posibilă existenţa lui trează 
şi intensă, sau legătura responsabilă cu eternitatea. 

b. Timp, eon, eternitate eonică. Lumea nu e contrară 
eternității, cum socotea Origen; şi nu e nici o eternitate li- 
neară în sine. Ea îşi are originea în eternitate, e susţinută 
de eternitate şi destinată să se înveşnicească într-un fel de 
eternitate care nu e una cu a lui Dumnezeu. Căci nu e eter- 
nă prin ea însăşi, ci prin Dumnezeu. Sfântul Maxim Mărtu- 
risitorul, deosebind 'eonul' (aic>v) de eternitate, îl socotește 
pe acesta eternitatea plină de experienţele timpului, sau 
timpul umplut de eternitate. Există un eon final, în care se 
adună tot timpul, precum există un eon iniţial, care cu- 
prinde în Dumnezeu posibilităţile gândite ale tuturor celor 
ce se vor dezvolta în timp. Legile atemporale ale creaţiei, 
ideile timpului, sunt un astfel de eon. Felul de viaţă al în- 

gerilor şi viaţa viitoare a oamenilor şi a lumii în ea este un 
eon final8. Ea e o eternitate eonică, nu eternitatea pur şi 
simplu a lui Dumnezeu. E eternitatea pentru lume care se 
cuprinde în Dumnezeu şi e dată potenţial în 'deodată' şi se 
readună în eternitatea eshatologică trecând prin timp. 
Eonul iniţial nu e în mişcare. Eonul eshatologic are în el 
experienţa mişcării şi chiar un fel de mişcare stabilă eternă 
în jurul lui Dumnezeu (cum au şi îngerii în viziunea lui Dio- 
nisie Areopagitul), pentru că creatura ajunsă în Dumnezeu 
se adânceşte mereu în contemplarea şi în împărtăşirea de 
infinitatea lui Dumnezeu, deşi e mereu scăldată în ea. Acel 
"deodată" potenţial al primei zile devine un 'deodată' plin al 
zilei a opta fără de sfârşit; ieşirea din eternitate prin creaţie 
sfârşeşte cu intrarea în eternitate prin înviere, după miş- 
carea prin timp. 

VI. Lossky exprimă această concepţie patristică astfel: 
"Există deci o posibilitate a timpului în care se maturizează 
întâlnirile omului cu Dumnezeu, autonomia (dar nu sepa- 
rarea) lui ontologică fiind aventura libertăţii umane, posi- 
bilitatea lui de transfigurare. Părinţii au simţit această po- 
zitivitate, ferindu-se să definească eternitatea ca ceva con- 
trar timpului. Deşi categoriile timpului sunt mişcarea, 
schimbarea, trecerea de la una la alta, nu li se poate opune 
totuşi nemişcarea, invariabilitatea statică; aceasta ar fi eter- 
nitatea lumii inteligibile a lui Platon, nu a lui Dumnezeu cel 
viu. Dacă Dumnezeu vieţuieşte în eternitate, această eter- 
nitate vie trebuie să depăşească opoziţia timpului mobil şi 
a eternității nemişcate'?. 

c. Creaţia din nimic. Faptul că omul se simte împreună 
cu lumea dependent în mod total de voia lui Dumnezeu 
arată că omul şi lumea nu au sursa într-o potenţă de sine 
eternă şi că nu sunt nici din fiinţa lui Dumnezeu. Lumea e 


8. Ambigua, P. G. 91, col. 1164, 1153. 
9. “"Theologie Dogmatique", în Messager de I'Exarchat du Patriarche 
russe en Europe Occidentale, 1964, p. 211. 





CREAREA LUMII VĂZUTE 351 


creată din nimic de Dumnezeu. Raţiunile ei plasticizate 
sunt create din nimic, dar au ca model şi ca susținătoare 
raţiunile eterne ale Logosului. Dacă ar fi din fiinţa lui Dum- 
nezeu, ea ar fi părtaşă prin fiinţă de plenitudinea Lui, şi 
omul, legat de ea, ar fi şi el etern şi egal cu Dumnezeu şi 
nu s-ar explica responsabilitatea lui faţă de Dumnezeu și 
setea de un absolut superior lumii. Ea nu e nici dintr-o sub- 
stanţă eternă, coexistentă cu Dumnezeu. Căci şi în acest 
caz ar fi egală în eternitate cu Dumnezeu şi atât EI, cât şi ea 
s-ar limita reciproc, neavând nici El, nici ea plenitudinea. În 
acest caz Dumnezeu n-ar fi mai bun ca ea şi n-ar putea fi 
mântuită din relativitatea ei absurdă. În acest caz n-ar 
exista o responsabilitate umană necondiționată şi o normă 
a acestei responsabilităţi. Dumnezeu nu ar putea impune 
lumii forma pe care a voit-o şi nici omului, o direcţie spre 
Sine prin exerciţiul unei responsabilităţi. Sfântul Atanasie 
spune: "Unii, printre care Platon, care e mare la greci, asi- 
gură că Dumnezeu a făcut universul plecând de la o mate- 
rie preexistentă şi fără origine; că Dumnezeu n-ar fi putut 
face nimic dacă materia n-ar fi preexistat, aşa cum trebuie 
să existe lemnul ca să poată fi lucrat de tâmplar. Cei ce 
vorbesc astfel nu-şi dau seama că atribuie lui Dumnezeu o 
slăbiciune. Căci dacă nu este El însuşi cauza materiei, ci 
formează lucrurile pornind de la o materie de bază, EI va fi 

| considerat slab, incapabil să lucreze ceva fără materie, aşa 
cum slab este şi tâmplarul care nu poate face nici un lucru 
necesar fără lemn'!0. 

Spiritul dumnezeiesc poate nu numai să producă modi- 
ficări cu mult mai mari asupra energiei din care se alcătu- 
iesc formele lumii, ci şi să producă această energie, ca un 

efect al energiei lui spirituale, imprimând în ea potenţial 


10. Sur I/'Incarnation du Verbe, ed. Charles Kannengiesser, în 
Sources Chrâtiennes, n. 191, p. 266-267. 

formele ce se vor actualiza la vremea lor, sau aşa zisele 
“raţiuni” ale lucrurilor, de care vorbesc Sfinţii Părinţi! l. 


3. Motivul şi scopul creaţiei 


Potrivit credinţei creştine, Dumnezeu a creat lumea din- 
tr-un motiv şi cu un scop. Aceasta dă lumii un sens. Părinţii 
au scos în evidenţă bunătatea lui Dumnezeu ca motiv al 
creaţiei, pentru a o opune ideii că Dumnezeu a creat lumea 
dintr-o necesitate internă, care duce şi ea la panteism. 
Sfântul Grigorie de Nyssa spune: “Astfel Dumnezeu Cuvân- 
tul, Înţelepciunea, Puterea a fost Creatorul naturii umane, 
nu împins din necesitate la crearea omului, ci în virtutea 
iubirii Sale pentru această fiinţă a cărei existenţă a produs-o. 
Trebuia ca lumina să nu fie nevăzută, slava să nu rămână 
fără martor, bunătatea să nu fie fără o altă persoană care 
să se bucure de ea şi celelalte daruri câte se văd în jurul 
firii dumnezeiești să nu rămână fără efect (âpyă xeî000.) ne- 
fiind cineva care să se impărtăşească şi să se bucure de 
ele'12. Dumnezeu a creat lumea din bunătate, pentru ca să 
facă părtașe şi alte fiinţe de iubirea Lui intertrinitară. Dio- 
nisie Areopagitul zice: "Binele, prin însuşi faptul că există 
ca bine fiinţial, întinde bunătatea la toate cele ce sunt'. 
Datorită razelor acestui Soare al existenţei, există îngerii şi 
sufletele şi fiinţele necuvântătoare. "Dar şi plantele toate au 
viaţa nutritivă şi mişcătoare din Bine. Şi orice esenţă neîn- 
sufleţită şi fără viaţă există din cauza Binelui şi din cauza 
Lui își are însuşirea ei fiinţială'13. 

Dacă pe toate le-a creat Dumnezeu ca să se împărtă- 
şească de iubirea Lui, scopul lor este să ajungă la o parti- 
cipare deplină la această iubire, adică la o comuniune de- 


11. Patrick J. Mc. Laughlin, The Church and Modern Science, Lon- 
don, 1957, p. 33. 

12. Cuvântarea catehetică cea mare, P. G. 45, col. 21. 

13. De divinis nominibus, cap. IV, I-l, P. G. 5, col. 693-696. 

plină cu Dumnezeu. Tot aceasta o spune iarăși Dionisie 
Areopagitul: 'Bunătatea pe toate le întoarce spre ea. Ea e 
principiul adunător al celor dispersate, ca Dumnezeirea 
începătoare şi unificatoare. Şi toate o doresc ca pe originea 
lor, ca îmbrăţişătoare și țintă finală. Şi Binele este cei din 
care toate au luat subzistenţa şi există (cum spune Scrip- 
tura) şi au fost produse ca din cauza desăvârşită, în care 
toate persistă împreună, păzite şi păstrate ca într-un sân 
atotţiitor, spre care toate se întorc ca la capătul propriu al 
fiecăruia și pe care toate îl doresc'14. 

Sfântul Maxim Mărturisitorul vede în tendinţa spre 
unirea deplină cu Dumnezeu şi spre odihna în plenitudinea 
Lui sensul mişcării şi deci al timpului. Restrângându-se cu 
deosebire la fiinţele raţionale, el declară că toate au fost 
aduse la existență ca să dobândească prin mişcarea sau 
lucrarea lor liberă existența bună şi, prin aceasta, să ajungă 
la veșnica existență bună. "După cum lucrarea prin voinţă 
se foloseşte de puterea firii, fie după fire, fie contrar firii, va 
primi, ca sfârşit al existenţei bune sau al existenţei con- 
damnabile, un fel sau altul de existenţă veşnică, în care se 
odihnesc sufletele, încetând mișcarea lor. A opta şi prima 
zi, mai bine zis cea una şi netrecătoare, este prezenţa 
atotcurată şi atotluminoasă a lui Dumnezeu, apărută după 
stabilizarea celor ce se mişcă; ea se sălăşluieşte în chip 
cuvenit întreg în fiinţa întreagă a celor ce s-au folosit prin 
voinţă de raţiunea existenţei potrivit firii, şi le procură 
veşnica existenţă bună prin participarea lor la Sine, ca la 
Cel ce este şi este bun şi este veşnic în sens propriu. lar 
celor care prin voinţă s-au folosit contrar firii de raţiunea 
existenţei, li se va repartiza după cuviinţă veșnica existenţă 
nefericită'15, în loc de veşnica existenţă fericită. 

Textele date din Sfântul Grigorie de Nyssa și întreaga 
concepţie a Sfântului Maxim Mărturisitorul pun în relief fap- 


14. Op. cit., cap. IV, col. 700. 
15. Ambigua, P. G. 91, col. 1392. 

tul că Dumnezeu a creat lumea pentru om şi a preconizat 
conducerea lumii spre scopul deplinei comuniuni cu EI, în 
mod special prin dialogul cu omul. Numai omul poate fi şi 
deveni tot mai mult "martorul" slavei și bunătăţii lui Dum- 
nezeu arătată prin lume; numai omul se poate bucura în 
mod conştient tot mai mult de iubirea lui Dumnezeu, deve- 
nind partenerul Lui. De aceea lumea ca natură e creată 
pentru subiectele umane. Ea are un caracter antropocen- 
tric. Numai în ele işi descoperă şi-şi împlineşte lumea sen- 
sul ei. Căci numai oamenii sunt conștienți de un sens al 
existenţei lor şi al naturii fizico-biologice şi numai ei depă- 
şesc repetiţia legilor naturii, putându-se ridica la urmărirea 
şi realizarea prin ea a altor sensuri. 

Lumea slujeşte ridicării noastre la sensul nostru ultim, 
sau la obţinerea plenitudinii noastre în comuniunea cu 
Dumnezeu cel personal, prin raționalitatea ei flexibilă sau 
contingentă, prin sensurile pe care omul le poate urmări 
prin ea. Toate acestea ne impun nouă o responsabilitate 
faţă de Dumnezeu şi faţă de lumea însăşi, responsabilitate 
prin al cărei exerciţiu noi sporim în comuniunea cu Dum- 
nezeu şi cu semenii, umanizându-ne sau desăvârşindu-ne 
pe noi înşine. 


4. Lumea ca dar al lui Dumnezeu 
şi crucea pusă pe acest dar 


Potrivit credinţei creştine, lumea a fost creată de Dum- 
nezeu ca un dar pentru oameni. Viaţa este un dar al lui 
Dumnezeu. Tot ce mănâncă şi bea omul 'de pe urma 
muncii lui este un dar de la Dumnezeu" (Eccl. 3, 13). Înţe- 
lepciunea, ştiinţa, bucuria sunt daruri ale lui Dumnezeu 
(Eccl. 2, 26). Chiar dacă lumea ar fi dată omului numai 
spre cunoaştere, şi tot ar fi un dar al lui Dumnezeu. Însă ea 
e dată şi pentru viaţa lui trupească, și pentru formarea lui 
spirituală în vederea vieţii de veci. 

În aceasta se arată dragostea lui Dumnezeu pentru om. 
Lumea e şi din acest punct de vedere un cuvânt, sau o cu- 
vântare coerentă a lui Dumnezeu către om, într-o înaintare 
continuă. Ea îşi vădeşte şi în aceasta sensul ei. Lucrurile 
sunt, cum spune teologul H. Schier, 'darul Cuvântului lui 
Dumnezeu care luminează viaţa. Dar dacă lucrurile şi tot ce 
există a fost adus la existenţă prin Cuvânt, atunci acestea 
sunt mărturii sau semne ale Cuvântului. Ele poartă, aşa 
zicând, Cuvântul în ele. Aduse în existenţă prin Cuvântul 
care luminează viaţa, ele sunt în sine înseşi indicaţii, în- 
| dreptări spre Cuvânt şi în Cuvânt'16. “Cosmosul poate și 
| trebuie să fie interpretat din Cuvântul'!7. 

Dar Dumnezeu ne arată nouă iubirea Sa prin lumea ca 
dar, pentru ca să realizeze un dialog progresiv în iubire cu 
noi. Însă pentru aceasta trebuie ca şi noi să întoarcem lui 
Dumnezeu un dar. Dar omul nu are ce să dea lui Dumnezeu 
de la sine. Dumnezeu Se bucură ca omul să renunţe la 
unele din darurile primite, întorcându-le. Acesta e sacrifi- 
ciul omului, întrucât putând considera în lăcomia lui că 
toate cele date lui de Dumnezeu îi sunt necesare, renunţă 
totuşi la unele din ele. Prin aceasta el arată că recunoaște 
că toate le are de la Dumnezeu ca dar și-l aparţin Lui. 
Lumea arată în caracterul ei de dar al lui Dumnezeu că ea 
nu este ultima şi absoluta realitate. Ea e necesară pentru 
om nu numai întrucât are trebuinţă să-i fie dată, ci şi întru- 
cât are trebuinţă de ea ca să o dăruiască, la rândul lui, pen- 
tru creşterea lui spirituală. Ea îşi vădeşte prin aceasta din 
nou caracterul ei educativ pentru om. Acesta se foloseşte 
| de ea şi prin faptul că o dăruieşte la rândul lui. Şi el n-o 
pierde total prin actul dăruirii, ci se împodobeşte prin ea şi 
mai mult prin faptul că o dăruieşte: “Mai fericit este a da 
decât a lua". El se îmbogățește astfel cu adevărat nu numai 
prin darul lui Dumnezeu către el, ci prin dialogul complet 





16. Zeit der Kirche, Freiburg, 1956, ed. 4. p. 285. : 
17. W. Beinert, Christus und der Kosmos, Herder, 1974, p. 47-48. 

al darului, adică prin primirea şi întoarcerea darului. Para- 
doxul se explică prin faptul că darul primit şi întors apropie 
persoanele în aşa măsură, încât obiectul darului devine 
comun şi devine mijlocul transparent al celei mai depline 
comunicări între persoane. Şi nu numai comun, ci şi sporit 
prin viaţa ce şi-o comunică persoanele prin iubirea mani- 
festată în darul ce şi-l fac; persoanele se dăruiesc prin 
aceasta ele insele, iar prin această dăruire sporesc duhov- 
nicește. 

Dar lucrurile date nouă de Dumnezeu pot deveni darul 
nostru către Dumnezeu, prin faptul că suntem liberi în în- 
toarcerea lucrurilor către Dumnezeu. Noi transformăm lu- 
crurile în daruri ale noastre prin actul libertăţii noastre şi 
prin iubirea ce-o arătăm în felul acesta lui Dumnezeu. Spre 
aceasta noi le putem transforma şi combina la nesfârşit. 
Dumnezeu i-a dat omului lumea nu numai ca un dar de o 
fertilitate continuă, ci şi de o mare bogăţie de alternative 
posibile de actualizat de către om prin libertate şi muncă. 
Această actualizare ca talanţi înmulţiţi daţi de Dumnezeu 
este darul omului către Dumnezeu. 

Cel mai mare dar pe care cineva îl poate face lui Dum- 
nezeu este darul vieţii sale înseşi. Desigur, această întoar- 
cere a darului nu înseamnă o dispreţuire a darului primit. 
În cazul acesta, darul întors al omului către Dumnezeu n-ar 
mai fi dar. Întoarcerea unui dar implică prețuirea lui chiar 
de către cel ce l-a primit. În dăruirea vieţii noastre către 
Dumnezeu voinţa noastră face un sacrificiu suprem, dat 
fiind că ceea ce voieşte în esenţă natura umană este să se 
conserve. De fapt, prin faptul că dă, omul face ceva prin 
care el socotește că promovează fiinţa lui. Dialogul darului 
între Dumnezeu şi om este că fiecare se dăruieşte celuilalt. 
Omul, chiar dacă are viaţa de la Dumnezeu, o poate face 
dar lui Dumnezeu întrucât, deşi ar putea să o menţină până 
când i-o ia Dumnezeu, o întoarce lui Dumnezeu prin liber- 
tatea sa, printr-o slujire mai înaltă. Desigur, aceasta nu 

înseamnă un refuz al vieţii primite de la Dumnezeu. Cel ce 
şi-o dăruieşte de fapt lui Dumnezeu nu ţine însă la ea in 
mod egoist, ci o dăruieşte lui Dumnezeu atunci când e ne- 
cesar, sau în cazurile mai dese o pune în slujba lui Dum- 
nezeu. Pe de o parte, el mărturiseşte prin orice lucru oferit 
lui Dumnezeu că e darul lui Dumnezeu, că nu-l are de la 
sine, ci de la Dumnezeu; pe de altă parte, că nu vrea să 
profite în mod egoist de darul lui Dumnezeu, ţinându-l la 
sine, ci-şi arată şi el iubirea faţă de Dumnezeu dându-l 
măcar ceea ce are putinţa să-l dea, adică o parte din lu- 
crurile primite de la EI însuşi. 

Pe lângă aceasta, mai trebuie observat că nimeni nu 
întoarce lui Dumnezeu lucrurile primite fără să fi adăugat la 
ele şi munca sa. Strugurii, pâinea, vinul, untdelemnul, date 
lui Dumnezeu, sunt nu numai darul lui Dumnezeu, ci şi 
munca omenească imprimată în ele. Desigur, şi munca o 
prestează omul tot prin puterile date lui de Dumnezeu. 
Totuşi el ar fi putut să nu folosească aceste puteri pentru o 
muncă prin care să întoarcă lucrurile primite cu pecetea sa 
omenească, adică valorificate de el. El sporeşte prin aceas- 
ta talanţii primiţi, după cuvântul Mântuitorului. Şi Dum- 
nezeu vrea ca omul să obosească pentru a pune o pecete 
valorificatoare a sa pe darurile primite, prin ceea ce le face 
și daruri omenești. 

În esenţă, prin darul lumii Dumnezeu vrea să Se facă 
cunoscut omului pe Sine însuși în iubirea Sa. De aceea şi 
omul trebuie să se ridice peste darurile primite, la Dum- 
nezeu însuşi, Care le-a dat. Darul ca semn al dragostei unei 
persoane faţă de alta are în sine imprimată destinaţia de a 
fi depăşit de cel căruia i s-a dat. Într-un fel darul e lucrul la 
care renunţă persoana care l-a dăruit, de dragul persoanei 
căreia i-l dăruieşte. 

Când cineva nu înţelege aceasta, darul i se ia adeseori 
fără voia sa, pentru ca să-şi dea seama că Dăruitorul e mai 
mult decât darul. Peste lume şi peste viaţa noastră stă ast- 

fel aşezată crucea. Când noi nu mai vedem pe Dumnezeu 
prin crucea de bunăvoie, depăşind lumea şi viaţa noastră 
în iubirea de Dumnezeu, Acesta ni Se face transparent prin 
crucea fără voie. 

În sensul acesta toate cele ce se află la mijloc între 
Dumnezeu şi oameni se cer după cruce. Prin dezlipirea de 
ele, omul dă de Dumnezeu, Care e infinit mai mult decât 
toate darurile Lui. Crucea prin care el se dezlipeşte de ele 
şi mormântul uitării de ele, în care dispar ele, duc pe om 
la înviere. Şi toate sunt menite să ducă pe om spre înviere, 
adică spre viaţa eternă, spune Sfântul Maxim Mărturisitorul 
(Capete gnostice, |, 66). "Toate cele văzute se cer după 
cruce, adică după deprinderea de a stăvili afecțiunea faţă 
de ele a celor ce sunt duşi prin simţuri spre ele. lar cele 
inteligibile toate au trebuinţă de mormânt, adică de nemiş- 
carea totală a celor ce sunt purtaţi spre ele de minte". 
Mişcarea aceasta spre ele fiind înlăturată, 'răsare Cuvântul 
singur existând de Sine, ca ridicat din morţi, circumscriind 
toate cele ce au provenit din EI' (Capete gnostice, |, 67). Se 
realizează adică vederea directă a Logosului cel personal 
mai presus de raţiunile lucrurilor, ca izvor care le circum- 
scrie fiind infinit mai cuprinzător decât ele, după cum când 
realizăm comuniunea cu un subiect uman, lucrurile dăruite 
de el au fost depăşite, bucurându-ne de bogăţia lui cu mult 
mai mare decât ele. În sensul acesta Sfântul Apostol Pavel 
zice: "Lumea este răstignită pentru mine, și eu pentru lume' 
(Gal. 6, 14). Lumea nu mai are pentru mine ceva care să 
mă atragă spre ea, nici în mine nu mai e ceva care să mă 
împingă spre lume. Sufletul se satisface deplin prin comu- 
niunea cu Dumnezeu cel personal, nu prin lucruri. Ele tre- 
buie să fie numai mediul transparent al lui Dumnezeu cel 
personal, semne ale iubirii Lui. Când este El însuşi în faţa 
mea, nu mai am nevoie de semne. Comuniunea cu Dum- 
nezeu cel personal copleșește prezenţa lucrurilor. "Ce-i va 

folosi omului de va câştiga lumea toată, iar sufletul şi-l va 
pierde?' (Mt. 16, 26; Mc. 8, 36; Lc. 9, 25). 

Întorcând lui Dumnezeu darul naturii prelucrate prin 
asceza muncii noastre, prin imprimarea acestei cruci în 
ele, le sfințim, le luăm caracterul de izvor uşor de plăceri şi 
ne sfinţim pe noi înșine. 

Dar Dumnezeu ne-a dat lucrurile ca daruri nu numai 
pentru a ne deprinde în tăria de a le depăşi spre EI, ci şi 
pentru a le depăşi pentru semenii noştri, dăruindu-le lor. 
lubirea noastră manifestată prin foiosirea lucrurilor ca 
daruri trebuie să se indrepte nu numai spre Dumnezeu, ci 
şi spre semenii noştri ca să le câştigăm iubirea — comuniu- 
nea cu ei. 'În dar aţi luat, în dar să daţi" (Mt. 10, 8). Pro- 
priu-zis, când le dăm altora, le dăm lui Dumnezeu, Care 
le-a dat pentru toţi (Mt. 25, 34 ş.u.). Dumnezeu vrea ca 
talantul dat de EI să fie dat la zarafi, adică la cei ce ştiu să 
lucreze cu el, ca să fie luat înapoi cu dobândă (Mt. 25, 27). 
Darul făcut de cineva altuia i se intoarce totdeauna cu un 
folos sporit. Mântuitorul ne recomandă să ne facem prie- 
teni cu bogăţia care nu e de la noi, ca şi ea să ne ajute să 
intrăm la bogăţia cea veşnică (Lc. 16, 8-9). 

Bunurile lui Dumnezeu ca daruri servesc ca legătură a 
iubirii între persoane; prin aceasta ele nu devin paravane 
despărţitoare între ele. Ele pot servi deci spre desăvârşirea 
sau spre coruperea oamenilor. Bunurile ca daruri sunt me- 
nite să servească comuniunea interpersonală şi să fie depă- 
şite pentru această comuniune. Drumul spre Dumnezeu 
trece prin umanizarea noastră. lar în această umanizare nu 
se poate înainta decât în comuniunea umană. Ea constă în 
realizarea unei adânci comuniuni interumane. De aceea 
lucrurile nu ne sunt date numai pentru practicarea unui dia- 
log singular al fiecăruia cu Dumnezeu, ci şi pentru practi- 
carea unui dialog între ei şi al lor în comun cu Dumnezeu, 
sau a unui dialog între ei în conştiinţa că lucrurile le sunt 
date de Dumnezeu pentru folosirea lor ca daruri între ei, în 

numele, din porunca şi din bogăţia Lui, ca semne ale iubirii 
Lui, pentru ca această iubire să se extindă și între noi. 
Limitarea lor, pusă în relief deosebit în timpul nostru, arată 
că dăruirea, sacrificiul, crucea şi conştiinţa insuficienţelor 
nu sunt numai o condiţie a creşterii spirituale pentru viaţa 
de veci, ci chiar şi a conviețuirii oamenilor pe pământ. 


5. Lumea, operă raţională a lui Dumnezeu, 
pe măsura raţiunii umane în progres continuu 
spre sensuri tot mai înalte ale ei 


Lumea ca natură se dovedeşte o realitate unitară raţio- 
nală, existând pentru dialogul interuman, ca o condiţie 
pentru creşterea spirituală a omului, pentru dezvoltarea 
umanităţii. După Părinţii Bisericii, toate lucrurile își au rațiu- 
nile lor în Logosul dumnezeiesc, sau în Rațiunea supre- 
mă!8. Dacă ar fi numai pentru mâncare, nu ar fi necesar 
caracterul ei raţional. E drept că animalele se folosesc şi 
ele de raționalitatea proceselor fizico-biologice ale naturii, 
deşi numai pentru creşterea biologică inconştientă. Dar 
dacă acestea nu ar avea scopul de a servi omului, ar fi şi 
ea fără sens. 

Însă raționalitatea lumii are virtualităţi multiple. Ea e 
maleabilă, contingentă şi omul e cel ce folosește şi scoate 
acest caracter al ei la iveală. 

Singur omul, folosindu-se de raționalitatea naturii în 
mod conştient şi făcând uz în mod conştient de procesele 
ei prin munca sa animată de responsabilitate, urcă la o 
viaţă de comuniune spirituală şi la conştiinţa unor sensuri 
şi scopuri mai înalte ale naturii. Numai în om raționalitatea 
de indefinite virtualităţi ale naturii capătă un sens, un rost, 
sau ajunge tot mai deplin la împlinirea ei. Numai pentru om 
ea este folositoare nu numai existenţei lui biologice, ci şi 
creşterii lui spirituale. Numai omul, ca fiinţă conștient raţio- 


18. Sfântul Maxim Mărturisitorul, Ambigua, P. G. 91, 1365. 

nală care cunoaşte din ce în ce mai bine raționalitatea 
naturii şi sensurile ei, devine prin ea el însuşi mai raţional, 
sau îşi actualizează din ce în ce mai mult raţiunea lui. 
Descoperind şi punând în valoare raționalitatea multiplu 
suprapusă a lumii, în mod liber, împreună cu semenii săi, 
pentru mai bogata folosire a resurselor ei şi pentru înţele- 
gerea sensurilor ei inepuizabile, sporeşte în comuniune cu 
aceştia; iar acest lucru e o sursă de cunoaștere a altor sen- 
suri mereu mai înalte. În cunoaşterea raţionalităţii naturii 
prin raţiunea sa, omul îşi descoperă responsabilitatea sa 
faţă de ea, faţă de semeni şi de Dumnezeu; şi dezvoltarea 
acestei responsabilităţi echivalează cu descoperirea cres- 
cândă a sensurilor lumii şi ale existenţei umane. 

De punerea în lumină şi în valoare tot mai înaltă a raţio- 
nalităţii naturii, ţine deci sesizarea şi aplicarea ei printr-un 
subiect conştient şi faptul că acesta poate descoperi în 
raționalitatea aceasta sensuri care servesc creşterii lui spi- 
rituale. Raţionalitatea lumii îşi descoperă un sens prin fap- 
tul că se completează cu raționalitatea subiectului uman, 
care e conştientă şi de o bogăţie inepuizabilă, care nu este 
o repetare monotonă. Ea este o raționalitate care desco- 
peră, alege şi urmăreşte ţinte mereu mai înalte, spre care 
înaintează folosind natura însăşi, dar nu într-o repetiţie mo- 
notonă, ci cu o înţelegere continuu nouă a lucrurilor şi prin 
alegerea liberă a altor şi altor moduri, din cele tot mai 
multe cunoscute, prin noi aplicări ale legilor naturale, ur- 
mărind rezultate din ce în ce mai de folos. Prin gândirea 
îmbogăţită şi prin munca comună de tot mai accentuată 
responsabilitate pe care le aplică naturii, oamenii se ridică 
la trepte tot mai înalte de înţelegere a ei şi de comuniune. 

a. Raţiunile stricte ale lucrurilor şi sensurile lor. Părinţii 
Bisericii, vorbind de raţiunile eterne ale lucrurilor cuprinse 
în Rațiunea divină, sau în Logosul, sau în Cuvântul lui Dum- 
nezeu, înţeleg prin ele şi aceste sensuri mereu mai înalte 
ascunse în ele şi socotesc că ele sunt surprinse, cu ajutorul 

Cuvântului suprem, tot de raţiunea umană care cuprinde 
raţiunile lucrurilor în sens strict. Uneori ei disting sensul lu- 
crului de raţiunea lui strictă, numind pe cea din urmă 
logos, iar pe cel dintâi, noema. De asemenea disting înţe- 
legerea sensului (noesis) de rațiunea personală strictă, care 
sesizează raţiunea obiectivă a lucrului, numind pe amân- 
două cele din urmă /ogos. Urmând acestei distincţii, vom 
distinge şi noi pe de o parte între raţiunile lucrurilor şi cu- 
noaşterea acestora prin raţiunea umană în sensul strict, şi, 
pe de altă parte, între sensurile lor şi înţelegerea lor în con- 
tinuu progres printr-un act cunoscător mai sintetic și mai 
direct (intuiţie). Tot asemenea Părinților bisericeşti, recu- 
noaştem o legătură între raţiunile lucrurilor şi cunoaşterea 
lor prin raţiunea strict analitică, pe de o parte, şi, pe de 
alta, intre sensuri şi înţelegerea lor printr-o dreaptă jude- 
cată mai directă şi mai intuitivă. Căci chiar cunoaşterea 
analitică a lucrurilor deschide vederi noi în descoperirea de 
noi sensuri ale lor. Lumea se dovedește astfel că e 'lumina' 
inepuizabilă, conform cuvântului românesc 'lume', care 
vine de la latinescul 'lumen'. 

Rațiunea analitică cercetează raţiunea parţială a lucru- 
lui, căutând să afle proporţiile exacte ale elementelor care 
intră în compoziţia lui şi condiţiile în care se constituie şi 
se menţine. Astfel, toate lucrurile şi toate fenomenele de 
formare, de durată, de desfacere a lor sunt strict raţionale. 
Trupul omenesc are şi el raţiunea, sau raționalitatea lui. Şi 
chiar fiinţa umană, ca una ce se constituie totdeauna din 
trup şi suflet. Dar în fiecare componentă şi în fiecare legă- 
tură din lăuntrul lui el este ceva mai înalt decât ceea ce 
poate fi surprins prin raţiunea analitică. Astfel, în însăşi 
raţiunea aceasta totală a fiecărei unităţi intră deja un sens, 
care poate fi intuit, dar nu cunoscut și definit strict. E un 
sens care se intuiește tot mai mult şi în care intră şi le- 
găturile nesfârşite şi mereu noi în care e văzut fiecare. Min- 
tea, sau raţiunea ca înţelegere, vede acest sens mai înalt şi 

tot felul de legături între diferitele unităţi şi ţine seama în 
înţelegerea fiecărei unităţi de celelalte unităţi. Aceasta 
pune în lumină totodată raţiunea mai completă a fiecărui 
lucru. Există deci un logos general al logosurilor unităţilor, 
sau unul mai presus de logosul tuturor logosurilor. Raţiu- 
nea mai generală e sensul sau bogăţia de sensuri a unui 
lucru legat de raţiunile şi de sensurile tuturor componen- 
telor lui şi de toate celelalte lucruri. 

Există astfel un sens comun inepuizabil al lucrurilor, un 
sens care le leagă, un sens de indetinită bogăţie spre care 
înaintează omul. Sensul lor unic suprem e Logosul divin. În 
El sunt sensurile tuturor. Numai Acesta le explică pe toate, 
numai în El omul îşi găseşte propriul sens al existenţei sale. 
Mai ales cel ce crede sesizează acest sens suprem printr-un 
act general de intuire, prin spiritul său. 

Sensurile tot mai înalte şi mai bogate şi sensul suprem 
al realităţii totale şi al existenţei sale le află omul credincios 
în legătura sa cu realitatea mai presus de lume şi de na- 
tură, deci în măsura în care cultivă această legătură. Pro- 
gresul spre sensuri tot mai înalte şi spre sensul suprem e 
şi o chestiune de voinţă, de voinţă a omului de a se dez- 
volta drept, în armonie cu toţi semenii, cu toată realitatea, 
cu raţiunea supremă a întregii realităţi. Sensurile supe- 
rioare şi sensul suprem i se revelează omului în legătură cu 
realitatea mai presus de sine și de natură, dar, în acelaşi 
timp, ca cerute de existenţa sa deplină şi de natura însăşi; 
sau existenţa sa şi a naturii îşi revelează tot mai mult sen- 
surile lor înseşi şi sensul suprem în lumina realităţii su- 
preme. Cel ce crede îşi va descoperi sensul său suprem în 
măsura apropierii sale de Dumnezeu, în lumina revelării 
mai depline a lui Dumnezeu. La fel va descoperi sensul 
oricărui lucru prin aceasta. Potrivit credinţei noastre, lumea 
se luminează în relaţia ei ontologică cu Dumnezeu, Care e 
sensul ei suprem. Lumea e deosebită de Dumnezeu, dar 

nu e despărțită de EI nici în existenţa ei, nici în sensul ei. 
Sensul lumii e implicat în sensul lui Dumnezeu. 

Rațiunea analitică vede lumea şi fiecare lucru al ei oare- 
cum separat. Dar ea e însoţită, în omul care îşi trăieşte 
complet existenţa sa, de o înţelegere care intuieşte, prin 
progresele raţiunii analitice, sensurile tot mai înalte ale lu- 
crurilor şi sensul lor suprem. După concepţia noastră creş- 
tină, raţiunea progresează în cunoașterea lucrurilor și a le- 
găturilor logice între ele, întrucât e condusă de raţiunea sau 
de înţelegerea care intuieşte sensurile tot mai înalte şi sen- 
sul suprem al existenţei. Rațiunea analitică se convinge 
chiar prin rezultatele ei de pe fiecare treaptă că n-a ajuns 
la explicaţia finală şi totală a realităţii, iar raţiunea intuitivă, 
sau înţelegerea care intuieşte pe fiecare treaptă sensuri 
mereu mai inalte, o îndeamnă la alte cercetări şi-i dă în ace- 
laşi timp conştiinţa că sensul suprem sau deplin al oricărei 
unităţi cercetate e un mister legat de misterul întregii rea- 
lităţi şi al realităţii supreme, pe care niciodată nu-l va cu- 
noaşte deplin. 

b. Raţiunile lucrurilor şi rațiunea umană. Potrivit cre- 
dinţei noastre, Dumnezeu creând lucrurile ca plasticizări şi 
sensibilizări ale raţiunilor Sale a dat totodată omului raţiu- 
nea ca organ de cunoaştere a lor. Se poate spune de aceea 
că omul are chiar datoria faţă de Dumnezeu de a cunoaşte 
această operă creată la nivelul capacităţii raţiunii umane de 
a o sesiza, operă în vederea căreia a creat pe om cu o ra- 
țiune adecvată ei. De altă parte, omul este obligat să cu- 
noască aceste raţiuni ale lucrurilor, căci altfel nu se poate 
folosi de ele și nu poate trăi între ele. Dar tot ca să poată 
trăi şi ca să se poată folosi de ele, lucrurile au, în organi- 
zările sau raţiunile lor solidare, o anumită permanenţă, 
adecvată permanenţei raţiunii umane, care depinde de ele. 

În acelaşi timp omul folosește raţiunea sa pentru adap- 
tarea lucrurilor la trebuinţele sale multiple şi în continuă 
mișcare. El găseşte alte şi alte conformităţi între lucruri și 

trebuinţele sale şi, prin aceasta, alte şi alte armonii ale 
lumii, alte frumuseți, alte dimensiuni ale ei. Precum natura 
este în mişcare şi omul se poate folosi de mișcarea ei, la 
fel trebuinţele lui sunt într-o continuă mişcare. Omul des- 
coperă astfel sensurile lucrurilor care pe de o parte sunt 
aceleaşi prin continuitatea lor şi deci pot fi cunoscute în co- 
mun, pe de alta sunt mereu noi în dezvoltarea şi aspectele 
descoperite și ca atare îl pot ridica pe om la o înţelegere 
spirituală tot mai înaltă. Omul poate face aceasta întrucât 
componentele înseși din care se alcătuiesc lucrurile sunt 
elastice şi mobile şi pot fi combinate în diferite feluri, dar 
totdeauna în anumite limite, aşa precum şi fiinţa umană se 
poate mişca treptat fără să depăşească o anumită linie de 
dezvoltare. Deci există o anumită elasticitate a modalită- 
ţilor de combinare a forţelor componente ale naturii, pre- 
cum există o anumită elasticitate a modalităţilor de trai şi 
de autoconducere spiritual-fizică a omului. Natura fizică şi 
natura umană oferă un spaţiu mereu deschis pentru exer- 
ciţiul libertăţii omului. 

Noi nu putem convieţui între lucruri într-un mod con- 
ştient fără a ni le adapta trebuinţelor noastre şi fără preve- 
deri şi promisiuni reciproce legate de intervenţiile noastre 
asupra lucrurilor, adică fără a descoperi şi a actualiza sen- 
surile comune, generale ale lucrurilor şi ale oamenilor. 
Aceasta presupune atât raționalitatea lucrurilor, cât şi elas- 
ticitatea lor în cadrul unei raţionalităţi previzibile de ordin 
mai larg. Totul e raţional în lucruri şi în energiile compo- 
nente, ca şi între ele. Este imposibil să distingi ce este plas- 
ticitate sesizată prin simţuri şi ce este structură sau sinteză 
raţională în ele. 

Dar Dumnezeu a implicat în această raționalitate, în 
acelaşi timp permanentă şi elastică a lucrurilor, şi în posi- 
bilitatea cunoaşterii şi folosirii ei conştient-raţionale de 
către om -— adică într-un mod continuu mai adecvat tre- 
buinţelor lui de ordin material şi spiritual! şi comunitar în 


E co CO N E E E A N A E EN EI 

continuă creştere — sensuri mereu noi ale lucrurilor şi ale 
fiinţei umane. 'Raţiunile' lucrurilor și 'raţiunea' umană au 
implicate în ele 'sensuri' continuu noi, care ies la iveală 
prin aplicarea raţiunii umane la raţiunile lucrurilor. 

c. Raţiunile lucrurilor şi cuvintele, ca mijloc al dialogu- 
lui nostru cu Dumnezeu. Raţiunile lucrurilor în unitatea lor 
cu cele ale elementelor componente, într-un fel perma- 
nente, într-un fel elastice, putând fi gândite, trebuie să fie 
exprimate de oameni pentru a-şi comunica experienţele 
despre lucruri şi a se angaja reciproc prin ele pentru viitor. 
Dar oamenii le gândesc şi le exprimă în cuvinte, pentru că 
ele sunt date prin creaţie de Persoana supremă ca lucruri 
gândite de Ea mai întâi, sau ca lucruri pe care le-a creat, 
coborând în gândirea lor la nivelul capacităţii oamenilor de 
a sesiza gândirea şi voinţa Lui cu privire la ele şi la ei şi de 
a le exprima în cuvintele lor. Astfel, oamenii gândesc şi 
exprimă lucrurile pentru că Dumnezeu le-a gândit mai întâi 
pe măsura lor; gândirea şi exprimarea lor de către oameni 
sunt, mai bine-zis, un răspuns la gândirea şi la 'vorbirea' 
Lui, Care li se adresează prin ele. După credinţa noastră, 
oamenii n-ar avea un conţinut al gândirii lor dacă n-ar fi 
creat mai întâi Dumnezeu lucrurile gândite de EI la nivelul 
înţelegerii lor şi dacă n-ar avea în ele un conţinut dat al vor- 
birii, dacă nu le-ar fi exprimat El în mod plastic creându-le 
şi dacă nu le-ar cere prin aceasta El însuşi să sesizeze ce a 
gândit şi ce a spus EI la adresa lor şi ce le spune prin împre- 
jurările mereu noi în care ajung prin voia Lui. 

Raţionalitatea lumii este pentru om şi culminează în 
om; nu omul este pentru raționalitatea lumii. O persoană s-a 
gândit la persoana omului când a creat lumea. Dar aşa cum 
cunoaşterea lucrurilor progresează şi se nuanţează, aşa 
progresează şi limbajul în bogăţie şi nuanţă. E un progres 
spre infinitatea Cuvântului dumnezeiesc în care se cuprind 
nediferenţiat rădăcinile infinite ale lucrurilor sau sensurile 
lor. 

Dumnezeu a dat oamenilor prin lucruri atât posibili- 
tatea să gândească şi să vorbească, prin faptul că EI a gân- 
dit raţiunile lor şi le-a dat creându-le mai întâi o îmbră- 
căminte plastică la nivelul lor, cât şi trebuinţa să le gân- 
dească şi să le exprime, ca să poată face uz de ele în 
relaţiile dintre ei şi, prin aceasta, să se realizeze între ei şi 
EI dialogul pe care l-a voit EI cu ei, adică pentru ca ei să-l 
răspundă Lui prin gândirea şi vorbirea lor. În aceasta îşi 
găsesc toate sensul lor. Omul descoperă alternative mereu 
noi ale lucrurilor nu numai prin rațiune şi prin noi com- 
binări şi întrebuinţări ale lor, ci şi prin simţirile şi gândirile 
mereu noi produse în trupul lui prin contactul cu ele şi prin 
relaţiile mereu noi mijlocite de ele între el şi semenii săi. 
Toate acestea se cer exprimate şi comunicate printr-un lim- 
baj mereu îmbogăţit. 

Acesta e înţelesul cuvintelor din Geneză: 'Şi Domnul 
Dumnezeu care făcuse din pământ toate fiarele câmpului 
şi toate păsările cerului, le aduse la Adam, ca să vadă cum 
le va numi; aşa ca toate fiinţele vii să se numească precum 
le va numi Adam. Şi a pus Adam nume tuturor animalelor 
şi tuturor păsărilor cerului şi tuturor fiarelor sălbatice” (Fac. 
2, 19-20). Astfel Dumnezeu însuși a cerut omului să vor- 
bească întrucât l-a îndemnat sau a pus în firea lui trebuinţa 
să descopere cuvintele ce i le-a comunicat EI prin lucruri 
sau sensurile date de EI lucrurilor. 

De aceea, chiar cuvintele adresate de Dumnezeu nouă 
prin lucruri ne stimulează la înţelegerea lor. Iar înţelegerea 
lor provoacă un răspuns din partea noastră. Căci nu există 
cuvânt înţeles de un om, faţă de care el să nu ia o atitudine, 
adică să nu răspundă. EI a început să vorbească atunci când 
a început să răspundă lui Dumnezeu, trebuind să răspun- 
dă, fiind obligat de Dumnezeu să răspundă prin lucrurile 
puse de Dumnezeu în faţa lui; el a început să se actualizeze 
ca partener al dialogului cu Dumnezeu. Dumnezeu acceptă 
numele pe care omul le pune lucrurilor, în dialog cu EI, 

pentru că aceste nume au fost date lucrurilor de Dum- 
nezeu însuşi. Punând nume lucrurilor, fiinţa noastră a în- 
ceput să se actualizeze şi să se dezvolte ca partener al dia- 
logului cu Dumnezeu. Numai în acest dialog cu Dumnezeu 
despre lucruri, fiinţa noastră se dovedeşte superioară lu- 
crurilor ca obiecte, așa cum este și Dumnezeu. Prin aceas- 
ta persoana noastră e ridicată pe un plan comun cu Dum- 
nezeu, ca două subiecte care vorbesc despre lucruri ca 
despre obiecte, fiind şi ea superioară lucrurilor şi capabilă 
de a sta, prin dialogul cu Dumnezeu, oarecum pe același 
plan cu EI, prin bunăvoința Lui. 

Dumnezeu nu insuflă însă omului de-a gata înțelesurile 
şi numele celor create de EI, ci aşteaptă efortul lui de a le 
descifra, pentru care i-a dat capacitatea şi trebuinţa lăun- 
trică. Fiindcă aceste înţelesuri şi întrebuinţări sunt actua- 
lizările unor virtualităţi indefinite. Aceasta e încă o cauză 
pentru care fiecare om învaţă să vorbească printr-un efort, 
nu i se dă vorbirea de-a gata. Numai în felul acesta dialogul 
implică în el o creştere spirituală şi o libertate. Înţelesurile 
lucrurilor ne sunt date obiectiv, aşa cum este dată şi capa- 
citatea noastră de a le sesiza. Dar aceste înţelesuri au în 
acelaşi timp caracterul unei solicitări din partea lui Dum- 
nezeu, la care omul trebuie să-şi dea silinţa să răspundă. 
Dumnezeu aşteaptă ca omul să descopere nesfârşitele gân- 
duri ale Sale puse în lucruri şi să exprime în cuvintele lui 
tot mai multe din indefinitele înţelesuri pe care voieşte ca 
el să I le spună prin lucrurile create pentru el. Noi putem 
combina în moduri nenumărate lucrurile între ele, sau lu- 
crurile cu noi, şi ne putem aşeza în relaţii de o varietate 
mereu imprevizibilă cu alţii, prin lucruri. Astfel actualizăm 
în mod variat virtualitatea vorbirii, care are pe Dumnezeu 
ca partener solicitant. Omul poate să nu facă efortul de a 
pătrunde la toată bogăţia sensurilor lucrurilor și la sen- 
surile care îl pot dezvolta pe el în înţelesul cel mai deplin 
al cuvântului. EI va face şi în cazul acesta un progres, dar 

progresul poate să nu fie întotdeauna cel adevărat. Dum- 
nezeu aşteaptă ca noi să înţelegem tot mai bine şi tot mai 
deplin gândurile Lui puse în lucruri şi cuvintele ce ni le-a 
adresat prin ele, sau ni le adresează prin situaţiile noi în 
care suntem puşi. Conţinutul spiritual al umanităţii poate 
deveni tot mai bogat şi mai subtil, pe măsura îmbogăţirii ei 
cu experienţele tot mai multe, câştigate în situaţii mereu 
noi, prin descoperirea altor şi altor aspecte ale lucrurilor, 
ale atitudinilor şi stărilor posibile umane, bune sau rele. Lu- 
mea îşi descoperă alte și alte aspecte, alte și alte modalităţi 
de combinări ale elementelor, alte şi alte modalităţi create 
de raporturile între oameni şi rezultate din raporturile oa- 
menilor cu lucrurile. 

Deşi în Geneză se spune că Adam a dat nume anima- 
lelor înainte de facerea Evei, totuşi faptul că facerea femeii 
e menţionată imediat după actul lui Adam de numire a ani- 
malelor, arată o legătură între vorbirea omului şi natura lui 
comunitară, Omul vorbeşte pentru că Dumnezeu îl în- 
deamnă la vorbire prin capacitatea şi trebuinţa ce i-a sădit-o 
spre aceasta, dar omul vorbeşte pentru că gândește, iar 
aceasta arată că el gândeşte nu numai pentru a descoperi 
prin gândirea lui tot mai mult pe Dumnezeu cel infinit în 
opera creaţiei şi pentru a-L lăuda pentru înţelepciunea şi 
puterea Lui arătată în creaţie, ci şi pentru a comunica cu 
ceilalţi oameni şi pentru a-L lăuda împreună cu aceia pe 
Dumnezeu şi pentru a creşte spiritual împreună. Omul nu 
poate creşte spiritual deplin numai în relaţia cu Dumnezeu. 
Oamenii își răspund şi unul altuia prin gândire şi vorbire, 
pentru că Dumnezeu a sădit în ei această trebuinţă, deci le-a 
cerut aceasta. | 

d. Raţiunile lucrurilor şi sensul lor în comuniunea noas- 
tră cu Dumnezeu. Potrivit credinţei noastre, omul începe să 
descopere raţiunile lucrurilor prin descoperirea folosului 
lor material, dar concomitent cu aceasta şi prin căutarea 
sensului lor mai înalt, prin explicarea rostului lor. Lucrurile 


24 - Dogmatica - vol. ] 

sunt raţionale cu acest dublu scop: de a fi de folos omului 
pentru a se întreţine biologic, dar şi în scopul de a spori spi- 
ritual prin cunoașterea sensurilor şi al conformităţii tot mai 
înalte a lor cu el și al ultimului sens al lor care e Dumnezeu, 
Care răspunde cel mai deplin setei de împlinire infinite a 
omului. Sensul lucrurilor i se lărgeşte prin faptul că ele con- 
stituie conţinutul gândirii comune şi al comunicării verbale 
cu ceilalţi, deci al comuniunii tot mai intime în general, al 
acordului pe care-l realizează cu ceilalți pe baza lor, al îm- 
bogăţirii şi unirii spirituale reciproce. Dar în această comu- 
nicare oamenii îşi descoperă şi ceea ce e în ei mai presus 
de trebuinţele materiale. Se descoperă ca subiecte care 
caută un sens spiritual suprem al lucrurilor şi al lor înşişi. 
Această comunicare îşi descoperă ea însăşi nu numai o 
raționalitate permanentă, ci şi nişte sensuri tot mai înalte. 
Şi o dată cu aceasta, lucrurile înseși îşi descoperă sensuri 
continuu noi în întreţinerea şi înălţarea acestei comuniuni. 
Oamenii descoperă că trebuie să se comporte într-un anu- 
mit fel cu lucrurile, pentru ca ele să promoveze comuniu- 
nea între ei şi să nu o împiedice. Aceasta nu înseamnă că 
ei trebuie să se lase dominați de ele, cu uitarea trebuinţelor 
lor spirituale, ci că trebuie să le folosească cu o anumită 
cumpătare, să se deprindă a le face prilej de practicare a 
unei atenţii şi generozităţi reciproce, să vadă superioritatea 
nesfârşită a persoanelor semenilor în comparaţie cu 
lucrurile, să vadă transparenţa lor. Acestea îşi descoperă 
astfel sensul unor mijloace de creştere spirituală a oame- 
nilor, 

Omul sporeşte în diferitele forme de tărie spirituală, 
sau de virtuţi, printr-un anumit raport de superioritate deta- 
şantă de lucruri, prin faptul că nu se lasă dominat în mod 
egoist de ele. Numai întrucât lucrurile capătă o anumită 
transparenţă sau relativitate în raport cu comuniunea inter- 
personală, ele își descoperă sensul lor din ce în ce mai pro- 
fund şi importanţa lor în formarea spirituală a omului. 

lar dacă între subiectul uman şi conţinutul lui format 
din raţiunile lucrurilor nu se poate face o despărţire, sau 
subiectul se dezvoltă el însuşi prin conţinutul lor, lucrurile 
ca conţinut al subiectului sunt necesare dezvoltării acestu- 
ia. În fond subiectul, prin gândurile despre lucruri şi prin 
cuvinte, se exprimă pe sine însuşi. El este "adevărul". Când 
cuvintele nu-l exprimă pe el însuşi, sunt cuvinte mincinoa- 
se. lar lucrurile servesc pentru desfăşurarea subiectului, 
care fără ele rămâne o pură potenţă. Însă tot atât de nece- 
sară pentru actualizarea subiectului este raportarea la cele- 
lalte subiecte umane şi la Persoana absolută. Fără această 
raportare omul nu pune nici un interes în desfăşurarea su- 
biectului său. Astfel, adevărul drept pe care-l exprimă cu- 
vintele, adică subiectul adevărat exprimat prin ele, include 
raportarea pozitivă a omului la persoanele semenilor şi la 
Persoana absolută. Dar realizând prin cuvinte raportarea 
aceasta, o realizează propriu-zis prin lucruri. O atitudine 
dreaptă faţă de lucruri e o atitudine dreaptă faţă de semeni 
şi faţă de Dumnezeu şi viceversa. Şi de aceasta depinde 
dezvoltarea dreaptă a noastră. 

Mai presus de toate, lucrurile îşi descoperă sensul, 
întrucât raționalitatea lor e văzută de om ca avându-și în 
mod unitar sursa în Dumnezeu cel personal, întrucât sunt 
văzute ca mijloc al iubirii lui Dumnezeu, deci al dialogului 
lui Dumnezeu cu noi şi al dialogului între noi, dialog prin 
care Dumnezeu ne conduce spre o tot mai profundă cu- 
noaștere a gândirii şi iubirii Lui şi la o creştere a gândirii şi 
iubirii noastre proprii în relaţia dintre noi şi cu Dumnezeu. 
Dialogul cu Dumnezeu prin lucruri contribuie la dezvol- 
tarea noastră, întrucât acestea sunt văzute ca imagini, sau 
ca simboluri, sau ca chipuri transparente ale raţiunilor lui 
Dumnezeu, ale sensurilor urmărite de El prin crearea lor, 
sensuri prin care vrea să ne conducă tot mai mult spre Sine 
şi spre dezvoltarea noastră proprie, cu condiţia ca noi să le 
descoperim şi să le realizăm. Noi creştem astfel prin lu- 

cruri, întrucât prin ele cunoaştem tot mai mult intenţiile 
iubitoare ale lui Dumnezeu faţă de noi. Din ce se cunosc 
mai bine lucrurile, din aceea se cunosc mai mult înţelepciu- 
nea şi iubirea lui Dumnezeu faţă de oameni, şi din ce se 
cunosc mai mult acestea, din aceea se văd în lucruri sen- 
suri mai profunde. 

Sensul fundamental descoperit de noi în raționalitatea 
lumii este că ea vine de la Persoana supremă şi este 
adresată ca unei alte persoane, adică faptul importanţei cu 
totul deosebite pe care o acordă Dumnezeu persoanei 
umane. Raţionalitatea este modul inteligibil al unei per- 
soane de a se comunica altei persoane, pentru realizarea 
şi dezvoltarea comuniunii între ele. Persoana e mai mult 
decât raționalitatea, prin intenţionalitatea ei fără sfârşit în- 
dreptată spre altul, prin iubirea ei nelimitată, prin libertatea 
nemărginită. Dar acestea nu sunt lipsite de sens. Raţionali- 
tatea e modul de comunicare a sensurilor profunde impli- 
cate în acestea. În comuniunea treimică este sensul infinit. 
Din ea se comunică omului pe cale raţională sau inteligi- 
bilă, adaptată lui, voinţa ei de a-l ridica şi pe el la comuniu- 
nea cu ea, ca la sensul său suprem şi infinit. 

Dacă comuniunea cu semenii face lucrurile transpa- 
rente şi impune o anumită înfrânare şi curăţire în raportu- 
rile cu ele, cu atât mai mult dă lucrurilor o asemenea trans- 
parenţă, şi impune o înfrânare şi o curăţie în raporturile cu 
ele, dialogul cu Dumnezeu şi progresul în comuniunea cu 
EI, care urmăreşte ca prin lucruri să ne conducă spre co- 
muniunea deplină cu Sine. Dumnezeu ne cere, pe de o 
parte, un anumit respect al lucrurilor, pe de alta, o anumită 
cumpătare în raporturile cu ele. Între aceste două atitudini 
e, de altfel, o strânsă legătură. Şi prin amândouă se forti- 
fică şi se înnobilează spiritul nostru, dar se şi promovează 
raporturile de dreptate, de respect şi de iubire între oameni 
şi între ei şi Dumnezeu, dat fiind că lăcomia e cea care 
aduce dezechilibru şi conflict în raporturile dintre ei, cât și 


CREAREA LUMII VĂZUTE 373 


depărtare de Dumnezeu. Lucrurile, ca imagini ale raţiunilor 
divine, nu trebuie înjosite printr-o înţelegere şi folosire 
murdară şi producătoare de vrajbă. Dar aceasta o putem 
face când nu ne robim în chip pătimaş lor, ci vedem în ele 
sensul lor divin, promovator de comuniune. Însăşi raţio- 
nalitatea lor, pe care nu noi am creat-o, ne face transparent 
sensul originii lor divine şi scopul lor, de a ne înălța spre 
Dumnezeu. Şi însuşi sensul lor ne cere valorificarea cea 
bună a raţionalităţii lucrurilor. 

Raţionalitatea naturală a lucrurilor e numai prima treap- 
tă a scării pe care ne urcăm la sensurile tot mai înalte ale 
lor, care echivalează cu o urcare în cunoașterea gândurilor 
lui Dumnezeu cu privire la noi şi în cunoaşterea şi for- 
marea noastră proprie, formare care ea însăşi, la rândul ei, 
ne urcă la noi sensuri ale noastre, la o tot mai înaltă cu- 
noaştere a lui Dumnezeu şi a sensurilor tot mai adânci ale 
lucrurilor. Dacă am putea desprinde raționalitatea repetiţiei 
lucrurilor de sensul lor mai adânc, responsabilitatea de a 
le cunoaşte ar fi numai o responsabilitate de a cunoaşte 
utilitatea trupească a lucrurilor. Dar întrucât nu putem des- 
părţi raționalitatea lor, care se repetă, de sensurile lor, res- 
ponsabilitatea de a le cunoaşte în sensurile adevărate ce 
decurg din raționalitatea lor e şi o responsabilitate de a ne 
forma spiritual în legătură cu ele, după voia lui Dumnezeu, 
neimprimând vreo patimă şi vreo îngustare în sensurile lor 
şi, prin aceasta, neîntunecându-le. 

Sfântul Maxim Mărturisitorul ne îndeamnă să nu punem 
ceva pătimaş în sensurile lucrurilor, ci să ne străduim pen- 
tru a păstra sensurile lor curate, dumnezeieşti, deci des- 
chise spre infinit. Acesta este rostul purificării gândurilor, 
faptelor şi deprinderilor noastre în raport cu lucrurile. Se- 
sizăm lucrurile în sensul lor curat sau adevărat, când le cu- 
noaștem în legătura lor cu Dumnezeu, sau în scopul în care 
le-a gândit Dumnezeu, în favoarea menţinerii şi dezvoltării 
noastre ca persoane în veşnicie. De aceea Sfântul Maxim 

Mărturisitorul cere să ne ferim de a altera printr-o patimă 
acest sens obiectiv al lucrurilor. Iar Sfântul Marcu Ascetul 
cere ca îndată ce vedem un lucru sau ne vine în minte 
imaginea unui lucru, să-l punem în legătură cu Dumnezeu. 
Sfântul Maxim spune: 'Înţeles pătimaș este gândul compus 
din patimă şi înţeles. Să depărtăm patima de înţeles, şi va 
rămâne gândul simplu'19. lar Sfântul Marcu Ascetul cere să 
aducem lui Dumnezeu ca jertfă 'gândurile nemuşcate de 
fiare"20, 


6. Virtualităţile altermative ale raportului omului 
cu lumea. Responsabilitatea lui în a le actualiza 
pe cele mai folositoare pentru creşterea spirituală a lui 
şi a semenilor lui 


Pentru Dumnezeu, lumea e nu numai maleabilă, flexi- 
bilă, ci şi total contingentă, în sensul că nu e necesară. 
Numai aşa, ea este opera libertăţii şi iubirii Lui. Pentru om, 
odată ce e dată de Dumnezeu drept condiţie a existenţei 
lui, contingenţa ei e limitată, sau ea e mult mai maleabilă, 
întrucât omul dotat de Dumnezeu cu libertate poate face 
un uz întrucâtva variat de ea, dar nu se poate dispensa de 
ea. Adică el poate schimba, în anumite limite, modurile în 
care se poate folosi de ea, sau ea îi permite o folosire a ei 
în moduri variate. Contingenţa totală a lumii pentru Dum- 
nezeu se arată în însuși faptul că ea a fost creată în mod 
liber din nimic. Chiar omul ca creatură e pentru Dum- 
nezeu contingent, iar pentru sine, maleabil sau contingent 
în sens limitat, întrucât nu el s-a creat pe sine, dar poate 
face un uz extrem de variat de nesfârşitele lui virtualităţi 
alternative. "Gândind strict, pentru om nu e nimic natural, 
căci el însuşi nu e necesar. El este o creatură şi, prin 
aceasta, o existenţă condiţionată, şi nu una necesară. S-ar 


19. Capete despre dragoste, III, 45, Filocalia românească, II, p. 85. 
20. Despre Botez, Filocalia românească i, ed. II, p. 282. 

putea tot aşa de bine să nu existe; şi tot aşa de bine s-ar 
putea să fie altfel organizat. Că este şi cum este, o datorea- 
ză numai voinţei iubitoare a lui Dumnezeu. Prin aceasta 
faptul şi modul existenţei lui sunt întemeiaie în harul lui 
Dumnezeu'21. Omul e contingent pentru Dumnezeu, dar în 
acelaşi timp Dumnezeu a pus în el o valoare de partener. 

Dumnezeu S-a angajat prin crearea omului, pentru a-l 
aduce la îndumnezeire. Omul este transcendent ca origine 
şi totuşi existenţa sa este încredinţată libertăţii proprii. El 
nu e încredinţat ca un obiect pasiv altcuiva, aşa cum e na- 
tura, căci are caracterul unei contingenţe active, şi nu pa- 
sive, ca natura. Omul e o fiinţă limitat şi activ contingentă, 
sau maleabilă pentru sine însuşi. Dumnezeu a creat lumea 
total contingentă pentru Sine, iar în raport cu omul, ca pa- 
siv maleabilă pentru om, pentru ca el să-şi poată exercita 
maleabilitatea lui liberă şi activă în raport cu ea, punând în 
ea virtualităţi alternative pasive multiple, pentru ca omul să 
poată exercita un rol în parte creator chiar asupra sa însuşi. 
Omul se creează şi pe sine el însuşi, nu e creat numai de 
Dumnezeu; şi creează în parte şi lumea. El poate actualiza 
unele sau altele dintre virtualităţile lumii în mod liber, iar 
întrucât Dumnezeu îl ajută la aceasta, El însuşi rămâne cu 
lumea într-un raport de libertate, iar cu omul, într-un raport 
de colaborare liberă. În lume se întâlneşte astfel libertatea 
omului cu libertatea lui Dumnezeu nu într-o ciocnire, ci 
într-o colaborare când omul ţine seama de ceea ce este 
propriu naturii externe şi naturii lui proprii, sau când vrea 
să meargă pe linia sporirii sale în infinitatea Celui ce este. 
"Căci nimic din cele naturale, precum nici firea însăşi nu se 
opune Cauzatorului firii'21a. Nici natura, nici Dumnezeu nu-i 
sunt omului o fatalitate imuabilă, un zid nemişcat; orice 
situaţie e reparabilă în oarecare fel, oricând el întâlneşte un 
Dumnezeu îndurător. 


21. W. Beinert, op. cit., p. 83. 
21a. Sf. Maxim Mărturisitorul, Opuscula Theologica, P. G. 91, col. 80. 








376 TEOLOGIA DOGMATICĂ ORTODOXĂ 


Raţionalitatea maleabilă a lumii, plină de multiple vir- 
tualităţi, corespunde indefinitelor virtualităţi ale raţiunii, 
imaginaţiei şi puterii umane creatoare şi progresive. 

Pentru Sfinţii Părinţi, materia era o masă amorfă, întru 
totul neluminată, a cărei transfigurare era greu de înţeles. 
“Ei moşteniseră din filosofia elină noţiunea unei materii 
opuse Logosului divin, deci oricărui logos. Unii dintre ei — 
ca Sfântul Maxim Mărturisitorul - au ajuns totuşi la ideea 
raţiunilor lucrurilor cu originea lor în Logosul divin. Astăzi 
noi vedem raționalitatea deplină şi totuşi maleabilă a ma- 
teriei, transparenţa ei raţională, capacitatea ei de a fi flexio- 
nată de raţiunea şi fapta conştientă umană - asemenea 
metalului căruia i se pot da multe forme — şi descoperită în 
lumina ei de această rațiune. Dar raționalitatea aceasta ma- 
leabilă capătă sens deplin, prin actualizarea acestei ma- 
leabilităţi, numai dacă raţiunea umană se conduce în 
această operă a ei de principii etice, de o responsabilitate 
faţă de comunitatea umană şi față de Dumnezeu. Prin 
aceasta se deschide în ea perspectiva unei transparenţe şi 
transfigurări care poate înainta până la înviere, prin co- 
pleşirea ei de lumina şi puterea spiritului uman umplut de 
lumina şi puterea Duhului dumnezeiesc. 

Adam şi Hristos sunt tipurile pentru alegerea celor două 
alternative ale raportului omului cu natura: robirea spiritu- 
lui lui de către fructul dulce al părţii sensibile a naturii sau 
stăpânirea ei prin spirit, desigur, nu fără efortul renunţării 
la dulceţile ei şi al durerilor crucii. Numai prin aceasta bi- 
ruieşte spiritul asupra părţii sensibile a naturii şi o transfi- 
gurează până la înviere. 

Astfel, contingenţei pasive a naturii îi corespunde con- 
tingenţa liberă a omului. Prin libertate, el însuşi dispune în 
anumite feluri de modul fiinţării sale şi al naturii. Prin liber- 
tatea sa de alegere el e chip al lui Dumnezeu, care, ca 
model, a putut chiar crea sau nu lumea,şi poate fi ajutat 

în opera lui de actualizare a unora sau altora din virtu- 
alităţile ei. 

a. Omul adaptează în mod liber legile naturii la sen- 
surile din ce în ce mai înalte ale vieţii. Plantele şi într-o anu- 
mită măsură animalele pot vieţui într-o natură care se 
desfăşoară după legile repetiţiei. Oamenii, care urmăresc în 
viaţă sensuri tot mai înalte într-un mod conştient şi într-o 
comunitate conştientă, adaptează legile naturii în mod 
liber acestor sensuri. Natura se dovedeşte capabilă de un 
uz conştient, elastic, prin alternanţele multiple ale gândirii 
trecute în muncă. În însuşirea virtuală a maleabilităţii, a 
contingenţei sale, natura se dovedeşte făcută pentru omul 
liber, condus de un etos al înaintării într-o comuniune 
eternă. De aceea ea devine în mod actual contingentă prin 
om. Altfel, s-ar desfășura în mod monoton în cadrul exclu- 
siv şi rigid al legilor ei. Omul aduce în natură soluţii mereu 
noi, care nu decurg în mod sigur din combinarea exclusivă 
a factorilor daţi la un moment dat în ea. El aduce soluții 
imprevizibile, producând combinaţii de factori, care nu s-ar 
fi produs de la sine. EI introduce în ea o anumită libertate 
a sa în continuă creştereZlb. 

Aceasta înseamnă că natura este astfel structurată, 
încât lasă locul intervențiilor umane, care nu ţin seama de 
totalitatea legilor ei exacte, şi că aceste legi nu sunt menite 
să dea rezultatele cele mai folositoare prin ele insele, ci se 
întregesc prin intervenţiile libertăţii umane. Sensul exis- 
tenţei pe care-l au oamenii într-un timp sau altul, felul vieţii 
lor spirituale, în interdependenţa lor socială, natura senti- 
mentelor fiecăruia se combină cu natura exterioară, sau o 
întregesc într-un mod care face imposibilă o separare reală 
a lor; sau, care face ca separarea să fie mai mult în planul 
abstract, închipuit, ales şi el de spiritul omului21C. Imagina- 


21b. Schulte Wieting, "Technik und Verantwortung', în. Herder 
HKorespondenz, 1973, Heft 4, p. 203. 
21c. Ibidem. 

ţia şi libertatea creatoare umană nu se mișcă în acelaşi fel 
ca natura, deşi nu contrazic în majoritatea cazurilor efec- 
tele produse de legile naturii, sau nu le suprimă pe acelea, 
ci le folosesc într-un fel sau în altul. 

Modelul acestei întregiri este simbioza dintre viaţa spi- 
rituală, plină de sensuri şi de simţiri conștiente, şi legile fi- 
zico-chimice ale trupului. Cea dintâi nu le anulează pe cele 
din urmă, dar le ridică pe planul trăirii lor spirituale, iar cele 
din urmă nu anulează pe cea dintâi, ci constituie o bază 
pentru ea. Toată realitatea lumii e ridicată la planul unei 
trăiri a ei în sentimente, a înţelegerii ei în sensuri. lar aces- 
tea conduc pe oameni în atitudinile, în deciziile, în respon- 
sabilităţile lor morale și eficiente faţă de ea. 

Acestea ne obligă să conchidem că legile au în ele o 
posibilitate elastică sau contingentă pusă la dispoziţia omu- 
lui pentru a o actualiza în diferite moduri, conform tre- 
buinţelor şi conţinutului de sensuri la care el a ajuns. 

Ca să înțelegem acestea, e bine să revenim la faptul că 
toate forţele şi lucrurile naturii sunt o raționalitate dina- 
mică, plasticizată. Ca raționalitate inconştientă, ea nu se 
mişcă în mod liber spre țeluri alese de ea. Raţionalitatea 
naturii e numai un obiect supus cunoaşterii şi dirijării su- 
biectului raţional, conştient şi liber, care e omul. În calita- 
tea aceasta raționalitatea naturii e într-o solidaritate și con- 
tinuitate cu raţiunea conștientă şi liberă a omului; e făcută 
pentru intervenţia acesteia în ea. lar cum raţiunea omului, 
în înţelesul ei deplin, e organul de sesizare a sensurilor 
realităţii şi existenţei umane, care se descoperă mereu mai 
înalte, şi, în ultima analiză, a sensului suprem al realităţii şi 
al existenţei umane, raționalitatea naturii servește acestei 
înaintări a raţiunii umane spre sensul suprem, ascunzând 
în ea posibilitatea de a fi înţeleasă de raţiunea umană în 
cadrul acelor sensuri tot mai înalte şi de a fi actualizată de 
ea în moduri care să servească tot mai mulit acelora. 

Când oamenii se ridică la înţelegerea sensului frater- 
nităţii umane și a responsabilităţii lor reciproce, aceasta îi 
face să descopere, în posibilităţile raționalităţii sau ale le- 
gilor naturii, ceea ce serveşte într-un mod mai deplin aces- 
tei fraternităţi şi responsabilităţi şi tot aceasta dă naştere 
tehnicii, care poate apropia mai mult pe oameni și poate 
satisface nevoile tuturor într-un grad mai deplin. 

b. Progresul spiritului uman şi al lumii prin raporturile 
lor întreolaltă. Se poate spune în general că progresul în 
umanitate, care e progresul în cea mai autentică raționali- 
tate cunoscătoare, identic cu progresul în cunoaşterea sen- 
sului existenţei umane, se face odată cu progresul în cu- 
noaşterea autentică a raţionalităţii sau a sensului naturii ca 
obiect al raţionalităţii cunoscătoare a omului. Deci prin 
aceasta se face cunoscut tot mai mult însuşi sensul raţio- 
nalităţii naturii. 

Contingenţa raţionalităţii naturii serveşte realizării omu- 
lui, sau umanizării lui, dat fiind că umanizarea e legată de 
comuniunea tot mai adâncă între oameni. Contingenţa na- 
turii e antropocentrică. 

După credinţa noastră, se pare că toate aspectele lumii, 
sau chipurile actualizate ale bogăției ei contingente - des- 
coperite de diferitele forme ale culturii umane în mod co- 
respunzător cu sensurile multiple ale existenţei prin care a 
trecut sau mai trece omenirea — sunt menite să fie păstrate, 
sau armonizate într-un chip tot mai complex şi mai cuprin- 
zător, până la chipul atotcuprinzător, corespunzător sensu- 
lui atotcuprinzător la care va ajunge omul, în unirea lui cu 
Dumnezeu cel infinit. Contribuțiile oamenilor duhovniceşti, 
ale marilor creatori de artă, ale tuturor savanților şi multe 
din experienţele şi vederile juste ale popoarelor şi indi- 
vizilor vor rămâne înscrise în acest chip final atotcuprin- 
zător al realităţii și existenţei umane, umplut în întregime 
de Dumenzeu cel infinit. lar aceste chipuri, chemate să se 
concentreze într-unul singur de o indefinită complexitate, 

nu sunt numai actualizări ale potenţelor date în lume şi în 
spiritul uman, ci şi trepte noi la care lumea se ridică printr-o 
transcendere, ajutată de transcendenţa infinită divină. 

Depăşirea fiecărui chip unilateral și al tuturor la un loc 
se face din intuirea unei desăvârşiri aflate mai presus de 
toate, în care chipurile îşi au izvorul şi spre care tind, aju- 
tate de însăşi acea ţintă finală. Formele şi treptele uma- 
nizării înseşi, pe care oamenii le doresc şi le depăşesc rea- 
lizând sub impulsul lor alte chipuri ale lumii, îşi au originea 
în comuniunea unei iubiri interpersonale supreme şi inain- 
tează spre o comuniune perfectă din puterea ei și după 
asemănarea ei. Astfel raționalitatea naturii îşi găseşte îm- 
plinirea ei supremă în realizarea sensului ultim al existenţei 
umane, care constă în unirea acesteia cu Dumnezeu, sensul 
sau raţiunea supremă, mai presus de orice rațiune, cum spune 
Sfântul Maxim Mărturisitorul (Răspunsuri către Talasie, 24). 

lar Schulte Wieting spune că simpla orientare a atitu- 
dinilor şi activităţilor umane după o normă imanentă care 
nu vede dincolo de om nimic, nu poate explica, nu poate 
adânci şi nu poate fundamenta responsabilitatea de care 
se simte stăpânită ființa noastră şi nu poate da puterea tre- 
buinţei de depăşire continuă a sensurilor existenţei şi 
chipurilor lumii, la care ajunge omenirea în mod succesiv. 
Sensurile şi chipurile acestea se pot depăşi în alte sensuri 
şi în alte chipuri numai când responsabilitatea care în- 
sufleţeşte această ridicare continuă a umanităţii se alimen- 
tează din perspectiva absolutului. 

În om se produce o transcendere a naturii, care nu se 
datoreşte numai lui şi cu atât mai puţin numai naturii22. 


7. Factorii care actualizează virtualitățile multiple 
şi altemative ale lumii 


a. Primul factor al acestei actualizări: unirea între sufiet 
şi trup. După concepţia creştină, fără spirit, lumea ar fi 


22. K. Rahner, "Weltanschauung', Schriften zur Theologie, V, Ben- 
zinger Verlag, Einsiedeln, 1964, p. 19. 





CREAREA LUMII VĂZUTE 581 


închisă în repetarea automată a unor cicluri monotone mai 
înguste sau mai largi. Numai spiritul, prin libertatea lui, 
depăşeşte repetiţia şi poate face şi natura să o depăşească. 
Munca are rolul decisiv în prelucrarea naturii, dar ea e o 
însuşire a omului ca fiinţă gânditoare. Dar o poate face 
aceasta datorită faptului că spiritul uman este, pe de o 
parte, inserat în ordinea materială a lumii, prin trupul său. 
Spiritul uman dispune de capacitatea unor decizii alterna- 
tive, sau a unei transcenderi de sine însuși, iar aceste 
decizii le poate imprima prin trupul său şi lumii exterioare. 
Cheia acestui rol stă în inserarea tainică a spiritului său în 
lumea materială prin trupul său. Toată lumea se resimte de 
acest fapt al inserării ei în spirit prin trupul omenesc. Nu- 
mai prin trup omul poate prelucra natura, muncind. Spiritul 
omenesc se poate decide într-un fel sau altul; dar numai 
prin faptul că este spiritul unui trup, deciziile lui variate se 
pot prelungi în mişcări variate ale trupului, în activitatea lui 
muncitoare, în care ele se prelungesc prin organele lui sau 
prin uneltele confecţionate şi mânuite tot prin el. 
Inserarea spiritului uman în trup este pârghia care 
ridică prin muncă lumea întreagă din calitatea ei de natură 
supusă unei repetiţii automate. În inserarea aceasta stă 
izvorul spiritualizării întregii lumi; în aceasta se dovedeşte 
lumea ca lume pentru om şi-şi împlineşte rostul ei. O rază 
de lumină în această taină aruncă faptul că lumea materia- 
lă este o țesătură a raţionalităţii plasticizate sau materiali- 
zate cu caracter de obiect, care nu-şi alege în mod con- 
ştient drumurile; iar omul este rațiune sau spirit ca subiect 
conştient de sine şi de lume şi cu capacitatea de a se de- 
cide şi de a se mişca din el însuși şi de a mişca deci şi ra- 
ționalitatea plasticizată a trupului şi a lumii, care ţine de el 
ca un fel de trenă ce poate primi forme variate. Fără 
conştiinţa care se manifestă prin munca trupului din liber- 
tatea spiritului, lumea n-ar fi sau nu s-ar arăta contingentă. 
Lumea e şi se revelează contingentă, pentru că e în legă- 

tură cu spiritul, inserat prin trup şi prin munca lui gândită, 
în natură. Lumea e contingentă pentru că e pentru om, 
care pe de o parte e legat de ea, pe de altă parte o depă- 
şeşte. Există o anumită continuitate între lumea contin- 
gentă şi spiritul uman întrupat?2?2. 

Spiritul raţional uman, ca subiect în legătură cu raţio- 
nalitatea obiectivă plasticizată în trup şi în natura exte- 
rioară, poate să pună în mișcări de combinare alese de el 
raţiunile, care prin plasticizarea lor alcătuiesc lumea, sau 
să modifice direcția mişcării lor. 

b. Trupul este interior spiritului; de aceea se poate 
vorbi de o non-obiectivitate a trupului. După credinţa creş- 
tină, trupul e într-un mod particular interior spiritului, par- 
ticipând prin aceasta la viaţa spiritului, depăşind planul bio- 
logic şi fizico-chimic. În trup, raționalitatea capătă o com- 
plexitate particulară, datorită bogăției spiritului din el. La 
rândul ei, raționalitatea spiritului însuşi se actualizează, 
într-o complexitate de mare fineţe şi subtilitate, în lucrarea 
lui asupra trupului. Pe lângă aceea, sensibilitatea materiei, 
însoţită cu durerea şi cu plăcerea deja în organismele ani- 
malelor, se repercutează în conştiinţa spiritului uman ca o 
durere şi plăcere trăite de conştiinţă cu o deosebită inten- 
sitate. Dar sensibilitatea aceasta, trăită de spirit şi de trup 
în comun, alcătuieşte o unitate şi e ea însăşi un prilej de 
dezvoltare şi actualizare a raţionalităţii spiritului, fie pentru 
a pune această raționalitate a spiritului, trăită prin trup, în 
slujba sensibilităţii într-un sens păgubitor libertăţii umane, 
fie pentru a întări această raționalitate tot prin trup spre for- 
tificarea libertăţii spirituale faţă de sensibilitatea trupului. 

Viaţa trupului face astfel parte constitutivă din viaţa su- 
fletului nostru, a cărui bază este spiritul. Viaţa aceasta e în 
acelaşi timp primul obiect contingent al libertăţii spiritului, 
care ori o lasă să coboare la starea de procese aproape auto- 


22a. Ibidem. 

mate prin slăbirea libertăţii spiritului, ori întipăreşte în ea o 

libertate spirituală tot mai mare. În cazul al doilea, prin trup 

se exercită asupra lumii într-un mod accentuat libertatea 

spiritului şi lumea e astfel ridicată de spirit spre scopul su- 

perior al unirii ei cu spiritul suprem. Fără trup, spiritul 
j uman n-ar putea mişca prin sine lumea spre sensuri alese 
de el, n-ar putea modifica mişcările ei, ci acestea ar rămâne 
determinate de cauze pur intrisece lumii exterioare şi 
extrinsece spiritului. Participant la spirit ca subiect, trupul 
nu poate fi definit ca un obiect pur şi simplu. Trupul omu- 
lui nu e numai materie, sau numai raționalitate plasticizată 
ca obiect; ci materie subiectivizată, participând la spirit ca 
subiect. În realitatea trupului meu e ceva care transcende 
ceea ce s-ar putea numi materialitatea lui şi mişcările ei pur 
automate, ceva ce nu se poate reduce la proprietăţile lui 
materiale25. 

Există o non-obiectivitate parţială a trupului. Dacă tru- 
pul meu ar fi un simplu obiect, el mi-ar fi fost tot aşa de 
străin ca şi natura exterioară și n-ar mai fi un intermediar 
între spiritul meu şi lumea exterioară. Trupul meu nu poate 
deveni nicicând o imagine completă a mea, cum pot 
deveni celelalte obiecte, căci face parte din subiectul meu 
care sesizează imaginea celorlalte obiecte. Nici trupul altuia, 
în calitatea lui de participant la subiectul aceluia, nu-mi 
poate deveni complet obiect. Pot vedea interiorul trupului 
meu sau al altuia, radiografiat, deci în mişcare, dar nu văd 
calitatea lui de subiect care-l vede ca obiect. Trupul meu 
formează, împreună cu spiritul meu, ecranul subiectiv al 
imaginilor tuturor obiectelor. Dar pentru aceasta trebuie să 
fie în acelaşi timp într-o legătură cu acele imagini. El este 
în parte subiect, în parte obiect. El ia parte la actul meu de 
gândire şi de simţire a tuturor obiectelor, dar e și obiect de 


23. Gabriel Marcel, Journal! Metaphysique, Paris, Gallimard, 1927, 
p. 230. În afară de Gabriel Marcel, a mai pus în relief caracterul de 
Subiect al trupului Robert Blanchet în: La notion du fait psychique. Essai 
sur les rapports du physique et du mental, Paris, Alcan, 1935. 

in orice caz, actualizarea contingenţei lumii și prin 
aceasta ridicarea ei la stări tot mai spiritualizate, odată cu 
omul care se transcende spre comuniunea cu Persoana 
infinită şi spre continua îmbogăţire din Ea, este o operă a 
spiritului uman în trup. Lumea însăşi fără spiritul uman nu 
ar putea ieşi din cadrul rigid, liniar, al unei repetiţii auto- 
mate. Spiritul uman întrupat poate elibera prin întărirea lui, 
care echivalează cu deplina lui eliberare de robia pasiu- 
nilor care-l automatizează, şi natura, de repetiţia ei auto- 
mată. Spiritul omenesc întrupat e o oglindă care, prin sim- 
ţirea şi gândirea mijlocite de trup, adună în el, în mod 
conştient, raţiunile și imaginile lucrurilor, făcând din toată 
lumea un chip unitar al conştiinţei sale, pe baza căruia 
intervine într-un anumit fel în lucruri, în forţele naturii, 
combinându-le şi dirijându-le după cum voiește, într-o 
transcendere bună, când se mişcă conform năzuinţei și 
raţiunii lui adevărate. 

Contingenţa lumii şi inserarea spiritului în ea, cu capa- 
citatea lui de a actualiza această contingenţă, n-ar avea nici 
un sens dacă nu s-ar urmări prin aceasta o transfigurare a 
trupului şi a lumii. Omul pune pe lume pecetea nivelului 
spiritual de pe fiecare treaptă a urcuşului său, sau lumea 
se ridică în om la nivelul lui spiritual. Celui curat, toate îi 
sunt curate, cel înţelept din toate adună înţeiepciune. Sfân- 
tul Grigorie de Nyssa spune: 'Lucrarea organelor e dublă, 
una spre producerea sunetelor (a cuvintelor), cealaltă spre 
primirea înţelesurilor. Şi una nu se amestecă cu cealaltă, ci 
fiecare organ rămâne în lucrarea care i-a fost rânduită de 
fire, nestingherind pe cel vecin. Nici urechea nu vorbeşte, 
nici gândul nu aude... Acelaşi lucru se poate admira şi în 
lucrarea ochilor. Căci la fel acţionează mintea asupra celor 
din afara trupului şi atrage la sine chipurile celor ce se văd, 
înscriind în sine trăsăturile celor sensibile'24%. 


24. De hominis opificio, Migne, P. G. 44, col. 152 şi 136. 

intrucât atrage în sine reprezentările lumii şi înţele- 

surile ei, dar la nivelul spiritual la care se află, omul arată 

în sine toată lumea câtă o cunoaşte (şi aceasta reprezintă 

lumea în general), subiectivată la nivelul său. Întrucât îşi 

pune pecetea sa pe ea, omul arată lumea exterioară per- 

| sonalizată conform nivelului său spiritual. Omul e pretutin- 

deni. imbogăţindu-se prin lume, pune o pecete proprie pe 

ea, extinde în zone tot mai mari pecetea personalităţii sale. 

Lumea se vede personalizată conform nivelului lui spiri- 

tual, în organele trupului lui; ea poartă pecetea nivelului 

| spiritual al trupului său. Omul şi lumea se văd în trupul lui, 

ca dovada participării trupului la subiectul uman şi la lume. 

Chiar în mâinile omului muncitor şi artist se văd destoini- 

cia complexă a spiritului său și semnele lucrurilor făcute 
de el. 

d. Lumea ca operă a libertăţii divine. Faptul că fiinţa 
noastră înscrie o linie de transcendere proprie, în acţiunea 
ei de actualizare şi ridicare a lumii contingente, arată că 
omul se află în această acţiune în relaţie cu Dumnezeu. EI 
urcă spre Dumenzeu şi e ajutat în acest urcuş de Dum- 
i nezeu, când crede în EI. 
| După credinţa creştină, dacă lumea are o structură con- 
tingentă, care permite intervenţia libertăţii umane în ea şi 
poate fi condusă spre stări tot mai înalte, înseamnă că ea 
e opera unui creator liber. Dacă ar fi emanaţia unei forțe 
impersonale, ea n-ar oferi putinţa intervențiilor libertăţii 
umane în ea. Dacă lumea e adaptată libertăţii spiritului 
uman, înseamnă că e opera unui spirit personal şi liber şi 
mult mai puternic decât omul, a cărui libertate se poate 
manifesta într-o lume dată pentru el, dar pe care nu a 
putut-o crea el însuşi. Dacă contingenţa lumii implică în ea 
faptul că e dată pentru un spirit conştient şi liber, carac- 
terul acesta al ei n-ar putea fi explicat fără un spirit care e 
nu numai conştient, liber şi puternic, şi nu numai în anu- 
mite limite, ci şi atotputernic, care a creat-o pentru mani- 

festarea liberă şi conştientă a spiritului uman în ea. Dacă 
lumea e contingentă, pentru că e adaptată unui om liber, 
ea e creată de un subiect atotputernic interesat de om, 
chemat să-şi manifeste prin ea libertatea lui. 

Lumea e contingentă, pentru că e creată de un spirit 
liber atotputernic, pentru un spirit liber după chipul lui, ca 
un loc de întâlnire între libertatea lui şi libertatea chipului 
lui, pentru activitatea liberă a creatorului cu omul în ea. A 
creat-o pentru ca omul să o ridice la o spiritualizare su- 
premă cu ajutorul spiritului suprem, pentru a se întâlni cu 
Dumnezeu într-o lume deplin spiritualizată prin unirea lui 
cu Dumnezeu. E creată ca un câmp al întâlnirii lucrării 
libere a omului cu lucrarea liberă a lui Dumnezeu, în vede- 
rea întâlnirii lor finale depline, prin ea. Căci dacă numai 
omul ar lucra în mod liber în ea, el n-ar putea duce lumea 
până la o completă spiritualizare, adică până la întâlnirea 
deplină a sa cu Dumnezeu prin ea. Dumnezeu foloseşte 
lucrarea Sa liberă în lume pentru a ajuta pe om ca printr-o 
lucrare liberă a acestuia să se înalțe şi acesta şi să înalțe 
şi lumea spre EI; pentru ca într-o conlucrare cu omul să 
ducă lumea la starea unui mediu de perfectă transparență 
între ei. 

În lume se împlineşte astfel un dialog al lucrării lui 
Dumnezeu şi a fiinţei umane. Lucrarea lui Dumnezeu soli- 
cită lucrarea noastră ca răspuns corespunzător la lucrarea 
Lui; ea e o lucrare uneori ajutătoare şi încurajatoare, alte- 
ori pedagogic pedepsitoare, care deschide fiinţei noastre 
noi căi folositoare de lucrare; uneori ea ne întăreşte lu- 
crarea şi o încununează cu succes, alteori o împiedică, sau 
aduce insuccese şi dureri de pe urma ei, pentru că nu cores- 
punde cu linia adevăratei dezvoltări a omului. Dumnezeu 
Se face mereu cunoscut şi tot mai cunoscut în lume printr-o 
lucrare care de cele mai multe ori nu se distinge, dar une- 
ori se poate distinge ca o lucrare deosebită de cea a naturii 
automate, care şi ea este opera lui Dumnezeu, Creatorul şi 

Conservatorul, dar numai ca un cadru pe deo parte pre- 
vizibil, pe de alta elastic al lucrării libere a omului şi a lui 
Dumnezeu însuşi. 

În libertatea spiritului divin e dată atât posibilitatea în- 
tervenţiilor variate ale lui Dumnezeu în lume, cât şi puterea 
de a face ca efectele acestei intervenţii să fie cu mult mai 
extinse, mai sensibile şi mai eficiente decât intervenţiile 
libertăţii umane. Când vorbim de Providența divină, trebuie 
să înţelegem lucrarea lui Dumnezeu, Care pe de o parte 
conservă lumea în starea ei elastică, contingentă, pe de 
alta, o conduce: de obicei prin mişcarea ei naturală, dar 
uneori prin intervenţii directe sau prin activitatea umană 
spre ţinta ei de mediu de supremă transparenţă. 

Dacă omul nu-şi poate exercita lucrarea liberă asupra 
lumii decât prin trup, spiritul divin, prin faptul că e infinit 
mai puternic, poate lucra şi direct asupra ei, fără să oprească 
în general lucrarea factorilor naturii. 

Dar El lucrează şi prin spiritul întrupat, care e fiinţa 
noastră. În felul acesta lucrarea omului întărită de puterea 
lui Dumnezeu este în acelaşi timp o lucrare a omului și a 
lui Dumnezeu, o lucrare sinergică. Sinergia e formula ge- 
nerală a lucrării lui Dumnezeu în lume. 

Noi nu putem şti până unde va putea ajunge în esha- 
tologie covârşirea legilor naturale prin lucrarea libertăţii 
umane, enorm potenţată de cea divină, ca lucrări combi- 
nate. Nu putem şti de aceea până unde poate ajunge 
această covârşire nici în cursul existenţei actuale a lumii, în 
unele cazuri excepţionale, ale minunilor, efecte ale forţei 
spiritului uman întărit de spiritul divin, sau ale spiritului 
divin lucrând direct asupra naturii sau a omului. 

Minunile par să biruiască întru totul legile firii. Dar, pe 
de altă parte, în cele mai multe cazuri ele nu fac decât să 
arate naturii o deschizătură spre ţinta ei cea mai proprie, la 
care legile repetiţiei nu-i mai permit să ajungă din pricina 
slăbirii spiritului. Aceasta o spune Sfântul Maxim Mărturisi- 

torul prin ideea că minunile reprezintă o înnoire a modului 
în care se împlineşte rațiunea naturii umane, sau a naturii 
în general, nu o alterare a ei. Căci între natura creată şi pu- 
terile lui Dumnezeu, Care-Şi desăvârşeşte creatura Sa, nu 
este o contrazicere, aşa cum nu este între natură şi ceea ce 
e superior naturii25. 

| Urmările păcatului fac imposibilă ajungerea naturii la 
- ţinta ei ultimă în cursul vieţii terestre, chiar în cei ce, după 
| venirea lui Hristos, se înduhovnicesc la maximum prin 
credinţa în EI şi printr-o vieţuire după pilda Lui. Minunile 
sunt considerate ca anticipări excepţionale ale stării esha- 
tologice, în care ordinea repetiţiei va fi biruită pe toată 
întinderea naturii transfigurate, care va sluji ca mediu per- 
fect transparent şi elastic al comunicării între oameni și 
între ei şi Dumnezeu. 

Până atunci, ordinea naturii care se repetă în rânduiala 
legilor ei va fi menţinută ca un paravan care ne cere con- 
tinuu de a-l face transparent, ca un cadru previzibil în care 
să planificăm lucrarea noastră, dar asupra căreia să şi exer- 
cităm eficienţa lucrării noastre transformatoare şi spiritua- 
lizatoare. Până la sfârşitul acestei lumi, ordinea ei naturală 
va exista continuu penetrată într-un chip misterios de o 
ordine care e deasupra ei, aşa cum penetrează viaţa spiri- 
tuală realitatea mai mult sau mai puţin statornică, deci ne- 
desființată, a vieţii în trup. 

lar când minunile copleşesc total această rânduială sta- 
bilită, fenomenul acesta nu se produce pe plan general, ci 
numai cu obiectul sau cu subiectul respectiv în acel mo- 
ment. Lumea ca întreg, permite asemenea momente în 
imensul ocean al realităţii ei. Minunile nu distrug țesătura 
generală a ordinii lumii, aşa cum porii nu distrug pielea 
trupului, nici punctele mai transparente dintr-o pânză nu 
distrug continuitatea pânzei. Ci aceste puncte atestă pre- 








25. Ambigua, P. O. 91, col. 1341]. 

zenţa unei ordini fundamentale care întreţine ordinea lumii 
şi spre care aceasta e chemată. lar în starea ei inviată, 
întreaga pânză a naturii va deveni deplin transparentă. 
Această transparenţă va fi în același timp de o mare elas- 
ticitate, căci rigiditatea de acum e menţinută de faptul că 
toate sunt spre moarte. Lipsa morţii va însemna elasticitate 
şi libertate, sau contingenţă maximă, deşi chipurile de 
acum se vor menţine în identitatea lor; ele îşi vor menţine 
identitatea prin varietatea profundă a raţiunilor spirituale 
ale lor. Comunicabilitatea variată între ele nu va prejudicia 
libertatea lor, ci o va accentua. Morţii seamănă mai mult 
între ei decât oamenii vii. 

În minuni, spiritul uman întărit de cel divin, sau însuşi 
spiritul divin răzbate mai vizibil cu puterea sa prin natură. 
Şi pe măsură ce s-ar întări spiritul în oameni, el ar răzbate 
tot mai mult prin întregul mediu al naturii, iar în primul 
rând, prin trupurile lor. 


B 
Crearea omului 


1. Constituţia omului 


a. În trupul omenesc, raționalitatea plasticizată îşi 
atinge maxima complexitate. După credinţa creştină, omul 
constă din trupul material şi din ceea ce numim suflet, care 
nu poate fi redus la materie. Sufletul străbate prin trupul 
material şi e legat de el, dar transcende materialitatea lui. 
Fiinţa omenească se cere respectată ca o flinţă de o va- 
loare inestimabilă. Ea e prin sufiet 'cineva', nu numai ceva. 
Ceea ce îl face pe om 'cineva' e acest substrat înzestrat cu 
conştiinţă şi cu capacitatea de reacţii conştiente şi libere. 
În faţa omului ies la iveală nu numai deosebiri materiale de 
la individ la individ, ci şi acel substrat spiritual deosebit de 
materie. Prin acesta se manifestă omul ca cineva conştient 

şi unic. Acesta susţine în el voinţa de a fi şi de a se desă- 
vârşi veşnic. lar această unicitate, care nu poate fi înlo- 
cuită, se arată demnă de a dura etern. Acest substrat nu-l 
putem defini în esenţa lui, ci îl putem doar descrie în mani- 
festările lui, ştiind despre el, ca fapt esenţial, că face pe om 
un subiect conştient şi voluntar, unic și de neînlocuit. 

Trupul omului este o raționalitate palpabilă, concretă, 
specială, în legătură cu raționalitatea palpabilă, concretă a 
naturii. El reprezintă cel mai complex sistem de raţionali- 
tate plasticizată. Dacă raționalitatea materializată a ordinii 
minerale, vegetale şi animale îşi are originea într-un act cre- 
ator al lui Dumnezeu, Care a dat o existenţă proprie aces- 
tei raţionalităţi prin plasticizare, ca unui chip al nesfârșit- 
de-complexei raţionalităţi divine, şi dacă actualizarea aces- 
tei complexe raţionalităţi plasticizate îşi dezvoltă potenţele 
sale, condusă continuu de influenţa raţionalităţii divine, în 
trupul omenesc această raționalitate plasticizată îşi atinge 
complexitatea maximă. 

Trupul omenesc e o raționalitate palpabilă specială, 
prin faptul că are de la început în sine lucrarea specială a 
sufletului, imprimată în el cu toată complexitatea activi- 
tăţilor raţionale şi a formelor lui de sensibilitate. 

Trupul ca raționalitate plasticizată încetează o dată cu 
moartea. Sufletul însă nu e una cu această raționalitate pal- 
pabilă şi specială a trupului şi de aceea nu încetează să 
existe o dată cu trupul. Căci sufletul, a cărui prezenţă dă 
raţionalităţii palpabile a materiei calitatea de trup propriu-zis, 
e o raționalitate subiectivă, conştientă, depășind toată 
raționalitatea şi sensibilitatea pasivă a naturii. 

Prin aceasta, chiar trupul ca participant la subiectivi- 
tatea conştientă şi liberă a omului nu e una cu însăși raţio- 
nalitatea plasticizată a naturii generale. Trupul se deose- 
bește de toată natura materială prin prezența sufletului în 
el. Trupul nu e numai o parte a raţionalităţii materializate a 
naturii generale, ci un trup uman străbătut de suflet. Dar el 

are în natură ca raționalitate materializată o realitate în 
oarecare fel aptă de a fi trasformată într-un trup capabil de 
o raţionalizare şi sensibilizare specială, sau de participare 
la raționalitatea conştientă şi liberă a sufletului. 

Sufletul poate aduna şi influenţa prin trup întreaga 
lume, iar pe deasupra e raționalitate subiectivă şi nesfârşit 
de bogată prin legătura cu ordinea superioară. Nichita 
Stithatul o spune aceasta declarând că omul e după chipul 
lui Dumnezeu în sensul că, precum Dumnezeu are în Sine 
raţiunile lucrurilor înainte de a le crea, 'aşa şi omul are într-un 
mod asemănător raţiunile lucrurilor și firile şi cunoștința în 
sine, ca unul ce a fost făcut după chipul lui Dumnezeu ca 
împărat a toată creaţia'26. 

Nefiind din natura generală, sufletul nu poate dispărea 
în ea, o dată cu dizolvarea trupului individual. Sufletul e 
produsul Spiritului conştient etern, Care, gândind principi- 
ile raţionale ale materiei şi plasticizându-le, aduce la exis- 
tenţă în faţa acestor principii plasticizate, dar legat de ele, 
un suflet conştient, după chipul Lui, suflet care să gân- 
dească aceste principii şi să spiritualizeze realitatea mate- 
rială în care ele sunt întipărite prin unirea cu Spiritul con- 
ştient etern. EI este făcut să ridice principiile raţionale ale 
lucrurilor la unirea lor cu principiile eterne ale lumii gândite 
de Dumnezeu, într-un dialog de cunoaştere şi de conlu- 
crare cu El. 

Acest chip creat al Spiritului conştient etern nu mai e 
adus la existenţă ca o raționalitate plasticizată generală, 
gândită, ci ca un factor care el însuşi se gândeşte pe sine 
şi toate celelalte, asemenea Logosului. Se produce aici o 
întrerupere în acţiunea creatoare a Spiritului conştient 
etern. Sufletul conştient nu mai e adus la existenţă prin 
simpla gândire şi poruncă a Spiritului creator, ci, având de 
la început caracter de subiect, e chemat la existenţă, printr-un 


26. Despre suflet, ed. J. Darouzes A. A., în Opuscules et Lettres, 
Sources Chretiennes, nr. 81, 1961, p. 81-82. 

fel de reduplicare a Spiritului creator pe plan creat. Spiritul 
conştient suprem vorbeşte cu spiritul conştient creat ca şi 
cu un fel de alter ego, dar creat. 

Spiritul conştient suprem nu poate avea decât caracter 
de subiect. Spiritul conştient creat e chip al acestui Spirit 
conştient necreat. Ca atare are şi el caracter de subiect. 
Dar un subiect conştient e totdeauna în dialog cu alt su- 
biect conştient, sau cu alte subiecte conştiente. Conţinutul 
conştiinţei supreme e într-un anumit fel comun, dar su- 
biectele sunt mai multe. Sufletul uman e făcut după chipul 
lui Dumnezeu cel personal, atât prin conştiinţa sa, cât şi în 
calitatea de subiect între subiecte, cu un fel de conţinut de 
conştiinţă umană comună. Căci Subiectul Logosului su- 
prem, gânditor al raţiunilor pe care le plasticizează ca uni- 
tăţi ale naturii, are temeiul unui dialog cu subiectele create 
chiar în dialogul cu celelalte Subiecte divine, cu un fel de 
conţinut de conștiință comun între Ele, cum e comun între 
ele şi conţinutul de conştiinţă al subiectelor create, care, 
până la un loc, este comun şi cu cel al Subiectelor divine, 
Acestea împărtăşind oamenilor raţiunile eterne ale 
lucrurilor. 

Dar conştiinţa creată e adusă la existenţă în legătură 
ontologică cu raționalitatea plasticizată a lumii, pe care 
Logosul după creare continuă să o gândească eficient şi să 
o conducă spre starea în care conştiinţa umană va putea să 
existe şi să funcţioneze în ea. El Se foloseşte spre aceasta 
şi de un impuls de dezvoltare pus în însăşi raționalitatea 
plasticizată a lumii. Creaţia ajunge astfel la starea de orga- 
nizare complexă, apropiată celei a trupului adecvat sufle- 
tului conştient adus la existenţă de Spiritul conştient su- 
prem. Atunci sufletul conştient e adus la existenţă prin actul 
special creator şi iniţiator al dialogului Logosului cu el. 

Scopul creaţiei se împlineşte astfel prin aducerea la 
existenţă a persoanei conştiente create, pentru că şi Crea- 
torul este Persoană şi pentru că creaţia are ca scop reali- 

zarea unui dialog între Persoana supremă şi persoanele 
create. 

b. Sufletul şi trupul încep să existe deodată. Precizăm 
că oricât ar fi de pregătită apariţia trupului uman printr-o 
conducere a naturii inferioare spre el, ca trup propriu-zis 
nu există înainte de suflet, aşa cum nici sufletul nu începe 
să existe prin creaţie, (care e şi chemare), înainte de a 
incepe să se formeze trupul său individual adecvat. 

Așa cum trupul nu începe să se formeze de la sine, sau 
printr-un proces anterior, ci are de la început în sine sufle- 
tul, ca factor deosebit de natura lui, tot așa nici sufletul nu 
există înainte de a începe să se formeze trupul său. În- 
ceputul concomitent al existenţei lor presupune o impli- 
care foarte intimă a sufletului și a trupului, care face im- 
posibil de înţeles separat un suflet şi un trup în sine. Acest 
început concomitent şi în strânsă implicare a doi factori tre- 
buie admis, odată ce trupul nu poate fi înţeles singur ca 
parte a naturii ce se depăşeşte pe sine, sau numai ca parte 
a naturii ce se depășește pe sine. Pe de altă parte sufletul 
uman nu poate fi înțeles înainte de trup, căci în acest caz 
trupul n-ar fi părtaş de la început la caracterul de subiect al 
omului şi acesta s-ar repercuta asupra întregii vieţi a omu- 
lui şi a legăturii lui cu natura, ţinând sufletul în trup ca într-o 
temniţă și în faţa naturii ca în faţa unei realităţi străine pe 
care nu o poate transfigura şi care nu-l poate îmbogăţi, așa 
cum socoteşte teoria platonic-origenistă. 

Sufletul trebuie să fie în trup de la începutul formării 
trupului,pentru ca trupul să aibă această complexitate spe- 
cială adecvată sufletului şi să ofere mediul adecvat pentru 
mişcarea spirituală, adică pentru gândirea şi voinţa con- 
ştientă şi liberă a sufletului. E drept că Facerea ne spune că 
Dumnezeu a format întâi trupul omenesc din ţărână şi apoi 
i-a insuflat sufletul. Dar aceasta trebuie să o înţelegem în 
sensul că de când a început să se formeze trupul omenesc 
cu o complexitate biologică maximă, a avut în el sufletul 


că 

insuflat de Dumnezeu, prin care Dumnezeu a contribuit în 
mod special la realizarea organismului biologic uman de 
maximă complexitate. De aceea, formarea trupului e consi- 
derată în Facerea ca un act creator special al lui Dumnezeu. 

Aici lucrarea creatoare a Logosului dumnezeiesc nu a 
mai constat numai într-un nou impuls şi într-o nouă putere 
dată raţionalităţii generale a lumii create, pentru a produce 
noi forme analoage ale raţionalităţii sale divine, ci a intrat 
El însuşi ca subiect în relaţie dialogică creatoare cu un su- 
biect creat ce este chip văzut al subiectului Său spiritual, 
aducând la existenţă sufletul omenesc o dată cu trupul. În 
acest fel s-a putut concentra în noul subiect nu numai ex- 
presia întregii raţionalităţi plasticizate a lumii, ci şi calitatea 
de purtător conştient al acestei raționalităţi. Logosul divin 
a început să vorbească cu un chip creat al Său, ca subiect, 
ca ipostas, creându-l sau chemându-l la existenţă, şi acest 
chip creat s-a manifestat de la început într-un organism bio- 
logic, care a început să se formeze. Prin aceasta, omul stă 
într-o relaţie conştientă, într-un dialog conştient pentru a 
produce în lume tot felul de transformări voite, după ase- 
mănarea cu Dumnezeu. 

Noile persoane umane se nasc apoi dintr-o pereche de 
alte persoane umane, prin puterea lui Dumnezeu care intră 
în dialog cu ele. 

Datorită faptului că nici o clipă nu există nici sufletul 
singur, nici trupul, învăţătura creştină preferă să vorbească 
nu de spiritul omului, ci de suflet. Căci prin spirit s-ar 
înţelege o entitate care n-are nici o calificare ce s-ar datora 
coexistenţei cu trupul. De aceea, pentru învăţătura creș- 
tină, spiritul nu este în om o entitate deosebită de suflet, 
ci, funcţiile superioare ale sufletului, dedicate mai puţin în- 
grijirii trupului şi mai mult gândirii care se poate înălța până 
la gândirea Creatorului său. 

Sfântul Maxim Mărturisitorul consideră că omul e con- 
stituit de la început din suflet şi trup, pentru că el este de 

la început ipostasul-om, constituit din amândouă. Nici o 
parte a ipostasului-om nu vine la existenţă mai târziu, căci 
aceasta le-ar transforma pe amândouă când s-ar uni, iar 
omul n-ar fi om înainte de unirea lor27. 

Pe de altă parte, Sfântul Maxim declară că sufletul și 
trupul nu se pot uni nici sub presiunea unei forţe exte- 
rioare, nici a unei afinități naturale, căci în ambele cazuri 
unirea lor s-ar datora unei forţe impersonale lipsite de liber- 
tate, și în acest caz nici omul n-ar fi o fiinţă liberă. Sufletul 
şi trupul vin la existenţă deodată, la început prin creaţie, iar 
după aceea prin naştere şi prin voia lui Dumnezeu, ca o 
unitate, dar nu ca o unitate de substanţă, ci ca o unitate 
formată din amândouăZ8. 

Faptul venirii lor simultane la existenţă ca o unitate, dar 
nu ca unitatea unei singure substanţe, nu se poate explica 
decât prin aceea că la început omul a fost creat de Dum- 
nezeu, iar apoi, prin naştere, dintr-o pereche de oameni 
existenţi ca unităţi, prin propagarea speciei-om, sau a ipos- 
taselor umane în cadrul aceleiaşi specii formate din su- 
biecte libere. Taina unirii sufletului şi a trupului în omul 
individual! trimite la taina existenţei speciei-om, ca unire 
între suflet şi trup. Sfântul Simeon Noul Teolog atrage aten- 
ţia că la formarea Evei din coasta lui Adam, Dumnezeu nu 
a mai suflat în ea “suflare de viaţă”, căci ea a fost luată nu 
din trupul neînsufleţit al lui Adam, ci "din coasta însufleţită' 
şi "pârga duhului pe care ea a primit-o împreună cu trupul 
însufleţit, Dumnezeu a făcut-o spre suflet viu deplin'29. Dar 
aceasta nu înseamnă că nu are şi Dumnezeu un rol în adu- 
cerea la existenţă a fiecărui nou subiect uman. Chiar 'scoa- 
terea' Evei din coasta lui Adam e un act al lui Dumnezeu. 


27. Ambigua, P.G. 91, col. 1324, 

28. Op. cit., col. 1101, 

29. "Cuvânt. etic I', în Symeon le Nouveau Thâologien, . Traites 
Theologiques et Ethiques, vol. |, edite par. J. Darouzes A. A., Sources 
Chretiennes, nr. 122, p. 196. 

lar acest act dă Evei un caracter propriu, deosebit nu nu- 
mai ca sex, ci şi ca persoană unică. Aceasta are loc la 
"scoaterea" fiecărui om dintr-o pereche anterioară. 

c. Unirea între suflet şi trup e atât de deplină, că ele for- 
mează o singură fire, superioară naturii. Unirea între suflet 
şi trup în unitatea persoanei umane e o taină deosebită 
pentru că specia-om, care uneşte natura cu spiritul, re- 
prezintă factorul spiritual conştient şi liber inserat în natură 
ca suflet. Acest fapt dă posibilitate persoanei noastre să 
facă un uz contingent de natură. Inserarea spiritului în 
natura materială e atât de intimă, că factorul spiritual uman 
nu poate fi conceput nici o clipă ca spirit pur, ci trebuie în- 
ţeles de la început ca suflet, sau ca spirit întrupat, ca spirit 
cu ramificările lui în trup, sau ca trup cu rădăcini în spirit. 
Persoana noastră e spirit capabil de simţire şi de cunoaș- 
tere prin simţuri, dar menţinând conştiinţa de sine şi liber- 
tatea şi puterea mişcării sale prin mişcarea trupului şi, prin 
aceasta, şi puterea mişcării obiectelor după cum voieşte, 
întrucât are trupul participant la actele de cunoaştere şi de 
mișcare ale spiritului. 

Trupul e în întregime un aparat de o sensibilitate ne- 
sfârşit de complexă. În el e percepută în mod nesfârşit de 
variat toată vibrația lumii cu formele ei în continuă miş- 
care, precum tot prin el se exprimă relaţia la fel de com- 
plexă a persoanei umane cu lumea. E aparatul unei sensi- 
bilităţi şi expresivităţi inepuizabile. Dar sensibilitatea e 
conştientă, iar dezvoltarea acestei expresivităţi depinde în 
mare măsură de voinţă. Prin trup omul se intercalează ca 
un factor care întrerupe legăturile proceselor naturii, sta- 
bilind legături voite, spiritual-naturale. Prin senzaţii, omul 
se ridică la sensurile superioare senzaţiilor din natură şi 
stabileşte în natură legături conforme cu sensurile urmă- 
rite. În trup se întâlnesc spiritul şi lumea, spiritul care mo- 
delează trupul la nesfârşit pentru sesizarea lumii, cum şi 
reacţia faţă de ea. Mai mult, prin trup spiritul exprimă legă- 

tura infinit de complexă a lui, pe de o parte cu ordinea spi- 
rituală superioară, pe de alta, cu ordinea lumii, legându-le 
împreună. EI ridică prin trup lumea în orizontul superior şi 
imprimă acel orizont, lumii. 

Așa cum desenul şi flexibilitatea mâinii sunt de o com- 
plexitate nesfârşită, dar în ele se reflectă un desen şi o fle- 
xibilitate a întregului organism din lucrarea ei asupra lumii, 
aşa faţa şi ochii redau şi ele în felul lor sensibilitatea şi 
expresivitatea nesfârşit de nuanţate ale spiritului dobândite 
prin relaţia lui cu lumea. lar întrucât fiecare ins reprezintă 
în trupul lui un desen propriu al sensibilităţii şi expresi- 
vităţii, acesta nu poate fi numai o moștenire a desenului 
sensibilităţii şi expresivităţii părinţilor şi al celorlalţi înain- 
taşi, ci e de la început manifestarea unui factor superior 
naturii şi speciei umane în general. În trup se actualuzează 
în parte de la început, în parte treptat, desenul sufletului 
personal. 

: După concepţia creştină, omul nu e numai trup mate- 
rial, căci ca atare nu ar reprezenta un factor de libertate 
creatoare faţă de natura automată, un factor care actua- 
lizează lumea ca realitate contingentă. 

Dar nu e nici o juxtapunere de spirit pur şi de trup ma- 
terial. Un spirit pur juxtapus trupului ar menţine spiritul 
nepărtaș sensibilităţii şi pasiunilor prilejuite de convieţui- 
rea cu trupul şi ar menţine trupul nepărtaș calităţii de su- 
biect a spiritului şi inapt de spiritualizarea sa şi de rolul de 
organ al spiritualizării lumii. 

Numai ca spirit întrupat, sau ca suflet, din primul mo- 
ment al existenţei sale, spiritul uman e un factor inserat în 
lume, rămânând totuşi deosebit de natură, dar putând face 
uz de natură în mod liber. 

Sfinţii Părinţi vorbesc de partea superioară înţelegă- 
toare a sufletului, de vot (minte), într-un fel care ar arăta 
că ea cunoaşte pe Dumnezeu în mod direct, intuitiv, după 
o eliberare de toate reprezentările şi imaginile lucrurilor din 


400 TEOLOGIA DOGMATICĂ ORTODOXĂ 


lume. Unii teologi ortodocşi au văzut aici o deosebire între 
creştinismul din Răsărit şi cel din Occident, în sensul că 
Răsăritul afirmă o cunoaştere directă a lui Dumnezeu, pe 
când Occidentul, numai o cunoaştere deductivă, prin ana- 
logie30. Dar se pare că această cunoaştere directă a lui 
Dumnezeu nu e înţeleasă în Răsărit ca o cunoaştere a unei 
minţi separate de trup şi de lume, ci a unei minţi care se 
resimte de faptul vieţii în trup şi de toată experienţa din 
lume. E cunoașterea directă a minţii unui trup purificat. E 
cunoaşterea directă a unei minţi care se resimte de efectul 
purificării în relaţie cu lumea. E o cunoaștere directă printr-o 
lume devenită transparentă. 

Sfântul Simeon consideră cunoaşterea lui Dumnezeu 
ca o 'vedere', care e mai mult decât auzirea. La el, ca şi la 
ceilalţi Părinţi, înţelegerea nu e concepută în spiritul sco- 
lasticii ca o cunoaşterea deductivă, de la distanţă, ci ca un 
contact, sau ca o 'simţire' a minţii; realitatea lui Dumnezeu 
iradiază o "lumină" spirituală care pătrunde în mintea omu- 
lui, cum iradiază şi lucrurile o lumină materială. Noi nu am 
mai păstrat acest sens al 'înțelegerii' decât în cazul 'inţe- 
legerii' prin simpatie a semenilor noştri. “lar când auzi de 
lumina cunoştinţei, să nu înţelegi că aceasta e numai cu- 
noştinţa celor ce ţi se spun, fără lumină... căci altfel nu se 
poate cunoaşte Dumnezeu decât prin vederea luminii tri- 
mise de EI'51. Dar aşa cum cunoaşterea prin simţire a sufle- 
tului altuia o realizăm prin mijlocirea ochilor, tot astfel şi 
cunoaşterea "prin vedere' a lui Dumnezeu o realizăm prin 
mintea noastră unită cu trupul. 

Sfântul Maxim Mărturisitorul socoteşte că mintea nu- 
mai prin "mişcarea' de purificare ajunge la cunoaşterea de 
Dumnezeu, fapt afirmat şi de Sfântul Simeon Noul Teolog, 


30. M. Lot-Borodine, "L“anthropologie theocentrique de Orient chre- 
tien comme base de son experience spirituelle", în Irenikon“, 1931, nr. 1. 

31. "Cuvânt. etic V”, op. cit,, vol. IM, în Sources Chrâtiennes, nr. 
129, p. 98. 

deci nu prin refuzul mişcării prin lume în sens origenist. 
Pentru el mișcarea spirituală prin lume, deci şi prin trupul 
legat de lume, are o valoare pozitivă. 

Nesepararea minţii de omul total în cunoaşterea lui 
Dumnezeu se datorește şi faptului că cunoașterea deplină 
a lui Dumnezeu e în același timp o unire cu Dumnezeu a 
celui ce cunoaşte. Dar de unirea aceasta nu are parte 
numai mintea înţeleasă ca parte pur spirituală a sufletului, 
ci sufletul întreg şi chiar omul întreg. "Toate cele ce se 
mişcă îşi primesc stabilitatea în infinitatea lui Dumnezeu”. 
Toate se unifică în Dumnezeu și în înţelegerea trăită a omu- 
lui, fără să dispară nici una52. 

Sfântul Grigorie Palama respinge teoria lui Varlaam că 
mintea care se întâlneşte cu Dumnezeu este o minte 
abstractă, detaşată de persoana integrală. Ea este mintea 
în care se concentrează sau în care vibrează întreaga per- 
soană alcătuită din suflet şi trup, cu rezultatele experien- 
ţelor acumulate în ea, dar purificate, făcute curate. El con- 
damnă teoria lui Varlaam zicând: "Cea mai mare rătăcire 
elină şi izvorul a toată necredinţa... este a ridica mintea nu 
din cugetarea carnală, ci din trupul însuşi, pentru a o face 
să se întâlnească acolo sus cu vederile mintale'35. 'Nu ni s-a 
spus: “trupurile noastre sunt templul Duhului Sfânt care 
locuieşte în noi' (1 Cor. 6, 19)? De ce a aşezat Dumnezeu 
la început mintea (vo%g) în trup? A săvârşit prin aceasta un 
rău? Noi socotim că e un rău ca mintea să fie în cugetări 
rele, dar nu e un rău să fie în trup, pentru că nici trupul nu 
e rău'5%. Sfântul Grigorie Palama nu vorbeşte de un trup 
golit de senzaţii, ci de un trup ale cărui senzaţii au fost 
purificate, îndreptate spre Dumnezeu. El socoteşte "inima', 
în care trebuie să se adune mintea (vot), ca să se expe- 


32. Ambigua, Migne, P. G. vol. 91, col. 1290 C. 

33. Cuvânt despre isihaşti, al doilea din cele dintâi, ed. Hristou, vol. 
I, p. 397. 

34. Op. cit., p. 393. 


26 - Dogmatica - vol. | 

rieze acolo harul lui Dumnezeu, cel mai lăuntric organ al 
trupului, dar în acelaşi timp ca centrul de întâlnire dintre 
trup şi suflet şi ca organul conducător (îyeuoviov %pyavov). 
Dar aceasta înseamnă că nu inteligenţa pură conduce pe 
om şi nu ea întâlneşte pe Dumnezeu, ci omul total, în care 
înţelegerea şi simţirea fac un tot. De abia acesta realizează 
raţiunea integrală a omului. Interpretând cuvântul Sfântului 
Macarie Egipteanul: "Acolo, deci, trebuie privit dacă şi-a 
înscris harul legile Duhului”, Sfântul Grigorie Palama zice: 
“Unde, adică, acolo? În organul conducător, în tronul haru- 
lui, unde e mintea şi toate gândurile sufletului, în inimă 
adică. Vezi că celor ce și-au ales să fie atenţi la ei înşişi în 
isihie (linişte) le e cu totul necesar să-și readucă mintea şi 
să o închidă în trup, şi mai ales în partea cea mai din- 
lăuntru a trupului, pe care o numim inimă'35. 

După Sfântul Grigorie Palama, a lăsa mintea în cugetări 
abstracte dezlegate de fiinţa integrală a omului e o ade- 
vărată rătăcire. Omul acela e departe de sine, de realitate 
şi de Dumnezeu. 

Faţă de Varlaam, care cerea omorârea totală a părţii 
pasionale a sufletului, Sfântul Grigorie Palama nu cere o 
anulare a acesteia, care se leagă de trup (iuţime şi dorinţă), 
ci punerea ei în slujba binelui și a iubirii. 'Dar noi am în- 
văţat că nepătimirea nu e aceasta, adică omorârea părţii 
pasionale, ci mutarea lucrării de la cele mai rele spre cele 
mai bune şi dumnezeieşti prin deprindere... E a celui ce s-a 
îmbogăţit cu virtuţi ca cei pătimași de plăcerile lor, a celui 
ce şi-a supus iuţimea şi pofta, care sunt partea pasională, 
părţii cunoscătoare şi raţionale a sufletului'36. 

Inserarea intimă a spiritului în trup şi calificarea lui 
incepând din primul moment al existenţei lui ca spirit întru- 
pat, sau ca suflet, nu înseamnă că sufletul nu poate exista 


35. Op. cit., p. 396. 
36. Cuvânt despre isihaşti, al doilea din cele posterioare, ed. 
Hristou, vol. 1, p. 526. 

după moarte şi înainte de învierea trupului, prin faptul că 
nu mai este în trup. El duce cu el calificarea sa ca suflet al 
trupului, cu rădăcinile trupului adâncite în el în cursul vie- 
ţii. Faptul acesta arată şi el că sufletul e un factor deosebit 
de trup, fără să fie un spirit pur, necalificat prin trup, cu 
care a trăit într-un anumit loc şi timp. 

d. Inserarea sufletului în trup nu poate fi decât opera 
unui Creator liber. Această inserare a spiritului conştient și 
liber în natură nu poate fi decât opera unui Creator liber 
mai presus de lume. Dacă lumea ca natură pură ar putea fi 
emanaţia unei surse nelibere, lumea făcută pentru omul ca 
spirit întrupat, şi deci ca un factor liber şi conştient ce poate 
face din lume un uz contingent şi o poate duce spre starea 
unui mediu total transparent şi elastic pentru dialogul între 
persoanele umane şi între ele şi Dumnezeu ca persoană 
supremă, nu poate fi decât opera unui Creator atotputer- 
nic, spiritual şi liber. 

Dumnezeu creează lumea în mod liber pentru a o spiri- 
tualiza, peritru a o face transparentă pentru Sine. Dar 
aceasta o poate face prin om, întrucât a inserat spiritul li- 
ber în ea prin om. Prin spiritul uman inserat în lume lucrea- 
ză Spiritul divin însuşi la spiritualizarea lumii prin lucrarea 
Sa în sufletul omului, dar în special prin întruparea Sa ca 
om. Dumnezeu Se face cunoscut omului prin conservarea 
şi conducerea naturii, într-un mod adecvat şi folositor omu- 
lui, şi prin fapte excepţionale de atotputernicie pentru tre- 
zirea omului. Dar în toată această operă El Se adresează 
omului. Omul trebuie să fie prezent măcar pentru a cu- 
noaşte această lucrare a lui Dumnezeu în lume. Lumea se 
dovedeşte în tot felul ca fiind în relaţie cu omul, fie şi nu- 
mai prin faptul că e cunoscută numai de el. 

Natura umană ca unitate între suflet şi trup cu scopul 
de a face lumea transparentă pentru Dumnezeu, are deci 
originea într-un act special creator al lui Dumnezeu. 
Această origine specială se arată într-un mod cu totul par- 

ticular în inserarea spiritului în natură ca suflet din primul 
moment al existenţei naturii umane, sau ca factor consti- 
tutiv al acesteia. EI e creat printr-un act creator special al 
lui Dumnezeu ca să folosească lumea într-un dialog cu 
Dumnezeu. Numai datorită acestui fapt se trezeşte într-o 
lume pe care nu a creat-o el, dar pe care o constată adec- 
vată lui, pusă la dispoziţia lui. Sufletul uman e creat de Dum- 
nezeu într-un mod special, întrucât e înzestrat cu însușiri 
înrudite cu cele ale lui Dumnezeu: conştiinţa, raţiunea cog- 
nitivă, libertatea. Sufletul uman e chemat la un dialog liber 
cu Dumnezeu prin cunoaştere şi fapte, la o folosire a lumii 
în mod liber, ca un dar al lui Dumnezeu, pentru a răspunde 
prin ea iubirii lui Dumnezeu care i-a dat-o şi a prelungi prin 
ea dialogul iubirii cu semenii săi. 

De aceea Dumnezeu suscită continuu libertatea oame- 
nilor în atitudinea lor faţă de EI prin rămânerea Sa într-un 
raport liber cu ei. 

Dumnezeu cheamă alte şi alte persoane la continuarea 
dialogului cu Sine şi a înălţării lumii la starea de mediu 
transparent al Său, prin aducerea lor la existenţă. Dar în 
aducerea noilor persoane la existenţă El colaborează cu 
actul de iubire al persoanelor umane, care se angajează cu 
răspunderea lor cea mai serioasă în aducerea la existenţă 
şi în creşterea altor persoane umane până la starea lor de 
libertate conștientă, transmiţându-le dialogul lor cu Dum- 
nezeu şi cu semenii şi toate învăţămintele Lui. Astfel fie- 
care persoană venită la existenţă reprezintă o modalitate 
nouă și continuată de manifestare a libertăţii umane în dia- 
logul cu Dumnezeu şi cu semenii, prin natură, pe care o or- 
ganizează şi o dezvoltă în mod corespunzător, dar repre- 
zintă şi o încadrare în responsabilitatea comună a tuturor 
pentru această operă. 

Fiecare persoană se inserează ca un nou ochi de trans- 
parenţă spirituală în pânza naturii, prin care Dumnezeu cel 
întrupat lucrează la adâncirea şi lărgirea acestei transpa- 

renţe, până la desăvârşirea ei prin înviere. Oamenii nu sunt 
repetiţia simplă a unor indivizi uniformi. Libertatea la care 
sunt chemaţi, uzul contingent sau mereu variat de natură 
pe care-l fac într-o libertate continuă, impune originalitatea 
ireductibilă a fiecărui om. Numai astfel opera de spiritualiza- 
re a naturii se realizează în mod amplu prin alte şi alte per- 
soane, variate în contribuţia lor, şi prin Dumnezeu, Care-Şi 
variază ajutorul Său la această operă potrivit cu specificul 
fiecărei persoane şi cu etapa la care s-a ajuns în această 
operă. 


2. Omul, creat printr-un act special al lui Dumnezeu 


Omul, după învăţătura creştină, e adus la existenţă de 
la început ca spirit întrupat, sau ca o unitate constituită din 
suflet şi trup, printr-un act creator special al lui Dumnezeu. 
Pentru aceasta trebuia să existe lumea ca natură, dar omul 
nu e opera naturii, deşi e legat de ea. 

Facerea nu spune că Dumnezeu a alcătuit întâi trupul şi 
apoi a suflat suflare de viaţă în nările lui, ci numai că 'l-a 
făcut luând ţărână din pământ şi a suflat în nările lui suflare 
de viaţă şi s-a făcut omul cu suflet viu' (Fac. 2, 7). Nu se 
menţionează nici o succesiune temporală în crearea lui 
Adam. Omul ca fiinţă specială este creat în mod simultan 
în întregimea sa. Prin menţionarea caracterului bifurcat al 
actului de creare a omului, Geneza vrea să spună numai că 
omul e constituit din două componente: din trup şi suflet, 
şi că trupul e din materia generală, iar sufletul are o înru- 
dire specială cu Dumnezeu. 'Omul este înrudit cu Dum- 
nezeu', spune Sfântul Grigorie de Nyssa37. Iar Sfântul Ma- 
carie Egipteanul declară: 'Între Dumnezeu şi om există cea 
mai mare înrudire'58, 


37. Cuvântarea catehetică cea mare, 5, P. G. 45, col. 21 CD. 
38. Omilia 45, 5, PG. 34. 

Dar Facerea precizează că actul de creare a omului e un 
act special şi în partea lui referitoare la trup. Omul e pe de 
o parte fiinţă deosebită de natură, pe de alta, o fiinţă uni- 
tară şi compusă în acelaşi timp. Tot aşa, actul de creare a 
lui e un act deosebit de crearea naturii. EI e unitar şi bifur- 
cat în acelaşi timp. Actul de creare a omului se deosebeşte 
de actul de creare a naturii chiar şi în componenta lui refe- 
ritoare la trup. Dumnezeu a făcut trupul "luând ţărână din 
pământ", deci n-a poruncit simplu pământului să-l producă, 
dându-i putere în scopul acesta. Prin aceasta a deosebit 
trupul de restul naturii, mai mult decât se deosebesc trupu- 
rile diferitelor animale, de natură. A făcut trupul pentru su- 
fletul înrudit în mod special cu Dumnezeu. 

Omul însă, ca fiinţă reală 'vie', vine în mod esenţial la 
existenţă prin suflarea lui Dumnezeu în nările lui. Prin fap- 
tul că omul e creat nu numai din ţărână, ci şi prin suflarea 
lui Dumnezeu în trupul făcut din această ţărână, se face 
vădit că el are o poziţie specială nu numai faţă de natura 
din care e luat trupul lui, ci şi în raport cu Dumnezeu. Cum 
se ia din făină o parte şi se pune aluat în ea, apoi se ames- 
tecă în toată făina, aşa e format omul dintr-o parte a naturii 
în care s-a introdus sufletul, ca apoi să dospească toată 
natura cu care rămâne în legătură, sau să mijlocească pen- 
tru întreaga natură Duhul lui Dumnezeu, sau să fie preotul 
întregului cosmos. Sfântul Grigorie de Nazianz spune: 'În 
calitate de pământ, sunt legat de viaţa de jos; dar fiind şi o 
părticică dumnezeiască, eu port în mine dorinţa vieţii vii- 
toare"59. Omul va urca prin această relaţie specială a sufle- 
tului cu Dumnezeu la viaţa viitoare împreună cu trupul său 
şi cu pământul cu care stă în legătură. 

a. Chipul lui Dumnezeu, ca înrudire şi relaţie specială a 
omului cu Dumnezeu. În relaţia aceasta conştientă şi vo- 
luntară a fiinţei noastre cu Dumnezeu, datorită sufletului 


39. Sfântul Grigorie de Nazianz, Poemata dogmatica, VIII, P. G. 37, 
col. 452. 

înrudit cu Dumnezeu, stă chipul lui Dumnezeu în om. Omul 
e după chipul lui Dumnezeu, pentru că, având un suflet 
înrudit cu Dumnezeu, tinde spre Dumnezeu, sau se află 
într-o relaţie vie cu Dumnezeu. lar prin această relaţie men- 
ţine neslăbită înrudirea cu Dumnezeu. Chiar un chip biolo- 
gic se menţine în înrudirea cu modelul său numai dacă-i 
vine de la model o putere continuă, sau dacă e între el şi 
model o comuniune continuă. Fenomenul acesta îl obser- 
văm şi între oameni. O relaţie convergentă frecventă face 
doi sau mai mulţi oameni să semene între ei. Dar dacă 
între un chip biologic şi modelul lui sau între doi sau mai 
mulţi oameni n-ar fi o înrudire, n-ar putea fi vorba nici de o 
relaţie care să arate şi să menţină pe unul ca chip al celui- 
lalt. Astfel omul se menţine ca chip neslăbit al lui Dum- 
nezeu numai dacă, pe baza unei înrudiri, se menţine între 
el și Dumnezeu o relaţie vie, o comuniune continuă, în care 
e activ nu numai Dumnezeu, ci şi omul. 

Deci flinţa noastră se arată şi se menţine ca chip al lui 
Dumnezeu prin relaţia vie, iar această relaţie e posibilă 
pentru că Dumnezeu l-a făcut pe om de la început înrudit 
cu Sine şi deci capabil de relaţia cu Sine. Mai bine zis l-a 
pus de la început în relaţie conştientă şi liberă cu Sine, 
chiar prin insuflarea sufletului viu (vezi 1 Cor. 15, 45, unde 
omul e numit 'suflet viu', pentru a se accentua unitatea 
lui). Căci Sfinţii Părinţi spun că prin această suflare Dum- 
nezeu a sădit în om nu numai sufletul înţelegător înrudit cu 
Dumnezeu, ci şi harul Său, ca manifestare a relaţiei Sale cu 
omul, care provoacă în om răspunsul său la actul întemeie- 
tor de relaţie al lui Dumnezeu. Sfântul Grigorie Palama 
spune: "Au văzut atunci ochii îngerilor sufletul omenesc, 
unit cu simţire şi cu trup, ca pe un alt dumnezeu, nefăcut 
numai pe pământ minte şi trup pentru bunătatea dumne- 
zeiască, ci pentru prisosinţa acesteia, şi configurat după 
harul lui Dumnezeu (xară Setov x&piwv uenoppouevov), ca să 
fie acelaşi trup, minte şi duh şi să fie sufletul său după 

chipul şi asemănarea dumnezeiască, ca o fiinţă deplin uni- 
tară din minte, din rațiune şi din dun'40. Fiinţa noastră e în- 
rudită cu Dumnezeu prin duhul primit, dar primeşte duhul 
pentru că e capabilă de el, pentru că e capabilă de relaţia 
conştientă cu Dumnezeu. 

Chipul e văzut aici într-o participare la Sfânta Treime şi, 
tocmai prin aceasta, ca ţinând de sufletul mintal şi raţional 
al omului, şi harul, ca energie necreată a Duhului Sfânt, 
sau ca comuniune activă cu Dumnezeu. De altfel, însuşi 
"sufletul viu', insuflat omului, este văzut de Sfântul Grigorie 
Palama ca veşnic viu, nemuritor şi înzestrat cu harul dum- 
nezeiesc. «Ce i-a insuflat? Suflarea vieţii. Căci s-a făcut pri- 
mul om spre suflet viu. Dar ce înseamnă viu? Veșnic viu, 
nemuritor, adică raţional (cuvântător). Căci nemuritorul 
este raţional. Şi nu numai aceasta, ci înzestrat cu harul dum- 
nezeiesc. Căci aşa este cu adevărat viu sufletul. lar aceas- 
ta este identic cu 'după chipul", iar, de voieşti, şi după ase- 
mănare»+1. Rațiunea are tendinţa să continue în veci a cu- 
noaşte, iar cuvântul are tendinţa să vorbească în veci. 


40. Despre purcederea Sfântului Duh (în lb. greacă), ed. Hristou, vol. 1, 
p. 85. VI. Lossky, op. cit., p. 115, spune, ţinând seama de acest cuvânt 
al lui Palama: 'Suflarea divină indică un mod de creaţie, în virtutea 
căruia spiritul uman e intim legat de har'. S-ar putea înţelege aceasta 
chiar ca o legătură indisolubilă între sufletul nostru şi puterea lui 
Dumnezeu, Care-i dă posibilitatea să subziste după chipul Lui, şi în acest 
sens chipul continuă să existe chiar în omul căzut, printr-o energie 
necreată, mai mult ca o relaţie şi ca un dialog ontologic decât ca o 
relaţie şi ca un dialog de cunoaştere şi de iubire faţă de Dumnezeu. În 
acest sens poate fi înţeleasă, ca o nouă interpretare dată de Lossky 
suflării lui Dumnezeu, şi expresia Sfântului Grigorie de Nazianz, că suntem 
"părticele ale lui Dumnezeu". "Aceasta înseamnă că harul necreat e impli- 
cat în actul creator însuşi şi că sufletul primeşte în acelaşi timp viaţa și 
harui, căci harul este suflarea lui Dumnezeu, 'raza de dumnezeire", 
prezenţa de viață făcătoare a Duhului Sfânt. Dacă omul devine viu când 
Dumnezeu îi insuflă viaţa, este pentru faptul că harul Duhului Sfânt este 
principiul adevărat al existenţei noastre" (“Theologie Dogmatique', în 
rev. Messager..., 1964, p. 225-226). 

41. Ibidem. 

Dar identificarea raţionalului cu nemurirea se va înţe- 
lege mai bine dacă vom considera că existenţa omului spre 
moarte este neraţională sau lipsită de sens, dar şi dacă 
vom privi raţionalul ca cuvântător. Omul vorbește pentru 
că e agrăit de Dumnezeu, pentru că e pus prin vorbire în 
relaţie cu Dumnezeu; şi pentru că vorbește, mai bine zis 
pentru că răspunde, omul nu va termina niciodată să răs- 
pundă, pentru că Dumnezeu nu va termina niciodată să-i 
spună ceea ce este EI şi să-i arate iubirea Lui, şi omul nu va 
termina niciodată să înțeleagă şi să vrea să înţeleagă și mai 
mult şi să-şi exprime bucuria, recunoştinţa şi doxologia 
pentru ceea ce îi arată Dumnezeu. 

Suflarea lui Dumnezeu sădește în om nu atât viaţa bio- 
logică, căci aceasta o au şi animalele, care nu primesc o in- 
suflare de la Dumnezeu, ci viaţa înţelegerii şi a comuniunii 
cu Sine, adică viaţa spirituală. Cu cât e mai dezvoltată înţe- 
legerea, cu atât e mai dezvoltată comuniunea şi viceversa. 
În aceasta e chipul în întregimea lui. Prin insuflarea lui 
Dumnezeu sufletul înţelegător şi liber e pus o dată pentru 
totdeauna în om, dar o dată cu el Dumnezeu intră şi în co- 
muniune prin suflarea Sa cu sufletul sădit în om. Din sufle- 
tul insuflat şi din comuniunea începută prin Dumnezeu, 
care e una cu harul Lui, răsare comuniunea omului cu El. 
De aceea în Răsărit s-a pus totdeauna în strânsă legătură 
harul cu natura omului, în special cu sufletul lui. Chiar 
după cădere omul, rămânând cu suflet, rămâne cu un oare- 
care har al lui Dumnezeu, sau într-o anumită aspirație spre 
Dumnezeu şi deci într-o relaţie cu EI. 

Dumnezeu insuflă în organismul biologic suportul spiri- 
tual al sufletului căruia i se adresează chemarea Sa şi în 
acelaşi timp îi dă capacitatea să răspundă. Dumnezeu su- 
flând în om începe să vorbească cu omul, sau îi dă încre- 
dinţarea că Dumnezeu îi vorbeşte şi el trebuie să răspundă. 
O dată cu sufletul îi dă conştiinţa că Dumnezeu îi vorbește 
şi că el trebuie să răspundă. Prin suflarea lui Dumnezeu, 

apare în om un tu al lui Dumnezeu, care e 'chipul lui Dum- 
nezeu', căci acest tu poate să spună şi el eu şi-l poate spu- 
ne şi el lui Dumnezeu Tu. Dumnezeu Îşi dă din nimic un par- 
tener al dialogului, dar într-un organism biologic. Suflarea 
spirituală a lui Dumnezeu produce o suflare spirituală onto- 
logică a omului, sufletul spiritual înrădăcinat în organismul 
biologic, în dialog conştient cu Dumnezeu şi cu semenii. 

lar acest dialog e menit să dureze continuu. Prin păcat 
comuniunea clară se întunecă, dar întrucât sufletul raţional 
rămâne în om, rămâne și o anumită relaţie cu Dumnezeu, 
chiar dacă Dumnezeu nu mai e cunoscut ca Persoană, ci nu- 
mai ca adevăr şi bine impersonal ce ţâşnesc din faţa aco- 
perită a Lui. 

Fiinţa noastră, în calitatea sa de chip al lui Dumnezeu, 
rămâne permanent participantă la divin, la lumina dumne- 
zeiască, chiar dacă nu o mai vede destul de clar. După 
Sfântul Grigorie de Nazianz noi suntem 'din neamul lui 
Dumnezeu', urmând în aceasta Sfântului Apostol Pavel 
(Papte 17, 29). Sfântul Maxim declară că noi suntem "părticică" 
a lui Dumnezeu. Dar participarea aceasta nu e numai un 
fapt dat, ci şi unul ce se cere dezvoltat. Sfântul Maxim ex- 
plică aceasta în sensul că noi avem ca principiu şi cauză 
Rațiunea divină sau Cuvântul lui Dumnezeu, având să spo- 
rim prin lucrarea noastră în apropierea de Dumnezeu+2. 
Sfântul Grigorie de Nyssa leagă participarea de înrudire 
spunând: "E ceva care înrudeşte pe om cu Dumnezeu. Căci 
pentru a participa la Dumnezeu este indispensabil să po- 
sede în fiinţa sa ceva ce corespunde Celui participat'45. lar 
patriarhul Calist leagă de participare şi de înrudire dialogul 
în iubire, spunând că lui Dumnezeu ca iubitor Îi corespun- 
de din partea omului: "Iubesc, deci sunt om'. Amândoi iu- 
besc şi vor să fie iubiţi“. 


42. Ambigua, P. G. 91, col. 1077 D. 
43. P. Q. 45, col. 21 C, 
44. P. G. 147, col. 860 A.-B. 

Omul a fost cinstit prin însuşi actul creaţiei sale cu cali- 
tate de chip al lui Dumnezeu, întrucât prin ea i s-a sădit 
înrudirea şi relaţia lui cu Dumnezeu. Dar această calitate se 
menţine şi se dezvoltă prin relaţia continuă cu Dumnezeu 
de care omul e capabil şi după care se cere prin sufletul 
său. Chipul e un 'dar' şi o 'misiune' (Gabe und Aufgabe), 
cum spune Vișeslavţev45. 

b. Omul ca chip al lui Dumnezeu tinde spre absolut, 
care e persoană. in calitate de chip, omul întreg tinde spre 
modelul său, spre Dumnezeu. Tot Vișeslavţev spune: "Fără 
legătura cu Dumnezeu, omul nu poate fi cugetat. Raporta- 
rea la absolut ţine de fiinţa lui. Omul e înrădăcinat şi anco- 
rat în absolut'46. Alternarea ce o face teologul amintit între 
Dumnezeu şi absolut e necesară. Omul tinde spre Dum- 
nezeu întrucât Dumnezeu e absolut, şi tinde spre absolut 
întrucât absolutul e Dumnezeu personal. 

Un absolut impersonal nici nu e absolut cu adevărat. 
lar un Dumnezeu personal care n-ar fi absolut n-ar putea fi 
sursa deplin şi etern satisfăcătoare a omului, n-ar asigura 
existenţa lui eternă şi plenară într-o comuniune desăvârși- 
tă. Şi aceasta o cere omul, aceasta e dorinţa lui, pe care n-o 
poate nesocoti şi înăbuşi. Omul nu se poate mulţumi să 
rămână închis în relaţii cu realităţi finite. El are nevoie de 
relaţie cu realitatea infinită în care se include în acelaşi 
timp noutatea continuă, care nu se identifică numai cu in- 
teresul mereu nou al omului, ci şi cu interesul mereu nou 
al acelei Persoane inepuizabile, faţă de el. Numai în aceas- 
tă iubire infinită se poate odihni omul. “Inquietum est cor - 
meum donec requiescat in Te', a spus Fericitul Augustin. 

Rațiunea şi inima noastră se cer după comuniunea cu 
Persoana capabilă de o relaţie infinită, ca să-şi explice de- 
plin sensul existenţei şi să-şi umple fiinţa de bucuria neîn- 


45. "Das Ebenbild Gottes in dem Siindenfall', în vol. Kirche, Staat 
und Mensch, russisch-orthodoxe Studien, Genf, 1937, p. 310-311. 
46. Op. cit., p. 312. 

cetată şi fără lipsuri. Pe ea o intuieşte mintea ca sens su- 
prem al vieţii. De aceea Părinţii văd chipul lui Dumnezeu 
manifestându-se în toate funcțiunile şi mişcările sufletului, 
sau mai bine zis ale fiinţei omeneşti. Toate se împărtăşesc 
de chipul lui Dumnezeu, de capacitatea relaţiei cu Dum- 
nezeu şi de aspiraţia după comuniunea cu El. Astfel, cum 
spune Lossky, "caracterul de chip al lui Dumnezeu se atri- 
buie când demnităţii împărăteşti a omului, superiorității lui 
în cosmosul sensibil, când e văzut în natura lui spirituală, 
în suflet, sau mai bine zis în puterea principală conducă- 
toare a flinţei lui (nyeuovikov), în minte, în facultăţile supe- 
rioare, ca înţelegerea, raţiunea sau libertatea proprie omu- 
lui, în facultatea de a se autodetermina (avre5ovoov), în vir- 
tutea căreia omul e principiul propriilor sale acte; uneori 
chipul lui Dumnezeu e asimilat unei calităţi a sufletului, 
simplităţii, nemuririi, sau identificat cu facultatea de a cu- 
noaşte pe Dumnezeu, de a participa la Dumnezeu'46â. 
Alteori e văzut în locuirea Sfântului Duh în suflet şi alteori, 
ca în 'Omiliile duhovniceşti', atribuite lui Macarie Egiptea- 
nul, chipul lui Dumnezeu se prezintă sub un dublu aspect: 
“întâi, el e libertatea formală a omului, liberul arbitru, sau 
facultatea de a alege, care nu poate fi distrusă de păcat; pe 
de altă parte el e "chipul ceresc', conţinutul pozitiv al chipu- 
lui, care este comuniunea cu Dumnezeu, în virtutea căruia 
fiinţa umană înainte de păcat era îmbrăcată cu Cuvântul şi 
cu Duhul Sfânt'47. În sfârşit, ca la Sfântul Irineu, Sfântul 
Grigorie de Nyssa şi Sfântul Grigorie Palama, nu numai su- 
fletul, ci şi trupul omenesc participă la chip, e creat după 
chipul lui Dumnezeu. Sfântul Grigorie Palama referă calita- 
tea de chip şi la trup, întrucât identifică chipul cu omul în- 
treg, iar omul e constituit din trup şi suflet. "Numele de om 
nu se aplică sufletului sau trupului în mod separat, ci la 


46a. VI. Lossky, Essai sur la theologie mystique de I'Eglise orientale, 
p. 111. 
47. Omilii duhovnicești, XXII, 6, 7 etc., P. G. 34, col. 557. 

amândouă împreună, căci împreună au fost create după 
chipul lui Dumnezeu'48. Adică nici o componentă a omului 
nu are calitatea de chip în mod separat, ci numai întrucât 
omul întreg se manifestă prin fiecare parte și funcţiune. 

Paul Evdokimov declară la rândul său: "Parcurgând câm- 
pul imens al gândirii patristice, infinit de bogată şi nuanţa- 
tă, se câștigă impresia că ea evită orice sistematizare pen- 
tru a salva întreaga ei supleţe uimitoare. Ea îngăduie totuşi 
să se tragă câteva concluzii fundamentale. Înainte de toate 
trebuie înlăturată orice concepţie substanţialistă despre 
chip. Acesta nu e aşezat în noi ca o parte a fiinţei noastre, 
ci totalitatea fiinţei umane e creată, sculptată "după chipul". 
Prima expresie a chipului constă în structura ierarhică a 
"omului", cu viaţa spirituală în centru. Chipul este această 
centralitate, acest primat al vieţii spirituale, animată de as- 
piraţia funciară spre absolut. Este elanul dinamic al întregii 
noastre fiinţe spre arhetipul ei divin (Origen), este aspiraţia 
irezistibilă a spiritului nostru spre Dumnezeu (Sfântul Va- 
sile) ca persoană infinită, este erosul uman întins spre ero- 
sul divin (Sfântul Grigorie Palama), care îi vine în întâmpi- 
nare cu infinitatea Sa, susținând şi în spiritul uman tensiu- 
nea spre infinit. Pe scurt, este setea inepuizabilă, intimi- 
tatea dorului de Dumnezeu, cum se exprimă atât de minu- 
nat Sfântul Grigorie de Nazianz: "Pentru Tine trăiesc, vor- 
besc şi cânt' (PG. 37, col. 1327). În rezumat, fiecare fa- 
cultate a spiritului uman reflectă chipul, dar acesta este în 
mod esenţial întregul uman centrat pe spiritual, al cărui 
caracter propriu este să se depăşească pentru a se arunca 
în oceanul infinit al Dumnezeirii, ca să găsească acolo ali- 
narea nostalgiei sale. Aceasta e tensiunea icoanei spre ori- 
ginal, a chipului spre "obârşia" sa (&pxn)'49,. 

Sporirea infinită în comuniunea cu Dumnezeu este spo- 
rirea infinită în cunoaşterea Lui şi în participarea la El. Dacă 


48. Prosopopceiae, P. G. 150, col. 1361. 
49. L'Orthodoxie, Neuchâtel, 1959, p. 82-83. 

în viaţa pământească această sporire se mişcă de la o 
treaptă la alta, întrucât pe fiecare se presimte infinitatea lui 
Dumnezeu, dar nu se gustă, în viaţa viitoare omul care a 
crezut se va scufunda cu cunoaşterea și trăirea în infini- 
tatea divină în aşa fel, încât nu va mai trece de la o treaptă 
la alta, ci se va odihni veşnic în această infinitate. Sfântul 
Maxim a insistat pe larg asupra acestei odihne care va încu- 
nuna mişcarea omului din viața pământească50. 

Însă trebuie mereu precizat că oceanul acestei infinităţi 
nu are caracter impersonal. De aceea Sfântul Maxim afirmă 
că Dumnezeu cel personal, la sânul Căruia se va odihni 
făptura, e mai presus de orice infinitate. În felul acesta 
"odihna" eternă a omului îşi va păstra pururea caracterul de 
comuniune. În comuniunea cu Dumnezeu cel personal e 
mai multă infinitate şi bucurie decât în orice scufundare în 
vreun ocean al infinităţii, căci e odihnă în iubirea Persoanei 
infinite. O scufundare într-un ocean impersonal ar însemna 
o contopire a persoanei umane în el. "Căci infinitatea e în 
jurul lui Dumnezeu, dar nu e Dumnezeu, Care e mai presus 
de ea în mod incomparabil'5!. Infinitatea iradiază din Dum- 
nezeu, dar El e mai presus de ea. Ea este în EI, dar EI e su- 
biectul ei, care dă incomparabil mai multă bucurie decât o 
infinitate impersonală. 

c. Chipul tinde spre asemănarea cu Dumnezeu sau 
spre îndumnezeire. Unirea aceasta maximă cu Dumnezeu, 
imprimarea omului de plinătatea lui Dumnezeu, fără conto- 
pirea cu El, este îndumnezeirea omului. În vederea ei e dat 
chipul lui Dumnezeu în om, ca aspirație a acestuia spre 
modelul său absolut. Şi în ea îşi află chipul împlinirea sa, 
ca asemănare maximală cu Dumnezeu. În chip e implicată 
ca o poruncă dumnezeiască tensiunea omului spre îndum- 
nezeire. "Omul este o creatură care a primit porunca să de- 


50. Ambigua, P. G. 91, col. 1051-1418. 
51. Ibidem, col. 1220 C. 

vină dumnezeu', spune Sfântul Grigorie de Nazianz52, îm- 
preună cu Sfântul Vasile cel Mare55. "Chipul implică desti- 
naţia omului spre îndumnezeire'54, setea de infinitate, ca 
relaţie bilaterală. 

Asemănarea însă e nu numai starea finală de îndum- 
nezeire, ci întreg drumul de dezvoltare a chipului, prin 
voinţa omului stimulată şi ajutată de harul lui Dumnezeu. 
De aceea Părinţii, de la cei dintâi şi până la Sfântul Grigorie 
Palama, au accentuat faptul că 'chipul' se dezvoltă în "ase- 
mânare' îndeosebi prin virtuţi, care sunt în special opera 
voinţei, ajutată de har. 

Sfântul loan Damaschin spune: "După chipul" înseamnă 
aşadar mintea şi libertatea, iar "după asemănarea' — asemă- 
narea în virtute pe cât e cu putinţă'55. 

Prin această deosebire între chip şi asemănare înţele- 
gem declaraţia unor Sfinţi Părinţi că chipul s-a păstrat în 
om, deşi n-a păşit pe calea asemănării. Căci deşi omul 
după cădere a mai păstrat o anumită aspirație spre bine şi 
o anumită capacitate de a-l face, ca şi o aspirație după 
adevăr şi o cunoaştere a unei frânturi din el, totuşi Părinţii 
nu spun că omul s-a menţinut prin aceasta în mişcarea 
asemănării. Ba într-o anumită privinţă chiar chipul s-a slă- 
bit, neactivându-se deplin în lucrarea de asemănare. Un 
chip deplin este un chip ce se actualizează în mişcarea de 
asemănare. Un chip ce nu se activează e oarecum un chip 
slăbit, dar niciodată deplin pierdut. De aceea se spune că 
Hristos a restabilit chipul, sau a aflat chipul pierdut. Dar nu 
se spune că l-a creat din nou. 

Chipul ca tendinţă spre Dumnezeu s-a amestecat cu o 
tendinţă contrară; mai bine zis s-a păstrat ca tendinţă spre 
absolut, dar absolutul şi-a acoperit pentru om faţa perso- 


52. Sfântul Grigorie de Nazianz, In laudem Basilii, Or. 43, 48, 
53. P. G. 26, col. 560 A. 

54. P. Evdokimov, op. cit., p. 80. 

55. De fide orthodoxa, libr. II, cap. 12, P. G. 94, col. 920. 

nală şi ca urmare chipul omului şi-a pierdut luminozitatea, 
claritatea; trăsăturile lui au rămas, dar s-au strâmbat în par- 
te, cum se menţin într-o caricatură trăsăturile unei feţe, dar 
strâmbate. Structurile naturii umane rămân esenţial ace- 
leaşi, dar ele se activează în mod contrar firii. 

Sfântul Grigorie Palama, după ce afirmă o dată că n-am 
pierdut chipul, ci numai asemănarea, continuă: 'Nerefu- 
zând relaţia cu cele rele, (Adam) introduce urâţenia necin- 
stitoare în chipul lui Dumnezeu"; şi: 'cel ce iubeşte nedrep- 
tatea urăște sufletul său şi sfârtecă şi corupe chipul lui 
Dumnezeu (70 koreikova daonâv roi &xperv) şi cade într-o 
patimă apropiată celor stăpâniţi de furie, care îşi sfâșie 
trupurile lor în mod conştient'56. 

Numai în acest sens socotim că s-ar putea accepta ceea 
ce spune Paul Evdokimov, că un chip fără asemănare e un 
chip redus la pasivitate: "Tradiţia patristică este foarte fer- 
mă: după cădere, chipul în realitatea sa proprie rămâne 
neschimbat, dar în acţiunea sa este redus la o tăcere onto- 
logică'57. Credem că chipul e redus la pasivitatea activării 
potenţelor sale pe calea cea dreaptă. Dar el şi când se ac- 
tivează o face într-un mod alterat; el se frământă trecând 
de la un lucru finit la altul, căutând dar negăsind mulţumi- 
rea şi odihna. De aceea e posibil ca chipul rămas cu poten- 
ţele sale să fie readus la o activare dreaptă a lor. 

d. Dezvoltarea chipului în asemănare, prin comuniune. 
Cineva care răspunde negativ apelului altuia şi care nu ve- 
de indefinitul altuia, şi-a păstrat capacitatea şi necesitatea 
de a răspunde, dar răspunde contrar naturii sale, care ră- 
mâne în inima dialogului atunci când e un răspuns dat ce- 
luilalt văzut în indefinitul lui. De aceea e uşor ca omul să 
fie readus la răspunsul pozitiv. Sau omul egoist se menţine 
şi el într-o preocupare de alţii, pentru că îşi defineşte pre- 
ocupările de sine în opoziţie cu alţii, cu o pasiune de a se 


56. Capita physica..., 39-40, Filoc. greacă, ed. II, vol. II, p. 316. 
57. Op, cit., p. 88. 

afirma pe sine în raport cu alţii. Dar se preocupă de alţii 
referindu-i la sine, socotindu-se pe sine singurul absolut. În 
felul acesta uită de adevăratul absolut sau îl socoteşte 
impersonal, deci apt de a-l anexa sieși. Dar în esenţă, el nu 
poate ieşi din legătura ontologică spirituală cu alţii. Astfel e 
uşor de a-l readuce la preocuparea pozitivă faţă de alţii. 

Apoi preocuparea negativă faţă de alţii, sau răspunsul 
negativ la necesităţile altora nu rămân nestrăpunse de ţâş- 
nirile unor porniri de preocupare pozitivă sau de răspuns 
pozitiv. lar absolutul la care gândeşte adeseori şi spre care 
aspiră nu rămâne neîntrerupt un absolut lipsit de o faţă 
personală, lipsit de caracterul adevăratului absolut pentru 
el, care să dea un fundament pornirii de a răspunde cu 
elan pozitiv semenilor săi. De altfel, însuşi Paul Evdokimov 
interpretează declaraţia sa despre chipul rămas intact, dar 
pasiv, în acest sens, adăugând că "chipul a fost făcut astfel 
ineficace prin distrugerea oricărei capacități de asemăna- 
re'. Această capacitate ţine de “chip' şi, o dată ce ea a fost 
distrusă, 'chipul' însuşi a slăbit. lar la notă, Evdokimov 
adaugă: "lată de ce, pierzând asemănarea, omul a alterat 
chipul", şi citează pe Sfântul loan Damaschin58. 

Sfântul Grigorie Palama declară că chipul a rămas, dar 
am pierdut stabilitatea lui, care este una cu asemănarea5?. 
Dar un chip e deplin când se manifestă statornic ca chip, 
sau se activează în asemănare. Un chip fără asemănare nu 
se face vădit în mod integral ca chip, ci în mod alterat. Pa- 
radoxul stă în faptul că el e chip, şi totuşi nu se poate mani- 
festa statornic ca chip, nu se poate arăta ca un chip clar, ci 
se introduce în el o anumită ambiguitate sau duplicitate. 

Am menţionat că unirea maximală cu Dumnezeu, spre 
Care urcăm prin virtute, nu poate însemna scufundare în 
oceanul unei infinităţi impersonale. Aceasta n-ar mai putea 


58. Op. cit., p. 84-85. 
59. Cap. 44, P. G. 150, col. 1148 B. 

însemna un om indumnezeit prin har, dar deosebit de 
Dumnezeu după fiinţă, ci o singură şi indistinctă divinitate. 

În cazul acesta, starea de îndumnezeire finală n-ar mai 
fi o stare de comuniune maximă, nici drumul spre ea, un 
efort spre comuniune, care ascute sentimentul de partener 
responsabil în comuniune şi întăreşte libertatea faţă de 
pasiunile depersonalizate sau egocentrice. În cazul unei 
scufundări în oceanul monoton şi mort al infinităţii imper- 
sonale, drumul omului ar trebui să fie o pregătire spre 
această stingere finală a conştiinţei personale, fie prin scu- 
fundarea treptată într-un eu pustiit de toate relaţiile, în sen- 
sul platonic-origenist, sau nirvanic, fie prin autoantrenarea 
în vârtejul ameţitor al pasiunilor, în care omul uită şi de 
acel eu ieşit din comuniune, sau se socotește purtat pe va- 
lurile tumultuoase ale unei mări de senzaţii comune, dar în 
afara comuniunii personale. 

Comuniunea adevărată se dezvoltă printr-o atenţie în- 
dreptată spre ceilalţi oameni şi spre lumea ca operă a lui 
Dumnezeu, asociată cu o frânare a pasiunilor ca porniri ne- 
sfârşite spre finit, cu o cultivare a virtuţilor care culminează 
în iubirea de persoane, de Dumnezeu ca persoană, deci ca 
absolut adevărat. Aceasta deschide drumul spre contem- 
plarea, în acelaşi timp sobră şi ameţitoare, a profunzimii 
semenilor şi a sensurilor lumii, care e potenţial infinită, 
pentru că semenii şi sensurile lumii îşi au, prin raţiunile lor 
în curs de revelare treptată şi nesfârşită, rădăcinile comune 
în infinitatea și în dragostea nemărginită a lui Dumnezeu 
cel în Treime. Rațiunea trează şi elanul autodepășirii iubi- 
toare se unesc într-o unică metodă în realizarea urcuşului 
uman, pentru că raţiunea distinge nu numai infinitul, de fi- 
nit, ci şi drumul luminos în infinitate, de drumul întunecos 
şi plin de pasiuni înrobitoare. 

e. Chipul lui Dumnezeu în noi: misterul negrăit al fiinţei 
noastre, trăit în comuniune şi legat de Sfânta Treime. După 
Evdokimov, în chipul nostru vedem 'reproducerea misteru- 

lui trinitar negrăit, până la nivelul profunzimii unde omul 
devine o enigmă pentru sine însuşi'. "Căci e mai uşor să 
cunoşti cerul decât pe tine însuţi'60. 

Vişeslavțev vorbește de un apofatism antropologic, 
care e un chip al apofatismului divin. Precum din Dum- 
nezeu cunoaştem numai energiile Lui necreate, aşa şi din 
om cunoaştem numai energiile umane. "Precum există o 
teologie negativă, care îndreaptă spre misterul Dumnezei- 
rii, aşa există şi o antropologie negativă care îndreaptă spre 
misterul omului'6!. 

Dar acest mister îl trăim ca persoană, ca subiect. şi 
misterul persoanei noastre, ca izvor de nebănuite stări, 
simţiri şi gânduri, îl trăim în mod viu şi actualizat în relaţia 
cu misterul persoanei semenilor noştri şi o dată cu el. Mis- 
terul sau chipul dumnezeiesc al persoanei noastre şi al ce- 
lorlalte persoane se dezvăluie şi se actualizează în comu- 
niune. În comuniunea cu semenii se dezvăluie cel mai mult 
însă şi misterul prezenţei divine interpersonale. Căci numai 
din iubirea între Persoanele divine iradiază forța iubirii 
noastre interpersonale. Comuniunea interpersonală e un 
chip al comuniunii treimice şi o participare la ea. Deci chipul 
dumnezeiesc în om e un chip al Treimii şi el se arată în 
comuniunea umană. Sfântul Grigorie de Nyssa a spus că 
“nu într-o parte a naturii se află chipul, nici într-un membru 
al ei se găsește harul, ci natura în totalitatea ei este chipul 
lui Dumnezeu'62. 

Comentând acest loc, J. Dani€lou zice: "Acest nou as- 
pect al lui eix&v va determina şi el un aspect al teologiei 
spirituale. Dacă chipul nu e decât în comunitate, viaţa spi- 
rituală va trebui să fie pe de o parte trăită în comunitate, 
pe de alta să fie orientată spre o mai desăvârşită realizare 


60. Op. cit., p. 80, şi Sfântul Grigorie de Nyssa, De opificio hominis, 
P. G. 44, col. 257 C. 

61. Op. cit., p. 334. 

62. Op. cit., P. G., 44, col. 185 C. 

a umanităţii... In sfârşit, ea e orientată spre acea realizare 
perfectă a chipului prin unirea tuturor făpturilor în Hristos, 
care este perspectiva fundamentală a gândirii lui Grigorie... 
Când iubirea desăvârşită va fi alungat afară frica, atunci tot 
ce va fi mântuit se va găsi formând o unitate şi toţi vor fi 
unul în altul, în Porumbiţa desăvârşită'65. 

lar Ciprian Kern, comentând pe Sfântul Grigorie Pala- 
ma, spune: "in alt înţeles, asemănarea cu Dumnezeu nu e 
numai chipul unei persoane din Sfânta Treime, ci a întregii 
Treimi de viaţă începătoare. Omul în felul acesta reflectă în 
sine, în structura şi viaţa sa spirituală, viaţa intertreimică a 
Dumnezeirii. Aceasta au învăţat-o Sfinţii Grigorie de Nyssa 
şi Chiril din Alexandria, Fericitul Teodoret, Vasile de Seleu- 
cia, Atanasie Sinaitul, loan Damaschin, Fotie'54. 

Poate că e semnificativ pentru caracterul comunitar al 
chipului, pentru dezvoltarea comună a lui, faptul că în 
Facerea se vorbeşte de chip în legătură cu crearea omului 
ca pereche: "Şi a făcut Dumnezeu pe om după chipul Său, 
după chipul lui Dumnezeu l-a făcut pe el, bărbat şi femeie 
i-a făcut' (Fac. 1, 27). lar pentru legătura caracterului co- 
munitar al chipului cu Sfânta Treime e semnificativ poate 
faptul că, imediat înainte de aceasta, Facerea prezintă pe 
Dumnezeu vorbind la plural în hotărârea de a crea pe om 
după chipul dumnezeiesc: "Şi a zis Dumnezeu: să facem 
om după chipul şi după asemănarea Noastră' (Fac. 1, 26). 

Desigur că înainte de păcat iubirea între bărbat şi fe- 
meie nu era încărcată de pasiunea violentă care are ceva 
din stihia naturii nepersonalizate şi nespiritualizate. Toate 
structurile umane au fost coborâte prin păcat. VI. Lossky, 
amintind cuvintele: 'Şi Dumnezeu a făcut pe om după chipul 
Său; bărbat şi femeie i-a făcut pe ei', le comentează zicând: 


63. J. Dani€lou, Platonisme et theologie mystique, p. 278. Comen- 
tariu la locul din Sf. Grigorie de Nyssa, P. G. 44, col. 1316-1321, 

64. Antropologia Sv. Grigorii Palami (rus.), Paris, Ymca-Press, 1939, 
p. 455. 

"Astfel misterul singularului şi pluralului în om reflectă mis- 
terul singularului şi pluralului în Dumnezeu; aşa cum prin- 
cipiul personal în Dumnezeu cere ca natura cea una să se 
exprime în diversitatea persoanelor, la fel în omul creat 
după chipul lui Dumnezeu. Natura umană nu poate exista 
în posesiunea unei monade; ea cere nu singurătatea, ci 
comuniunea, sau diversitatea cea bună a iubirii'. Apoi zice: 
«Dar acest 'eros' paradisiac va fi fost diferit de sexualitatea 
noastră căzută şi devorantă... Căderea a schimbat chiar 
sensurile cuvintelor. Sexualitatea, această 'multiplicare' pe 
care Dumnezeu o porunceşte şi o binecuvintează, apare în 
universul nostru iremediabil legată de separare şi de moar- 
te. Condiţia umană a cunoscut până în realitatea ei biolo- 
gică o mutație. Iubirea umană n-ar fi imprimată de o astfel 
de nostalgie paradisiacă dacă n-ar fi subzistat în ea în chip 
dureros amintirea unei condiţii primare, în care celălalt şi 
lumea erau cunoscuţi interior, în care deci moartea nu 
exista'65. 

În deosebirea ca bărbat şi femeie umanitatea are ca 
fapt pozitiv o completare mai importantă şi deci şi prilejul 
unei îmbogăţiri spirituale mai accentuate. E ceea ce depă- 
şeşte violenţa plăcerii sexuale, în care sensibilitatea mate- 
rială a căpătat o forţă atât de copleşitoare, şi durează din- 
colo de ea. lubirea, care se poate dezvolta pe baza comple- 
tării spirituale dintre bărbat şi femeie, depăşeşte mărimea 
plăcerii sexuale şi se poate spune că ea se poate adânci 
mai mult şi e mai durabilă când nu există preocuparea de 
această plăcere. Dar oamenii trebuiau să se înmulțească 
pentru interminabila îmbogăţire ce o prilejuieşte fiecăruia, 
şi umanităţii în general, mulţimea de relaţii variate între un 
număr indefinit de persoane unice în originalitatea lor. Pe 
lângă aceea, relaţia cu fiecare persoană pune omului pro- 
bleme mereu noi de rezolvat; relaţia cu semenii creează 


65. "Theologie Dogmatique', în Messager..., nr. 48, p. 224, p. 355. 

situaţii sociale mereu noi, probleme noi in raporturile cu 
natura. Natura umană nu se poate îmbogăţi, nu poate 
ajunge la desăvârşire dacă nu subzistă în ipostasuri variate. 
Progresul nesfârşit îl realizează natura umană, atât în cu- 
noaştere, cât şi în responsabilitate, în relaţiile nesfârșit de 
variate între multele ipostasuri ale acestei naturi. 

f. Persoanele, natura lor comună şi baza lor în Sfânta 
Treime. Dacă spre comuniunea fără sfârşit cu Dumnezeu şi 
spre creşterea spirituală în EI ne atrage numai participarea 
misterioasă a chipului din noi la modelul său și funcţiile 
active ale energiilor dumnezeieşti, spre comuniunea fără 
sfârşit cu semenii noştri în Dumnezeu, fără de care nu pu- 
tem spori nici în comuniunea cu Dumnezeu, ne atrage nu 
numai participarea comună la viaţa de comuniune a Trei- 
mii şi bogăţia energiilor care ne comunică tuturor acea 
viaţă de comuniune, ci şi natura noastră comună, sau fap- 
tul că aceeași natură subzistă în multe ipostasuri. 

VI. Lossky, făcând o serie de reflecţii asupra deosebirii 
între persoană şi natură, lasă să se înţeleagă într-o parte a 
lor existența unei opoziții între persoană şi natură, atribu- 
ind persoanei opuse naturii intimitatea apofatică a 'chipu- 
lui", care e determinantă pentru individ. Dar când afirmă 
această opoziţie, înţelege prin natură, în sensul acesta infe- 
rior al cuvântului, natura împărţită între indivizi. Cel ce reu- 
şeşte să devină ipostasul întregii naturi umane nu mai e 
individ, ci persoană. Astfel, pe de o parte, el spune că pe 
când individul reprezintă "un anumit amestec de persoană 
cu elemente care aparţin naturii comune, dimpotrivă, per- 
soana desemnează ceea ce se distinge de natură". Pe 
aceeași linie el continuă: «Omul determinat de natura sa, 
activând în virtutea proprietăţilor sale naturale, a 'carac- 
terului' său, este cel mai puţin personal». Şi tot pe aceeaşi 
linie continuă: "Se încearcă o anumită dificultate faţă de 
dogma hristologică, ce vrea să vadă în voinţă o funcţie a 
naturii; ne este mai ușor să ne imaginăm persoana care 

vrea, care se afirmă, care se impune prin voinţa sa. Pe 
lângă aceea, ideea de persoană implică libertate faţă de 
natură; persoana este liberă faţă de natura sa, nu e deter- 
minată de ea. Ipostasul uman nu se poate realiza decât în 
renunţarea la voinţa proprie, la ceea ce ne determină şi ne 
aserveşte unei necesităţi naturale. individualul, afirmarea 
de sine în care persoana se confundă cu natura şi pierde li- 
bertatea sa adevărată, trebuie înfrânt'. Dar după aceasta 
Lossky continuă în cel mai autentic spirit ortodox: "Ceea ce 
corespunde în noi chipului lui Dumnezeu nu e deci o parte 
a naturii noastre, ci persoana care cuprinde în ea natura... 
Ca persoană (şi nu ca individ), ipostasul nu împarte natura, 
dând loc la mai multe naturi particulare... Treimea nu e trei 
dumnezei, ci un singur Dumnezeu... Omul se prezintă sub 
un dublu aspect: ca natură individuală, el devine o parte a 
totului, unul din elementele constitutive ale universului; 
dar ca persoană, el nu e o parte: el conţine în sine totul. 
Natura e conţinutul persoanei, existenţa ei. O persoană 
care se închide ca individ, închizându-se în limitele naturii 
sale particulare, nu poate să se realizeze deplin; ea se sără- 
ceşte. Numai renunțând la conţinutul său propriu, dându-l 
în mod liber, adică încetând să existe pentru sine însăşi, 
persoana se exprimă deplin în natura cea una pentru toți. 
Renunţând la binele său particular, ea se dilată infinit şi se 
îmbogăţeşte prin tot ce aparţine tuturor. Persoana devine 
chip desăvârşit al lui Dumnezeu, dobândind asemănarea, 
care e desăvârşirea naturii comune tuturor oamenilor. Dis- 
tincţia între persoană şi natură reproduce în umanitate or- 
dinea vieţii divine exprimată prin dogma trinitară'66, 

Fiind întru totul de acord cu sensul pozitiv ce-l acordă 
Lossky în partea a doua a expunerii sale naturii umane, 
socotim că sensul negativ ce îl atribuie naturii în partea pri- 
mă nu se referă la natura umană propriu-zisă, ci la o stare 


66. Op. cit., p. 116-119. 

desfigurată a naturii. Sfântul Irineu spune că omul căzut nu 
mai e omul adevărat67, adică nu mai are nici natura ade- 
vărată. O natură tăiată în indivizi nu mai păstrează trăsătu- 
rile depline şi autentice ale naturii, pentru că nu mai mani- 
festă armonia în ea însăşi. Persoana a devenit individ nu 
pentru că s-a amestecat cu elementele naturii umane, ci 
pentru că nu cuprinde toată natura, pentru că vrea să ţină 
despărțită natura pe care o reprezintă, de natura întreagă. 

Ideea de natură ca un element neliber e împrumutată 
fie de la natura fizic-biologică exterioară, fie de la natura 
căzută, în care factorul spiritual aparţinând și el naturii 
umane nu se mai afirmă cu toată puterea lui, ceea ce adu- 
ce şi slăbirea omului ca persoană. Adâncimea persoanei e 
în fond adâncimea naturii care este păstrată neştirbită. 

Foarte bine arată Lossky cum comuniunea între persoa- 
nele umane nu înseamnă o tendinţă a insului de a acapara 
natura tuturor, căci aceasta îi face pe aceia să-şi menţină 
bucăţile lor de natură, ci voinţa naturii de a fi a tuturor în 
comun, voinţa manifestată prin persoanele în care ea exis- 
tă în mod concret. 

De fapt Sfinţii Părinţi nu fac în general nici o deosebire 
de conţinut între persoană şi natură. Persoana nu e decât 
natura în existenţa reală şi în starea normală toate persoa- 
nele cuprind în comun toată natura, dându-şi-o şi primind-o 
reciproc, ca în Sfânta Treime. Tocmai de aceea această 
stare, care e o stare ontologică și de iubire în acelaşi timp, 
nu o pot realiza oamenii decât din puterea comuniunii de 
natură şi de iubire supremă a Sfintei Treimi, în comuniune 
culminantă, dacă nu de natură, desigur de har, sau de 
energie necreată şi de iubire, cu Sfânta Treime. 

Totuşi trebuie să menţionăm că Sfântul Atanasie pune 
în relief un alt sens al naturii create, inclusiv al celei uma- 
ne: ea este din neant şi când cade în păcat tinde iarăşi spre 


67. Adversus haereses, 5, 6, P. G. 7, col. 1138 A-B. 

neantS5. Numai legătura cu Dumnezeu o menţine şi o pro- 
movează în viaţă. Se poate deci spune că natura umană 
are ca bază a subzistenţei ei pe Dumnezeu sau că ceea ce 
îl face pe om capabil să se menţină ca o persoană nemuri- 
toare şi profundă este spiritul divin care întărește spiritul 
lui. În acest sens Lossky ar avea dreptate să spună că co- 
borârea spre starea de natură necomunicativă coboară pe 
om de la nivelul de persoană şi de chip al lui Dumnezeu, 
iar realizând o comuniune desăvârşită, întrucât în aceasta 
se implică participarea la comuniunea cu Dumnezeu, omul 
se menţine și progresează în calitate de persoană şi de chip. 

Natura subzistă cu adevărat în mai multe ipostasuri și 
se îmbogăţeşte ia nesfârşit în relaţia completă între ele, 
după modelul şi din puterea comuniunii treimice. Ipostasul 
nu poate fi înţeles nici golit de natură, nici în afara relaţiei. 
Ipostasurile sunt natura în existenţa concretă şi în forma 
relaţiilor între ele, natura în dinamica relaţiilor interne ce se 
realizează în forma ei pluriipostatică. Ipostasul e un eu ra- 
portat la un tu de aceeaşi natură. Numai așa experiază re- 
laţii nesfârșite de cunoaştere şi de responsabilitate. Şi nu- 
mai aşa există natura în mod real. Dar în forma de ipostas, 
natura umană realizează şi relația nesfârșită cu un Tu abso- 
lut. Ipostasul uman, ca natură umană real subzistentă, nu 
se poate dezvolta cu adevărat fără relaţia cu absolutul per- 
sonal, fără responsabilitatea față de el. 

g. Omul ca chip special al Cuvântului, dezvoltat prin 
Duhul Lui. Am privit până aici, ca model al chipului dum- 
nezeiesc al omului, Sfânta Treime. Dar nu trebuie uitat că 
omul e văzut şi ca chip al Logosului divin, Care la rândul 


68. 'Prin natura sa, omul este muritor, pentru că este ieşit din nimic. 
Dacă ar fi păstrat prin contemplaţie asemănarea cu Cel Ce este, el ar fi 
redus corupţia după natură şi ar fi rămas incoruptibil... Cum am spus, ei 
erau de o natură coruptibilă, dar prin harul participării la Cuvântul ar fi 
scăpat de această condiţie a naturii lor, dacă ar fi rămas buni' (De 
Incarnatione Verbi, în Sources Chretiennes, nr. 199, p. 279). 

Său fiind chipul Tatălui a îmbrăcat la plinirea vremii şi chipul 
Său uman (Filip. 2, 6-7; Evr. 1, 3). Omul este astfel 'chipul' 
Cuvântului şi ca atare "după chipul' Tatălui. Întrucât e chipul 
Cuvântului şi după chipul Tatălui, el e pus într-o relaţie cu 
comuniunea treimică şi e chemat să realizeze în planul 
uman o viață de comuniune asemănătoare comuniunii 
treimice şi din puterea Ei. Prin întrupare, Hristos a ridicat în 
om Chipul dumnezeiesc la deplina lui actualitate, adică la 
deplina lui comuniune cu Dumnezeu şi cu semenii umani. 

Ca chip al Cuvântului, omul este subiect al lucrurilor, 
sau împreună-subiect cu semenii săi, având răspunderea 
să vadă prin lucruri raţiunile divine ale lor şi pe Logosul 
însuşi ca subiect suprem al lor şi să dezvolte cu semenii săi 
comuniunea ca împreună-subiecte ale lucrurilor, după chipul 
Logosului divin. 

De aceea actualizarea chipului nu constă numai în rea- 
lizarea comuniunii depline cu Dumnezeu şi între ei a tutu- 
ror celor ce cred în Hristos, modelul divin şi uman al lor, ci 
şi într-o încadrare a întregii naturi în comuniunea omenirii 
transfigurate. Duhul dumnezeiesc, răspândit în plenitudi- 
nea Lui din Hristos în oamenii care cred în EI, întărind spiri- 
tul din ei, va face nu numai trupul lor deplin elastic şi trans- 
parent, ci şi natura cosmică. Sfântul Maxim Mărturisitorul a 
insistat pe larg asupra acestei perspective împotriva plato- 
nismului şi origenismului, care profesau o desprindere a 
spiritului uman de trup, de lumea ca temniţă şi de istorie, 
pentru a se întoarce în 'pleroma' de unde a căzut prin 
păcat. Oamenii actualizează chipul lor dumnezeiesc sau 
umanitatea lor autentică înaintând spre cunoaşterea lui 
Dumnezeu şi în asemănarea cu EI şi prin înaintarea în cu- 
noașterea raţiunilor lucrurilor şi prin pătrunderea prin ele la 
raţiunile lor preexistente în Dumnezeu şi la Dumnezeu 
însuşi, ca şi printr-o vieţuire conformă cu simfonia acestor 
raţiuni. Omul e chemat să crească prin stăpânirea duhovni- 
cească asupra lumii, prin transfigurarea ei, prin capacitatea 

de a o vedea şi de a o face mediu transparent al ordinii 
spirituale ce iradiază din Persoana Cuvântului. 

El poate spori in această creştere duhovnicească şi din 
ştiinţa care poate descoperi la un nivel tot mai înalt sensul 
apofatic al lumii, ascuns în Dumnezeu, precum poate câș- 
tiga şi din experienţele istoriei. Acestea, dacă sunt bune, 
duc mai departe comuniunea umană; dacă sunt rele, arată 
necesitatea ajutorului dumnezeiesc pentru adevărata de- 
săvârşire a existenţei noastre, sau ne întorc spre bine. Şi în 
general totul contribuie la descoperirea complexităţii ne- 
sfârşite a posibilităţilor umane în raporturile dintre oameni 
şi în raporturile lor cu natura. Adevăratul folos ce trebuie 
să-l câştige însă omul din istorie este fortificarea spiritului 
uman pentru a actualiza în mod tot mai accentuat contin- 
genţa trupului şi a naturii în raport cu spiritul lui, pentru 
a descoperi tot mai multe din adevăratele virtualităţi ale 
naturii. 

Într-un fel, natura umană comună se prelungeşte în na- 
tura cosmică, şi ea comună. De aceea, dacă dezvoltarea 
comuniunii umane înseamnă o actualizare a caracterului 
de natură umană în natura comună, ea trebuie să însemne 
şi o actualizare a naturii cosmice ca realitate comună. 


3. Starea primordială 


Chipul dumnezeiesc constă în structura ontologică a 
omului făcută să tindă spre comuniunea cu comuniunea 
supremă, cea a Persoanelor divine, Care sunt izvor al ori- 
cărei comuniuni, și cu persoanele umane, iar asemănarea 
constă în activarea acestei structuri. În consecinţă, starea 
primordială a omului nu putea fi o stare de desfășurare a 
chipului în virtuțile în care manifestă această comuniune, 
întrucât pentru aceasta se cerea timp. Dar starea primor- 
dială nu putea fi nici o lipsă a chipului ca structură ontolo- 
gică în tendinţa spre această comuniune, pentru că o ase- 

menea structură specific umană nu se câștigă în timp. 
Omul a fost de la început om. 

Omul a fost deci curat de pornirile rele şi cu o tendinţă 
spre binele comuniunii cu Dumnezeu şi cu semenii, dar nu 
întărit în această curăţie şi în acest bine. EI era conștient şi 
liber, iar în conştiinţă şi libertate avea tendinţă spre cele 
bune. Dar el nu realizase o conştiinţă progresată a binelui 
şi a adevărului, nici o libertate asigurată împotriva posi- 
bilităţii de a fi robit de anumite pasiuni. Nu era păcătos, dar 
nici împodobit cu virtuţi dobândite şi cu gânduri curate 
consolidate. Avea nevinovăția celui ce nu a gustat păcatul, 
dar nu cea câştigată prin respingerea ispitelor. Era o fiinţă 
cu Spiritul nerănit şi neslăbit de pasiuni, dar neîntărit prin 
exercitare în faptele de supunere a trupului şi a lumii, de 
actualizare a elasticităţii contingente a lumii. Trupul lui nu 
era robit legii automate a păcatului, dar nu avea nici forţa 
întărită prin deprindere de a rămâne imun faţă de o astfel 
de stare. Lumea nu impunea trupului şi spiritului său pro- 
cesele ei ca nişte lanţuri din care nu se poate ieşi, dar nici 
nu fusese adusă sub stăpânirea duhului care îşi impune 
puterea lui asupra ei. 

Lumea avea pentru om transparenţa ce o are pentru un 
copil nevinovat, care se va putea izbi însă de opacitatea ei 
începând să lucreze rău, dar nu avea transparenţa aceea 
pe care o are pentru sfânt, care a învins în mod real opaci- 
tatea ei. Bunul simţ al raţiunii, în înţelegerea lucrurilor şi în 
alegerea faptelor, avea o claritate pe care nu a mai păstrat-o 
în omul tras în toate părţile de tot felul de cunoștințe şi de 
păreri; dar el nu era verificat şi statornicit într-o fermitate 
neclătinată printr-o experienţă critică ce se câştigă din per- 
sistenţa în bine şi din respingerea răului. 

Dumnezeu cel personal, creator şi proniator, Se arăta 
cu O evidenţă de necontestat în oglinda netulburată a sufle- 
tului şi toate bunele intenţii ale omului se întâlneau cu cele 
sugerate interior de Dumnezeu. Naturalul şi supranaturalul 

nu formau două nivele distincte, al vieţii şi al realităţii, ci 
erau îmbinate într-o singură ordine de viaţă clară şi bună în 
același timp. Mai ales acelei stări care nu cunoştea păcatul 
i se potriveşte afirmaţia Sfântului Maxim Mărturisitorul 
despre nedeosebirea între legea naturală şi cea supranatu- 
rală69. În starea de la început, omul vedea în toate lucru- 
rile, cum vede şi sfântul, darurile mereu oferite ale lui Dum- 
nezeu şi cuvintele mereu adresate prin împrejurări variate 
produse de El. Natura însăşi era un mediu străveziu al lu- 
crării şi al vorbirii actuale a lui Dumnezeu. Numai când pă- 
catul a tocit sensibilitatea curată a omului pentru Dum- 
nezeu,Care lucrează şi grăieşte prin lucruri, a fost necesară 
o Revelaţie care să se deosebească de lucrarea Lui de fie- 
care clipă prin lucruri, dar care nu mai este văzută de om. 
Înainte de aceea, Dumnezeu umbla continuu prin "'grădina' 
transparentă a lumii. 

Dacă această nevinovăție s-ar fi consolidat prin fapte 
de stăruinţă în ea, forţa spirituală ar fi devenit aşa de mare, 
că legea corupţiei n-ar fi putut să-şi impună stăpânirea nici 
în lume, nici în trup. Potenţa nemuririi, pe care o avea omul 
în sine, prin spiritul său creat după chipul lui Dumnezeu, ar 
fi devenit o realitate. 

Ispitele şi pasiunile nu se aflau în el ca niște rădăcini 
gata să odrăsiească, cu o necesitate imperioasă; dar posi- 
bilitatea lor era dată în sensibilitatea trupului lui, care se 
putea menţine curată dacă omul ar fi acordat spiritului ro- 
lul precumpănitor, după cum se putea şi întina dacă lăsa 
această sensibilitate să se accentueze în mod precumpă- 
nitor trupesc. Bucurându-se de o libertate de care nu s-a 
mai bucurat omul căzut în păcat, el totuși nu se bucura de 
o libertate întărită în bine, în aşa fel încât să rămână cu 
totul fermă în faţa ispitelor unei sensibilități precumpănitor 

„trupeşti. Omui de la început îşi putea schimba mai uşor 


69. Ambigua, P. G. 91, col. 1288 A. 

starea de curăţie în care se afla, de cum şi-o poate schim- 
ba un om consolidat în bine prin stăruința în el, dar nu era 
atras într-o astfel de schimbare de violenţa unor plăceri gqus- 
tate sau a unor pasiuni pătrunse adânc în obișnuinţa firii. 

În acest fel de trăsături generale descriu Sfinţii Părinţi 
starea primordială. Sfântul loan Damaschin spune că Dum- 
nezeu l-a făcut pe om 'fără de păcat în fire şi liber în voinţă, 
dar fără de păcat nu ca inaccesibil păcatului, căci numai 
Dumnezeu este inaccesibil păcatului, ci ca unul ce nu avea 
în fire pornirea spre păcătuire (obk Ev 1Â pvoet 15 &uoproverv 
Exovro), ci avea această putinţă în libera alegere. Adică 
avea libertatea să stăruie şi să progreseze în bine, ajutat de 
harul dumnezeiesc, dar tot aşa, să se abată de la bine şi să 
fie în rău. Dumnezeu a îngăduit aceasta de dragul libertăţii, 
căci ceea ce se face cu sila nu e virtute'70. 

Dumnezeu nu a creat pe om ca pe o piesă automată în 
angrenajul unei naturi inflexibile în procesele ei, ci ca su- 
biect liber, capabil să flexioneze procesele naturii, ca să 
facă prin ele binele de bună voie şi să-şi arate prin aceasta 
conformitatea cu voia cea bună a lui Dumnezeu, progre- 
sând în asemănarea cu El. O încadrare mecanică a omului 
în ordinea unei naturi mecanice ar fi făcut fără rost atât 
crearea lumii, cât şi a omului. Dar crearea unei naturi care 
poate atrage pe om într-un automatism, care pentru sensi- 
bilitatea omului cu ecou în spirit poate lua proporţii de pa- 
siuni absolute, impune omului misiunea de a lupta pentru 
menţinerea şi întărirea libertăţii sale, pentru ca prin ea să 
elibereze atât natura, cât şi trupul său de automatismul în- 
cadrării în ea cu rezonanţele pătimașe în el. Omul nu poate 
deveni o piesă întru totul asemenea naturii, dar devine 
pătimaş când cade în stăpânirea ei, după cum atunci când 
îşi afirmă stăpânirea sa asupra ei devine virtuos, fortificat 
spiritual. Pentru aceea i s-a dat porunca să stăpânească 


70. De fide orthodoxa, lib. II, cap. 12, P. G. 94, col. 92 C. 

asupra naturii. Dacă urma acestei porunci, îşi afirma liber- 
tatea sa și întărirea spiritului prin ea. Porunca nu urmărea 
aservirea omului, ci întărirea lui în libertate şi în comuni- 
unea cu Dumnezeu. Ea îi cerea omului să rămână om şi să 
se fortifice ca om, ca fiinţă superioară naturii. 

Numai fiind deasupra automatismului naturii, omul 
putea să şi iubească cu adevărat pe Dumnezeu, sau putea 
să fie cu adevărat virtuos. O virtute, sau o nepăcătuire prin 
natură și nu prin bunăvoință, nu reprezintă o forţă a spiri- 
tului. Sfântul Vasile, răspunzând întrebării: de ce nu avem 
în constituţia noastră nepăcătuirea?, răspunde: 'Pentru că 
şi tu pe casnicii tăi îi ai binevoitori nu când îi ţii legaţi, ci 
când îi vezi implinind de bunăvoie datoriile lor. Deci şi 
Dumnezeu nu iubeşte ceea ce facem fiind siliţi, ci ceea ce 
facem din virtute. Iar virtutea se săvârșeşte din libera ale- 
gere, nu din silă. Iar libera alegere depinde de noi. lar ceea 
ce depinde de noi este libertatea'7. 

a. Paradoxul libertăţii. Dar neurmând poruncii de a stă- 
pâni asupra naturii, omul a renunţat la libertate. A renunţat 
la libertate însă prin libertatea însăși, într-un fel care lasă 
omului oricând posibilitatea să revină asupra acestei re- 
nunţări măcar în parte, sau să dorească să revină asupra ei. 
Dacă nu avea libertate să renunţe la ea în mod liber, nui 
s-ar fi cerut să şi-o afirme stăpânind asupra naturii. Baza 
întregii măreţii a chipului dumnezeiesc al omului stă în li- 
bertatea lui. Dar în ea a fost implicată și putinţa căderii, 
putinţa de a-şi afirma libertatea renunțând în acelaşi timp 
la ea într-o anumită măsură şi de a aproba continuu, prin 
libertatea sa, renunţarea la libertate. 

"Ca să poată împlini ordinul de a deveni dumnezeu -— 
cum zice Sfântul Vasile — omul trebuia să-l poată și refuza. 
Dumnezeu Se face neatotputernic în faţa libertăţii umane, 
pe care nu o poate încălca, pentru că ea provine din atot- 


71. Homilia quod Deus non est auctor malorum, P. G. 31, col. 345. 

puternicia lui Dumnezeu. Desigur, omul a fost creat numai 
prin voinţa lui Dumnezeu, dar nu poate fi îndumnezeit 
numai prin ea. A fost necesară o singură voinţă pentru 
creaţie, dar e nevoie de două, pentru îndumnezeire. O sin- 
gură voinţă, pentru a aduce la existenţă chipul; dar două, 
pentru a face chipul asemănare. lubirea lui Dumnezeu e 
aşa de mare, că nu vrea să constrângă pe om. Căci nu este 
iubire fără respect. Voința divină se va supune tatonărilor, 
ocolirilor, revoltelor înseși ale voinţei umane pentru a o 
aduce la o liberă consimţire. Aceasta este providenţa di- 
vină”. "Persoana umană e cea mai înaltă creaţie numai pen- 
tru că Dumnezeu pune în ea posibilitatea iubirii, cum şi a 
refuzării ei. Dumnezeu riscă ruina eternă a celei mai inalte 
creaţii a Sa, ca să poată fi cea mai înaltă. Paradoxul este 
ireductibil. Chiar în măreţia sa de a putea deveni dum- 
nezeu, omul e capabil să poată cădea'72. 

b. Ambivalenţa nestricăciunii şi a nemuririi primordiale. 
Dat fiind că în starea de nepăcătuire pe care o avea omul 
la început era implicată comuniunea neimpiedicată cu Dum- 
nezeu, ceea ce constituie baza consistenţei naturii umane 
şi a incoruptibilităţii şi nemuririi ei după har, Sfinţii Părinţi 
au dreptate să atribuie omului dinainte de cădere starea de 
incoruptibilitate (nestricăciune) şi de nemurire şi de stră- 
lucire a lui, în lumina lui Dumnezeu. Căci nu se cerea omu- 
lui altceva decât persistarea prin voinţă în acea stare de ne- 
păcătuire ca, întărindu-se spiritual, incoruptibilitatea şi ne- 
murirea neasimilate încă deplin persoanei sale să devină 
nişte însuşiri definitiv asimilate prin virtute. Prin păcat însă 
oamenii au fost readuşi la moartea care era şi nu era pro- 
prie naturii lor. Astfel moartea şi stricăciunea ţin pe de o 
parte de natura umană, când rămâne în legătura cu Dum- 
nezeu, firească ei, pe de alta sunt contrarii aspiraţiei naturii 
umane celei făcute din nimic, când rămâne în ea însăşi. 


72, VI. Lossky, "Th6ologie Dogmatique', în Messager..., p. 229. 

Raportul lor cu natura are acelaşi înţeles paradoxal ca şi 
noţiunea însăşi a naturii: ea este o realitate de sine, dis- 
tinctă de Dumnezeu, şi în acelaşi timp ea nu poate veni la 
existenţă şi nu se poate menţine şi dezvolta fără relaţia cu 
El, sau fără o anumită participare la EI. 

VI. Lossky, punându-și întrebarea: "Se poate spune că 
Adam, în condiţia sa paradisiacă, era cu adevărat muritor?', 
răspunde: "Dumnezeu n-a creat moartea", spune Înţelepciu- 
nea. Pentru teologia veche, precum cea a Sfântului Irineu, 
Adam nu era nici muritor în chip necesar, nici nemuritor în 
chip necesar: natura sa bogată în posibilităţi, maleabilă, 
putea fi constant hrănită de har şi transformată de el până 
la a putea depăşi toate riscurile îmbătrânirii şi morţii. Posi- 
bilităţile morţii existau; dar existau pentru a fi făcute impo- 
sibile. Aceasta era încercarea impusă libertăţii lui Adam: 
pomul vieţii în centrul raiului şi hrana nemuririi oferită de 
acesta ofereau posibilitatea nemuririi... Trebuie să te hră- 
neşti din Dumnezeu pentru a atinge în mod liber îndumne- 
zeirea. Şi Adam n-a făcut-o'75. 

Natura maleabilă are în ea coruptibilitatea şi aceasta se 
actualizează întrucât rămâne de sine, fără suflet, iar sufle- 
tul, fără Dumnezeu. Dar prin sufletul părtaş de Dumnezeu, 
ea poate dobândi nestricăciunea. 

Sfântul Atanasie zice: "Oamenii, întorcându-se de la 
realităţile eterne şi, la sfatul diavolului, îndreptându-se spre 
lucrurile coruptibile, deveniră responsabili de coruperea 
lor şi de moarte... Ei erau de o natură coruptibilă, dar prin 
harul participării la Cuvântul, ar fi putut scăpa de condiţia 
naturii lor, dacă ar fi rămas buni. De fapt, din pricina Cu- 
vântului care le era prezent, chiar corupţia după natură nu 
s-ar fi apropiat de ei'74. Prin spiritul părtaş de Dumnezeu, 
naturii umane i se deschidea planul nestricăciunii, al nemu- 


73. Ibidem, p. 232. 
74. Sur IIncarnation du Verbe, în Sources Chretiennes, nr. 199, p. 
279-281. 

ririi, al noutăţii continue, al libertăţii, al eliberării de mono- 
tonia facerii şi desfacerii, care pentru persoana umană indi- 
viduală înseamnă moartea. Tot Sfântul Atanasie zice: "Ast- 
fel Dumnezeu a făcut pe om şi a voit ca el să rămână în 
nestricăciune... Dar călcarea poruncii i-a readus la natura 
lor, pentru ca, ieşiţi din nimic, să sufere din nou, cu drep- 
tate, în cursul timpului, corupţia îndreptată spre nimic... 
Prin natură, omul este muritor, pentru că a ieşit din nimic. 
Dacă ar fi păstrat, prin contemplare, asemănarea cu Cel ce 
este, ar fi redus corupţia cea după natură şi ar fi rămas 
incoruptibil'75. Iar Sfântul Simeon Noul Teolog spune şi el: 
"Fiind format din pulberea pământului și primind suflare de 
viaţă, expresie prin care Scriptura indică sufletul înţelegă- 
tor şi chipul lui Dumnezeu, el a fost aşezat în rai şi a primit 
porunca să-l lucreze şi să-l păzească. Cum aşa? lată de ce: 
Atâta timp cât omul va păzi porunca şi va lucra potrivit cu 
ea, va rămâne nemuritor şi se va întrece cu îngerii; împreu- 
nă cu ei va lăuda neincetat pe Dumnezeu, va primi ilu- 
minările care vin de la EI, va vedea pe Dumnezeu în duh şi 
va auzi cuvintele Lui dumnezeieşti. Dar din clipa în care va 
călca porunca ce i-a fost dată şi va mânca din pomul oprit, 
va fi predat morţii şi va fi lipsit de ochii sufletului: dezbră- 
cat de veşmântul de slavă, va avea urechile astupate şi, 
căzut din petrecerea cu îngerii, va fi alungat din rai. 
Aceasta i s-a întâmplat lui Adam după neascultare: a pier- 
dut viaţa nemuritoare şi veşnicia'76. 

Deci nemurirea ţinea de atașarea la Dumnezeu, de orien- 
tarea spre Dumnezeu chiar prin simţuri. La început ochii 
omului nu scăpărau priviri viclene şi lacome, de pândă, de 
acaparare, gura lui nu era obişnuită cu cuvinte jignitoare, 
urechile lui nu sesizau înţelesuri dușmănoase sau ispiti- 
toare în cuvintele altora. Din faţa lui iradia lumina încrederii 


75. Ibidem, p. 277-279. 
76. Cuvânt. etic XIII, în Traites theologiques et €thiques, vol. |, în 
Sources Chretiennes, nr. 129, p. 403-405. 

şi a bunătăţii. Dacă omul ar fi persistat în această legătură 
cu Dumnezeu, starea de nemurire s-ar fi consolidat în el. 

Sfântul Simeon Noul Teolog opune lucrarea întinată a 
simţurilor de după păcat, atașată lacom de aspectul mate- 
rial al lumii, lucrării lor dinainte, călăuzită de spirit şi ţintind 
respectuos spre realitatea spirituală a lui Dumnezeu de din- 
colo de lucruri: 'EIl a călcat porunca lui Dumnezeu şi şi-a 
plecat urechea la şușotitul diavolului înșelător; s-a lăsat 
înduplecat de acela, ascultând cuvintele lui viclene, când 
grăia contra Stăpânului, Creatorul său; a gustat fructul po- 
mului şi, începând să privească într-un mod dominat de 
simţuri, a privit cu pasiune goliciunea trupului său şi a vă- 
zut-o. Din acea clipă, a fost cu dreptate lipsit de toate avan- 
tajele şi a devenit surd, nemaiauzind cu urechile lui înti- 
nate cuvintele dumnezeieşti şi nemaipercepând acea slavă 
negrăită, o dată ce-şi dezlipise cu voia înţelegerea sa, pri- 
vind cu patimă fructul pomului'77. 

inainte de păcat, aflându-se cu Dumnezeu şi cu seme- 
nul său într-o armonie aşa zicând firească, chiar dacă ea nu 
era consolidată prin virtuţi dobândite cu fapta, omul se afla 
şi într-o armonie cu natura. Blândeţea sa nu alunga anima- 
lele din preajma sa. Lăcomia sa nu întina şi nu înjosea na- 
tura. Văzând pretutindeni în ea pe Dumnezeu, se simţea în 
ea ca într-un leagăn şi nu destrăma taina ei ocrotitoare cu 
analize şi cu siluiri. Vedea prin ea dincolo de ea și forţa spi- 
ritului său nevinovat făcea procesele ei maleabile. Un mare 
simţ al solidarităţii cu toate îi dădea o pace cu toate. 

Omul putea deveni în mod actual 'inelul' de legătură a 
naturii întregi cu Dumnezeu, cum spune Sfântul Maxim 
Mărturisitorul. Contrar concepţiilor panteiste, omul nu e 
destinat să se 'dezindividualizeze', sau să se 'cosmicizeze' 
într-un tot impersonal, ci, dimpotrivă, să personalizeze lu- 
mea. "Omul nu se mântuieşte prin univers, dar universul se 


77. Op. cit., p. 405. 

mântuieşte prin om. Căci omul e ipostasul cosmosului în- 
treg, care participă la el. Pământul găseşte sensul său per- 
sonal, ipostatic, în om. Lumea urmează omului, pentru că 
este ca o natură a lui; e 'antroposfera' lui, s-ar putea zice. 
Şi această legătură antropo-cosmică se împlineşte când se 
împlineşte legătura chipului uman cu Dumnezeu, prototi- 
pul său... Deci suntem responsabili de lume. Suntem cu- 
vântul, logosul, în care lumea vorbeşte, și nu depinde 
decât de noi ca ea să hulească sau să se roage. Numai prin 
noi, cosmosul, ca un trup care se prelungeşte, poate primi 
harul. Căci nu numai sufletul, ci şi trupul omului e după 
chipul lui Dumnezeu'78. Numai prin om, cosmosul, care e 
de la origine o 'logosferă', poate deveni o 'hristosferă' şi o 
“pnevmatosferă'. 


78. VI. Lossky, "Theologie Dogmatique', în Messager..., p. 227. 





II 
Crearea lumii nevăzute. 
Lumea duhurilor netrupeşti 


A 
Îngerii buni şi rolul lor în progresul spiritual 
al naturii umane 


1. Solidaritatea lumii îngereşti şi omeneşti 


Dumnezeu, Cel nemărginit în bogăţie, nu creează cu 
zgârcenie. Creaţia este adusă la existenţă pentru a-L revela 
şi pentru a participa la bogăţia fiinţei Lui, avându-şi solida- 
ritatea în această participare. Ca atare ea reflectă în oare- 
care măsură, în mod corespunzător ei, această bogăţie ne- 
măsurată, prin dimensiunile şi varietatea ei, şi ea participă 
în toate formele la acea bogăţie. Pe de altă parte, revelarea 
lui Dumnezeu trebuie să se facă cuiva, adică unor fiinţe 
spirituale. De aceea natura nespirituală nu e o revelare ade- 
vărată a lui Dumnezeu decât prin faptul că există fiinţe 
umane care să cunoască pe Dumnezeu din ea şi prin ea şi 
să-şi dea seama cum ea, revelându-L, participă la Dum- 
nezeu prin aceasta şi cum participă şi ele însele într-o mă- 
sură şi mai mare şi mai conformă cu El. Dar cunoaşterea 
lui Dumnezeu prin lumea văzută, de care e legat omul, nu 
este singurul mod de a-L cunoaşte. Trebuie să existe și un 
alt mod de revelare a lui Dumnezeu şi deci de cunoaștere 
a Lui şi de participare la El, adică un mod nelegat de sim- 
bolurile văzute şi deci mai potrivit cu spiritualitatea divină, 
un mod mai adecvat cu fiinţa Lui. 

Dionisie Areopagitul zice: "Sfintele ordine ale fiinţelor 
cereşti se împărtăşesc de ceea ce li se transmite de Dum- 
nezeirea-origine în mod superior numai celor ce există și 

viețuiesc raţional și sunt raționale ca noi. Căci modelându-se 
spiritual spre imitarea lui Dumnezeu şi privind spre ceea ce 
e propriu lui Dumnezeu în chip supralumesc şi dorind să 
dea minţii lor un chip asemănător, ele se bucură de parti- 
cipări mai îmbelşugate la Acela, fiind nemijlocit lângă EI şi 
tinzând pururea în sus, pe cât pot, susținute continuu de iu- 
birea dumnezeiască şi neclintită şi primind iluminările pri- 
mordiale în chip nematerial şi neamestecat şi conformân- 
du-se lor; şi toată viaţa lor e înțelegătoare'79. 

Dacă Dumnezeu n-ar fi creat decât spirite întrupate, am 
fi socotit că fiinţa supremă nu poate fi cunoscută decât prin 
forme sensibile. Aceasta ar însemna că ea însăși este oare- 
cum un subiect sensibil, că de existenţa absolutului este 
legată în mod ontologic materia. lar aceasta ar constitui un 
dubiu asupra creaţiei înseşi. O materie ţinând de fiinţa ab- 
solută i-ar lua acesteia capacitatea creaţiei, dându-i un ca- 
racter panteist. 

Existenţa spiritelor create dar netrupești ne arată, apoi, 
putinţa unei cunoaşteri directe a realităţii spirituale, putinţa 
unei comunicări directe între spirit şi spirit. De aici decurg 
două moduri sau două planuri de revelare a lui Dumnezeu: 
unul direct spiritual şi unul prin forme sensibile. lar cum 
spiritul se află pe multe trepte, decurge o multiplicitate de 
trepte ale creaţiei spirituale. Dar pentru că Dumnezeu este 
unul, creaţia trebuie să fie şi ea o unitate și spiritele cunos- 
cătoare, încorporate sau neîncorporate, trebuie să o poată 
cuprinde într-un mod solidar. 

Pe de altă parte, cu cât sunt mai variate formele de re- 
velare a lui Dumnezeu şi de împărtăşire de EI, cu atât mai 
mult se dă din bogăţia lui Dumnezeu fiecăruia din cei capa- 
bili să le observe și să le cunoască, Dumnezeu folosindu-se 
în acest scop de toate formele de revelare ale Lui. Aceste 
moduri, comunicându-se de la un subiect cunoscător la 


79. De coelesti hierarchia, cap. IV, 2, P. G. 3, col. 180 A. 

altul, îmbogăţesc cunoaşterea şi înţelegerea fiecăruia. Re- 
zultă astfel o cunoaştere sobornicească nemăsurat de bo- 
gată a întregii creaţii, cu privire la Dumnezeu. 

De fapt, Revelația dumnezeiască ne spune despre o 
lume a spiritelor netrupeşti, afiate într-o solidaritate cu oa- 
menii şi cu lumea sensibilă. Cu privire la momentul când a 
fost creată lumea spiritelor, Sfânta Scriptură nu cuprinde 
decât un singur loc în cartea lui lov, care consideră acest 
moment anterior creaţiei lumii sensibile şi omului. În acest 
loc se spune: "Când s-au făcut stelele, lăudatu-M-au cu glas 
mare toţi îngerii Mei' (lov 38, 7). Părinţii socotesc că îngerii 
au fost creaţi înainte de crearea lumii sensibile şi a omului. 
Aceasta e opinia celor mai mulţi. Ei plasează chiar lumea 
îngerească într-un fel de eon supratemporal, dar nu co- 
etern cu Dumnezeu. Aceasta reprezintă un mod de viaţă 
asemănător celui în care va fi toată creaţia în planul esha- 
tologic. Dar lumea sensibilă înaintează spre ea prin timp. 
Sfântul Vasile vorbește de un fel de stare mai veche decât 
creaţia lumii, supratemporală, eonică, veşnică, potrivită cu 
puterile supralumeşti. În acest eon, Autorul și Creatorul 
tuturor lucrurilor ar fi dat fiinţă creaturilor spirituale şi invi- 
zibile80. La fel, în scrierile lui Dionisie Areopagitul, îngerii 
sunt socotiți ca existențe eonice, mai presus de timp, dar 
nu coeterne cu Dumnezeu, Care era înainte şi de eon. Ei 
mijlocesc între eternitate şi timp. lată cuvintele lui Dionisie: 
"De multe ori şi cele atotvechi sunt caracterizate prin nu- 
mele eonului şi toată extensiunea timpului nostru este nu- 
mită eon, întrucât însușirea eonului este vechimea și ne- 
schimbarea. lar temporal e numit cel ce se află în stare de 
corupţie şi schimbare şi mereu altfel. De aceea şi de noi, 
cei definiţi ca temporali, Scriptura spune că vom participa 
la eon când vom ajunge la incoruptibilitate şi neschim- 
bare... Cele ce sunt în mod mai propriu sunt indicate prin 


80. Sfântul Vasile, Omilia | 5, la Hexaimeron, P. G. 29, col. 13. 

eon, cele care se află în devenire, prin timp. Deci cele nu- 
mite eonice nu trebuie socotite simplu coeterne cu Dum- 
nezeu, Cel înainte de eon'. Urmând Scripturii trebuie să 
socotim 'eonice și temporale, după modurile lor, pe acelea 
care sunt la mijloc, între cele ce sunt şi cele ce devin, care 
participă în parte la eon, în parte la timp'81. 

Poate că înainte de cădere omul s-a aflat în faţa existen- 
ţei eonice şi temporale. Dacă s-ar fi consolidat în neschim- 
barea binelui, ar fi devenit eonic, ceea ce nu însemna 
totuși lipsa posibilităţii progresului în bine, deci într-un fel 
de timp copleşit de eternitate. Căci și îngerii, deși eonici, 
înaintează neincetat şi neschimbabil în Dumnezeu. Prin 
cădere omul a intrat într-un timp al schimbării, stricării și 
morţii, care nu înseamnă numaidecât al păcatului total şi 
inevitabil, cum spune Karl Barth. Timpul acesta rămâne şi 
el într-o legătură cu eternitatea şi într-o aspirație după ea. 

Întrucât îngerii au misiunea de a ajuta pe oameni să 
înţeleagă realitatea eternă a lui Dumnezeu de la începutul 
existenţei lor, ei trebuie să existe când apare omul şi deci 
şi lumea sensibilă de care e legat omul. Tot ceea ce este 
necesar omului trebuie să existe când apare el. Pe de altă 
parte, nu trebuie să fie o întrerupere între crearea îngerilor 
şi a lumii, dacă îngerii sunt creaţi nu numai pentru fericirea 
lor, ci şi pentru a ajuta pe oameni la cunoaşterea lui Dum- 
nezeu prin simbolurile sensibile ale lumii şi la stăpânirea 
lumii sensibile prin spirit. Având misiunea să ajute pe om 
să se ridice şi să ridice și lumea în eon, în timpul copleşit 
de eternitate, ei sunt creaţi în legătură ontologică cu lu- 
mea. Spiritele netrupeşti ajută pe oameni să facă acest 
urcuş atât pe plan de cunoaștere, cât şi de întărire spiritua- 
lă etică. Pe de aită parte şi îngerii câștigă din legătura lor cu 
oamenii. Îngerii comunică oamenilor o experiere nesensi- 
bilă a lui Dumnezeu, şi oamenii comunică îngerilor o ex- 


81. De divinis nominibus, Cap. X, P. G. 3, col. 940. 

periere mai sensibilă a lui Dumnezeu, adică revelarea lui 
Dumnezeu prin 'estetica spirituală”. 

Câtă vreme Dumnezeu stătea mai la distanţă de oa- 
meni, cunoaşterea despre EI le era comunicată în mai mare 
parte prin îngeri. Oamenii primeau prin îngeri, care le sunt 
mai accesibili, o anumită fermitate a intuiţiei absolutului, 
incă foarte depărtat spiritual de ei. De aceea se spune în 
Noul Testament că Legea veche s-a dat prin îngeri (Gal. 3, 
19; Evr. 2, 2; Fapte 7, 53). Dar când Fiul lui Dumnezeu ia 
trup omenesc, Dumnezeirea Se revelează prin trăirea şi 
transfigurarea celor omeneşti într-un mod care nu poate fi 
experiat sau înţeles de îngeri. De aceea spune Sfântul 
Apostol Pavel că îngerii află de la Biserică 'ințelepciunea 
multifelurită' a lui Dumnezeu, descoperită de Hristos oa- 
menilor (Ef. 3, 10). 

Îngerii cunosc spiritualitatea divină într-o intuiţie sim- 
plă, mai mult sau mai puţin intensă, pe care, comunicân- 
du-le-o oamenilor, aceștia o prind în simboluri. Dar când 
Fiul lui Dumnezeu Se întrupează, El însuşi Îşi manifestă 
realitatea şi viaţa Sa atotinţeleaptă în acte sensibile multi- 
ple. "inţelepciunea multifelurită' înseamnă nu numai multi- 
felurime, ci multifelurime sensibilă. Acesta e un mod mai 
accesibil de revelare a lui Dumnezeu pe seama omului, 
care înseamnă o mai mare apropiere a Lui de om, un mai 
mare interes pentru om și pentru problemele Lui în trup, o 
manifestare a unei mai mari iubiri faţă de oameni. E o reve- 
laţie prin sensibilitate, prin multiformitatea frumuseţii spiri- 
tuale, prin acte săvârşite în planul realităţii sensibile; e o 
Revelare a lui Dumnezeu printr-o mai mare chenoză şi, toc- 
mai prin aceasta, manifestarea unei mai mari iubiri. 

Existenţa îngerilor, ca structuri indefinite de comuni- 
care a adâncimii infinite a lui Dumnezeu, e nu numai O 
punere în relief a acestei adâncimi a Lui, ci înseamnă şi o 
grea probă pentru om de a nu se lăsa ispitit să considere 
lumea spiritelor ca ultimă realitate, ca în doctrinele teo- 

zofice şi antropozofice. E un semn de mare subtilitate, do- 
bândită de capacitatea de sesizare a spiritului uman, de a 
distinge pe Dumnezeu, Care Se comunică prin spirite, dar 
nu e identic cu ele. E un semn de mare subțirime duhov- 
nicească de a nu socoti pe îngeri mai presus de Hristos, 
Care e Dumnezeu în trup (Col. 1, 16). 

Dar tot în scopul transmiterii unei cunoașteri a lui Dum- 
nezeu către oameni, ordinea sau ordinele fiinţelor spiri- 
tuale trebuie să fie în număr ce depăşeşte puterea noastră 
de cuprindere, pentru a-şi comunica în moduri indefinite 
de reflectare, participare şi înţelegere cunoştinţa existenţei 
supreme şi pentru ca aceste moduri să le comunice şi 
oamenilor, cum şi oamenii le-o comunică îngerilor pe a lor. 
Volumul şi varietatea cunoașterii crește nemăsurat mai 
mult prin această sobornicitate angelo-umană. 

De fapt bogăţia vieţii şi gândirii divine se reflectă într-un 
ocean de necuprins de lumini spirituale, sau de subiecte 
cunoscătoare, despre care nu ne-ar putea oferi o analogie 
decât mulţimea de structuri umane şi oceanul de particule 
şi de corpuri cereşti ale lumii materiale. 

Dionisie Areopagitul scrie: 'Şi aceasta socotesc că e 
demn de un comentar al gândirii, că tradiţia despre îngeri, 
din Scriptură, spune că sunt mii de mii (milioane) sau zeci 
de mii de zeci de mii (miliarde), întorcând în cerc şi în mul- 
ţimi cele mai mari numere pe care le avem şi prin aceasta 
arătând clar ordinele, pentru noi de nenumărat, ale fiinţe- 
lor cereşti. Căci sunt multe fericitele oștiri ale minţilor mai 
presus de lume, depăşind raţiunea debilă şi contractată a 
numerelor noastre materiale, fiind definibile cognoscibil nu- 
mai de înţelegerea şi cunoaşterea lor cerească şi mai presus 
de ceruri, dăruită lor cu îmbelşugare de înţelepciunea crea- 
toare şi infinit cunoscătoare a Dumnezeirii-origine'82. 


82. De coelesti hierarchia, cap. XIV, P. G. 5, col. 321. 

Sfântul loan Gură de Aur vorbeşte de "popoare infinite 
de puteri netrupești, ale căror mii nu le poate număra ni- 
meni'85. Clement Alexandrinul presupune că 'îngerii sunt 
în număr infinit'84%, 

Infinitatea nu înseamnă lipsa oricărei limite a număru- 
lui lor, ci neputinţa pentru oameni de a ajunge vreodată la 
capăt în numărarea lor. Dionisie Areopagitul zice că “fiinţele 
cereşti sunt aşa de numeroase şi de desăvârşite, că numai 
Cel ce susţine rânduiala lor le poate şti'85. 

Varietatea lor e tot aşa de mare ca şi între popoarele 
lumii văzute, sau cu mult mai mare. Sfântul loan Gură de 
Aur zice: "Există Îngeri, Arhangheli, Scaune, Domnii, Înce- 
pătorii, Puteri. Totuşi mulțimile cereşti nu sunt acelea, ci şi 
popoare infinite, rase negrăite, pe care nici un cuvânt nu le 
poate înfățișa, cum rezultă din cuvintele lui Pavel (Ef. 1, 
21), pentru care există între ele numiri care vor fi cunos- 
cute în viitor şi care nu sunt cunoscute în prezent'86. pă- 
rinţii vorbesc de varietatea "infinită" a Puterilor spirituale. În 
această infinitate se manifestă bogăţia infinită a imaginaţiei 
şi a puterii lui Dumnezeu. În lauda acestei mulţimi "infinite" 
de duhuri se vesteşte slava infinită a lui Dumnezeu. O crea- 
ţie care nu ar cuprinde ca fiinţe conştiente decât oameni, 
fie ei chiar miliarde, ar fi o creaţie săracă, iar un dialog al 
lui Dumnezeu numai cu ei ar fi un dialog destul de mono- 
ton, şi îmbogățirea prin el, destul de săracă. 

Dar dacă Dumnezeu vrea ca El să fie cunoscut într-o cât 
mai mare măsură de toate fiinţele conştiente create, legă- 
tura între spiritele netrupeşti şi oameni trebuie să fie de 
aşa natură, încât să formeze o singură creaţie şi, prin 


83. Sfântul loan Gură de Aur, Omilia VI la Evrei, par. 4, P. A. 63, 
col. 60. 

84. Stromata, VII, 11, P. G. 9, col. 488. 

85. De coelesti hierarchia, VI, 7, 24, P. G, 5, col. 904. 

86. Despre Dumnezeu cel necuprins, 4, par. 2, P. G. 48, col. 729. 

ea, să se realizeze o singură revelaţie comună a unicului 
Dumnezeu. 

Sfinţii Părinţi văd unitatea creaţiei în faptul că îngerii au 
fost creaţi pentru a sluji planului de mântuire a oamenilor, 
plan care e gândit de Dumnezeu din veci87. Desigur aceas- 
ta nu înseamnă că îngerii nu sunt creaţi şi pentru propria 
lor fericire, ca şi oamenii. Dar fericirea şi-o ajung şi unii şi 
alţii într-o comuniune a tuturor. lar în această comuniune 
îngerii ca fiinţe superioare au un anumit rol de ajutorare a 
noastră. Însă prin acesta, deşi dintr-un punct de vedere 
sunt superiori oamenilor, ei se fac slujitori ai mântuirii 
acestora şi, prin aceasta, ai misiunii acestora de a spiritua- 
liza creaţia văzută. Dacă subiectul uman se îmbogăţeşte în 
măsura în care se află în relaţie cu mai multe subiecte 
umane şi în măsura în care aceste subiecte se află pe 
trepte de spiritualitate mai înaltă, el desigur se va îmbogăţi 
şi mai mult dacă va avea relaţie şi cu o mare mulţime de 
subiecte îngereşti aflate pe trepte spirituale superioare. 

Sfântul Grigorie Palama spune: "Înainte de noi şi pentru 
noi Dumnezeu a creat pe îngeri, pe care-i trimite să slu- 
jească acelora care, cum vorbeşte Pavel (Evr. 1, 14), o să 
moștenească mântuirea'88. "Mulțimea multifelurită şi fără 
de număr a îngerilor a fost creată pentru om'89, pentru ca 
prezenţa şi spiritualitatea divină, inaccesibilă în ea însăşi, 
să iradieze prin spiritualitatea îngerească pe toate treptele 
corespunzătoare nivelelor pe care se găsesc oamenii. În 
acest sens Sfântul Grigorie Palama, citând pe Dionisie Areo- 


87. Sfântul Maxim Mărturisitorul, Răspunsuri câtre Talasie, 22, 
Filocalia românească, III, p. 69: "Cel ce a dat fiinţă întregii zidiri văzute 
şi nevăzute numai cu puterea voinţei Lui a avut înainte de toți vecii, deci 
înainte de facerea lumii, un plan bun şi negrăit în legătură cu ea. lar 
acesta a fost ca să Se unească EI însuşi, fără schimbare, cu firea oame- 
nilor, prin unirea adevărată într-un ipostas, şi să unească cu Sine, în 
chip neschimbat, firea omenească”. 

88. Omilia 3, P. G. 151, col. 33 C. 

89. Omilia 36, P. G. 151, col. 449D. 

pagitul, vorbeşte de diferite configurări ale spiritelor în- 
gerești, după una sau alta din trăsăturile supraabundentei 
spiritualităţi divine, şi de influenţa acestor configurări asu- 
pra spiritelor de pe treptele inferioare lor. Deci înseşi cetele 
îngereşti îşi au caracteristica fiinţei lor prin configurarea 
după Dumnezeu. Astfel, Dionisie Areopagitul zice: "Domnia 
lor e plină de dorul după izvorul domniei lor şi se configu- 
rează pe sine şi pe cele de după sine, în mod superior, 
potrivit cu asemănarea ce o au cu Domnia'90. în alt loc, 
Dionisie Areopagitul spune: "Sfintele cete ale fiinţelor ce- 
reşti, configurându-se pe ele însele în mod spiritual (vonrâş 
£avT&g bnormwnodoou), spre imitarea lui Dumnezeu, şi dorind 
să-şi modeleze chipul lor înţelegător (uoppodv Eepituevai 76 
voep6v abrâv ei5od), după modelul dumnezeiesc originar, se 
împărtăşesc de o mai îmbelşugată comuniune dumne- 
zeiască'9l, 


2. Superioritatea îngerilor şi misiunea specială 
a oamenilor 


Superioritatea ce o au îngerii dintr-un anumit punct de 
vedere nu e contrazisă de misiunea lor de slujitori ai omu- 
lui în vederea mântuirii. Cel mai mare slujeşte adeseori 
celui mai mic, mai ales când îşi vădește, în misiunea impor- 
tantă pe care o împlineşte prin aceasta, mărirea sa. Altfel 
slujesc cuiva cele inferioare, şi altfel, cele superioare. Cele 
inferioare slujesc pentru a se împărtăşi de superioritatea 
celor superioare, sau dintr-o necesitate de ascultare, sau 
dintr-o dependenţă implicată în minusul existenţei lor. Cele 
superioare slujesc din conştiinţa unei răspunderi, a unei 
datorii de a ajuta pe cele inferioare, de a le face parte ace- 
lora de surplusul lor de existenţă sau de dar. 


90. Sfântul Grigorie Palama, A! treilea din cele posterioare, Cod. 
Coisl. 100, f. 190 r, unde citează din Dionisie Areopagitul, De coelesti 
hierarchia, cap. VIII, P. G. 3, col. 237 D. 

91. De coelesti hierarchia, P. G. 3, col. 180 A. 

insuşi Fiul lui Dumnezeu Se face slujitorul oamenilor. 
Omul e slujit de cele mai mici decât el şi de cele mai mari. 
De aceea, intră ultimul în creaţie. EI intră ca un stăpân, vie- 
tăţile inferioare având să slujească trebuinţelor lui vitale, 
iar îngerii superiori, mântuirii lui92. Teodoret de Cyr spune 
că după ce Dumnezeu a creat lumea sensibilă şi inteligi- 
bilă, a creat pe om ca toată lumea sensibilă să-i fie de fo- 
los, iar 'firile inteligibile, adică îngerii, să-şi arate grija lor 
faţă de el'95. Aceasta pentru că omul este, dintr-un punct 
de vedere, mai mult după chipul lui Dumnezeu decât în- 
gerii. El are darul creator, cum nu-l au îngerii, dar şi misiu- 
nea grea de a spiritualiza lumea văzută. EI are misiunea de 
a respinge tentaţiile trupului şi ale lumii şi, prin aceasta, de 
a transfigura natura materială. 

Dacă frumuseţea constă în manifestarea spiritului prin 
materie, cea mai mare frumuseţe este iradierea spiritului 
viu prin trupul viu, iar aceasta are loc când trupul nu mai e 
stăpânit de materialitate, şi însuşirile superioare ale lui se 
fac străvezii în mod neimpiedicat prin ea. Acest fapt cere 
nu atât o măiestrie artistică, ci un efort etic. Se poate spu- 
ne că sfântul a realizat în sine adevărata frumuseţe a omu- 
lui: cuviinţă, echilibru, lumină spirituală cuceritoare. La 
opera aceasta a spiritualizării materiei, care e proprie omu- 
lui, toate fiinţele spirituale şi Dumnezeu însuşi vin în ajuto- 
rul omului, ca să întărească spiritul lui. Ispitele care vin 
omului din trup şi din lumea văzută sunt mari, dar şi opera 
lui e importantă dacă o realizează. De aceea e ajutat de 
Dumnezeu şi de duhurile netrupeşti. Căci spiritualitatea di- 
vină se revelează prin aceasta într-o formă nouă, mai bine 
zis mulţimea însuşirilor divine îşi găseşte tot atâtea chipuri 
sensibile prin oameni. 


92. Sfântul Grigorie Palama, Omil. 6, P. G. 151, col. 81 B. Sfântul 
Grigorie de Nyssa, De hominis opificio, P. G. 44, col. 132-133. 
93. Quaestiones in Genesim, 20, P. G. 80, col. 105 B. 

Fiul lui Dumnezeu însuşi, ca model al omului, făcându-se 
om, ia asupra Sa opera aceasta de spiritualizare a omului, 
întâi în Sine, apoi în ceilalţi oameni şi, prin ei, a universu- 
lui sensibil, care e o operă de revelare a Dumnezeirii prin 
forme materiale. 

În acest scop i s-a dat omului calitatea de stăpânitor 
asupra ordinii materiale, calitate prin care este, mai mult 
decât îngerul, după chipul lui Dumnezeu, cum spun Sfinţii 
loan Damaschin şi Grigorie Palama. 

Îngerul e numai Slujitor, slujitor al lui Dumnezeu şi al 
omului, pe când omul e şi stăpânitor (&pxwv). Fără îndoială, 
prin slujirea oferită omului, şi îngerul contribuie la stăpâni- 
rea acestuia asupra materiei. Dar el e stăpânitor numai 
întrucât slujeşte omului. Omul cunoaște îngerul în intensi- 
ficarea puterii sale spirituale până la un grad superior pu- 
terii sale naturale. 'În timp ce îngerii rânduiţi să slujească 
după puterea ior Creatorului au o destinaţie unică, aflându-se 
sub stăpânire, dar nu li s-a dat să stăpânească peste cei ce 
stau mai jos ca ei, decât dacă sunt trimişi la aceasta de Cel 
ce susţine toate, omul a fost destinat nu numai să fie sub 
stăpânire, ci şi ca să stăpânească peste toate cele ce se 
află pe pământ'94. "Omul, fiind creat după chipul lui Dum- 
nezeu, nu e numai pentru aceea mai mare ca îngerii, pen- 
tru că are în sine puterea susținătoare şi conducătoare de 
viaţă, ci şi pentru că stăpâneşte. Pentru că în natura sufle- 
tului nostru este un principiu stăpânitor şi conducător, iar 
împreună cu acesta se află și principiul cu totul natural de 
slujire, de supunere, adică dorinţa, dispoziţia, simţul şi, cu 
un cuvânt, tot ce e mai jos de minte, creat de Dumnezeu 
odată cu mintea. Când noi suntem seduşi de un gând pă- 
cătos, ne sustragem nu numai de sub stăpânirea lui Dum- 
nezeu Atotţiitorul, ci şi de sub puterea noastră de stăpâ- 
nire. Dumnezeu, prin puterea conducătoare din noi, ne-a 


94. Sfântul Grigorie Palama, Cap. 44, P. G. 150, col. 1152 C. 

dat stăpânire şi asupra întregului pământ, iar îngerii nu au 
trupul unit cu ei, supus minţii. 

Voința spirituală în îngerii căzuţi e permanent vicleană, 
iar în cei buni, neschimbat bună și n-au lipsă întru nimic de 
un principiu de stăpânire. Duhul rău nu are stăpânire lu- 
mească, dar o dorește; de aceea e clar că el n-a fost făcut 
stăpânul lumii. Iar îngerii buni au fost rânduiţi de Atotţiito- 
rul să privegheze asupra părţilor pământului, după căderea 
noastră, şi, în scopul acesta, pentru ca, potrivit iubirii de 
oameni a lui Dumnezeu, neamul omenesc să nu se nimi- 
cească cu totul'95. 

Darul creator e legat de misiunea stăpânirii spirituale. 
Prin spiritualizarea materiei, omul dă acesteia transparenţa 
care să facă vădită spiritualitatea divină în multe forme; 
mai precis, acesta e un mijloc de a spiritualiza chipul ca fru- 
museţe, care e deplină când are în ea o puritate. Acest dar 
înrudeşte pe om cu Creatorul, Care e în Sine frumuseţea 
spirituală. El a adus la existenţă atâtea forme vizibile capa- 
bile să reveleze spiritualitatea Lui ca frumuseţe neiîntinată 
şi nesfârşită. Sfântul Vasile cel Mare spune că în om a fost 
sădit un dor după frumuseţea pură, luminoasă în care se 
ascunde dorul după Dumnezeu. Căci 'ce e mai vrednic de 
admirat decât frumuseţea dumnezeiască', spre a cărei re- 
velare şi îngerii slujesc omului”6? Nemesiu de Edesa spu- 
ne: "Numai omului îi aparţine cunoştinţa artelor, a ştiinţelor 
şi aplicarea lor'97. Numai omul se pricepe să înfrângă sti- 
hiile, să sece mările, să îmblânzească animalele, să comu- 
nice prin scris la distanţă cu oricine vrea%8. Numai el poate 
să descopere prin pictură, sculptură, arhitectură, poezie, 
frumuseţea profundă a naturii umane, ce iradiază din Dum- 
nezeu, acoperită în parte de păcat. 


95. Idem, Cap. 62, P. G. 150, col. 1152 C. 

96. Regulae fusius tractatae, resp. 2, P. G. 31, col. 909 B, 9I2 A. 
97. Despre natura omului, cap. 9, P. G. 40, col. 542 B. 

98. Ibidem, col. 532 C, 533 B. 

Prin îngeri se întăreşte puterea spirituală a omului asu- 
pra naturii, din punct de vedere moral, deşi îngerii nu stă- 
pânesc direct asupra ei. 

Dar poziţia privilegiată a omului în cosmos se arată mai 
ales în faptul că Fiul lui Dumnezeu S-a făcut om, nu înger, 
şi cu natura Sa de om devine stăpânul îngerilor pe tronul 
dumnezeiesc. S-a făcut om, pentru că numai prin natura Sa 
umană putea aduna în Sine şi îndumnezei toată creaţia, 
inclusiv pe cea materială. Dacă S-ar fi făcut înger, n-ar fi 
putut face aceasta. Dar El adună totuşi şi pe îngeri în Sine, 
căci este în acelaşi timp Spiritul atotcuprinzător. 

Creând pe om, Dumnezeu a creat nu numai spirite, ci 
spirite care au o manifestare legată cu raţiunile lucrurilor, 
care au sensibilitatea ca o ultimă expresie a lor. De aceea 
şi raţiunea spiritului uman este capabilă să sesizeze şi să 
cuprindă raţiunile lucrurilor şi e capabilă și de sensibilitate. 
Ea sesizează raţiunile lucrurilor printr-o sensibilitate a cor- 
pului uman şi prin însuşi acest lucru sensibilitatea corpului 
omenesc e proprie și spiritului, conform cu cuvântul Sfin- 
ţilor Părinţi despre 'simţirea minţii”. 

Prin această simţire, proprie omului, spiritul uman lea- 
gă de sine ordinea materială a existenţei. Uneori mintea se 
lasă stăpânită de această simţire, robindu-se celor materia- 
le99. Dar misiunea ei este să facă curată simţirea. Iar Fiul 
lui Dumnezeu, asumând mintea umană cu sensibilitatea le- 
gată în mod natural de ea, leagă de Sine însuşi această sen- 
sibilitate, îndumnezeind-o. 


3. Cum cunosc îngerii pe Dumnezeu 


Desigur, realitatea lumii îngerești şi legătura dintre ea şi 
lumea noastră sensibilă suscită două întrebări: a) E posi- 


99. Scolia 10, la Sfântul Maxim Mărturisitorul, Răspunsuri către 
Talasie, 49, Filocalia românească, III, p. 192: "Mintea care zăbovește cu 
închipuirea la înfăţişarea lucrurilor sensibile de dragul simţirii se face 
creatoare unor patimi necurate, nestrăbătând prin contemplare spre 
realităţile inteligibile înrudite cu ea". 


29 - Dogmatica - vol. | 

bilă o cunoaştere a lui Dumnezeu fără mijlocirea simbo- 
lurilor? Adică, cum e cunoscut Spiritul dumnezeiesc cel mai 
presus de orice cunoaştere, de către spiritul creat îngeresc, 
fără mijlocirea simbolurilor? b) Cum iau cunoştinţă spiri- 
tele netrupeşti de lumea noastră sensibilă, fără organe sen- 
sibile de cunoaştere? Adică, cum cunosc în general o reali- 
tate fără o întipărire în sensibilitatea lor a formelor realităţii 
sensibile, sau a unor simboluri corespunzătoare realităţilor 
nesensibile? 

La prima întrebare răspunsul pare mai uşor. Însuşi spiri- 
tul uman poate cunoaşte anumite principii logice în ele 
însele, deşi prilejul acestei cunoașteri i-a fost dat de viaţa 
sa în trup şi de cunoaşterea lumii sensibile. Nu vedem nici 
un motiv ca spiritele netrupeşti să nu poată cunoaște prin- 
cipiile acestea raţionale şi altele mai înalte, în mod nemij- 
locit. Apoi, spiritul uman cunoaşte anumite prezenţe şi rea- 
lităţi care nu pot fi reduse la cele materiale, chiar dacă pri- 
lejul acestei cunoaşteri îl oferă anumite percepții materia- 
le. De exemplu, el sesizează subiectele semenilor săi şi 
atâtea stări sufleteşti ale lor. Spiritul uman trăieşte o pre- 
siune a acestor realităţi şi un anumit fel de a fi al lor, deşi 
ele rămân în mare măsură apofatice sau indefinite şi nicio- 
dată deplin înţelese. Există şi o altă 'simţire a minţii' decât 
cea prin simboluri materiale şi propriu-zis pe aceasta o indi- 
că Sfinţii Părinţi sub această numire. Nu vedem de ce n-ar 
putea avea şi spiritele netrupeşti simţirea presiunii unor 
prezenţe spirituale negrăite, totuși suficient de determi- 
nate, fără mijlocirea imaginilor sensibile. În sfârşit, subiec- 
tul uman trăieşte presiunea unei autorităţi spirituale supre- 
me, necondiționate, chiar dacă o simte printr-o anumită înti- 
părire a ei şi în organizarea sa somatică. Nu vedem de ce 
nu ar trăi presiunea unei asemenea puteri şi spiritele netru- 
peşti, fără prelungirea unei întipăriri a ei într-o fiinţă soma- 
tică. La urma urmelor, toate aceste presiuni sunt trăite şi 
de subiectul uman ca nişte presiuni spirituale în însuşi spi- 

ritul său, care fiind cu mult mai clare se pot numi pe drept 
cuvânt iluminări. Întipărirea acelora în organizarea soma- 
tică nu e decât o prelungire a experienţei acelei presiuni. 
În definitiv omul cunoaşte pe Dumnezeu printr-o necondi- 
ţionată responsabilitate faţă de presiunea spirituală supre- 
mă a acestei autorităţi, trăită chiar în fiinţa lui. De ce n-ar 
trăi şi îngerii în ei înşişi această responsabilitate necondiţio- 
nată într-un mod chiar mai clar decât omul, nefiind tulbu- 
raţi în fineţea acestei trăiri de atracțiile trupului spre pre- 
ocupări mai exterioare? 


4. Transmiterea reciprocă a cunoașterii îngereşti 
şi omeneşti 


Mai greu e de răspuns la întrebarea cum cunosc îngerii 
realităţile pur materiale ale lumii noastre. Dar poate că şi ei 
au o “sensibilitate” cu totul deosebită pentru structurile ra- 
ţionale ale realităţii materiale (pentru "Wesensschau' al fie- 
cărei realităţi), încât să simtă o presiune a acestora în spiri- 
tul lor. Pe de altă parte, cunoscând pe oameni ca subiecte, 
cunosc în ei toate întipăririle trăite ale lumii, care au deve- 
nit şi au provocat în ei conţinuturi şi stări spirituale. Se 
poate presupune că ei pot intra cu oamenii într-o comuniu- 
ne lăuntrică atât de intimă, încât pot vedea prin ochii oa- 
menilor ca şi când ar fi ai lor şi pot simţi cu oamenii bucuri- 
ile şi durerile provocate în ei de lumea sensibilă, aşa cum 
şi oamenii îşi pot însuşi de la îngeri o vedere mai inteligi- 
bilă în imaginile și simbolurile lor. 

S-ar mai putea presupune că ei, ca spirite create, au to- 
tuşi o anumită capacitate intrinsecă pentru sesizarea şi in- 
fluenţarea lumii materiale, fără ca această capacitate să 
ajungă până la cea a spiritului uman înrădăcinat în trup. 
Poate în acest sens unii Părinţi şi autori bizantini vorbesc 
chiar de un corp foarte subţire al îngerilor, cum sunt de 
exemplu Sfântul Vasile cel Mare şi Mihail Psellos, care se 

bazează pe Psalmul 103, 5: "Cel ce face pe îngerii Săi du- 
huri şi flăcări slujitoare'1090. 

În felul acesta, dar şi prin harul dumnezeiesc, ei pot cu- 
noaşte oarecum chiar aspectele materiale ale lucrurilor. 
Desigur, modul acestei cunoaşteri ne rămâne până la urmă 
cu neputinţă de înţeles pe deplin. 

Despre contribuţia îngerilor la cunoaşterea umană a lui 
Dumnezeu, pe lângă locurile indicate din Sfânta Scriptură, 
menţionăm unul din Dionisie Areopagitul. Acesta zice: 'Or- 
dinele fiinţelor cereşti participă primordial și multiplu la 
Dumnezeu şi sunt revelatoarele prime şi în multe feluri ale 
ascunzimii dumnezeieşti. De aceea s-au şi învrednicit mai 
mult decât toate de numele de îngeri, deoarece iluminarea 
Dumnezeirii ajunge întâi la ele şi prin ele ni se transmit 
nouă revelările cele mai presus de noi. Astfel “legea, cum 
zice cuvântul dumnezeiesc, prin îngeri ni s-a dat' (Gal. 3, 
19); pe vestiţii noştri Părinţi dinainte de lege şi de după 
lege îngerii i-au ridicat la Dumnezeu, sau i-au învăţat ce să 
facă şi i-au adus la calea dreaptă de la rătăcire şi de la viaţa 
lipsită de curăţie; ei au descoperit rânduieli sfinte, sau vi- 
ziuni ascunse de taine cereşti, sau anumite preziceri' (Fap- 
te 7, 53; Mt. 5, 12; Fapte 11, 12; Dan. 7, 10; Is. 10)101, 

La Dionisie Areopagitul străbate însă şi ideea unei re- 
velaţii directe a lui Dumnezeu către oameni. Aşa încât con- 
cepţia lui s-ar putea înţelege numai în sensul că toată cu- 
noaşterea umană a lui Dumnezeu are un anumit caracter 
simbolic. Dar totdeauna omul credincios își dă seama că 
Dumnezeu însuşi i Se descoperă prin graiul simbolic, sau 
prin imagini propriu-zise. Graiul simbolic şi imaginile referi- 
toare la Dumnezeu au înţelesuri infinite; iar la descoperirea 
acestor înţelesuri oamenii sunt ajutaţi în mare măsură de 
îngeri. Căci îngerii străbat cu înţelegerea lor la înțelesurile 


100. Sfântul Vasile cel Mare, De Spiritu Sancto, cap. 16; M. Psellos, 
De daemonum operatione, P. G. 120, col. 836-837. 
101. De coelesti hierarchia, cap. |, P. G. 3, col. 180. 

nesfârşite care iau chip în simboluri. Incât se poate vorbi 
de o asistenţă a îngerilor la revelările lui Dumnezeu către 
oameni. Dionisie Areopagitul afirmă direct că toată Reve- 
laţia divină s-a făcut prin viziuni, sau prin imagini. lar ima- 
ginile, deși produse direct de Dumnezeu, sunt explicate 
prin îngeri: “lar dacă ar zice cineva că unora dintre sfinţi le-au 
venit arătări divine în mod direct, să afle şi aceasta din 
Preasfintele Scripturi: că ascunsul însuşi al lui Dumnezeu, 
în ceea ce este EI, 'nimeni nu L-a văzut, nici nu-L va vedea' 
(In 1, 18). Manifestările divine s-au împărtăşit cuvioșilor în 
revelări potrivite cu Dumnezeu prin unele viziuni sfinte şi 
corespunzând văzătorilor. Iar Scriptura atotinţeleaptă nu- 
meşte dumnezeiască viziunea aceea care arată în sine ase- 
mănarea dumnezeiască figurată, ca pe o asemănare figu- 
rată a celor cu neputinţă de figurat, pentru ridicarea prin ea 
a celor ce văd la Dumnezeu, pe drept cuvânt arătare a lui 
Dumnezeu, datorită faptului că prin ea vine în cei ce văd o 
iluminare dumnezeiască şi ei sunt introduşi în chip sfânt în 
ceva dumnezeiesc. Dar Părinţii cei vestiți au fost luminaţi 
în aceste viziuni de Puterile cereşti'102, 

Sfântul Grigorie Palama reţine de la Dionisie Areopagi- 
tul ideea că viziunile se produc direct de Dumnezeu ca mij- 
loace prin care El însuşi Se face cunoscut, dar explicarea 
lor se face prin îngeri. Prin aceasta el accentuează ideea 
unei reciprocităţi între îngeri şi oameni în ce priveşte cu- 
noaşterea lui Dumnezeu. În special oamenii se împărtăşesc 
de o revelare directă a lui Dumnezeu, începând de la întru- 
parea Fiului lui Dumnezeu. lar această revelare o cunosc şi 
îngerii prin oameni. 

Sfântul Grigorie Palama pune astfel un accent mai apă- 
sat pe cunoaşterea umană nemijlocită a lui Dumnezeu. To- 
tuşi menţine ideea unei completări reciproce între îngeri și 
oameni: "Astfel, nu numai în îngeri, ci şi în noi au loc vederi 


102. Ibidem. 

nemijlocite ale lui Dumnezeu şi nu numai vederi mijlocite 
prin alţii; sunt vederi care nu coboară de la cei din primul 
rând la cei din al doilea, prin transmisiune. Căci Domnul 
domnilor nu e supus legilor creaţiei. După sfintele noastre 
predanii, Gavriil e singurul căruia i s-a descoperit misterul 
coborârii negrăite a Cuvântului, deşi nu face parte din cea- 
ta îngerilor aflată în prima triadă şi nemijlocit lângă Dum- 
nezeu. Trebuie să fie nou începutul zidirii noi. Căci Cel ce 
S-a coborât până la noi pentru noi, toate le-a făcut nouă. 
De aceea înălţându-Se la cer, pe îngerii din ceata inferioară 
şi mai degrabă din jurul lumii îi face, cum spune Sfântul 
Chiril, luminători şi desăvârşitori ai cetei superioare. Astfel 
li se dă putinţa să ceară celor ce le sunt superiori să 'ridice 
porţile veşnice' şi îi învaţă că Cel ce S-a îmbrăcat în trup 
pentru negrăita iubire de oameni va intra şi Se va urca şi va 
şedea mai presus de toată Începătoria şi Puterea. Căci El 
este Domnul Puterilor şi Împăratul slavei, putându-le toate; 
putând face când voiește şi pe cei din urmă mai mari decât 
pe cei dintâi. Dar înainte de arătarea în trup a lui Dum- 
nezeu, n-am învăţat să fi fost aşa ceva la îngeri... Arătându-se 
acum harul, nu mai e nevoie să se facă toate prin mijlocire. 
Aceasta o spune şi marele Pavel: "Acum, zice, s-a făcut cu- 
noscută prin Biserică, Începătoriilor şi Stăpâniilor, înţelep- 
ciunea cea de multe feluri a lui Dumnezeu' (Ef. 3, 10). Tot 
aşa spune şi corifeul cetei apostolice, Petru: "Cele ce au 
fost vestite de cei ce ne-au binevestit întru Duhul trimis din 
cer, spre ele doresc îngerii să privească" (1 Pt. 1, 12). Cele 
mai mici fiind făcute astfel mai mari prin har, se menţine 
totuşi rânduială armonioasă în chip neştirbit şi minunat. 
Poţi să vezi că harul cunoştinţei e dat de cele mai multe ori 
prin mijlociri; dar vederile dumnezeieşti se văd de cele mai 
multe ori nemijlocit. De aceea şi pe timpul lui Moise legea 
formulată s-a dat prin îngeri, spune Sfânta Scriptură, dar 

vederea aceea a lui Dumnezeu, nu; s-a dat însă tălmăcirea 
vederii prin îngeri" (Is. 6)195. 

În Hristos, trupul înviat devine atât de transparent pen- 
tru dumnezeire, încât şi cei inferiori văd această dum- 
nezeire, deci nu mai au atâta nevoie de explicarea îngerilor 
superiori; ba într-un fel cei inferiori sunt într-o prioritate, 
căci cunosc dumnezeirea şi prin umanitatea pe care Hristos 
o are comună cu ei. Îngerii cunosc mai mult adâncurile 
dumnezeirii; oamenii, mai mult taina ei făcută evidentă 
prin Înviere. 

Astfel, Sfântul Grigorie Palama pune şi mai mult în re- 
lief caracterul elastic al ordinii ierarhice a cunoaşterii lui 
Dumnezeu. El împacă ordinea ierarhică cu contactul direct 
cu Dumnezeu şi cu cunoașterea directă a lui Dumnezeu de 
către cei de pe treptele ierarhice inferioare. lerarhia se 
menţine totuşi în natură; şi dacă cel de pe treapta supe- 
rioară cunoaşte ceva prin mijlocirea celui de pe o treaptă 
inferioară, el păstrează totuşi în general un rol în explicarea 
a ceea ce se comunică direct celui de pe treapta inferioară. 

În general, din cele spuse de Dionisie Areopagitul şi 
mai ales de Sfântul Grigorie Palama, rezultă ideea unei 
completări reciproce în cunoaştere între îngeri şi fiinţele 
umane. 

Cunoaşterea noastră e mijlocită de simboluri sensibile. 
Îngerii ne ajută să străbatem la profunzimile a ceea ce e 
suprasensibil în simboluri. Dar îngerii înşişi,aflând de aces- 
te simboluri comunicate oamenilor, află ceva nou despre 
Dumnezeu, mai bine zis află despre conţinuturi şi moduri 
noi ale revelării şi bunătăţii divine. Ei sunt în stare să intu- 
iască mai bine conținuturile spirituale din simbolurile de 
care află, adică profunzimea sensurilor lor. Dar pe de altă 
parte nu au experienţa sensibilă multiformă în care, de 
dragul oamenilor, se face intuit ceva din conţinutul divin. 


105. Al treilea din cele posterioare, loc. cit. 

Având ca spirit întrupat experienţe de viaţă proprii, fiindcă 
Dumnezeu Şi-a însuşit aceste experienţe în Hristos, omul 
credincios le înţelege, dar nu în toată profunzimea lor. 
Omul credincios dă prilej lui Dumnezeu să Se coboare în 
manifestarea iubirii Sale până la treapta lui. Astfel, prin 
această coborâre a lui Dumnezeu la oameni şi prin ceea ce 
cunosc oamenii, îngerii află lucruri noi despre iubirea lui 
Dumnezeu, dar ei aduc o contribuţie la inţelegerea profun- 
zimii acestei iubiri. Fără om nu s-ar putea cunoaşte nici de 
îngeri şi nici în general de câtă coborâre sau de câtă iubire 
e capabil Dumnezeu. Prin calitatea sa de fiinţă spiritual sen- 
sibilă, numai omul este în stare să sesizeze acest fel de co- 
borâre sensibilă şi extremă a lui Dumnezeu. Îngerii nu sunt 
capabili să primească şi să trăiască intern această revelare 
"estetică' (sensibilă) a lui Dumnezeu. Dacă ei "văd" formele 
sensibile prin care Dumnezeu Se revelează oamenilor, ei 
văd în primul rând oarecum structura lor internă. 

Ajutorul ce se dă oamenilor de către îngeri, pentru pă- 
trunderea sensurilor spirituale ale formelor sensibile în 
care li Se revelează Dumnezeu, devine tot mai puţin nece- 
sar acestora pe măsură ce ei progresează în sesizarea spi- 
rituală, adică pe măsura progresului lor duhovnicesc spre 
starea îngerească. Dar, pe măsură ce aceste forme sunt 
copleşite de spiritualitatea divină, îngerii devin capabili să 
le sesizeze chiar ei înşişi. Acesta e sensul în care noi - cum 
spune Dionisie Areopagitul - vom deveni în viaţa viitoare 
asemenea îngerilor. Se va realiza o comuniune mai intimă 
între oameni şi îngeri. "Acum, potrivit nouă, iubirea de oa- 
meni a Cuvântului se acoperă în vălurile cuvintelor şi cele 
inteligibile iradiază în cele sensibile, cele mai presus de 
fiinţă în cele ce sunt, cele fără forme și figuri îmbrăcând 
forme şi figuri, multiplicând şi plasticizând în varietatea 
simbolurilor divizate simplitatea mai presus de fire şi nefi- 
gurată. Atunci însă, când vom deveni incoruptibili și nemu- 
ritori şi vom ajunge la starea preafericită a chipului lui 

Hristos şi vom fi totdeauna cu Domnul (1 Tes. 4, 17), după 
Scriptură, ne vom umple de teofania Lui vizibilă prin con- 
templări atotcurate. Căci ea ne va învălui în străluciri atot- 
luminoase ca pe ucenici în acea preadumnezeiască Schim- 
bare la Faţă. lar împărtăşindu-ne de revărsarea de lumină 
inteligibilă a Lui cu o minte nepătimașă și nemateriaiă şi de 
unirea mai presus de minte prin atingerile incognoscibile şi 
fericite ale razelor supraluminoase, într-o imitare mai dum- 
nezeiască a minţilor supracereşti, vom fi întocmai ca în- 
gerii, cum spune adevărul Scripturii (Lc. 20, 36), şi fii ai lui 
Dumnezeu, fiind fii ai Învierii. Acum însă, pe cât ne este 
accesibil, ne folosim de simboluri proprii pentru cele dum- 
nezeieşti, iar din acestea iarăşi suntem ridicaţi, după pu- 
terea noastră, la adevărul simplu și unit al vederilor inteli- 
gibile şi, după toată înţelegerea celor deiforme de care sun- 
tem capabili, oprind lucrările noastre înțelegătoare, atin- 
gem raza mai presus de fiinţă, pe cât ne este posibil, în 
care preexistă în chip negrăit marginile tuturor cunoştinţe- 
lor, rază pe care nu e cu putinţă nici a o înţelege, nici a o 
grăi, nici a o contempia. Căci ea e mai presus de toate și 
mai presus de cunoaştere şi are în sine anticipat toate cu- 
noştinţele şi toate puterile celor ce există şi e statornicită 
cu o putere necuprinsă, mai presus de minţile supracereşti. 
Pentru că dacă toate cunoştinţele sunt ale celor ce sunt şi-şi 
au marginile în cele ce sunt, ceea ce este dincolo de cele 
ce sunt este dincolo şi de cunoştinţă"!04, 

În orice caz, chiar când devine supracunoaştere, cu- 
noaşterea umană a lui Dumnezeu e prilejuită de simbolu- 
rile sensibile, sau porneşte de la ele. Avem o analogie cu 
cunoașterea subiectelor umane între ele. Eu mă scufund în 
contemplarea lui tu, din prilejul întâlnirii realităţii lui vă- 
zute. Chiar lisus, ca Dumnezeu întrupat, e un astfel de pri- 
lej, fie chiar în forma Lui cea mai transfigurată. Cunoaște- 


104. De divinis nominibus, cap. |, par. |, P. G. 3, col. 592-593. 

rea îngerilor nu e însă prilejuită de simboluri văzute. Dar 
transfigurarea simbolurilor, fulgerarea lui tu prin realitatea 
văzută a semenului, nu se realizează numai prin voinţa mea, 
ci printr-un act de Sus. Acest act e de la Dumnezeu. Dar e 
foarte verosimil că şi de la un înger, şi anume de la un înger 
model al persoanei cunoscute şi de la un înger model al 
persoanei care cunoaște, Dumnezeu ne ridică în infinit. Dar 
nu totdeauna contemplarea unei realități nemateriale de 
către noi se scufundă în infinit. În acele cazuri putem pre- 
supune că lucrează un înger. Căci îngerul, deşi e o realitate 
spirituală, spre deosebire de Dumnezeu este o realitate 
spirituală structurată, sesizabilă ca atare, care ne ușurează 
prin aceasta sesizarea realităţilor spirituale structurate înru- 
dite cu el. De câte ori nu transpare prin frumuseţea spiri- 
tuală a unui tu uman o frumuseţe intensificată, structurată 
după chipul acestui tu? Desigur, frumuseţea lui tu e inten- 
sificată în ultima analiză de proiectarea luminii divine asu- 
pra lui, dar când această intensificare e prea trecătoare, ea 
transpare mai degrabă structurată de îngerul model. 

Pe de altă parte, oricât de structurat ne-ar apărea un tu 
sau eu-l propriu, sau prin el — îngerul lui, structura aceas- 
ta nu e rigid închisă; ea ne deschide accesul nu numai în 
indefinit, ci şi în infinit. Noi ne dăm seama în clipele de har 
ale contemplării unui tu, sau a eu-lui propriu, atât de ca- 
racterul specific, clar structurat al acelui tu sau al eu-lui 
propriu, cât şi de lipsa lui de graniţă, de scăldarea lui într-un 
infinit din interiorul de dincolo de el şi de capacitatea lui de 
infinită deschidere spre alţii. Astfel, se poate spune că prin 
eu, sau prin tu, se contemplă îngerul, iar prin înger, infini- 
tul divin. În interiorul omului e îngerul, şi în interiorul înge- 
rului, Dumnezeu. Ei sunt pe o scară, dar treptele scării sunt 
străvezii. 

Această putinţă de comunicare lăuntrică a îngerului cu 
spiritul omenesc întrupat arată iarăşi o legătură ontologică 
între spiritele netrupeșşti şi cele întrupate omenești. Îngerii 

nu sunt purtători direcţi de trupuri, dar sesizează spiritualul 
întrupat, trăiesc legătura cu spiritualul întrupat, simt în spi- 
ritul întrupat ceva care nu e numai spirit, simt presiunea 
prezenţei spiritului întrupat, cu toată experienţa adunată în 
el prin viaţa în trup, precum şi spiritul întrupat trăieşte pre- 
zenţa spiritului neîntrupat. 

Claritatea vederii conţinutului spiritual al unor revelații 
sensibile ale lui Dumnezeu, pe care le ocazionează înge- 
rilor sesizarea acestor revelații de către spiritul uman, dă şi 
spiritului uman o putere de sesizare mai clară a conţinutu- 
lui acelor revelații şi, în general, un ajutor în depăşirea con- 
templativă şi etică a domeniului sensibil, fie că e Revelaţie 
supranaturală a lui Dumnezeu, fie că e revelare naturală a 
sensurilor spirituale ale lucrurilor. Aşa credem că trebuie 
înţelese explicările chipurilor sensibile ale revelaţiei date 
de îngeri oamenilor credincioşi. 

Omul nu e singur nici când pare că e complet singur. 
Dimpotrivă, tocmai când se adună în sine mai mult din 
împrăştierea atenţiei spre tot felul de lucruri sau amintiri de 
lucruri exterioare, se deschide înrâuririi unor prezenţe spiri- 
tuale. Când se adună mai mult în rugăciune, rugăciunea lui 
e încălzită de rugăciunea unui duh, sau a mai multor duhuri 
netrupeşti, dacă rugăciunea e o deschidere interioară spre 
absolutul divin. Evagrie Monahul spune: "Cunoaşte că sfin- 
ţii îngeri ne îndeamnă la rugăciune şi stau de faţă împreună 
cu noi, bucurându-se şi rugându-se pentru noi'105. "Dacă te 
rogi cu adevărat, vei afla multă întărire şi încredințare, şi 
îngerii vor veni la tine ca şi la Daniil şi-ţi vor lumina înţele- 
surile celor ce ţi se întâmplă'106. 

În Biserică se realizează nu numai o comuniune între 
membrii ei văzuţi, ci şi cu îngerii. Sobornicitatea Bisericii 
cuprinde şi pe îngeri. 


105. Cuvânt despre rugăciune, cap. 81, P. G. 79, col. 1165-1201. 
106. Op. cit., cap. 80. 


ez Ep 

Sfânta Scriptură vorbeşte şi de o legătură specială între 
un înger şi o persoană umană. Îngerul legat în mod special 
de către Dumnezeu cu o persoană umană trebuie să fie și 
un model special al acesteia. Mulțimea de îngeri trebuie să 
corespundă mulţimii de oameni. Legătura ontologică între 
ordinea îngerilor și a noastră are nu numai un caracter ge- 
neral, ci este specificată şi în mod interpersonai. Desigur, 
aşa cum fiecare om se dezvoltă spiritual în legătură cu toţi 
semenii săi, aşa se întâmplă şi cu lumea îngerească în ge- 
neral. Totuşi conţinutul spiritual al întregii lumi ingerești se 
comunică şi înrâureşte conţinutul spiritual al întregii lumi 
omeneşti prin legătura specială dintre o concretizare indi- 
vidual-ingerească şi una individual-omenească a acestor 
lumi, concretizarea îngerească reprezentând o formă per- 
sonală de model spiritual potrivit cu temperamentul unei 
concretizări personale umane. 

Îngerii ne aduc astfel nu numai un orizont nou de cu- 
noaştere, care ne scapă de monotonie, ci şi un ajutor în 
dezvoltarea originalității noastre pe linia unei frumuseți a 
curăţiei şi a unui caracter superior. În chip special, creato- 
rilor de artă aceste noi orizonturi de înţelegere şi armonii li 
se deschid într-un mod original, potrivit lor, prin îngerii lor. 
Căci îngerii, lăudând pe Dumnezeu “cu graiuri netăcute', 
concretizează în structuri spirituale superioare uimirea pe 
care le-o produce infinitul şi indefinitul divin. lar aceste 
structuri de armonii şi înţelegeri, deşi sunt nemateriale, 
totuşi sunt sesizabile de cei dotați cu o mai dezvoltată capa- 
citate de percepţie spirituală și de exprimare mai corespun- 
zătoare cu ele. 

Dar am văzut că nu numai noi avem un folos de la în- 
geri, întrucât îngerii ne fac simbolurile transparente, trans- 
figurate, sau ne îndrumă în organizarea elementelor sensi- 
bile în aşa fel ca să ţâşnească prin ele realitatea spirituală, 
ci şi îngerii cunosc prin coborârea lui Dumnezeu la oameni 
şi prin activitatea contemplativ artistică a oamenilor reali- 

tatea divină în forme noi, în forme frumoase, în acţiuni 
care revelează mai profund sublima bunătate şi iubire a lui 
Dumnezeu față de cele mai modeste creaturi conştiente 
ale Sale. Îngerii n-au cunoscut cât de mare este iubirea de 
oameni a lui Dumnezeu, până la întruparea Fiului Său, nici 
valoarea omului ca şi creatură a lui Dumnezeu, până la 
învierea şi înălțarea la cer ca om a lui Hristos. 

Sfântul Grigorie de Nyssa, explicând cuvântul Sfântului 
Apostol Pavel: “Înţelepciunea lui Dumnezeu cea de multe 
feluri se face acum cunoscută, prin Biserică, Domniilor şi 
Stăpâniilor, în cereștile locașuri" (Ef. 3, 10), zice: 'De fapt în 
cursul veacurilor care au precedat Biserica, ele au cunos- 
cut înţelepciunea simplă şi uniformă a lui Dumnezeu. Înţe- 
lepciunea de multe feluri, impusă de complexitatea luptei 
contra forţelor duşmane, au cunoscut-o clar numai acum 
prin Biserică: cum S-a făcut Cuvântul trup, cum s-a ameste- 
cat viața cu moartea, cum prin rănile Sale a vindecat rănile 
noastre, cum a înfrânt prin slăbiciunea crucii puterea duş- 
manului, cum a răscumpărat pe păcătoși'107. Tot Sfântul 
Grigorie de Nyssa aplică înălţării Domnului cuvântul din 
Psalmul 23, 7-10: "Ridicaţi-vă, porţi veşnice, să intre Împă- 
ratul măririi. Cine este Împăratul măririi?', şi spune că până 
atunci îngerii nu știau la ce slavă va fi ridicat Cuvântul întru- 
pat108. Sfântul loan Gură de Aur, comentând cuvântul 
Sfântului Pavel, "S-a arătat îngerilor', spune: "Când S-a ară- 
tat îngerilor era îmbrăcat în trup; înainte de aceea nu L-au 
văzut, căci şi pentru ei esenţa este nevăzută'109. 

În general, îngerii nu cunosc viitorul, deci slava la care 
e destinată lumea n-au cunoscut-o decât după ce aceasta 
s-a revelat ca făgăduinţă Bisericii. Ei nu cunosc nici chiar 
gândurile nemanifestate ale oamenilor!!09. Îngerii cunosc 


107. Comentariu la Cântarea Cântărilor, Omil. 8, P. G. 44, col. 948. 
108. Despre Înălțarea lui Hristos, P. GQ. 44, col. 693. 

109. Despre Dumnezeu cel necuprins, II, par. 6 şi 4, P. G. 48, 725. 
110. Sf. Chiril al Alexandriei, Comentariu la loan, Ii, 1, P. G. 73, 224, 

însă de la creaţie capacitatea noastră de a face transpa- 
rentă măreţia divină şi-şi activează una din capacităţile lor 
proprii, ajutând oamenilor la opera transfigurării ei. Asupra 
creaţiei sensibile se lucrează din două părţi, pentru a o 
face o transparenţă uimitor de frumoasă a Dumnezeirii: de 
deasupra ei, prin îngeri, şi din cadrul ei, prin noi. În aceas- 
ta constă solidaritatea ontologică a îngerilor cu oamenii şi 
cu lumea sensibilă, sau sensul cuvintelor care descriu actul 
creaţiei ca un act unitar: "Dumnezeu a făcut cerul şi pămân- 
tul'. Numai împreună, lumea sensibilă, având drept coroa- 
nă omul, şi lumea inteligibilă a îngerilor sunt un receptacol 
deplin al revelării lui Dumnezeu şi al valorificării ei. Numai 
împreună, îngerii şi oamenii, pot înălța o slavoslovie mai 
completă lui Dumnezeu. Aşa trebuie să înţelegem că în- 
gerii sunt creaţi pe de o parte pentru a-L lăuda pe Dum- 
nezeu, pe de alta pentru a sluji lui Dumnezeu în solicitu- 
dinea Lui pentru oameni, pentru a fi trimişii lui Dumnezeu 
la oameni, pentru a fi 'vestitorii Lui şi, prin aceasta, pentru 
a ajuta la ridicarea oamenilor la o lăudare comună a Lui cu 
ei; iar prin aceasta, a sluji la mântuirea lor. Dar aceasta în- 
seamnă şi o capacitate a îngerilor de a conduce pe oameni 
spre Dumnezeu. În același timp prin aceasta chiar îngerii îşi 
sporesc cunoaşterea de Dumnezeu şi slavoslovia lor, asoci- 
ind-o şi pe a oamenilor. Corul îngeresc-uman e mai măreț 
decât corul simplu uman sau simplu îngeresc. Partea înge- 
rească şi cea omenească a corului se completează şi se în- 
frumuseţează reciproc. Fiecare din cele două părţi câştigă, 
în elanul slavosloviei, de la cealaltă. 

Unii Părinţi au subliniat superioritatea îngerilor faţă de 
oameni prin faptul că sunt "minţi pure', neimpreunate cu 
trupul şi cu afectele care rezultă din aceasta. Dar alţii, cum 
am văzut, au afirmat că mai mult omul e după chipul lui 
Dumnezeu, întrucât omul prin trup este şi devine un 'stă- 
pân' al lumii ca şi Dumnezeu, câtă vreme îngerii nu au 
această calitate. 

Dar nevoia de lume pe care o au oamenii şi capacitatea 
de a dispune de ea reprezintă şi o ispită pentru ei de a se 
ataşa de ea şi de a se încrede în puterile lor creatoare. În 
calitatea de spirite întrupate stă şi măreţia, dar şi primejdia 
căderii lor. În dominarea afectelor se poate actualiza o 
nouă forţă a spiritelor. Dar aceste afecte pot să şi închidă 
infinitele orizonturi spre care e chemat spiritul omenesc. 
Greutățile de care e legată viaţa în trup pot dezvolta în om 
o responsabilitate proprie şi nobila pornire de ajutorare cu 
fapta a semenilor săi, responsabilitate şi capacitate de care 
e lipsit îngerul, dar pot dezvolta şi egoismul și grija lu- 
mească exagerată. 

În orice caz, omului i s-a dat măreaţa misiune de a stă- 
pâni materia prin spirit, de a o face transparentă pentru or- 
dinea spirituală şi dumnezeiască, de a actualiza moduri noi 
de revelare a spiritului şi de ajutorare a semenilor, în pri- 
mul rând modurile etice şi estetice. 

În schimb, spiritul pur, sau îngerul, are claritatea gândirii 
şi un 'amor intellectualis', greu de închipuit de fiinţa noas- 
tră. Dar până nu a fost consolidat în bine, a fost pândit şi 
el de o altă formă de egoism, nefiind legat prin sânge de 
alte fiinţe, care pun o frână acestui egoism. A fost pândit 
de egoismul nelimitat al orgoliului cunoaşterii şi existenţei 
prin sine, al libertăţii de grijile trupului. 

Să nu ne închipuim însă că, dacă omul poate scoate la 
iveală aspecte indefinite ale raţiunilor divine ale cosmosu- 
lui, nu le vede şi îngerul prin puterea lui de penetrare inte- 
lectuală. De aceea se aprind adeseori asupra lucrurilor pen- 
tru oameni scânteieri care iradiază din îngeri, producând 
aşa-numitele inspiraţii. Mai ales însă se aprind aceste scân- 
teieri pentru cei ce contemplă lucrurile cu o minte netul- 
burată de patimi. Aceste scânteieri îi duc şi ele pe oameni 
la combinări ale formelor sensibile, la armonioase combi- 
nări de culori, de sunete, de cuvinte, pentru revelarea unor 
noi sensuri şi frumuseți ale lor. 

Lucrarea principală a îngerilor nu este propriu-zis lucra- 
rea directă asupră naturii, ci cea asupra subiectelor umane 
pentru a le întări şi susţine în acţiunea lor de spiritualizare, 
de nealipire la cele materiale care se repercutează asupra 
trupurilor lor și, prin ele, asupra lumii exterioare. Ca su- 
biecte mult mai ferme prin spiritualitatea proprie, îngerii in- 
fuzează forţă subiectelor umane pentru a imprima trupu- 
rilor lor o spiritualitate sesizabilă sensibil. Căci îngerii nu au 
numai misiunea de a îmbogăţi cunoașterea de Dumnezeu 
a oamenilor, ci şi de a le comunica un ajutor energetic de 
spiritualizare, ca prin aceasta să poată cunoaşte mai uşor 
pe Dumnezeu. În acest sens ingerii au fost creaţi în solida- 
ritate cu lumea sensibilă. Dacă în revelarea sensibilă a lui 
Dumnezeu prin om se revelează şi spiritul omului, se poate 
spune că în această revelaţie este implicată susţinerea fer- 
mă acordată subiectului uman, de îngeri. Într-un trup uman 
spiritualizat — nealipit la cele materiale — se vede şi ceva din 
spiritualitatea îngerilor. 

Dacă îngerii nu lucrează asupra cosmosului, ca oa- 
menii, care se folosesc de membrele trupului şi de unelte 
ca prelungiri ale lor, nu se poate nega o anumită eficienţă 
directă a lor asupra forţelor cosmosului. Ar însemna să ne- 
găm prin aceasta în general însăşi eficienţa spiritului uman 
în formarea trupului omenesc. Dialogul de acte al omului 
credincios cu Dumnezeu, realizat prin cosmos, nu exclude 
o anumită participare a îngerilor. Sfânta Scriptură afirmă o 
astfel de eficienţă: un înger a apărat pe cei trei tineri din 
cuptorul cu foc; un înger a închis gura leilor când Daniel a 
fost aruncat între ei. Sfântul Grigorie de Nazianz declară că 
"unele puteri spirituale au primit o parte a lumii, iar altele 
au fost însărcinate cu altă parte a universului, cum singur 
Dumnezeu știe, Care le-a rânduit şi le-a determinat'l |! 1. 


111. Oratio 28, par. 31, P. G. 36, col. 72. 

Dar la spiritualizarea creaţiei, ei lucrează prin oameni 
credincioşi. Şi dacă, în acest sens, prin om se vede îngerul 
şi prin îngerul din om, Dumnezeu, înţelegem cum ierarhia 
îngerească nu înseamnă o despărţire a omului de Dum- 
nezeu. Toată creaţia se află într-o concentrare, într-o sobor- 
nicitate interioară, care implică o răspundere şi o îndatorire 
de slujire a fiecăruia pentru toţi şi a tuturor pentru fiecare. 
Cine cade din această sobornicitate, cade într-o umbră a 
existenţei. 


5. lerarhia îngerească 


În ce priveşte ierarhia îngerească, Dionisie Areopagitul 
vede cetele îngereşti în număr de nouă, aşezate în câte trei 
grupuri suprapuse: Serafimi, Heruvimi, Scaune; Domnii, 
Puteri, Stăpânii; Începătorii, Arhangheli, Îngeri. Toate sunt 
în mişcare, trecând prin: purificare, iluminare, desăvârşire. 
Când ceata de jos din fiecare grup e în faza purificării, 
ceata de mijloc e în faza iluminării, iar cea de sus, în faza 
desăvârşirii. După aceea, cetele de sus trec iarăşi la o puri- 
ficare mai înaltă, cele din mijloc la o desăvârşire mai înaltă 
şi cele de jos la o iluminare mai înaltă. Dar cetele de mai 
jos sunt ajutate în acest urcuş de cele de mai sus. 

Ceata primă din fiecare grup,devenind superioară desă- 
vârşirii la care se află, căci îi vede marginile, se purifică de 
ea. Urcuşul acesta e întreg un urcuş în cunoaşterea lui 
Dumnezeu şi în desăvârşirea prin participarea tot mai mare 
la EI. Purificarea reprezintă un fel de renunțare apofatică la 
cunoștința ce o are o treaptă, pentru înălţarea la o ilumina- 
re şi, ca urmare, la o desăvârşire mai înaltă. Urcuşul aces- 
ta se face în spirală în jurul lui Dumnezeu, apropiindu-se 
tot mai mult de EI. "Provenită din voia lui Dumnezeu, min- 
tea va fi cu dorirea şi iubirea în jurul Lui, ca în jurul unui 
centru. Căci nu se unesc cele secundare cu cele dinainte 
de ele, ci ceea ce se petrece se aseamănă cu un dans (Cir- 
cular). Căci cele produse doresc în chip circular să îmbră- 


30 - Dogmatica - vol. i 

țişeze pe cele ce le-au produs, dar numai privindu-le de jur 
împrejur şi umplându-se de frumuseţea de la EI... Fiindcă 
Dumnezeu e pretutindeni, iar cele ce-L urmează pretutin- 
deni şi voiesc să-L cunoască pururea se bucură de EI şi se 
mișcă prin înţelegere'. De altfel toată existenţa creată face 
o mișcare circulară continuă în jurul lui Dumnezeu, tinzând 
spre cauza ei. Propriu-zis, un urcuş infinit nici nu poate 
avea loc în linie suitoare dreaptă, pentru că în această pri- 
vire cei mai de jos privesc mereu numai la cei mai de sus, 
nu şi direct la Dumnezeu. 

Între cele trei faze ce se succed continuu nu e o Opo- 
ziţie, ci o continuitate, o dezvoltare. 'Însăşi participarea la 
cunoştinţa dumnezeiască este purificare, iluminare şi desă- 
vârşire, curăţind de neştiinţă în cunoaşterea unor iniţieri 
mai desăvârşite după ordinile stării proprii, luminând în 
însăşi cunoaşterea, prin care şi purifică puterea care mai 
înainte nu cunoştea... şi desăvârşind într-insa şi lumina, în 
însăşi cunoaşterea devenită habituală a sensurilor înalte și 
strălucite... Căci purificarea curăţă de neştiinţă, dar nu tot 
cel purificat a şi ajuns la culme. lar iluminarea, străbătând 
în cel purificat, îl desăvârşeşte, ceea ce înseamnă o ilumi- 
nare mai desăvârşită'! 12. Pe de altă parte chiar în iluminare 
şi desăvârşire este o notă apofatică ce susţine tendinţa de 
urcuş, întrucât orice cunoaştere a lui Dumnezeu e însoţită 
de conştiinţa unei insuficiente cunoaşteri şi de dorinţa unei 
ridicări peste cunoaşterea prezentă!!5. Şi apoi, lumina 
dumnezeiască în care cetele se află pe diferite trepte nu e 
separată, ci e comună tuturor, primind-o toate direct la di- 
ferite trepte. Ierarhia, şi din acest punct de vedere, nu în- 
seamnă o interpunere a unor cete între Dumnezeu şi cetele 
mai de jos. "Dar nu are fiecare în mod deosebit acestea, ci 
toate le sunt comune tuturor, după harul lui Dumnezeu cele 


112. Parafraza cit. la De coelesti hierarchia, cap. VII, par. 3, P. GQ. 3, 189. 
113. Sfântul Grigorie Palama, op. cit., p. 397: 'Deci şi văzând, chiar 
prin vedere, cunosc lumina a ceea ce este mai presus de vedere". 

către ele... Căci cele trei cete sunt concentrate într-una, 
având comună și prima lumină, şi prima cunoştinţă dată" 
(în Parafraza, cap. VII, 3). Ceata din mijloc “fiind inclusă 
între cele de ia margini, în ea se unesc acestea şi astfel cele 
trei cete sunt adunate într-una singură şi cele ce le sunt 
repartizate în particular de către har, le au în comun" (1bid.). 

Teologul grec Trembelas consideră că ierarhizarea în- 
gerilor în cele nouă cete este o opinie personală a lui Dio- 
nisie Areopagitul, dat fiind că alţi Părinţi numesc mai puţine 
cete şi nu le ierarhizează în acest mod. Dar în general o ie- 
rarhizare a îngerilor afirmă şi unii Părinţi anteriori lui Dio- 
nisie, chiar dacă nu au dat un sistem complet al acestei ie- 
rarhii. O astfel de ierarhie admite încă Păstorul lui Herma şi 
după el Sfântul Chiril de Ierusalim. 

Sfântul Vasile declară că Serafimii au o "poziţie mai apro- 
piată de Dumnezeu, în virtutea superiorității lor în sfinţe- 
nie', sau că 'demnitatea unui conducător al unui popor este 
mai mare decât cea a celui căruia i s-a încredinţat ocrotirea 
unui ins", sau că, 'deşi îngerii sunt părtaşi aceleiaşi naturi, 
unul este căpetenia lor şi altul este subordonat şi că îngerii 
sunt rânduiţi în legiuni!14. Sfântul loan Damaschin îşi 
însuşeşte ierarhia lui Dionisie Areopagitul, ca şi toţi Sfinţii 
Părinţi de după Dionisie Areopagitul. lar Biserica i-a dat 
consimţământul prin introducerea ierarhiei în pictura bi- 
sericească. 

Desigur, această repartizare ierarhică în cele trei triade, 
care urcă solidar repetând cele trei etape, nu trebuie luată 
decât ca expresie simbolică a unei plinătăţi a numărului lor 
de trei, reprezentând perfecțiunea Treimii, şi a unei înălţări 
solidare după ordinea completă a vieţii spirituale. Creşti- 
nismul patristic se serveşte de simboluri pentru exprimarea 


114. Herma, Viziunea III, 4; Ul, 44; Sfântul Chiril de lerusalim, 
Catehezele, VI, 6; XI, 11; P. G. 33, 548 şi 704; Sfântul Vasile, Omil. la 
Isaia, 6, P. G. 30, 428, şi Contra Eunomium, Ul, par. 1, 2, P. G. 29, 657; 
Sfântul loan Gură de Aur, La Efeseni, Omilia 7, şi 1, P. G. 62, col. 49. 

înaintării în infinităţi a ordinii spirituale. Lumea îngerească 
formează un sobor extrem de numeros, care nu e numai o 
juxtapunere, ci o unitate menţinută prin legături interioare, 
spre deosebire de oameni, care formează împreună 'nea- 
mul omenesc' nu numai pe baza unor legături spirituale, ci 
şi prin sânge. Iconografia înfăţişează unele din cetele înge- 
reşti într-o împletire sau în grupuri strânse. Cetele îngereşti 
cântă toate lauda lui Dumnezeu într-o perfectă armonie. 
Îngerii cunosc deci împreună pe Dumnezeu şi-şi comunică 
unii altora bucuria cunoaşterii. 

Fiecare din cele trei ordine e după chipul Sfintei Treimi, 
iar extremele se întâlnesc în cea din mijloc, într-o perfectă 
unitate, tot după unitatea Sfintei Treimi. lar cele trei triade 
sunt unite la fel. "Unii spun că şi îngerul de mai jos se nu- 
meşte tot Serafim, potrivit aceleiaşi raţiuni a comuniunii, 
de care am vorbit şi mai înainte, fiindcă cele mai de jos 
participă la cele mai de sus şi cele mai de sus la ale celor 
mai de jos, deşi acestea în întregime, iar cele mai de sus 
parţial şi mai obscur'115. 

Mişcarea fiinţelor spirituale e un urcuş care va dura 
etern. Sfântul Grigorie Palama, în Al treilea din cele poste- 
rioare, pentru cei ce se dedică isihiei (ed. cit., p. 597), 
zice: "lar dovadă a acestei ascunzimi mai presus de cu- 
noaştere este dorinţa şi cererea şi urcarea lui Moise la o ve- 
dere tot mai clară, dar şi înaintarea necontenită a îngerilor 
şi a sfinţilor în veacul cel nesfârşit, la vederi tot mai clare". 
Subiectul creat nu termină niciodată înţelegerea Subiectu- 
lui absolut. Dar mișcarea aceasta e numită în acelaşi timp 
stabilitate, căci e o permanentă menţinere în ea. Aceasta 
este stabilitatea îngerilor. "Cum deci stau şi se mişcă? Este 
evident că stau în jurul Lui, dar se mişcă spre acea ilumi- 
nare. Căci, deşi acest univers, ca să zicem aşa, se mişcă în 
cerc, el este şi pururea mobil, şi nemișcat. E nemișcat ca 


115. Pachymere, op. cit., col. 309. 





CREAREA LUMII NEVĂZUTE 469 


întreg, căci nu se mişcă de la un loc a altul, dare pururea 
mobil după părţile lui. Aşa cugetă şi despre mișcarea cir- 
culară cerească. Căci şi ea este statornică într-un chip pu- 
rurea mobil și rămâne stabilă, mişcându-se pururea în jurul 
Aceluiaşi și căutând acolo, cum nu se întâmplă în mișcarea 
liniară“! 15a, 

Astfel există o dezvoltare treptată a lumii spirituale, 
care nu e numai pasivă, ci implică şi o lucrare proprie. Dar 
pe de altă parte, fiind consolidată în bine și în comuniunea 
cu Dumnezeu, ea e stabilă. E o continuă urcare din treaptă 
în treaptă, din slavă în slavă. 

lar între urcuşul lumii îngerești şi al celei omeneşti, al 
celei sensibile în general, există o legătură: dacă "bucurie 
este înaintea îngerilor lui Dumnezeu pentru un păcătos 
care se pocăiește' (Lc. 15, 10), şi dacă îngerii au sporit în 
cunoaşterea iubirii lui Dumnezeu prin întruparea Fiului Său 
şi prin înălţarea Lui cu trupul (ca om) la cer, pe tronul dum- 
nezeiesc, prin tot ce s-a comunicat Bisericii (Ef. 3, 10). 

Urcușul acesta universal este etern. Dionisie Areopagi- 
tul vede urcușşul acesta realizându-se în formă de spirală în 
jurul lui Dumnezeu, într-o apropiere continuă de Dum- 
nezeu, ca un fel de 'coloană a infinitului", în mișcare de 
înălţare şi în acelaşi timp de apropiere de Dumnezeu. Miş- 
carea aceasta eternă se face spre Persoanele dumnezeiești 
ale Sfintei Treimi, dar în mod special spre Fiul lui Dum- 
nezeu, aşezat ca om pe tronul dumnezeiesc, manifestând 
prin umanitatea Sa în mod deplin transparent adâncul vieţii 
şi judecăților Sale. Sfântul loan Gură de Aur, pe baza cuvin- 
telor Sfântului Apostol Pavel din Epistola către Efeseni 1, 
10, şi cea către Coloseni 1, 20, spune că şi îngerii au fost 
recapitulaţi împreună cu oamenii în Capul comun al Bise- 
ricii, Care este Hristos. Prin aceasta au devenit mai aproape 
unii de alţii (vezi Evr. 12, 23). » 


115a. Ibidem, col. 232. 

B 
Îngerii căzuţi şi rolul lor în căderea omului şi în 
susţinerea răului în lume 


1. Începutul răului în creaţie 


| Creaţia lumii duhurilor are nu numai o indefinită înălţi- 
me luminoasă, ci e şi o indefinită adâncime tenebroasă. 
| Cea dintâi e formată din îngerii buni, cea de a doua, din 
lumea îngerilor răi. 
Sfânta Scriptură ne spune că această lume de duhuri 
rele a făcut la început parte din lumea îngerilor buni, dar 
răzvrătindu-se, aceștia au fost azvâriliţi din cer. Aceste du- 
huri sunt şi ele în număr indefinit de mare şi au şi ele o ie- 
rarhie. În fruntea lor este Satana. Sfântul Vasile, descriind 
căderea Satanei în opoziţie cu persistenţa lui Mihail, vede 
cauza fiecăruia în persistarea sau despărţirea liberă de 
Dumnezeu. "De unde e rău omul? Din propria lui libertate. , 
| De unde e rău diavolul? Din aceeași cauză, având şi el viaţă 

liberă şi prin libertatea lui având putinţa să rămână lângă 

Dumnezeu sau să se înstrăineze de EI. Mihail era înger şi a 
I rămas lângă Dumnezeu pentru vecie. Satana era înger şi a 
căzut din treapta lui. Pe acela voinţa liberă l-a păzit în cele 
de sus; pe acesta libertatea alegerii l-a aruncat. Putea și 
acela să apostazieze şi putea şi acesta să nu cadă. Pe acela 
l-a salvat nesăturarea de iubirea lui Dumnezeu, pe acesta 
l-a făcut lepădat depărtarea de Dumnezeu. Acesta e răul: 
înstrăinarea de Dumnezeu. O mică întoarcere a ochiului ne 
face să fim cu soarele sau cu umbra trupului nostru. Cel ce 
priveşte spre soare se luminează îndată; cel ce se întoarce 
spre umbră va avea parte în chip necesar de întuneric. Ast- 
fel diavolul are răutatea prin liberă alegere, dar firea lui nu 
e opusă binelui'1 16. ş 


116. Omilia Dumnezeu nu e autorul răului, P. G. 31, col. 348. 

Explicaţia creştină a răului din libertate e singura care 
nu leagă răul de esenţa realităţii, a realităţii eterne sau a 
celei create de Dumnezeu, luând totuşi răul în serios. Şi e 
singura care salvează însăşi existenţa libertăţii în realitatea 
existenţei. Orice altă explicaţie compromite iremediabil 
existenţa şi neagă libertatea, adică însăşi demnitatea uma- 
nă. Dacă răul ar fi fost creat de Dumnezeu, el ar fi fost legat 
de esenţa lui Dumnezeu şi a creaţiei, ca şi atunci când ar fi 
etern legat de existenţă. 

Sfântul Vasile cel Mare zice: 'Nu socoti nici pe Dum- 
nezeu cauză a existenţei răului, nici nu închipui răul ca 
având o existenţă proprie. Căci nu e subzistentă răutatea, 
ca un animal oarecare; nici nu are vreo esenţă ipostaziată 
a ei. Căci răul este o lipsă a binelui. Ochiul a fost creat, 
orbirea s-a produs ulterior prin pierderea ochilor... aşa şi 
răutatea, nu are o subzistență proprie, ci vine după aceea 
din cauza rănilor sufletului. Căci nu e nici nefăcut, cum spu- 
ne cuvântul celor necredincioşi, care fac răul de aceeaşi 
cinste cu natura cea bună, considerând că amândouă sunt 
fără început şi mai presus de facere. Nici creat. Căci dacă 
toate sunt din Dumnezeu, cum ar fi răul din bine? Căci 
nimic rău nu e din bine, nici răutatea din virtute"! 17, 

Doctrina despre duhuri exista şi în Babilon, şi în Persia, 
şi în Elada, dar e cu totul deosebită de doctrina biblică, dat 
fiind că acolo ea era expresia unui dualism etern, câtă 
vreme doctrina biblică nu acordă răului o existenţă eternă, 
egală cu a lui Dumnezeul 18, 

Pe de altă parte, nici mărimea răului din lume şi din om 
nu s-ar putea explica numai din libertatea umană. Dacă 
vrem o explicaţie, care ţine seama de mărimea răului, dar 
nu-l vede ca pe un atribut al realităţii, care copleşeşte orice 
speranţă a omului de a scăpa de el prin libertate, trebuie 
să admitem ca origine suplimentară a răului libertatea unor 


117. Ibidem, col. 341. 
118. Trembelas, op. cit., vol. |, p. 502. 

spirite mai puternice decât spiritul uman, capabile de un 
rău cu mult mai mare; dar totuşi, nu o origine a răului în 
libertatea spiritului divin atotputernic, căci aceasta n-ar mai 
face posibilă mântuirea lumii de rău şi Dumnezeu nu ar 
mai fi Dumnezeu. 

Deşi sunt unii oameni care reuşesc să nu fie subiecte 
ale răului, în practică mulţi din ei rămân subiecte ale lui. Ni 
se pare un fapt incontestabil că acest rău e mai mare decât 
suma relelor pe care şi le fac oamenii, că există nişte am- 
plificatori mai presus de oameni ai răului făcut de oameni, 
în aşa măsură, că ei nu pot scăpa de el numai prin ei înşişi. 
Firele de rău cu care se leagă oamenii unii pe alţii sunt 
răsucite şi ingroşate până la a alcătui un complex de 
legături de nedesfăcut. 

Cu alte cuvinte, răul manifestă proporţii şi puteri care 
nu pot fi explicate numai din libertatea noastră. Dar, pe de 
altă parte, omul poate ţine în frâu răul şi se poate izbăvi de 
el aproape în întregime, ca subiect care îl săvârşeşte, dar 
nu numai prin eforturile sale, ci prin eforturile sale ajutate 
de puterea lui Dumnezeu. Deci răul nu se dovedeşte de ne- 
învins de către om în calitatea de subiect făptuitor al lui. 

Chiar câtă vreme este stăpânit de râu, omul aproape 
totdeauna mai păstrează în el resturi de bine, rezistente îm- 
potriva răului, puteri de întoarcere spre bine, puteri de frâ- 
nare a răului şi de căinţă pentru el. Credinţa creştină con- 
sideră că numai duhurile demonice nu mai păstrează în ele 
nici un rest de bine. Răul le-a devenit 'o a doua natură". Dar 
chiar răul produs de duhurile mai puternice apare ca având 
totuşi originea în libertatea, şi nu în fiinţa lor, ca unul ce 
este consimţit neincetat de libertatea lor. Aceasta ne dă să 
înţelegem că, chiar dacă toţi oamenii ar înceta să devină 
subiecte ale răului, răul tot ar sufla asupra vieţii lor din alte 
izvoare voluntare mai presus de ei. Dar putinţa oamenilor 
de a se elibera de calitatea de subiecte ale răului arată în 

acelaşi timp că răul de care ar suferi nu ţine de esența 
realităţii, ci vine din libertatea unor fiinţe mai puternice. 

Tocmai prin faptul că răul nu ţine de esenţa realităţii, 
de ens, sau de esenţa unei părţi a realităţii (ceea ce în fond 
ar compromite iremediabil toată realitatea, căci nu se 
poate separa o parte a realităţii de alta), se dovedește ca 
nedatând din eternitate şi având în el o anumită slăbiciune. 

Pe de altă parte, răul care doare şi care chinuieşte cel 
mai mult este răul produs de o persoană prin libertatea ei. 
Răul fizic, sau răul făcut fără voie, nu doare atât de mult pe 
cel care-l suferă, cum chinuieşte pe cineva cel pe care-l să- 
vârşește, prin conştiinţa că ar fi putut să nu-l facă. Răul ca 
fatalitate fizică (moarte, boală, cutremure), sau ca produs 
al unor forţe superioare, sau ca urmări ale răului săvârşit, 
poate susţine un sentiment al tragicului şi poate fi suportat 
ca o cruce, cu o răbdare care fortifică spiritual şi mântu- 
iește. Numai răul săvârşit intenţionat de o persoană pro- 
duce în cel ce-l suferă o durere morală, un sentiment de 
nedreptate, de neinţelegere, iar în făptuitor, chinurile regre- 
tului, sau o alterare morală, când lipsesc aceste chinuri. 

Toate acestea confirmă învăţătura creștină că răul, în 
proporţia lui mai mare decât cea explicabilă prin libertatea 
umană, îşi are originea în decizia liberă a unor spirite crea- 
te, care la început au fost bune. 


2. Puterea şi slăbiciunea răului, sau a duhurilor 
care susțin răul 


Dar explicarea răului prin libertatea personală nu expri- 
mă decât un aspect al lui, nu şi celălalt aspect, care se în- 
tărește şi mai mult după ce răul s-a instalat în existenţă. 

Răul nu e numai un act al libertăţii lipsit de conţinut, ci 
un act al cărui conţinut constă într-o folosire a puterilor na- 
turii umane, dar contrar acestei naturi. Sfântul Maxim Măr- 
turisitorul zice: "Răul este abaterea lucrării puterilor sădite 
în fire de la scopul lor, şi altceva nimic. Mai ales după ce 

s-a produs, sau cei ce l-au produs s-au obişnuit cu produ- 
cerea lui, răul înmulţeşte slăbiciunea firii, sau a puterilor ei, 
sau deprinderea folosirii lor contrar firii. Făcându-se astfel 
călcător de poruncă şi necunoscând pe Dumnezeu, acela 
şi-a amestecat cu încăpățânare răul în toată simţirea şi în 
toată puterea cugetătoare şi aşa a îmbrățișat cunoştinţa 
compusă şi pierzătoare, producătoare de patimi, a celor 
sensibile'1!9. Răul înseamnă astfel şi un minus în existen- 
ţă, un minus care creşte continuu. Văzând acest aspect, 
Sfinţii Părinţi au spus că răul este o non-existenţă (uh 9v), 
sau o existenţă fără consistenţă. Nu e o lipsă totală a exis- 
tenţei, ci o ştirbire, o slăbire esenţială a ei, o lipsire de ceea 
ce constituie cu adevărat suportul existenţei (10 5v). Prin 
aceasta, răul intrat în existenţă strâmbă fiinţa acesteia şi în 
felul acesta o slăbeşte. Totuşi această strâmbare şi slăbire 
îşi are originea în libertate, iar durata, în consimţirea liber- 
tăţii. Nu e instalat în fiinţă fără libertate și nu se menţine 
fără consimţământul ei. De aceea se poate spune în acelaşi 
timp că răul nu izvorăşte din fiinţă şi nu e legat de ea. Prin 
voinţă fiinţa poate fi tămăduită, dar numai prin voinţa aju- 
tată de harul lui Dumnezeu, care e un act al voinţei Lui, cu 
izvorul în fiinţa Lui, care nu se poate strâmba sau slăbi. 

Această strâmbare sau slăbire a naturii umane se arată 
în pasiunile produse de actele contrare binelui, adică, lui 
Dumnezeu. Aceste pasiuni stăpânesc pe om, arată o natură 
slăbită, în care se mişcă porniri pe care omul nu le poate 
stăpâni. Acesta e rezultatul răului. Diavolul are şi el o ast- 
fel de pasiune. Ea nu e trupească, ci pur spirituală. E la 
început pasiunea mândriei, apoi a urii faţă de Dumnezeu şi 
de oameni. 

Dar paradoxul răului stă pe de o parte în înverşunarea 
acestor pasiuni, pe de alta, în slăbiciunea celui stăpânit de 
ele. El nu poate scăpa de ele, de forţa lor. Diavolul nu 


119. Răspunsuri către Talasie, Filocalia românească, vol. III, p. 8-9. 

poate scăpa deloc, omul poate scăpa numai prin ajutorul 
harului dumnezeiesc. E un amestec ciudat de slăbiciune şi 
de voinţa de a rămâne în ea. lar slăbiciunea are în ea un 
amestec de violenţă. Slăbiciunea constă în faptul că cel 
robit ei nu poate scăpa de pasiunile lui, nu mai are tăria să 
lucreze altfel. Invidiosul nu poate scăpa de invidie, nu vede 
ceea ce e bun în cel invidiat. Răul e o neputinţă violentă, 
sau a violenţei, nesigură de existenţă. 

În pasiuni şi în violenţa lor e în acelaşi timp o slăbire a 
caracterului de persoană şi o accentuare a caracterului de 
natură. Dar nu e vorba de natura naturală, ci de o natură 
numită aşa pentru că nu se lasă condusă de libertatea pusă 
în lucrare de persoană. Animată de spirit, natura omului e 
o natură a persoanei, a libertăţii, e natura ipostaziată. Pa- 
siunile reprezintă o ieşire a naturii din puterea stării de- 
pline de persoană: a libertăţii, a subzistenţei ei depline. 
Omul care nu mai e uman în întregime, a devenit inuman, 
pentru că a devenit în parte impersonal, pentru că această 
natură a lui nu mai e deplin consistentă, adică în deplină 
comunitate cu natura din celelalte persoane. Natura per- 
sonalizată simte în ea puterea care-i vine din relaţia deplină 
cu natura din celelalte persoane, pentru că poate fi prin 
aceasta izvorâtoare şi primitoare continuă de acte şi gân- 
duri noi, generoase şi bune, şi în acelaşi timp originale, 
pentru că în fiecare persoană ea îşi găseşte o expresie ori- 
ginală, stând în acelaşi timp în comuniune cu celelalte per- 
soane. Această natură e profund umană şi creatoare, prin 
deschiderea ei, prin reciproca îmbogăţire a ei în relaţiile 
pozitive dintre persoane. 

Când natura a căzut în toţi la starea aceasta de nede- 
plină personalizare, ea s-a rupt în bucăţi care nu comunică 
deplin între ele, în indivizi care se exclud şi nu se îmbogă- 
ţesc, ci rămân şi se afundă tot mai mult într-o sărăcie ego- 
istă, fiecare tinzând să-l anexeze pe celălalt, ca să se îmbo- 
găţească cu ceea ce are acela, fără voia aceluia. Căci ten- 

dinţa aceasta a unuia provoacă aceeaşi tendinţă în ceilalţi, 
deci o luptă generală între ei şi o slăbire generală a naturii. 
Starea aceasta e proprie şi demonilor în cel mai înalt grad. 
Ei coexistă pentru că au nevoie să se chinuiască unii pe 
alţii şi să lupte împotriva celor buni, într-o coexistenţă a 
luptei care a devenit o necesitate pentru ei, atestând prin 
aceasta că nimeni nu poate trăi cu totul separat de cei ce 
au aceeaşi natură. "Aşa s-a tăiat firea cea unică în nenumă- 
rate părticele, şi noi, cei ce suntem de aceeaşi fire, ne mân- 
căm unii pe alţii ca reptilele şi fiarele'120. Răul e violent nu 
în a zidi existenţa, ci în a o diminua şi distruge; e violenţa 
neputinței de a se întări în existenţă, violenţa lăcomiei de 
a se întări pe seama altora. E avalanşa prăvălirii spre nimic 
a unei realităţi, în căutarea în mod greşit a îmbogăţirii sale, 
e violenţa unei realităţi care vrea să se ţină în existenţă fără 
Dumnezeu, izvorul existenţei, și fără contribuţia voluntară 
şi iubitoare a celorlalţi, pe care din mândrie nu o solicită. 
Dar prăvălirea își are cauza în voinţa liberă şi e susținută de 
aceasta. 


3. Motivul căderii unei părţi dintre îngeri 


Cauza căderii unor îngeri este decizia lor de a se des- 
părţi de Dumnezeu, dar motivul căderii stă în mândrie. Ei 
voiau să fie independenţi de Dumnezeu, întocmai ca Dum- 
nezeu. Aceasta ne-o dă să înțelegem Sfântul Apostol Pavel, 
când recomandă să nu se hirotonească întru episcop cine- 
va de curând botezat (deci necrescut duhovniceşte) 'ca nu 
cumva trufindu-se să cadă în osânda diavolului" (1 Tim. 3, 6). 

Mândria explică răzvrătirea şi neascultarea lor. Dar răz- 
vrătirea şi neascultarea implică condiţia anterioară a unei 
stări subalterne și refuzul de a rămâne în ea. Astfel, o expli- 


120. Op. cit., p. 16. 

care mai departe a răului constă în voinţa unor spirite crea- 
te, inferioare lui Dumnezeu, de a se ridica peste această 
condiţie a lor, deci într-o tendinţă a lor de a fi prin esenţă 
mai mult decât sunt. În aceasta stă forţa pozitivă manifes- 
tată în rău: în tendinţa sădită de Dumnezeu însuşi în spi- 
ritele inferioare de a se ridica mai sus de unde sunt. Răul 
stă nu în actualizarea acestui impuls, ci în actualizarea lui 
greşită. Ele au voit să devină ca Dumnezeu, adică izvor al 
existenţei, fără să se dezvolte în legătură cu izvorul exis- 
tenţei, deci nu prin Dumnezeu, nu în legătură cu EI, ci fără 
EI, prin ele, în mod independent. Dar tocmai prin aceasta 
ele ies din comunicarea cu singurul izvor al existenţei. 
Hristos a venit pentru ca oamenii prin EI 'viaţă să aibă şi 
mai multă să aibă' (In 10, 10). În tot Noul Testament se 
insistă asupra faptului că oamenii au viață şi sunt chemaţi 
la viață "în Hristos". Deci Dumnezeu vrea să satisfacă setea 
de viaţă şi de viaţă tot mai multă a spiritelor create. Dar 
duhurile rele şi oamenii au căzut din această viaţă, voind 
să-şi satisfacă această sete în afară de Dumnezeu. În aceas- 
ta constă forţa pozitivă a răului şi slăbiciunea lui. 

Dar setea de mai multă viață e atât de legată de fiinţa 
lor, că ea nicicând nu se epuizează prin eșecurile ei de a se 
satisface din izvoare, care nu sunt izvoare reale de viaţă. 
De aceea demonii sunt lăsaţi de Dumnezeu etern în exis- 
tenţă, ca să demonstreze etern setea pozitivă de viaţă pusă 
în ej de Dumnezeu şi neputinţa eternă de a se satisface în 
afară de Dumnezeu. Ei își reiînnoiesc etern ambiția de a fi 
prin ei înşişi şi ura invidioasă împotriva Celui ce singur este 
de fapt prin El însuşi. E şi aceasta o forţă uriaşă a voinţei 
pozitive de a fi şi de a fi mai mult, dar rău întrebuințată. E 
în ei amăgirea că pot fi nu numai mai mult prin indepen- 
denţa lor, ci absoluţi. (De altfel e în logica mândriei ca cel 
ce o are să tindă să fie prin el însuși, deci, absolut). Ei vor 
să fie nu numai mai mult, ci să atingă culmea existenţei 

absolute. Şi li se dă putinţa de a-şi menţine tendinţa aceas- 
ta etern, de a crede că o dată și o dată tot vor ajunge la 
această culme. Ei vor exista etern, dar în neputinţa de a 
străbate la cunoașterea izvorului existenţei şi la împărtă- 
şirea de el; vor dura etern, dar într-o existenţă a morţii spi- 
rituale. Faptul că li s-a dat eternitatea contribuie şi aceasta 
la neobosita lor amăgire. lar amăgirea este explicată şi spo- 
rită de faptul că Dumnezeu Şi-a ascuns măreţia din faţa lor 
din cauza depărtării lor spirituale de EI, încât chiar exis- 
tenţa Lui le-a devenit aproape problematică. 


4. Contribuţia demonilor la căderea oamenilor 
şi războiul lor continuu împotriva acestora 


Facerea prezintă contribuţia Satanei la căderea omului, 
printr-o ispitire a acestuia de a nu asculta de porunca lui 
Dumnezeu. Această lucrare de ispitire, Satana şi-o continuă 
neîncetat (Fapte 5, 3; 1 Cor. 7, 5; 10, 13; 1 Tes. 3,5). E1 
ispitește chiar pe lisus Hristos (Mt, 4, 1; Mc. 1, 13; Lc. 4, 
2). Maeştrii vieţii spirituale vorbesc mult de o luptă a 
duhurilor rele împotriva noastră. Ele se folosesc în această 
luptă de metodele aceleiaşi amăgiri de care sunt şi ele stă- 
pânite. Ele dirijează setea omului de a se îndumnezei pe 
aceeaşi cale greşită a lor, care a sfârşit în eşec. Prin aceas- 
ta ele nu vor ca Dumnezeu să Se facă străveziu prin om, ca 
partenerul de infinită comuniune în iubire al omului. Sata- 
na urăşte apariţia şi mărirea lui Dumnezeu oriunde ar putea 
să se arate. Urând pe Dumnezeu, urăşte pe om ca chip al 
lui Dumnezeu şi ar vrea ca omul să nu aibă nici o legătură 
cu Dumnezeu, să nu-L recunoască. 

EI atrage prin aceasta pe om, când poate, la o alianţă 
cu sine împotriva lui Dumnezeu. Lupta lui este împotriva 
omului care se vrea realizat pe sine însuşi în Dumnezeu. Şi 
chiar pe oamenii pe care i-a câştigat pentru poziţia sa îi 
pune să lupte împotriva semenilor lor care vor să persiste 

realizându-se în Dumnezeu. EI luptă chiar împotriva păcii şi 
unităţii între oameni, pentru că în unitatea acestora se ara- 
tă forţa unificatoare a lui Dumnezeu, pentru că unitatea se 
realizează de fapt in Dumnezeu, printr-o smerenie a unora 
faţă de alţii, care e şi smerenie faţă de Dumnezeu. 

Prin lupta sa Satana atrage pe oameni în aceeaşi platitu- 
dine a existenţei, în aceeaşi neputinţă de a vedea perspec- 
tivele spirituale infinite ale ei, în același întuneric, în acelaşi 
înspăimântător minus al existenţei, în aceeași violenţă a 
pasiunilor care slăbesc spiritul şi vederea lui Dumnezeu. El 
tinde să atragă şi pe oameni în acelaşi 'abis' al golului și în 
acest scop îi îndeamnă să calce toate "legile dumnezeieşti 
pentru a introduce dezordinea în creaţie şi a o submina 
prin aceasta'121. 

Toate acestea le spune Sfântul Vasile cel Mare, descri- 
ind astfel motivul acestei lupte a Satanei: "De unde provine 
deci războiul lui împotriva noastră? De acolo că, fiind vasul 

întregii răutăţi, el a primit şi boala pizmei şi a invidiat cinsti- 
rea noastră. Căci nu a suportat viaţa noastră fără supărări 
în rai. De aceea amăgind prin vicleşuguri şi meşteşugiri pe 
om şi dorinţa ce acesta o avea de a se asemăna cu Dum- 
nezeu, şi folosindu-se de ea spre înşelarea lui, i-a arătat 
pomul şi i-a făgăduit că va deveni asemenea lui Dumnezeu 
prin mâncarea din acela. Nu a fost creat ca duşman al nos- 
tru, ci a devenit duşmanul nostru din pizmă. Căci văzându-se 
pe sine aruncat dintre îngeri, n-a suportat să vadă pe cel 
pământesc înălțându-se la treapta îngerilor prin înainta- 
re'122. Lupta lui împotriva noastră durează apoi continuu. 
“Căci nimic nu-i atât de dulce duhurilor vrăjmaşe decât să 
rostogolească pe omul invidiat, cinstit cu chipul dumneze- 
iesc, până la o astfel de stare de baţțjocură'!25, încât să se 


121. M. Pselios, op. cit., P. G. 120, col. 832-833. 
122. Op. cit., P. G. 31, col. 348. 
123. M. Psellos, op. cit., col. 829. 

închine la ceea ce este inferior lui şi să se mândrească cu 
perversiunea, cu corupţia şi cu moartea. 

Dar Dumnezeu a făcut şi din această luptă a diavolului 
un prilej pentru noi de a ne întări în bine, cu ajutorul haru- 
lui dumnezeiesc. "Deci diavolul a devenit luptătorul împo- 
triva noastră, pentru căderea noastră produsă prin ispita lui 
de odinioară. Dar Domnul ne-a dat prilejul şi putinţa luptei 
noastre împotriva lui, ca prin ascultare să i ne împotrivim 
şi să ne încununăm prin biruinţa împotriva dușmanului. 
Bine ar fi fost să nu devină diavol, ci să rămână în treapta 
lui în care a fost aşezat de la început de câtre Căpetenia 
treptelor! Dar o dată ce s-a făcut apostat, duşman al lui Dum- 
nezeu şi duşman al oamenilor celor creaţi după chipul lui 
Dumnezeu (căci de aceea este dușman al omului, fiindcă 
este duşman al lui Dumnezeu, și ne urăşte pe noi ca făpturi 
ale Stăpânului, ca asemănări ale lui Dumnezeu), Cel ce con- 
duce prin providenţă cele omeneşti S-a folosit de răutatea 
Satanei spre exercitarea sufletelor noastre, precum un me- 
dic se folosește de veninul viperei pentru pregătirea leacu- 
rilor tămăduitoare"124. 

Astfel, pe când îngerii împlinesc rolul pozitiv, voit de 
Dumnezeu, de a ajuta pe oameni să sporească în exis- 
tenţă, în desăvârşire şi în unitatea cea în Dumnezeu şi în 
cunoaşterea reală a măririi şi iubirii Lui infinite, duhurile 
rele împlinesc un rol contrar în toate aceste privinţe. Prin 
îngerii buni ni Se face transparent Dumnezeu cu adâncimi- 
le Lui infinite şi rămânem în dialog cu EI însuşi, insistând în 
ele; prin duhurile rele suntem atraşi în platitudinea unei 
existenţe opace, fără sens, care sfârşeşte în moarte. Aşa 
cum existenţa demonilor e până la urmă, prin slăbirea ei, 
o moarte activă, din care se întinde inconsistenţa peste 
toate cele ce se ataşează lor, aşa devine şi existenţa celor 


124. Sfântul Vasile, op. cit., col. 349. 

amăgiţi de ei: o existenţă în moarte, o violentă existenţă de 
coșmar inconsistent a umbrelor neputincioase şi chinuite, 
legate de suprafaţa realităţii, întinzând asupra altora acest 
chin al platitudinii şi neputinței. E moartea singurătăţii con- 
ştiente, sau moartea prin singurătatea conştientă şi nepu- 
tincioasă de a realiza comuniunea, dar exalând din ea invi- 
dia peste cei ce se află într-o anumită comuniune şi atră- 
gându-i spre acea moarte a singurătăţii. 


5. Lucrarea duhurilor rele în lume 


Dacă îngerii buni sunt aproape de Dumnezeu, rânduiţi 
pe diferite trepte de apropiere de EI, dar în acelaşi timp 
sunt aproape şi de oameni — dintre care cei mai buni se 
bucură de o sesizare mai accentuată a lor -, duhurile rele 
sunt departe de Dumnezeu, dar sunt aproape de oameni, 
şi au o influenţă puternică asupra celor răi. Ei sunt sesizaţi 
nu numai de unii din cei răi, ci şi de unii dintre oamenii pro- 
gresaţi duhovniceşte. În pasiunile umane și în relaţiile pa- 
sionale ale celor stăpâniţi de ele colcăie ca într-o mocirnlă 
fierbinte şi pestilenţială aceste duhuri, care au în ele por- 
niri înrudite cu aceste pasiuni, aşa cum îngerii au mişcări 
curate înrudite cu virtuțile şi cu gândurile curate şi înalte 
ale celor buni. Dacă îngerii buni pot ancora statornic în 
trupurile înfrânate, dar mai ales în sufletele bune şi în min- 
ţile lor curate, duhurile rele sunt şi mai adânc ancorate în 
trupurile bântuite de porniri pasionale, în părţile inferioare 
ale lor, dar şi în minţile lor care uneltesc gânduri viclene. 
Încorporările lor sunt mai vădite pentru că sunt mai apro- 
piaţi de lume, de oameni, pentru că oamenii stăpâniţi de ei 
sunt mai mulţi, pentru că rolul lor e să pună de fapt stăpâ- 
nire pe oameni, câtă vreme al îngerilor buni este să-i elibe- 
reze, să-i ajute să fie cu adevărat ei înşişi, în afară de orice 
mândrie. Prezenţa lor în cei stăpâniţi de ei se arată şi în fe- 


3] - Dogmatica - vol. 1 

ţele lor întunecate, crispate, în râsul nestăpânit, în vorbe 
necontrolate, obscene, în fapte nesocotite. 

Dar pentru stăpânirea strânsă ce o pun pe cei pătimaşi, 
se vorbeşte şi de un fel de posedare a acestora de către 
demoni şi de un fel de încorporări, de apariţii ale lor. 
Această apropiere face ca pasiunile produse şi susținute de 
ei în unii oameni, să şi le facă ale lor proprii. Pe de altă 
parte, întrucât vor să atragă pasiunile unor oameni spre 
persoane şi lucruri, duhurile rele iradiază din aparenţe 
atractive aşezate pe suprafaţa acelor persoane şi lucruri. 
Se vorbeşte astfel de duhuri prezente în apă, în foc, în bani, 
în lucruri frumoase, în persoane de sex contrar. 

Sfântul Apostol Pavel declară că aceste duhuri sunt 
răspândite în văzduh, adică în jurul nostru pretutindeni, că 
stăpânesc întunericul acestui veac, adică întind întunericul 
peste viaţa aceasta, opunându-se să străbatem la lumina 
de dincolo de ea, făcând lumea netransparentă pentru noi 
(Ef. 6, 12). Ele ne leagă de suprafaţa lucrurilor, spun scrie- 
rile ascetice, făcând-o frumoasă, dar de o frumuseţe ne- 
spirituală, netransparentă, sau înfăţişând-o ca pe ultima 
realitate, nelăsându-ne să pătrundem la sensurile lor. Mân- 
tuitorul îl numeşte pe diavol “stăpânitorul lumii acesteia" 
(In 12, 31; 14, 30; 16, 11). E vorba de lumea aceasta pri- 
vită în ea însăşi, în suprafaţa ei opacă. Această suprafaţă 
stricăcioasă, dar atrăgătoare, o poate dărui Satana şi o pro- 
mite și lui Hristos (Mt. 4, 9). 

Mihail Psellos spune: “În felul acesta, demonii îşi fac 
convorbirea cu noi în chip ascuns, ca să nu simţim de unde 
ne este războiul... Trupurile (încorporările, am zice noi) de- 
monice, luând de la fiinţa lor imaginativă chipuri şi culori şi 
formele pe care le voiesc, le introduc în sufletul și duhul 
nostru şi ne înfăţişează prin aceasta multe lucruri, ne su- 
gerează sfaturi, ne arată forme, ne împrospătează aminti- 
rile unor plăceri, chipuri de patimi, ne tulbură adeseori în 

stare de veghe sau de somn, uneori excită şi părţile geni- 
iale ale noastre prin mângâieri, aprinzându-le spre porniri 
erotice nebune şi nelegiuite, iar adeseori iau în ajutor şi sucu- 
rile calde din noi'!25. "Introducându-se în duhul nostru ima- 
ginativ, întrucât şi ei sunt duhuri, emit cuvinte de ale pati- 
milor şi plăcerilor'126. Fiind duhuri, se introduc atât de in- 
tim în duhul şi trupul nostru, că aproape își îmbină eu-l lor 
cu eu-l nostru, încât ne este greu să distingem ce este ma- 
nifestarea noastră de ce este manifestarea lor. De aceea 
Părinţii cer atenţie şi o mare sobrietate la produsele imagi- 
naţiei, sau la "'năluciri'. 

Fiind apropiaţi de oamenii cu diferite pasiuni şi susţi- 
nându-le pe acestea, demonii au în ei ceva înrudit cu aces- 
te pasiuni. De aceea se deosebesc după cei stăpâniţi de 
pasiuni diferite. Sfântul loan Casian vorbeşte de cele opt du- 
huri ale celor opt patimi (duhul lăcomiei pântecelui, duhul 
desfrânării, al iubirii de avuţie, al mâniei, al tristeţii, al trân- 
dăviei, al slavei deşarte, al mândriei)!27. Dar ele lucrează 
într-o solidaritate, pentru că şi patimile se ţin în lanţ. Chiar 
mândria, care pare patima cea mai spirituală, e produsul 
legării de suprafaţa lumii, de o nevedere a lui Dumnezeu ca 
suportul personal infinit al ei. Această vedere ar lua spi- 
ritului creat prilejul mândriei. Întristarea vine fără voia 
noastră aproape pe nesimţite, pentru nereuşita în lucruri 
lumeşti de mai mare sau mai mică importanţă. Ea poate 
ajunge până la disperare şi la sinucidere. Duhul cel rău se 
apropie întâi ca o furnică, pentru a creşte încet, încet şi a 
deveni puternic ca un leu. Pe unii îi face muţi de întristare, 
pe alţii surzi la cuvintele altora. Dar lucrează şi asupra tru- 
pului şi a lumii înconjurătoare, producând atracţii sau pa- 


125. Op. cit., col. 848, 861. 

126. Ibidem, col. 848. | 

127. Despre cele opt gânduri ale răutăţii, Filocalia românească, |, 
p. 97, urm. 

gube în ea, ca să ne întristeze, ca să ne mânie, ca să slă- 
bească credinţa în Dumnezeu. 

Sfântul Maxim Mărturisitorul spune: 'impărăţia vicleană 
şi pierzătoare a diavolului... aţâţă puterea poftitoare ca să 
dorească cele potrivnice firii, îndemnând-o să aleagă cele 
sensibile în loc de cele inteligibile; apoi le răscoleşte iuţi- 
mea (mânia) ca să lupte pentru lucrul sensibil ales de pof- 
tă; în sfârşit, învaţă raţiunea să născocească diferitele mo- 
duri ale plăcerilor celor după simţuri (ca să slujească astfel 
simţurilor). Cu un cuvânt ea aşază ca stăpân peste aceste 
puteri (ale sufletului) lucrurile sensibile, sau face să dom- 
nească peste facultăţile sufletului legea pământului...". Dia- 
volul "se ascunde în chip nevăzut în înfăţişările lucrurilor 
sensibile şi cheamă în chip amăgitor spre fiecare din ele 
dorinţele sufletului prin fiecare simţi. EI 'face ca fiecare 
patimă să fie stăpânită de ceva corespunzător din cele sen- 
sibile. Faţa diavolului este poleiala plăcerii, prin care pune 
stăpânire peste orice suflet ce se grăbeşte să o primească 
şi preţuieşte mai mult lucrurile sensibile care vrăjesc sim- 
țurile decât contemplarea celor inteligibile care îngraşă 
mintea'128, 

Lupta împotriva ispitelor duhurilor rele cere subţirime 
pentru a le surprinde de la început, dar şi un efort încordat 
şi o tenacitate neobosită, pentru a nu ne lăsa luaţi în stă- 
pânire de ele. Dar lupta aceasta n-o poate duce cu succes 
omul singur. Puterea şi succesul ei îi vin de la trupul lui 
Hristos cel curat şi izvor al puterii de curăţie. 

Dacă Satana a compromis trupul şi sensibilitatea lui 
umană şi suprafaţa sensibilă a lumii, Hristos a restabilit va- 
loarea lui şi a lumii sensibile. EI a făcut sufletul purtător de 
dumnezeire şi prin aceasta a restabilit puritatea trupului şi 
a sensibilităţii lui şi rolul lumii de a fi un transparent al iui 


128. Răspunsuri către Talasie, Filocalia românească, III, p. 200-201. 

Dumnezeu. El a arătat că răul nu e legat în mod fatal de 
trup şi de lume. Ela restabilit în acelaşi timp puterea voin- 
ţei umane, de a ţine trupul nestăpânit prin sensibilitate de 
suprafaţa lumii. Trupul şi simţurile lui au devenit în el ceea 
ce trebuiau să fie, organ de sesizare curată a lumii sensi- 
bile; iar aceasta, loc transparent al prezenţei lui Dumnezeu. 

Dacă răul ar fi fost legat în mod fiinţial de trup și de 
lume, întruparea Fiului lui Dumnezeu nu ar fi avut nici un 
rost. La fel, dacă omul ar fi fost iremediabil luat în stăpâ- 
nire de rău. Numai pentru că răul nu a fost legat esenţial de 
om şi de lume - şi pentru că răul nu s-a produs din iniţiati- 
va exclusivă a omului, care nu a fost numai autor al răului, 
ci şi victimă pasivă a lui, protestând prin ceea ce a rămas 
bun în el în mod neincetat împotriva răului spre care e ispi- 
tit —, Fiul lui Dumnezeu S-a întrupat, având putinţa să strice 
chiar prin trup lucrurile diavolului (1 In 3, 8). 

Pe de altă parte, un progres real al nostru şi al relaţiilor 
noastre cu semenii nu ne poate aduce decât lupta cu pa- 
Siunile, ajutată de harul lui Hristos, Care Se opune oricărei 
căderi a naturii Sale umane sub robia pasiunilor. 











III 
Căderea protopărinţilor şi urmările ei 


1. Cât a durat starea primordială? 


Nu ştim cât a rămas omul în starea primordială. Însă el 
n-a apucat să se consolideze în ascultarea de Dumnezeu şi 
să progreseze în cunoașterea Lui, pentru că în acest caz 
căderea nu s-ar mai fi produs cu atâta uşurinţă, sau nu s-ar 
fi produs deloc. 

Sfântul Maxim Mărturisitorul spune: 'Şi iarăși poate că 
pom al cunoştinţei binelui şi răului s-a numit zidirea celor 
văzute, fiindcă are şi raţiuni duhovniceşti care hrănesc min- 
tea, dar şi o putere naturală, care pe de o parte desfătează 
simţirea, pe de alta perverteşte mintea. Deci contemplată 
duhovnicește, ea oferă cunoştinţa binelui, iar luată tru- 
pește oferă cunoştinţa răului. Căci celor ce se împărtăşesc 
de ea trupeşte, li se face învăţătoare în ale patimilor, făcân- 
du-i să uite de cele dumnezeiești. Poate de aceea a interzis 
Dumnezeu omului cunoştinţa binelui și răului, amânând 
pentru o vreme împărtăşirea de ea, pentru ca, mai întâi, 
precum era drept — cunoscându-şi omul cauza sa prin co- 
muniunea cu ea în har şi prin această comuniune prefăcând 
nemurirea dată lui după har în nepătimire şi neschimbabi- 
litate, ca unul ce a devenit deja dumnezeu prin îndumne- 
zeire -— să privească cu Dumnezeu fără să se vatăme şi cu 
totul liber făpturile lui Dumnezeu şi să primească cunoştin- 
ţa lor cu Dumnezeu ca Dumnezeu, dar nu ca om, având 
după har în chip înţelept aceeași cunoştinţă a lucrurilor ca 
Dumnezeu, datorită prefacerii minţii şi simţirii prin îndum- 
nezeire"129, 


129. Răspunsuri către Talasie, Filocalia românească, III, p. 12. 

Tot aşa, Nichita Stithatul, dezvoltând această idee, de- 
clară că pomul cunoştinţei binelui şi răului este simţirea 
aplicată lumii sensibile sau trupului. Omul putea contem- 
pla lucrurile sensibile fără pericol, printr-o simţire călăuzită 
de minte. Privirea lucrurilor sensibile, cu o simţire necălău- 
zită încă de o astfel de minte întărită, era periculoasă. De 
aceea trebuia să crească mai întâi la capacitatea de a privi 
cu o simţire călăuzită de mintea înduhovnicită!50. 

Aceeaşi opinie o exprimă şi Sfântul Grigorie Palama, 
precizând-o şi mai mult: 'Le-ar fi fost de folos protopărinţi- 
lor, care trebuiau să petreacă în locul acela sfânt, să nu uite 
nicidecum de Dumnezeu, ci mai degrabă să se exercite 
încă şi să rămână, ca nişte copii, la cele simple şi cu ade- 
vărat bune şi să se desăvârşească prin deprinderea con- 
templativă. Să nu păşească la o încercare câtă vreme erau 
încă nedesăvârşiţi, aflându-se într-o stare de mijloc, şi pu- 
teau fi duşi de forţa celor întrebuințate cu uşurinţă, fie spre 
bine, fie spre contrariul'151. 

Am putea deduce că starea primordială a durat foarte 
puţin, căci în această stare aflată la mijloc între ascultare şi 
neascultare protopărinţii trebuiau să se manifeste de la 
început fie ascultând, fie neascultând. Dacă s-ar fi manifes- 
tat o vreme ascultând, ar fi început să se obişnuiască în 
bine, şi căderea ar fi devenit mai grea. Deci se pare că în- 
dată ei s-au lăsat ispitiţi de neascultare. Starea primordială 
ar indica mai mult starea cu care protopărinţii au venit la 
existenţă prin actul creator al lui Dumnezeu, şi în care erau 
chemaţi să persiste şi să înainteze ca în starea lor normală. 
Sfântul Vasile cel Mare vorbeşte direct de 'repeziciunea' cu 
care Adam s-a decis pentru neascultare. Dar tot el afirmă 
existenţa reală a unui scurt răstimp anterior deciziei pentru 


130. Nichita Stithatul, Vederea raiului, Filocalia românească, VI, 
p. 362-363. 

131. Capete naturale, teologice..., 50, Filocalia greacă, ed. a Il-a, 
vol. li, p. 319. 

rău. El ne dă să înţelegem că starea primordială înseamnă 
propriu-zis faptul că omul n-a ieşit rău din actul creator al 
lui' Dumnezeu, ci răul a fost ales de om. Deci a avut un 
scurt răstimp de cumpănire înainte de alegere. Dumnezeu 
nu putea crea pe om rău. Dar voia ca omul să se întărească 
în bine şi prin propria-i conlucrare. 

Sfântul Vasile cel Mare vorbește chiar de o îngâmfare 
din săturare. Prea le avea omul pe toate de-a gata, fără să 
fi crescut duhovniceşte prin eforturi pentru câştigarea lor. 
În loc să se decidă la acest efort pentru persistarea şi 
înaintarea în participarea la cele bune, dar mai puţin sen- 
sibile, a preferat să aleagă să se bucure, fără nici un efort, 
de bunuri mai uşor sesizabile. Faptul că şi natura era fru- 
mosă şi îmbelşugată, corespunzând frumuseţii sensurilor și 
realităţilor inteligibile, a constituit o ispită pentru om: de a 
se bucura mai curând de ceea ce era mai la îndemână 
decât de ceea ce cerea un efort pentru a-l cunoaște şi a se 
bucura de el. "Deci a fost cândva Adam la o înălţime, nu a 
locului, ci a voinţei, şi anume atunci când, recent (&prw) 
însufleţit şi privind spre cer, s-a bucurat de cele văzute, 
iubind pe Binefăcătorul, Care i-a dăruit viaţa veşnică, l-a 
odihnit cu desfătările raiului, i-a dat stăpânire ca cea a în- 
gerilor şi o petrecere ca a arhanghelilor şi l-a făcut auzitor 
al glasului dumnezeiesc. Fiind ocrotit în toate acestea de 
Dumnezeu şi bucurându-se de bunătăţile Lui, săturându-se 
repede (ra) de toate şi oarecum îngâmfându-se de sătul, 
a preferat desfătarea arătată ochilor trupeşti, în locul fru- 
museţii inteligibile, şi a pus săturarea stomacului mai pre- 
sus de bucuriile duhovniceşti. Astfel a ajuns îndată afară 
din rai, fără de petrecerea aceea fericită, rău nu din con- 
strângere, ci din neinţelepciune (&poviia). De aceea a pă- 
cătuit din voinţa rea şi a murit din pricina păcatului"!52. 


132. Op. cit., P. G. 31, col. 345, 

"Abulia' de care vorbeşte Sfântul Vasile înseamnă în 
parte imprudenţă, în parte lipsă de voinţă, o lene a voinţei. 
Omul a căzut din imprudenţă şi din lenea de a face un 
efort, de a-şi folosi libertatea. Dumnezeu îl voia pe om să 
crească în libertate prin efortul propriu. Libertatea ca semn 
al puterii spiritului nu e numai un dar, ci şi un rezultat al 
efortului. Omul a refuzat acest efort de la început şi a căzut 
în robia plăcerii uşoare a simţurilor. Dumnezeu i-a insuflat 
omului spiritul. Dar spiritul insuflat era în mare parte o po- 
tenţă, care trebuia actualizată de către om. Poruncindu-i să 
nu mănânce din pomul simţirii fără să fie călăuzit de liber- 
tatea spiritului, Dumnezeu i-a poruncit de fapt să fie tare, 
să rămână liber şi să crească în spirit, sau în libertate. Po- 
runca aceasta apela ea însăşi la libertatea omului. 

Căderea oamenilor de la Dumnezeu a constat formal 
într-un act de neascultare. Prin însuşi acest act s-au rupt in- 
terior de Dumnezeu, din dialogul pozitiv cu EI. Ei n-au mai 
răspuns lui Dumnezeu, crezând că prin aceasta îşi afirmă 
libertatea, autonomia. De fapt acest act a fost începutul 
închiderii egoiste a omului în sine. Prin aceasta a devenit 
sclavul său propriu. Socotind că devine domn peste sine, a 
devenit sclavul său. Omul e liber numai dacă e liber şi de 
sine pentru alţii, în iubire, dacă e liber pentru Dumnezeu, 
sursa libertăţii, pentru că e sursa iubirii. Dar neascultarea a 
folosit ca prilej porunca de a nu gusta din pomul cu- 
noştinţei binelui şi răului. 


2. Înţelesul pomului cunoştinţei binelui şi răului 
şi al pomului vieţii 


Părinţii menţionaţi lasă să se înţeleagă că prin aceşti 
doi pomi se percepe aceeaşi lume: privită printr-o minte în- 
duhovnicită, ea este pomul vieţii şi ne pune în legătură cu 
Dumnezeu; iar privită şi folosită printr-o simţire dezlegată 
de mintea înduhovnicită, ea reprezintă pomul cunoştinţei 
binelui şi răului şi desface pe om de Dumnezeu. 

Sfântul Grigorie de Nyssa o spune aceasta într-un fel 
propriu, făcând o analiză a caracterului ambiguu al pomu- 
lui cunoştinţei binelui şi răului. Pomul cel permis al vieţii e 
tot lucrul, sau mai bine zis toată cunoştinţa şi experienţa 
prin care omul sporeşte în bunătatea reală. lar pomul cu- 
noştinţei binelui şi răului, adică cel interzis, este de aseme- 
nea tot lucrul sau toată cunoştinţa şi experienţa de care se 
împărtășește omul amăgit de ideea că este bună, dar în 
realitate este rea: 'Ce este acel 'tot pomul" al cărui fruct e 
viaţa, şi, iarăşi, acest (pom) amestecat, al cărui sfârşit e moar- 
tea? Căci recomandând înainte împărtăşirea îmbelşugată 
de tot pomul, interzice apoi printr-o rațiune şi grijă oare- 
care împărtășirea de cele comune'1553. 

Ca şi Părinţii menţionaţi înainte, Sfântul Grigorie de 
Nyssa înţelege pomul cunoștinței mai ales în aspectul sen- 
sibil al lumii, dar stăruie într-un chip deosebit asupra fap- 
tului că acest aspect poate naşte răul în om, prin aceea că 
e sesizat exclusiv prin simţirea lui. În sine, nu e rău nici 
aspectul sensibil al lumii; dar el poate deveni mai pericu- 
los pentru om datorită simţurilor care, înainte de o întărire 
spirituală a lor, se pot aprinde uşor de frumuseţea sensibilă 
a lumii. De aceea e mai bine ca omul să-şi concentreze 
atenţia spre sensurile spirituale ale lumii până ce se întă- 
reşte duhovniceşte154%. Pericolul concentrării simțţirii la as- 
pectul sensibil al lucrurilor provine, după Sfântul Grigorie 
de Nyssa, din putinţa naşterii pasiunilor în om datorită în- 
rudirii lui trupeşti cu natura animală!35. Deci aspectul sen- 
sibil al lumii capătă caracterul de pom al binelui şi răului, 
amestecat, prin întâlnirea simţirii omului cu aspectul sen- 


153. De hominis opificio, P. G. 44, col. 197. 

134. Sfântul Vasile cel Mare socotește totuşi că pomul cunoștinței 
binelui şi răului a fost un pom particular, dar nu era rău prin el însuşi, ci 
ispititor prin frumuseţea și dulceaţa fructelor lui, deci ca reprezentant al 
frumuseţii şi dulceţii sensibile a creaţiunii. (Op. cit., P. G. 31, col. 298). 

155. Op. cit., P. G. 44, col. 192. 

sibil al lucrurilor, fără a fi călăuzită de o minte înduhovni- 
cită. La aceasta mai contribuie şi Satana, în chipul şarpelui, 
simbol al insinuărilor viclene. "Deci e amestecat fructul acela, 
având ca avocat al său pe şarpe, poate pentru motivul că 
răul nu se arăta gol de sine, după natura sa'. Răutatea ar fi 
ineficace dacă nu s-ar colora în nici un bine prin care să 
atragă spre poftirea ei pe cel amăgit. "Deci firea răului este 
amestecată, având în adânc pierzania, ca pe un vicleşug 
ascuns, iar în amăgirea de la arătare înfăţişând un oarecare 
chip al binelui. Culoarea frumoasă a argintului pare bună 
iubitorului de arginţi; dar iubirea de arginţi devine rădăcina 
tuturor relelor... Aşa e cu toate păcatele... Nu e nici absolut 
rău, deoarece se învăluie în floarea binelui, nici pur bine, 
deoarece sub el se ascunde răul... De aceea, arătând şar- 
pele fructul rău al păcatului, nu a arătat vederii răul în natu- 
ra ce o avea; căci nu s-ar fi lăsat omul ispitit de răul vădit. 
Ci,înfrumuseţându-l la arătare cu o vedere atrăgătoare şi 
vrăjind gustul cu o plăcere pentru simţire, i s-a părut femeii 
acceptabil... şi luând, a mâncat. lar mâncarea a devenit 
maica morţii pentru oameni'156. 

Răul nu poate cuceri prin el însuşi. Răul se împodo- 
beşte cu florile binelui. Omul păstrează în sine o rămăşiţă 
de neşters a binelui. El trebuie să se amăgească cu părerea 
că păcatul pe care-l face are justificarea prin bine. Răul e 
ambiguu din neputinţa sa de a sta prin sine. De aici şi per- 
versitatea la care trebuie să recurgă orice ispititor, ca să 
înduplece pe cineva să facă răul propus, prezentându-l ca 
bine. Desigur, cine se lasă amăgit păstrează în amăgirea lui 
o doză de nesinceritate. El consimte să fie amăgit, işi dă 
seama că este amăgit. Dar trebuinţa de a se amăgi e un mi- 
nimum de bine rămas în el, ca un fel de pod şubred, prin 
care intră răul. Fără acesta, nu poate intra răul în el. 


136. Op. cit,, col. 200. 

Răul oferă o dulceaţă sau un bine iniţial, dar la sfârşit 
işi arată efectul distrugător. Diavolul nu are prea mare ne- 
voie să-l amăgească pe om în privinţa începutului, căci 
acesta e cuceritor prin sine. EI are nevoie să-i liniştească 
sufletul de temerea faţă de sfârşitul, sau de urmările faptei 
rele. Câtă vreme glasul lui Dumnezeu, care răsuna în con- 
ştiinţa profundă şi sinceră a femeii, îi spune: 'De veţi mân- 
ca din pom, cu moarte veţi muri' şi opune această temere 
şoaptei ispititoare a şarpelui, acesta îi spune, amăgind-o: 
"Nu veţi muri, ci veţi fi ca Dumnezeu', apoi îşi întărește li- 
niştirea aceasta privitoare la sfârşitul faptei rele cu arătarea 
dulceţii iniţiale. 

Sfântul Vasile cel Mare interpretează altfel binele şi răul 
legate de fructul acestui pom. Interpretarea lui deschide o 
perspectivă optimistă spre viitor. Dar ea nu e în contrazi- 
cere cu cea a Sfântului Grigorie de Nyssa, ci o completea- 
ză. Sfântul Vasile vede binele și răul săvârşit de Adam în 
faptul că mâncând din acel pom a săvârşit pe de o parte un 
act de neascultare, pe de alta a fost dus la cunoştinţa goli- 
ciunii, deci a ruşinii. Invers ca la Sfântul Grigorie, dacă în- 
ceputul e rău, sfârşitul e bun. Mai bine zis, după sfârşitul 
rău, sau spre întâmpinarea lui, se naște în oameni căinţa. 
În cazul lui Adam, prin mâncare s-a născut în el ideea să-şi 
pregătească îmbrăcăminte ca să se înfrâneze de la porni- 
rile trupeşti. În general, ispita şarpelui a trezit pe primii oa- 
meni la lupta de apărare împotriva ispitelor lui, la lupta 
pentru biruirea Satanei. Dumnezeu însuşi a pus în om por- 
nirea aceasta de luptă împotriva Satanei. Această pornire 
va duce la înfrângerea Satanei în Fiul Omului, Hristos. În 
Acesta e ultimul sfârşit al luptei. 'Duşmănie voi pune între 
tine şi femeie, între sămânţa ta şi sămânţa ei: Aceasta îţi va 
zdrobi capul, iar tu Îi vei împunge călcâiul" (Fac. 3, 15). 
Chiar frumuseţea pomului a fost pentru oameni un prilej 
de a lupta cu ispitele lui. Desigur, omul nu va putea birui 
singur asupra răului introdus în el. Dar nici răul nu va des- 

fiinţa cu totul binele din el. Omul va rămâne într-o stare 
ambivalentă. Accentuând asupra luptei în favoarea binelui 
din sine, împotriva răului care de asemenea era prezent în 
sine, Sfântul Vasile cel Mare zice: 'De aceea s-a sădit un 
pom purtător de fructe frumoase, pentru ca, în reținerea de 
la dulceaţă, care arată prin înfrânare binele, să ne învred- 
nicim cu dreptate de cununile răbdării. Căci mâncării i-a ur- 
mat nu numai neascultarea, ci şi cunoştinţa goliciunii'157. 

După interpretările Sfinţilor Părinţi, cunoştinţa binelui şi 
răului, dobândită din îmbinarea între activitatea simţurilor 
şi aspectul sensibil al lumii, constă într-o cunoaştere a pa- 
siunilor născute în om, iar după interpretarea specială a 
Sfântului Vasile, şi în lupta împotriva acestor pasiuni. În ge- 
neral, din interpretarea patristică rezultă că omul prin că- 
dere s-a ales cu cunoștința răului în sine, dar n-a fost cu 
totul copleșit de el; ci a păstrat şi o opoziţie împotriva lui, 
fără să reuşească însă să ducă la capătul biruitor această 
luptă, 


3. Caracterul ambiguu, contradictoriu şi amăgitor 
al stării căzute a omului 


Din implicarea reciprocă a stării de neascultare ca de- 
părtare de Dumnezeu şi a pornirii pasionale, născută din 
împletirea între simţualitate şi aspectul sensibil al lumii, 
rezultă un înţeles mai complex al acestei triste cunoaşteri 
a binelui şi a răului, sau a căderii omului. 

Rezultă neascultarea, mândria şi pofta noastră egoistă 
ca slăbire a spiritului. lar ele produc o restrângere a cu- 
noaşterii creaţiei lui Dumnezeu, omul privind la ceea ce 
poate domina şi la ceea ce îi poate satisface nevoile şi plă- 
cerile trupeşti, devenite pasiuni. Pasiunile trupeşti vor sus- 
ține, la rândul lor, mândria omului care le satisface. Omul 
va fi mândru cu nevoile şi cu pasiunile sale exclusiv mate- 


137. Op. cit., P. G. 31, col. 348. 

riale; acestea se vor justifica cu mândra pretenţie a lui, de 
fiinţă autonomă. 

Dar trebuie să menţionăm că,prin descrierea acestei 
restrânse cunoaşteri a creaţiei, am trecut deja la urmările 
păcatului, întrucât mai ales chipul acesta restrâns al lumii, 
dar în parte şi cunoașterea aceasta restrânsă, stăpânind in 
om fără voie, nu mai sunt produse de un păcat actual. 

Cunoștința aceasta restrânsă e adaptată înţelegerii lu- 
mii ca ultimă realitate, dar ca o realitate cu caracter de 
obiect menit să satisfacă exclusiv nevoile trupeşti ale crea- 
turii raţionale, devenite pasiuni. Această cunoştinţă se adap- 
tează pasiunilor şi mândriei umane, sub puterea cărora a 
căzut, şi ea vede în creaţie un vast obiect opac şi ultim fără 
nici o transparenţă, fără nici un mister, care o depăşeşte. E 
o cunoştinţă care a început printr-un om nedezvoltat du- 
hovniceşte şi a rămas pe măsura lui, oprind creşterea lui 
duhovnicească în legătură cu orizontul mai presus de lu- 
mea sensibilă. E o cunoştinţă care acoperă ceea ce este 
esenţial în creaţie, deci o cunoştinţă în sensul ironic în care 
Dumnezeu vorbeşte despre ea în Facerea 3, 22. E o cu- 
noștinţă care nu va cunoaște niciodată sensul ultim al rea- 
lităţii, scopul ei. 

Greutatea de a cunoaşte caracterul transparent al crea- 
ţiei şi al persoanei proprii, care deschide sensurile lor infi- 
nite, vine şi din faptul că şi creaţia, şi persoana umană nu 
mai pot opri procesul de corupere care duce pe fiecare om 
la moarte. Dacă Adam n-ar fi păcătuit, creatura conştientă 
ar fi înaintat spre un fel de mişcare 'stabilă', în tot mai 
multă convergenţă şi unificare a părţilor creaţiei, a omului 
în el însuşi, a oamenilor între ei şi cu Dumnezeu, într-o miş- 
care a iubirii universale, într-o copleşire a creaţiei de Duhul 
dumnezeiesc. Prin cădere a intrat în creaţie și o mişcare 
spre divergență, spre descompunere. Numai prin fristos, 
ca Dumnezeu întrupat, părţile creaţiei au început să se re- 
compună pentru a da posibilitate viitoarei ei transfigurări. 





CĂDEREA PROTOPĂRINŢILOR ŞI URMĂRILE EI 495 


Pentru că din Hristos se revarsă în creaţie Duhul unificator 
şi veşnic viu. 

Dar menţionăm că în viziunea ortodoxă,lumea nu a 
luat, după cădere, un chip total şi fatal opac și nici cunoaş- 
terea omului nu s-a restrâns cu totul la o cunoaştere adap- 
tată unui chip opac, netransparent, al lumii. Oamenii pot 
străpunge parţial această opacitate printr-o altă cunoaştere 
şi o şi străpung adeseori. Dar nu pot învinge total această 
opacitate şi cunoaştere adaptată ei. Acestea rămân struc- 
turi dominante. 

Am mai văzut că lumea are sens numai prin faptul că 
poate fi condusă, fiind maleabilă, spre un mod de existenţă 
superioară şi eternă, spre adevărul sau binele desăvârșit, 
care constă în iubirea și unirea între Dumnezeu şi lume, 
între oameni și Dumnezeu şi între oamenii înșiși; adică nu- 
mai dacă e văzută ca un mediu transparent, în subţiere 
spre relaţia de iubire deplină între Dumnezeu și oameni şi 
între oamenii înşişi. 

Creaţia a fost rânduită să fie un loc în care Dumnezeu 
să poată vorbi şi să poată lucra în vederea acestui scop, un 
loc în care noi să putem răspunde lui Dumnezeu prin cu- 
vântul şi faptele noastre, angajându-ne pe drumul acestei 
comuniuni în dezvoltare, voită de Dumnezeu. Creaţia îşi 
împlineşte rostul atunci când ea mai rămâne ca un loc în 
care fiinţa noastră poate întreţine un oarecare dialog cu 
Dumnezeu, care se poate dezvolta numai dacă mai rămâne 
totuşi văzută măcar în parte ca un dar al lui Dumnezeu, ca 
bază a darului superior al mântuirii, prin care va fi scăpată 
de starea actuală de coruptibilitate şi moarte. 

Lumea a fost creată cu calităţile corespunzătoare aces- 
tui scop. Prin cădere ea a devenit însă în mare parte opacă, 
retragerea Duhului dumnezeiesc din ea slăbindu-i însuşirea 
de mediu transparent între Dumnezeu şi oameni şi între 
aceştia înşişi. Prin retragerea Duhului din ea şi din om, 
aceasta nu mai are maleabilitatea originară şi nici omul 

forţa spiritului prin care să o poată conduce spre deplina 
stare de mediu de comunicare între Dumnezeu şi el şi între 
el şi semenii săi. Ea permite încă la fiecare punct al fiecărei 
serii cauzale alegerea multor direcţii cauzale, ba chiar rea- 
lizarea unor efecte, care covârşesc efectele care stau în 
puterea cauzalităţii fireşti. Dar ea nu mai dă putinţa unei 
folosiri uşoare a întregii ei maleabilităţi, iar între oameni 
arareori se găsesc unii care să câştige prin efort atâta forţă 
spirituală prin legătura lor cu energia divină, încât să covâr- 
şească însăşi cauzalitatea firească,deschizând o ieşire şi o 
vedere spre zările viitoare ale sensului deplin al existenţei, 
al plenitudinii vieţii, al binelui şi al adevăratei spiritualităţi. 

Dar chiar prin aceste rare străpungeri într-un orizont su- 
perior al binelui deplin, simţim că aceasta s-ar putea face 
în mod peremptoriu dacă puterile noastre spirituale s-ar 
reunifica şi s-ar întări, dacă raţiunea ar fi totdeauna unită 
cu iubirea. În insuficienta lor unire, în slăbirea fiecăreia din 
acestea prin despărţirea lor, în divergenţa lor, care nu per- 
mite nici o cunoaştere deplin pătrunzătoare, nici o reali- 
zare fără lipsuri a binelui, simţim o prezenţă a păcatului. În 
rai, Adam vedea cu o minte care era plină de iubire, cu un 
suflet umplut de puterea Duhului dumnezeiesc, nu numai 
pentru că el însuşi era deplin unificat, ci şi pentru că trăia 
într-o creaţie plină de Duhul dumnezeiesc. Nu era nici o 
separație între creaţie şi lumea energiilor divine, nici o con- 
tradicţie între tendinţele omului, nici o separație între ele şi 
puterile superioare dumnezeieşti. Adam avea deschise di- 
mensiunile nesfârşite ale profunzimii, putea cu uşurinţă să 
rămână fără greutate pe treptele binelui. Creaţia deschisă 
infinitului îl ferea de strâmtorare, nu-i apărea ca o realitate 
îngustă, închisă; asociată cu raționalitatea, ea îşi lărgea di- 
mensiunile până la sensul deplin, căci existența umană nu 
era retezată în scurtă vreme de moarte. 

Pentru cei ce se ridică în Hristos din această îngustare 
a creaţiei, moartea nu are ultimul cuvânt. Existenţa se în- 

tinde în infinit dincolo de ea. Raţionalitatea îşi capătă pen- 
tru ei sensul deplin, şi existenţa la fel. Ei işi văd asigurată 
durata eternă, conformă valorii persoanei lor pe care o 
simt. Valoarea eternă a persoanei umane e asigurată de 
faptul că însăşi baza supremă a existenţei are caracter de 
persoană, ca parteneră de comuniune şi de iubire eternă a 
omului. Reintrarea acestuia în comuniunea cu Dumnezeu îl 
scapă de moartea eternă. 

Renunţând la comuniunea cu Dumnezeu şi cu semenii, 
omul a restrâns cunoaşterea sa la cunoaşterea lumii ca 
obiect. EI a slăbit în cunoaşterea Subiectului divin, superi- 
or lumii, căci cunoaşterea Subiectului divin se realizează în 
comuniunea cu El şi nu-i dă omului niciodată posibilitatea 
de a fi suveran asupra Lui. Voind să cunoască totul deplin 
sau numai raţional, el rămâne numai la aspectul de obiect 
al lumii şi al corpului uman. Rămânând cu cunoaşterea 
strict raţională a naturii şi a semenilor, a despărţit cunoaş- 
terea de înţelegerea creaţiei ca dar al lui Dumnezeu şi de 
iubirea lui Dumnezeu ca dăruitor continuu al ei şi al seme- 
nilor ca parteneri ai unui dialog al iubirii. 

Dar nu se poate spune că cunoaşterea raţionalităţii na- 
turii prin mijlocirea raţiunii umane nu reprezintă şi ea o 
dezvoltare a spiritului uman. Avem astfel şi în aceasta o 
ambiguitate, care înseamnă o creştere şi o slăbire simul- 
tană a puterilor noastre, simbolizată de pomul cunoştinţei 
binelui și răului, 

Cunoştinţa exclusiv raţională a lumii prin separări, limi- 
tări şi generalizări, la care s-a redus omul, nu-i dă cunoaş- 
terea întregii existenţe şi nu-i procură viaţa spirituală întrea- 
gă, pentru că îl lasă în afara comuniunii cu Subiectul su- 
prem şi cu subiectele semenilor. Îl lasă lipsit de viaţa eter- 
nă şi de perspectivele de cunoaştere a unei realităţi veşnic 
noi, pe care i le asigură comuniunea cu acel Subiect şi cu 
celelalte. 


32 - Dogmatica - vol. | 

Sfântul Grigorie de Nyssa atrage atenţia asupra faptului 
uimitor că tot în mijlocul raiului era şi "pomul vieţii”. Aceasta 
înseamnă că ambii se aflau în acelaşi punct central, căci nu 
pot fi două puncte centrale. Aceasta poate să însemne că 
aceeaşi lume, sesizată exclusiv prin simţuri şi prin raţiunea 
pusă în slujba simţurilor, este un izvor al binelui care nu e 
bine; dar sesizată în semnificaţia ei de o rațiune mai adânc 
văzătoare, care, dimpotrivă, ia simţirea în slujba ei, e un 
izvor al vieţii. Deci "pomul vieţii' este fie aceeaşi lume se- 
sizată prin "minte", fie Dumnezeu care se vede prin lumea 
astfel sesizată. Un "pom al vieţii" e orice persoană a altuia, 
care este sursa vieţii mele, prin iubirea ei faţă de mine; iar 
"Pomul vieţii' prin excelenţă şi atotcuprinzător e Persoana 
absolută, ca sursă a iubirii nesfârşite faţă de toţi şi a iubirii 
tuturor persoanelor între ele. 

O întrebare ar fi, în acest caz: în ce sens se spune în 
Facerea că Dumnezeu a scos pe Adam și pe Eva după 
cădere din rai, ca să nu mănânce din "pomul vieţii' şi să fie 
vii? Cum ar mai fi putut ei să mănânce din lume prin 'min- 
te' şi să fie vii, odată ce au căzut de la această capacitate? 
Nu a încetat lumea prin însăşi căderea oamenilor să mai fie 
un "pom al vieţii'? Sau nu s-a ascuns prin aceasta "pomul 
vieţii“ în adâncul lumii? Poate că tocmai aceasta ține să 
spună Facerea, chiar dacă o atribuie şi unui act special al 
lui Dumnezeu. Adam și Eva au căzut de la vederea lui Dum- 
nezeu într-o lume devenită netransparentă şi printr-o retra- 
gere a lui Dumnezeu de la vederea lor. Dumnezeu nu Se 
comportă pasiv în faţa căderii lor: ei sunt scoşi de la po- 
mul vieţii şi printr-o retragere a acestui pom de la posibili- 
tatea lor de vedere. Lumea devine netransparentă și produ- 
cătoare de moarie şi de corupţie nu numai prin fapta oa- 
menilor, ci şi prin actul lui Dumnezeu, Care-Şi retrage unele 
energii ale Lui din ea. Faptul că se spune că pomul vieţii a 
rămas undeva de unde oamenii au fost scoşi, înseamnă 
poate că lumea a rămas în sine un pom potenţial al vieţii, 

a rămas potenţial transparentă, dar oamenii au căzut de la 
această cunoaştere a ei. Ei n-au mai văzut lumea ca 'gră- 
dină', ca rai al deplinătăţii vieţii, prin care 'umbla Dum- 
nezeu'; ei n-au mai văzut lumea în semnificaţia ei deschisă 
infinitului personal al lui Dumnezeu. E semnificativ că sfin- 
ţii, care prin Hristos s-au ridicat peste alipirea exclusivă la 
creaţie, văd în ea reliefuri şi dimensiuni ascunse pentru cei 
ce nu ştiu decât de lume. Sfântul Simeon Noul Teolog de- 
scrie ordinea vieţii de veci, văzută în parte de el încă de 
aici, în culori de negrăită frumuseţe şi armonie. Se poate 
spune că tocmai cei ce se lipesc exclusiv de suprafaţa crea- 
ţiei pierd viziunea adâncimii ei în Dumnezeu, pierd lumea 
ca pom al vieţii, ca un potir care ne poate îmbia la viaţa 
dumnezeiască fără de moarte, şi sunt în afara lumii ca 'gră- 
dina' prin care umblă Dumnezeu, persistând într-o lume 
care, alături de grâu, rodeşte 'spini şi pălămidă', într-o lume 
a sudorilor, a plăcerilor amestecate cu dureri. După cre- 
dinţa creştină, în iad păcătoşii sunt în întunericul din afară 
de lumea reală. Noi vedem că invidioşii urâţesc chipurile 
persoanelor umane şi lucrurile lor. Nu văd lumina ce le vine 
din alt plan. Le rămâne ascunsă dimensiunea spre infinit a 
persoanelor şi transparenţa lucrurilor spre infinitatea Cau- 
zei lor personale ultime. Marele invidios, Satana, nu poate 
suporta lumea ca operă frumoasă şi ordonată a lui Dum- 
nezeu şi aduce numai dezordine în ea şi el însuşi este întru- 
chiparea maximei urâţenii. El urăşte nu numai pe oameni, 
ci lumea întreagă, şi încearcă să-i împiedice să vadă frumu- 
seţea ei, căutând să o reducă la un simplu obiect de pofte 
inferioare şi la un motiv de vrajbă. Îi atrage şi pe oameni 
spre acest chip al ei, ca să uite de Dumnezeu, de adâncu- 
rile spiritualităţii şi bunătăţii. 

Cei ce nu se lasă ispitiţi de el descoperă până la urmă 
măreţia și frumuseţea reală a creaţiei, o dată cu descope- 
rirea Duhului dumnezeiesc, reintors în ei şi în ea. Lipsa din 
iad a vieţii în Dumnezeu e și o lipsire de normalitatea lumii, 

o transformare a ei într-o îngrămădire de umbre halucinante 
purtate de mişcări haotice. E o înfundare într-un coșmar, în 
pseudorealitatea eu-lui desprins de adâncimea consistentă 
a lumii, ca mijloc transparent al plenitudinii de viaţă a lui 
Dumnezeu. În rai toate erau frumoase, pentru că erau ges- 
turi concretizate ale iubirii nesfârşite a lui Dumnezeu sesi- 
zate prin iubire de Adam şi Eva. După aceea apar în exis- 
tenţă şi trăsături urâte, otrăvitoare, monotone, sau le face 
păcătosul astfel. Creaţia în general își pierde chipul binelui 
neamestecat cu răul, adâncimile deschise cunoaşterii infi- 
nite, şi scoate la iveală, prin omul păcătos, un chip ameste- 
cat cu dureri, cu multe eșecuri și nedeplinătăţi. Creștinis- 
mul leagă de păcat, sau de ruperea de Duhul lui Dum- 
nezeu, împuţinarea vieţii sufleteşti, sau moartea sufleteas- 
că, deci și bolile, coruperea şi moartea fizică. Prin păcat, 
sau prin retragerea Duhului dumnezeiesc, creaţia slăbeşte 
în resursele ei vitale. Fiinţa noastră însăși, în starea de pă- 
cat, poate înainta până la egoismul singularizării, încât 
aproape nu mai ştie dacă există realmente. Permanentiza- 
rea acestei stări în iad este moartea veșnică, după moartea 
ca despărţire a sufletului de trupul ce se descompune. 


4. Cunoaşterea binelui prin practicarea lui 
în comuniune 


Alegând, din mândrie, cunoașterea individualistă raţio- 
nală şi obiectuală a realităţii, Adam a aplicat-o pe aceasta 
şi în chestiunea binelui. Dar binele,şi chiar existenţa,în afa- 
ra comuniunii cu Subiectul divin şi cu subiectele umane, 
are un caracter dubios şi deci şi cunoaşterea lui e dubi- 
oasă. Aceasta afundă ființa noastră într-o tristeţe imensă. 
Căzut în mândria lui, Adam a vrut să decidă de la sine ce e 
bine şi ce există. Binele şi existenţa sunt reduse astfel la 
starea de obiecte ca să poată încăpea în limitele raţiunii 
îngustate şi mândre a insului singuratic. Ele sunt adaptate 
intereselor şi plăcerilor momentane şi strict egoiste. Binele 

şi existenţa adevărată nu se cunosc însă şi nu se experiază 
deplin decât în relaţiile iubitoare cu celelalte subiecte. Tre- 
buie să asculţi respectuos și pe celălalt, ca să descoperi 
alte puncte de vedere şi să cunoşti noutatea lui neconte- 
nită. Trebuie să-l asculţi ca să vezi ce așteaptă şi el de la 
tine, ca să cunoşti nu numai existenţa lui deosebită de a 
lumii, ci şi ce bine aşteaptă el de la tine. Propriu-zis în 
aceasta stă binele pe care-l aşteaptă de la tine şi tu de la 
el: în a fi unul pentru altul izvor de noutate, de comuniune, 
de iubire. Răul nu mai e rău când altul comunică cu tine şi 
tu cu el. E un bine să fii cu altul “şi la bine, şi la rău”. Răul 
e copleşit în comuniune, căci aceasta e o împlinire de fiin- 
ţă. lar binele nu mai e bine când îl impui altuia, dar nu-l iu- 
beşti pe acela, când te ţii departe de comuniunea cu el. Ce- 
lălalt are lipsă propriu-zis de iubirea ta, şi tu, de iubirea lui. 
Prin aceasta îi dai totul şi-ţi dă totul. În nevoia altuia de 
iubirea ta constaţi că exiști cu adevărat, iar în nevoia ta de 
iubirea lui, constaţi că acela există într-un mod superior 
obiectelor; constaţi că te împlineşte şi, prin aceasta, expe- 
riezi binele. Dar prin acestea constaţi că tu exişti întărind 
pe altul în existenţă şi altul există întărindu-te pe tine în 
existenţă. lar iubirea înseamnă rămânere în comuniune. 
Acesta e şi adevăratul bine pentru fiecare partener de 
comuniune. Un bine experiat în izolare individuală nu exis- 
tă, sau nu e ceva de durată. Binele e răspunsul celuilalt la 
necesitatea ta de iubire şi răspunsul tău la necesitatea ace- 
luia. Binele e exerciţiul continuu și în relaţie concretă a res- 
ponsabilităţii omului faţă de semeni. Binele rezultă dintr-o 
adevărată cunoaștere. lar aceasta e cunoașterea în comu- 
niune. Rațiunea adevărată e totodată cuvânt, e comuni- 
care, e participare la realitate, din care cea mai înaltă este 
cea personală. Rațiunea solipsistă nu e decât o frântură de 
rațiune. Ea devine instrumentul tuturor sofisticărilor în folo- 
sul pornirilor egoiste şi mijlocul de justificare a oricărui rău. 

După învăţătura creştină, dacă eu mă orientez numai 
după raţiunea mea în a decide ce e bine pentru celălalt 
şi pentru mine, fac un uz orgolios şi egoist de raţiunea 
mea şi ies din adevăr și din bine. Eu nu întăresc exis- 
tenţa mea în acest caz din comuniunea cu celălalt. O 
astfel de decizie nu-mi poate aduce nicicând un bine 
pentru mine şi pentru celălalt; nu poate spori existenţa 
mea din celălalt şi pe a celuilalt, din a mea. Numai iubi- 
rea sau comuniunea în libertate e izvorul binelui; numai 
ea întăreşte existenţa celor doi în comun; sau numai 
decizia din şi pentru iubire - sau luată în comun din iu- 
bire şi pentru iubirea reciprocă - slujeşte binelui adevă- 
rat, nu decizia singulară, după o normă raţională sta- 
bilită individual. 

Potrivit doctrinei creştine, numai cel ce slujeşte se mân- 
tuieşte (Mt. 20, 26-28). Dacă vreau să slujesc prin rațiune 
binelui meu şi al altuia, n-o pot face în nici un caz numai 
prin raţiunea mea, ci trebuie să consult şi raţiunea lui, căci 
fiecare porneşte de la alte împrejurări şi trebuinţe con- 
crete, şi în orice caz binele ultim se lămureşte în dialog cu 
acela. Nu trebuie să supun raţiunii individualiste binele, ci, 
dimpotrivă, să supun raţiunea individualistă binelui, sau 
raţiunii superioare a comuniunii din iubire; să supun iubirii 
raţiunea. 

Dar din Facerea rezultă că, prin gustarea din pomul cu- 
noștinţei binelui şi răului, omul a voit să cunoască numai 
un bine şi un rău al său în raport cu natura, cu o natură faţă 
de care omul nu simte datorii, nu simte o responsabilitate. 
Numai faţă de persoane omul simte o responsabilitate; şi 
binele constă nu în a profita de natură ca obiect, ci în achi- 
tarea de această responsabilitate, sau de datoriile faţă de 
oameni şi în folosirea naturii în acest scop. 

Un bine conceput numai ca profit individual de la na- 
tură e un bine inferior, trupesc, egoist, nu e un adevărat 

bine nici chiar pentru cel care-l concepe astfel, căci nu dez- 
voltă pe ins spre omul personal. 

Binele se realizează numai din exerciţiul unei responsa- 
bilităţi, sau din împlinirea unor datorii faţă de alte persoane 
care au nevoie de ajutorul meu pentru a se dezvolta, cum 
am eu nevoie de ajutorul lor. Binele este ceea ce trebuie să 
se facă, nu ceea ce este. Deci e ceva deosebit de raţiona- 
litatea naturii socotită numai în ceea ce este, şi nu în ceea 
ce cere să devină prin oameni pentru a duce pe oameni 
mai presus de ea și de fiecare din ei. Binele constă în a iubi 
pe altul ca pe tine însuţi. 

Binele se manifestă prin mijlocirea naturii în fapte ale 
unora pentru alţii. Fructele naturii trebuie prelucrate şi date 
şi altora, nu folosite în mod egoist. De aceea Dumnezeu dă 
oamenilor, după cădere, ca terapeutică, asceza muncii. La 
aceasta s-a adăugat crucea durerii, care spiritualizează şi 
mai mult bucuria de cele sensibile. Femeia primeşte darul 
pruncilor în dureri (Sfântul Maxim Mărturisitorul, Răspun- 
suri către Talasie, 21). 

Binele se cunoaşte numai în dialogul iubitor cu celelal- 
te persoane, în înfrânarea egoismului şi mândriei. Un bine 
pe care l-aş impune altora conform raţiunii mele n-ar avea 
nici o forţă transformatoare. Desigur, binele se impune 
totuşi, însă în alt fel: când iradiază ca o forţă realizată din 
partea unui subiect care a devenit el însuşi bun, când se 
manifestă ca iubire a acelui subiect faţă de celelalte per- 
soane. Binele iradiază în modul cel mai accentuat şi fără 
întrerupere din partea Persoanei supreme, care e supremul 
bine din eternitate. 

Numai din binele care iradiază în persoanele umane 
din acea Persoană supremă, acestea se simt susţinute în 
pornirea de a realiza binele între ele prin comuniunea tot 
mai dezvoltată. 

Binele este o necesitate a naturii umane și forma lui 
concretă se trăieşte şi se stabileşte de persoanele umane 

în relaţia lor de fiecare dată, dar şi în funcţie de relaţia lor 
cu imperativul necondiţionat care se impune ca bine etern 
existent şi continuu comunicat al unei persoane supreme. 
De aceea, porunca iubirii e dată de Hristos, asociată cu iu- 
birea de Dumnezeu. În modul acesta se realizează asemă- 
narea oamenilor cu Dumnezeu. Imperativul binelui nu-l 
poate impune o natură, ci o persoană supremă, chiar prin 
faptul că ea însăși se manifestă în relaţiile cu noi ca bună 
în chip neîncetat şi fără scădere. Acest imperativ e accep- 
tat de mine numai pentru că e o chemare la iubire, ca răs- 
puns la iubirea ei. 

Fără simţirea acută a acestui imperativ al binelui, creş- 
terea noastră în bine nu are putere să se realizeze. Nimeni 
nu reuşeşte să impună binele în relaţia sa cu alţii decât prin 
stăpânirea pornirilor inferioare din sine, care au un carac- 
ter violent egoist. Refuzând poziţia de subiect ascultător şi 
răspunzător în dialogul cu Dumnezeu, Cel ce face bine tu- 
turor şi-l cere implinit de toţi între ei, creatura conştientă 
şi-a slăbit poziţia de fiinţă răspunzătoare şi faţă de semenii 
săi, afirmându-şi pornirile inferioare şi nedialogice ale 
egoismului. 

Creatura conştientă a refuzat încă din rai realitatea 
adevărată a binelui, ca răspuns pozitiv la cererea Celui 
ce face tot binele, sau ca răspuns pur şi simplu la cere- 
rea celor ce au lipsă de iubirea ei, alegând falsul bine al 
plăcerii egoiste, stoarsă naturii, şi a respins de la început 
dialogul sau comuniunea ca bine adevărat, pentru falsul 
bine, care e rod al exploatării obiectului în interese pur 
egoiste. Criteriul de apreciere a binelui nu i-a mai fost 
cererea de iubire a celuilalt şi, mai presus de toate, a 
Celui ce face EI însuşi tot binele, ci pofta egoistă, dând 
un temei raţional unei porniri neraţionale, şi care folo- 
seşte în mod egoist raţiunea pentru a justifica poftele 
egoiste. Creatura conştientă a pervertit prin aceasta ra- 
ţiunea; a devenit sofistă. 

Punând fiecare ins raţiunea şi munca sa în slujba egois- 
mului, în loc ca raţiunea să mai servească armoniei, a ser- 
vit luptei şi dezbinării. Fiecare a voit să poruncească celor- 
lalţi pentru a-i aservi. Fiecare s-a sărăcit spiritual, nemai- 
vrând să asculte de vederile celorlalţi, să-i cunoască cu 
adevărat, să se deschidă lor, să se îmbogăţească de la ei 
spiritual, pentru că a voit să se îmbogăţească numai din 
exploatarea lor trupească, prin silnicie, nu din dărnicia be- 
nevolă a iubirii lor. De la voinţa de a se folosi de natura sen- 
sibilă fără muncă a înaintat la voinţa de a avea aceste 
roade prin munca altora. 

Sărăcia spiritului a adus slăbirea şi moartea lui, ceea ce 
a avut ca urmare coruperea naturii şi moartea fizică. Dez- 
obișnuindu-se să mai vadă pe ceilalţi ca subiecte libere şi 
iubitoare, acelea devenindu-i opace pentru orizonturile spi- 
rituale ale existenţei, nemaiinţelegând valoarea infinit su- 
perioară a subiectului uman faţă de obiect şi nerespectân- 
du-l, omul n-a mai înţeles nici calitatea de subiect al funda- 
mentului întregii realităţi, reducând-o şi pe aceea la nivelul 
coborât al unei substanţe, al unei legi. al unui obiect dispo- 
nibil cunoaşterii sale egoist-agresive. Redus la sine însuşi 
ca realitate centrală, în mijlocul unei lumi mute şi surde, 
nelibere şi inconştiente, creatura conştientă nu s-a mai în- 
ţeles nici pe sine, fără o pornire oarbă spre satisfacţii bio- 
logice, privind ca la o ciudăţenie şi ca la un factor deran- 
jant al vieţii la spiritul din sine, ca la ceva contrar naturii, 
ca la o excrescenţă nenaturală, de care nu trebuie să ţină 
prea mult seama. 

leșind într-o anumită măsură din dialogul clar cu Dum- 
nezeu, creatura conştientă a pierdut ocazia de a cunoaşte 
sensul de cuvânt al lui Dumnezeu pe care îl are lumea şi 
cuvintele Lui nesfârşite şi îndumnezeitoare în legătură cu 
cuvântul de bază al creaţiei şi inflorirea de sensuri tot mai 
înalte pe urzeala de sensuri a lumii. 


























506 TEOLOGIA DOGMATICĂ ORTODOXĂ 


5, Concluzii generale 


Învățătura creştină crede că prin căderea în păcat crea- 
ţia a devenit, din perdea transparentă a iubirii între noi şi 
Dumnezeu, un zid într-o anumită măsură opac între noi şi 
între noi şi Dumnezeu: deci nu numai motiv de unire între 
noi, ci şi de despărţire şi de vrajbă între noi. Pământul s-a 
întinat prin păcatul lui Adam şi al urmaşilor lui, uneori până 
la pătarea cu sângele crimelor, al războaielor suscitate de 
egoismul, de lăcomia, de invidia lor. Şi-au strâmbat şi aco- 
perit unii altora chipul lor prin neiubire şi dispreţ. O legen- 
dă românească spune că pământul a fost la început trans- 
parent, dar Cain s-a străduit să-l acopere ca să nu se mai 
vadă în el cadavrul fratelui său, Abel. Putem adăuga că şi 
omul era transparent, ca un adevărat frate, semenului; şi 
Dumnezeu era transparent conştiinţei deosebit de sensi- 
bile a lui Adam. Dar pământul poftit aproape cu exclusivi- 
tate a acoperit pe frate, fratelui, şi pe Dumnezeu, conştiin- 
ţei. În multe cazuri trupul nestăpânit în lăcomia lui după 
cele ale simţurilor a acoperit sufletul, iar sufletul stăpânit 
de pasiunile egoiste inferioare a pierdut sensibilitatea con- 
ştiinţei şi deci transparenţa pentru Dumnezeu şi pentru se- 
meni. Adeseori insul stăpânit de porniri ruşinoase a căutat 
să-şi ascundă interiorul faţă de semeni şi de Dumnezeu. 
Adam şi Eva caută să se ascundă din faţa lui Dumnezeu. Ei 
cred că pot să nu mai fie văzuţi de Dumnezeu. Dar Dum- 
nezeu îi vede şi îi ajunge cu glasul Lui. Altfel spus, ei s-au 
dezbrăcat de haina de slavă a nevinovăţiei, văzându-și goli- 
ciunea pe care caută să o acopere stângaci. Fiinţa umană 
nu-şi poate pierde calitatea de fiinţă responsabilă, chiar 
dacă evită adeseori răspunsul adevărat. 

Voința lui Adam de a se ascunde de faţa lui Dumnezeu, 
de a ieşi din comuniunea cu El, nu se poate realiza com- 
plet, dar ea a făcut într-o anumită măsură creaţia şi fiinţa 
noastră netransparente pentru Dumnezeu şi pentru plină- 
tatea bogăției şi iubirii posibile. între oameni. Prin aceasta, 

fiinţa umană a ajuns adeseori la o singurătate chinuitoare, 
asemenea celei a lui Cain. Păcatul a introdus între oameni 
egoism, pofte după cele neesenţiale, slăbire spirituală, 
moartea sufletească, urmată de moartea trupească și de 
moartea veșnică. El a adus şi a făcut să sporească înceţo- 
$area dimensiunilor celor mai esenţiale şi mai frumoase ale 
existenţei: dimensiunea spiritului infinit şi a desăvârșirii nes- 
fârșite în el, dimensiunea de negrăită frumuseţe a semenilor 
ca subiecte izvorâtoare de iubire mereu curată şi reimpros- 
pătată, dimensiunea binelui integral, uşor de realizat. 
Sensul integral al existenţei a devenit prin aceasta greu de 
deslușit, pretându-se la nenumărate păreri divergente, prici- 
nuitoare de lupte între oameni. S-a umbrit orizontul sigur al 
valorii și existenţei netrecătoare a persoanei umane. 

Desigur, nici binele, nici lumina, nici legătura cu izvorul 
vieţii netrecătoare n-au dispărut total din existenţa creaţiei. 
Lumina a continuat să lumineze în întuneric, binele con- 
tinuă să-şi ceară drepturile lui în faţa conştiinţei umane şi 
n-a renunţat la lupta cu răul. Bunătatea, prietenia, năzuin- 
ţele nobile, nădejdea nemuririi persoanei au rămas ca ra- 
zele unui soare cu neputinţă de acoperit total de norii fu- 
gari şi până la urmă destul de inconsistenţi ai răului. 

Dar păcatul ne-a împiedicat să ajungem şi să persistăm 
în comuniunea deplină cu Dumnezeu şi cu semenii, înainte 
de Hristos. A pus obstacole în calea înfăptuirii integrale a 
nobilelor năzuinţe înscrise în firea noastră. Dar "chipul lui 
Dumnezeu" în om s-a umbrit numai şi s-a slăbit, însă nu s-a 
şters cu totul. Tocmai de aici vine şi chinul fiinţei noastre: 
din faptul că nu se poate împăca cu satisfacţii inferioare, 
cu răutatea, cu perspectiva morţii veşnice. Fiindcă ea con- 
tinuă să păstreze o conştiinţă nemulțumită şi o suferinţă 
pentru neîmplinirea setei după comuniunea cu Dumnezeu, 
pentru căderea din calitatea de chip deplin al lui Dum- 
nezeu. Ea nu se împacă cu un minus a ceea ce este. De 
aceea caută plusul, dar îl caută într-un mod care sporește 

şi el minusul. Ea caută să evite moartea prin tot felul de 
realizări în imanenţă, lipsite de durabilitatea eternă. Mai 
ales ele nu-l pot scăpa de moarte. 

Firea coborâtă la starea unui simplu mijloc de satisfa- 
cere a nevoilor trupeşti îi opune tot felul de greutăţi. 'De 
fapt, nemulţumindu-se cu misiunea de preot care oferea 
firea lui Dumnezeu, ci tăind, prin intenţia de a deveni dum- 
nezeu, pornirea creaţiei spre Creator, era natural să afle în 
ea mulţime de plăceri, dar era tot aşa de natural ca firea să 
se răzbune pe el. Nerecunoscând în noi chipul Creatorului, 
creatura a devenit duşmana noastră şi, răzvrătindu-se, re- 
fuză să ne dea hrana şi să ne descopere tainele ei'158 cu 
uşurinţă şi în toată adâncimea lor. 

Dar această stare de durere şi de moarte nu trebuie 
considerată ca o pedeapsă impusă nouă de Dumnezeu 
pentru totdeauna. Dumnezeu, fiind iubire, lucrează totdeau- 
na ca iubire şi chiar prin aceste greutăţi ne aduce la căinţă. 

În general starea tragică în care se afla lumea după 
cădere nu e urmarea vreunui act al lui Dumnezeu, ci rezul- 
tatul exclusiv al faptei lui Adam. În nici un fel deci nu tre- 
buie considerată această stare de durere şi de moarte ca o 
pedeapsă impusă lui Adam de Dumnezeu. Dumnezeu, ca 
iubire, lucrează totdeauna cu iubire. lar iubirea nu creează 
nici un rău. Robia lui Adam este urmarea naturală a înfrân- 
gerii lui, durerea lui este rezultatul fiziologic al traumatizării 
proprii prin deviere de la drumul lui şi moartea e rezultatul 
depărtării de Dumnezeu. A socoti pe Dumnezeu cauza du- 
rerii şi a morţii este o rătăcire esenţială, o adevărată injurie 
la adresa Lui. Pe plan soteriologic ea este o adevărată ere- 
zie, căci privează Crucea lui Hristos de conţinutul ei real 
istoric şi antropologic, care e cel al victoriei asupra Satanei, 
şi o preface în simplu instrument al durerii şi al îmblânzirii 
"mâniei" lui Dumnezeul!59. 


158. P. Nellas, 'H Ev Xpiorâ &ikotoow, koT& Nik6aov KoBoaotiav, text 
dactilografiat, Atena, 1974, p. 75-76. 
139. Ibidem, p. 77. 

De aceea nici coruptibilitatea, nici moartea nu sunt o 
pedeapsă a lui Dumnezeu, ci urmarea înstrăinării noastre 
de izvorul vieţii. Ele nu sunt menite să dureze veşnic, ci 
Dumnezeu preschimbă rostul acestora în mijloace de vin- 
decare a răului. Fără această schimbare, pedeapsa pentru 
păcat ar fi eternă. Teologul grec Nellas, urmând lui Nicolae 
Cabasila, zice: “Îndată ce s-a arătat în istorie moartea, Dum- 
nezeu, ţinând pentru Sine toată iniţiativa, a folosit-o pe 
aceasta cum a voit EI însuşi şi, prin folosirea aceasta schim- 
bată, a schimbat radical firea ei. Îngăduind ca omul să fie 
îmbrăcat în viața biologică - tunicile de piele - ca rod al 
păcatului, a întors moartea, la fel rod al păcatului, împotri- 
va vieţii biologice. Şi așa,prin moarte,este omorât nu omul, 
ci corupţia care îl învăluie. Moartea naturală distruge 'închi- 
soarea vieţii în stricăciune'... lubitorul de oameni Dum- 
nezeu, îngăduind moartea, o întoarce împotriva stricăciunii 
şi a cauzei ei, păcatul”. Moartea e îngăduită de Dumnezeu 
'ca să nu fie răul fără moarte”, spun Sfinţii Părinţi. De aceea 
nu ne temem de moarte!+0. Durerea produsă de păcat e 
preschimbată şi ea în mijloc împotriva păcatului. 

Dar am vrea să adăugăm la constatarea lui Nellas, cu 
privire la schimbarea rostului durerii şi morţii, o explicare 
ce arată că această schimbare nu e făcută în mod exterior 
de Dumnezeu. Aceasta explică şi faptul că durerea şi 
moartea, din efecte ale păcatului devin mijloace împotriva 
păcatului nu numai întrucât opresc repetarea păcatului la 
nesfârşit, ci şi întrucât devin trecere spre viaţa adevărată. 
Cum se explică aceasta? Prin faptul că spiritul se întăreşte 
prin suportarea durerii şi a morţii. Pe de altă parte, fiinţa 
noastră suportă durerea pentru că ştie că, opunându-se 
prin ea plăcerii, iese din egoism şi se deschide lui Dum- 
nezeu; şi moartea, pentru că ştie că ea nu e ultima reali- 
tate. 


140. Ibidem, p. 77. Citează pe Nicolae Cabasila, Despre viața în 
Hristos, P. O. 150, col. 536 B. 

Deci durerea şi moartea depăşesc pozitiv corupţia şi 
moartea, întrucât sunt suportate cu credinţa în Dumnezeu. 
În sensul acesta ele sunt şi o jertfă adusă lui Dumnezeu, 
când sunt suportate cu credinţa în EI, fără cârtire. Dar nu- 
mai în Hristos moartea şi-a împlinit deplin rostul de biruire 
a morţii. Omul, opunându-se plăcerii prin acceptarea dure- 
rii şi a morţii, învinge şi plăcerea, şi durerea. Dar el nu se 
opune şi oricărei satisfaceri a trebuinţelor trupeşti, a afec- i 
telor ireproşabile, intrate prin păcat în firea omenească. Ele 
sunt necesare pentru susţinerea vieţii, dar şi pentru prilejul 
ce-l dau efortului cu care omul opreşte mereu satisfacerea 
lor dincolo de ceea ce e strict necesar. Omul trebuie să 
rămână păzitorul unei graniţe. Acolo întâlneşte pe Dum- 
nezeu. Starea tristă în care a ajuns fiinţa noastră prin păcat 
se datoreşte căderii ei din legătura ontologic-dialogică cu 
Dumnezeu. Sfântul Grigorie de Nyssa zice: "Coruperea şi 
descompunerea sunt cu adevărat căderea de la Cel cu ade- 
vărat existent. Căci cum ar fi cineva în existenţă dacă nu e 
în Cel existent? Dar cum ar rămâne în Cel existent dacă nu 
crede Celui existent că este? lar Cel ce este cu adevărat, 
este desigur Dumnezeu, cum s-a spus în viziunea lui Moise. 
Deci cel ce scoate din cugetarea sa existenţa lui Dumnezeu 
şi-a distrus existenţa sa proprie, ajungând în afara Celui 
existent'141. 

Slăbirea capacităţii omului de a cunoaşte printr-o lume 
transparentă pe Dumnezeu Cel personal, de a trăi în comu- 
niune cu EI şi cu semenii a însemnat nu numai o retragere 
a harului lui Dumnezeu, ci şi o slăbire a chipului lui Dum- 
nezeu în om. Dar acest chip nu s-a distrus în om cu totul. 
Omul are aspiraţia spre o cunoaştere infinită, în care se 
ascunde setea de Dumnezeu, cunoaştere pe care uneori o 
şi străvede; trebuinţa de bine nu s-a şters nici ea cu totul 
din el, deşi nu-L concepe totdeauna ca comuniune. Comu- 
niunea cu oamenii a rămas şi ea într-o formă slăbită. 





141. In Psalmos, lib. Il, cap. 12, P. G. 44, col. 563. 

IV 
Providența dumnezeiască şi desfăşurarea 
planului de mântuire şi îndumnezeire a haumii 


Despre planul de îindumnezeire a omenirii şi a lumii, pe 
care-l urmăreşte Dumnezeu, s-a vorbit la capitolul despre 
Revelaţie. 

Aici vrem să arătăm numai încadrarea acestui plan în 
providenţa dumnezeiască şi să scoatem în evidenţă faptul 
că providenţa şi planul de îndumnezeire a creaţiei şi a 
fiinţei umane nu sunt zădărnicite de păcatul ce s-a introdus 
în lume, ci păcatul face doar ca în providenţă să se ţină 
seama de condiţiile stării de păcat a omenirii, iar planul de 
îindumnezeire să includă în el şi mântuirea omenirii. 

Providența conservă şi conduce lumea şi în stare de 
păcat. Aceasta înseamnă că lumea nu e compromisă şi nu 
va fi dusă la distrugerea totală de forța răului, ci ea îşi 
păstrează valoarea în faţa lui Dumnezeu şi poate să fie con- 
servată de EI într-o stare în care omenirea poate fi condusă 
spre mântuire şi îndumnezeire şi e condusă de fapt spre 
această ţintă. 

Întrucât răul nu e un factor care acţionează la fel pen- 
tru a menţine lumea mai departe în starea de slăbire intro- 
dusă în ea, providenţa conservatoare nu e nici ea o con- 
traacţiune mereu egală, care menţine lumea cu toată ştirbi- 
rea persistentă în ea. Răul căutând, prin iniţiativele mereu 
noi ale duhurilor rele şi ale oamenilor influenţaţi de acelea, 
să menţină răul în lume în forme noi şi să-l imprime tot mai 
adânc în ea, cu speranţa că o va distruge total, providenţa 
e şi ea mereu nouă în modurile ei de a menţine lumea, de 
a o apăra, folosindu-se şi de forţele ei proprii şi de acţiunile 
bune ale oamenilor, fie că acestea susţin totdeauna binele, 
fie că-l susţin cu intermitenţă. Prin înmulţirea oamenilor ca 

factori ai binelui și ai răului, mereu originali, dar cu aminti- 
rea trecutului, Dumnezeu conduce lumea la faze mereu noi. 

Lumea e dusă astfel, chiar prin providenţa conserva- 
toare, înainte. Cu alte cuvinte, e greu de a distinge între 
providenţa conservatoare şi cea cârmuitoare. 

Sensul dinamic al providenţei conservatoare se activea- 
ză însă mai accentuat pe planul istoriei fiinţelor umane 
conştiente, al dezvoltării acestora. Ea ajută aici forţele bi- 
nelui nu numai să se menţină pe ele şi să menţină deci şi 
omenirea în aceleaşi forme, ci şi să îngrădească și să 
contracareze formele noi de acţiune ale răului. 

Se menţine astfel un echilibru între forţele răului şi ale 
binelui, care se conciliază în acelaşi timp cu un progres al 
fiinţelor conştiente. O lene a binelui de a se dezvolta n-ar 
fi nici ea un bine. Conservatorismul în stări imperfecte e şi 
el un rău. Dar după căderea în păcat, progresul în bine se 
face într-o luptă cu răul, care uneori prin ambiguitatea ce-i 
este proprie aduce şi el idei şi impulsuri care sunt până la 
un loc bune şi care în această calitate nu provoacă numai 
o opoziţie a binelui, ci îi şi fac pe cei ce servesc lui să-şi în- 
sușească misiunea de a realiza cu sinceritate şi mai deplin 
ideile şi impulsurile incomplet sau aparent bune ale forţe- 
lor răului. De fapt nici o fiinţă conştientă nu se poate sus- 
trage total de sub forţa binelui. Dumnezeu Se foloseşte ast- 
fel atât de forţele rele, cât şi de cele bune spre conducerea 
istoriei spre trepte mai înalte, în ultima analiză spre mân- 
tuire şi îndumnezeire, căci providenţa implică sinergia între 
Dumnezeu şi creatura conştientă. 

Se poate spune mai mult: conducerea lumii înainte, ca 
operă a providenţei ce se face cu colaborarea lumii, nu se 
poate despărţi total nici de o anumită lucrare creatoare, 
progresivă a lui Dumnezeu, deşi aceasta se deosebeşte de 
creaţia propriu-zisă, întrucât se folosește de fundamentul 
pus prin creaţie. De exemplu, tot prin providenţă sinergică 
Dumnezeu conduce materia până la faza în care poate fi 

creat şi aşezat omul în lume. Însăși aducerea la existenţă a 
altor şi altor oameni e şi ea o operă creatoare a lui Dum- 
nezeu, nu numai o conducere a lumii spre ţinta desăvârșirii 
lor în comuniunea cu El. 

Revelația supranaturală, care constă nu numai dintr-o 
învăţătură a lui Dumnezeu, ci şi din acte, aduce trepte 
esenţial noi, mai presus de cele ale firii,în ridicarea uma- 
nului. Această acţiune de deschidere a unor trepte esenţial 
noi şi de conducere a omenirii spre ele intră şi ea în cadrul 
providenţei, care se identifică cu planul de mântuire şi în- 
dumnezeire a lumii. Căci fără aceste trepte noi şi fără con- 
ducerea creaţiei spre ele şi ridicarea ei pe ele, providenţa 
conservatoare și cârmuitoare nu ar avea nici un sens. 

În înaintarea istoriei are un mare rol, după învăţătura 
creștină, providenţa dumnezeiască, prin aceste trepte noi 
pe care le deschide Dumnezeu creaturii conştiente şi prin 
conducerea creaţiei spre ele, și prin ridicarea acesteia pe 
ele. Desigur, nici în acţiunea aceasta Dumnezeu nu lu- 
crează singur, ci în colaborare cu acţiunea umană. Dar 
iniţiativa şi rolul lui Dumnezeu sunt puse prin Revelația 
supranaturală într-o evidenţă mai presus de orice echivoc. 

Această acţiune pune în relief mai ales faptul că Dum- 
nezeu nu este un Dumnezeu pur conservator al lumii, în 
anumite forme esenţiale ciclice, ci un Dumnezeu al unei 
lumi chemate la perfecțiunea vieţii în unirea cu EI. El nu e 
Dumnezeul eternizării lumii în forma existentă, ci al unei 
lumi pe care o conduce prin mişcare la ţinta desăvârșirii în 
El însuși. Dumnezeu a lucrat în acte trecute, dar în acte 
care au dus lumea înainte. De aceea trebuie să credem că 
El lucrează și acum în moduri adecvate timpului nostru şi 
va lucra şi în viitor, descoperindu-Se tot mai adecvat în 
viitor, ca să Se descopere deplin în viitorul eshatologic. 

O bună parte din teologia mai nouă pune pe primul 
plan ideea speranţei. "Orice idee de Dumnezeu care cimen- 
tează social ordinea existentă este părăsită. Astăzi are sens 

să se vorbească despre Dumnezeu numai dacă E1 deschide 
un viitor şi are o funcţie de transformare a lumii'142, numai 
dacă El conducând fiinţa umană spre Sine şi spre mântuire 
o conduce spre trepte mai înalte. 

Această lucrare a lui Dumnezeu este legată de catego- 
ria "noului" prin excelenţă: "Iată, toate le fac noi' (Apoc. 21, 
5). Aceasta e perspectiva finală ce ne-o deschide Dum- 
nezeu. Dar în vederea acestei noutăţi finale, oamenii tre- 
buie să devină noi de pe acum (Efes. 4, 24; 2 Cor. 5, 17; 
Gal. 6, 15). Nu numai la sfârşit vor fi făcute toate noi, ci 
încă de la cea dintâi venire a lui Hristos (2 Cor. 5, 17). lar 
aceasta nu-i o noutate care se învecheşte, ci una în care 
trebuie să umblăm şi să sporim neincetat. "Ca şi noi să 
umblăm în înnoirea vieţii, sau să slujim în înnoirea duhu- 
lui, nu în vechimea literei' (Rom. 6, 4; 7, 6). A umbla "în în- 
noirea vieţii', sau “in înnoirea duhului" înseamnă a fi des- 
chis mereu "noului". Căci 'duhul' e mereu viu, adică nu ră- 
mâne în aceleaşi. Aceasta e 'stabilitatea' în mişcarea urcu- 
Şului, de care vorbeşte Sfântul Grigorie de Nyssa, stabili- 
tate care e în acelaşi timp mişcare, fără de care omul nu 
mai rămâne în noutatea continuă, şi prin aceasta cade145. 
lar Dumnezeu este viaţa. Sfântul Grigorie de Nyssa zice: 
"Căci Cel cu adevărat existent este viaţa adevărată... lar cel 
ce nu este viaţă nu are firea să procure viaţă. Iar viaţa ce-o 
dă Cel ce este cu adevărat viaţa, este a nu lăsa nicicând 
dorinţa celui ce tinde spre El să se oprească. Căci în aceas- 
ta stă a vedea cu adevărat pe Dumnezeu: a nu înceta nicio- 
dată de a tinde spre EI'144. 

Sfântul Apostol Pavel opune “innoirea duhului', vechi- 
mii literei, sau legii, întrucât opune petrecerii în moarte, 


142. Gothoid Hassenhitti, "Die Gottesfrage heute', în vol. Johannes 
Huttenbugel, Gott, Mensch, Universum, Verlag Styria, Graz, Wien, K5in, 
1974, p. 564. 

143. Viaţa lui Moise, P. G. 44, col. 405 C, 

144. Ibidem, col. 401. 

viaţa învierii. lar unde e legea, e semn că domneşte păca- 
tul. "Acul morţii este păcatul, iar puterea păcatului este le- 
gea', spune drastic Sfântul Apostol Pavel (1 Cor. 15, 56). 
Legea e puterea păcatului aducător la moarte, când ea nu 
pregătește spre depășirea treptei atinse prin ea; când omul 
nu trage concluzia că 'sfârşitul legii este Hristos”, sau 
“plinirea ei este iubirea' (Rom. 10, 4; 13, 10), ca noutate 
continuă. lar păcatul e semnul persistării omului vechi. 
Conservatorismul în forme identice e expresia persistării 
păcatului, a menţinerii în limitele egoismului. "Noul" adevă- 
rat este nu sporirea în egoism, ci depăşirea continuă de 
sine, e înaintarea dincolo de sine; şi nu extinderea stăpâ- 
nirii proprii, pentru o şi mai deplină asigurare a eu-lui. 

Legea e repetiţia, după o normă exterioară, în orizontul 
monoton închis de egoism şi de moarte. A umbla întru 
"înnoirea vieţii" înseamnă a trăi mai presus de repetiţie, prin 
trecerea treptată a binelui sau iubirii şi a cunoaşterii de la 
o treaptă la alta, din epectază în epectază, cum spune Sfân- 
tul Grigorie de Nyssa!45. Dumnezeu e relativizarea oricărei 
stări atinse, a oricărui rezultat obţinut. Fiecare stare atinsă 
e numai o treaptă spre o alta mai înaltă. "Împărţirea liber- 
tăţii' e mai presus de orice treaptă ce poate fi atinsă. Spre 
libertatea aceea înaintăm, fiind mereu liberi de orice 
treaptă atinsă. 

Dumnezeu Se revelează în felul acesta ca fiind factorul 
de formare a unei umanităţi mereu mai înălțate, forţa care 
ne duce spre un viitor niciodată închis. Acest factor se 
manifestă în forma unei iubiri de oameni, care dă continuu 
oamenilor mai mult, care-i vrea pe oameni mereu mai iu- 
bitori între ei. lubirea de Dumnezeu sau mai bine zis gân- 
dul la Dumnezeu este astfel o contribuţie continuă de a 
menţine lumea în devenire spre relaţii tot mai autentic 
umane între oameni. Dumnezeu Se opune absolutizării ori- 


145. Ibidem, col. 404 D. 

cărei structuri și stări interumane atinse. Dumnezeu Işi ma- 
nifestă eficienţa în menţinerea orizontului spiritual al omu- 
lui liber faţă de orice grad şi formă de structură și de relaţie 
interumană atinsă; în impulsul dat naturii noastre de a găsi 
căile care duc spre relaţii interumane mereu mai bune, 
spre ţinta unei umanităţi de maximă înălţime, indefinibile 
dinainte. Sfântul Maxim Mărturisitorul a exprimat această 
viziune prin aprecierea pozitivă a mișcării în timp, ca miş- 
care spre ţinta finală a odihnei în uniunea iubitoare cu 
Dumnezeu cel nelimitat şi în acelaşi timp neidentic cu eu-l 
nostru. "Căci în mod necesar va înceta mişcarea liberă a 
tuturor în jurul a orice altceva, când se va arăta ultima ţintă 
dorită şi participată care va umple în mod neincăput, ca să 
zic aşa, cele ce vor participa la ea pe măsura lor. Căci spre 
ea tinde toată vieţuirea şi gândirea celui înalt şi la ea se 
oprește toată dorinţa şi nu mai e purtată nicidecum dinco- 
lo de ea'146. 

Dar urcușul acesta spre Dumnezeu și spre starea noas- 
tră desăvârşită, deplin realizată, n-ar fi posibil fără o pre- 
gustare, încă de aici, a trăirii lui Dumnezeu şi a vieţii noas- 
tre desăvârşite autentice în Dumnezeu. O parte a teologiei 
catolice, total încrezătoare înainte în definițiile scolastice 
abstracte şi neîncrezătoare în orice afirmare a unei expe- 
rienţe a lui Dumnezeu încă în viaţa pământească, afirmă as- 
tăzi şi ea o astfel de experienţă anticipată a lui Dumnezeu. 
Dar unii reprezentanţi ai ei o văd posibilă numai în relaţia 
iubitoare dintre eu şi tu. La fel gândesc şi unii reprezentanţi 
ai teologiei protestante, care vor chiar să înlocuiască nu- 
mele de Dumnezeu cu termenul 'coumanitate' (Mitmensch- 
lichkeit). Se constată în ambele teologii o puternică in- 
fluenţă a filosofiei existenţialiste. 

Teologul catolic G. Hassenhiitt! zice: "in existenţa uma- 
nă se face pentru prima dată experienţa absolută, care nu 


146. Ambigua, P. G. 91, col. 1076 D. 

poate fi depăşită calitativ. Această experienţă o facem nu 
cu existenţa noastră proprie, ci în mod primar printr-un tu 
pe care-l întâlnim. Filosofia şi psihologia ştiu că persoana 
umană vine la conştiinţa de sine şi la experienţa de sine 
prin tu. Tu-ul personal mă aduce pe mine însumi ca per- 
soană în faţa lui și eu mă primesc pe mine ca persoană, de 
la persoana celuilalt, ca dar. Această avizare la tu este pen- 
tru persoana omenească constitutivă şi reprezintă relaţia 
fundamentală a fiinţei noastre. În relaţia între persoane se 
decide fiinţa umană dacă se umanizează sau e împinsă în 
situaţii inumane... De aceea tu-ul uman este condiţia expe- 
rierii lui Dumnezeu... Aceasta e posibil numai dacă tu e 
întâlnit în iubire... În iubirea faţă de aproapele se revelează 
ultima adâncime, care face posibilă întrebuinţarea cu sens 
a cuvântului Dumnezeu...'. "Ca relaţie care întemeiază co- 
muniunea, iubirea este o realitate ultimă, o unitate care nu 
poate fi dizolvată în motive... lubirea nu are nevoie de în- 
temeierea într-un al treilea, într-o altă realitate... Dacă s-ar 
declara Dumnezeu ca fundament al iubirii, s-ar deranja iu- 
birea, ba chiar s-ar distruge", spune Hassenhiittl invocând 
pe J. P. Sartre (Der Teufel und der liebe Gott, Hamburg, 
1951). 

Teologul catolic îşi încheie aceste afirmaţii echivoce cu 
și mai echivoca concluzie că omul produce existenţa şi e 
condiţionat de ea. "Ambele determinări ale relaţiei (om-exis- 
tenţă) sunt în devenire şi se condiţionează reciproc'147, 

Nu contestăm că relaţia eu-tu e un loc al experierii lui 
Dumnezeu. Nici faptul că omul nu se poate experia deplin 
decât în relaţie cu alt om şi în modul cel mai accentuat în 
relaţia iubitoare cu el. Dar adăugăm în plus: omul nu se 
poate afla nici în afara relaţiei cu natura. Toate trei for- 
mează un tot inseparabil eu-tu-natura. Dar realizat în acest 


147. G. Hassenhutti, op, cit., p. 566-573. 

cadru, ca dat ontologic, omul il poate experia pe Dum- 
nezeu şi în sine, și în relaţie cu natura. 

Pe de altă parte, iubirea dintre eu-tu e iubirea între 
subiecte. Dar iubirea nu stă exclusiv în puterea celor două 
„subiecte, căci în acest caz iubirea între ele ar putea fi per- 
manentă şi desăvârşită prin ea însăşi. Sau ea e susținută şi 
reaprinsă în momentele ei de slăbire, de întrerupere, de 
răspunderea faţă de un subiect suprem. El dă putere iubirii 
şi conduce spre desăvârşire iubirea între persoanele uma- 
ne. El adânceşte în faţa noastră valoarea şi taina celeilalte 
persoane şi prin aceasta întăreşte iubirea noastră faţă de 
ea şi viceversa. În aceasta mi se face vădită mie iubirea 
Persoanei supreme faţă de persoana semenului, iar per- 
soanei lui, iubirea Persoanei supreme faţă de mine. 

Experienţa relaţiei eu-tu e perfectă numai în experienţa 
ce o face fiecare despre celălalt ca subiect de nediminuat. 
Dar nici un om nu poate învinge în sine tendinţa de a-l 
reduce pe celălalt după răcirea focului primei întâlniri la o 
stare mai mult sau mai puţin de obiect. Numai 'temerea' 
sfântă de Persoana supremă mă ajută să-mi reaprind con- 
tinuu experierea celuilalt ca subiect, faţă de care am o 
nelimitată răspundere, şi mă împiedică să-l neglijez sau să 
caut să profit de el. 

Persoana supremă sau Dumnezeu, prin prețul absolut 
pe care l-a acordat din iubire persoanelor umane în calitate 
de Creator şi Mântuitor al lor, conduce iubirea între ele spre 
stări tot mai neîntrerupte şi mereu mai înalte. 

Pe Dumnezeu Îl experiem prin semeni, în iubirea faţă 
de ei, sau noi ne verificăm experierea Lui în iubirea deplin 
responsabilă faţă de ei, dar nu identificându-L cu ei, nu 
identificându-L cu iubirea noastră întreolaltă, ci ca o sursă 
de iubire personală supremă, care ne dă puterea să ne ridi- 
căm la o iubire tot mai înaltă întreolaltă. 

Aceasta face posibilă şi rugăciunea mea către Dum- 
nezeu, şi rugăciunea noastră comună către El. Dacă EI ar fi 
identic cu iubirea între noi doi, rugăciunea n-ar avea nici un 
rost. Poate de aceea unele grupuri de studenţi teologi pro- 
testanţi refuză în biserica lor rugăciunea. 

La acestea trebuie să mai adăugăm şi următoarele: 

Libertatea faţă de rânduiala stabilită, care reprezintă o 
treaptă atinsă, nu înseamnă o libertate şi faţă de o rându- 
ială care ţine deschisă perspectiva unui progres continuu în 
infinitatea iubirii de Dumnezeu şi de semeni. Astfel de li- 
bertate poate fi şi o libertate care nu urcă în iubirea de 
Dumnezeu şi de semeni, ci e un pretext pentru trecerea de 
la o patimă la alta. Ea poate că nu înseamnă dobândirea li- 
bertăţii pur şi simplu, ci a unei schimbări a stăpânului. Faţă 
de o asemenea libertate, folosită ca pretext pentru patimi, 
Sfântul Apostol Petru spune: "Trăiţi ca oameni liberi, dar nu 
ca şi cum aţi avea libertatea drept acoperământ al răutăţii, 
ci ca robi ai lui Dumnezeu" (1 Pt. 2, 16). Numai slujind prin 
iubire lui Dumnezeu, Care ne iubeşte, şi semenilor, din 
răspunderea faţă de El, sporim în libertatea noastră, căci 
sporim în comunitatea cu Cel ce ne respectă libertatea. 
Aceasta o înţelegem din faptul că numai în relaţia iubitoare 
Şi reciproc slujitoare şi respectuoasă între persoane spo- 
reşte libertatea fiecăruia. Faţă de cei ce îndeamnă la falsa 
libertate, robită mândriei şi pasiunilor, tot Sfântul Apostol 
Petru avertizează: "Spunând vorbe trufaşe şi deşarte, ei mo- 
mesc spre poftele trupului şi spre desfrânare pe cei care de 
abia au scăpat de cei ce viețuiesc în rătăcire. Ei le făgădu- 
iesc libertate, când ei înşişi sunt robii stricăciunii, fiindcă 
ceea ce te biruieşte, aceea te şi stăpâneşte" (2 Pt. 2, 18- 
19). Nici chiar iubirea aproapelui nu ne face liberi decât în 
Dumnezeu. 

Nici băltoaca fără margini a libertinajului nu ne duce 
spre oceanul iubirii şi al libertăţii în Dumnezeu, nici lacul 














520 TEOLOGIA DOGMATICĂ ORTODOXĂ 


unei înţelegeri fixe a cărui apă se mişcă în nişte margini, ci 
numai râul care curge mereu mai departe (în sus), dar între 
margini care-i asigură curgerea. Spiritualitatea creştină ră- 
săriteană, cu dogmele ei deschise spre infinit, cu rânduie- 
lile purificatoare de patimi şi susținătoare ale rugăciunii, 
este cea mai bună metodă atât pentru dobândirea adevă- 
ratei libertăţi întru Dumnezeu, cât şi pentru progresul în cu- 
noaşterea şi comuniunea prin experiență a lui Dumnezeu 
şi a semenilor; este cea mai bună metodă prin care se asi- 
gură înaintarea pe linia voită şi de providenţa lui Dum- 
nezeu, care a ajuns la lucrarea ei cea mai înaltă în Hristos. 
Căci ea se revelează în Hristos ca un plan şi ca o lucrare 
reală în vederea mântuirii şi îndumnezeirii creaţiei în EI. 

